
PROLOG 


Venise şi a treia dimineaţă, iar mirosul de smoală şi alge 
îi intrase deja în haine. Gheaţa sfărâmicioasă de sub scân- 
durile debarcaderului se izbea greoi de stâlpi și îi trezea 
amintiri despre zile când totul era încă bine. 

Se ridică de pe patul improvizat din resturi de hârtie şi 
se trase în față atât cât să poată vedea chipul fratelui său 
mai mic. Chiar şi în somn, el părea zgribulit şi chinuit. 

În curând avea să se trezească și să se uite nedumerit 
în jur. Apoi avea să simtă curelele strânse din piele de la 
încheieturi şi din jurul corpului și avea să audă zornăitul 
lanţului care îl ţinea legat. Prin despicăturile scândurilor 
date cu smoală avea să vadă cum lumina zilei şi zăpada se 
luptă pentru a pătrunde până la ei. Și apoi avea să înceapă 
să se roage. 

De nenumărate ori văzuse sclipind disperarea în ochii 
fratelui său. Pe jumătate sufocat de banda adezivă lipită pe 
gură, ceruse mereu mila lui Iehova. 

Dar ştiau amândoi că Iehova nici nu-i băga în seamă, 
căci băuseră din sângele lui. Din sângele pe care paznicul îl 
picurase în paharele lor cu apă, apoi îi obligase să bea din 
ele. Abia după aceea le spusese ce băuseră: apă cu sânge 

interzis. Acum erau blestemaţi pe vecie, iar rușinea ardea 
în ei chiar mai tare decât setea. 

Ce va face cu noi? Ce crezi? îl întrebase privirea speriată 
a fratelui său. Dar de unde să ştie el răspunsul? Instinctiv, 
simţea că în curând totul avea să se termine. 

Se lăsă înapoi pe spate şi cercetă încă o dată cu privirea 
întreaga încăpere în lumina slabă. Hoinări cu privirea de 
la căpriorii acoperișului la numeroasele pânze de păianjen. 
Încercă să rețină toate colțurile, canturile și proeminențele, 
vâslele şubrede şi cârma care se aflau în spatele contravân- 
tuirilor, plasa de pescar putrezită, care își adusese la mal 
ultima recoltă, în urmă cu multă vreme. 

Apoi, privirea îi căzu pe sticla de lângă el. O rază de soare 
alunecase pe geamul albăstriu şi îl făcuse să sclipească. 

Sticla era foarte aproape şi, cu toate astea, era foarte 
greu să ajungă la ea. Era fixată între scândurile dure din 
care era construită pardoseala. 

Băgă degetele între scânduri şi încercă să ajungă la gâtul 
sticlei. Mâinile îi erau țepene din cauza frigului. Dacă reuşea 
să desprindă sticla, avea să o spargă şi, folosind cioburile, 
să taie legăturile din piele de la încheieturile lor. De îndată 
ce acestea cedau, putea să deschidă cu mâinile lui amor- 
tite încuietoarea de la spate, să smulgă banda adezivă de pe 
gură şi să-şi dea jos curelele de pe corp şi de la picioare. De 
îndată ce lanţul care era legat de curelele din piele nu-l mai 
ţinea prizonier, avea să se grăbească să-şi elibereze fratele 
mai mic. Îl va trage în brațele sale și îl va ţine până când 
corpurile lor vor înceta să tremure. 

Apoi, îşi va aduna toată forța pentru a măcina cu un 
ciob lemnul din jurul uşii. Va încerca să scobească scân- 
durile pe care erau montate balamalele, iar dacă se va 
întâmpla lucrul cel mai teribil şi maşina se va întoarce 
înainte ca el să termine, atunci îl va aştepta pe bărbat. Îl va 


SOMNUL RAŢIUNII 9 


pândi din spatele uşii, ținând în mână gâtul sticlei sparte. 
Da, asta avea să facă. 

Se aplecă, îşi împleti mâinile înghețate la spate şi îşi 
ceru iertare pentru gândurile murdare. 

Apoi continuă să scurme, pentru a elibera sticla. Zgârie 
şi scurmă până reuşi să o slăbească într-atât încât să-i 
apuce gâtul. 

Îşi ascuţi auzul. 

Era cumva zgomotul unui motor? Da, cu siguranţă. 
Suna ca motorul puternic al unei maşini mari. Dar oare 
mașina se apropia sau doar trecea prin apropiere? 

Mârâitul se intensifică, iar el începu să tragă de sticlă cu 
atâta disperare, încât îi trosneau degetele. Apoi, zgomotul 
se atenuă. Erau mori de vânt care foşneau și se hurducăiau 
acolo, afară? 

Respirația caldă forma aburi în dreptul chipului său. De 
fapt, deocamdată nu se temea. Gândul la Iehova şi la mila 
dăruită de acesta îi dădea putere. 

Strânse din dinți și continuă. Când în sfârşit reuși să 
desprindă sticla, aceasta se izbi atât de zdravăn de scân- 
duri, încât fratele îşi ridică brusc capul și se uită speriat în 
jur. 

Izbi de mai multe ori sticla de scândurile podelei, dar, 
cu mâinile la spate, nu își putea lua destul avânt, iar când 
degetele sale nu mai reuşiră să o ţină, dădu drumul sticlei, 
îşi întoarse cât putu de mult capul la spate și se uită la ea 
cu o privire goală. Se uită cum praful curgea din grinzile 
acoperișului. 

Nu reuşea să spargă afurisita de sticlă. Această sticlă 
ridicol de mică. Pur şi simplu nu reușea. De ce oare? 
Pentru că băuse din sângele interzis? Oare de aceea îl pără- 
sise Iehova? 

Se uită la fratele lui, care se înveli în pătură şi se lăsă încet 
înapoi pe culcușul improvizat. Nu rostea niciun cuvânt, 
nici măcar nu încerca să mormăie ceva în spatele benzii 
adezive. Dură mult până când adună tot ce avea nevoie. Cel 
mai greu era să se întindă aşa legat, astfel încât să ajungă cu 
vârfurile degetelor la catranul dintre grinzile acoperişului. 
Toate celelalte le avea la îndemână: sticla, așchiile de lemn 
de la scândurile din podea şi hârtia. Pe aceasta şedea. 

Îşi dădu jos un pantof, ţinu mâna peste piele şi îşi înfipse 
aşchia de lemn adânc în rădăcina mâinii. Îi dădură lacri- 
mile de durere. Lăsă sângele să picure pe pantof, timp de 
un minut sau două. Apoi, scoase o bucată mare de hârtie, 
înmuie aşchia în sânge, îşi răsuci corpul şi trase de lanţ 
astfel încât să vadă cât de cât ce scria în spatele său. Era 
greu să scrie din poziţia asta, dar el încercă să descrie cât 
de bine putea situaţia disperată în care se aflau. La sfârşit, 
semnă, rulă hârtia și o îndesă în sticlă. 

Fu atent să înfigă bine în gâtul sticlei bucata de catran. 
Îl scutură bine încolo şi încoace şi verifică de mai multe ori 
ca totul să fie bine închis. 

Tocmai când termină, auzi din nou zgomotul moto- 
rului. De data asta nu mai exista nicio îndoială. Timp de o 
secundă lungă și dureroasă îşi privi fratele, apoi se întinse 
cu toată forța spre lumina care cădea printr-o despică- 
tură în perete - şi spre singura deschidere prin care putea 
împinge afară sticla. 

Uşa se deschise şi un nor de fulgi albi de zăpadă însoți 
apariția unei umbre uriașe. 

Linişte. 

Apoi un pleoscăit. 

Sticla fusese lansată. 


Carl se trezise şi în condiții mai bune. 

Prima dată îl lovi arteziana de acid gastric din esofagul 
lui. Deschise ochii pentru a căuta ceva care să-i ostoiască 
această senzație neplăcută. Atunci descoperi, pe perna de 
lângă el, chipul unei femei cu un firişor de salivă la gură și 
cu mascara mânjită la ochi. 

Ah, la naiba, se gândi el, asta e Sysser. Încercă disperat 
să-şi amintească ce îşi permisese cu o seară înainte. Tocmai 
cu Sysse! Vecina lui, care fuma ca un turc. Femeia bună 
la toate cazurile, iute de gură şi, curând, pensionabilă de la 
primăria Allerød. 

Îi veni în minte un gând cumplit şi ridică foarte încet 
plapuma. Constată, răsuflând ușurat, că încă avea chiloţii 
pe el. 

- La naiba, gemu el şi împinse braţul viguros al lui 
Sysser de pe pieptul lui. Nu mai avusese asemenea dureri 
de cap de când Vigga hotărâse să se mute. 


- Vă rog, fără detalii, le zise el lui Morten şi Jesper, aflaţi 
în bucătărie. Mai bine spuneţi-mi ce caută femeia aia pe 
perna mea. 

- Ei, bine, bătrâna cântărește o tonă, îl întrerupse fiul 
lui vitreg, în timp ce deschidea o cutie cu suc de portocale 
şi o ducea la gură. 

Nici măcar Nostradamus nu ar fi în stare să prezică ziua 
în care Jesper va învăţa să bea dintr-un pahar. 

- Da, scuze, Carl, zise Morten, dar nu-şi găsea cheile şi 
tu erai oricum deja dus, așa că m-am gândit... 

Asta e ultima dată când mai particip la un grătar la 
Mortens, îşi jură Carl şi aruncă o privire în sufragerie, spre 
patul lui Hardy. 

Casa nu mai era deloc un cămin plăcut de când îl insta- 
laseră aici, cu paisprezece zile în urmă, pe fostul lui coleg. 
Nu pentru că patul de spital ocupa un sfert din suprafața 
sufrageriei şi bloca vederea spre grădină, şi nici pentru că 
suporturile cu tot felul de pungi îi erau neplăcute lui Carl 
sau pentru că trupul paralizat al lui Hardy emana perma- 
nent tot felul de gaze urât mirositoare - nu, niciunul dintre 
acestea nu era motivul. Nu, motivul era conştiinţa lui încăr- 
cată în permanenţă, ea schimba totul, faptul că picioarele 
lui Carl își îndeplineau pe deplin funcţia şi că oricând avea 
chef putea să-și ia tălpășița. Iar la această conștiință încăr- 
cată se adăuga sentimentul că trebuia să repare într-un fel 
lucrurile. Să îl ajute pe Hardy. Să facă un lucru bun pentru 
bărbatul paralizat. 

- Ei, stai liniştit, îi venise Hardy în întâmpinare când 
discutaseră, cu doar câteva luni în urmă, avantajele și 
dezavantajele de a-l muta de la Clinica pentru afecţiuni 
ale coloanei din Hornbæk la Carl acasă. Aici trece și câte o 
săptămână întreagă fără să te văd. Nu crezi că aş putea să mă 
lipsesc de atenţia ta câteva ore dacă mă mut la tine acasă? 

Totuşi, chestiunea stătea în felul următor: Hardy era 
mereu acolo, chiar dacă dormita liniştit, aşa cum o făcea 
acum. Fizic. În gândurile lui. În planificarea fiecărei zile. 

În toate cuvintele, la care acum trebuia să te gândeşti bine 
înainte de a le rosti. Era obositor, iar acasă nu trebuia să te 
simţi obosit, la naiba! 

La toate astea se mai adăugau şi detaliile practice. 
Spălatul rufelor, schimbatul aşternuturilor, lupta cu trupul 
imens al lui Hardy. Cumpărăturile, legătura cu asistentele 
medicale şi tot felul de autorități. Gătitul. Ei, da, sigur, de 
cele mai multe dintre lucruri se ocupa Morten, dar asta nu 
era tot. 

- Ai dormit bine, bătrâne? întrebă el prevăzător în timp 
ce se apropia de patul lui Hardy. 

Fostul său coleg deschise ochii şi încercă să zâmbească. 

- Ei, aşa e viaţa, Carl, concediul s-a: terminat, munca 
te cheamă. Ultimele două săptămâni au trecut în zbor, dar 
Morten şi cu mine ne vom descurca. Important e să nu uiţi 
să-i saluţi pe colegi din partea mea, bine? 

Carl încuviință. Pentru Hardy trebuie că era al naibii de 
greu, al naibii de greu. Măcar dacă ar fi putut face schimb 
cu el, chiar și preț de o zi. 

Doar o singură zi pentru Hardy. 


În afară de paznicul aşezat în colivia lui, Carl nu văzu 
nici ţipenie de om. Curtea sediului central era goală, iar 
intrarea şi coloanele, cenușii şi neprimitoare. 

- Ce naiba se petrece aici? strigă el de îndată ce se află 
pe coridorul din pivniță. 

Se aşteptase la o primire zgomotoasă, măcar la mirosul 
siropului de mentă al lui Assad sau la o versiune fluierată a 
lui Rose a marilor clasici, dar aici jos totul era parcă pustiu. 
Dispăruseră toți în cele paisprezece zile pe care şi le luase 
libere pentru a aranja mutarea lui Hardy? 

Intră în cămăruța lui Assad și se uită iritat în jur. 
Fără fotografii de mătuşi bătrâne, fără covor de rugăciune, 

fără cutii cu cofeturi lipicioase. Până și tuburile de neon 
din tavan erau deconectate. 

Înaintă pe coridor şi aprinse lumina în biroul său. 
Terenul său sigur, până la care nu ajunsese interdicția fuma- 
tului. Locul unde rezolvase totuși trei cazuri - şi nu trebuise 
să renunțe decât la două, acolo unde toate cazurile vechi, 
domeniul de lucru al Departamentului Special Q, erau 
sortate ordonat şi uşor de înțeles în trei dosare subțirele, 
conform sistemului său infailibil, şi aşezate pe biroul său. 

Se opri brusc. Biroul lucea de curăţenie și era de nere- 
cunoscut. Niciun singur fir de praf. Nicio singură foaie A4 
scrisă mărunţel pe care să-și poată pune picioarele obosite 
şi pe care apoi să o poată face ghem şi arunca la coş. Pe 
scurt, totul dispăruse. 

- Rose! zbieră el cât mai convingător posibil, dar vocea 
îi răsună în încăperile goale din pivniţă. 

El era ultimul mohican, Kevin rămas singur acasă, 
cocoşul fără găini. Regele care ar fi dat un regat pentru un 
cal. 

Puse mâna pe telefon şi formă numărul lui Lis, de sus 
de la departamentul de criminalistică. 

După douăzeci și cinci de secunde, răspunse cineva. 

- Departamentul A, secretariat, se auzi vocea lui 
Sørensen, colega care îl privea pe Carl cel mai dușmănos 
dintre toți. 

- Domnişoară Sørensen, vorbi el mieros în telefon, 
Carl Mørck la telefon. Sunt singur cuc aici jos? Ce s-a 
întâmplat? Ştiţi cumva unde sunt Assad și Rose? 

Nu trecu nici măcar o milisecundă şi nesimţita îi trânti 
telefonul. 


Se ridică și se duse spre reşedinţa lui Rose, mai jos pe 
coridor. Poate că dosarele dispărute se aflau acolo. Când 

intră în birou, mai să-l lovească damblaua: într-adevăr, 
dosarele dispărute îi săriră imediat în ochi, dar nu sub 
forma unui teanc, ci mai degrabă ca tapet. Cel puţin zece 
plăci din lemn acopereau peretele dintre birourile lui Assad 
şi Rose, iar aceste plăci erau tapetate cu toate cazurile aflate 
până acum paisprezece zile la el pe birou. 

O scară mică din lemn de brad indica locul unde 
fusese fixat pe perete ultimul caz. Era cel de-al doilea la 
care fuseseră nevoiţi să renunțe. Al doilea dintre cazurile 
nerezolvate. 

Carl făcu un pas înapoi pentru a încerca să deslușească 
sensul acestui iad din hârtie. Ce naiba căutau cazurile 
lui pe perete? Să o fi luat Assad şi Rose razna? De asta 
dispăruseră? 

Ce laşi! 


La etajul al doilea era fix la fel. Nici țipenie de om. Chiar 
şi locul doamnei Sørensen din spatele tejghelei se căsca gol. 
Biroul șefului, al adjunctului, bucătăria, sala de conferinţe: 
nimic. Era de parcă clădirea fusese evacuată. 

Ce naiba se petrecea aici? Avusese loc o amenințare cu 
bombă? Ajunsese oare reforma în poliție atât de departe 
încât dădeau oamenii afară şi vindeau clădirea celui care 
oferea mai mult? Să o fi luat razna noul ministru al justi- 
tiei? Devenise totul desuet? 

Se scărpină în creştet, puse mâna pe telefon și sună la 
paznic. 

- Carl Mørck la telefon. Unde naiba au dispărut toți 
colegii? 

- Cei maimulțis-au adunat în curtea pentru comemorări. 

- În curtea pentru comemorări? Cum așa? După știința 
lui, internarea în lagăre a poliţiştilor danezi se comemora 


16 Jussi Adler-Olsen 


pe 19 septembrie. Mai era jumătate de an până atunci. Ce 
căutau toți acolo? 

- Preşedinta poliției vrea să le explice unora dintre 
departamente măsurile de reformă. Îmi pare rău, Carl, dar 
am crezut că ştii asta. 

- Dar tocmai am vorbit cu domnişoara Sørensen, care 
n-a zis nimic despre asta. 

- Mai mult ca sigur că primeşte toate apelurile pe mobil, 
aşa se explică. 

Carl scutură din cap. O luaseră toți razna. Până ajungea 
şi el în curte, Ministerul de Justiţie oricum schimba iarăşi 
totul. 

Se uită la fotoliul şefului departamentului judiciar, 
îmbietor de moale. Acolo puteai să închizi ochii fără 
spectatori. 

Zece minute mai târziu se trezi. Lars Bjørn, adjunctul 
departamentului judiciar, îi pusese mâna pe umăr. Ochii 
rotunzi ai lui Assad îl priveau zâmbind de la nici zece 
centimetri distanță. 

Gata cu liniştea! 

- Haide, Assad, ziseel şi se ridică din fotoliu. Să mergem 
în pivniță şi să dăm imediat jos hârtiile de pe pereți, da? 
Unde e Rose? 

- Nu se poate, Carl, zise Assad, scuturând din cap. 

Carl îşi îndesă cămașa în pantaloni. La naiba, ce tot 
îndruga omul? Sigur că se putea! Nu era el, Carl, șeful? 

- Haide, şi adu-o şi pe Rose. ACUM, dacă se poate. 

- Pivniţa e închisă din acest moment, îl lămuri Lars 
Bjørn. Din izolaţia ţevilor curge azbest. Au fost cei de la 
protecția muncii. Asta e situaţia. 

Assad dădu din cap. 

- Da, a trebuit să ne aducem lucrurile aici sus, şi nu 
stăm prea bine în acest birou. Dar pentru tine am găsit un 

scaun grozav, completă el, de parcă asta ar fi fost o conso- 
lare. A, da, şi suntem doar noi doi. Rose n-a avut chef să 
stea aici sus, aşa că a cerut un weekend prelungit. Dar va 
veni mai încolo. 

La fel de bine ar fi putut să-l lovească în părțile moi. 


Ea se holbase la flacără până când lumânările arseseră 
complet şi întunericul o învăluise. El plecase adesea fără 
să spună ceva, dar niciodată în ziua aniversării nunții lor. 

Trase adânc aer în piept şi se ridică. De-acum se dezvă- 
țase să stea la geam şi să aştepte, scriind numele lui pe 
geamul aburit. 

Nu lipsiseră avertismentele, atunci când se cunoscu- 
seră. Prietena ei îşi exprimase cu grijă anumite dubii, iar 
mama ei i le spusese pe şleau. Era prea bătrân pentru ea. 
În ochii lui sclipea ceva rău. Era genul de bărbat pe care 
nu puteai să-l înţelegi în totalitate. Un bărbat pe care nu te 
puteai baza. 

De asta nici nu le mai văzuse de multă vreme pe mama 
şi pe prietena ei. Şi de aceea, disperarea ei creştea odată cu 
nevoia de a fi cu alții. Cu cine să vorbească? Nu mai exista 
nimeni. 

Acum şedea în camera goală şi îşi strângea buzele. 
Presiunea lacrimilor nevărsate se accentua. 

Atunci îl auzi pe fiul ei mişcându-se. Ea îşi regăsi 
cumpătul, îşi şterse vârful nasului cu degetul arătător şi 
trase de două ori adânc aer în piept. 

Dacă soțul ei o înșela, atunci avea să se descurce fără el. 
Viaţa oferea cu siguranță mai mult de atât. 


Soţul ei intră atât de tăcut în cameră, încât doar umbra 
lui pe perete îi trădă prezența. Umeri laţi şi brațe deschise. 
Se întinse lângă ea, cald şi gol, şi o trase în tăcere spre el. 

Ea se așteptase la cuvinte frumoase și la o scuză inte- 
ligentă. Poate chiar se temuse să nu simtă parfumul unei 
femei străine şi o ezitare la rostirea minciunilor, provocată 
de conştiinţa încărcată. În schimb, el o îmbrățişă, o întoarse 
pasional spre el şi îi smulse hainele de pe corp. Chipul lui 
luminat de lună o excită. Timpul aşteptării trecuse, iar tris- 
tețea şi dubiile dispărură ca un fum. 

Trecuse o jumătate de an de când se purtase ultima oară 
aşa. 

Slavă Domnului că se întâmpla din nou. 


- Draga mea, va trebui să plec pentru o vreme, zise 
el dintr-odată a doua zi de dimineaţă, la micul dejun, 
mângâind obrazul copilului. 

Distrat, de parcă ceea ce spusese nu era defel important. 

Ea se încruntă şi îşi ascuţi buzele, pentru a amâna o 
vreme întrebarea inevitabilă. Apoi puse furculița jos şi se 
uită concentrată la ouăle cu bacon din farfurie. Noaptea 
fusese lungă. Ea încă îşi simţea pântecele, iar dezmierdă- 
rile și privirile lui tandre încă o mai ardeau pe piele, până 
în acel moment. Acum, soarele palid de martie pătrunsese 
însă ca un oaspete nedorit în cameră și aruncase lumină 
asupra unui fapt de neocolit: soțul ei venise acasă doar în 
treacăt. Din nou? 

- De ce nu poți să-mi spui unde lucrezi? Doar sunt 
soţia ta. Nu voi spune nimănui. 

El avea deja tacâmurile în mână, dar se opri brusc. 
Privirea i se întunecase deja. 

- Vorbesc serios, să ştii, continuă ea. Cât timp o să mai 
treacă de data asta până când vei fi din nou ca noaptea 
trecută? lar am ajuns în punctul în care nu ştiu nimic 
despre tine, nu am habar ce faci? Eşti intangibil, chiar şi 
când ești aici? 

EI o privi direct în ochi. 

- N-ai ştiut de la bun început că nu pot vorbi despre 
munca mea? 

- Ba da, dar... 

- Atunci nu mai tot întreba. 

EI lăsă tacâmurile pe farfurie şi se îndreptă spre fiul ei 
cu un zâmbet forțat. 

Ea încercă să respire adânc şi calm, dar în sinea ei era 
disperată. Avea dreptate. El îi spusese cu mult înainte 
de nuntă că se ocupa cu lucruri despre care nu putea să 
vorbească. Poate că era vorba de spionaj sau ceva de genul 
acesta, ea nu-şi mai amintea exact, dar, din câte ştia, chiar 
şi oamenii care lucrau în spionaj duceau o viață relativ 
normală. Iar viața lor nu era normală din niciun punct 
de vedere. Sau sarcini alternative ca amantlâcurile făceau 
parte din ocupațiile zilnice ale unui spion? Căci despre 
altceva nu prea putea fi vorba. 

Ea strânse farfuriile şi se gândi dacă să nu-i dea pe loc 
un ultimatum. Şi să riște astfel să îl înfurie? O furie de care 
se temea şi ale cărei dimensiuni reale nu le cunoştea. 

- Când o să te mai văd? întrebă ea. 

El zâmbi. 

- Se prea poate ca miercurea viitoare să fiu din nou 
acasă. Acest job nu durează în mod normal mai mult de 
opt-zece zile. 

- Aha. Atunci te întorci taman la timp pentru turneul 
de bowling, constată ea ironică. 

EI se ridică şi o trase cu spatele, o lipi de pieptul lui şi 
îşi împleti mâinile sub pieptul ei. Altă dată, când își spriji- 
nise capul pe umărul ei, se simţise cuprinsă de o încântare 
plăcută. Astăzi, se trase înapoi. 

- Da, zise el, mă întorc la timp pentru turneu. Şi atunci 
vom putea repeta noaptea trecută, bine? 

Dupăplecarealui, când sunetul maşinii se estompase, ea 
rămase cu mâinile încrucişate, privind în gol. O viaţă trăită 
în singurătate era una, dar să nu ştii motivul pentru care 
plăteai acest preț era cu totul altceva. Şansa de a dovedi însă 
că un bărbat ca al ei o înșela era minimă. Teritoriul pe care 
se mișca era vast, iar el era un bărbat prevăzător, totul în 
viața lor comună dovedea asta. Pensiuni, asigurări, ferestre 
şi uşi, geamantane şi bagaje, totul era verificat de două ori. 
Pe masă era mereu ordine, niciodată nu găsea bilețele sau 
facturi în buzunare sau în sertare. Era un bărbat care nu 
lăsa prea multe urme. Până şi mirosul lui nu rămânea mai 
mult de câteva secunde în aer după ce părăsea o încăpere. 
Cum putea vreodată să dovedească faptul că avea o aven- 
tură, dacă nu angaja un detectiv, dar din ce să-l plătească? 

Îşi împinse buza de jos înainte şi își suflă aer cald în 
faţă. Era un obicei al ei, observase de mult asta, obișnuia 
să o facă atunci când era tensionată sau când avea de luat 
o hotărâre importantă. Pe vremuri, la cumpărarea rochiei 
pentru confirmare, înaintea obstacolelor înalte la călărie 
şi înainte de a spune da când se căsătorise. Câteodată o 
făcea şi când mergea pe stradă, pentru a vedea dacă viața 
în lumina blândă de afară se simţea cumva altfel. 


Spus pe scurt: pe cât de puternicului, pe atât de bine- 
voitorului sergent David Bell îi plăcea să aibă o primăvară 
comodă. Şedea şi se uita la valurile care se spărgeau de 
stânci, sus, în nordul extrem al Scoției, în John O'Groats, 
unde soarele strălucea mult mai puțin, dar de două ori mai 
frumos. Aici se născuse David şi aici voia să moară - când 
avea să-i vină vremea. 

Marea aspră era elementul lui David. Așadar, de ce să-şi 
piardă vremea cu treizeci de kilometri mai la sud, într-un 
birou din secția de poliție din Bankhead Road, în Wick? 
Nu, acel oraș-port adormit nu însemna nimic pentru el şi 
nici nu ascundea lucrul acesta. 

De aceea, şefii lui îl și trimiteau pe el când apăreau 
probleme în micile localități din nord. Atunci pornea cu 
mașina de poliție, îi ameninţa pe tipii plini ochi de testos- 
teron că va chema un superior din Inverness şi imediat se 
făcea liniște. Acolo sus, nimeni nu dorea să apară vreun 
străin care să-şi vâre nasul în treburile altora. Aşa, mai bine 
acceptau pişat de cal în bere în buna lor cârciumă Orkney 
Skull Splitter. Şi aşa, din cauza feribotului spre insulele 
Orkney, erau destui oameni care tranzitau locul. 

După ce spiritele se calmau din nou, pe el îl aşteptau 
valurile, iar dacă exista ceva pentru care sergentul Bell își 
rezerva mult timp, erau valurile. 

Dragostea lui David Bell pentru mare era legendară - şi 
fără ea, sticla ar fi ajuns în altă parte. Dar pentru că acest 
sergent şedea pe stânci în uniforma lui proaspăt călcată, cu 
chipiul așezat pe o stâncă din apropiere, putea la fel de bine 
să o primească el. 

Şi aşa s-a şi întâmplat. 

Sticla se prinsese în ochiurile unei plase de pescuit. În 
decursul timpului, sticla devenise mată de la apa de mare. 
Cel mai tânăr bărbat de la bordul navei BrewDog văzuse 
imediat că nu era o sticlă obișnuită. 

- Arunc-o înapoi în mare, Seamus, strigase căpitanul 
când descoperise bilețelul din sticlă. Chestiile astea aduc 
ghinion. La noi li se spune ciuma sticlelor. Diavolul stă 
ascuns în cerneală şi aşteaptă doar să fie eliberat. Doar 
cunoşti poveştile! 

Dar tânărul Seamus nu cunoştea poveştile şi decise să îi 
dea sticla lui David Bell. 


Când sergentul se întoarse în sfârşit la Wick, unul dintre 
alcoolicii locului tocmai făcea scandal, iar colegii abia dacă 
mai aveau putere să-l țină pe idiot țintuit la pământ. Așa 
că sticla zbură din buzunarul hainei lui David Bell, când 
acesta şi-o dădu jos pentru a-şi ajuta colegii. El o ridică 
iute şi o puse pe pervaz, apoi i se plantă bețivului pe piept 
pentru a-i scoate un pic aerul din pânze. Bell nu se gândise 
însă că are de a face cu un urmaş autentic al vikingilor 
din Caithness, care îi administră pe neașteptate o lovitură 
puternică în părțile moi. Clopotele lui Bell se legănară atât 
de tare, încât el uită orice gând cu privire la sticlă în fulge- 
rele albastre emise de sistemul său nervos chinuit. 

Şi astfel, sticla rămase mult, mult timp nebăgată în 
seamă într-un colț însorit de pervaz. Nimeni nu o observă 
şi pe nimeni nu interesă că lumina soarelui şi condensul 
care se forma treptat pe interiorul sticlei deteriorau tot mai 
mult hârtia dinăuntru. 

Nimeni nu se îndură să citească rândul de sus al textului 
ușor mânjit şi estompat, şi de aceea nu se întrebă nimeni ce 
ar fi putut să însemne cuvântul „HJÆLP“. 


xxx 


Sticla ajunse din nou în mâini omeneşti când un ticălos, 
care se enervase din pricina unei amenzi de parcare, 
declanșă un potop de viruși pe intranetul secţiei de poliție 
din Wick. În astfel de situaţii era chemată experta în IT 
Miranda McCulloch. De ea se milogeau când pedofilii 
îşi codau mizeriile, când hackerii îşi ascundeau urmele 
tranzacţiilor online, când angajaţii concediaţi ștergeau 
hardurile calculatoarelor pe care lucraseră. 

Miranda McCulloch fu întâmpinată ca o regină. Primi 
propriul birou, în care o aştepta deja un termos cu cafea 
fierbinte, fereastra era larg deschisă, iar radioul era setat pe 
BBC Scoţia. 

Şi, pentru că vântul înfoia perdeaua în fața ferestrei, ea 
descoperi sticla încă din prima zi. 

Ce sticluță drăgălaşă, se gândi ea şi se miră puţin de 
umbrele din interior, înainte de a se dedica din nou coloa- 
nelor de cifre ale agresivului cod. Când se ridică a treia zi, 
mulțumită, de la locul ei şi se duse la fereastră, credea că 
reuşise să identifice cu succes tipul de virus. Luă sticluța în 
mână şi constată surprinsă că era mult mai grea decât se 
așteptase. Şi era caldă la atingere. 

- Ce e în sticlă? o întrebă ea pe secretara de alături. O 
scrisoare? 

- Nu am nici cea mai vagă idee, veni răspunsul. Cred 
că David Bell a pus-o acolo la un moment dat. Poate a vrut 
să facă o glumă. 

Miranda ţinu sticla în lumină. Să fie oare litere pe bilet? 
Erau greu de recunoscut din cauza condensului format la 
interior. 

Ea răsuci şi întoarse o vreme sticla în mână. 

- Unde e acest David Bell, lucrează aici în secţie? 

Secretara scutură din cap. 

- Din păcate, nu. David a murit acum câțiva ani, lângă 
oraşul Wick. Urmăreau un şofer care fugise de la locul acci- 
dentului. Oribilă poveste. David era un tip foarte drăguţ. 

Miranda dădu din cap. Asculta doar cu o ureche. Era tot 
mai convinsă că scria ceva pe hârtie. Dar nu asta îi stârni 
atenția, ci substanţa aflată pe fundul sticlei. 

Privind mai atent prin sticla mată, își spuse că arăta al 
naibii de mult a sânge. 

- Crezi că pot lua sticla cu mine? Trebuie să cer acordul 
cuiva? 

- Întreabă-l pe Emerson. El a fost câţiva ani partenerul 
lui David. O să-ţi dea sigur voie. 

Secretara se întoarse şi se uită pe coridor. 

- Hei, Emerson, strigă ea cu o voce care făcu ferestrele 
să tremure. Vino puţin. 

Miranda îl salută pe bărbatul îndesat, cu aspect 
binevoitor. 

- Dacă ai voie să o iei cu tine? Sigur că da. Eu nu vreau 
să am de a face cu ea. 

- Ce vrei să spui? 

- Ei, poate că sunt doar superstiții, dar cu puțin timp 
înainte de accident, David şi-a amintit din nou de sticlă şi 

s-a gândit că ar trebui să o deschidă în sfârşit. O primise de 
la un ucenic de pescar din satul din care se trăgea. Băiatul 
şi nava se duseseră la fund câţiva ani mai târziu. De aceea 
David era de părere că îi datora băiatului să afle ce se găsea 
înăuntru. David a murit însă înainte să apuce să facă asta, 
iar ăsta sigur nu e un semn bun, nu-i aşa? 

Emerson scutură din cap. 

- Ia-o, dar îţi spun de acum: cu sticla aia nu e lucru curat. 


În aceeași seară, Miranda şedea în locuinţa ei tip din 
Granton, o suburbie a Edinburghului, şi ţintuia sticla cu 
privirea. Avea circa cincisprezece centimetri înălțime, 
uşor albăstruie, puţin aplatizată, cu un gât lung. Putea fi 
un flacon de parfum, dar era puţin cam mare pentru asta. 
Poate era o sticlă de apă de colonie și, probabil, foarte 
veche. Bătu în ea. Sticla părea solidă. 

Miranda zâmbi. 

- Ce secret ascunzi tu, drăguţo? 

Mai luă o înghiţitură de vin roşu şi începu să scoată 
ghemotocul care servea drept dop cu tirbuşonul. Mirosea 
a smoală, dar din pricina timpului petrecut în apă, originea 
materialului era greu de stabilit. 

Încercă să scoată hârtia, dar fără succes, deoarece era 
fragilă şi umedă. Răsuci şi întoarse sticla pe toate părțile, 
bătu în fundul sticlei, dar hârtia nu se clinti nici măcar cu 
un milimetru. Atunci luă sticla în bucătărie şi o lovi de 
câteva ori cu un ciocan de carne. 

Asta o ajută. Sticla se sparse în cristale albastre, care 
zburară prin bucătărie ca o gheaţă explodată. 

Ea se holbă la hârtia care se afla acum pe scândură și 
simţi cum se încruntă. Își trecu privirea peste cioburile de 
sticlă și respiră adânc. 

Poate că nu fusese cea mai bună idee. 

- Da, îi confirmă colegul Douglas de la departamentul 
de criminalistică. Este neîndoielnic sânge. Ai observat 
corect. Felul în care sângele a fost absorbit de hârtie e 
caracteristic, mai ales aici, jos, unde semnătura e aproape 
ştearsă. Şi culoarea e tipică. 

El despături cu grijă hârtia cu ajutorul unei pensete. 
Apoi o puse din nou sub lumină albastră. Pe toată hârtia 
erau urme de sânge. Fiecare literă sclipea difuz. 

- E scris cu sânge? 

- Cu siguranţă. 

- Şi eşti și tu de părere că titlul e o cerere de ajutor? Cel 
puţin, aşa sună. 

- Da, aşa cred, răspunse el, dar mă îndoiesc că vom 
reuşi să salvăm și altceva în afară de primul rând. Cu atât 
mai mult cu cât are câțiva ani vechime. Trebuie mai întâi 
să tratăm hârtia și să o conservăm, apoi poate vom reuși să 
ne apropiem de o datare. Plus că trebuie să ne spună cineva 
în ce limbă e. 

Miranda încuviință. Ea avea deja o propunere. 

Islandeză. 


- Au venit cei de la Inspecţia Muncii, Carl. 

Rose stătea în uşă şi nu dădea semne că ar vrea să se 
miște de acolo. 

Bărbatul de la Inspecţia Muncii era mic şi purta un 
costum călcat impecabil. Se prezentă ca John Studsgaard. 
Dimpreună cu mapa mică, maronie de la subraț, părea 
cât se poate de conştiincios. Zâmbet prietenos, cu o mână 
întinsă. Impresia se evaporă de îndată ce deschise gura. 

- La ultima inspecţie efectuată pe coridor şi în pivniță 
s-a descoperit pulbere de azbest. Din acest motiv, ţevile 
trebuie izolate pentru ca șederea în spațiile subterane să 
fie sigură. 

Carl ridică privirea spre tavan. S-o ia naiba de țeavă. 
Singura din toată pivniţa şi din pricina ei toată răscoleala. 

- Văd că ați amenajat aici jos un birou, continuă specia- 
listul în hârțogărie. Corespunde sediul central al poliţiei 
reglementărilor şi normelor contra incendiilor? 

Scoase din mapă un teanc de hârtii care în mod evident 
conţineau răspunsurile la întrebările sale. 

- Care birouri? întrebă Carl. Vreţi să spuneți, spaţiile 
de depozitare arhivă şi cercetare? 


SOMNUL RAŢIUNII 29 


- Spaţiu depozitare arhivă şi cercetare? 

Preţ de o secundă, omul păru iritat, dar apoi birocratul 
din el învinse. 

- Termenul nu îmi e cunoscut, dar este evident că anga- 
jați ai sediului central îşi petrec aici mare parte a zilei de 
lucru, respectiv îndeplinesc activităţi care sunt în legătură 
cu munca de poliție. 

- Vă referiți la cafetieră? Putem să o ducem fără 
probleme de aici. 

- Nu, deloc. Mă refer la tot ce e aici. Birouri, panouri, 
rafturi, cuiere, sertare cu hârtii şi articole de birou, 
copiatorul. 

- Aşa carevasăzică. Ştiţi şi câte scări sunt până la etajul 
doi? 

- Nu. 

- Ei, bine. Atunci probabil că nu știți că la sediul central 
avem o lipsă cronică de personal și că ne-ar trebui jumă- 
tate de zi de fiecare dată dacă am urca două etaje doar ca 
să copiem ceva din arhivă. Sau aţi prefera mai degrabă să 
lăsăm hoarde de criminali în libertate decât să ne facem 
treaba. 

John Studsgaard tocmai dădea să protesteze, dar Carl îl 
întrerupse. 

- Unde este acest azbest de care vorbiţi? 

Bărbatul se încruntă. 

- Nu am de gând să discut asta cu dumneavoastră. 
Am descoperit o infestare cu azbest, iar azbestul este o 
substanță cancerigenă. Nu se poate şterge pur și simplu cu 
o cârpă. 

- Rose, ai fost aici când au venit în inspecție? întrebă 
Carl. 

Ea făcu semn în jos pe coridor. 

- Au găsit acolo jos un fel de praf. 

- Assad! urlă Carl, atât de tare, încât bărbatul făcu fără 
voia lui un pas înapoi. 

- Haide, Rose, arată-mi, zise el când Assad îşi făcu 
apariția. Vino cu noi, Assad. Adu găleata, cârpa şi mănugile 
tale frumoase verzi, din cauciuc. Avem ceva de rezolvat. 

Făcură cincisprezece paşi pe coridor în jos, iar Rose 
arătă spre un praf alb, ca o pulbere, aflat între cizmele ei 
negre. 

- Aici! zise ea. 

Bărbatul de la Inspecţia Muncii protestă şi încercă să le 
explice că nu avea rost să facă asta. Că așa nu aveau cum să 
îndepărteze răul şi că rațiunea şi regulamentul stabileau că 
praful trebuie îndepărtat în mod regulamentar. 

Carl îi ignoră intervenţia. 

- După ce ai şters mizeria, Assad, o să chemi un 
tâmplar. Trebuie să ridicăm un perete între zona contami- 
nată și spațiul nostru de arhivă şi rapoarte. Doar nu vrem 
să stăm în preajma unei asemenea otrăvi, nu-i aşa? 

Assad scutură încet din cap. 

- Despre ce spaţiu vorbeşti, Carl? Arhivă...? 

Funcţionarul îi aruncă lui Carl o privire duşmănoasă. 

- O să mai primiţi veşti de la noi, fu ultimul lucru pe 
care îl spuse. 

Apoi, se grăbi să plece, păşind pe coridor cu mapa 
strânsă ferm sub braţ. 

Să mai primească veşti! Nicio problemă! 


- Şi acum, Assad, te rog să-mi explici de ce atârnă 
dosarele mele pe perete, zise Carl. De dragul tău, sper că 
sunt copii. 

- Copii? Dacă vrei copii, le dau pur şi simplu jos. Poţi 
să ai câte copii vrei, Carl, nu-i problemă. 

Carl înghiţi în sec. 


SOMNUL RAŢIUNII 31 


- Tocmai mi-ai spus verde în față că pe perete atârnă 
originalele? f 

- Da, dar, Carl, vezi ce sistem am! Spune și tu dacă nu e 
fantastic! Nu mă supăr! 

Carl nu mai înțelegea nimic. Poftim? Ce se întâmpla 
aici? Lipsea şi el paisprezece zile, şi angajații o luau razna. 
Erau drogați de la azbest? 

- Uite, Carl! 

Assad îi întinse strălucind de încântare două gheme de 
sfoară. 

- Da, ia te uită! Ai făcut rost de două gheme de sfoară. 
Una alb cu albastru şi alta alb cu roşu. Cu asta poţi să legi o 
mulțime de pachete de Crăciun! Peste nouă luni! 

Assad îl bătu pe umăr. 

- Ha, ha, ha, Carl! Bună poanta! Acum eşti iar ca înainte! 

Carl scutură din cap. Doamne, cât mai avea până la 
pensie? 

- Uită-te aici. 

Assad luă o bucată de sfoară albastră, o bucată de bandă 
adezivă și lipi capătul şnurului la un caz din anii şaizeci, 
trase rola de-a curmezișul peste o sumedenie de alte cazuri 
şi lipi celălalt capăt pe un caz din anii optzeci. 

- Nu e grozav? 

Carl îşi împleti mâinile la ceafă, de parcă ar fi trebuit 
să-și țină capul la locul său. 

- O operă de artă fantastică, Assad, serios! Andy 
Warhol nu a trăit degeaba! 

- Care Andy? 

- Şi ce vrea să fie asta, Assad? Încerci să faci o legătură 
între cele două cazuri? 

- Da, gândeşte-te puţin, să presupunem că aceste două 
cazuri ar avea o legătură, atunci în felul ăsta am vedea-o 
perfect. 

Făcu iar semn spre şnurul albastru. 

- Tocmai aici! Şnurul albastru! 

El plesni din degete. 

- Asta înseamnă că există asemănări între cele două 
cazuri. 

Carl trase adânc aer în piept. 

- Evrika! Ei bine, atunci intuiesc pentru ce e sfoara roşie. 

- Da, nu-i așa? Roşu e pentru când ştim că există o 
legătură între cazuri. Bun sistem, nu-i aşa? 

Carl mai trase o dată adânc aer în piept. 

- Da, Assad! Dar cazurile nu prea au legătură unele cu 
altele, şi atunci poate că e mai bine să stea la mine pe birou, 
ca să le putem răsfoi. 

Asta nu era o întrebare, dar răspunsul veni chiar şi aşa. 

- Da, OK, şefule. 

Assad se legănă înainte şi înapoi în pantofii săi Ecco 
ponosiți. 

- În zece minute încep să le copiez. Apoi primeşti origi- 
nalele, iar eu pot să atârn copiile. 


Marcus Jacobsen, şeful departamentului judiciar, părea 
să fi îmbătrânit brusc. În ultima vreme ajunseseră mult 
prea multe cazuri pe biroul său. În primul rând, conflicte 
între bande şi împușcături în Nørrebro şi în împrejurimi, 
dar şi câteva dintre acele incendieri cu pagube economice 
serioase şi, din păcate, câțiva morți. Mereu noaptea. Dacă 
reuşise să doarmă trei ore pe noapte în ultima săptămână 
era mare lucru! Poate că era bine să pară politicos, indife- 
rent ce avea pe suflet. 

- Ce se întâmplă, șefule? De ce m-ai chemat sus? 
întrebă Carl. 

Jacobsen își făcu de lucru cu vechiul său pachet de 
țigări. Bietul om. Nu reușea defel să se lase de fumat. 

- Da, Carl, ştiu că departamentul tău nu a primit prea 
mult spațiu aici sus, dar nu prea am voie să te las să mai 
stai în pivniță. lar acum mă mai sună şi cei de la Inspecţia 
Muncii şi îmi spun că te-ai opus indicaţiilor lor. 

- Marcus! Avem totul sub control. O să ridicăm un zid 
la mijloc, cu ușă şi tot tacâmul. Aşa, vom izola porcăria aia. 

Cearcănele de sub ochii lui Jacobsen parcă se mai întu- 
necară un pic. 

- Exact asta nu vreau să aud, Carl, zise el. Şi, de aceea, 
tu, Rose și Assad trebuie să urcați din nou aici. Necazuri 
cu Inspecţia Muncii, la asta nu mai rezist. Nu știi sub ce 
presiune mă aflu în ultima vreme. 

Făcu semn spre ecranul plat pe care se derulau ştirile de 
la TV2 despre urmările războiului între bande, iar cererea 
pentru un marş funebru pe străzile din Copenhaga în 
onoarea uneia dintre victime nu făcuse decât să inflameze 
din nou lucrurile. Poliţia trebuia să găsească vinovaţii şi să 
asigure din nou siguranţa străzilor, se spunea. 

Da, Marcus Jacobsen se afla sub mare presiune. 

- OK, dacă ne pui să ne mutăm aici sus, asta înseamnă 
sfârşitul Departamentului Special Q. 

- Nu mă ispiti, Carl. 

- lar subvenţia de opt milioane pe an se duce pe 
apa sâmbetei. Nu erau opt milioane puse la dispoziția 
Departamentului Q? La naiba, ne finanţează, nu glumă! 
Mobilă de birou, maşini, copiatoare, tonere, hârtie şi - a, 
da! - desigur, salariile babane pentru Rose, Assad şi pentru 
mine. Opt milioane! Ce nebunie! 

Şeful departamentului judiciar oftă. Se afla într-o 
dilemă. Fără aprobarea celor opt milioane pentru Departa- 
mentul Special Q, secţiilor lui le lipseau cinci milioane pe 
an. Asta se numea redistribuire creativă. Toate comunele 
făceau aşa. Un fel de furt legal. 

- Am nevoie de soluţii, zise Jacobsen. 

- Unde să ne instalăm aici sus? întrebă Carl? La toaletă? 
Sau pe pervazul unde şedea ieri Assad? Sau poate aici, în 
biroul tău? 

- Afară pe coridor e loc. 

Marcus Jacobsen se încrâncenă vizibil când spuse asta. 

- O să găsim curând ceva pentru voi. E doar provizoriu, 
Carl! 

- OK, grozavă soluţie, de acord. Atunci mai avem 
nevoie doar de trei birouri noi. 

Carl se ridică neinvitat şi îi întinse mâna. Totul fusese, 
se pare, stabilit. 

Şeful departamentului judiciar nu se lăsă păcălit. 

- Stai aşa, zise el. E ceva putred aici. 

- Putred? Voi primiţi trei birouri suplimentare, iar 
când vine inspecția muncii, v-o trimit pe Rose sus, ca să se 
întindă decorativ pe scaunele goale. 

- Nu vor accepta asta, Carl. 

Jacobsen făcu o pauză, dar păru să muște momeala. 

- Ei bine, timpul le rezolvă pe toate, zicea bunica mea 
mereu. Mai stai o clipă jos, Carl. Avem aici un caz la care ar 
trebui să te uiţi. Îți aminteşti de colegii de la poliţia scoțiană 
pe care i-am ajutat acum trei sau patru ani? 

Carl aprobă, ezitând. Oare şeful tocmai pregătea 
preluarea Departamentului Special Q de către cimpoieri? 
Muzică scoțiană şi haggis în pivnițele sale? Nu, nu dacă mai 
avea şi el un cuvinţel de spus. Era destul de rău că din când 
în când veneau în vizită norvegienii, dar scoțieni! 

- Le-am trimis probe ADN ale unui scoțian închis la 
Vestre, îți aminteşti cu siguranță. Era cazul lui Bak. Au 
reușit să rezolve crima, aşa că acum suntem priviți cu 
ochi buni. Un tehnician judiciar din Edinburgh, Gilliam 
Douglas îl cheamă, ne-a trimis acest pachet. În el se află 

o scrisoare care a fost găsită într-o sticlă. Ajutaţi de un 
lingvist, au constatat că scrisoarea trebuie să provină din 
Danemarca. 

Ridică o cutie maronie de pe jos. 

- Dacă reuşim să descoperim ceva, ar vrea să ştie şi ei. 
Te rog, Carl. 

Îi puse cutia în mână și apoi îi făcu semn să dispară. 

- Ce să fac eu cu ea? întrebă Carl. De ce nu predăm 
chestia asta direct poştei daneze? 

- Foarte amuzant, Carl, zâmbi Jacobsen. Pentru că 
poşta nu se ocupă cu dezlegatul de mistere, în cel mai bun 
caz se ocupă cu crearea acestora. 

- Avem, oricum, treabă până peste cap. 

- Da, da, Carl, de asta nu mă îndoiesc, dar aruncă-ţi o 
privire pe ea, nu e mare lucru. În afară de asta, îndeplinește 
toate criteriile valabile pentru Departamentul Q: e veche, 
nu e rezolvată şi nimeni nu are timp sau chef să se ocupe 
de ea. 

Încă un caz din ăsta enervant, care mă împiedică să-mi 
sui picioarele pe birou, se gândi Carl în timp ce cobora 
scările cu pachetul în mână. 

Şi totuşi. 

Prietenia danezo-scoţiană nu avea să sufere dacă trăgea 
şi el un pui de somn vreo oră, două. 


- Mâine o să fiu gata cu toate, Rose mă ajută, anunță 
Assad, întrebându-se în care dintre teancurile sistemului 
lui Carl stătuse înainte cazul pe care tocmai îl ținea în 
mână. 

Carl mormăi ceva. 

Pachetul scoțian stătea în faţa lui pe birou. Treaba cu 
senzațiile neplăcute era că, de cele mai multe ori, se adeve- 
reau, iar această cutie din carton cu banda adezivă a vămii 
pe ea nu răspândea deloc o energie pozitivă. 

- E un caz nou? 

Ochii lui Assad aproape că se lipiseră de cutia maronie 
din carton. 

- Cine a deschis-o? 

Carl făcu semn cu degetul spre coridor. 

- Rose, vino puțin, strigă el. 

Trecură cinci minute până când apăru. Era intervalul 
de timp prin care îi dădea de înțeles cine stabilea ce trebuia 
făcut şi mai ales când. Cu asta te obișnuiai. 

- Ce-ai zice, Rose, dacă ai primi primul tău caz? zise el 
şi împinse încetișor cutia spre ea. 

Nu-i putea vedea ochii sub bretonul negru de punkistă, 
dar nu părea foarte încântată. 

- Probabil e ceva cu pornografie infantilă sau trafic de 
femei, nu-i așa, Carl? Ceva de care tu nu te-ai atinge nici 
măcar cu cleștele. Prin urmare: nu, mulțumesc. Dacă tu nu 
ai chef, atunci lasă-l pe conducătorul nostru de cămile să se 
amuze cu el. Eu am altceva de făcut. 

Carl zâmbi. Fără înjurături, fără lovituri cu piciorul în 
cadrul uşii. Femeia aproape că avea un aer de bună-dispo- 
ziție. Împinse cutia şi mai mult spre ea. 

- Este vorba despre o scrisoare care a fost găsită într-o 
sticlă. Încă nu am văzut-o. Putem s-o deschidem împreună. 

Ea strâmbă din nas. La ea, atitudinea sceptică era la 
ordinea zilei. 

Carl deschise cutia, înlătură polistirenul, scoase dosarul 
şi îl puse pe masă. Apoi mai căută prin bilele din polistiren 
şi scoase o pungă de plastic. 

- Ce e în ea? 

- Probabil cioburile de la sticlă. 

- Au spart-o? 

- Nu, doar au demontat-o. În dosar există şi indicaţii 
din care reiese cum să o montezi la loc. O joacă de copil 
pentru o femeie cu înclinații practice, aşa cum ești tu. 

Ea scoase limba spre el şi cântări în mână punga de 
plastic. 

- Nu e foarte grea. Cât de mare era? 

El îi întinse dosarul. 

- Citeşte singură. 

Ea lăsă cutia acolo şi dispăru în jos pe coridor. Se insta- 
lase iarăși liniştea. Într-o oră, ziua de muncă se încheia. 
Apoi avea să ia trenul până la Allerød, avea să cumpere o 
sticlă de whisky şi avea să se amețească împreună cu Hardy, 
un pahar de whisky cu pai şi unul cu gheață. Seara avea să 
fie, cu siguranță, liniştită! 

Închise ochii. Nu apucă să stea așa nici zece secunde, că 
Assad se plantă în fața lui. 

- Am găsit ceva, Carl. Vino cu mine să vezi. Aici afară, 
pe perete. 

Carl constată că se petrecea un lucru straniu cu simțul 
echilibrului atunci când te deconectai fie şi câteva secunde 
de lumea exterioară. Se sprijini amețit de peretele din hol. 
Assad arătă mândru spre documentele de pe perete. 

Carl se forță să se întoarcă la realitate. 

- Mai spune o dată, Assad, tocmai mă gândeam la 
altceva. 

- M-am întrebat dacă şeful departamentului judiciar 
nu ar trebui să se gândească şi la cazul ăsta, cu toate incen- 
diile din ultima vreme din Copenhaga. 

Carl verifică dacă se putea ține pe picioare, apoi se 
apropie de peretele unde Assad își pusese degetul pe un 
caz. Povestea era veche de paisprezece ani. Era vorba 
despre un incendiu, probabil provocat, unde se găsise un 
cadavru, în Rødovre, foarte aproape de lacul Damhus. 
Cadavrul fusese atât de ars, încât nu se mai putuse stabili 
nici momentul morții, nici nu se recuperase ADN. Iar 
treaba nu devenea mai simplă nici în continuare, căci 

niciuna dintre persoanele date dispărute nu se potrivea cu 
descrierea cadavrului descoperit. În cele din urmă, cazul 
fusese clasat. Carl îşi amintea bine de el. Fusese unul dintre 
cazurile lui Antonsen. 

- De ce crezi că ar avea de a face cu incendiile devasta- 
toare care au loc acum? 

- Atacurile? 

- Incendiile care au provocat atâtea pagube şi în care 
s-au pierdut vieți omeneşti. 

- De asta! 

Assad indică spre o fotografie de detaliu a unui rest de 
schelet. 

- Această adâncitură rotundă pe osul degetului micuţ. 
Aici scrie ceva despre asta. 

Luă dosarul de pe perete şi deschise la pagina respectivă 
din raport. 

- Aici e descris aşa: „De parcă acolo s-ar fi aflattimp de 
ani întregi în inel“, aşa scrie. O adâncitură circulară. 

- Şi? 

- Ei, Carl, degetul mic. 

- Da, şi? 

- Când am fost sus, în Departamentul A, primei 
victime din incendii îi lipsea complet degetul micuţ. 

- OK. Dar se zice degetul mic, Assad. Fără diminutiv. 

- Da, şi la primul incendiu, cadavrul găsit acolo avea o 
adâncitură pe degetul mic. Exact ca aici. 

Carl observă cum sprâncenele lui se ridicau conside- 
rabil în sus. 

- Aş zice că ar trebui să te duci la etajul doi și să-i poves- 
teşti şefului nostru ce mi-ai spus mie, Assad. 

Acesta radia de încântare. 

- Nici nu aş fi observat asta dacă fotografia nu mi-ar fi 
atârnat tot timpul în dreptul nasului, pe perete. Grozav, nu? 

Părea că blindajul de nepătruns al lui Rose, format din 
aroganță neagră de punkist, tocmai se alesese cu o fisură 
în urma noii sarcini primite. În orice caz, nu trânti, ca de 
obicei, documentul pe biroul lui Carl. De data asta, dădu 
scrumiera la o parte, apoi aşeză scrisoarea cu grijă, ba chiar 
cu deferență, pe birou. 

- Nu se poate citi prea mult, zise ea. A fost evident 
scrisă cu sânge, iar sângele a fost şters de apa condensată și 
absorbit de hârtie. Plus că e scris foarte stângaci şi urât. Dar 
nu există dubii cu privire la primul cuvânt: scrie „Ajutor“. 

Fără voia lui, Carl se aplecă și studie restul literelor de 
tipar. Poate că odinioară hârtia fusese albă, dar acum era 
maronie. În mai multe locuri lipseau pe margine bucăţi din 
ea. Probabil că dispăruseră când scrisoarea fusese despătu- 
rită după ce fusese descoperită în mare. 

- Ce investigaţii au fost efectuate deja? Scrie ceva 
despre asta în documentele însoțitoare? Și când? 

- Sticla a fost găsită în apropiere de insulele Orkney. S-a 
agăţat într-o plasă de pescuit. În 2002. 

- 2002? Daştiucă nu s-au grăbit să ne trimită scrisoarea. 

- Sticla a stat pe un pervaz și a fost dată uitării. Poate 
că de asta s-a format atâta condens. A stat direct în soare. 

- Scoţienii ăştia trag cam mult la măsea, bombăni Carl. 

- Au anexat un profil ADN destul de inutil, și câteva 
fotografii cu lumină ultravioletă. Au încercat să conserve 
hârtia cât de bine s-a putut. Și, uite, asta e o încercare de a 
reconstitui textul. Ceva, ceva tot se poate descifra. 

Carl se uită la fotocopii şi hotărî să-şi retragă remarca 
despre scoţienii beţivi, căci dacă făceai o comparaţie cu 
scrisoarea originală, era destul de impresionant cât puteai 
citi din ea pe copii. 

Se uită la bilet. Oamenii fuseseră dintotdeauna fasci- 
naţi de călătoria unei scrisori pe mare, într-o sticlă, care să 
ajungă la capătul celălalt al lumii şi să fie descoperită acolo, 
în speranţa că din asta s-ar putea naşte aventuri nebănuite. 

Dar nu prea credea că mesajul din acea sticlă luase 
naștere ca urmare a cine ştie cărui vis romantic. Aici era 
vorba despre ceva cât se poate de serios, care nu avea nicio 
legătură cu dorul de nisip alb şi de mări albastre. Acesta 
nu era o şotie a unor băieți proști. Această scrisoare era fix 
ceea ce se vedea. 

Un strigăt disperat după ajutor. 


În momentul în care plecă de lângă ea, renunţă la vechea 
identitate. Se deplasă cu maşina la micuța gospodărie de 
lângă Ferslev, care se afla cam la vreo douăzeci de kilometri 
de casa ei din Roskilde și debarcaderul de pe fiord. Apoi 
scoase din hambar dubița de livrări și parcă Mercedesul în 
locul ei. Închise poarta, făcu iute o baie și îşi vopsi părul. 
Apoi își schimbă complet hainele şi se aranjă preţ de zece 
minute în fața oglinzii. Scoase din dulapuri tot ce îi trebuia 
şi se duse apoi cu bagajul la Renault-ul Partner bleu pe 
care îl folosea în traseele lui. Acesta nu avea nicio trăsă- 
tură distinctivă, nu era nici mare, nici mic, iar plăcuțele de 
înmatriculare nu erau murdare, însă erau destul de greu de 
citit. Era o maşină de încredere, înregistrată pe numele pe 
care şi-l alesese când cumpărase gospodăria. Totul fusese 
făcut având în vedere misiunea pe care trebuia să o ducă 
la îndeplinire. 

Când ajungea în acest punct, era pregătit până în cele 
mai mici detalii. Cu ajutorul investigațiilor pe internet şi 
în registrele de persoane pe care le consulta de ani întregi 
ca utilizator online, deţinea toate informaţiile relevante 
despre potenţialele sale victime. Avea mereu suficienți bani 

lichizi asupra sa. La benzinării plătea cu bancnote nu foarte 
mari, la fel şi la taxele de pod. În dreptul camerelor de 
supraveghere îşi ferea constant faţa şi avea grijă să se ţină 
mereu departe de tot ce ar fi putut atrage atenţia asupra sa. 

Dedataasta îşi alesese cateren de vânătoare Mitteljiitland. 
Acolo concentraţia de secte religioase era destul de mare şi 
trecuseră deja câțiva ani de când dăduse ultima lovitură în 
regiune. Dar, da, era cât se poate de meticulos în privința 
răspândirii morții. 

Fusese de mai multe ori în regiune, de fiecare dată doar 
pentru două sau trei zile, şi își adunase informaţiile. Prima 
dată locuise la o femeie în Haderslev, iar următoarele dăți 
într-o localitate mică, numită Lønne. Riscul de a fi recu- 
noscut în regiunea din jurul oraşului Viborg era minuscul. 

Avea de ales între cinci familii. Două dintre ele 
erau membre ale Martorilor lui Iehova, una a Bisericii 
Neoapostolice, una era o familie de mormoni și una făcea 
parte din Biserica Maicii Domnului. În acel moment, 
tindea spre aceasta din urmă. 

Ajunse în Viborg pe la ora opt seara. Poate că era cam 
devreme pentru planurile sale, mai ales într-un oraş atât de 
mare, dar nu se ştia niciodată ce se putea întâmpla. 

Mai întâi trebuia să găsească un local unde putea 
să caute femei care să se potrivească rolului de gazdă. 
Criteriile erau mereu aceleași: nu trebuia să fie nici prea 
mic, nici prea mare, nu trebuia să fie într-o zonă unde se 
cunoşteau toți, să nu aibă prea mulți clienți de-ai casei și nu 
prea mizer pentru o femeie singură cu o anumită clasă, în 
mod ideal între 35 şi 55 de ani. 

Primul local, Julles Bar, era prea înghesuit şi sumbru, 
lambrisat şi ticsit de clienţi de-ai casei. Următorul era 
un pic mai bun. Un mic ring de dans, clientelă absolut 
mediocră, chiar și un homosexual care se înființă imediat 

pe scaunul de lângă el, la câţiva milimetri distanță. Dacă 
descoperea acolo femeia potrivită, homosexualul avea să 
îşi amintească în mod sigur de el, în ciuda refuzului său 
politicos, iar asta nu era bine. 

Abia la a cincea încercare găsi barul potrivit. Localul 
era ideal pentru scopurile lui, asta îi indicau şi afişele de pe 
perete, de deasupra tejghelei: „Cine nu spune nimic, mușcă 
mai bine“, „Afară e bine, în Terminal e şi mai bine“ și „Aici 
găsiţi cele mai bune țâțe“. Terminal, cum se numea localul, 
se închidea deja la ora 23.00, dar oamenii se distrau foarte 
bine cu bere Hacker, produsă de berăria Hancock, aflată în 
Skive, şi cu muzică rock. În condiţiile astea, cu siguranță că 
una tot avea să muşte momeala înainte de închidere. 

Îşi alese o femeie nu prea tânără, care şedea lângă 
intrare, în apropiere de automatele de jocuri. Când intrase, 
ea dansa singură pe ringul de dans, cu braţele desfăcute. 
Era destul de drăguță şi cu siguranţă nu era o pradă prea 
ușoară. Femeia era un pescar cu experiență. Voia un bărbat 
pe care să se poată baza. Unul alături de care merita să se 
trezească pentru tot restul vieții, pe care nu se aştepta să-l 
întâlnească aici. După o zi obositoare, ieşise cu nişte colege. 
Asta era. Se vedea de la distanţă. 

Două dintre colegele ei bine făcute şedeau în colțul 
fumătorilor şi chicoteau, iar restul se răspândise pe la dife- 
rite mese. Probabil că femeile petreceau deja de ceva vreme. 
După cum îşi dădea el seama, în câteva ore nu aveau să mai 
fie în stare să îl descrie. 

O invită pe femeie la dans, după ce o privise preț de 
cinci minute. Ea era încă destul de trează. Un semn bun. 

- Nu eşti de aici, zici? Atunci, ce faci în Viborg? 

Ea mirosea bine şi îl privea direct în ochi. Era limpede 
că aştepta un răspuns. Probabil că ar fi trebuit să-i spună 
că venea destul de des în oraş. Asta însemna că Viborg îi 

plăcea. Că era educat şi singur. Aşadar, zise toate astea. Cât 
se poate de calm şi în ordinea corectă. 

l-ar fi înşirat şi altele, important era să aibă efect. 

Două ore mai târziu, erau la ea acasă, în pat. Ea peste 
măsură de satisfăcută, el ştiind că va putea locui aici câteva 
săptămâni fără ca ea să-i pună prea multe întrebări. În 
afară de cele obişnuite, desigur: „chiar îţi place de mine“, 
„mă iubeşti cu adevărat“, „mă dorești?“ 

Avea grijă ca aşteptările ei să nu fie prea mari. Făcea pe 
rușinosul, pentru ca ea să poată atribui unele răspunsuri 
ezitante sau în doi peri timidității sale. 

La şase și jumătate, a doua zi de dimineaţă, se trezi 
conform planului, se pregăti, căută discret prin lucrurile ei 
şi află o sumedenie de informaţii despre ea încă înainte ca 
femeia să înceapă să se întindă. Divorțată, după cum ştia 
deja. Avea copii mari, care se mutaseră de mult de acasă, şi 
o slujbă bună în administrație, destul de importantă, care, 
spera el, avea să-i consume aproape toată energia. Ea avea 
52 de ani şi era cât se poate de pregătită să-şi mute viaţa pe 
tărâmul basmului. 

Înainte să pună pe pat tava cu pâine prăjită și cafea, el 
trase draperiile, pentru ca privirea ei să cadă imediat pe 
zâmbetul lui odihnit. 

Ea se lipi de el. Tandră, recunoscătoare, blândă şi surâ- 
zătoare. Îl mângâie pe obraz şi vru să îi sărute cicatricea. 
Dar nu mai apucă, pentru că el îi ridică bărbia şi o întrebă: 

- Să îmiiau cameră la Hotel Palads sau să vin astă-seară 
iarăşi aici, la tine? 

Răspunsul era evident. Ea îi destăinui unde se afla cheia 
şi se mai lipi o dată tandru de el. 

Apoi el se îndreptă relaxat spre camioneta lui și plecă. 

Îşi alesese o familie care putea să plătească repede 
recompensa de un milion de coroane pe care o cerea el de 
fiecare dată. Poate că vor trebui să vândă niște acţiuni, nu 
neapărat în cel mai bun moment, dar chiar şi așa familia 
tot va fi bine situată financiar. Sigur, criza financiară îngre- 
unase lucrurile şi pentru el, obținea mai greu recompense 
mari, dar îşi alegea victimele cu grijă şi până acum găsise 
mereu o metodă. Şi de data asta estimase că familia avea 
atât posibilităţile, cât şi voința de a-i îndeplini cerințele şi, 
mai ales, de a le îndeplini cu discreţie. 

Între timp, aflase destul de multe despre ei. Le vizitase 
comuna şi discutase după slujbă cu părinții. Ştia de când 
erau membri ai sectei, cum îşi adunaseră averea, cum se 
numeau copiii, în mare ştia şi cum le decurgeau zilele. 

Familia locuia la marginea localităţii Dollerup. Cinci 
copii între zece şi optsprezece ani. Toţi locuiau acasă şi toți 
erau membri activi în Biserica Maicii Domnului. Cei doi 
copii mai mari mergeau la gimnaziu în Viborg, restul erau 
educați acasă de către mamă. Ea avea în jur de 45 de ani, 
fostă profesoară la o şcoală Tvind, una dintre acele școli 
alternative înființate în anii 1970, şi, în lipsa altor raţiuni 
mai bune de viață, se orientase acum spre Dumnezeu. 
Ea purta pantalonii în gospodărie. Ea gestiona familia 
şi religia. Soţul era mai mare cu 20 de ani şi unul dintre 
cei mai bogaţi antreprenori din regiune. Chiar dacă dona 
jumătate din venituri Bisericii Maicii Domnului, ceea ce li 
se recomanda tuturor membrilor, tot mai rămâneau destui 
bani. Chiar şi în timpul crizei financiare. 

În familie exista o singură problemă: cel de-al doilea 
fiu, în sine un copil destul de potrivit, începuse cursuri 
de karate. Sigur, acesta nu era un motiv să se agite, băiatul 
slăbuț nu reprezenta o amenințare pentru el, dar ar fi putut 
să strice tot planul. 

lar acesta era important dacă lucrurile deveneau 
neplăcute. 

Lăsând asta la o parte, acest al doilea băiat şi sora sa 
mai mică, numărul patru din ceata de frați, aveau tot ce era 
necesar pentru planul său. Erau întreprinzători, erau cei 
mai drăguţi dintre fraţi şi erau şi cei care dădeau tonul: erau 
favoriţii mamei. Erau cuminţi și mergeau la biserică, dar 
erau şi un pic sălbatici. Copii pentru care nu exista decât 
ori, ori, fie deveneau șefi, fie erau excluşi. Erau credincioși 
şi, în același timp, independenți. Combinația perfectă. 

Poate un pic aşa cum fusese și el odinioară. 


Parcă furgoneta la distanţă între copaci şi rămase multă 
vreme cu binoclul în maşină, supraveghind copiii când 
erau în pauză. Se jucau în grădină, lângă fermă. Fata pe 
care o alesese îşi făcea deja de ceva vreme de lucru sub 
nişte copaci, preocupată de ceva care nu era menit privirii 
altora. Asta nu făcea decât să îi confirme că alegerea sa 
fusese corectă. 

Se gândi că fata făcea acolo ceva care nu i-ar fi plăcut 
mamei şi care cu siguranţă nu se potrivea cu recomandă- 
rile bisericii. Dumnezeu testa mereu cele mai bune oiţe din 
turma lui. Magdalena, în vârstă de 12 ani, făcea excepţie de 
la această regulă. 

Mai rămase alte două ore lăsat pe spate în furgonetă şi 
studie ferma aflată în curba drumului dinainte de Dollerup. 
Prin binoclu văzu cât se poate de clar cum se desprinde un 
model din comportamentul fetei. În fiecare pauză şedea 
singură într-un colț al grădinii, iar când mama îi striga la 
terminarea pauzei, ea acoperea ceva. 

Pentru o fată aproape adolescentă, dintr-o familie care 
făcea parte din Biserica Maicii Domnului, existau multe 
restricții şi interdicții: dans, muzică, tot ce era tipărit - 

excepție făcând, desigur, tipăriturile propriei biserici -, 
alcool, contacte cu oamenii din afara comunității, animale 
de companie, televizor, internet. Totul era interzis, iar 
pedeapsa pentru nerespectarea regulilor era aspră: erai 
exclus din familie și din comunitate. 

Plecă înainte ca băieții mai mari să ajungă acasă. Avea 
un sentiment bun în legătură cu planul său. Era, cu sigu- 
ranță, familia potrivită. 

Acum voia să mai citească încă o dată raportul de acti- 
vitate al firmei bărbatului și declaraţia sa de venit. A doua 
zi avea să vină din nou şi să observe, pe cât posibil, activi- 
tățile copiilor. 

În curând nu avea să mai existe cale de întoarcere, iar 
gândul acesta îl mulțumea peste măsură. 


Pe gazda lui o chema Isabel, dar ea însăşi nu era la fel de 
exotică precum îi era numele. Pe rafturi se găseau romane 
polițiste suedeze şi CD-uri cu Anne Linnet. Nu era intere- 
sată de explorarea terenurilor necunoscute. 

Se uită la ceas. Avea să ajungă acasă într-o jumătate 
de oră. Avea timp, așadar, să verifice dacă puteau să apară 
surprize neplăcute. Se aşeză la biroul ei și îi porni note- 
bookul, mârâind puţin când fu nevoit să introducă parola. 
De două ori încercă zadarnic, apoi ridică o mapă de pe 
birou şi găsi dedesubt un bileţel cu parole pentru tot felul de 
lucruri, de la internet banking la internet dating. Femeile 
precum Isabel foloseau zile de naştere, numele copiilor sau 
al animalelor de companie, numere de telefon sau doar un 
şir de cifre, de regulă în ordine descrescătoare. Şi, dacă nu 
era aşa, atunci îşi notau parolele. Doar arareori biletele cu 
parole se aflau la distanță mai mare de jumătate de metru 
de tastatură. Era tare incomod să trebuiască să te ridici. 

Se logă pe pagina ei de internet dating şi îi citi cores- 
pondenţa. Constată mulțumit că ea găsise în el bărbatul pe 
care, evident, îl căuta de ceva vreme. Poate un pic mai tânăr 
decât intenționase, dar ce femeie ar refuza așa ceva? 

Apoi îi studie contactele din outlook. Un nume apărea 
foarte des. Un Karsten Jønsson. Poate un frate sau un fost 
soț, nu era important. Important era că adresa se termina 
cu police.dk. 

Ce porcărie! se gândi el. Când va veni vremea, va trebui 
să se ferească să devină violent şi să-i spună lucruri urâte 
ori să lase rufe murdare peste tot. Din profilul ei de internet 
dating reieşea că găsea aşa ceva dezgustător. 

Scoase din buzunar micul său memory-stick BlueTinum 
şi îl băgă în computer. Contul Skype, căşti, carte de telefon, 
totul la un loc. Apoi introduse numărul de telefon al soţiei 
sale. 

La ora asta era la cumpărături. Mereu avea acest 
program la ora asta. Voia să îi propună să ia o sticlă de 
şampanie şi să o pună la rece. 

La al zecelea apel se încruntă. Nu se mai întâmplase 
niciodată ca ea să nu răspundă. Dacă soția lui ținea la ceva, 
atunci acest ceva era telefonul mobil. 

Mai încercă o dată, însă ea din nou nu răspunse. 

Se aplecă înainte, se uită la tastatură şi simți cum i se 
încinge faţa. 

Va trebui să îi dea o explicaţie foarte bună pentru asta. 
Dacă intenţiona să îi arate abia acum laturi necunoscute 
ale personalităţii ei, atunci risca să afle lucruri complet noi 
şi despre el. 

Şi nu şi-ar fi dorit asta! Chiar deloc! 


- Trebuie să-ți spun că bănuiala lui Assad ne-a cam pus 
pe gânduri, Carl. 

Marcus Jacobsen avea deja haina din piele pe umeri. În 
zece minute avea să se afle la un colț de stradă din carti- 
erul Nordvest şi avea să privească la petele de sânge rămase 
în urma împușcăturilor de noaptea trecută. Omul nu era 
deloc de invidiat. 

Carl aprobă. 

- Crezi, aşadar, la fel ca Assad, că există o legătură între 
incendii? 

- Aceleași adâncituri pe degetul mic la două din cele 
trei victime. Da, trebuie să medităm la asta. Dar să vedem. 
Deocamdată probele sunt verificate de cei de la medicină 
legală, ei vor trebui să reacționeze mai întâi. Dar nasul, 
Carl... Se bătu cu mâna pe proeminențţa sa facială pe cât 
de marcantă, pe atât de renumită. 

Nu existau prea multe nasuri vârâte în atât de multe 
cazuri putrede ca acesta. Da, Assad şi Jacobsen aveau, cu 
siguranță, dreptate. Exista o legătură. Carl o remarcase şi el. 

Se strădui să vorbească pe un ton convingător. 


50 Jussi Adler-Olsen 


- Atunci presupun că deocamdată vă lăsăm pe voi să vă 
ocupați de caz. 

- Da, deocamdată. Deocamdată. 

Carl dădu din cap şi se îndreptă direct spre biroul lui 
din pivniţă, unde bifă dosarul incendierilor investigate de 
Departamentul Q drept încheiat. 

Conta la statistică! 


- Carl, vino încoace, Rose are să-ţi arate ceva, răsună 
deodată o voce puternică, de parcă la subsol s-ar fi instalat 
o hoardă de maimuțe urlătoare. 

Assad nu avea cu siguranță probleme la corzile vocale. 

Stătea acolo, zâmbind cu gura până la urechi, cu un 
teanc de fotocopii în mână. Cel puţin nu erau de la nişte 
cazuri, din câte îşi putea da seama Carl. Erau mai degrabă 
imagini mărite ale unor fragmente destul de nedesluşite. 

- Uite ce s-a apucat să facă. 

Assad făcu semn spre peretele despărțitor din capătul 
culoarului, pe care tâmplarul tocmai îl terminase și care 
trebuia să-i protejeze de azbest. Mai exact, făcu semn spre 
locul unde se putea presupune că era peretele despăr- 
titor, căci de văzut, acesta nu putea fi văzut. Era acoperit, 
dimpreună cu uşa montată în el, de nenumărate fotocopii, 
lipite una de cealaltă. Dacă voia cineva să treacă, trebuia 
mai întâi să găsească o foarfecă. 

Deja de la distanță îți puteai da seama că era vorba 
despre scrisoarea din sticlă, mărită de nenumărate ori. 

„Ajutor“ scria pe toată lungimea coridorului. 

- 64 de coli A4. Super, nu? Acum aduc ultimele cinci. 
Doi patruzeci înălțime şi unu șaptezeci lățime. Nu că e 
deşteaptă? 

Carl se apropie în timp ce Rose, cu fundul în sus, se 
pregătea să lipească într-un colţ ultimele copiialelui Assad. 

Carl se uită mai întâi la fundul ei şi pe urmă la lucrare. 
Mărirea aceea rudimentară avea avantaje și dezavantaje, 
asta se vedea imediat. Zonele unde hârtia absorbise literele 
aproape de tot erau incredibil de şterse, în vreme ce alte 
părți aveau brusc sens: cele cu literele neclare şi strâmbe 
care fuseseră scoase la iveală şi făcute vizibile de specialiștii 
scoțieni. 

Pe scurt, aveai deodată în față douăzeci de litere supli- 
mentare, descifrabile. 

Rose se întoarse o secundă spre el, îi ignoră mișcarea 
mâinii care ar fi trebuit să reprezinte un salut și trase o 
scară pe coridor. 

- Suie-te acolo sus, Assad, apoi îți spun unde să faci 
punctele, OK? 

Ea îl împinse pe Carl deoparte şi se plasă exact în locul 
unde el stătuse înainte. 

- Nu foarte apăsat, Assad. Trebuie să le putem şterge. 

Assad aprobă de sus de pe scară, cu creionul pregătit. 

- Începi de sub AJUTOR, direct înainte şi direct după i. 
Vreau să zic, acolo pot să văd câte un punct. Ce zici? 

Assad şi Carl se uitară la petele care încadrau litera i ca 
niște norişori negri. 

Apoi, Assad aprobă şi așeză un punct pe ambele pete. 

Carl făcu un pas în spate. Era bine, cu siguranță. Sub 
titlul clar de AJUTOR se vedeau trei pete neclare, iar din 
cea din mijloc se vedea un i doar un pic mai clar. Din cauza 
apei de mare şi a condensului, literele de dinainte şi de 
după se dizolvaseră şi intraseră în hârtie. Măcar dacă ar fi 
ştiut despre ce era vorba. 

Carl se uită la scenă preț de o clipă. Rose îl dirija pe 
Assad. Era o chestiune de durată. Ore nesfârşite petre- 
cute ghicind, şi pentru ce? Mesajul din sticlă putea să fie 
vechi de decenii — sau doar, pur şi simplu, o glumă proastă. 

Literele păreau foarte neajutorate, de parcă ar fi fost scrise 
de un copil. Câţiva cercetași şi o mică tăietură în deget. 
Asta era. Sau nu? 

- Rose, nu ştiu ce să spun, începu el prevăzător, poate 
că ar trebui să renunțăm. Avem o grămadă de alte cazuri 
de rezolvat. 

Văzu imediat efectul pe care îl avură cuvintele sale 
asupra lui Rose. Corpul începu să îi tremure, spatele i se 
scutură. Aproape că ai fi zis că o apucase o criză de râs. Carl 
o cunoștea însă pe Rose, așa că făcu un pas în spate, ca să 
nu fie izbit din plin de tirada ei furioasă. 

OK, nu era încântată de intervenţia lui. Nu era greu de 
cap. 

Făcu un semn. După cum spusese, mai erau multe altele 
de care trebuiau să se ocupe. Își aminti de câteva dosare, 
care, deschise corect, îi puteau ascunde fața, în timp ce îşi 
recupera porția de somn. Ei n-aveau decât să se joace de-a 
cercetaşii. 

Rose înregistră retragerea lui laşă în timp ce se întorcea 
spre el cu o privire pătrunzătoare. 

- Totuşi a fost o idee foarte bună, Rose, foarte bună, se 
grăbi el să adauge. 

Dar, evident, ea nu muşcă momeala. 

- Ai două posibilităţi, Carl, se răsti ea, iar Assad, aflat 
sus pe scară, îşi dădu ochii peste cap. Fie îţi ţii gura, fie plec 
acasă. Şi ţi-o trimit pe sora mea geamănă. Şi ştii ce? 

Carl scutură încetişor din cap. Nu era deloc sigur că 
voia să ştie ceva. 

- Ei, aia o să vină cu trei copii şi patru pisici, îşi dădu el 
cu presupusul, plus patru chiriași și un soţ ticălos, nu-i așa? 
Atunci o să fie destulă înghesuială la tine în birou. Ăsta era 
răspunsul? 

Ea își puse mâinile în șold şi se aplecă spre el. 

- Nu ştiu cine ţi-a spus așa ceva. Yrsa locuieşte la mine 
acasă şi nu are nici copii, nici chiriași. 

Cuvântul „Idiot!“ strălucea pur şi simplu în ochii ei 
conturaţi cu negru. 

EI ridică mâinile, predându-se. 

Scaunul din birou îl chema încetișor. 


- Care e treaba cu sora ei geamănă, Assad? A mai făcut 
Rose şi altă dată ameninţări de genul ăsta? 

În vreme ce Carl simţea deja cum i se instala plumbul 
în picioare, lângă el Assad urca uşor ca o pană scările spre 
rotondă. 

- Ah, Carl, nu o lua chiar aşa. Rose e ca nisipul de pe 
spinarea unei cămile. Câteodată te face să te scarpini în 
fund, câteodată nu. Depinde cât de groasă ţi-e pielea în 
momentul respectiv. 

Se întoarse spre Carl şi își dezveli cele două şiruri de 
dinți albi. Era limpede că în decursul timpului fundul lui 
dezvoltase o piele de toval. 

- Mi-a povestit despre sora ei. O cheamă Yrsa, asta mai 
ştiu pentru că rimează cu magazinul Irma. Şi nu prea cred 
că ele două sunt foarte bune prietene, completă Assad. 

Yrsa? Mai existau oameni care se numeau așa? se întrebă 
Carl. Ajunseseră la etajul al doilea și inima lui dansa deja 
fandango. 

- Bună băieți, se auzi o voce familiară din partea 
cealaltă a tejghelei. 

Aşadar, Lis era din nou la locul ei. Corpul bine între- 
ţinut, de patruzeci de ani, al lui Lis, şi celulele ei cenușii la 
fel de elastice. O bucurie pentru simțuri. Spre deosebire de 
domnişoara Sørensen. Aceasta îi zâmbi ușor lui Assad, însă 
la vederea lui Carl îşi înălță capul ca o cobră stârnită. 

- Lis, povesteşte-i domnului detectiv Marck cât de bine 
v-a mers în SUA, ţie și lui Frank. 

Zâmbi agresiv ca o capră bătrână. 

- Nu avem timp acum, interveni Carl iute. Avem o 
întâlnire cu şeful. 

Dar îl trăgea degeaba pe Assad de mânecă. 

Să te ia naiba, Assad, se gândi Carl în timp ce buzele 
infraroşii ale lui Lis raportau cu încântare despre călătoria 
de patru săptămâni în SUA. 

Soțul ei, pe jumătate ofilit, se pare că îşi recăpătase 
în patul dublu al rulotei forța primordială a unui bizon, 
imagini pe care Carl se străduia din toate puterile să şi 
le alunge din minte, la fel ca şi gândurile despre propriul 
celibat nedorit. 

Afurisita de Sorensen, se gândi el. Afurisitul de Assad. 
Afurisit bărbatul care o cucerise pe Lis. Şi, nu în ultimul 
rând, afurisiți de Medici fără Frontiere, care o ademeniseră 
pe Mona, epicentrul dorinţei lui, în străfundurile întune- 
cate ale Africii. 

- Când se întoarce înapoi acea psiholoagă, Carl? întrebă 
Assad când treceau pe lângă centrul de conferinţe. Cum o 
mai chema, în afară de Mona? 

Carl ignoră zâmbetul sugestiv al lui Assad şi deschise uşa 
de la biroul lui Marcus Jacobsen. Înăuntru se afla aproape 
tot Departamentul A, şi toți se frecau la ochi. Timp de 
câteva zile dificile fuseseră expuși presiunii opiniei publice, 
dar descoperirea lui Assad le dăduse forțe proaspete. 

Marcus Jacobsen avu nevoie de zece minute întregi 
pentru a le face briefingul şefilor săi de grupă. El şi Lars 
Bjørn păreau destul de entuziaşti. Numele lui Assad fu 
rostit de mai multe ori, şi de mai multe ori perechi de ochi 
surprinşi se îndreptară spre chipul radiind de mândrie al 
lui Assad, întrebându-se, desigur, cum de reuşise acest 

conducător de cămile, ajuns om de serviciu, să nimerească 
în rândul lor. 

Niciunul nu îndrăznea însă să întrebe deschis așa ceva. 
În orice caz, Assad fusese cel care descoperise legătura 
dintre cazurile vechi şi noi de incendieri și îi ajutase să 
progreseze cu investigaţiile lor. Toate cadavrele găsite la 
locul faptei aveau o adâncitură în degetul mic de la mâna 
stângă. Singura excepţie era victima căreia îi lipsea complet 
acest deget. Medicii legişti notaseră de fiecare dată acest 
lucru, doar că până acum nu-i venise nimănui ideea să facă 
legătura între cazuri. 

Conform rapoartelor de autopsie, se pare că doi dintre 
morți avuseseră un inel pe degetul mic, dar adâncitura pe 
os nu fusese provocată de încingerea metalului în foc, susți- 
neau medicii legişti. Concluzia lor era că morţii purtaseră 
acele inele din fragedă tinereţe, de aceea lăsaseră urme pe 
țesutul osos. Poate că inelele aveau o semnificaţie culturală, 
cum era legatul picioarelor la chinezi, sugera unul dintre ei, 
poate că era vorba de ceva ritualic. 

Marcus Jacobsen aprobă din cap. Da, ceva în genul 
acesta. O formă sau alta de frăție: odată inelul pus pe deget, 
nu mai era scos niciodată. Faptul că degetele nu erau la 
locul lor la unele dintre trupuri era altă problemă, dar 
cauzele puteau fi diverse. 

- Acum mai trebuie lămurită doar întrebarea cu privire 
la motiv şi făptaș, rezumă Lars Bjørn explicaţiile șefului. 

Cei mai mulți dintre ei aprobară din cap, unii oftară. 
Mda, aşadar, motiv şi făptaş - nu avea cum să fie atât de greu. 

- Departamentul Special Q ne va ţine la curent dacă 
mai descoperă acolo jos şi alte similitudini, zise şeful 
departamentului de criminalistică, iar unul dintre inves- 
tigatori, care cu siguranță nu avea să se ocupe de cazuri, îl 
bătu pe Assad pe umăr. 

Apoi se regăsiră din nou afară pe coridor. 

- Aşadar, cum mai stă treaba cu acea Mona Ibsen, Carl? 

Ticălosul de Assad avea tupeul să reia conversaţia de 
unde fusese întreruptă. 

- Ar trebui să se grăbească să ajungă acasă înainte ca 
podoabele tale să ajungă grele ca nişte ghiulele de tun! 


Jos, în pivniță, lucrurile erau în mare așa cum trebuiau 
să fie. Rose suise pe perete o schemă a scrisorii din sticlă. 
Acum şedea în fața ei şi gândea atât de intens, încât aproape 
că îi puteai vedea din spate ridurile de pe frunte. 

Evident că se împotmolise. 

Carl studie fotocopia gigantică. Nu era deloc o sarcină 
ușoară. Absolut deloc. 

Retrasase ușor literele cu un marker negru. Nu era 
o idee neapărat foarte bună, dar îți oferea o privire de 
ansamblu mai clară, îşi dădea seama de asta. 

Ea îşi trecu degetele prin părul negru, ciufulit, cu un 
gest cochet. Reuşise să se murdărească pe degete de la 
marker, în mod potrivit cu negru. 

Fără îndoială că mai târziu avea să mai picteze deasupra 
cu ojă neagră. Asta făcea întotdeauna. 

- Ce înţelegi din asta? Are vreun sens? întrebă ea când 
Carl încercă să citească cuvintele. 


AJUTOR 

Mda, un strigăt de ajutor, indicii despre cine ştie ce 
bărbat, un tată și o călătorie de o oră cu mașina, nu se știa 
încotro. Semnat cu P. Asta era tot. Nu, nu prea avea sens. 

Ce se întâmplase? Unde, când şi de ce? 

- Sunt destul de sigură că acesta este expeditorul, zise 
Rose şi făcu semn cu markerul spre litera P de jos. 

Nu era deloc proastă. 

- Sunt şi sigură că numele respectivului constă din 
două cuvinte a câte patru litere, continuă ea şi arătă spre 
marcajele în creion făcute de Assad. 

Carl îşi luă privirea de la dungile făcute cu marker 
negru pe unghiile ei şi se uită spre marcajele de pe scri- 
soare. Poate că ar trebui să-şi facă un control oftalmologic! 
Cum naiba putea să fie sigură că era vorba de două seturi a 
câte patru litere? Pentru că Assad marcase patru puncte pe 
pete? După părerea sa, erau la fel de plauzibile numeroase 
alte posibilități. 

- Am verificat originalul, zise ea, şi am vorbit cu tehni- 
cienii din Scoţia. Suntem de aceeași părere. De două ori 
câte patru litere. 

Carl încuviință. Aha, tehnicienii din Scoția, păi atunci 
mai vii de-acasă! Din partea lui n-avea decât să vorbească cu 
o ghicitoare în cărți roșcată din Reykiavik. În ochii lui toate 
astea nu erau decât mâzgăleli, indiferent ce-ar fi spus Rose. 

- Suntconvinsă că scrisoarea a fost scrisă de o persoană 
de sex masculin, căci se poate presupune că nimeni în situ- 
aţia asta nu ar semna o asemenea scrisoare cu o poreclă de 
alint. Şi nici nuam reuşit să găsesc un nume danez de fată care 
să înceapă cu P şi să conțină patru litere. Şi, în afara limbii 
daneze, nu am găsit decât următoarele nume de fată: Paca, 
Pala, Papa, Pele, Peta, Pili, Pina, Ping, Piri, Posy, Pris, Prue. 

Turui numele fără măcar să se uite la agenda în care şi 
le notase. Oare Rose era normală la cap? 

- Papa, un nume ciudat pentru o fată, bombăni Assad. 

Rose strânse din umeri. Era o descoperire, trebuia să 
recunoască. Chiar nu erau nume daneze de fată care să 
înceapă cu litera P? Cel puţin, ea asta susținea. Cu sigu- 
ranță, aşa ceva nu era posibil. 

Carl îl privi pe Assad. Pe chipul lui aproape că puteai 
citi întrebările. Nimeni nu mai gândea atât de fascinant ca 
această creatură rezistentă a deșertului. 

- Nu e nici nume musulman, mai adăugă el după o 
vreme. 

Continuă să se uite concentrat spre perete. 

- Nu-mi vine în minte decât Pari, care e un nume 
iranian. 

Carl schiță o grimasă. 

- Aha, şi iranieni nu există în Danemarca sau cum? Ei 
bine, atunci îl cheamă fie Poul sau Paul, ce uşurare să ştim 
asta. O să îl găsim cât ai clipi. 

Cutele de pe fruntea lui Assad se adânciră și mai mult. 

- Cum îl avem? Ce ai spus? 

Carl trase adânc aer în piept. Trebuia să-l trimită mai 
repede pe ajutorul său la fosta lui soție. Acolo avea să învețe 
rapid atâtea expresii, încât ochii lui rotunzi or să amețească. 

Carl se uită la ceas. 

- Deci, îl cheamă Paul, nu vrem să ne punem de acord 
cu asta? Eu o să iau o pauză de un sfert de oră, iar în timpul 
ăsta o să-l găsiţi cu siguranță pe autorul mesajului. 

Rose se strădui să-i ignore tonul, dar nările i se umflară 
considerabil. 

- Da, Paul e cu siguranţă un început bun. Sau Piet, ori 
Peer cu doi de e, Pehr cu h, sau Petr. Dar poate să fie la fel 
de bine Pete sau Phil. Există zeci de posibilități, Carl. Am 
devenit o societate multietnică cu multe nume noi. Paco, 
Paki, Pall, Page, Pasi, Pedr, Pepe, Pere, Pero, Peru... 

- Hei, Rose, adună-te! Nu suntem un registru de nume! 
Şi ce vrei să spui cu Peru? E o afurisită de ţară, nu un 
nume... 

- „Şi Peti, Ping, Pino, Pius... 

- Pius? Da, e bine să incluzi şi papii. Sunt, în definitiv, 
bărbaţi. 

- Ponce, Pran, Ptah, Puck, Pyry. 

- Ai terminat? 

Ea nu răspunse. 

Carl se uită iar la semnătura de pe perete. Era adevărat că 
nu se putea desluşi altceva decât că scrisoarea fusese scrisă 
de cineva al cărui nume începea cu P. Dar cine era acest P? 
Piet Hein’ nu părea un candidat valabil. Cine atunci? 

- Ar putea fi şi un prenume compus, Rose? Eşti sigură 
că la mijloc nu e o cratimă? 

Făcu semn spre literele şterse. 

- Ceva de genul Poul-Erik sau Paco-Paki sau Pili-Ping. 

Încercă să îi aducă lui Rose un zâmbet pe faţă, dar genul 
acesta de umor nu prindea la ea. Ei, la naiba! 

- Ei, nu vrem să lăsăm scrisoarea asta drăgălaşă pe 
perete şi să ne vedem de treabă? Aşa, Rose ar putea în 
sfârşit să-şi picteze unghiile cu negru, decise Carl. Trecem 
destul de des pe aici și vom putea să mai aruncăm din când 
în când o privire. Poate că atunci ne va veni o idee mai 
deşteaptă. Ca la cuvintele încrucișate de la baie, pe care le 
dezlegi pe rând, de la o şedinţă la alta. 

Rose și Assad îl priviră încruntați și nedumeriți. 
Cuvinte încrucişate la toaletă? Se pare că nu petreceau 
destulă vreme pe acolo. 


! Piet Hein — matematician, inventator, inginer, scriitor şi poet danez 
care a trăit între 1905 şi 1996 (n.red.) 

- Totuşi, nu putem să lăsăm scrisoarea acolo pe perete, 
doar circulă lume pe aici. După cum știți, după uşă se află 
o parte a arhivei. Cazuri vechi, ați auzit de ele? 

Carl se întoarse și porni spre scaunul lui comod, care îl 
aştepta în birou. Nu apucă să facă nici doi metri, că vocea 
ascuţită a lui Rose îl străpunse în spinare ca un pumnal. 

- Ia întoarce-te, Carl. 

EI se răsuci încet şi o văzu așezată, arătând spre opera 
de artă din spatele ei. 

- N-am ce face dacă nu-ţi plac unghiile mele. Ai înţeles? 
Dar un lucru îţi spun: vezi cuvântul acela de sus? 

- Da, Rose. Acela e singurul cuvânt pe care îl pot 
descifra. Acolo scrie foarte clar „Ajutor“. 

Ea îndreptă amenințător un deget decorat cu negru 
spre el ca o armă. 

- Ia aminte la el, pentru că e cuvântul pe care o să-l 
strigi în gura mare dacă îndepărtezi fie şi numai o foaie. E 
limpede? 

Ochii ei sclipeau provocatori. 

El îi făcu semn lui Assad să-l urmeze. 

Poate că venise vremea să arate cine era şef aici, se gândi el. 


Când se privea în oglindă, găsea că viaţa ar trebui să 
îi ofere mai mult. „Piele de piersică“ şi „Frumoasa ador- 
mită“ erau porecle din timpul şcolii la Thyregod care încă 
îi mai defineau imaginea despre sine. Câteodată, când 
se dezbrăca, imaginea propriului corp încă o mai putea 
surprinde în mod plăcut. Dar nu ajungea să ştie doar ea 
asta. Sigur că nu. 

Distanţa dintre ei doi devenise prea mare. 

El nu o mai vedea. 

Când avea să vină acasă, avea să îi spună că nu putea 
să o părăsească din nou şi că existau şi alte posibilități de 
lucru pentru el. Voia să înveţe să-l cunoască, să ştie ce făcea 
şi voia să-l vadă trezindu-se în fiecare zi lângă ea. 

Da, avea să insiste asupra acestui lucru. 


Pe vremuri, la capătul străzii Toftebakken, în spatele 
clinicii de psihiatrie, se afla o mică groapă de gunoi. 
Saltelele despicate din lână şi cadrele ruginite de pat dispă- 
ruseră între timp. Acum, acolo luase naştere o mică oază 
verde, cu o panoramă asupra fiordului şi unul dintre cele 
mai exclusiviste cartiere din oraş. 

Ea iubea locul acesta, îi plăcea să stea acolo și să îşi 
petreacă privirea peste portul cu iahturi şi peste fiordul 
albastru. 

Într-un asemenea loc şi într-o astfel de stare emoțională 
se putea întâmpla uşor să fii expus fără apărare coinciden- 
telor vieții. Poate că de asta spusese da când tânărul se 
dăduse jos de pe bicicletă şi îi propusese să bea împreună o 
cafea. Locuia în același cartier ca şi ea şi se salutaseră câte- 
odată la cumpărături. Acum, se afla acolo. 

Ea se uită la ceas. Pe fiul ei nu trebuia să îl ia decât peste 
două ore, aşa că avea timp destul. Nu avea ce să strice dacă 
se ducea să bea o ceaşcă de cafea. 

Dar se înşela amarnic. 


Seara o găsi aşezată ca o femeie bătrână în fotoliul ei, 
legănându-se înainte și înapoi. Îşi strângea mâinile în 
fața abdomenului şi încerca să-şi liniştească inima, care 
îi bubuia sălbatic. Era de neconceput ce făcuse. Oare ce o 
apucase? Era de parcă bărbatul acela amabil o hipnotizase. 
După zece minute îşi deconectase mobilul și începuse să 
povestească despre sine. Iar el ascultase. 

- Mia, ce nume frumos, spusese el. 

Trecuse atât de multă vreme de când îşi auzise numele, 
încât i se părea că sună străin. Soțul ei nu îl rostea niciodată. 

Tânărul fusese foarte degajat. Îi pusese întrebări, iar 
când ea îl întrebase ceva, îi răspunsese. Era soldat, îl chema 
Kenneth. Avea ochi blânzi, iar când îşi pusese mâna peste a 
ei, în văzul a cel puţin alți douăzeci de clienţi, nu se simţise 
stânjenită. Îi strânsese mâna uşor și i-o ținuse. 

Iar ea nu şi-o retrăsese. 

După aceea alergase ca o nebunăsprecreşă, continuând 
să-i simtă apropierea. 

Între timp se lăsase seara, dar nici orele şi nici întune- 
ricul nu reușiseră să-i liniştească pulsul. Simțea permanent 
nevoia de a-şi muşca buzele. Mobilul închis se afla pe 
măsuţa din fața canapelei şi părea să o privească plin de 
reproş. Eşuase pe o insulă de pe care nu aveai nicio perspec- 
tivă. Nu exista nimeni de la care să ceară un sfat. Nimeni. Şi 
nimeni căruia să-i ceară iertare. 

Ce avea să se petreacă în continuare? 

Când se lumină de ziuă, încă mai şedea acolo, complet 
îmbrăcată. Şi speriată. Ieri, în timpul discuţiei cu Kenneth 
o sunase soțul ei. Tocmai constatase asta. Pe ecran erau 
afişate trei apeluri ratate, iar acum trebuia să-i furni- 
zeze o explicație. Avea să sune şi să o întrebe de ce nu îi 
răspunsese la telefon. Și avea să-şi dea seama de minciună, 
indiferent cât de plauzibilă ar fi fost. Era mai deştept și mai 
în vârstă, și avea mai multă experiență de viață decât ea. 
Avea să simtă înșelăciunea și de aceea tremura acum din 
tot corpul. 

De regulă, el suna cu trei minute înainte de ora opt, 
chiar înainte ca ea să iasă din casă cu Benjamin. Astăzi 
avea să facă lucrurile altfel şi să plece puțin mai devreme. 
Trebuia să aibă ocazia să o întrebe, dar nu trebuia să o 
preseze. Altfel, lucrurile aveau să meargă prost. 

Era cu fiul ei în braţe când mobilul de pe masă începu 
să se rotească în jurul axei sale, o mică poartă spre lume, 
mereu accesibilă. 

- Bună, dragule! zise ea cât putu de veselă, dar pulsul îi 
bubuia în urechi. 

- Am încercat de mai multe ori să dau de tine. De ce 
nu m-ai sunat? 

- Tocmai voiam să fac asta, îi scăpă ei. 

Ei, o prinsese deja. 

- Da, dar eşti pe cale să pleci cu Benjamin. Mai e un 
minut până la ora opt. Doar te cunosc. 

Ea își ținu respiraţia şi îl puse pe băiat cu atenție jos. 

- Nusesimte prea bine. Şi ştii doar cănuvorsăvinăcopiii 
la creşă când sunt răciți. Cred că a făcut un pic de febră. 

Ea inspiră cât putu de încet, deşi organismul ei țipa 
disperat după oxigen. 

- Ah, da. 

Pauza care se lăsă nu-i plăcu deloc. Se aştepta el cumva 
ca ea să spună ceva? Uitase ceva? Încercă să se concen- 
treze asupra unui lucru aflat dincolo de ferestrele duble. Pe 
poarta de la grădină. Pe ramurile golaşe. Pe oamenii care se 
grăbeau, în drum spre serviciu. 

- Am sunat ieri de mai multe ori. Ai auzit că am spus 
asta? întrebă el. 

- Ah, da, iartă-mă, dragul meu, îmi murise telefonul. 
Cred că va trebui să investim curând în altă baterie. 

- Am încărcat ambele telefoane marți. 

- Da, e foarte ciudat, în mod normal al meu ţine mai 
mult. 

- Şi acum l-ai încărcat singură? Ai reuşit? 

- Da, închipuie-ți. 

Ea se strădui să râdă degajat, dar suna artificial. 

- Doar te-am văzut de destule ori făcând asta. 

- Credeam că nu ştii unde e încărcătorul. 

- Ba da, ba da. 

Acum îi tremurau mâinile. 

El bănuia că era ceva în neregulă. În următorul moment 
avea să o întrebe unde găsise afurisitul de încărcător, iar ea 
habar nu avea unde era. 

Gândeşte! Gândeşte repede! Prin cap îi alergau sute de 
gânduri. 

- Eu... ridică ea vocea. O, nu, Benjamin. Nu, asta nu 
se poate. 

Îl împunse pe copil cu piciorul, astfel încât să scoată un 
sunet. Apoi văzu privirea scăldată în lacrimi a lui Benjamin 
şi îl mai împunse o dată. 

Iar când veni întrebarea: „Şi unde l-ai găsit?“ copilul 
începu să plângă în sfârşit. 

- O, Doamne, îmi pare rău, trebuie să vorbim mai 
târziu, zise ea şi se strădui să pară agitată. Benjamin tocmai 
s-a lovit la cap. 

Ea închise mobilul, se lăsă pe vine în fața copilului şi îi 
scoase salopeta. Apoi îl sărută pe obraz și îi vorbi pe un ton 
liniştitor. 

- Dragul meu, îmi pare rău, iartă-mă, iartă-mă, te 
rog. Mama te-a împins din greşeală. Te mai doare? Vrei o 
prăjitură? 

Copilul își trase nasul şi o iertă, aprobând nedumerit, 
cu o mină tristă. Ea îi întinse o carte cu desene, în timp ce 
îşi dădea seama de întreaga dimensiune a catastrofei: casa 
avea trei sute de metri pătrați, iar încărcătorul putea să se 
afle în oricare colțişor, şi nu era mai mare decât un pumn. 


O oră mai târziu, răscolise toate sertarele, motbilele şi 
rafturile de la parter. Și dacă aveau doar un încărcător? îşi 
dădu ea brusc seama. Şi dacă îl luase cu el? Oare mobilul 
lui era aceeaşi marcă, la fel ca al ei? N-avea habar. 

Cu fruntea încruntată, şedea lângă Benjamin şi îi dădea 
de mâncare. O, Doamne! se gândi ea. A luat încărcătorul cu el. 

Ea scutură din cap şi îi trecu fiului ei lingura peste gura 
murdară de mâncare. Nu, atunci când cumpărai un mobil, 
primeai şi un încărcător. Evident. Şi de asta se afla undeva 
cutia telefonului ei mobil cu instrucţiunile de utilizare și cu 
un încărcător nefolosit. Doar că nu aici la parter. 

Se uită în sus spre scara care ducea la primul etaj. 

Existau camere în casa asta în care aproape că nu intra. 
Nu pentru că el i-ar fi interzis, ci pentru că așa stăteau 
lucrurile. Nici el nu intra în camera ei de cusut. Aveau 
amândoi interese şi oaze şi momente doar pentru ei, doar 
că el avea mult mai multe decât ea. 

Îşi luă fiul în braţe și urcă scara, rămânând nehotărâtă o 
vreme în fața uşii biroului său. Dacă găsea cutia cu încărcă- 
torul într-unul dintre sertarele sau dulapurile lui, cum avea 
să-i explice că răscolise prin ele? 

Deschise uşa. 

Încăperea era foarte diferită de cea aflată vizavi. Aceasta 
nu avea niciun pic de energie, acea emanaţie greu de definit 
a culorilor şi a gândurilor creatoare, care exista în camera 
ei. Aici existau doar nuanțe şi suprafețe de bej şi cenușiu, 
şi nimic altceva. 

Deschise toate dulapurile încastrate şi se uită înăuntru. 
Erau în mare parte goale. Dacă ar fi fost dulapurile ei, ar 
fi fost pline cu jurnale, albume de fotografii şi tot felul de 
nimicuri, amintiri adunate din zilele fără griji petrecute cu 
prietenele. 

Pe rafturi se aflau doar câteva cărți. De specialitate, se 
părea, despre subiecte care aveau de a face cu slujba sa: 
arme de foc, munca de poliţie şi altele asemenea. Și cărți 
despre secte religioase. Despre Martorii lui lehova, Copiii 
lui Dumnezeu, Mormonii şi multe altele despre care nu 
auzise niciodată. Ce ciudat, se gândi ea. Apoi, se ridică pe 
vârfuri să vadă ce se afla pe rafturile cele mai de sus. 

Nimic important. 

Îl luă din nou pe Benjamin în brațe și deschise cu 
mâna liberă alte sertare, unul după altul. Cu excepția unei 
cremene cenușii cum folosea şi tatăl ei pentru ascuțitul 
cuțitului pentru peşte, nu era nimic palpitant înăuntru. 

Doar hârtii, ştampile şi câteva cutii noi-nouţe cu dischete, 
care nu se mai foloseau. 

Închise uşa cu sentimentele îngheţate. În acel moment 
nu se cunoştea nici pe ea, nici pe soțul ei. Totul era atât de 
înspăimântător şi de ireal. Nu mai trăise niciodată aşa ceva. 

Capul lui Benjamin se lăsă pe umărul ei şi ea îi simţi 
răsuflarea relaxată pe ceafă. 

- Ah, dragul meu. Ai adormit? şopti ea când îl puse în 
pătuţul său cu grilaj. 

Acumtrebuia săfiefoarteatentăsănu-șipiardă controlul. 
Totul trebuia să se desfășoare ca de obicei. 

Răsuflă adânc, luă telefonul şi sună la creşă. 

- Benjamin e atât de răcit, încât o să îl țin acasă astăzi. 
Acolo ar infecta pe toată lumea. Am vrut doar să anunț, 
îmi pare rău că am sunat abia acum, zise ea mecanic şi uită 
să mulțumească pentru urările de însănătoşire. 

Apoi, se întoarse spre coridor şi se uită la uşa îngustă 
dintre biroul soțului ei şi dormitor. ÎL ajutase să ducă sus 
toate cutiile de carton de la mutare. O diferență majoră 
dintre ei se referea la cantitatea de balast pe care o cărau 
după ei. În vreme ce ea adusese doar câteva mobile ușoare 
de Ikea din camera ei de studentă, el venise cu tot ce 
acumulase în decursul a douăzeci de ani, anii pe care îi 
avea în plus față de ea. De aceea, în toate încăperile se aflau 
mobile din cele mai diferite epoci şi, de aceea, camera din 
spatele acelei uși înguste era plină de cutii despre al căror 
conținut nu avea habar. 


Îşi pierdu curajul imediat ce deschise uşa și se uită 
înăuntru. Încăperea nuavea mai mult de un metru și jumătate 
lățime, dar oferea destul spațiu pentru patru rânduri de 
cutii, stivuite sau înşirate unele lângă celelalte. Abia dacă 

puteai răzbi printre ele până la fereastră. În cameră se aflau 
în total peste cincizeci de cutii. 

„Mai ales lucruri de la părinții mei şi de la părinţii lor“, 
spusese el. Nu ar fi fost vremea să le arunce? Nu avea fraţi 
pentru a fi nevoit să discute despre asta cu ei. 

Se uită la peretele de cutii şi renunță imediat. Nu avea 
niciun sens să caute încărcătorul aici. Asta era o cameră în 
care era închis trecutul. 

Cu toate astea, se gândi ea şi studie cu atenţie câteva 
paltoane cu gulere mari, care se aflau aruncate într-un 
morman uriaş pe cutiile din spate. Nu formau în mijloc ca 
un fel de denivelare? Se putea ascunde ceva dedesubt? 

Se întinse peste cutii, dar nu ajunse până la paltoane, aşa 
că se întinse peste muntele de carton, îngenunche deasupra 
şi se târi înainte. Ridică paltoanele şi constată dezamăgită 
că nu se afla nimic dedesubt. Şi apoi, brusc, genunchiul îi 
trecu prin capacul cutiei. 

La naiba, se gândi ea. Acum avea să vadă că fusese aici. 

Se trase un pic înapoi, ridică un capac şi constată că nu 
se întâmplase nimic. 

Acesta fu momentul în care descoperi tăieturile din 
ziare. În mod ciudat, nu erau atât de vechi încât să fi putut 
fi adunate de părinţii soțului ei. Așadar, le decupase chiar 
el. Poate pentru serviciu? Sau doar îl interesaseră? 

- Ce ciudat, şopti ea. De ce ai vrea să decupezi şi să 
colecționezi articole despre Martorii lui Iehova? 

Răsfoi decupajele. Materialul nu era în niciun caz atât 
de omogen pe cât părea la prima vedere. Printre articolele 
despre diferitele secte se aflau și rapoarte de bursă și repor- 
taje despre tehnica criminalistică şi procedurile pentru 
analiza ADN. Descoperi chiar și anunţuri de vânzări de 
case de vară sau locuinţe de vacanţă, vechi de cincisprezece 
ani, din Hornsherred. Nu prea erau lucruri de care să mai 

aibă nevoie. Poate că într-o bună zi o să-l întrebe dacă nu 
ar putea să golească încăperea. Apoi putea să amenajeze 
înăuntru un dressing. Cine n-ar vrea să aibă aşa ceva? 

Cobori de pe cutii şi simți cum o cuprinde un senti- 
ment de uşurare. Îi venise o idee. 

Pentru siguranță, îşi mai trecu încă o dată privirea peste 
cutiile din carton. Nu i se părea că adâncitura din cutia 
din mijloc ieşea cine ştie cât în evidență. Nu, el nici nu va 
observa. 

Închise apoi ușa în urma ei. 


Ideea era bună: se va duce să cumpere un încărcător nou, 
din banii de gospodărie pe care îi economisise, despre care 
el nu ştia nimic. Avea să ia bicicleta, acum, imediat, şi se va 
duce la magazinul Sonofon din Algade. Apoi, va prelucra 
dispozitivul în cutia cu nisip a lui Benjamin pentru a arăta 
vechi și uzat, şi apoi îl va pune afară în hol, alături de căciu- 
liţele şi mănușile lui Benjamin. Când se va întoarce soțul ei 
şi va întreba de încărcător, i-l va indica acolo. 

Sigur că se va mira de unde apăruse aparatul, iar ea se 
va mira că el se miră. Iar apoi va presupune că l-a uitat 
cineva la ei, unul dintre musafiri. 

Nu se întâmpla prea des să aibă vizite, de ultima oară 
trecuse deja ceva vreme, dar, chiar şi așa. Fusese întâl- 
nirea proprietarilor de case. Şi vizita asistentei medicale. 
Da, da, teoretic se putea să-l fi uitat cineva la ei, chiar dacă 
era destul de ciudat; cine ia încărcătorul de mobil la alți 
oameni în vizită? 

În timpul somnului de prânz al lui Benjamin va reuși 
să cumpere obiectul. Zâmbi cu gândul la chipul surprins 
al soțului ei când va dori să vadă încărcătorul, iar ea îl va 
scoate din coșul cu mănuși. Repetă propoziția de câteva 
ori, pentru a-i conferi tonul şi greutatea necesară. 

- Ah, nu e al nostru? Ce ciudat. Atunci, trebuie să-l fi 
uitat cineva. Poate la botezul lui Benjamin? 

Da, explicaţia era plauzibilă. Atât de simplă şi, în acelaşi 
timp, atât de rafinată, încât era dincolo de orice suspiciune. 


Dacă Marck se îndoise vreodată că Rose era o femeie 
de cuvânt, acum nu se mai îndoia. Abia își permisese 
să-şi ridice vocea obosită pentru a comenta preocuparea 
constantă a lui Rose pentru scrisoarea din sticlă, că ea şi 
făcuse ochii mari şi şuierase că să facă bine să o lase în pace 
şi să se ducă să-şi tragă singur un şut în fund cu un pantof 
ascuţit şi apoi să-și vâre singur undeva cioburile de la sticla 
aia afurisită. 

Şi, încă înainte ca el să apuce să protesteze, își pusese 
geanta pe umăr şi dispăruse. Chiar şi Assad era şocat și 
rămase o clipă încremenit, cu gâtul întins peste o felie de 
grepfrut din care tocmai intenționase să muște. 

O vreme, tăcură speriați. 

- Oare acum o trimite pe sora ei? întrebă, într-un final, 
Assad, luând din nou felia de fruct în mână. 

- Unde ţi-e covorul de rugăciune? mârâi Carl. Roagă-te 
să nu se întâmple asta. Atunci o să fii un tip de milioane. 

- Un tip de care? 

- Un tip grozav, Assad. 

Carl îi făcu semn asistentului său să vină împreună cu el 
în faţa scrisorii gigantice. 

- Haide să dăm jos copiile astea de pe perete cât nu e 
aici. 

- Noi? 

Carl încuviință. 

- Ai dreptate, Assad. Dă-le jos pe toate şi pune-le pe 
perete lângă cazurile tale grozave cu sforile colorate. Dar 
lasă câțiva metri între ele, OK? 


Carl se uită cu o anume atenție la original. Chiar dacă 
în decursul anilor scrisoarea trecuse prin mai multe mâini, 
şi nu toți cei de la serviciu o consideraseră o mărturie rele- 
vantă, nu îi trecuse prin minte, nici măcar în vis, să-și pună 
mănușşile de bumbac. 

Hârtia era casantă şi fragilă. Iar când stăteai singur cu 
documentul, așa ca acum, atunci se petrecea ceva straniu, la 
care Carl reacționa întotdeauna sensibil. Marcus Jacobsen 
numea această sensibilitate „nasul lui Carl“, bătrânul Bak 
îi mai spunea „instinct“, fosta sa soţie vorbea, mai simplu, 
de „intuiție“. În orice caz, acest mic bilet emana ceva care 
îi stârnea lui Carl un fel de freamăt în corp. Autenticitatea 
documentului aproape că îl orbea cu strălucirea ei. Scris în 
mare grabă. Probabil pe o suprafață proastă. Cu sânge și cu 
o ustensilă de scris necunoscută. Să fi fost o pană înmuiată 
în sânge? Nu, probabil că nu. Liniile era prea inegale, prea 
necontrolate. În unele locuri se părea că se apăsase prea 
tare, în altele, culoarea lipsea aproape complet. Carl scoase 
lupa și încercă să desluşească adânciturile şi denivelările, 
dar documentul era prea deteriorat. Ce fuseseră odinioară 
adâncituri erau acum umflate de la umezeală, și invers. 

Văzu în faţa ochilor chipul îngândurat al lui Rose şi puse 
hârtia deoparte. Mâine avea să-i spună că, dacă era nevoie, 
putea să-şi rezerve restul săptămânii pentru scrisoare, dar 
apoi, dacă nu afla nimic, trebuia să se întoarcă la lucru. 

Se gândi dacă să-l roage pe Assad să-i fiarbă siropul lui 
obişnuit, dar din cântarea de jale de afară trase concluzia că 
Assad era încă ocupat să instaleze şi să mute scara de colo 
colo, să urce și să coboare pentru a atârna pe perete copiile. 
Poate că ar trebui să-i spună că în încăperile unde se dădea 
ajutorul de înmormântare se afla o a doua scară, dar, sincer 
vorbind, puțin îi păsa. Oricum, avea să termine într-o oră. 

Carl scoase dosarul vechi al incendiului din Rødovre. 
După ce îl citi îi veni să arunce mizeria pe biroul lui 
Jacobsen, undeva foarte sus, pe cel mai înalt dintre tean- 
curile de dosare. 

În acest caz era vorba despre un incendiu în Rødovre, 
în anul 1995. Acoperişul nou din ţiglă al unei clădiri cu 
mai multe etaje din Damhusdal, care adăpostea o firmă de 
import-export, se prăbuşise brusc, iar în câteva secunde 
flăcările mistuiseră etajul superior. După stingerea incen- 
diului a fost descoperit un cadavru. Proprietarii firmei 
nu ştiau nimic despre bărbat, dar vecinii au povestit că 
văzuseră toată noaptea o lumină la una dintre ferestrele 
podului. Pentru că nu reuşiseră să identifice cadavrul, au 
presupus că era vorba despre o persoană fără adăpost care 
pătrunsese în clădire prin acoperișul încă neterminat şi 
îşi făcuse culcuş acolo, uitând să închidă în bucătăria de 
serviciu butonul de gaz. Abia când furnizorul de gaz HNG 
a transmis că butonul nu fusese deschis, cazul a fost trans- 
ferat la departamentul pentru delicte violente al poliţiei 
din Rødovre, iar acolo cazul a continuat să vegeteze, cu 
număr de înregistrare, până în ziua în care fusese înființat 
Departamentul Special Q. Şi ar fi vegetat în continuare şi 
aici dacă Assad nu ar fi observat adâncitura de pe degetul 
mic al mâinii stângi a cadavrului. 

Carl înșfăcă telefonul şi formă numărul lui Marcus 
Jacobsen. Nici nu răzbătu bine vocea domnişoarei Sørensen 
până la el, că nivelul de frustrare al lui Carl țâşni în sus. 

- Dar scurt, Sørensen, zise el, câte cazuri... 

- Mørck? Dumneavoastră? Aşteptaţi să vă fac legătura 
cu un coleg care nu vă consideră atât de penibil. 

Mai devreme sau mai târziu, o să-i pună un scorpion 
sub fund. 

- Bună, dragul meu, ciripi Lis. 

Slavă cerului! Sørensen nu era în totalitate lipsită de 
compasiune. 

- Poţi să-mi spui la câte dintre cazurile de incendiu se 
cunoaște identitatea victimei? De fapt, ştii şi câte cazuri 
sunt în total? 

- Tereferi la cele mai recente cazuri? Sunt trei, dar avem 
numele unei singure victime, şi nici aici nu suntem siguri. 

- Nu suntem siguri? 

- Ei bine, am găsit un prenume pe un medalion pe care 
îl purta mortul, dar de unde putem şti că era al lui? 

- Ok. Spune-mi încă o dată unde au avut loc incendiile. 

- Nu ai citit dosarele? 

- Doar parțial. 

EI respiră precipitat. 

- Noi am găsit un cadavru în Rødovre, asta în 1995. Şi 
voi aţi găsit... 

- „„.unul sâmbăta trecută în Stockholmsgade, în 
Østerbro, unul a doua zi în Emdrup şi ultimul în Nordvest. 

- Stockholmsgade sună elegant. La care dintre incendii 
sunt pagubele mai mici, ştii cumva? 

- Nordvest cred. Pe strada Dortheavej. 

- Există vreo legătură între cazuri? Proprietari? 
Renovări? Vecini care au văzut noaptea lumini? Indicii cu 
privire la premeditare? 


SOMNUL RAŢIUNII 75 


- Nu, din câte ştiu eu, dar lucrează mai mulți colegi la 
asta. Întreabă-l pe unul dintre ei. 

- Mulţumesc, Lis. De fapt, nici măcar nu e cazul meu, 
zise el cu o voce intenţionat puternică, în speranţa că o va 
impresiona. 

Apoi, puse dosarul pe masă. Se pare că ştiu ei ce fac, se 
gândi el. Afară, pe coridor, se auzeau voci. Probabil că era 
birocratul de la Inspecţia Muncii cu porcăria lui de azbest. 

- Da, e acolo, înăuntru, se auzi suspect de aproape vocea 
lui Assad. 

Carl fixă o muscă în timp ce aceasta își făcea rondul 
prin biroul lui. Cu puțină pricepere, i-o putea lipi omului 
direct în frunte. 

Deschise dosarul Rorvig pregătit pentru a lovi și se 
plasă direct în spatele uşii. 

Dar în ușă apăru un chip necunoscut. 

- Bună ziua. 

I se întinse mâna. 

- Numele meu e Yding. Vicecomisar de poliţie. Poliţia din 
Vestegn. Alberstlund, ştiţi dumneavoastră. 

Carl aprobă. 

- Yding. Acesta e numele sau prenumele dumnea- 
voastră? 

Bărbatul zâmbi, de parcă nici el nu ar fi ştiut prea bine. 

- Vă caut în legătură cu incendiile din ultimul timp. Pe 
vremuri, la investigațiile din 1995 din Rørvig, eram asis- 
tentul lui Antonsen. Marcus Jacobsen ar vrea un raport 
verbal și mi-a zis să vă vorbesc, așa mi-l puteți prezenta pe 
asistentul dumneavoastră. 

Carl respiră ușurat. 

- Tocmai aţi vorbit cu el. Cel de afară cu scara, el e. 

Yding miji ochii. 

- Cel de afară? 

- Da. De ce? Nu e destul de bun? A făcut un curs de 
asesor de poliție la New York şi a absolvit la Scotland Yard 
cursuri de analiză ADN şi imagistică. 

Yding aprobă impresionat. 

- Assad, arată-te puţin, strigă Carl şi încercă să lovească 
musca folosind dosarul, înainte să-i facă lui Yding cunoș- 
tință cu Assad. 

- Ai terminat cu agățatul? întrebă el. 

Pleoapele lui Assad se prăbuşiră grele ca plumbul, ceea 
ce reprezenta un răspuns suficient. 

- Marcus Jacobsen spunea că dosarul original din 
Rødovre e aici jos, explică Yding şi îi strânse mâna lui 
Assad. Zicea că știți unde e. 

Assad făcu semn spre mâna lui Carl - care încă mai 
ţinea dosarul, pregătit să atace încă o dată musca. 

- Acolo, zise el. Altceva? 

Era limpede că nu era în formă. Treaba cu Rose îl 
afectase. 

- Jacobsen tocmai m-a întrebat despre un detaliu pe 
care nu mi-l mai amintesc. Pot să mă uit pentru un moment 
în dosar? 

- Da, bombăni Carl, dar ne cam grăbim, aşadar vă 
rugăm să ne scuzați. 

Îl trase pe Assad după el pe coridor şi se aşeză la biroul 
acestuia, chiar sub o frumoasă reproducere a unor ruine de 
culoarea nisipului. Pe imagine stătea scris „Rasafa“, orice ar 
fi însemnat asta 

- Ai ceva în cazan, Assad? întrebă el și făcu semn spre 
samovar. 

- Ia cea mai rămas, Carl. Eu o să-mi mai fac. 

Zâmbea, cu ochii plini de recunoştinţă. 

- După ce pleacă băiatul ăla, noi doi va trebui să facem 
o excursie, Assad. 

- Încotro? 

- Spre Nordvest. Trebuie să ne uităm la o clădire care a 
fost aproape distrusă de flăcări. 

- Da, dar, Carl, acesta nu e cazul nostru. Ceilalți se vor 
supăra. 

- Da, dar o să le treacă repede. 

Assad nu părea convins. Apoi, expresia i se schimbă. 

- Am reușit să mai descifrez o literă din scrisoare, zise 
el, şi am o bănuială urâtă. 

- Şi anume? 

- Încă nu-ți spun. Altfel o să râzi. 

Asta părea să fie vestea bună a zilei. 

- Mulţumesc, zise Yding din uşă şi se uită la cana cu 
elefanți dansând din care bea Carl. Voi lua documentele 
sus la Jacobsen, dacă e în regulă. 

Amândoi încuviințară. 

- Ah, şi trebuie să vă transmit salutări de la o veche 
cunoștință. L-am întâlnit mai devreme sus, la cantină. 
Laursen, de la departamentul tehnic. 

- Tomas Laursen. 

- Da. 

Carl se încruntă. 

- Dar tipul a câștigat zece milioane la loto şi şi-a dat 
demisia. Nu mai rezista cu atâția morți, aşa zicea mereu. 
Ce face aici? Şi-a pus iarăși salopeta? 

- Nu, din păcate, deşi cei de la tehnic ar cam avea 
nevoie de el. Singurul lucru pe care şi l-a pus este un şorţ. 
Lucrează sus, la cantină. 

- Ce chestie! 

Carl parcă îl și vedea dinaintea lui pe masivul jucător de 
rugby cu un şorţ. Probabil cu un motto ridicol, de genul: 
„Aici găteşte şeful“. 

- Ce s-a întâmplat? Doar investise în diverse firme. 

Yding aprobă. 

- Exact, dar nu i-a mers prea bine, iar acum a pierdut 
totul. Urâtă treabă. 

Carl scutură din cap. Pentru cineva ca el, care încerca 
mereu să fie rezonabil, treaba avea chiar un aspect demn 
de milă. Poate că nici nu era atât de rău să nu ai niciun cent 
pe care să-l poți pierde. 

- De când e aici? 

- De vreo lună, zise el. Nu urcați niciodată la cantină? 

- Aţi înnebunit? Până acolo sunt zece milioane de 
trepte şi liftul nu mai funcționează de o veşnicie. 


Firmele şi instituţiile care mai rămăseseră pe cei şase 
sute de metri ai Dortheavej nu făceau neapărat parte din 
prima ligă: pe lângă un centru de consiliere şi un studiou 
de înregistrări, mai existau o şcoală de şoferi, o aşa-zisă 
casă de cultură, diverse asociaţii multiculturale şi alte 
câteva afaceri. O zonă industrială veche, care nu putea fi 
distrusă - poate doar prin incendiere, cum se întâmplase 
la depozitul firmei K. Frandsen Angro. 

Lucrările de curăţare din curte se încheiaseră în mare 
parte, dar nu şi munca investigatorilor. Colegii renunța- 
seră din nou să îl salute pe Carl, dar acestuia nu-i păsa prea 
mult. O lua ca pe un semn de invidie, convins fiind că nu 
mulți erau de acord cu el. 

Se plasă fix în centrul curţii, în fosta zonă de intrare a 
K. Frandsen şi studie cu atenţie distrugerile. De clădire nu 
era cu siguranță mare pagubă, dar gardul din sârmă galva- 
nizată ieşea imediat în evidență: acesta fusese nou-nouţ, 
într-un contrast evident cu fosta fabrică. 

- Am văzut case de felul ăsta în Siria, Carl. Când soba 
cu petrol se încingea prea tare, atunci bummm... Assad îşi 
roti braţele ca pe nişte moriști. 

Carl îşi îndreptă privirea spre primul etaj. Acoperișul 
arăta de parcă s-ar fi ridicat şi apoi s-ar fi așezat la loc cu 
un bubuit. Fumul care ieşea de sub streaşină înnegrise 
complet în partea de sus plăcile de Eternit, iar ferestrele 
Velux zburaseră cine ştie unde. 

- Da, a fost zdravăn, zise el, în timp ce se gândea de 
ce oare oamenii alegeau de bunăvoie să-şi petreacă timpul 
într-un loc atât de urât şi uitat de Dumnezeu. Poate că 
tocmai asta era. Poate că nu fusese alegerea lor. 

- Carl Mørck, Departamentul Special Q, zise când trecu 
pe lângă el unul dintre investigatorii mai tineri. Putem să 
urcăm să ne uităm puţin în jur? Tehnicul a terminat? 

Tipul ridică din umeri. 

- Aici o să terminăm abia când toată porcăria va fi 
demolată, mârâi el, dar aveți grijă unde călcaţi. Am pus 
scânduri pe podea, ca să nu cadă nimeni, dar nu garantez 
pentru nimic. 

- K. Frandsen Angro: ce importau, de fapt? îl întrebă 
Assad. 

- Tot felul de chestii pentru tipografii. E o firmă corectă, 
răspunse criminalistul. Se pare că nu ştiau că în clădire se 
afla o persoană fără adăpost sau cine o fi fost. Angajaţii 
sunt destul de șocați. Au fost norocoşi că nu a ars totul din 
temelii. 

Carl încuviință. Firmele de genul acesta nu-şi puteau 
deschide sediul mai departe de şase sute de metri de o 
stație de pompieri. Avuseseră noroc că încă se mai aflau 
în zona aceasta şi că pompierii locali rezistaseră tendinței 
idioate de a angaja firme auxiliare din UE. 

Aşa cum era de aşteptat, primul etaj arsese complet. 
Plăcile din fibră de lemn de pe pereţi erau jumulite, pereții 
separatori se ridicau ca niște turnulețe ascuţite, totul 

amintea un pic de Ground Zero. Un peisaj negru şi plin de 
cenușa distrugerii. 

- Unde aţi găsit cadavrul? îl întrebă Carl pe bărbatul mai 
în vârstă care se prezentase drept investigatorul companiei 
de asigurări. 

Omul arătă spre o pată de pe podea, un răspuns evident 
la întrebare. 

- Explozia a fost puternică şi s-a întâmplat în două 
etape, petrecute una după alta, explică el. Prima a declanșat 
incendiul, a doua a absorbit tot oxigenul din încăpere şi a 
stins focul. 

- Atunci nu a fost un incendiu mocnit în sensul obiş- 
nuit, în care victima moare intoxicată cu monoxid de 
carbon? întrebă Carl. 

- Nu. 

- Bărbatul a murit la explozie sau s-a sufocat încet și a 
ars apoi? Ce credeţi? 

- Nu ştiu. A rămas atât de puţin din el, încât nu se poate 
stabili nimic concret. La astfel de cadavre nu prea găsim 
resturiale căilor respiratorii. De aceea nu putem spune nimic 
despre concentraţia de funingine din plămâni sau trahee. 

Scutură din cap. 

- E greu de crezut că focul a adus cadavrul în starea asta 
în atât de scurt timp. Asta le-am spus deunăzi și colegilor 
dumneavoastră din Emdrup. 

- Ce vreţi să spuneţi cu asta? 

- Păi, că eu consider incendiul provocat. Cred că acesta 
trebuia doar să ascundă faptul că victima a murit, în reali- 
tate, într-un alt incendiu. 

- Vreţi să spuneți că mortul a fost mutat? Şi ei ce au 
spus? 

- Cred că au fost de aceeaşi părere. 

- Aşadar, crimă? Un om e omorât şi ars şi apoi adus la 
locul unui alt incendiu? 

- Ei bine, nu se poate spune cu siguranță, dar, după 
părerea mea, este foarte probabil că a fost mutat cadavrul. 
E greu de crezut că la un incendiu atât de scurt, chiar şi 
violent, cadavrul să ardă până la schelet. 

- Aţi analizat toate trei incendiile? întrebă Assad. 

- Aş fi putut, teoretic, deoarece lucrez pentru mai 
multe societăți de asigurări, dar în Stockholsmgade a fost 
un coleg. 

- Locurile celorlalte incendii erau comparabile cu 
acesta? se interesă Carl. 

- Nu. Cu excepţia celui de aici, erau toate goale. De 
aceea a apărut teoria, destul de plauzibilă, că ar fi vorba de 
persoane fără adăpost. 

- Şi dumneavoastră credeți că lucrurile s-au petrecut 
de fiecare dată după același model? Că morţii au fost aduşi 
în clădiri părăsite şi au fost arşi acolo a doua oară? întrebă 
Assad. 

Omul de la asigurări se uită liniştit la neobişnuitul 
investigator. 

- Asta se poate presupune din multe puncte de vedere, 
ba eu chiar susțin asta. 

Carl îşi dădu capul pe spate și se uită la scheletul înne- 
grit al acoperişului. 

- Mai am două întrebări și apoi vă lăsăm în pace. 

- Daţi-i drumul! 

- De ce două explozii? De ce să nu laşi porcăria să ardă 
de tot? Aveţi un răspuns la asta? 

- După mine, singura explicaţie posibilă este că incen- 
diatorii au încercat anume să limiteze pagubele. 

- Mulţumesc! A doua întrebare e dacă vă putem suna 
în caz că mai avem şi alte întrebări? 

Bărbatul zâmbi şi scoase o carte de vizită din buzunar. 

- Desigur. Mă numesc Torben Christensen. 

Carl căută în buzunar după propria carte de vizită, 
ştiind prea bine că nu avea una. Încă o sarcină pentru Rose, 
de îndată ce se întorcea. 

- Eu nu înţeleg. 

Assad stătea lângă ei şi trăgea dungi în funinginea de 
pe perete. Făcea parte din soiul de oameni care reușea ca, 
dintr-o singură pată de vopsea pe deget, să îşi mânjească 
toate hainele și obiectele din jur. În clipa asta avea destulă 
funingine pe haine şi pe față cât să murdărească un oraș de 
dimensiuni mai mici. 

- Eu nu înţeleg despre ce vorbiţi. Trebuie să existe o 
legătură. Treaba asta cu inelul pe deget sau degetul lipsă 
şi asta cu morții şi cu incendiile, spuse el, apoi se întoarse 
brusc spre omul de la societatea de asigurări. Câţi bani 
plăteşte firma dumneavoastră pentru ce e aici? Doar e o 
porcărie de casă veche. 

Torben Christensen se încruntă. Ideea fraudei de asigu- 
rări fusese lansată, dar asta nu însemna că el era de acord. 

- Da, clădirea nu are cine știe ce valoare, dar firma tot 
are dreptul la despăgubiri. Vorbim de o asigurare împo- 
triva incendiilor, nu de o poliţă împotriva putregaiului sau 
a carilor. 

- Cât? 

- Păi, între şapte şi opt sute de mii de coroane, aş 
aprecia eu. 

Assad fluieră apreciativ. 

- S-ar putea construi ceva nou peste parterul stricat? 

- Asta depinde doar de asigurat. 

- Deci, dacă ar vrea, ar putea dărâma tot? 

- Cu siguranţă. 

Carl se uită la Assad. Era limpede că urmărea ceva. 


SOMNUL RAŢIUNII 83 


În timp ce se îndreptau spre maşină, pe Carl îl cuprinse 
senzaţia plăcută că erau pe cale să-şi depăşească adversarul 
pe interiorul turnantei şi că, de data asta, adversarul nu 
erau doar aceşti ticăloşi, ci şi departamentul de investigare 
a crimelor a poliţiei din Copenhaga. 

Ce triumf, dacă ar reuşi să-i depăşească! 

Carl îi salută politicos din cap pe colegii care încă se 
mai aflau în curtea interioară. Nu avea chef să vorbească cu 
ei. Împreună cu Assad, aveau să afle singuri ce voiau să ştie. 

Assad se opri lângă maşina de serviciu pentru a studia 
mai atent grafifitiul cu litere verzi, albe, negre şi roşii de pe 
peretele frumos tencuit. 

„Israel afară din fişia Gaza. Palestina pentru palesti- 
nieni“, scria acolo. 

- Ăştia nu ştiu să scrie corect, comentă el și se sui în 
mașină. 

Dar tu ştii? se gândi Carl. Ca să vezi! 

Carl porni mașina şi aruncă o privire spre asistentul său. 
Acesta fixa bordul cu o privire încordată şi părea pierdut în 
gânduri. 

- Hei, Assad, unde eşti? 

Nimic nu se clinti în privirea acestuia. 

- Ei, aici, Carl, zise el. 

Apoi nu mai schimbară niciun cuvânt până la sediu. 


Ferestrele micii clădiri comunale păreau să fie plăci din 
metal încins. Așadar, idioții începuseră deja. 

Îşi dădu jos paltonul în antreu și le salută pe femeile 
aşa-numite impure. Femeile la menstruație trebuiau să 
asculte imnurile de slavă de afară. Apoi, intră foarte încet 
pe ușa dublă. 

Slujba ajunsese deja la punctul în care comunitatea 
începea efectiv să o ia razna. Participase de mai multe ori, 
iar ritualul era de fiecare dată același. Acum preotul stătea 
la altar în straiele confecționate chiar de el şi pregătea 
„Consolarea vieții“ cum numeau ei cuminecătura. Curând, 
la chemarea lui se vor ridica toți, copii și adulți, şi se vor 
apropia cu paşi mici şi capetele plecate, îmbrăcați în cămă- 
şile lor albe, pure. 

Acest drum spre altar, marțea, era punctul culminant al 
săptămânii. În acest moment, însăși Maica Domnului, în 
întruparea preotului, oferea comunității potirul şi pâinea. 
În curând, toți cei din sală vor începe un dans al bucuriei 
şi o vor slăvi pe Maica Domnului în cascade nestăvilite de 
vorbe, Maica ce dăruise viață, cu ajutorul Duhului Sfânt, 
lui Isus Christos. Vocile li se vor revărsa, se vor ruga cu 
toții pentru toți copiii nenăscuți, se vor îmbrățișa și îşi vor 

aminti de senzualitatea Maicii Domnului atunci când se 
dăruia Domnului şi încă multe altele de genul acesta. 

Erau pure prostii, ca multe altele care se petreceau în 
locul acela. 

Se duse iute spre peretele din spate și rămase acolo, în 
fundal. I se zâmbea senin. Toţi sunt bine-veniţi, spunea 
zâmbetul, iar când toată ceata se va deda, curând, exta- 
zului, vor aduce mulțumiri pentru că s-a simțit atras de 
Maica lui Dumnezeu şi pentru că venise la ei. 

În acest timp, el studia familia pe care o alesese. Tatăl, 
mama şi cei cinci copii. În aceste cercuri, liota de copii era 
rareori mai mică de atât. 

În spatele celor doi băieți mai mari și acoperit parţial de 
ei, stătea tatăl încărunțit, iar în faţa lui cele trei fetițe, care se 
legănau ritmic încolo şi încoace, cu părul despletit. Chiar 
în partea din față, între alte femei adulte, se afla mama lor, 
cu buzele deschise, ochii închişi și mâinile odihnindu-i-se 
lejer pe sâni. Toate femeile stăteau aşa. Captivate de mediul 
înconjurător, într-un singur gând, tremurând în prezența 
Maicii lui Dumnezeu. 

Cele mai multe femei tinere erau gravide. Una dintre ele 
era cât se putea de aproape de soroc, iar cămașa era pătată 
pe piept de laptele care se scurgea. 

Bărbaţii priveau fermecaţi aceste ființe fertile. Căci, 
până la perioada menstruației, corpul femeii era pentru 
ucenicii Maicii lui Dumnezeu cel mai sfânt lucru. 

În această adunare care diviniza fertilitatea, toți bărbaţii 
îşi ţineau mâinile împreunate în jurul organelor genitale. 
Băieţeii râdeau şi îi imitau pe cei mari, fără să știe despre 
ce era vorba. Cei treizeci şi cinci de oameni erau ca unul 
singur. Sentimentul de a aparţine era descris în amănun- 
time în așa-zisul „Decret al Maicii“. 

Aparţinerea în credința în Maica Domnului - în femeia 
pe care se baza întreaga viață. Asta ascultase până i se 
făcuse greață. 

Fiecare sectă avea adevărul ei inatacabil, inexplicabil. 

În vreme ce preotul le dădea pâinea celor din apropiere 
şi cădea într-un extaz verbal, el o studia pe fiica mijlocie a 
familiei, Magdalena. 

Era cufundată în gânduri. Se gândea oare la mesajul 
comuniunii? Sau la ceea ce îngropase pe pajiște, acasă 
în grădină? Sau la ziua în care avea să fie unsă servitoare 
a Maicii, ziua în care ceilalți aveau să o dezbrace şi să o 
ungă cu sânge proaspăt de oaie? Ziua în care îi aduceau 
un bărbat, îi slăveau pântecul şi se rugau pentru fertilitatea 
ei? Era greu de spus. Ce se petrecea în mintea unei fete 
de doisprezece ani? Doar ea ştia asta. Era posibil să îi fie 
teamă, dar avea și de ce. 

De acolo de unde venea el, băieții erau cei care trebuiau 
să participe la anumite ritualuri. Trebuiau să renunțe la 
propria voinţă, la visuri şi dorințe în favoarea comunităţii. Şi, 
desigur, să îşi cedeze și corpul. Își amintea prea bine de asta. 

Aici, însă, fetele treceau prin asta. 

Se strădui să îi surprindă privirea Magdalenei. Dacă 
totuși se gândea la groapa din grădină? Dacă lucrul de 
nerostit trezea în ea puteri mai mari decât credința? 

Probabil că avea să fie mai greu de convins decât fratele 
ei care stătea lângă ea. Şi de aceea nici nu i-a fost clar de la 
început pe care dintre cei doi avea să îl aleagă. 

Pe care dintre cei doi avea să îl omoare. 


După ce familia plecase la slujbă, mai așteptase o oră 
înainte să pătrundă în casă. Soarele de martie se îndrep- 
tase deja spre orizont. Avusese nevoie de doar două minute 

pentru a deschide o fereastră a casei şi pentru a intra în 
camera unuia dintre copii. 

Aparţinea celei mai mici dintre fete, îşi dăduse seama 
imediat de asta, deși aici nu era nimic roz şi nici nu erau 
perne sub formă de inimi pe canapea. Nu, aici nu erau 
nici păpuşi Barbie, nici creioane cu ursuleţi sau pantofiori 
cu barete sub pat. În această cameră nu exista nimic 
care să reflecte viziunea despre ea şi despre lume a unei 
fete daneze de zece ani. Nu, îţi dădeai seama că te aflai în 
camera fetei celei mici după faptul că rochița de la botez era 
încă atârnată pe perete. Aşa se obişnuia în Biserica Maicii 
Domnului. Rochia de botez era învelișul oferit de Maică, 
iar acesta era îngrijit şi păstrat şi dat mai departe următo- 
rului vlăstar al familiei. Până atunci, copilul născut ultimul 
trebuia să protejeze rochia de botez. Trebuia să o perie în 
fiecare sâmbătă înainte de culcare, şi să îi calce înainte de 
Paşte gulerul şi dantela. 

Era o bucurie pentru ultimul născut faptul că putea 
îngriji această rochie sfântă cel mai mult timp. Nu doar că 
astfel avea să găsească norocul, ci viața ei avea să fie plină 
de binecuvântări şi fericire. O bucurie specială, se zicea. 

Intră în biroul tatălui şi găsi repede ceea ce căuta: docu- 
mente care atestau bunăstarea familiei; ultima declaraţie de 
avere, cu ajutorul căreia Biserica Maicii Domnului deter- 
mina locul individului în comunitate. Apoi, descoperi 
şi listele cu numerele de telefon care îi oferiră o imagine 
asupra răspândirii geografice a sectei în ţară şi în străinătate. 

De când lovise ultima oară în această sectă, se alătura- 
seră, doar în Iutlanda de Mijloc, câteva sute de membri noi. 

Nu era un gând plăcut. 


După ce inspectă toate camerele, ieşi din nou pe geam 
şi îl închise. Se uită la colțul grădinii. Magdalena își alesese 

acolo un loc bun de joacă. Aproape invizibilă, atât din casă, 
cât şi din restul grădinii. 

Îşi dădu capul pe spate și văzu cum cerul înnorat se 
înnegrea încetişor. În curând avea să fie întuneric beznă, 
deci trebuia să se grăbească. 

Dacă nu ar fi ştiut unde să caute, nu ar fi găsit nicio- 
dată ascunzătoarea Magdalenei. Doar o crenguţă aflată la 
marginea unei porțiuni cu iarbă trăda locul. Când văzu 
asta, zâmbi şi dădu cu grijă crenguţa la o parte. Apoi, ridică 
un petec de iarbă de dimensiunile palmei. 

Gaura de dedesubt era tapetată cu o pungă galbenă, iar 
pe ea se afla o bucată de hârtie colorată, împăturită. 

O despături şi zâmbi din nou. 

Apoi, o puse în buzunar. 


În casa comunală, îi studie cu atenţie pe tânăra fată cu 
părul lung şi pe fratele ei, Samuel, cu un zâmbet înciudat. 
Cât de apăraţi stăteau aici, împreună cu alți membri ai 
comunităţii. Alături de oameni care aveau să trăiască mai 
departe în totală necunoștință, și de cei care, în curând, 
aveau să trăiască știind lucruri abominabile. 

Teribila cunoştinţă a ceea ce el avea să le facă. 

După cântece, întreaga ceată formă un cerc în jurul lui. 
Îl mângâiară pe cap, pe piept. Aşa își exprimau încântarea 
pentru faptul că el venise în căutarea Maicii lui Dumnezeu. 
Aşa îi mulțumeau pentru încredere. Toţi erau încântați şi 
extaziați că îi puteau arăta drumul spre adevăr. Apoi, toată 
ceata făcu un pas în spate şi îşi ridică mâinile spre cer. În 
curând vor începe să se mângâie reciproc cu palma desfă- 
cută. Mângâierile vor continua până când unul dintre ei 
se prăbușea şi o primea pe Maica Domnului în corpul său 
tremurător. Ştia cine va fi. Extazul strălucea în ochii femeii. 

O tânără mică, a cărei mare realizare erau cei trei copii 
graşi care săreau în jurul ei. 

La fel ca toți ceilalți, zbieră şi el spre cer când se întâmplă. 
Cu diferența că el reținea în interiorul lui ceea ce ceilalți se 
străduiau din răsputeri să elibereze: diavolul din suflet. 


Când membrii comunității îşi luară rămas-bun pe 
scări, el făcu neobservat un pas înainte şi îi puse piedică lui 
Samuel, astfel încât băiatul se clătină şi căzu de pe treapta 
de sus, fără a avea vreun sprijin. 

Trosnetul genunchiului lui Samuel când se lovi de 
pământ sună ca o dezlegare în urechile lui. Ca trosnetul 
gâtului la spânzurătoare. 

Totul era aşa cum trebuia să fie. 

De acum, el preluase conducerea. De acum, lucrurile 
aveau să se desfășoare, inevitabil, în direcţia dorită de el, 
inevitabil. 

Când Carl ajungea acasă în Ronneholtpark într-o seară 
ca aceasta, când strălucirea şi zgomotele programelor de la 
televizor răzbăteau din blocurile de beton, iar casnicele se 
conturau la geamurile bucătăriilor ca niște umbre, i se părea 
că e un muzician afon în mijlocul unei orchestre simfonice. 

Nici în ziua de azi nu reușea să-şi dea seama cum se 
petrecuseră lucrurile. De ce se simţea atât de singur. 

Dacă un contabil cu o circumferință de 154 de centi- 
metri şi o tocilară cu brațele ca niște scobitori erau în stare 
să ducă o viaţă de familie, de ce naiba nu putea și el să facă 
același lucru? 

Vecina lui, Sysser, stătea în lumina ca de gheaţă din 
bucătărie şi prăjea ceva. Îi făcu atent semn cu mâna când ea 
îl zări. Slavă Domnului că după startul dezastruos de luni 
dimineaţă reuşise să-şi găsească drumul înapoi spre propria 
locuință. Nu ştia ce s-ar fi întâmplat dacă nu ar fi făcut-o. 

Se uită obosit la ușa lui. Numele lui şi al Viggăi erau de 
acum acoperite de corecturi. Nu era ca şi cum s-ar fi simţit 
singur alături de Morten Holland, Jesper și Hardy. În acel 
moment, din spatele tufelor se auzea gălăgie mare. Tot un 
fel de viață de familie, s-ar putea zice. 

Doar că nu era cea la care el visase. 


În mod normal, putea să-şi dea seama încă de pe 
coridor ce se afla în meniu, dar ce simțea acum în nări nu 
era aroma uneia dintre inspirațiile culinare ale lui Morten. 
Cel puțin, aşa spera. 

- Salutare, strigă el spre sufrageria în care Morten şi 
Hardy obișnuiau să se distreze. 

Îşi băgă capul pe ușă. Nici urmă de cineva. În schimb, 
afară, pe terasă, se întâmplau diverse lucruri. În mijloc, sub 
un radiator de terasă, descoperi patul lui Hardy, cu perfuzii 
şi tot tacâmul. În jurul lui se înghesuiau vecinii în jachete 
pufoase şi mâncau cârnaţi la grătar, scăldați cu bere la 
cutie. Judecând după chipurile tâmpe, treaba începuse de 
ceva vreme. 

În încercarea de a localiza putoarea din casă, Carl 
ajunse în bucătărie. Pe masă se afla o oală al cărei conținut 
amintea în cel mai bun caz de mâncarea de conservă, arsă 
complet. Scârbos. Mai ales că existenţa viitoare a oalei era 
acum decisă. 

- Ce se petrece aici? întrebă Carl, ieşind pe terasă, 
uitându-se la Hardy, care zâmbea liniştit, acoperit cu patru 
straturi de pături. 

- Ştii că sus, pe braţ, Hardy are o bucăţică pe care o 
simte? întrebă Morten. 

- Da, aşa a spus, da. 

Morten părea a fi un băiețel care ţinea pentru prima 
oară în mâini o revistă cu femei goale şi era pe cale să o 
deschidă. 

- Şi ştii că are uşoare reflexe la degetul mijlociu şi 
arătător de la o mână? 

Carl se uită la Hardy şi scutură din cap. 

- Ce mai e și asta? Un quiz de neurologie? În cazul ăsta, 
ne oprim înainte să ajungem la țările din sud, OK? 

Morten îşi dezveli dinţii pătați de vinul roşu şi râse: 

- Şi acum două ore, Hardy şi-a mişcat un pic încheie- 
tura mâinii. Da, Carl, chiar așa s-a întâmplat. Din cauza 
asta am uitat de masa de prânz. 

Entuziasmat, își desfăcu braţele, dezvăluind cât de 
corpolent era. Părea că vrea să-l îmbrăţişeze pe Carl în 
următorul moment. Să încerce numai! 

- Pot să văd, Hardy? fu reacția seacă a lui Carl. 

Morten dădu păturile la o parte şi dezveli mâna albă ca 
ceara a lui Hardy. 

- Ei haide, bătrâne, arată-ne, zise Carl, iar Hardy 
închise ochii și strânse din dinţi, până i se văzu muscula- 
tura maxilarului. 

Era de parcă toate impulsurile corpului erau chemate 
prin intermediul nervilor spre încheietura mâinii, asupra 
căreia se îndrepta întreaga atenţie. Muşchii feţei lui Hardy 
începură să tremure până când, în cele din urmă, el expiră 
şi fu nevoit să renunţe. 

- Oh, ziseră oamenii din jur şi adăugară tot felul de 
încurajări, dar încheietura nu se mișcă. 

Carl clipi înțelegător spre Hardy şi îl trase apoi pe 
Morten cu el spre gardul viu. 

- Aştept o explicaţie, Morten. La ce ajută toate astea? Ai 
răspunderea lui, ăsta e jobul tău, aşa că lasă asta, nu-i mai 
da bietului om speranţe şi, mai ales, încetează să-l trans- 
formi într-un spectacol de circ. Mă duc acum să îmi pun o 
pereche de pantaloni de trening, iar tu scapi de toată lumea 
şi îl duci pe Hardy la locul lui. E clar? 

Nu mai avea chef să audă scuze. Morten n-avea decât să 
le prezinte restului publicului. 

- Mai spune o dată, zise Carl o jumătate de oră mai 
târziu. 

Hardy se uită liniştit la fostul său partener. Avea o 
anumită demnitate, aşa cum zăcea acolo, după atâta 
suferință. 

- E adevărat, Carl. Morten nu a văzut, dar stătea lângă 
mine. Încheietura s-a mișcat ușor. Şi la umăr mă doare un pic. 

- Cum de nu poți repeta mișcarea? 

- Nu ştiu exact ce am făcut, dar a fost o mișcare contro- 
lată. Nu a fost un spasm. 

Carl îi puse mâna pe frunte partenerului său paralizat. 

- După ştiinţa mea, asta e aproape imposibil, dar te 
cred, sigur. Doar că nu ştiu ce am putea face cu toate aceste 
informaţii. 

- Dar eu ştiu, interveni Morten. Hardy are sus, pe 
umăr, un loc în care simte. Şi acela doare. Cred că ar trebui 
să stimulăm acel punct. 

Carl scutură din cap. 

- Hardy, crezi că e o idee bună? Mi se pare mai degrabă 
o soluţie băbească. 

- Da, şi? întrebă Morten. Tot sunt aici, şi ce poate să 
strice? 

- O să ne distrugi toate oalele. 

Carl se uită afară, pe hol. Iar era o jachetă mai puţin în 
cuier. 

- Jesper nu vine să mănânce cu noi? 

- E în Brønshøj, la Vigga. 

Poftim? Ce căuta Jesper în casa rece ca gheaţa din 
grădină? Şi asta în condiţiile în care îl ura pe prietenul cel 
nou al lui Vigga. Nu pentru că băiatul scria poezii și purta 
nişte ochelari imenşi, ci mai degrabă pentru că le citea şi 
apoi aștepta comentarii. 

- De ce e Jesper acolo? Doar nu chiuleşte din nou? 

Carl scutură din cap. Mai erau doar câteva luni până 
la bacalaureat. Având în vedere sistemul idiot de note şi 
reforma jenantă la clasele de liceu, Jesper ar fi trebuit să 
pună mâna pe carte şi să se prefacă măcar că învaţă. Altfel, 
era terminat. 

Hardy îi întrerupse şirul gândurilor. 

- Calmează-te, Carl. Lucrez cu Jesper în fiecare zi, 
după şcoală. Îl ascult înainte să se ducă la Vigga. Băiatul 
se descurcă. 

Se descurcă? Asta suna absolut suprarealist. 

- Şi de ce e la maică-sa? 

- Ea l-a sunat, răspunse Hardy. Îi pare rău, Carl. S-a 
săturat de viaţa ei şi ar vrea să se întoarcă acasă. 

- Acasă? Acasă, aici? 

Hardy încuviință. Carl simţea că e pe cale să sufere un 
atac de apoplexie, declanșat de şoc. 

Morten trebui să-i aducă whisky-ul de două ori. 


Totul se transformă într-o noapte nedormită și o dimi- 
neață obosită. 

Când se văzu în sfârşit așezat la biroul lui, Carl era mai 
obosit decât în seara precedentă, înainte să se bage în pat. 

- Avem veşti de la Rose? întrebă el, dar Assad îi puse în 
față o farfurie cu tot soiul de gloduri nedefinite. 

Se părea că trebuia să se întremeze mai întâi. 

- Am sunat-o ieri-seară, dar nu era acasă. Asta mi-a 
spus sora ei. 

- Aha. 

Carl alungă credincioasa, perseverenta și încă prezenta 
muscă şi încercă să desprindă de pe farfurie unul dintre 
glodurile scăldate în sirop. Dar acesta era cât se putea de 
recalcitrant. 

- Vine astăzi? A zis sora ei ceva în sensul ăsta? 

- Da, vine Yrsa, sora ei. Rose nu. Ea a plecat. 

- Ce vrea să însemne asta? Unde s-a dus Rose? Sora ei? 
Vine aici? Ce se întâmplă? 

Îşi smulse degetele de pe glodul prinzător de muște, cu 
senzaţia că a pierdut şi ceva piele. 

- Yrsa a zis că Rose mai dispare uneori pentru o zi sau 
două, dar că asta nu vrea să însemne nimic. Se întoarce 
întotdeauna, așa face mereu, spune Yrsa. În timpul ăsta, 
vine Yrsa și preia munca ei. Ea zice că nu-și pot permite să 
renunţe la salariul lui Rose. 

Carl scutură iute şi energic din cap. 

- Glumeşti? Aici nu se face nimic dacă o angajată 
dispare când i se năzare ei? Nu poate fi adevărat! A luat-o 
razna? 

Ei, ce-o să-și audă când o apărea din nou! 

- Şi această Yrsa! Nu trece nici măcar de paznicul de la 
poartă, o să mă asigur de asta! 

- Ăăă, păi să vezi, eu am aranjat deja treburile cu paza 
şi cu Lars Bjørn, Carl. E totul în ordine. Lars Bjørn a zis 
că îi e indiferent, important e ca salariul să i se plătească 
în continuare lui Rose. Yrsa e înlocuitoarea, cât e Rose 
bolnavă. Bjørn se bucură că avem pe cineva. 

- Bjørn zice că e în regulă? Şi Rose e bolnavă, zici? 

- Da, aşa zicem acum, sau? 

Era revoltă curată. 

Carl puse mâna pe telefon şi formă numărul lui Lars 
Bjørn. 

- Bună, dragule! răsună vocea lui Lis. 

Ce naiba se întâmpla? 

- Bună, Lis. Nu am sunat la Lars Bjørn? 

- Ba da, dar eu răspund acum la telefonul lui. Şefa poli- 
tiei, Jacobsen şi Bjørn au chiar acum o ședință din pricina 
situației personalului. 

- Poţi să îmi faci legătura o secundă? Trebuie să vorbesc 
neapărat cu el. 

- E vorba, probabil, despre sora lui Rose. 

Carl simți că i se încordează muşchii feței. 

- Nu ai nimic de a face cu asta, nu-i așa? 

- Carl, eu nu ţin listele cu înlocuitorii. 

Despre treaba asta nu știa nimic. 

- Şi tu spui că Bjørn a fost de acord cu înlocuitoarea lui 
Rose, înainte să mă întrebe? 

- Hey, Carl, take it easy, rosti ea în engleză şi plesni din 
degete de parcă ar fi vrut să-l trezească. Avem nevoie de 
oameni. În clipa asta, Bjørn e de acord cu orice. Ar trebui 
să vezi cine munceşte în celelalte secții. 

Din păcate, râsul ei cristalin nu reuși să înveselească 
situaţia. 


Firma K Frandsen Angro era o societate pe acţiuni cu 
un capital propriu de doar două sute cincizeci de mii de 
coroane, dar o valoare estimată de circa şaisprezece mili- 
oane. Doar depozitul de hârtie fusese estimat în ultimul 
an contabil la opt milioane, aşadar nu se puteau presupune 
dificultăți economice. Problema era însă că toți clienții 
firmei K. Frandsen erau reviste săptămânale sau ziare 
gratuite, iar acestea suferiseră destul de mult din pricina 
crizei. După aprecierea lui Carl, lipsa comenzilor din 
partea acestora era foarte posibil să fi afectat K. Frandsen 
destul de brusc şi de puternic. 

Scenariul devenea cu adevărat interesant când începeau 
să se contureze paralelele cu firma din Emdrup și cu cea 
din Stockholmsgade, ale căror spaţii de birouri arseseră 
şi ele. Firma din Emdrup, JPP Beslag A/S, avea o cifră de 
afaceri anuală de douăzeci şi cinci de milioane de coroane 
şi aproviziona în primul rând magazinele de bricolaj cu 

lemn pentru construcţii. În ultimul an o afacere probabil 
înfloritoare, anul acesta o afacere care şchiopăta. Și la fel 
Public Consult, firma din Østerbro, care trăia din gene- 
rarea de comenzi de construcții pentru birourile mari de 
arhitectură, simţise probabil conjunctura nefavorabilă de 
anul acesta. 

Dar în afară de o mare vulnerabilitate în actuala 
conjunctură nu mai existau alte coincidenţe între cele trei 
firme urmărite de ghinion. Nu aveau proprietari comuni, 
nu aveau aceiași clienți. 

Carl bătu darabana pe masă. Cum stătuseră lucrurile 
la incendiul din 1995 din Rødovre? Fusese și acolo vorba 
despre o firmă care începuse brusc să se clatine? Acum ar fi 
avut nevoie de Rose, la naiba. 

- Knock, knock, şopti cineva la ușă. 

Asta trebuia să fie acea Yrsa, se gândi Carl şi se uită 
spre uşă. 

Era nouă și un sfert. Ajunsese la timp. 

- Ce oră e asta de venit? zise el cu spatele la ușă. 

Asta învățase în mod sigur: şefii care le arată spatele 
interlocutorilor sunt personalități puternice. Cu aceştia nu 
te joci. 

- Aveam întâlnire? se auzi o voce bărbătească nazală. 

Carl se întoarse atât de brusc cu scaunul, încât făcu un 
sfert de rotație mai mult. 

Era Laursen. Bunul Tomas Laursen, tehnician crimina- 
list şi jucător de rugby, care câștigase şi pierduse o avere şi 
care acum lucra în cantina de la ultimul etaj. 

- Ei, la naiba, Tomas, ai coborât până aici? 

- Da. Asistentul tău eficient m-a întrebat dacă nu aş 
avea chef să trec pe aici. 

În uşă apăru chipul şugubăţ al lui Assad. Ce voia el 
să obţină cu asta? Chiar fusese sus la cantină? Nu îi mai 

ajungeau specialităţile sale condimentate şi spaimele 
stomacului pe care le prepara singur? 

- Mi-am luat o banană, Carl, zise Assad și flutură 
fructul strâmb prin fața lui. 

Se dusese până la ultimul etaj pentru o banană? 

Carl încuviinţă. Assad era un fel de maimuţă. El bănuia 
demult asta. 

Îi strânse mâna zdravăn lui Laursen. Aceeași distracție 
dureroasă dintotdeauna. 

- Grozav, Laursen. Am auzit despre tine de la Yding din 
Albertslund. Te-ai întors de bunăvoie la sediul central, din 
câte am înțeles. 

Laursen clătină din cap. 

- Mda, eu mi-am făcut-o singur. Banca m-a păcălit 
să iau un credit pentru investiții şi puteam să fac asta cu 
ușurință. Aveam un capital imens, iar acum nu mai am 
decât praful de pe tobă. 

- Artrebuilăsaţi să-şi îngroape singuri rahatul, comentă 
Carl. 

Auzise la un moment dat la ştiri pe cineva spunând asta. 

Laursen aprobă. Da, acum era din nou aici, devenit cel 
mai de jos angajat de la cantină. Sendvişuri şi vase murdare. 
Unul dintre cei mai talentați tehnicieni criminaliști din 
Danemarca. Ce pierdere! 

- Sunt mulțumit, zise el. Mă întâlnesc cu foşti colegi, 
dar nu mai trebuie să ies cu ei. 

Zâmbea la fel ca pe vremuri. 

- Slujba nu-mi mai făcea plăcere, Carl, mai ales când 
trebuia să sap o noapte întreagă printre bucăţi de cadavru. 
Nu trecea zi în care să nu mă gândesc să plec, aşa am dus-o 
vreme de cinci ani. Banii m-au ajutat să fac pasul, chiar 
dacă i-am pierdut pe toți. Poţi să vezi lucrurile şi aşa. Totul 
e bun la ceva la un moment dat. 


SOMNUL RAŢIUNII 99 


Carl încuviință. 

- Tu nu-l cunoşti pe Assad, dar eu sunt sigur că nu te-a 
adus aici doar ca să discutați meniul de la cantină şi să te 
invite să bei ceai de mentă cu un vechi coleg. 

- Mi-a povestit despre scrisoarea din sticlă. Cred că 
sunt cât de cât informat. Pot să văd scrisoarea? 

Dar bineînţeles! 

Laursen se aşeză, iar Carl scoase cu grijă scrisoarea din 
dosar. Assad intră încântat, balansând trei cești minuscule 
pe otavă din aramă. 

În birou se răspândi imediat aroma ceaiului de mentă. 

- O să-ți placă sigur ceaiul acesta, turui Assad şi turnă 
în cești. E bun pentru de toate, și pentru asta, completă 
el şi îşi duse mâna între picioare şi le aruncă o privire 
misterioasă. 

Mesajul era limpede. 

Laursen aprinse încă o lampă de lucru și o trase foarte 
aproape de document. 

- Cine a conservat asta, ştim? 

- Un laborator din Edinburgh, în Scoţia, zise Assad. 

Scosese deja rezultatele cercetărilor încă înainte ca să 
apuce Carl măcar să se întrebe unde le pusese. 

- Asta e analiza. 

Assad i-o întinse lui Laursen. 

- OK, zise Laursen după câteva minute. Din câte văd, 
cercetările au fost conduse de Gilliam Douglas. 

- ÎI cunoşti? 

Laursen se uită la Carl cu aceeaşi expresie pe care ar 
avea-o o fetiță de cinci ani dacă ai întreba-o cine e Britney 
Spears. Nu era o privire prea respectuoasă - dar era, cu 
siguranță, una care stârnea curiozitatea. Cine era oare acest 
Gilliam Douglas? În afară de faptul că se născuse pe partea 
greșită a frontierei cu Anglia? 

- Nu cred că se poate scoate mai mult, zise Laursen și 
ridică ceşcuţa de ceai cu două degete puternice. Colegii 
noștri din Scoţia au făcut tot ce le-a stat în putere pentru a 
conserva hârtia şi a face textul vizibil cu lumini şi substanțe 
diferite. S-au găsit umbre minime de cerneală tipografică, 
dar se pare că nu s-a încercat stabilirea provenienţei hârtiei 
în sine. Ne-au lăsat nouă cea mai mare parte a cercetării 
fizice. Scrisoarea a fost în Vanløse, la departamentul de 
tehnică criminalistică? 

- Nu, dar nici nu ne-am gândit că partea tehnică a 
cercetărilor nu e completă, răspunse Carl încruntat. 

Greşeala era a lui. 

- Scrie aici, zise Laursen făcând semn spre ultimul rând 
al raportului de cercetare. 

Ce porcărie! De ce nu văzuseră asta? 

- Rose mi-a atras atenția odată, Carl, dar a fost de 
părere că poate nu e nevoie să știm neapărat de unde 
provine hârtia și chestii din astea, spuse Assad. 

- Ei bine, se pare că s-a înşelat amarnic. Lasă-mă să văd. 

Laursen se ridică şi îşi îndesă vârfurile degetelor în 
buzunarele de la pantaloni. 

Nuera un lucru ușor la blugi strâmți şi coapse musculoase. 

Carl văzuse adesea tipul de lupă pe care Laursen îl 
scoase din buzunar. Un pătrat mic, care se putea deschide 
astfel încât să poată sta pe obiect. Partea de jos semăna cu 
un mic microscop. Echipamentul standard pentru colec- 
ționarul de timbre şi alți tocilari de genul acesta, iar în 
această variantă profesională, cu una dintre cele mai fine 
lentile Zeiss, un obiect indispensabil pentru un tehnician 
de talia lui Laursen. 

Acesta puse lupa pe document şi începu să mormăie 
ca pentru el, în timp ce trăgea lentila peste rânduri. Cât se 
poate de sistematic, de la stânga la dreapta, rând cu rând. 

- Prin sticla ta poţi desluși mai multe litere? întrebă 
Assad. 

Laursen scutură din cap fără să spună nimic. 

Pe Carl începuse să-l împingă de la spate dorința de o 
țigară, înainte ca omul să ajungă la jumătatea documentului. 

- Trebuie să rezolv scurt ceva, OK? 

Nici nu reacționară la spusele lui. 

Afară, pe coridor, se aşeză la una dintre mese și se uită 
la toate maşinăriile care stăteau acolo, nefolosite. Scaner, 
copiator şi toate celelalte. Numai necazuri. Data viitoare va 
trebui să o lase pe Rose să meargă pe drumul ei, ca să nu 
plece când îţi era lumea mai dragă. Ca şef, era jalnic. 

În acel moment de supărare la adresa propriei persoane 
auzi zgomote pe trepte. Se auzea de parcă o minge de 
baschet ar fi sărit în reluare pe scări în jos, urmată de o 
roabă cu o pană la o roată. Ce se apropia de el aducea cu o 
bunică întoarsă de la cumpărături cu feribotul de Suedia. 
Atât pantofii cu tocuri nebunești de înalte, cât şi fusta 
ecosez plisată, precum și căruciorul colorat de cumpărături 
pe care îl trăgea după ea emanau șarmul anilor cincizeci. 
Pe această făptură trona capul clonat al lui Rose, cu bucle 
ordonate. Parcă se afla într-un film cu Doris Day, fără să 
ştie unde se afla ieşirea de urgenţă. 

În astfel de momente, o ţigară fără filtru va produce, 
invariabil, arsuri la degete. 

- Au, la naiba! zbieră el și dădu drumul chiștocului 
taman la picioarele coloratei făpturi. 

- Yrsa Knudsen, zise aceasta şi îi întinse două degete cu 
unghii roşii ca sângele. 

În viaţa lui nu ar fi crezut că niște gemeni ar putea fi atât 
de asemănători, şi totuşi atât de diferiți. 

Îşi propusese ferm să preia conducerea din prima clipă. 
Cu toate astea, se auzi răspunzând cuminte la întrebarea 

unde era biroul ei: îl va găsi chiar acolo, în spatele hârti- 
ilor care flutură pe perete. Uită complet ce avusese de 
gând să spună: cine era şi ce rang avea şi că era împotriva 
tuturor regulilor ce făceau cele două surori şi că era cazul 
să înceteze. 

- Mă aştept să fiu chemată la un briefing scurt de îndată 
ce m-am instalat. Să zicem, într-o oră? 

Asta fu replica ei la despărțire. 

- Ce a fost asta? întrebă Assad când Carl se întoarse în 
birou. 

Carl îl privi sumbru. 

- Ce a fost asta? Asta a fost problema ta. Problema ta! 
În exact o oră, o informezi pe sora lui Rose cu privire la 
cazuri. E clar? 

- Deci, Yrsa era cea care a trecut adineauri? 

Carl închise ochii a aprobare. 

- Ai înţeles, Assad? Îi faci briefingul. 

Apoi se întoarse spre Laursen, care aproape că terminase. 

- Ai găsit ceva, Laursen? 

Tehnicianul, care devenise bucătar de cartofi prăjiți, 
încuviință şi arătă spre ceva aproape invizibil pe care îl 
aşezase pe o bucată minusculă de plastic. 

Carl se apropie. Da, acolo se afla o așchie de dimensi- 
unea unui vârf de păr şi alături ceva rotund, mic, plat şi 
aproape transparent. 

- Asta e o aşchie de lemn, arătă Laursen. Tind să cred 
că provine din vârful instrumentului de scris, căci era 
adânc înfipt în hârtie în direcţia scrisului. Cealaltă chestie 
e un solz de peşte. 

Se ridică din poziţia incomodă şi îşi roti umerii. 

- Poate acum vom face progrese, Carl. Dar trebuie 
să trimitem asta la Vanløse, da? Nu m-ar mira dacă vor 

identifica destul de repede tipul de lemn, dar pentru a 
stabili soiul peştelui va fi nevoie de un biolog marin. 

- Foarte interesant, zise Assad. E un coleg foarte 
capabil, nu-i așa, Carl? 

Capabil? Assad chiar spusese asta? 

Carl se scărpină pe obraz. 

- Ce ne mai poţi spune, Laursen? Ai mai observat ceva? 

- Da. Nu pot să-mi dau seama dacă autorul scrisorii era 
dreptaci sau stângaci, lucru neobişnuit pentru o hârtie atât 
de poroasă. De regulă se pot vedea aproape întotdeauna 
deformări într-o anumită direcție. Din asta s-ar putea 
deduce că scrisoarea a fost scrisă în condiții dificile. Poate 
pe o suprafață proastă, poate cu mâinile legate, poate de 
către o persoană care nu avea exercițiul scrisului. În afară 
de asta, pot să mai spun că hârtia a fost folosită pentru a 
înveli în ea peşte. Din câte îmi pot da seama, există secreții 
de mucus, cu siguranță de la peşti. Şi, pentru că ştim că 
sticla era etanșă, putem deduce că secrețiile nu au apărut 
în timpul şederii în apă. Cu privire la această umbră pe 
hârtie, nu sunt prea sigur. Poate nu e nimic. Hârtia a avut 
şi înainte mucegai, dar petele au apărut mai degrabă în 
timpul şederii în sticlă. 

- Interesant! Ce părere ai însă despre scrisoare în sine? 
Merită să ne ocupăm în continuare de ea, sau ar putea fi 
doar o şotie de prost gust? 

- O şotie de prost gust? 

Laursen îşi răsfrânse buza de sus, dezvelind un rând de 
dinţi strâmbi. 

Asta nu însemna că voia să râdă, ci, mai degrabă, că 
trebuia să asculți. 

- Pot să deslușesc în hârtie adâncituri care indică o 
mână tremurândă. Aşchia de lemn pe care o vezi aici a 
provocat zgârieturi adânci înainte de a se rupe. În anumite 


104 Jussi Adler-Olsen 


locuri, aceste zgârieturi sunt foarte puternice şi marcante, 
ca șanțurile de pe un disc de vinil. 

Scutură din cap. 

- Nu, Carl, nu cred că e vorba de o şotie. După cum am 
spus: se pare că a fost scris de cineva care tremura - poate 
pentru că era neajutorat sau poate pentru că se temea de 
moarte. Nu, treaba e foarte serioasă, aş zice așa, la prima 
vedere. Dar, pe de altă parte, nu se ştie niciodată. 

Assad interveni. 

- Dacă vezi zgârieturile atât de bine, poate poţi recu- 
noaște câteva litere în plus? 

- Da, câteva, dar doar până în locul unde vârful instru- 
mentului de scris s-a rupt. 

Assad îi întinse o copie a scrisorii. 

- Poţi să le completezi pe cele despre care crezi că 
lipsesc? îlrugă el. 

Laursen încuviinţă şi puse lupa pe scrisoarea originală. 
După ce studie primele rânduri alte câteva minute, zise: 

- Ei bine, așa văd eu lucrurile, dar nu pot să bag mâna 
în foc. 

Apoi, completă cifrele şi literele, astfel încât primele 
rânduri ale scrisorii spuneau: 


AJUTOR 
A- fos- lăp-t pe -6 februa 1996 o.oo 


Se uitară o vreme la rezultat. Apoi Carl rupse tăcerea. 

- 1996! Asta înseamnă că sticla a stat în apă timp de 
şase ani înainte de a fi pescuită! 

Laursen aprobă. 

- Da. În privința numerelor, sunt destul de sigur. Chiar 
dacă cele două cifre nouă sunt în oglindă. 

- Poate că de asta colegul din Scoţia nu a putut să le 
deslușească. 

Laursen ridică din umeri. Posibil. 

Lângă ei, Assad se încruntă. 

- La naiba, e fix aşa cum am bănuit. O mare porcărie, 
zise el şi se uită la patru dintre cuvinte. 

Carl inspectă scrisoarea mai atent. 

- Dacă nu reuşim să descoperim mai multe litere din 
ultima parte, va fi foarte greu, continuă Assad. 

Acum văzu şi Carl la ce se referea Assad. Dintre toți 
oamenii de pe pământ, trebuia să fie unul care locuia doar 
de puţină vreme în această țară. Era absolut incredibil. 

„Februa, lăpit, stație de autbuz.“ 

Cel care le scrisese nu stăpânea ortografia. 


11 


Nu auzeau prea multe din partea Yrsei, aflată la biroul 
lui Rose, și ăsta era, într-adevăr, un semn bun. Dacă o ținea 
tot așa, în trei zile pleca, iar Rose trebuia să se întoarcă. 

Aveau nevoie de bani, spusese Yrsa. 

Pentru că arhivele nu conțineau referiri la o răpire în 
luna februarie a anului 1996, Carl luă din nou vechiul dosar 
de incendiere şi îl sună pe comisarul de poliție Antonsen 
din Rødovre. Prefera să discute cu o vulpe bătrână decât 
cu un birocrat precum Yding. De ce nu trecuse acel idiot 
la vremea respectivă în raport situația economică a firmei 
incendiate, nu reuşea să înțeleagă. În mintea lui Carl, asta 
era neglijență crasă. Mai mult, compania de gaz le spusese 
că oprise alimentarea conductei principale, aşadar, cum de 
luase locul foc? Atâta timp cât existau astfel de întrebări, 
orice om cu mintea întreagă putea să vadă că aveau de-a 
face cu o posibilă crimă, iar în acest caz trebuiau explorate 
toate pistele. 

- Ei, strigă Antonsen când i se făcu legătura cu Carl. 
Cum de am meritat onoarea să vorbim cu însuşi Carl 
Mørck? Cel cu diploma pentru desprăfuit cazuri vechi? 
chicoti el. Ai lămurit de ce a murit Otzi? 

- Da, şi am rezolvat şi cazul de crimă al lui Erik 
Klipping, răspunse Carl. Şi, dacă văd lucrurile bine, atunci 
în curând vom rezolva și unul dintre cazurile voastre vechi. 

Antonsen râse. 

- Ştiu la ce te referi. Am vorbit ieri cu Marcus Jacobsen. 
Vrei să ştii ceva despre incendiul de aici din 1995, îmi 
închipui. Nu ai citit raportul? 

Aici, Carl îşi permise câteva înjurături pe care Antonsen 
le pară la fel de savuros. 

- Ba da, iar acest raport e o mizerie. L-a scris unul 
dintre oamenii tăi? 

- Ei, ce prostii vorbeşti, Carl. Yding a făcut treabă bună. 
Ce îţi lipseşte? 

- Informaţii despre firma la care s-a petrecut incendiul. 

- Da, m-am gândit deja că asta e. Mai avem nişte infor- 
mații pe aici. Câţiva ani mai târziu, o verificare contabilă 
la aceeaşi firmă a dus la o acţionare în instanță. În cele 
din urmă nu a reieşit nimic, dar măcar am mai aflat câte 
ceva despre firmă. Să-ţi trimit sau să vin mai degrabă în 
genunchi şi să le depun dinaintea tronului tău? 

Carl râse. Nu întâlnea prea des pe cineva care să reacți- 
oneze la vorbele sale atât de eficient şi dezarmant. 

- Nu, mai degrabă vin eu la tine, Antonsen. Pune deja 
de cafea. 

- O, nu, fu ultimul lucru pe care îl auzi din receptor 
înainte să vină tonul. 

Carl rămase o clipă tăcut și se uită la ecranul plat pe 
care rulau, în buclă, ştiri despre împuşcarea fără sens a lui 
Mustafa Hsownay. O altă victimă complet nevinovată a 
războiului dintre bande. Acum se pare că poliția aprobase 
un marş funebru pe străzile din Copenhaga. Asta avea să 
ducă garantat la umflarea rânzei naţionale în unii sau alții. 

Deodată, din uşă se auzi un mârâit. 

- Primesc curând ceva de lucru? 

Carl încremeni. În mod normal, oamenii umblau pe 
vârfuri aici jos. Aşadar, dacă această Yrsa, care până mai 
adineauri se mişca precum o turmă de antilope gnu în 
migraţie, începea să se miște atât de silențios, avea să se 
aleagă cu nervii praştie. 

Ea flutură din mână. 

- Bleah, ce scârbos, o muscă. 

Carl urmări zburătoarea cu privirea. Unde fusese până 
acum? Întinse mâna după dosarul de pe masă. Dacă nu 
reușea să o stâlcească, însemna că și-a vârât diavolul coada. 

- M-am instalat. Vrei să vezi? întrebă Yrsa, iar vocea ei 
semăna aproape perfect cu vocea lui Rose. 

Dacă voia să vadă cum se instalase? Departe de el 
gândul acesta. 

Lăsă musca să mai zboare o vreme şi se întoarse spre 
Yrsa. 

- Spui că vrei să primeşti de lucru? Bine. De asta eşti 
aici. Sună la conducerile firmelor cu sediile incendiate și 
cere bilanţurile contabile din ultimii cinci ani ale firmelor 
K. Frandsen Angro, Public Consult şi JPP Beslag A/S și 
urmăreşte-le creditele pe conturile curente şi creditele pe 
termen scurt, OK? 

Scrise numele celor trei firme pe un bilet. 

Ea se uită la el de parcă ar fi rostit ceva indecent. 

- Nu, mai degrabă n-aş vrea, dacă îmi permiţi, zise ea. 

- De ce nu? 

- Pentru că e mult mai simplu să le caut pe internet, așa 
că de ce să mă lipesc de telefon? În zece minute se termină 
programul. 

Carl încercă să ignore faptul că orgoliul lui dispăruse 
brusc în pliseurile fustei ei ecosez. Poate că ar trebui să-i 
dea o șansă. 

- Carl, ia uită-te la asta, zise Assad din ușă şi făcu un 
pas în lateral pentru a o lăsa pe Yrsa să treacă. 

- Am tot stat şi m-am uitat, continuă el şi îi întinse lui 
Carl copia scrisorii din sticlă. După o vreme, am început să 
cred că pe al doilea rând scrie Ballerup. Apoi m-am uitat 
pe harta cu toate străzile din Ballerup şi am descoperit 
că singurul nume de stradă care se potriveşte cuvântului 
dinainte este Lautrupvand. Sigur, tipul a scris Lautrop în loc 
de Lautrup, dar e limpede că nu se pricepea la ortografie. 

Preţ de o clipă, fixă musca în timp ce aceasta dădea ture 
sub tavan. Apoi se uită la Carl. 

- Ce zici, Carl? Ar putea să se potrivească? 

Arătă spre locul respectiv. În copie scria acum: 


AJUTOR 


Am fost lăpiți pe -6 februa 1996 din stația de 
autbuz Lautropvang din Ballerup - Bărbatul are 1,8 
metri și per... 


Carl încuviință. Părea foarte posibil, da, aşa că trebuia 
neapărat să cerceteze arhivele. 

- Dai din cap. Așadar, crezi că se potriveşte. Ah, ce 
frumos, Carl, strigă Assad şi se aruncă peste birou, săru- 
tându-l pe creştet. 

Carl se trase instantaneu înapoi și îl privi sever. Prăjituri 
siropoase şi ceai dulce erau una, dar efuziunile sentimen- 
tale de proporţii orientale nu erau de el. 

- Aşadar, era fie 16, fie 26 februarie 1996, asta ştim 
acum, zise Assad concentrat. Ştim şi unde s-a întâmplat 
şi mai ştim şi că răpitorul e un bărbat mai mare de 1,80 
metri. Acum ne mai lipsesc doar două cuvinte în rând, 
ceva despre părul lui. 

- Da, Assad. Plus bagatela cu 65 la sută din restul scri- 
sorii, zise Carl. 

Dar, în principiu, interpretarea era destul de plauzibilă. 

Carl luă hârtia şi merse pe coridor pentru a se uita la 
copia mărită a scrisorii. Dacă își imaginase că Yrsa era preo- 
cupată să găsească bilanţurile contabile ale firmelorpăgubite 
de incendii, se înşela amarnic. Ea se afla pe coridor, ruptă 
complet de lumea din jur, privind scrisoarea din sticlă. 

- Bună, Yrsa, zise Carl. Lasă asta, că ne descurcăm noi. 

Dar Yrsa nu se clinti niciun centimetru. 

Ştiind prea bine cât de mult puteau să semene frații în 
privința comportamentului, el ridică din umeri şi o lăsă în 
pace. La un moment dat, de la poziţia în care stătea, avea să 
se aleagă cu dureri de ceafă. 

Se aşeză lângă ea împreună cu Assad. Privind textul 
sugerat de Assad alături de ce era pe perete, atunci ieşeau slab 
la iveală alte posibile soluţii, care înainte nu puteau fi desluşite. 

Da, propunerile lui Assad erau cât se poate de plauzibile. 

- Nu arată deloc rău, îşi dădu Carl cu părerea. 

Apoi, îi ceru lui Assad să afle dacă nu fusese totuși înre- 
gistrat vreun delict care să poată fi pus în legătură cu o 
răpire din 1996 în Lautrupvang, în Ballerup. 

Putea să facă asta până se întorcea Carl din Rødovre. 


Antonsen şedea în micul său birou, în mijlocul unui 
fum absolut incorect politic, generat de pipă şi trabucuri. 
Se zvonea că rămânea la serviciu până plecau toți ceilalți 
pentru a putea fuma în liniște. E drept că soţia lui anunţase 
deja de ani de zile că el nu mai fuma, dar nici ea nu era 
atotştiutoare. 

- Aici e verificarea contabilă a firmei din Damhusdalen, 
zise Antonsen şi îi întinse lui Carl un dosar din plastic. După 
cum îți poţi da seama încă de la prima pagină, e vorba de 

o firmă de import-export cu parteneri în fosta Iugoslavie. 
Cu siguranță nu a fost uşor pentru firmă când a izbucnit 
războiul în Balcani și totul s-a prăbușit. Astăzi, Amundsen 
& Mujagic e o firmă destul de înfloritoare, dar când a ars 
se găseau la zero din punct de vedere economic. Cu toate 
astea, nu a existat nimic care să ne facă să-i suspectăm, şi 
nici astăzi nu credem asta. Dar, dacă ştii să spui altceva, 
dă-i drumul. 

- Amundsen & Mujagic. Mujagic e un nume iugoslav, 
nu? întrebă Carl. 

- Iugoslav, croat, sârb, cine poate ştii. Nu cred că astăzi 
în firmă mai există vreun Amundsen sau vreun Mujagic. 
Dar, dacă ai chef, poţi să cercetezi. 

Carl se foi pe scaun şi se uită la vechiul său coleg. 

Antonsen era în regulă ca polițist. Era cu doar câţiva ani 
mai în vârstă decât Carl, şi mereu cu vreo câteva trepte de 
salarizare peste el. Cu toate astea, se opintiseră profesional 
pentru a rezolva aceleași lucruri, care le dovediseră că erau 
croiți din acelaşi aluat. 

Nu făceau parte dintre cei care apreciau palmele pe 
umăr, atitudinile slugarnice şi lingăii. Nu puneau preț pe 
înțelegerile politice la o bere şi nici nu vedeau cu ochi buni 
mulsul banilor publici. Nu, dacă existau oameni în poliție 
nepotriviți pentru serviciul diplomatic, ei erau aceia. De 
aceea Antonsen nu ajunsese şef de poliţie, iar Carl nu ajun- 
sese nimic. 

Între ei exista însă un singur lucru care îl măcina pe 
Carl, şi anume afurisitul de incendiu. Situaţia era neschim- 
bată: Antonsen fusese şi pe vremea aceea şef aici. 

- Aşadar, eu cred, continuă Carl, că putem găsi dezle- 
garea cazurilor actuale de incendiere din Copenhaga aici, 
în incendiul din Rødovre. Aici a fost descoperit un cadavru 
cu o deformare clară a oaselor degetului, deformare care 

sugerează că victima a purtat timp de foarte mulţi ani un 
inel. Aceeași particularitate am descoperit-o şi la cadavrele 
de la cele trei cazuri noi de incendiere. De aceea, mă întreb: 
poţi să-mi spui cu mâna pe inimă, Antonsen, că acest caz 
a fost cercetat temeinic la vremea respectivă? Te întreb 
direct, iar tu răspunzi şi apoi am încheiat subiectul. Trebuie 
însă să ştiu. Ai avut ceva de a face cu firma? Sau există ceva 
care te poate pune în legătură cu Amundsen & Mujagic 
A/S de când ai cercetat cazul? 

- Încerci să mă acuzi de ilegalităţi, Carl Mørck? 

Chipul lui Antonsen se îngustase, iar bunăvoința era pe 
cale să dispară. 

- Nu, dar pur şi simplu nu pot să înţeleg de ce nu aţi 
putut determina cu exactitate cauza incendiului. Şi de ce 
nu aţi aflat cine era victima. 

- Aşadar, mă acuzi într-un fel că am împiedicat rezol- 
varea cazului? 

Carl îl privi în ochi. 

- Dacă o spui așa, da, asta fac. Am dreptate? Dacă da, 
înseamnă că am o nouă pistă în acest caz. 

Antonsen îi întinse lui Carl un Tuborg, pe care acesta îl 
tinu în mână până la încheierea discuţiei. 

Antonsen, în schimb, luă o înghiţitură mare dintr-o altă 
sticlă. 

Vulpoiul bătrân se şterse la gură şi îşi împinse buza din 
față înainte. 

- Ca să fim sinceri, cazul nu ne-a pus prea mult pe jar, 
Carl. A ars un acoperiş şi un om fără adăpost a murit, asta 
a fost. Şi, ca să fiu cinstit, totul mi-a alunecat cumva din 
mână. Dar nu așa cum crezi. 

- Dar cum? 

- La vremea respectivă, Lola s-a băgat în aşternuturi cu 
un coleg de aici din secţie, iar eu am ales să beau pe tot 
parcursul acestei crize. 

- Lola? 

- Da, la naiba. Dar ascultă-mă, Carl. Soţia mea şi cu 
mine am reușit să trecem prin toată treaba asta cu bine. 
Acum totul e aşa cum ar trebui să fie. Dar tu ai, desigur, 
dreptate: da, ar fi trebuit să fiu mai atent la caz. Sunt pregătit 
să recunosc asta în fața ta. 

- OK, Antonsen, acceptasta. Să încheiem lucrurile așa. 

Carl se ridică şi se uită la pipa lui Antonsen, care zăcea 
acolo ca o navă cu pânze eşuată în deșert. În curând avea să 
navigheze din nou, program de lucru au ba. 

- Mm, stai un pic, zise Antonsen când Carl era deja 
aproape de ușă. Mai e ceva. Îți amintești de chestiunea 
crimei din blocul din Rødovre, de vara trecută. Atunci 
ţi-am spus că o să aveți de a face cu mine dacă nu vă purtați 
frumos cu asistentul meu de poliție Samir Ghazi. Acum am 
aflat că Samir vrea să se întoarcă la noi, a făcut cerere de 
retransferare. 

Antonsen îşi luă pipa şi o frecă ușor. 

- De ce să facă asta, ştii ceva? Mie nu-mi spune nimic, 
dar, din câte ştiu, Jacobsen era foarte mulțumit de el. 

- Samir? Nu, n-am idee. Nici nu-l cunosc prea bine. 

- Ah, da. Atunci poate că ar trebui să-ți povestesc că 
nici cei de la Departamentul A nu înțeleg. Şi, în același 
timp, am auzit că ar avea legătură cu unul dintre oamenii 
tăi. Ştii ceva despre asta? 

Carl rămase pe gânduri. De ce ar avea vreo legătură cu 
Assad? Acesta se ținuse din prima zi departe de Samir. 

Acum fu rândul lui Carl să-şi împingă buza de jos 
înainte. Mda, dar de ce reacţionase Assad aşa? 

- Nu ştiu, dar o să mă interesez. Poate că Samir vrea 
doar să se întoarcă la cel mai bun șef din lume? Ar fi o 
posibilitate. 

Îi făcu lui Antonsen cu ochiul. 

- Transmite-i Lolei complimente din partea mea. 


O găsi pe Yrsa exact în același loc unde o lăsase: în 
mijlocul coridorului, în faţa copiei uriaşe făcute de Rose 
scrisorii din sticlă. Stătea acolo cu o expresie gânditoare, 
aproape ca în transă. Îşi trăsese un picior sub fustă ca un 
flamingo. Făcând abstracţie de haine, era o copie fidelă a 
lui Rose. Era de-a dreptul înfricoșător. 

- Ai terminat cu bilanțurile contabile? 

Fa îl privi năucă, apoi se bătu cu creionul în frunte. 
Oare îi recunoscuse în vreun fel prezența? Trase adânc aer 
în piept şi o izbi din nou cu aceeași întrebare. Ea tresări, 
dar cam asta fu şi singura reacție. 

Tocmai când voia să plece, scuturând nedumerit din 
cap cu privire la ciudatele surori, ea răspunse atât de clar, 
încât el auzi şi înțelese fiecare cuvânt. 

- Mă pricep foarte bine la Scrabble, cuvinte încruci- 
şate, spânzurătoare, teste IQ şi Sudoku, ştiu să scriu versuri 
pentru confirmări, nunţi de argint, zile de naştere şi aniver- 
sări. Dar asta de aici nu iese nicicum. 

Acum se întoarse spre Carl. 

- Ai putea să mă laşi un pic în pace ca să mă pot gândi 
în linişte la scrisoarea asta îngrozitoare? 

Poftim? Stătuseacolo tot timpul cât fusese el în Rødovre, 
ba chiar mai mult, iar acum, tot el trebuia să o lase în 
pace? Nu, serios. Ar trebui să-și ia toate fructele tropicale 
în urâțenia aia de paporniță şi să-şi mute fustele ecosez şi 
cimpoaiele înapoi la Vanløse sau de unde era ea. 

- Dragă Yrsa, începu el, îndemnându-se singur. Fie 
primesc în următoarele douăzeci și şapte de minute acele 
afurisite de bilanțuri contabile, dimpreună cu adnotările 
unde să caut exact, sau o s-o rog pe Lis de la etajul doi să 
îți ofere pe loc un cec pentru patru ore complet inutile de 

muncă. Nu trebuie să socotești că vei primi ceva în plus la 
pensie. Ne-am înțeles? 

- Doamne sfinte! Scuză-mă dacă înjur, dar au fost 
multe cuvinte deodată! 

Ea zâmbi larg. 

- M-am tot gândit să-ţi spun cât de bine îţi stă cămașa. 
Are şi Brad Pitt una la fel. 

Carl se uită la piesa îngrozitoare cu model de față de 
masă, cumpărată din supermarket. Deodată, se simţi foarte 
singur. 

Se retrase în aşa-zisul birou al lui Assad și descoperi 
acolo un bărbat ale cărui picioare se odihneau în sertarul 
de sus şi care îşi lipise telefonul de tuleiele negre-albăstrui 
de barbă. În faţa lui se aflau zece pixuri, probabil luate din 
secția lui Carl, şi dedesubt multă hârtie cu nume şi cifre 
şi semne delicate ale scrierii arabe. Assad vorbea încet și 
clar și uluitor de corect. Corpul său emana autoritate şi 
relaxare, iar ceaşca liliputană de ceai în care trona cafeaua 
moca turcească parfumată era ţinută sigur între degetul 
arătător și cel mare. Dacă nu ai fi ştiut cum stătea treaba, ai 
fi zis că era un turoperator din Ankara care tocmai coman- 
dase un charter pentru treizeci şi cinci de şeici. 

ÎI privi pe Carl şi îi oferi un zâmbet şovăitor. 

Se părea că şi el trebuia lăsat în pace. 

Era o adevărată epidemie. 

Poate că artrebui să savureze un pui de somn în scaunul 
din birou? În timpul acesta, pe interiorul pleoapelor; se 
putea derula filmul despre incendiul din Rødovre, iar el 
spera că va fi rezolvat cazul până se trezea. 

Abia apucase să se așeze și să-și ridice picioarele, când 
vocea lui Laursen îi spulberă planul atât de fermecător şi 
de sănătos. 

- Carl, mai aveţi vreo bucată din sticlă? 

Carl clipi. 

- Ăăă, din sticlă? 

Îşi îndreptă privirea spre şorțul lui Laursen, plin de 
pete, şi îşi luă picioarele de pe masă. 

- Ei bine, dacă te mulțumeşti cu trei mii cinci sute de 
bucăţi de sticlă de dimensiunile unei gâze, atunci le am 
aici, într-o pungă de plastic. 

Scoase punga transparentă la iveală şi i-o ţinu lui 
Laursen sub nas. 

- Ce zici, e bună? 

Laursen aprobă şi arătă spre un singur ciob. Acesta era 
mai mare decât toate celelalte şi se afla taman pe fundul 
pungii. 

- Tocmai am vorbit cu Gilliam Douglas, tehnicianul 
din Scoţia. M-a sfătuit să aleg cel mai mare ciob din partea 
de jos a sticlei şi apoi să fac o analiză ADN a sângelui care 
mai e lipit de ea. E vorba de bucata aia de acolo. Sângele se 
vede chiar și cu ochiul liber. 

Carl fusese pe cale să-i ceară lupa, dar chiar avea drep- 
tate, se vedea. Nu era prea mult sânge şi părea foarte diluat. 

- Ei nu l-au cercetat? 

- Nu. Spune că s-au ocupat doar de chestii din scri- 
soare. Dar tot el mi-a zis să nu ne aşteptăm la prea multe. 

- De ce? 

- Pentru că e destul de puţin sânge pe care să îl analizăm 
şi pentru că probabil a trecut destul de mult timp de atunci. 
Şi pentru că atmosfera din sticlă şi şederea în mare au avut 
un efect negativ asupra moştenirii genetice. Căldura, frigul 
şi probabil un pic de apă sărată. Totul sugerează că nu mai 
există ADN. 

- ADN-ul se schimbă în procesul de descompunere? 

- Nu, ADN-ul nu se schimbă. Doar că dispare. Şi, 
ţinând cont de factorii defavorizanți, probabil că exact asta 
s-a petrecut. 

Carl se uită la micuța pată de pe ciobul de sticlă. 

- Şi dacă găsesc, totuşi, ADN valabil? Ce vom face cu 
el? Nu putem identifica un cadavru, pentru că nu avem 
unul. Nu îl putem compara nici cu materialul genetic al 
rudelor, căci nu știm cine sunt. Nu ştim nici măcar cine e 
autorul scrisorii. La ce să ne servească? 

- Am putea măcar determina culoarea pielii, ochilor şi 
părului. Asta ar fi de ajutor? 

Carl aprobă. Desigur că trebuia încercat. Cei de la depar- 
tamentul de genetică de la Institutul de Medicină Legală 
erau fantastici, ştia asta. El însuşi asistase la o prezentare a 
adjunctului şefului de departament. Dacă putea cineva să 
descopere că victima era un groenlandez șchiop, peltic şi 
cu părul roşu, atunci ei erau aceia. 

- Merită să încercăm, zise Carl, apoi îl bătu pe 
Laursen pe umăr. O să vin în curând sus la tine să mănânc 
tournedou. 

Laursen zâmbi. 

- Va trebui să vii cu el la pachet. 


12 


O chema Lisa, dar își spunea Rachel. Timp de şapte ani 
locuise împreună cu un bărbat care nu reușise să o lase 
însărcinată. Săptămâni şi luni infertile petrecute în colibe 
din lut, mai întâi în Zimbabwe, apoi în Liberia. Clase pline şi 
zâmbetul larg din fildeş de pe chipurile brune de copii, dar şi 
sute de ore de negocieri cu reprezentanții locali ai National 
Democratic Party of Liberia şi apoi cu soldaţii de gherilă ai 
lui Charles Taylor. Rugăciunile pentru pace nu ajutaseră. 
Nu erau vremuri pentru care o tânără profesoară, proaspăt 
absolventă a seminarului, să se poată pregăti uşor. Existau 
prea multe capcane și prăpăstii, dar Africa putea fi şi așa. 

Când fusese violată de un grup de soldați NPFL aflați 
în trecere, partenerul ei de viață nu intervenise, aşa că se 
hotărâse să își ia viața în mâini. 

De aceea încheiase relaţia. 

În seara aceea, căzuse în genunchii săi juliți pe verandă şi 
îşi frânsese mâinile însângerate. Pentru prima dată, în viața 
ei lipsită de Dumnezeu, simţise apropierea regatului ceresc. 

- Iartă-mă şi nu lăsa ca asta să aibă urmări, se rugase 
ea sub cerul negru al nopţii. Nu permite să aibă urmări şi 
ajută-mă să-mi găsesc o nouă viaţă. O viaţă în pace, cu un 

bărbat bun şi mulți copii. Pentru asta mă rog Ție, bunule 
Dumnezeu. 

A doua zi de dimineaţă, când îşi făcea bagajele, sângera, 
iar ea ştiu că Dumnezeu o ascultase. Păcatele îi fuseseră 
iertate. 

O ajutară oamenii dintr-o comunitate mică, nou-înfiin- 
tată, din Danané, din Coasta de Fildeş, țara vecină. După 
două săptămâni de nesiguranţă petrecute printre alți refu- 
giaţi pe drumul spre Baobli şi, mai departe, spre frontieră, îi 
aflase deodată pe drumul A 701, iar ei îi oferiseră adăpost. 
Oameni cu chipuri blânde, care îi înțeleseseră necazurile 
şi care ştiuseră că avea nevoie de timp pentru a se vindeca. 
Din acea clipă, viața începuse să capete pentru ea un nou 
sens. Dumnezeu o ascultase, şi Dumnezeu îi arătase pe ce 
cale să o apuce. 

În anul următor ajungea din nou în Danemarca: izbă- 
vită de diavol şi de toate faptele sale murdare, şi dispusă să 
găsească un bărbat care să o lase însărcinată. 

Se numea Jens, dar îşi spuse de atunci încolo Joshua. 
Corpul ei era deosebit de atrăgător pentru un bărbat care 
lucra singur, închiriind maşini agricole, afacere pe care o 
moșştenise de la părinţii lui, iar în încântarea dintre coap- 
sele ei găsi şi Jens calea spre Dumnezeu. 

Curând, comunitatea de la marginea Viborgului avea 
doi ucenici noi, iar zece luni mai târziu Rachel născu 
primul copil. 

De atunci, Maica Domnului îi dăruise o viață nouă și 
fusese deosebit de milostivă. Josef, optsprezece ani, Samuel, 
şaisprezece, Miriam, paisprezece, Magdalena, doisprezece, 
şi Sarah, zece ani, erau rezultatul. Între ei era aceeaşi dife- 
rență de câte douăzeci şi trei de luni. 

Da, Maica Domnului avea într-adevăr grijă de ai ei. 


120 Jussi Adler-Olsen 


Rachel îl întâlnise pe bărbatul nou-venit de mai multe 
ori la biserică, iar când se lăsau purtaţi de extazul imnurilor 
de slavăînălțate Maicii lui Dumnezeu, el o privisepe ea şi pe 
copiii ei cu ochi buni. Auzise din gura lui doar vorbe bine- 
cuvântate. Părea bun şi blând, cu un suflet şi un caracter 
puternic. Era un bărbat destul de arătos, care probabil că ar 
fi putut să aducă şi o femeie potrivită în comunitate. 

Lăsa o impresie cât se poate de bună, erau toți de acord. 
Joshua îl numea neprihănit. 

În acea seară, când venise pentru a patra oară la ei în 
biserică, ea avu senzaţia iminentă că va rămâne. Îi oferiră 
o cameră la ferma lor, dar el refuză mulțumind şi le spuse 
că îşi găsise deja adăpost şi că era cât se putea de ocupat cu 
găsirea unei case în care să se poată muta şi locui. Avea să 
mai rămână în regiune câteva zile şi, dacă avea să se afle 
prin apropiere, avea să le facă o vizită. 

Aşadar, avea intenţia de a găsi o casă, iar despre asta 
se vorbi în comunitate, mai ales printre femei. Avea mâini 
puternice şi o maşină de transport marfă care ar fi fost de 
ajutor. Părea să fie înstărit şi, pe deasupra, era mereu bine 
îmbrăcat, politicos și educat. Putea fi un viitor candidat la 
funcția de preot, sau poate un misionar. 

Aveau să se poarte cât se putea de bine cu el. 


O zi mai târziu, se afla la uşa lor. Din păcate, era un 
moment nepotrivit, pentru că Rachel nu era disponibilă, 
avea dureri de cap, dureri care anunțau sosirea menstrua- 
tiei. În acel moment nu își dorea nimic altceva decât ca 
toți copiii să stea în camerele lor, şi ca Joshua să-și vadă de 
treburile lui. 

Joshua îi deschise însă bărbatului uşa şi îl duse la masa 
din lemn de fag din bucătărie. 


SOMNUL RAŢIUNII 121 


- Gândeşte-te că nu avem prea multe ocazii, şopti el și 
o rugă frumos să se ridice de pe canapea. Doar un sfert de 
oră, Rachel, apoi poţi să te întinzi la loc. 

Când se gândi cât de bine-veniţi erau membrii noi în 
comunitate, se ridică. Cu mâna apăsată pe pântece, ea 
merse în bucătărie, ferm convinsă că Maica alesese acest 
moment cu grijă, pentru a o testa. Durerile nu sunt altceva 
decât o mică atingere a mâinii lui Dumnezeu. Asta trebuia 
să își amintească. Greaţa era doar nisip arzător de deşert. 
Erau toţi ucenici, care învățau că nimic din lumea fizică nu 
trebuia să le stea în cale. Asta era tot. 

De aceea se îndreptă, palidă, însă zâmbind curajos, 
spre el şi îl rugă să ia loc la masă şi să primească darurile 
Domnului. 

Fusese în Levring şi în Elsborg pentru a vedea gospo- 
dării ţărăneşti, le povesti el, în timp ce sorbea din cafeaua 
fierbinte. Poimâine sau luni voia să se ducă la Ravnstrup şi 
Resen unde existau, de asemenea, oferte atractive. 

- Doamne sfinte! strigă Joshua şi se uită imediat fâstâcit 
la ea. 

Ştia că ei nu îi plăcea când lua numele fiului Maicii în 
răspăr. 

- În Resen? continuă el. Doar nu pe drumul spre plan- 
taţia Sjørup? E vorba cumva de casa lui Theodor Bondesen? 
Mi-e teamă să nu te înșele la preț. Casa stă goală de cel 
puţin opt luni, dacă nu mai mult. 

Pe chipul bărbatului trecu un tresărit straniu. Joshua 
nu-l observă, însă ea da. O umbră care nu ar fi trebui să se 
afle acolo. 

- În direcţia Sjørup? repetă bărbatul şi privirea lui 
alergă prin încăpere de parcă ar fi căutat sprijin undeva. 
Nu sunt sigur, dar pot să-ţi spun luni, când voi vedea casa. 
Acum zâmbea. 

- Unde sunt copiii? Își fac lecţiile? 

Rachel încuviință. El nu părea deosebit de comunicativ. 
Oare nu îl apreciase corect? 

- Undelocuieşti acum? rămase ea la subiect. În Viborg? 

- Da, la un fost coleg în centrul oraşului. Băteam 
țara împreună acum câțiva ani. S-a pensionat din cauza 
sănătăţii. 

- Înţeleg. La fel ca mulți alţii, s-a consumat de tânăr? 
întrebă ea şi îi căută privirea. 

Acum se uită şi el la ea cu ochii lui buni. Avea să dureze 
o vreme, dar poate că era doar mai reținut din fire. Nu 
trebuia neapărat să fie o trăsătură negativă. 

- Consumat? Nu, nu e asta, din păcate. Nu, prietenul 
meu Charles și-a pierdut un braț într-un accident de 
circulație. 

Arăta cu palma de unde fusese amputat brațul. Asta 
îi trezi amintiri neplăcute. El se uită la ea, cântărind-o, îi 
susținu privirea, apoi îşi plecă ochii. 

- Da, a fost un accident urât, dar se descurcă. 

Deodată îşi înălță capul. 

- Încă ceva! Poimâine are loc la Vinderup un concurs 
de karate. M-am gândit să-l întreb pe Samuel dacă nu ar 
vrea să vină şi să asiste? Sau poate că e prea devreme cu 
genunchiul lui bolnav? Cum se simte? Sper că nu și l-a rupt 
când a căzut pe scări? 

Acum, Rachel zâmbi şi se uită la soţul ei. Tocmai acest 
fel de empatie şi grijă pentru aproape caracterizau biserica 
lor. „la mâna aproapelui tău şi mângâi-o cu blândeţe;, le 
spunea mereu preotul. 

- Nu, răspunse soțul ei. Genunchiul e umflat ca o 
minge, dar în câteva săptămâni se va resorbi. În Vinderup, 
zici? Un turneu de karate? Nu ştiam că au așa ceva acolo! 

Bărbatul îşi trecu mâna peste bărbie. 

- Putem să-l întrebăm pe Samuel. Ce zici, Rachel? 

Ea încuviință. Da, câtă vreme se întorceau înainte de 
ora de culcare, era minunat. Poate că puteau să meargă toți 
copiii, dacă aveau chef? 

Expresia lui se schimbă, deveni jenată. 

- O, mi-ar plăcea tare mult să-i iau pe toți, dar în maşină 
au loc doar trei persoane. În spate nu e voie să transport 
persoane. Dar aş putea să iau cu mine doi. Și poate și 
pe ceilalți, cu o altă ocazie. Ce ziceţi de Magdalena? I-ar 
plăcea aşa ceva? Pare foarte dezghețată. Sunt apropiaţi, ea 
şi Samuel? 

Rachel zâmbi din nou, iar de data asta zâmbi și soțul ei. 
Cât de atent şi drăguţ observase şi întrebase, de parcă ar fi 
ştiut cât de apropiaţi erau copiii. Samuel şi Magdalena. Cei 
doi care îi semănau cel mai mult dintre cei cinci copii. 

- Ei, atunci aşa facem, ce zici, Joshua? 

- Da, aşa facem. 

Joshua zâmbi. Câtă vreme nu apăreau dificultăți, era 
sociabil. 

Ea îl bătu uşurel pe oaspetele lor pe mâna întinsă pe 
masă. Era straniu de rece. 

- Sunt cât se poate de sigură că Samuel şi Magdalena 
vor fi încântați să meargă, zise ea. Când să fie gata? 

El îşi ţuguie buzele, calculă durata călătoriei. 

- Concursul e la unsprezece. Ce-ar fi să îi iau de aici la 
ora zece? 


După ce plecă, asupra casei se așternu pacea lui 
Dumnezeu. El le băuse cafeaua şi apoi luase ceştile şi 
le clătise, de parcă ar fi fost cel mai firesc lucru din lume. Le 
zâmbise şi le mulțumise pentru ospitalitate. Şi, la sfârşit, 
le spusese că abia aşteaptă să îi revadă. 

Durerile din pântece nu trecuseră, dar trecuse greața. 

Cât de minunată era dragostea de aproapele. Poate că 
era cel mai frumos dar făcut de Dumnezeu oamenilor. 

- Veştile nu sunt deloc bune, Carl, zise Assad. 

Carl habar n-avea la ce se referea. După o ştire de două 
minute despre un pachet de salvare a mediului, care valora 
miliarde, pe Update, postul de ştiri al radiodifuziunii 
daneze, era pe cale să adoarmă. 

- Ce nu e bine, Assad? se auzi pe sine întrebând ca de 
la mare distanță. 

- Am căutat peste tot şi pot acum să spun cu sigu- 
ranță că nu s-a raportat în niciun moment o tentativă de 
răpire. În orice caz, nu de când există în Ballerup strada 
Lautrupvang. 

Carl se frecă la ochi. Nu, nu erau veşti prea bune, avea 
dreptate. Evident, asta în cazul în care scrisoarea din sticlă 
era reală. 

Assad stătea în fața lui şi băgă un cuţit de cartofi tocit 
într-un recipient din plastic cu inscripții arăbești, plin cu 
o substanță nedefinită. Apoi, zâmbi plin de speranță, tăie 
o bucată din acea substanţă şi o îndesă în gură. Deasupra 
capului său zumzăia, în mare formă, musca. 

Carl se uită în sus. Poate că ar trebui să irosim puțină 
energie şi să o strivim de tavan, se gândi el. În fiecare zi 

căuta arma potrivită. Se afla direct în fața lui. O sticluță 
zgâriată de pastă corectoare. Plastic dur. Cu siguranţă, un 
proiectil mortal. 

Trebuie doar să ţinteşti bine, se gândi el și zvârli sticla 
în direcția muştei. În acelaşi moment, constată că sticla nu 
era bine închisă. 

Assad privi consternat cum substanța albă se scurgea 
pe perete. 

Musca dispăruse. 

- Foarte ciudat, mormăi Assad cu gura plină. Mai întâi 
am crezut că în Lautrupvang locuiesc oameni. Dar acolo 
există doar birouri și zone industriale. 

- Şi? 

Carl încerca să-şi dea seama a ce mirosea substanța 
aceea bej din recipientul de plastic. Era vanilie? 

- Da, birouri şi zone industriale, repetă Assad. Ce făcea 
acolo cel care susține că a fost răpit? 

- Poate că lucra acolo? propuse Carl. 

În acel moment Assad făcu o față care cu greu putea fi 
caracterizată ca fiind sceptică. 

- Nu, Carl, gândeşte-te, era atât de slab la ortografie, 
încât nu a putut nici măcar să scrie numele străzii corect. 

- Assad, s-ar putea să nu se fi născut ca vorbitor al acestei 
limbi. Acolo sunt multe firme, şcoli profesionale, facultăți 
tehnice şi aşa mai departe, una lângă alta. Pot circula prin 
zonă o sumedenie de oameni de origine străină. 

Făcu semn spre una dintre adrese. 

- Şcoala Lautrupgârd, de exemplu. O şcoală care se 
ocupă de copiii cu probleme emoţionale şi sociale. Poate 
că a fost, totuşi, o șotie? Haide să aşteptăm: dacă reuşim să 
descifrăm şi restul scrisorii, aflăm poate că nu voiau decât 
să-şi şicaneze un profesor. 

- Să descifrăm, să şicaneze - foloseşti cuvinte stranii, 
Carl. Şi ce se întâmplă dacă era totuşi cineva care a lucrat 
pentru o firmă de acolo? Există mai multe variante. 

- Ei, doar nu crezi că o firmă nu ar fi anunțat dispariția 
unui angajat la poliție? Nu trebuie să uităm că nimeni nu a 
anunțat nimic în genul a ce stă scris în scrisoarea din sticlă. 
Mai există şi în altă parte în ţară un Lautrupvang? 

Assad scutură din cap. 

- Deci nu crezi că e vorba de o răpire adevărată? 

- Nu, nu prea cred. 

- Cred că te înșeli, Carl. 

- Hm. Stai puţin, Assad. Să presupunem că a existat 
într-adevăr o răpire, nu s-ar putea ca persoana răpită să 
fi fost răscumpărată? Ar fi posibil sau nu? Și apoi toată 
povestea a fost dată uitării. Într-un astfel de caz, cercetările 
nu vor duce nicăieri, nu? Poate că doar câţiva apropiați au 
ştiut ce se întâmplă. 

Assad se uită lung la el o clipă. 

- Da, Carl, nu ştim toate astea. Şi dacă tu spui să nu 
mai continuăm cu acest caz, atunci n-o să aflăm niciodată, 
nu-i aşa? 

Fără să mai rostească vreun cuvânt, ieşi iute din birou. 
Borcanul cu lipici şi cuțitul rămaseră pe biroul lui Carl. 
Ce naiba se întâmpla cu el? Se supărase din pricina 
comentariului despre ortografia slabă a imigranților? În 
mod normal era ceva mai vorbăreţ. Sau cazul îl captivase 
într-atât încât nu se mai putea gândi la nimic altceva? 

Carl îşi înclină capul într-o parte și ascultă tonul pe care 
îşi vorbeau Assad și Yrsa afară pe coridor. Cârcoteli peste 
cârcoteli. 

Apoi, îşi aminti de întrebarea lui Antonsen şi se ridică 
din nou. 

- Pot să vă deranjez o clipă, porumbeilor? 

Se îndreptă spre cei doi, care stăteau ca înțepeniți în 
faţa copiei uriașe a scrisorii. Yrsa încremenise acolo de 
când îi dăduse rapoartele contabile ale firmelor. Trecuseră 
vreo patru sau cinci ore, şi încă nu îşi notase nici măcar un 
punct pe blocnotesul aflat la picioarele ei. 

- Porumbei! Înainte să deschizi gura, poate că ar trebui 
să analizezi ideile în gând. 

Cu asta, Yrsa își îndreptă din nou atenţia spre scrisoarea 
din sticlă. 

- Assad, ia ascultă. Comisarul din Rødovre are pe masă 
o cerere din partea lui Samir. Samir vrea să se întoarcă la 
secția de acolo. Ştii ceva despre asta? 

Assad se uită nedumerit la Carl, dar era evident 
prevăzător. 

- De ce ar trebui să știu? 

- L-ai evitat pe Samir, am dreptate? Poate că voi doi nu 
vă prea înțelegeți? 

Părea Assad ofensat cumva? 

- Nu-l cunosc, nu destul de bine. Poate că vrea doar să 
se întoarcă la fostul loc de muncă. Zâmbi un pic prea larg. 

- Poate că aici nu i-a plăcut? Călătorii nu ar trebui 
întorşi din drum. 

- Şi eşti de părere că ar trebui să-i spun asta lui 
Antonsen? 

Assad ridică din umeri. 

- Am mai găsit câteva cuvinte, se auzi vocea Yrsei. 

Apucă scara şi o trase la locul potrivit. 

- Voi scrie cu creionul, ca să putem şterge la nevoie, 
declară ea de pe penultima treaptă. Aşa. Aşa arată acum. E 
doar o propunere. Mai ales după cuvântul „per“ am mers 
un pic pe ghicite. Dar lungimea se potriveşte şi are sens, aşa 
că, de ce nu? Autorul are probleme serioase de ortografie, 
însă în unele locuri, asta mi s-a părut chiar a fi de ajutor. 

Assad şi Carl se priviră. Nu îi spuseseră ei asta? 

- De exemplu, nu sunt foarte sigură că „meninţa“ e „a 
amenințat“, adică cuvântul „a ameninţa“. 

Ea îşi privi încă o dată opera. 

- A, da, şi sunt destul de sigură că acel cuvânt „bastr“ 
înseamnă „albastru“. Poate că litera u a dispărut, pur şi 
simplu, dar uitați-vă şi voi şi spuneți-mi ce părere aveți. 


AJUTOR 
Am fost răpiți pe -6 februa 1996 - La stația de 
autobuz Lautropvang din Ballerup. Bărbatul are 1,8 


ame ȘI aceea DEP -== om =+- - și o cicatrice pe _____ 
drept. 

€..... camionetă albastr. 

Părinții noștri îl cunosc... El a........ prie... 
Si aaa aaas cu B........ El a menințat și ........... 
Că ne omoară. El ................. cu fratele meu 
Am mers cam o oră............ undeva lângă apă......... 
AICI pute Gas ceia caca 3 d lt aaa Mada it a tat a 

Piete tea ate 


- Ce ziceţi de asta? 

Încă mai era întoarsă cu spatele la Carl și Assad. 

Carl citi textul de mai multe ori. Părea convingător, 
trebuia să recunoască. Nu părea deloc să fie o glumă sau o 
şotie pe care autorul scrisorii să şi-o permită cu un profesor 
sau cu altcineva care îl enervase. 

Doar un expert putea însă stabili dacă rugămintea 
de ajutor era reală sau nu. Dacă acesta confirma auten- 
ticitatea scrisorii, atunci cele câteva rânduri erau foarte 
îngrijorătoare. 

Părinţii noştri îl cunosc, scria acolo. Așa ceva nu se 
inventa. Şi apoi, ne omoară. Fără poate sau dacă. 

- Nu ştim nici unde are răpitorul pe corp acea cicatrice, 
zise Yrsa cu mâinile în buclele ei aurii, și asta mă enervează. 
Există prea multe părți ale corpului cu trei litere, mai ales 
dacă nu ştii să scrii corect. Braţ, picior, deget, genunchi. Ce 
ziceți? Putem să plecăm de la premisa că are cicatricea pe 
unul dintre membre? Unde ar mai putea să fie? 

- Păi da, zise Carl după o pauză de gândire. Ureche, 
ochi, păr cuă și nu cu e. Dar ai dreptate, cred că ar trebui 
să fie pe unul dintre membre. Şi nu cred că fundul intră în 
discuţie. Acesta e acoperit de cele mai multe ori, iar cica- 
tricea nu e vizibilă. Asta e valabil și pentru picioare. Cred 
că semnul e la vedere. 

- Ce naiba e vizibil în țara asta friguroasă în februarie? 
bombăni Assad. 

- Poate că s-a dezbrăcat, zise Yrsa şi ochii îi străluciră. 
Poate că a fost necuviincios. Poate că de asta i-a răpit. 

Carl încuviință. Da, era o posibilitate, din păcate. 

- Vizibil e doar capul, când e frig, continuă Assad şi 
se holbă la urechile lui Carl. Urechile pot fi văzute, dacă 
părul nu e prea lung. Şi cum rămâne cu ochii? Poate avea 
o cicatrice la ochi? 

Assad încercă să îşi imagineze aşa ceva. 

- Nu, hotărî el în cele din urmă, nu, la ochi nu merge. 

- Ei, prieteni, haideţi să o lăsăm deocamdată. Cred că 
mai întâi trebuie să ne formăm o imagine clară. Sperăm 
că criminaliștii vor reuși să obțină o mostră de ADN utili- 
zabil. Dar așa ceva durează, așa că trebuie să avem răbdare. 
Aveţi vreo propunere cum putem înainta? 

Yrsa se întoarse spre ei. 

- Da! E vremea să mâncăm. Vreți şi voi un sendviş? Am 
adus chiar şi un toaster! 

Când o transmisie hârâie la schimbarea vitezelor, trebuie 
adăugat ulei, iar în momentul acesta în Departamentul Q 
nu prea reușeau să schimbe viteza într-o treaptă superioară. 

Venise timpul pentru un schimb de ulei, se gândi Carl. 

- Răscolim totul şi încercăm să privim lucrurile 
dintr-un alt unghi. Ce ziceți? 

Ei fură de acord. Assad ezita, dar o putea pune în seama 
barierei lingvistice. 

- Grozav. Atunci, tu preiei rapoartele contabile ale 
firmelor, Assad. Iar tu, Yrsa, suni la toate instituțiile şi 
firmele din Lautrupvang. 

Carl aprobă, pierdut în gânduri. Desigur, era nevoie de 
o voce proaspătă de fată pentru a-i urni pe puturoşii din 
birouri să coboare în arhive. 

- Convinge-i pe cei din administraţie să îi chestioneze 
pe colegii mai bătrâni dacă îşi amintesc de vreun elev sau 
coleg care brusc nu a mai apărut. Şi, Yrsa, dă-le câteva 
cuvinte-cheie, pentru a-şi aminti imediat ce s-a mai întâm- 
plat în februarie 1996. Aminteşte-le că atunci a fost renovat 
cartierul. 

Assad se săturase deja şi plecase. Nu era greu de ghicit 
că nu-i plăcea împărțirea rolurilor. Doar că el, Carl, era 
şeful. În afară de asta, cazurile de incendiere erau, în conti- 
nuare, mai interesante. Plus că așa puteau să-i provoace 
mai mult pe colegii din Departamentul A. 

Assad trebuia să-şi înghită supărarea şi să-şi suflece 
mânecile, în vreme ce Yrsa putea să-şi dedice în continuare 
timpul, în stilul propriu, scrisorii din sticlă. 

Carl aşteptă până când ea se îndepărtă, apoi se deplasă 
la el în birou şi căută numărul clinicii pentru leziuni pe 
coloană din Hornbæk. 

- Aş dori să vorbesc cu medicul-şef, şi numai cu dânsul, 
zise el, ştiind prea bine că nu putea să ceară absolut nimic. 

Trecură cinci minute, apoi la telefon se prezentă 
medicul primar. 

Nu părea deosebit de fericit. 

- Da, ştiu prea bine cine sunteţi, zise el obosit. 
Presupun că telefonul dumneavoastră are de a face cu 
Hardy Henningsen? 

Carl îi explică în câteva cuvinte situația. 

- Am înțeles, da, se răsti doctorul. 

Oare de ce vocile doctorilor deveneau atât de nazale 
atunci când urcau una sau două trepte de salarizare? 

- Aţi vrea să ştiţi dacă e posibil, într-un caz ca al 
lui Hardy Henningsen, să se refacă traseele nervoase? 
continuă el. Problema la Hardy Henningsen e că nu se 
mai află aici pentru supraveghere zilnică. De aceea nici nu 
putem efectua măsurătorile pe care ar trebui să le facem. La 
dorinţa lui, l-aţi luat acasă, vă rog să vă amintiţi asta. V-am 
avertizat că nu este bine. 

- Aşa e, dar dacă ar fi rămas la dumneavoastră, probabil 
că Hardy ar fi fost mort de mult. Acum măcar și-a câştigat 
un pic din vechea poftă de viață. Nu merita asta? 

La capătul celălalt se lăsase tăcerea. 

- Nu ar fi posibil să vină cineva să îl examineze? 
continuă Carl. Poate că ar fi momentul pentru o reeva- 
luare. Atât pentru el, cât şi pentru dumneavoastră. 

- Ziceţi că simte ceva la mână? deveni omul în halat 
alb în sfârşit binevoitor. Am observat și înainte o tresărire 
la unele degete, poate le confundă cu asta. Acestea pot fi 
reflexe. 

- Vreți să spuneți că o măduvă atât de afectată ca a lui 
nu mai poate deveni niciodată funcțională? 

- Carl Mørck, aici nu vorbim despre faptul că ar putea 
să mai meargă vreodată, căci asta cu siguranță nu se va 
întâmpla. Hardy Henningsen este paralizat de la gât în jos 

şi legat pentru totdeauna de pat. Asta e situația. Dar dacă 
e posibil să simtă ceva în părți ale respectivului braț, asta e 
altceva. Nu cred că ne putem aştepta la altceva în afară de 
aceste mici contracţii, şi, cu siguranță, nici măcar la astea. 

- Nu să-și miște mâna, de pildă? 

- Nu-mi pot închipui așa ceva. 

- Deci nu vreţi să veniţi să-l vizitaţi? 

- Nu am zis asta. 

Se auzi foşnet de hârtie, probabil un calendar. 

- Când să vin? 

- Ei bine, cât mai repede posibil. 

- O să văd ce pot să fac. 


Când intră, ceva mai târziu, în biroul lui Assad, acesta 
plecase. 

Pe birou se afla un bilet. „Acestea sunt cifrele“, scria 
acolo, iar dedesubt, foarte oficial „Cu stimă, Assad“. 

Era chiar atât de supărat? 

- Yrsa! strigă Carl de pe coridor. Unde e Assad, ştii 
cumva? 

Niciun răspuns. 

Dacă nu se ducea muntele la Mahomed, atunci 
Mahomed trebuia să se ducă la munte, se gândi el şi porni 
spre biroul ei. Dar abia băgase capul pe uşă că se şi retrase, 
de parcă l-ar fi trăsnit în moalele capului. 

Peisajul spartan înghețat, alb şi negru, al lui Rose se 
transformase în ceva ce nici măcar o fetiță de zece ani cu 
pasiune pentru sclipici şi păpuşi Barbie nu ar fi reuşit să 
facă. Peste tot vedea roz şi bibelouri. 

Înghiţi în sec şi se uită la Yrsa. 

- L-ai văzut pe Assad? 

- Da, a plecat acum o jumătate de oră. Vine din nou 
mâine-dimineaţă. 

- Ce are de gând? 

Ea ridică din umeri. 

- Am un raport pe jumătate gata cu privire la 
Lautrupvang, îl vrei? 

Fl încuviință. 

- Ai găsit ceva? 

Ea îşi țuguie buzele roşii ca nişte cireşe. 

- Nimic. Ţi-a zis cineva vreodată că ai acelaşi zâmbet 
ca al lui Gwyneth Paltrow? 

- Gwyneth Paltrow nu e femeie? 

Ea încuviință. 

Se întoarse în birou și formă numărul de acasă al lui 
Rose. Alte câteva zile cu Yrsa și nu va mai putea garanta 
pentru nimic. Dacă Departamentul Q avea să-și mențină 
standardele, atunci Rose trebuia să se întoarcă de urgență 
la birou. 

De data asta, auzi robotul. 

- Aici este robotul Yrsei şi al lui Rose, care vă comu- 
nică faptul că doamnele se află în audienţă la regină. După 
încheierea ceremoniilor, vă vom rechema. Dacă nu puteți 
altfel, lăsați, vă rugăm, un mesaj. Apoi urmă un bip. 

Doar zeii puteau ști care dintre cele două surori rostise 
mesajul de pe bandă. 

Se lăsă exasperat pe spate şi căută o ţigară. Cineva îi 
povestise că la poștă existau în momentul acesta slujbe bune. 

Suna de-a dreptul încântător. 


Starea lui de spirit nu se îmbunătăţi nici când, după o 
oră şi jumătate, intră în sufragerie şi constată că peste patul 
lui Hardy era aplecat un doctor, iar alături de doctor se afla 
Vigga. 

ÎI salută politicos pe doctor şi apoi o trase pe Vigga într-o 
parte. 

- Ce cauţi aici, Vigga? Dacă vrei să mă vezi, sună 
înainte. Ştii că urăsc vizitele astea inopinate. 

- Carl, dragul meu, zise ea şi îl mângâie pe obrazul 
neras. Mă gândesc în fiecare zi la tine, aşa că am decis să mă 
mut înapoi acasă, declară ea cât se poate de convingătoare. 

Carl îşi dădu seama că făcuse ochii mari. Era neîndoios 
că ea chiar vorbea serios, această soţie aproape divorțată 
a lui. 

- Vigga, e exclus, nu îmi doresc asta. 

Vigga bătu din gene de câteva ori. 

- Dar eu asta vreau, iar jumătate din casă încă îmi apar- 
ţine, gândeşte-te, sper că nu ai uitat asta! 

Făcu o asemenea criză de nervi, încât doctorul tresări 
speriat. Vigga dădu drumul la lacrimi. Când taxiul o duse 
în sfârşit de acolo, Carl luă cea mai groasă cariocă neagră 
pe care o putu găsi şi tăie de pe uşă numele de Vigga 
Rasmussen. La naiba, era şi timpul. 

Era și timpul pentru divorț, indiferent cât avea să-l coste. 

Rezultatul inevitabil al poveştii fu că el își petrecu 
noaptea la verticală în pat, purtând discuţii interminabile 
cu avocaţi de divorț închipuiți, care își înfipseseră adânc 
mâna în buzunarul său. 

Procesul avea să-l ducă la sapă de lemn. 

Era o minimă consolare faptul că doctorul de la clinica 
Hornbæk venise deja. Măsurase, într-adevăr, o anume acti- 
vitate, chiar dacă slabă, în brațul lui Hardy. 

Ceea ce pe doctor îl nedumerise profund, într-un sens 
pozitiv. 


A doua zi, de dimineață, Carl apăru la cinci și jumătate 
la paznicul de la sediu. Era mai bine decât să stea în conti- 
nuare treaz în pat. 

- Ce surpriză plăcută să te văd la ora asta, Carl, zise 
paznicul din chioşc, dar nu ştiu dacă micul tău ajutor va 
fi la fel de încântat. Ai grijă să nu-i cauzezi un şoc când 
cobori. 

Carl ciuli urechile. 

- Ce vrei să spui? Assad e aici? Acum? 

- Da. De câteva zile vine la ora asta. Nu ştiai? 

Nu, nu ştia deloc asta. 


Assad era fără îndoială deja acolo şi îşi făcuse rugă- 
ciunea afară pe coridor, căci covorul era încă acolo. Carl 
vedea asta pentru prima dată, altminteri ritualul avea loc 
pe teritoriul lui Assad. Era o chestiune privată. 

În acel moment, Assad vorbea la telefon cu o persoană 
tare de urechi. Totul decurgea în arabă, iar tonul nu era 
tocmai prietenos, cu toate că în această limbă asta era 
destul de greu să-ți dai seama. 

Carl se apropie de ușă și văzu cum aburul din ceainic 
se adunase în spatele capului lui Assad. În faţa lui se aflau 
notițe în arabă, iar pe monitor se vedea pixelată imaginea 
unui bărbat mai în vârstă cu mustață şi niște căşti uriașe. 
Abia acum văzu Carl că Assad folosea de asemenea căşti. 
Aşadar, vorbea pe Skype cu un bărbat, probabil o rudă 
din Siria. 

- Bună dimineaţa, Assad, îl salută Carl. 

Sigur, se așteptase ca Assad să se sperie, să tresară, căci 
Carl venea pentru prima dată atât de devreme. Nu se aştep- 
tase însă la o reacție atât de violentă. Corpul lui Assad se 
cutremură, de-a dreptul. 

Bătrânul de pe monitor părea alarmat şi se apropie de 
cameră. Probabil că desluşea pe ecranul lui umbra lui Carl, 
în spatele lui Assad. 

Bărbatul mormăi câteva cuvinte și apoi întrerupse 
conexiunea. Assad, care şedea pe marginea scaunului, 
încercă să se adune. 

Ce faci aici? păreau să zică ochii lui, ca şi când Carl l-ar 
fi prins cu ambele mâini în cutia cu biscuiţi. 

- Îmi pare rău, Assad, nu am vrut să te sperii. Eşti bine? 

Îi puse acestuia mâna pe umăr și constată că avea 
cămaşa umedă şi rece din cauza transpiraţiei. 

Cu un clic rapid de maus pe simbolul Skype, Assad 
schimbă imaginea de pe monitor. Poate că nu voia să vadă 
Carl cu cine vorbise. 

Carl ridică mâinile, scuzându-se. 

- Nu te mai deranjez, Assad. Fă ce ai de făcut, apoi vino 
la mine în birou. 

Assad nu rostise încă niciun cuvânt, ceea ce era foarte 
neobișnuit. 

Când Carl se lăsă să cadă pe scaunul lui, o clipă mai 
târziu, era gata obosit. Cu doar câteva săptămâni în urmă 
considerase pivnița din sediul poliției ca pe un spațiu 
personal. Doi angajaţi loiali şi o atmosferă plăcută în zilele 
bune. Acum, Rose fusese înlocuită de o femeie care era la 
fel de stranie, doar că altfel, iar Assad nu mai era nici el 
cel de dinainte. Într-o astfel de situaţie, era tot mai greu să 
se ascundă din fața grijilor de zi cu zi. Ca de exemplu de 
întrebarea îngrijorătoare cu privire la ce avea să se întâmple 
dacă Vigga avea să ceară nu doar divorţul, ci şi jumătate 
din bunurile sale pământeşti. 

La naiba! 

Carl ridică privirea şi se uită la anunţul de slujbă pe 
care îl prinsese de perete cu doar câteva luni în urmă. 
Rigspolitichef, şef al poliţiei daneze. Cu siguranţă ar fi fost 
locul potrivit, se gândise el. Ce putea fi mai bine decât o 
slujbă cu angajaţi care se temeneau şi te serveau, o cruce de 

cavaler, călătorii ieftine şi o clasă de salarizare la care până 
şi Vigga ar fi tăcut din gură? Şapte sute două mii două sute 
şaptezeci şi şapte de coroane, plus alte beneficii. Doar ca să 
rosteşti suma aveai nevoie de o zi întreagă de muncă. 

Ce enervant că nu apucase să îşi depună CV-ul, se gândi 
el, când se trezi cu Assad în fața lui. 

- Carl, trebuie să vorbim despre situația de mai 
devreme? 

Să vorbească despre ce? Că vorbise pe Skype? Că Assad 
venea atât de devreme la sediu? Că se speriase atât de tare? 

De fapt, era o întrebare foarte ciudată. 

Carl scutură din cap şi se uită la ceas. Tot mai era o oră 
până la începutul programului normal de muncă. 

- Assad, ce faci atât de devreme dimineaţa e treaba ta. 
Înţeleg că ai chef să vorbeşti cu oameni pe care nu apuci 
să-i vezi prea des. 

Assad părea foarte ușurat. Situaţia devenea tot mai 
ciudată. 

- Am parcurs rapoartele contabile de la Amundsen & 
Mujagic, precum şi cele ale K. Frandsen din Dortheavej, 
ale JPP Beslag şi ale Public Consult. 

- OK. Ai observat ceva despre care ai vrea să îmi 
povesteşti? 

Assad se scărpină în cap. 

- Par companii destul de solide, în mare parte. 

- Aşa? 

- Dar nu și în lunile precedente incendiilor. 

- De unde ştii? 

- Au împrumutat bani, iar comenzile s-au redus. 

- Aşadar, mai întâi se reduc comenzile, apoi le lipsesc 
banii şi iau credite? 

- Da, așa este, aprobă Assad. 

- Şi apoi? 

- Ei, asta se poate vedea în Rødovre. Celelalte incendii 
sunt încă prea recente. 

- Ce s-a întâmplat în Rødovre? 

- Mai întâi a ars, apoi au primit banii de la asigurări, 
apoi creditul a fost lichidat. 

Carl întinse mâna după țigări şi îşi aprinse una. Era o 
chestie clasică. Fraudă de asigurări se numea asta. Dar ce 
căutau acolo cadavrele şi inelele de pe degetul mic? 

- Despre ce tip de credit vorbim? 

- Pe termen scurt. Pentru un an. La firma care a ars 
săptămâna trecută, Public Consult din Stockholmsgade, 
era doar pe şase luni. 

- Iar creditele erau scadente și nu aveau bani să le 
achite? 

— Aşa se pare. 

Carl suflă fumul, iar Assad făcu doi paşi în spate, flutu- 
rându-şi mâinile, însă el nu îl luă în seamă. Era teritoriul 
lui şi ţigara lui. Nu era el şeful? 

- De la cine au luat creditele? întrebă el. 

- De peste tot, ridică Assad din umeri. Bănci din 
Copenhaga. 

Carl încuviință. 

- Ei, tot am nevoie de nişte nume. Și spune-mi cine se 
află în spatele lor. 

Assad îşi plecă umerii. 

- Da, da, linişteşte-te, Assad. Când deschid birourile. 
Mai sunt două ore. Nu e niciun stres. 

Dar asta nu păru să-l calmeze pe Assad, dimpotrivă. 

Doamne, cât de enervanţi erau cei doi angajaţi ai lui! 
Tot timpul cârcoteli şi reticență prost ascunsă, de parcă 
Yrsa și Assad s-ar fi contaminat reciproc. De parcă ei ar fi 
decis împărţirea sarcinilor. Dacă o ţineau tot așa, în curând 

avea să-i oblige să-şi ia mănuși de cauciuc și să frece pode- 
lele până se puteau oglindi în ele. 

Assad îşi înălță privirea şi apoi dădu din cap. 

- Nu te mai deranjez, Carl. Vino la mine când ai 
terminat, OK? 

- Ce vrei să spui? 

Zâmbetul lui Assad era destul de strâmb. Ce transfor- 
mare stranie! 

- Ei, vei fi foarte ocupat, zise el, făcându-i cu ochiul. 

- Poftim? Doamne, Assad, despre ce vorbeşti? 

- Despre Mona, desigur. Nu încerca să-mi spui că nu 
ştiai că s-a întors. 


14 


Așa cum spusese Assad, Mona Ibsen se întorsese. 
Strălucea ca soarele de la tropice, dar emana şi multe alte 
experienţe, care se reflectau în mod evident în ridurile de 
la ochi. 

Carl rămăsese mult timp în pivniţă și exersase cuvintele 
potrivite pentru a-i dezamorsa de la bun început mecanis- 
mele de apărare. Cuvinte caresă o facă să îl privească blând 
dacă ea își va croi drum până jos la el. 

Dar asta nu se întâmplă. Latura feminină din pivniță 
era reprezentată doar de Yrsa în această dimineaţă. La cinci 
minute după ce hodorogise pe scări în jos căruciorul de 
cumpărături, se propti, prietenoasă, desigur, pe coridor, şi 
strigă cu vocea ei insuportabil de subțire: 

- Băieți, am sendvișuri proaspete de la Netto! 

În clipe ca acelea îți dădeai seama cel mai bine de 
distanța față de toți acei oameni fericiţi, aflați la etajele 
superioare. 

Până să își dea seama că nu avea decât să se ridice şi să 
o găsească singur pe Mona Ibsen mai trecură câteva ore. 

Întrebă în stânga și în dreapta şi o descoperi sus, într-o 
discuţie privată cu un consilier juridic. Purta o vestă din 

piele şi blugi Levi's prespălaţi, şi arăta într-adevăr ca o 
femeie pregătită să ia în piept provocările vieții. 

- Bună ziua, Carl, zise ea și nu dădu semne că ar vrea 
să mai adauge ceva. 

Privirea profesională îi dădu clar de înțeles că, deocam- 
dată, nu aveau un caz comun. De aceea, nu putu să facă 
altceva decât să surâdă. De altminteri, nu reuşi să scoată 
nicio vorbă. 

Din partea lui, restul zilei ar fi putut să rămână liber, în 
timp ce îşi analiza frustrat viața sentimentală, dar Yrsa avea 
altceva în minte. 

- S-ar putea să avem noroc la Ballerup, zis ea şi îl privi 
entuziastă, zâmbind în timp ce-și ţinea sendvișul între 
dinți. Zilele astea sunt un înger norocos. Aşa scrie în 
horoscopul meu. 

Carl se uită la ea cu speranță. Ei, atunci aripile de înger 
să o ducă rapid în atmosferă, apoi va putea sta liniştit aici 
pentru a medita la soarta lui tristă. 

- Nu a fost deloc uşor să ajung la informaţiile astea, 
continuă ea. Mai întâi, o discuţie cu rectorul şcolii din 
Lautrupgârd, dar omul e în funcţie abia din 2004. Apoi, cu 
o profesoară, care e acolo de la înființarea școlii, dar nici ea 
nu ştia nimic. Apoi am vorbit cu administratorul, dar nici 
el nu ştia nimic, şi apoi... 

- Yrsa! Toate asta duc undeva? Atunci sari peste toate 
tentativele eşuate, te rog. Mă grăbesc, zise el şi se frecă pe 
brațul obosit. 

- Foarte bine! Aşa cum urma să-ți spun, am sunat apoi 
la facultatea tehnică şi acolo am avut noroc. 

Cumva, asta îi trezi braţul. 

- Fantastic! exclamă el. În ce sens? 

- A fost o întâmplare, de fapt. Am vorbit cu o profe- 
soară, Laura Mann, care tocmai s-a întors după un concediu 

medical prelungit. Ea a povestit că e în facultate din 1995 
şi din ceea ce ştie ea, poate fi vorba despre un singur caz. 

Carl se îndreptă în scaun. 

- Da? Care? 

Yrsa își înclină capul într-o parte și îl privi. 

- Aha, domnule, deci ţi-am trezit interesul. 

Îl mângâie pe braţul lui păros. 

- Tare ai vrea să ştii asta, nu? 

Ce naiba mai era și asta? În decursul anilor lucrase 
probabil la o sută de cazuri complicate, iar acum şedea 
aici şi se juca de-a „Ştiaţi că?“ cu o asistentă în ciorapi 
verde-deschis? 

- Spune-mi despre care caz şi-a amintit femeia? repetă 
Carl şi îi făcu semn din cap lui Assad, care se ițise în ușă. 

Era palid. 

- Ieri, Assad a sunat acolo și a întrebat acelaşi lucru. 
Ei bine, de dimineaţă, la cafea, au discutat despre asta şi 
profesoara a auzit, continuă Yrsa. 

Assad, care asculta interesat, arăta acum cât se poate de 
normal. 

- Ea şi-a amintit iute de poveste, zise Yrsa. Facultatea 
avea atunci un student foarte bun. Un tip cu un fel de 
sindrom. Era foarte tânăr, dar era extraordinar de bun la 
fizică şi matematică. 

- Un sindrom? Assad arăta ca un mare semn de 
întrebare. 

- Da, avea capacități excepţionale într-o direcție, iar în 
altă direcţie îi lipseau total. Cum îi zicea? 

Ea se încruntă. 

- A, da. Asperger. Sindromul Asperger. 

Carl zâmbi. Era evident ceva pentru care ea avea 
înțelegere. 

- Şi ce s-a întâmplat cu băiatul? întrebă el. 

- A venit la facultate și a luat în primul trimestru numai 
note de zece. Apoi, a plecat. 

- Cum? 

- În ultima zi înainte de vacanţa de iarnă a venit 
împreună cu fratele lui mai mic, ca să-i arate facultatea. De 
atunci, nimeni nu i-a-mai văzut. 

Atât Assad, cât şi Carl mijiră ochii. Acum venea între- 
barea decisivă. 

- Cum îl chema? întrebă Carl. 

- Îl chema Poul. 

Carl simţi cum i se face frig. 

- Da! strigă Assad şi dădu din mâini şi din braţe ca o 
marionetă. 

- Profesoara a zis că îşi amintea atât de bine de el, 
pentru că Poul Holt era cel mai sigur candidat la premiul 
Nobel.care ajunsese vreodată la acea facultate. În afară 
de asta, nici înainte şi nici după nu au mai avut studenți 
cu forma asta specială a sindromului Asperger. Era ceva 
deosebit. 

- De asta şi-a amintit de el? întrebă Carl. 

- Da, de aceea. Și pentru că era în primul an la facultate. 


O jumătate de oră mai târziu, Carl își repeta întrebarea 
la sediul facultății tehnice şi primea același răspuns. 

- Da, evident că îţi amintești de așa ceva, zâmbi Laura 
Mann, dezvăluindu-şi dinţii ivorii. Doar şi dumneavoastră 
vă amintiţi de prima arestare pe care ați făcut-o, nu? 

Carl încuviință. Un alcoolic mic și murdar, care se 
întinsese în mijlocul Englandsvej. Carl îşi mai amintea și 
astăzi de mucul care îi aterizase pe insignă, când încercase 
să-l tragă pe idiot la adăpost. Nu, prima arestare nu se uită, 
aşa era. Cu sau fără muci. 


144 Jussi Adler-Olsen 


O studie pe femeia din fața lui. O vedeai câteodată la 
televizor când era nevoie de experți în surse alternative 
de energie. Laura Mann, ph.d., scria pe cartea ei de vizită 
şi încă numeroase alte titluri. Carl era bucuros că el nu 
deţinea niciunul. 

- Suferea de o formă de autism, nu-i așa? 

- Da, asta era. Dar varianta uşoară. Oamenii cu 
sindromul Asperger sunt foarte dotați. Tocilari i-ar numi 
cei mai mulți. Genul Bill Gates. Era remarcabil din multe 
puncte de vedere. 

Assad zâmbi. Şi el observase ochelarii din baga şi cocul 
de la ceafă. Părea a fi profesoara potrivită pentru cineva ca 
Poul. Doi tocilari, s-ar putea spune. 

- În ziua aceea, Poul îl luase cu el pe fratele său mai 
mic, spuneţi. Pe 16 februarie 1996. Şi de atunci nu l-a mai 
văzut nimeni. De unde știți că s-a întâmplat exact în ziua 
aceea? 

- În primii ani am ţinut liste de prezență. Am verificat 
pur şi simplu de când nu a mai venit. Nu a mai apărut după 
vacanţă și nici după aceea. Vreţi să vedeți listele? Se află 
alături, la secretariat. 

Carl se uită la Assad. Acesta nu părea să fie deosebit de 
interesat. 

- Nu, mulțumesc, ne ajunge dacă ne confirmaţi asta. 
Şcoala a luat, desigur, legătura cu familia? 

- Sigur că da, dar au fost foarte distanți, mai ales când 
am propus să venim acasă şi să vorbim chiar noi cu Poul. 

- Aţi vorbit cu el la telefon? 

- Nu. Ultima oară am vorbit cu Poul aici, la mine în 
birou, cu o săptămână înainte de vacanţa de iarnă. Când 
am sunat mai târziu la el acasă, tatăl a spus că Poul nu voia 
să vină la telefon. Nu am mai putut face nimic. Împlinise 

optsprezece ani. Era suficient de matur să decidă singur ce 
voia să facă în viaţă. 

- Optsprezece ani? Nu era mai mare? 

- Nu. Era foarte tânăr. A dat bacalaureatul la şaptespre- 
zece ani. 

- Mai aveţi şi alte informaţii despre el? 

Ea zâmbi. Sigur că pregătise deja totul. 

Carl citi cu voce tare, iar Assad i se uită peste umăr. 

- Poul Holt, născut pe 13 noiembrie 1977. Materiile 
favorite: matematică și fizică; liceul Birkerød. Media 9,8. 

Apoi văzu adresa. Nu era departe. Cel mult trei sferturi 
de oră cu maşina. 

- Pentru un geniu, media e destul de modestă, nu? 

- Ei, asta se întâmplă când la toate materiile reale ai 
treisprezece puncte, iar la cele umane şapte. 

- Ziceţi că era slab la daneză? întrebă Assad. 

Ea zâmbi. 

- Cel puţin la scris. Referatele sale lăsau mult de dorit 
la limbaj, dar așa se întâmplă de cele mai multe ori. Şi oral 
se exprima destul de greu la subiectele care nu-l interesau. 

- Aveţi o copie pe care aş putea să o iau cu mine? 
întrebă Carl. 

Laura Mann aprobă. Dacă nu ar fi avut degetele atât de 
pătate de nicotină și pielea unsuroasă, ar fi îmbrățişat-o. 

- Fantastic, Carl, zise Assad când ajunseră în apropi- 
erea casei. Am primit o sarcină şi am rezolvat-o în decurs 
de o săptămână. Ştim cine e autorul scrisorii, iar acum ne 
aflăm în fața casei familiei sale. 

De încântare, lovi cu palma în bordul mașinii. 

- Da, aprobă Carl. Atunci nu putem decât să sperăm că 
totul a fost doar o şotie. 

- Dacă a fost, atunci Poul o să-și audă câte ceva. 

- Şi dacă nu, Assad? 


146 Jussi Adler-Olsen 


Assad dădu din cap. Atunci însemna că aveau o nouă 
sarcină. 

Parcară direct în dreptul porții grădinii. Văzură imediat 
că numele de pe plăcuţă nu era Holt. 

Sunară la uşă şi le deschise un bărbat în scaun cu rotile, 
care susținu că nu mai locuise altcineva în casă din 1996. 
Carl avu imediat acea senzaţie specială, mai mult un instinct. 

- Aţi cumpărat casa de la familia Holt, aşa e? întrebă el 
aspru. 

- Nu, am cumpărat-o de la Martorii lui Iehova. 
Bărbatul casei era un fel de preot. În camera mare era sala 
de adunare. Vreți să intraţi să vedeți? 

Carl scutură din cap. 

- Înseamnă că nu aţi văzut familia care a locuit aici? 

- Nu, nu i-am întâlnit niciodată. 

Carl şi Assad mulțumiră și plecară. 

- Ai şi tu senzaţia neplăcută că nu mai vorbim de o 
şotie de copii, Assad? 

- Ei, Carl, doar pentru că s-au mutat.... Se opri lângă 
poarta grădinii. OK, Carl, îmi dau seama la ce te gândeşti. 

- Da, nu-i aşa? Oare un băiat cu personalitatea lui Poul 
ar putea inventa aşa ceva? Și oare doi băieți care țin de 
Martorii lui Iehova s-ar gândi vreodată să facă o asemenea 
şotie? 

- Nu ştiu. Ştiu că au voie să mintă, dar nu în cercul lor. 

- Cunoşti pe cineva care face parte dintre ei? 

- Nu, dar așa se întâmplă la oamenii deosebit de reli- 
gioşi. Membrii comunităţii se protejează reciproc de lumea 
exterioară, prin orice mijloace. Mint, dacă e nevoie. 

- Corect. Dar dacă răpirea a fost doar inventată, atunci 
ar fi vorba de o minciună inutilă, iar asta nu ar fi în regulă. 
Cred că și Martorii lui lehova ar vedea lucrurile în acest fel. 

Assad încuviință. Erau de acord. 

Şi acum, încotro? 


Yrsa se purta ca o armată de furnici pe un drum fores- 
tier, alergând întruna între biroul lui Carl şi al ei. În acel 
moment, răpirea era cazul ei și voia să afle în detaliu şi de 
preferință pe bucăţi: cum arăta profesoara lui Poul? Ce 
spunea Laura Mann despre Poul? Cum era casa în care 
locuiseră? Ce se mai ştia despre familie în afara faptului că 
făcea parte dintre Martorii lui lehova? 

- Încetişor. Assad se ocupă de Evidenţa Populaţiei. O 
să-i găsim, în curând. 

- Vino, te rog, pe coridor, Carl, îl rugă ea şi îl târî în fața 
copiei uriaşe de pe perete. Dedesubt de tot trecuse numele 
lui Poul şi alte câteva cuvinte mici. 


AJUTOR 
Am fost răpiți pe -6 februa 1996 - La staţia de 
autobuz Lautropvang din Ballerup. Bărbatul are 1,8 


ee ȘI coco per = ----= ----- - și o cicatrice pe ______ 
drept. 

C..... camionetă albastr. 

Părinții noştri îl cunosc .... El a ........ prie 
id ȘI aeaaaee CU B 0a... El a menințat și 
dz boat Că ne omoară. EI ................. cu fratele 
Meu ....... Am mers cam 0 Oră osen. undeva 
lângă apă......... No.... - Aici pute a... Ră 

Me... are „ci... Anien RED RE Rt IERNI 
Poul Holt 


- Aşadar: a fost răpit împreună cu fratele lui, rezumă 
Yrsa. Se numeşte Poul Holt şi scrie că au mers jumătate de 
oră - şi anume, spre apă, cred eu. 

Ea îşi propti mâinile în şoldurile înguste. Atitudinea 
potrivită pentru a face o declarație. 

- Dacă acest băiat suferea de Asperger, atunci nu cred 
că ar inventa ceva de genul „au mers aproape o oră până 
la apă“. 

Se întoarse. 

- Ei bine? 

- Ar putea să fi fost fratele mai mic. Deocamdată nu 
ştim nimic despre asta. 

- Nu. Dar gândeşte-te, Carl, serios. Laursen a găsit un 
solz de pește pe hârtie! Crezi că fratele mai mic a mânjit 
o hârtie cu peşte, doar pentru ca o şotie cu o scrisoare în 
sticlă să pară reală? Ca să nu mai vorbesc de mâzga aia! 

- Poate că era un puşti deștept, ca fratele lui mai mare, 
doar că altfel. 

Ea bătu atât de tare cu piciorul în podea, încât ecoul 
răsună din capătul celălalt al coridorului. 

- La naiba, Carl, ascultă aici! Şi activează-ți în sfârşit 
celulele cenușii! Unde au fost răpiți? 

Ea îi perie umerii, de parcă ar fi vrut astfel să netezească 
tonul aspru. 

Carl constată cu ocazia asta că se scutură ceva mătreaţă. 

- În Ballerup, răspunse el. 

- Da, şi ce părere ai, dacă au fost răpiți în Ballerup şi au 
mai mers o oră până au ajuns la apă? La Hundested nu s-au 
dus, nu dura o oră să ajungă de la Ballerup acolo. Dar până 
la Jylling? Poate o jumătate de oră, cel mult, cred. 

- Ar fi putut să se ducă la Stevns, nu? 

El mârâi în sinea lui. Nimănui nu-i plăcea ca abilitățile 
intelectuale să îi fie târâte prin noroi. Nici măcar lui Carl 
Mørck. 

- Exact. 

Ea bătu din nou cu piciorul în podea. Dacă dedesubt se 
aflau şobolani, acum dăduseră cu siguranţă bir cu fugiţii. 

- Dacă mesajul din sticlă e doar o poveste, continuă ea, 
de ce să facă lucrurile atât de complicate? De ce să nu scrie 
că au mers o jumătate de oră și au ajuns la apă? Un băiat 
care vrea doar să inventeze o farsă bună aşa ar scrie. De 
aceea sunt ferm convinsă că scrisoarea nu e inventată. Ia-o 
în sfârşit în serios, Carl. 

EI trase adânc aer în piept. Nu avea pur și simplu chef 
să o facă părtaşă la evaluarea cazului. Poate pe Rose da, dar 
nu pe Yrsa. 

- Dă, da, făcu el împăciuitor. Haide să vedem cum se 
dezvoltă lucrurile după ce găsim familia. 

- Ce se petrece aici? 

Capul lui Assad apăru din biroul său minuscul. 

Era evident că voia să aplaneze situația. Oare chiar se 
certau? 

- Carl, am descoperit adresa, zise el şi îi întinse o foaie 
de hârtie. Din 1996 s-au mutat de patru ori. Acum locuiesc 
în Suedia. 

La naiba, se gândi Carl. Suedia. Țara cu cei mai mari 
țânțari din lume şi cu mâncarea cea mai plicticoasă. 

- Lasă-mă să ghicesc, zise el. Locuiesc undeva sus de 
tot, pe unde se plimbă renii? Luleå sau Kebnekaise ori ceva 
de genul ăsta? 

- Hallabro. Locul se cheamă Hallabro și se află în 
Blekinge. Adică la circa două sute cincizeci de kilometri 
de aici. 

Două sute cincizeci de kilometri. Din păcate, destul de 
aproape. Adio weekend. 

Carl se întoarse, încercând să evite drumul. 

- Bine, dar e mereu la fel: când ajungi acolo, nu sunt 
acasă. Şi dacă suni înainte, cu atât mai mult nu sunt acasă. 
Şi dacă sunt acasă, vorbesc suedeza și cine Dumnezeu să 
înțeleagă aşa ceva când vine din lutlanda? Am dreptate? 

Assad miji ochii. Erau una sau două afirmaţii nu chiar 
pe gustul lui. 

- Am sunat. Erau acasă. 

- Ce? Atunci mâine garantat n-o să fie acasă. 

- Ba da. Nu am spus cine sunt şi am trântit imediat 
telefonul. 

Un adevărat duo cu efecte sonore, aceşti doi colegi ai lui. 

Carl se târi în birou şi îl sună pe Morten pentru a-l 
instrui ce să facă dacă apărea Vigga în absența lui. Cine 
putea şti ce idei îi mai veneau şi ăleia? 

Apoi îi dădu lui Assad alte instrucțiuni pentru investi- 
gaţiile din cazurile incendierilor şi îl rugă să o supravegheze 
pe Yrsa. 

- Dă-i o listă lungă de secte religioase de la care să 
plece. Şi du-te până la Laursen şi roagă-l să sune la medi- 
cină legală. Ar trebui să se grăbească un pic cu analiza 
ADN. Poţi să faci asta, te rog? 

Apoi, îşi puse în geantă pistolul din dotare. Cu suedezii 
ăştia nu se ştia niciodată. 

Mai ales dacă proveneau din Danemarca. 


15 


În noaptea următoare, se asigură că gazda și iubita lui 
pasageră va rămâne nesatisfăcută, oprindu-se chiar înainte 
de orgasm. În secundele în care ea îşi dădea definitiv capul 
pe spate şi respira din rărunchi, el îşi scoase iute degetul 
din poala ei şi o lăsă întinsă acolo, scânteind de tensiune. 

Se ridică iute şi o lăsă pe Isabel Jønsson singură cu 
decizia despre cum ar fi mai bine să-și descarce acea 
tensiune. Ea părea nedumerită, dar asta era și ideea. 

Deasupra casei ei mici se tot adunau nori, acope- 
rind luna strălucitoare. El stătea gol pe terasă, fumând și 
admirând spectacolul de pe cer. 

Următoarele ore aveau să decurgă după un model bine 
cunoscut. 

Mai întâi, cearta. Apoi, iubita va cere o explicaţie pentru 
motivul ruperii relaţiei şi va întreba de ce tocmai acum. Îl 
va implora şi îl va blestema și apoi îi va cere să-şi ia lucru- 
rile. Apoi, va dispărea din viaţa ei. 

La ora zece, a doua zi de dimineaţă, va porni, având 
lângă el copiii pe scaunul din dreapta, spre Dollerup, iar 
când se vor mira că o coteşte prea devreme, îi va droga. 
Ştia foarte bine unde va putea acționa nederanjat, studiase 

deja locurile. Într-un loc aflat printre copacii deşi, care 
vor ascunde maşina vreme de câteva minute, de care avea 
nevoie pentru a-i neutraliza pe copii şi pentru a le muta 
trupurile în spate. 

La patru ore şi jumătate după ce se întâmpla asta, după 
o vizită de prânz la sora lui în Fyn, va ajunge la debarca- 
derul aflat la nord de Jægerspris, din regiunea împădurită 
Nordskoven. Acesta era planul. Doar douăzeci de paşi prin 
tufișuri spre încăperea mică în care pregătise lanţurile. 
Douăzeci de paşi cu două făpturi cocârjate în fața lui. 

Cât de des auzise pe acest drum scurt rugăminţi de 
milă! Nici de data asta nu avea să fie altfel. 

Abia apoi puteau începe negocierile cu părinții. 

Trase adânc în piept un ultim fum, apoi strivi ţigara pe 
mica peluză. Îl aşteptau o noapte și o zi obositoare. 

Trebuia să lase deocamdată deoparte bănuiala îngrozi- 
toare că acasă se întâmpla ceva care ar putea să-i răstoarne 
toată viața. Dacă soţia lui îi fusese necredincioasă, era cu 
atât mai rău pentru ea. 

Auzi scârțâitul ușii de la verandă şi se întoarse. Isabel 
arăta nedumerită şi tremura. Era goală, iar halatul o 
acoperea doar în parte. În câteva secunde îi va spune că totul 
s-a terminat, pentru că era prea bătrână, deși nu era nici pe 
departe aşa. Corpul ei era picant și îmbietor şi aproape că 
îţi dădea dependenţă. În multe privinţe era păcat că relația 
trebuia să se termine, dar așa gândise de multe ori. 

- De ce stai aici gol-puşcă? E frig. 

Ea îşi înclină capul, dar nu se uită la el. 

- Ce se petrece, poţi să-mi spui? 

El se postă în faţa ei şi o apucă de gulerul halatului de 
casă. 

- Eşti prea bătrână pentru mine, zise el rece şi îi trase 
gulerul în jurul gâtului. 

Preţ de o clipă, ea păru paralizată, pregătită să-şi urle 
furia şi frustrarea și să se năpustească asupra lui. Înjurăturile 
îi stăteau la coadă pe limbă, dar el știa că ea avea să tacă. 
Angajate drăguţe, divorțate - asemenea femei nu făceau 
scene când un bărbat stătea gol în fața ei pe terasă. 

Oamenii ar fi intrat la idei. Ştiau amândoi asta. 


Când se trezi a doua zi, ea îi adunase deja lucrurile şi le 
aruncase într-o sacoșă. Niciun semn de cafea de dimineață, 
doar o colecţie de întrebări puse ordonat, care îl convinseră 
că ea nu era deloc distrusă. 

- Ai umblat în computerul meu, zise ea stăpânit, deşi 
periculos de palidă la față. Ai căutat informaţii despre 
fratele meu. Ai lăsat mai mult de cincizeci de amprente ca 
de elefant în datele mele. Nu ar fi trebuit să te osteneşti mai 
tare să afli care e activitatea mea în administrația comu- 
nală? Nu a fost o prostie şi o lipsă de respect din partea ta 
să nu o faci? 

Pe măsură ce vorbea, mintea lui era preocupată mai 
degrabă cu gândul dușului pe care trebuia neapărat să-l 
facă la ea acasă. Familia din Stanghede nu avea să îşi lase 
copiii pe mâna unui bărbat nebărbierit, care mirosea a sex. 

Abiaurmătoareleei propoziţii îi alarmară toate simţurile. 

- Sunt specialista în tehnică de calcul a oraşului Viborg. 
Mă ocup de siguranţa datelor şi de soluții computerizate. 
De aceea ştiu, desigur, ce ai făcut. A fost o joacă de copil 
pentru mine să scot jurnalul de logare al notebookului 
meu. Ce naiba ai crezut că faci? 

Ea îl privi direct în ochi. Era cât se poate de liniștită. Ea 
depăşise prima criză. Avea aşi în mânecă, mult mai puter- 
nici decât autocompătimirea, lacrimile și isteria. 

- Mi-ai găsit parolele pe birou, sub blocnotes, zise ea, 
dar doar pentru că le-am lăsat anume acolo. Mi-am dat 

seama ce faci încă de acum câteva zile şi de aceea am vrut 
să văd ce mai pregăteai. Bărbaţii care povestesc atât de 
puţin despre sine sunt mereu suspecți. Devii atent, căci, în 
mod normal, bărbaţilor le place să vorbească despre sine. 
Dar se vede că tu nu ştiai asta! 

Ea zâmbi uşor, când observă cât de atent devenise. 

- De ce nu povesteşte bărbatul acesta absolut nimic 
despre sine? m-am întrebat. Sigur că am devenit curioasă. 

El se încruntă. 

- Iar acum crezi că ştii totul despre mine, pentru că am 
tăcut cu privire la chestiunile mele private şi am fost curios 
cu privire la ale tale? 

- Curios, da, se poate spune asta. Pot să înțeleg că te-a 
interesat profilul meu de internet dating, dar ce ai încercat, 
mă rog frumos, să afli despre fratele meu? 

- Am crezut că e fostul tău prieten. Poate că am vrut să 
aflu ce n-a mers bine. 

Ea nu înghiți minciuna. Motivele lui nu o interesau. El 
făcuse o greşeală uriașă în privinţa ei şi nu mai era nimic 
de ghicit. 

- În favoarea ta, trebuie să spun că măcar nu mi-ai golit 
contul, zise ea apoi. 

Era limpedecă ea era în avantaj. Cu toateastea, el încercă 
să zâmbească îngăduitor şi să iniţieze astfel plecarea lui la 
duş, dar nu se întâmplă așa. 

- Dar ştii ce? continuă ea. Nu ne furăm reciproc. 
Ți-am căutat şi eu prin lucruri. Şi ce am găsit în gențile 
tale? Nimic. Niciun carnet de conducere, niciun card de 
asigurat, niciun portofel, nicio cheie de maşină. Dar ştii ce, 
dragul meu? La fel de sigur cum femeile îşi ascund în mod 
prostesc parolele în cele mai ridicole locuri, la fel îşi pun și 
bărbaţii cheile de la mașină pe roata din față, când nu vor 
să le ia cu ei. Ce bilă drăguță de bowling ai la chei! Aşadar, 

te duci la bowling? Nu mi-ai povestit. O bilă cu numărul 
unu. Eşti atât de bun? 

Treptat, el începu să transpire. Trecuse multă vreme de 
când scăpase hățurile din mâini în asemenea hal. Nimic nu 
putea fi mai rău. 

- Da, da, calmează-te. Ţi-am pus cheia la loc. Și carnetul 
de conducere, talonul de înmatriculare al camionetei, 
cardul de credit şi tot restul. Totul e acolo unde le-am găsit: 
în mașină. Bine ascunse printre covoraşele din cauciuc. 

El îşi îndreptă privirea spre gâtul ei. Nu era tocmai 
subțire şi trebuia să strângă zdravăn; avea să dureze câteva 
minute, dar avea timp destul. 

- Ai dreptate, sunt un om rezervat, zise el şi făcu un pas 
mai aproape. 

Îi puse ca în treacăt mâna pe umăr. 

- Ascultă, Isabel. Sunt într-adevăr foarte îndrăgostit de 
tine, dar nu puteam să-ți spun adevărul, înţelegi asta, nu? 
Doamne, sunt căsătorit, am copii. Toată treaba asta mi-a 
scăpat de sub control, îmi pare tare rău. De aceea trebuie să 
o închei, nu merge altfel. Poţi să înţelegi? 

Ea îşi înălța capul cu un gest mândru. Rănită, dar nu 
învinsă. Avusese de-a face mai des cu bărbaţi căsătoriți, 
care o minţiseră. Era sigur de asta. Şi, la fel de sigur, el avea 
să fie ultimul bărbat din viaţa ei care o înșelase. 

Ea îi mătură mâna de pe umăr. 

- Nu mi-ai spus niciodată numele tău adevărat şi m-ai 
mințit din toate punctele de vedere. N-am idee de ce. Iar 
acum vrei să mă convingi că ai făcut asta doar pentru că 
ești căsătorit? Iar eu trebuie să cred asta? 

De parcă i-ar fi citit gândurile, ea se trase un pas înapoi. 
De parcă ar fi avut în spatele ei o armă pregătită. 

Atunci când ai senzaţia că te afli cu un urs polar furios 
pe o banchiză, trebuie să-ţi evaluezi rapid posibilitățile. În 
acel moment, el vedea patru. 

Să sară în apă şi să înoate. 

Să sară pe o altă banchiză. 

Să aștepte şi să vadă dacă ursul e flămând sau sătul. 

Şi în cele din urmă: să omori ursul. 

Toate aceste posibilități aveau avantaje și dezavantaje 
evidente, dar acum nu mai avea dubii că a patra opțiune 
era singura practicabilă. Femeia din fața lui era rănită și 
dispusă să se apere prin orice mijloace. Pentru că, fără 
îndoială, ea chiar se îndrăgostise de el. Ar fi trebuit să bage 
de seamă mai devreme. Din experienţă ştia că femeile în 
astfel de situații deveneau rapid lipsite de rațiune. De cele 
mai multe ori, consecinţele erau fatale. 

Şi pentru că nu putea să-și dea seama rapid de daunele 
pe care ea i le putea produce, trebuia să scape de ea. 
Cadavrul va trebui să-l ia în camionetă și să scape de el, 
ca de multe altele înaintea lui. Să-i distrugă hardul şi să 
şteargă toate urmele din casa ei. 

O privi în ochii ei frumoşi şi verzi şi aprecie cât va dura 
până când nu vor mai străluci. 

- I-am povestit fratelui meu că te-am cunoscut, zise ea, 
şi i-am transmis numărul de înmatriculare al camionetei, 
numărul carnetului tău de conducere, numele tău şi adresa 
de pe talonul mașinii. Pentru el, astea sunt mărunțișuri. 
Are, desigur, lucruri mai bune de făcut, dar e un tip curios 
din fire. Şi dacă va afla că m-ai furat în vreun fel, atunci te 
va găsi, ai înțeles? 

Preţ de o clipă, el încremeni. Sigur că nu umbla la el 
cu hârtii sau carduri de credit care să-i trădeze adevărata 
identitate. Dar, chiar şi așa, faptul că exista o bănuială 
împotriva lui, chiar dacă una greşită, şi ameninţarea cu 


SOMNUL RAŢIUNII 157 


poliţia, aşa ceva nu i se mai întâmplase până acum, şi asta îl 
paraliza. Preţ de o clipă, nici măcar nu reuși să-şi dea seama 
cum ajunsese în situaţia asta. Ce uitase, unde greşise? Era 
oare din pricină că nu întrebase care era jobul ei în admi- 
nistrația locală? Să fi fost răspunsul atât de simplu? Da, 
probabil că asta era. 

lar acum avea o dilemă. 

- Scuză-mă, Isabel, zise el încet. Am mers prea departe, 
mult prea departe, ştiu. Te rog să mă scuzi. Doar că am fost 
înnebunit după tine - încă mai sunt. Nu trebuie să iei în 
serios ce am spus noaptea trecută. Pur şi simplu nu ştiam 
ce să fac: să recunosc că sunt căsătorit şi că am copii, sau să 
te mint? Îmi pun în joc căsnicia şi toată familia dacă mai 
continui relaţia cu tine. Şi eram pe cale să o fac. Să renunţ 
la tot. Da, am fost tentat. Am fost atât de tentat, încât am 
simțit nevoia să aflu totul despre tine. Nu puteam altfel. Nu 
mă puteam abține. Înțelegi asta, nu? 

Ea îl privi ironic, în timp ce el se gândea agitat ce să 
facă acolo, pe banchiză. După toate probabilitățile, ursul 
polar nu avea să-l omoare fără motiv. Dacă pleca și nu mai 
apărea în regiune, atunci nu l-ar mai bate la cap pe fratele 
ei să afle informaţii despre el. Dar dacă ar omori-o sau ar 
răpi-o, ar exista un punct de plecare pentru investigaţii. 
Până şi cea mai minuțioasă curățenie nu ar îndepărta tot 
părul, petele de spermă şi amprentele. Chiar dacă nu îl 
găseau în nicio bază de date, ar fi putut realiza un profil al 
lui. Ar putea să dea foc la casă, dar dacă veneau pompierii 
la vreme sau cineva îl vedea plecând? Nu, era prea mare 
riscul. În afară de asta, un poliţist pe nume Karsten Jønson 
avea numărul de înmatriculare al camionetei sale şi, astfel, 
descrierea vehiculului. Da, probabil că fratele ei adunase 
deja detalii despre persoana sa. 

Se uită în sus, în timp ce ea îi urmărea fiecare mișcare. 
Fl era un expert în jupuire și nu apărea niciodată fără a fi 
deghizat. Cu toate astea, ea ar fi putut să trimită către fratele 
ei informații despre înălțimea sa, corpul său, culoarea 
ochilor și poate şi alte detalii mai intime. Pe scurt, el nu 
avea idee ce informaţii transmisese ea despre el. Şi exact 
asta se afla în balanță. 

Se uită la ea, îi văzu privirea aspră şi îşi dădu brusc 
seama. Ea nu era un urs polar. Era un bazilisc. Şarpe, cocoș 
şi dragon într-unul singur, iar dacă priveai un bazilisc în 
ochi, te transformai în piatră. Da, doar dacă te întâlneai cu 
un bazilisc erai condamnat la moarte. Nimeni nu putea să 
trâmbiţeze versiunea sa de adevăr mai bine ca un bazilisc. 
Nimeni. lar el ştia că acest monstru putea fi ucis doar dacă 
îl făceai să se privească în oglindă. 

De aceea zise: 

- Indiferent de ce faci sau spui, Isabel, eu mă voi gândi 
mereu la tine. Eşti foarte frumoasă, eşti pur și simplu 
fantastică și mi-aş dori să te fi cunoscut mai devreme. 
Acum e prea târziu. Te rog să mă ierți. Nu am vrut să te 
rănesc. Eşti un om minunat. lartă-mă. 

Apoi, o mângâie tandru pe obraz. Se pare că mișcarea 
avu efect. Oricum, ei îi tremurară scurt buzele. 

- Cred că ar trebui să pleci acum. Nu vreau să te mai 
văd niciodată, zise ea, deși nu era adevărat. 

Avea să tânjească multă vreme după el. O relaţie ca a lor 
nu mai găsea prea curând la vârsta ei. 

În acest moment, sărea de pe o banchiză pe alta. Nici 
baziliscul şi nici ursul polar nu aveau să-l urmeze. 

Când ea îl lăsă să plece, nu era nici ora șapte. 


16 


Îşi sună soția pe la ora opt, ca de obicei, dar tot nu reuși 
să vorbească despre chestiunea disputată, ci îi povesti 
despre evenimente care nu se petrecuseră şi despre senti- 
mente pe care, în acel moment, nu le avea pentru ea. La 
ieşirea din localitatea Viborg, se opri scurt şi se spălă cât 
de cât la toaleta pentru clienți a supermarketului Lovbjerg. 
Porni mai departe prin Hald Ege spre Dollerup, unde îl 
aşteptau Samuel şi Magdalena. 

Nimic nu putea să-l mai oprească acum. Vremea era 
destul de bună. Avea să ajungă la destinaţie la puţin timp 
după lăsarea întunericului. 

Îl întâmpină aroma de chifle proaspete. În ciuda genun- 
chiului bolnav, Samuel se antrenase în dimineața aceea. 
Ochii Magdalenei sclipeau nerăbdători, iar părul, bine 
periat, i se aşeza în şuviţe grele. 

Amândoi erau agitați şi pregătiți de excursie. 

- Ce ziceţi, n-ar trebui să mergem mai întâi la spital să 
îi consulte genunchiul lui Samuel? Am mai avea timp. 

Băgă ultima înghiţitură de chiflă în gură şi se uită la 
ceas. Era zece fără un sfert. Ştia că vor refuza oferta. 

Ucenicii Maici Domnului nu căutau ajutor medical 
decât în situaţii cu adevărat grave. 

- Nu, mulţumim, este doar o entorsă. 

Rachel îi întinse o ceaşcă de cafea și făcu semn spre 
cana cu lapte de pe masă. Putea să se servească. 

- Şi unde are loc lupta? întrebă Joshua. Dacă avem 
timp, am putea să ne întâlnim mai târziu. 

- Ce tot vorbeşti, Joshua? 

Rachel îi dădu o palmă uşoară. 

- Ştii foarte bine când ai timp şi când nu. 

Probabil că niciodată, din câte își dădea el seama. 

- În hala Vinderup, îi răspunse el gazdei. Organizator e 
clubul Bujutsukan. Poate scrie ceva pe internet. 

Nu scria, dar era absolut sigur că în această casă nu 
exista conexiune la internet. Încă una dintre invențiile 
spurcate pe care ucenicii Maicii Domnului o ocoleau. 

El ridică speriat mâna la gură. 

- Vă rog să mă scuzaţi, a fost o prostie. Sigur că nu aveţi 
internet. E unealta diavolului. 

Se strădui să pară vinovat. Cafeaua era fără cafeină, 
constată el. Nu exista nimic în casa asta care să nu fie 
politic corect. 

- Competiţia are loc în sala de sport din Vinderup. 

Le făcură semn cu mâna. Întreaga familie stătea înşirată 
în faţa casei, în curbă, acolo unde nu avea să mai domnească 
niciodată pacea zilelor trecute. Încă mai zâmbeau, dar în 
curând aveau să afle în mod dureros că răutatea din această 
lume nu poate fi ocolită prin rugăciuni, slujbe şi renun- 
tarea la uneltele diavoleşti moderne. 

Nu îi părea rău pentru ei, doar se hotărâseră singuri să 
apuce pe drumul acesta, iar acum se intersecta şi cu al lui. 

Se uită la cei doi copii care şedeau lângă el şi făceau 
semn cu mâna la familia rămasă în urmă. 

- Stai bine? întrebă el. 

Merseră pe lângă câmpuri golaşe pe care nu se mai 
vedeau decât câteva tulpini negre de porumb. Întinse mâna 
în compartimentul lateral al uşii. Totul era aşa cum trebuia 
să fie. Arma era la îndemână, un model care arăta la fel de 
nevinovat ca o racletă. Nu aveau să bănuiască nimic. 

Ei încuviințară, iar el le zâmbi. Şedeau bine şi gându- 
rile le fugeau în altă parte. Nu erau obişnuiţi cu aşa ceva în 
cotidianul lor liniștit şi restrictiv în care nu exista variație. 
Îi aştepta evenimentul anului. 

Nu, nu avea să întâmpine greutăți. 

- Călătoria prin Finderup e foarte frumoasă, zise el şi le 
oferi nişte minibatoane de ciocolată. 

Interzise, clar, dar foarte potrivite pentru a crea între ei 
un fel de sentiment secret de camaraderie. Așa ceva crea 
siguranţă, iar siguranţa îi oferea liniştea ca să lucreze. 

- Ei bine, continuă el când îi observă ezitând, am şi 
fructe la mine. Vreți o clementină? 

- Cred că mi-ar plăcea nişte ciocolată. 

Zâmbetul irezistibil al Magdalenei îi dezvăluia aparatul 
dentar. 

Da, se potrivea cu imaginea fetiţei care ascundea un 
secret sub iarba din grădină. 

Apoi lăudă peisajul şi le povesti cât se bucura că avea 
să locuiască în această zonă. Când ajunseră la intersecția 
cu Finderup, atmosfera era așa cum o voia el — relaxată și 
încrezătoare. Şi acolo coti. 

- Stai puţin! strigă Samuel și se aplecă spre parbriz. Ai 
cotit prea devreme. Holstebrovej abia acum urmează. 

- Da, ştiu, e următorul, dar când am fost ieri la vizio- 
nare de case am descoperit aici o scurtătură spre DN 16. 

După circa două sute de metri, în spatele monumen- 
tului dedicat regelui Erik Klipping, coti a doua oară. 

Hesselborgvej se afla în fața lor. 

- Pe strada asta trebuie să o luăm în sus. E un pic mai 
accidentat, dar e o bună scurtătură, continuă el. 

- Serios? 

Samuel citi afişul pe lângă care trecură. 

Interzis vehiculelor militare pe străzi secundare, scria 
pe el. 

- Eu am crezut mereu că strada se termină, pur şi 
simplu, zise băiatul şi se lăsă pe spate. 

- Nu, trebuie să trecem pe lângă clădirea galbenă de pe 
stânga, apoi pe dreapta mai vine o gospodărie destul de 
prost întreținută şi apoi o cotim din nou la stânga. 

Dădu din cap când, peste câteva sute de metri, pietrișul 
de pe drum începu să dispară. Regiunea de aici era destul 
de deluroasă şi plină de buturugi. Se defrişase zdravăn în 
zonă. Ajunseră la destinație după următoarea cotitură. 

- Ei, vezi? exclamă băiatul şi arătă în față. Nu cred că 
mai poți înainta pe acolo. 

Se înșela, dar nu exista niciun motiv să îi explice asta. 

- Ce enervant, zise el în schimb. Samuel, cred că ai 
dreptate. Ei, atunci va trebui să întorc. Îmi pare rău. Chiar 
am crezut... 

Întoarse în mijlocul drumului și dădu cu spatele printre 
copaci. 

Când maşina se opri, el scoase fulgerător pistolul cu 
electroşocuri din ușă, i-l puse Magdalenei la gât şi apăsă. 
Chestia aia diavolească îi înfipse în corp 1,2 milioane de 
volți şi o paraliză pentru o clipă. Samuel tresări violent la 
strigătul de durere şi la spasmul ei. Era la fel de nepregătit 
ca şi sora lui. În ochi i se vedea frica, dar și dorința de a 
se apăra. În momentul în care își dădu seama că sora lui 
a căzut peste el şi că acel aparat care se îndrepta spre el 


SOMNUL RAŢIUNII 163 


era foarte periculos, în băiat se declanșară toate reflexele 
alimentate de adrenalină. 

De aceea, bărbatul nu reacționă suficient de repede 
când Samuel împinse corpul surorii lui la o parte şi trase 
de uşă, o deschise şi se lăsă să cadă din mașină. De aceea 
nici nu reuşi să-l atingă bine cu arma. 

O curentă din nou pe fată şi alergă după băiat, care 
înaintase deja şchiopătând o bucată de drum. Genunchiul 
bolnav îi ceda. Era doar o chestiune de secunde şi apoi îi 
venea rândul. 

Când băiatul ajunse la păduricea de molizi, se întoarse 
brusc. 

- Ce vrei de la noi? zbieră el şi imploră ajutorul Maicii 
Domnului. 

De parcă şirurile de copaci s-ar fi putut transforma în 
îngeri păzitori! 

Făcu un pas şchiopătat în lateral şi ridică o creangă 
groasă ale cărei ramuri se rupseseră şi care acum avea mai 
multe cioturi ascuțite. 

Fir-ar să fie, ar fi trebuit să se ocupe mai întâi de băiat! 
De ce naiba nu îşi ascultase instinctul? 

- Să nu te apropii! urlă băiatul şi învârti bățul deasupra 
capului. 

Cu siguranță că avea să lovească. Avea să se lupte, așa 
cum învățase. 

Pe viitor va trebui să-și comande pe internet un pistol 
C2. Cu acesta puteai curenta victima de la mai mulți metri 
distanţă. Uneori, aşa ca acum, conta fiecare secundă. Până 
la gospodăriile din apropiere nu erau decât câteva sute de 
metri. Sigur că alesese zona cu grijă, dar tot s-ar fi putut 
rătăci pe aici vreun pădurar sau vreun țăran. În afară de 
asta, sora mai mică avea să-şi revină în câteva secunde și 
avea să fie în stare să fugă. 

- Nu ajută, Samuel, strigă el şi alergă spre băiat în ciuda 
încercărilor acestuia de a se apăra. 

Simţi cum îl loveşte bățul în umăr când întinse brațul 
pentru a-l curenta pe băiat. Sloboziră amândoi un urlet, 
dar era o luptă inegală, iar la a doua încercare, băiatul se 
prăbuşi. 

Îşi privi umărul în care îl lovise Samuel. Ce porcărie, se 
gândi el. Pe umărul jachetei, sângele se prelingea în formă 
de stea. 

- Da, pentru data viitoare cumpăr cu siguranță un C2, 
bombăni el când îl ridică pe băiat în spatele camionetei și îi 
apăsă un tifon cu cloroform pe față. 

Dură doar o clipă până când băiatul îşi pierdu complet 
cunoștința şi îşi îndreptă ochii goi spre cer. 

Același lucru se întâmplă imediat și cu sora lui. 

Apoi îi legă pe amândoi la ochi, mâini şi picioare, şi le 
puse bandă adezivă peste gură. Îi aşeză într-o poziţie late- 
rală stabilă pe podeaua groasă a camionetei. 

După ce îşi schimbă cămaşa și îmbrăcă o altă jachetă, îi 
mai studie pe copii câteva minute. Voia să se asigure că nu 
le va veni rău și nu se vor sufoca în propria vomă. 

După ce se convinse că erau gata de transport, porni la 
drum. 


Sora lui locuia împreună cu soțul său într-o mică 
gospodărie țărănească aflată la marginea localităţii Arup. 
Se afla chiar în apropierea drumului secundar şi la doar 
câțiva kilometri de biserica la care fusese mutat ultima oară 
tatăl său. 

Cu siguranţă era ultimul loc de pe pământ unde ar fi 
vrut să locuiască. 

- De unde vii de data asta? întrebă plictisit cumnatul 
său și arătă spre o pereche de papuci scâlciaţi care se aflau 

în hol; în casă erau obligatorii pentru toți musafirii, de 
parcă podeaua ar fi valorat vreodată ceva. 

Urmă zgomotul din sufragerie şi o găsi pe sora lui acolo. 
Şedea într-un colț, îngânând un cântec. Timpul şi moliile 
lăsaseră urme pe șalul care îi atârna pe umeri. 

Eva îi recunoscu la fel ca de fiecare dată paşii, dar nu 
zise nimic. Se îngrăşase enorm de când o văzuse ultima 
oară, cel puţin 20 de kilograme. Corpul ei se întindea în 
toate direcțiile, iar amintirea surorii sale tinere şi grațioase, 
care dansase atât de entuziasmată în curtea parohiei, avea 
să fie ștearsă în curând pentru totdeauna. 

Nu se salutară, nu o făceau niciodată. Politețea nu 
fusese o caracteristică a familiei lor, nici măcar în copilărie. 

- Sunt doar în trecere, anunţă el imediat şi se lăsă pe 
vine în fața ei. Cum îţi merge? 

- Villy are mare grijă de mine, răspunse ea. Mâncăm 
imediat de prânz. Vrei şi tu să guști ceva? 

- Da, mulțumesc, mănânc ceva, dar apoi trebuie să plec. 

Ea dădu din cap. În realitate, însă, nu o interesa. De 
când lumina ochilor i se stinsese, încetase să se mai inte- 
reseze de oamenii din jur și de lume. Poate că aşa trebuia 
să fie. Poate că imaginile din trecut umpleau tot spațiul din 
ea, chiar dacă, cu siguranţă, se estompau încetişor. 

- V-am adus nişte bani. 

Scoase un plic din buzunar și i-l puse în mână. 

- Sunt treizeci de mii de coroane. Sper să vă puteți 
descurca până ne vedem data viitoare. 

- Mulţumesc. Când te întorci? 

- În câteva luni. 

Ea încuviință şi se opinti să se ridice. Vru să o susțină, 
dar ea îl respinse. 

Masa din bucătărie era acoperită cu o mușama ale cărei 
zile bune fuseseră cu decenii în urmă. Pe ea se aflau farfurii 

din tablă cu lebăr ieftin şi bucăți de carne. Villy cunoștea 
în regiune oameni care împușcau mai mult vânat decât 
puteau mânca, așa că nu duceau niciodată lipsă de calorii. 

Cumnatul lui îşi lăsă capul în piept pentru a spune Tatăl 
nostru, gâfâind astmatic. Şi el, şi sora lui aveau ochii strâns 
închiși, dar toate simțurile le erau îndreptate spre capul 
mesei unde era așezat el. 

- Tot nu ai reuşit să găseşti drumul spre credință? îl 
întrebă sora lui după rugăciune şi îşi îndreptă ochii ceţoşi 
şi morți spre el. 

- Nu, răspunseel, tata m-a bătut până l-am uitat definitiv. 

Cumnatul lui îşi înălță capul şi se uită la el plin de ură. 
Pe vremuri fusese un tip voios, cu tot soiul de aiureli în cap. 
Voia să pornească în lumea mare şi să cucerească femei 
molatice. Când a cunoscut-o pe Eva, ea l-a orbit cu firea ei 
sensibilă şi cu vorbe frumoase. Îl cunoştea pe Christos, dar 
nu ca pe un prieten apropiat. 

Eva îl învățase să se apropie de El. 

- Vorbeşte frumos despre tata socru, zise cumnatul. A 
fost un sfânt. 

EI se uită la sora lui. Pe chipul ei nu se citea niciun senti- 
ment. Acum ar fi fost momentul să comenteze ceva, dar ea 
tăcea. Normal că tăcea. 

- Deci, tu crezi că tatăl nostru e în rai? 

Cumnatul său miji ochii. Asta era răspunsul. Trebuia să 
fie atent, chiar dacă era fratele Evei. 

Fl scutură din cap și îi întoarse cumnatului său privirea. 
Oamenii de genul ăsta sunt fără speranţă, se gândi el. Dacă 
idealul lui Villy era paradisul în care se preumblau preoți 
cu mintea îngustă de rangul trei, atunci avea să-l ajute din 
toată inima să ajungă acolo cât mai repede. 

- Încetează să te mai uiţi așa la mine, cumnate. Tocmai 
v-am dat ție și Evei treizeci de mii de coroane. Pentru suma 

asta, am pretenţia să te controlezi în jumătatea de oră pe 
care o petrec aici. 

Se uită în sus spre crucifixul care atârna pe perete, 
deasupra chipului încordat al cumnatului său. Părea a fi 
mai greu decât s-ar fi crezut. 

O simţise pe propria piele. Îşi amintea asta. 


Pe podul peste Storebælt simți mișcările din spatele 
camionetei, aşa că se opri înainte de a plăti taxa de pod, 
deschise uşa şi le mai administră nişte cloroform celor 
două trupuri care se luptau să se dezlege. 

Îşi continuă drumul abia când în spate se lăsă liniștea. 
Deschise geamul enervat, căci ultima doză nu fusese 
controlată. 

Când ajunse la căsuţa de pe debarcaderul din 
Nordseeland, era încă prea lumină ca să îi ducă pe copii 
înăuntru. Dinspre mare soseau bărci cu pânze în fiord, 
primele pe anul acesta, dar ultimele din acea zi. Se 
îndreptau spre porturile de iahturi din Lynæs şi Kignæs. 
Doar un singur curios dacă şi-ar fi îndreptat binoclul spre 
el şi totul ar fi fost pierdut. Era doar îngrijorat pentru că în 
portbagajul camionetei era foarte liniște. Dacă muriseră în 
urma dozei de cloroform, pregătirile care îi luaseră atât de 
multe luni ar fi fost în zadar. 

Se uită la colosul ceresc roșu ca focul şi încăpățânat, 
care părea să se fi ancorat la orizont. Peste soarele aflat la 
apus se înşirau, înflăcărați, norii de seară. La naiba, da 
apune odată! se gândi el. 

Apoi, îşi luă mobilul. Familia din Dollerup probabil că 
se mira deja de ce încă nu adusese înapoi copiii. Le promi- 
sese să se întoarcă înainte de ora de linişte şi nu se ţinuse de 
cuvânt. Îi vedea cu ochii minții, aşezaţi la masă cu mâinile 
împreunate, cu lumânări aprinse. Cu siguranță mama 
spunea că era ultima oară când se mai bazau pe el. 

Cât de dureros urma să fie să constate că avea dreptate! 

Sună. Nici măcar nu-şi spuse numele, ci le comunică 
doar că pretenţiile lui se ridicau la un milion de coroane. 
Bancnote uzate, într-o borsetă mică, pe care să o arunce 
din tren. Explică exact la ce oră trebuiau să plece, unde să 
schimbe trenul și pe ce porțiune şi de pe care parte să se 
uite după lumina stroboscopică. El avea să țină lampa în 
mână, iar aceasta avea să lumineze. Dacă ezitau, nu aveau 
să mai primească altă şansă. După ce aruncau borseta, 
aveau să-şi revadă curând copiii. 

Şi să nu cumva să le treacă prin minte să îl înșele. Aveau 
timp tot sfârșitul de săptămână şi ziua de luni pentru a face 
rost de bani. Luni seară trebuiau să ia trenul. 

Dacă nu aveau bani, copiii mureau. Dacă luau legătura 
cu poliția, copiii mureau. Dacă încercau vreo manevră la 
predarea banilor, copiii mureau. 

- Gândiţi-vă, îi avertiză el, banii puteţi să-i adunați din 
nou, dar copiii sunt pierduţi pentru totdeauna. 

Aici le oferea mereu părinţilor ocazia să tragă aer în 
piept, să absoarbă șocul inițial. 

- Gândiţi-vă că nu-i puteţi proteja tot timpul pe ceilalți 
copii. De îndată ce constat ceva ciudat în comportamentul 
vostru, veți trăi pe viitor în nesiguranță. Şi puteţi fi la fel de 
siguri că nu veţi putea depista niciodată acest mobil. 

Apoi închise. Atât de simplu fusese. Încă zece secunde, 
iar telefonul mobil avea să dispară în fiord. Întotdeauna se 
pricepuse în aruncarea la distanță. 


Copiii erau albi la față, dar trăiau. În căsuţa debarca- 
derului îi legă la mare distanță unul de celălalt, le dădu 
jos banda adezivă de pe gură şi se asigură că nu aveau să 
vomite după ce le dădu să bea. 

După obişnuita văicăreală, plânsete și frică, mâncară 
un pic, apoi le lipi din nou gurile cu bandă adezivă. Plecă 
având un sentiment de bine. 

Căsuţa debarcaderului, cu acoperișul ei jos, îi aparținea 
de cincisprezece ani, iar în tot acest timp nu se apropiase 
nimeni de ea. Gospodăria de care ţinea căsuţa se afla 
ascunsă printre copaci. Bucata de drum până la debarcader 
fusese întotdeauna năpădită de vegetaţie. Căsuţa putea fi 
întrezărită doar dinspre apă, şi nici atunci oricum. Şi cine 
voia să intre în balta puturoasă de alge care creşteau peste 
plasele pescăreşti, pe care le întinsese pe vremuri între doi 
piloni, după ce își aruncase una dintre victime în apă. 

Nu, copiii puteau să se vaite cât voiau. 

Nimeni nu îi putea auzi. 

Se uită din nou la ceas. Astăzi nu o va suna pe soția lui, 
aşa cum o făcea de obicei când pornea din nou spre casă, 
spre Roskilde. De ce să o avertizeze când avea să sosească? 
Va trece iute prin Ferslev, va parca dubita în șură şi va lua 
Mercedesul până acasă. În mai puţin de o oră va şti ce se 
întâmpla cu soția lui. 


Pe ultimii kilometri înainte de casă făcu pace cu sine 
însuşi. Cum ajunsese să fie neîncrezător față de soția lui? 
Oare greşeala era a lui? Neîncrederea şi gândurile sale 
rele nu erau alimentate oare de toate minciunile pe care 
le spunea zilnic? De minciuna în care trăia? Nu era oare 
consecinţa vieții sale duble? 

Nu, foarte cinstit, nouă ne merge bine, fu ultimul gând 
înainte să constate că în fața casei stătea sprijinită o bici- 
cletă bărbătească, și nu era a lui. 

Pe vremuri, convorbirile telefonice matinale cu soțul 
ei îi dădeau energie. Doar sunetul vocii lui era de ajuns 
pentru a putea rezista încă o zi fără contact uman. Doar 
gândul la îmbrăţişarea lui o încuraja. 

Dar sentimentele ei se schimbaseră. Vraja dispăruse. 

Mâine-dimineaţă o sun pe mama și mă împac cu ea, se 
gândi. Dar ziua trecu şi veni următoarea dimineaţă şi ea tot 
nu făcuse asta. 

Ce ar fi putut oare să-i spună? Că îi părea rău că se 
înstrăinaseră? Că poate, totuşi, se înşelase? Că observase 
asta doar după ce se întâlnise cu un bărbat străin? Că acest 
bărbat o umplea cu vorbe şi că nu mai auzea nimic altceva? 
Sigur că nu putea să-i spună mamei ei asta, dar era adevărat. 

Acel gol imens pe care îl lăsa mereu în urmă soțul ei era 
acum umplut. 

Kenneth fusese acolo de mai multe ori. De îndată ce 
îl lăsa pe Benjamin la creşă, el era acolo. În ciuda vremii 
nestatornice de martie, mereu cu cămaşă cu mânecă scurtă 
şi pantaloni strâmţi de vară. Opt luni de stagiu în Irak şi 
apoi zece luni în Afghanistan îl căliseră. Temperaturile reci 
de afară şi dinăuntru puseseră frâu dorinței de comoditate 
a soldaților danezi, îi spusese el. 

Era pur şi simplu irezistibil. Şi, de asemenea, pur şi 
simplu înfiorător. 

Vorbise cu soțul ei, auzise cum se interesase de 
Benjamin şi cum se mirase că răceala îi trecuse atât de 
repede. Ascultase şi cum spusese în telefon că o iubeşte 
şi se bucură de întoarcerea acasă. Că era posibil să se 
întoarcă chiar mai devreme. Ea nu credea nici jumătate din 
ce îi spunea şi tocmai aici era diferența. Diferența față de 
înainte, când cuvintele lui încă o impresionau. Astăzi, îşi 
dădea seama că fusese oarbă. 

Totuşi, se temea. Se temea de furia lui, se temea de 
puterea lui. Dacă o dădea afară, nu avea nimic, avusese el 
grijă de asta. Ei bine, poate îi rămânea totuși ceva. Dar, de 
fapt, nu îi rămânea nimic. Poate nici măcar Benjamin. 

El avea o mare putere de convingere. Jongla cu cuvin- 
tele. Cine ar fi crezut-o dacă ar fi spus că lui Benjamin i-ar 
merge mai bine la mama ei? Nu era ea cea care pleca? Nu 
își sacrificase soțul ei viața pentru familie? Nu accepta toate 
călătoriile de afaceri pentru a le permite un trai decent? 
Parcă îi auzea deja pe cei de la Protecţia Copilului. Toţi 
experții care se orientau în funcție de maturitatea lui şi care 
aveau să arate dispreţuitor spre greşelile ei. 

Ştia de pe acum că aşa avea să fie. 

Mai încolo o sun pe mama, se gândi ea. O să îmi înghit 
rușinea și o să îi povestesc tot. Ea e mama mea. Mă va ajuta. 
Cu siguranţă. 

Şi orele treceau, iar gândurile o apăsau. Oare de ce se 
simțea aşa? Pentru că după doar câteva zile se simțea mai 
apropiată de un bărbat străin decât de soțul ei, în toți anii 
petrecuţi împreună? Căci aşa era. Pe soțul ei nu-l cunoştea 
decât din cele câteva ore petrecute împreună aici, în casă. 
Ce ştia despre el? Munca sa, trecutul său, toate cutiile pe 
care le ascundea de ea acolo la etaj. 


172 Jussi Adler-Olsen 


Dar una era să-ți dispară sentimentele. Alta era să trebu- 
iască să justifici asta, nu în ultimul rând în fața propriei 
persoane. Căci oare nu se purtase soțul ei bine cu ea? Nu 
era mai degrabă vina ei, orbirea ei de moment, faptul că nu 
mai vedea nimic altceva? 

Aceste gânduri i se învârtejeau necontenit în minte. Şi, 
de aceea, se duse din nou la etaj şi se opri din nou în fața uşii 
încăperii în care se aflau cutiile lui. Venise oare momentul 
să depăşească o limită şi să obțină lămuriri? Venise 
momentul de la care nu mai exista cale de întoarcere? 

Da, sosise momentul. 


Scoase cutiile una după cealaltă pe coridor şi le stivui în 
ordine inversă. Când avea să pună mai târziu cutiile la loc, 
trebuiau să fie în aceeași ordine de dinainte, iar deasupra 
veneau paltoanele. Doar aşa putea păstra controlul asupra 
proiectului. 

Spera ea. 

Primele zece cutii din rândul din spate de sub fereastră 
confirmară ce îi spusese soțul ei: vechi obiecte de familie, 
lucruri pe care nuavea cum să le fi achiziționat el. Moşteniri 
tipice de familie, la fel ca și lucrurile pe care le lăsaseră 
bunicii ei familiei: diverse obiecte din porțelan, tot felul 
de hârtii, pături din lână, cuverturi, un serviciu de masă 
pentru douăsprezece persoane, un cuțit pentru trabucuri, 
ceasuri vechi şi diverse alte mărunțișuri. 

Imaginea unei vieți de familie trecute, care acum căzuse 
pradă uitării. Aşa i-o descrisese el. 

Din următoarele zece cutii ieşiră însă la iveală detalii 
care aruncară un văl de nedumerire asupra acestei imagini. 
Aici apăreau rame foto aurite. Albume în care erau lipite 
suvenire și rapoarte despre diverse evenimente. Toate din 
copilăria lui. Şi peste toate un parfum de minciună, de 

ascunziş și de tăinuire, căci, spre deosebire de ce susținuse 
el mereu, soțul ei nu fusese, evident, singur la părinți. 

Nu, nu exista niciun dubiu că avea o soră. 

Una dintre fotografii îl arăta pe soţul ei în costum de 
matroz, cu braţele încrucișate, privind cu ochi trişti spre 
aparatul de fotografiat. Avea şase, cel mult șapte ani. Piele 
moale, părul pieptănat cu o cărare într-un stil sever. Lângă 
el se afla o fată mărunţică, cu părul strâns în cozi lungi. 
Zâmbea nevinovat. Poate că era fotografiată pentru prima 
dată în viaţa ei. 

Era o fotografie mică şi drăgălaşă a doi copii foarte 
diferiți. Ea întoarse fotografia şi privi cele trei litere. EVA. 
Iniţial fuseseră scrise mai multe informaţii, dar cineva le 
ştersese. 

Se uită la fotografii şi întoarse fiecare imagine. Pe toate 
era șters câte ceva. 

Fără nume, fără loc. 

De ce ai şterge un nume? se întrebă ea. Așa, oamenii 
dispar pentru totdeauna. 

Adesea stătuse la ea acasă şi privise fotografii alb-negru 
ale unor oameni fără nume. 

- Aceasta este străbunica ta, o chema Dagmar, zicea 
mama ei. 

Dar asta nu scria nicăieri, iar când mama ei nu va mai 
fi, ce se va întâmpla cu numele? Cine îşi va mai aminti apoi 
când şi unde s-au născut unii sau alţii? 

Dar această fetiță avea un nume. Eva. 

Cu siguranţă era sora soțului ei. Aceiaşi ochi, aceeași 
gură. Pe două dintre fotografii, în care se aflau doar ei doi, ea 
stătea lângă fratele ei şi îl privea admirativ. Era înduioşător. 

Eva arăta ca o fetiță absolut obişnuită. Doar privirea ei 
nu era deloc așa. În ea se citea mai mult amărăciune decât 
curaj. O excepţie o făceau doar primele două fotografii. 

Când fraţii erau fotografiați împreună cu părinții, 
stăteau foarte aproape unul de celălalt, de parcă ar fi vrut 
să se ferească de întreaga lume. Nu se atingeau niciodată, 
stăteau doar foarte aproape. În multe dintre fotografii, 
copiii erau în față, iar părinții în spate. Copiii aveau braţele 
moi pe lângă corp, mâinile mamei se odihneau pe umerii 
fiicei, iar cele ale tatălui, pe umerii fiului. 

Mâinile părinţilor păreau să-i împingă pecopii în pământ. 

Ea încercă să îl înțeleagă pe băiatul cu ochi de bătrân 
care devenise soțul ei. Nu era ușor. Existau mulți ani între 
viața ei și a lui, și simțea asta acum mai mult ca oricând. 

Puse apoi fotografiile la loc în cutii şi deschise albumele 
cu decupaje. Ar fi fost mai bine dacă ea și soțul ei nu s-ar fi 
întâlnit niciodată, asta înțelesese de acum. Venise pe lume 
pentru un bărbat care locuia la cinci străzi distanță. Cu el 
ar fi trebuit să-și împartă viața, nu cu soțul al cărui trecut şi 
a cărui familie le descoperea abia acum. 

Tatăl lui fusese preot. Asta nu îi povestise niciodată, dar 
reieşea clar din mai multe fotografii. 

Un bărbat care nu zâmbea și a cărui privire emana 
încredere şi forță, spre deosebire de ochii mamei. Aceia nu 
exprimau nimic. 

Albumele te lăsau să bănuiești de ce. Era limpede că 
acel tată controla totul. Existau foi bisericeşti în care tuna şi 
fulgera împotriva lipsei de credință, unele în care propovă- 
duia inegalitatea sexelor sau altele în care se lua de cei care 
făcuseră greşeli în viață sau care doar avuseseră ghinion. 
Firul conducător în toate aceste pamflete era cuvântul 
Domnului, de care se agăța şi căruia îi dădea drumul doar 
pentru a-l arunca în față celor necredincioși. Da, soțul ei și 
ea crescuseră în condiții cât se poate de diferite, asta reieșea 
limpede din aceste scrieri. 

O atmosferă de-a dreptul dezgustătoare, formată din 
idolatrizarea patriei, intoleranță, conservatorism profund 
şi şovinism, reieşea din paginile îngălbenite. Evident că 
era vorba despre tată şi nu despre soțul ei, dar chiar şi așa. 
Acum putea simţi cum blestemul trecutului crease un întu- 
neric în jurul său, care nu dispărea cu totul decât atunci 
când făceau dragoste. Şi dacă stătea să se gândească mai 
bine la asta, îşi dădea seama că simțise asta dintotdeauna. 

Nu asta își dorea ea. 

Îşi dădea seama în mod clar că toată copilăria lui fusese 
ratată. De fiecare dată când cineva scrisese un nume sau 
o localitate, altcineva le tăiase cu pixul. Și se părea că de 
fiecare dată cu acelaşi pix. 

Când va ajunge data viitoare în bibliotecă, va încerca 
să-l caute pe bunicul lui Benjamin pe Google. Dar şi 
aici, printre toate fragmentele din trecut, trebuiau să 
mai fie informaţii despre acest bărbat autoritar și plin de 
prejudecăți. 

Poate că putea vorbi despre asta cu soţul ei. Poate că, 
aşa, relaţia lor se va mai detensiona un pic. 

Deschise câteva cutii de pantofi stivuite într-o cutie 
mai mare. Dedesubt de tot se aflau lucruri prea puţin inte- 
resante, printre altele o brichetă Ronson. Ea o încercă şi 
constată uimită că funcționa impecabil. Butoni de manşetă, 
cuţit de scrisori şi articole de birou, probabil din aceeaşi 
etapă a vieții lui. 

Celelalte cutii dezvăluiau o cu totul altă epocă. Decupaje 
din ziare, broşuri şi pamflete politice. Cu fiecare cutie 
descoperea fragmente noi din viața soţului ei şi, împreună, 
formau imaginea unui om umilit profund şi rănit, care se 
dezvolta în acelaşi timp ca imagine în oglindă, dar şi ca 
pol opus al tatălui său. Un tânăr care o pornise pe drumul 
opus învățăturilor din copilărie. Un adolescent care alesese 

acțiunea în loc de reacţie. Un bărbat care se urcase pe bari- 
cade, care susținea tot ce era totalitar, tot ce nu avea de a 
face cu religia. Care căuta gălăgia din Vesterbrogade, când 
se adunau grupurile celor care ocupau case. Care schim- 
base costumul de matroz cu paltonul din blană de miel, 
jacheta de armată cu baticul palestinian. Şi care, la nevoie, 
îşi trăgea repede baticul peste faţă. 

Era un cameleon, care ştia foarte bine în ce culori să se 
învăluie. Abia acum pricepea. 

Preţ de o clipă, rămase în faţa cutiilor şi cântări dacă nu 
trebuia să le pună la loc și să uite ce văzuse. Până la urmă, 
în cutii se aflau lucruri pe care el, evident, voise să le uite. 

Nu încercase el oare, în acest fel, să tragă o linie de final 
în dreptul vechii sale vieți? Ba da, altminteri i-ar fi povestit 
despre toate astea. Altminteri nu ar fi tăiat toate numele şi 
toate locurile. 

Dar cum ar fi putut să se oprească tocmai acum? 

Dacă acum nu se afunda mai departe în viaţa lui, nu 
avea să-l înțeleagă niciodată. Nu avea să afle niciodată cine 
era cu adevărat tatăl copilului ei. 

Aşa că porni să-i cerceteze restul vieții, care stătea 
împachetat cu grijă pe coridor. Dosare vechi în cutii din 
carton, cutii din carton în cutii mai mari. Toate ordonate 
cronologic şi etichetate cu grijă. 

Se așteptase ca acum, după anii petrecuţi pe baricade, 
să vină vremea în care să înceapă problemele. Dar ceva îl 
făcuse să schimbe cursul. De parcă o vreme s-ar fi liniștit. 

Fiecare etapă de viață se afla în propria folie, prevăzută 
cu informații despre luni şi ani. Părea că studiase timp de 
un an dreptul, un alt an filosofia. Timp de doi ani călătorise 
cu rucsacul în spate prin America Centrală, unde, potrivit 
notițelor şi foilor, avusese tot felul de slujbe pe domenii 
viticole, în hoteluri sau măcelării. l 

Abia la întoarcere păruse să se transforme încetişor în 
persoana pe care ea credea că o cunoaşte. Informaţii de la 
armată. Notiţe scrise în grabă cu privire la pregătirea ca 
subofițer, despre poliția militară şi batalioanele de vână- 
tori. Apoi, însemnările personale și colecția de mici relicve 
se încheie. 

Nu mai apăreau nume sau indicații precise despre 
locuri sau relații personale, doar un contur rudimentar al 
anilor care au trecut. 

Broşuri şi pliante în diverse limbi arătau direcția pe 
care cântărea să o apuce. Informaţii despre un stagiu de 
pregătire la marina comercială belgiană. Despre legiunea 
străină, cu fotografii frumoase din sudul Franţei. Copii ale 
unor înscrieri la un curs de comerţ. 

Dar toate astea nu spuneau nimic despre drumul pe 
care o apucase în cele din urmă. Arătau doar ceva despre ce 
îl interesase într-o anumită etapă a vieții şi erau informații 
absolut haotice. 

În vreme ce punea cutiile din nou la locul lor, o apucă 
frica. Ştia că pornise într-o misiune secretă, cel puțin așa 
îi spusese el, iar ea bănuise, până acum, că era în servi- 
ciul binelui. Servicii de informaţii, sub acoperire, poate la 
poliţie, ceva de genul acesta. Dar oare de ce era ea atât de 
sigură că el acţiona în serviciul binelui? Avea vreo dovadă 
în sensul ăsta? 

Ştia doar că el nu dusese niciodată o viață normală. 
Viaţa lui se derulase mereu la limita societății. 

lar acum că descoperise informaţii despre primii săi 
treizeci de ani de viață, tot nu ştia nimic despre el. 

La final rămăseseră cutiile care se aflaseră deasupra. 
Într-unele dintre ele apucase deja să arunce o privire, dar 
nu în toate. Şi acum, când deschise sistematic o cutie după 
cealaltă, în minte îi apăru întrebarea înspăimântătoare cu 

privire la motivul pentru care aceste cutii erau atât de uşor 
accesibile. 

Întrebarea era atât de înspăimântătoare pentru că ea 
cunoștea deja răspunsul: cutiile se aflau atât de la îndemână 
pentru că era de negândit ca ea să caute prin ele. Atât era 
de simplu. Ce putea exemplifica mai bine puterea pe care 
o avea asupra ei? Acesta era domeniul lui. Era tabu pentru 
ea, iar până acum ea acceptase asta fără să protesteze. 

O astfel de putere asupra unui alt om nu are decât cineva 
care și doreşte să exercite această putere. 

Tot mai tensionată, cu buzele strânse şi respirând adânc 
pe nas, deschise cutiile de deasupra. 

Erau pline de arhive în care se aflau mape A4. Copertele 
lor din carton erau colorate, dar interiorul era negru ca 
noaptea. 

Primele cutii vorbeau despre o perioadă în care soțul 
ei părea să fi încercat să se căiască pentru perioada sa 
atee. Din nou apăreau materiale tipărite, broşuri de la 
numeroase adunări religioase, stocate ordonat în folii din 
plastic. Bilețele scrise de mână, care vorbeau despre eterni- 
tate şi lumina veşnică a lui Dumnezeu şi despre cum puteai 
ajunge cu siguranță acolo. Broşuri ale unor comunităţi şi 
secte neoreligioase, care susțineau că au răspunsul la toate 
necazurile omenirii: Sathya Sai Baba, Scientologie, Biserica 
Maicii Domnului, Martorii lui Iehova, Copiii Domnului, 
Unification Church, A Patra Cale, Divine Light Mission 
şi multe altele, despre care nu auzise niciodată. Şi, indife- 
rent de proveniența acestor religii, toate susțineau faptul 
că ştiau care era drumul spre salvare, armonie și iubirea 
de aproape. Singurul drum adevărat - la fel de sigur ca 
Amen-ul din biserică. 

Scutură din cap. Oare ce căutase el? El, care se luptase 
cu toată forța să scape de corsetul copilăriei şi al dogmelor 

creştine. După știința ei, niciuna dintre aceste oferte nu îl 
atrăsese suficient pe soțul ei. 

Nu, Dumnezeu şi religia nu făceau cu adevărat parte 
dintre cuvintele care se auzeau în vila lor aflată la umbra 
măreţului dom din Roskilde. 


După ce îl aduse pe Benjamin de la creşă şi se jucă un 
pic cu el, îl aşeză în fața televizorului. Important era să 
vadă culori, imaginile să se miște, şi atunci era mulțumit. 

Urcă la primul etaj, gândindu-se dacă nu ar trebui să 
înceteze. Dacă nu ar trebui să pună ultimele cutii la loc 
nedeschise şi să lase trecutul dureros al soțului ei să se 
odihnească. 

Douăzeci de minute mai târziu, constată că era bucu- 
roasă că nu își ascultase instinctul. În schimb, se gândea 
dacă nu ar trebui să-şi facă pe loc bagajul şi să ia primul 
tren, indiferent de direcţie, atât se simțea de prost. 

Se gândise deja că în ultimele cutii s-ar putea afla lucruri 
care se refereau la perioada petrecută împreună, acea etapă 
a vieţii din care făcea şi ea parte. Dar nu se așteptase să se 
descopere pe sine ca parte a proiectelor sale. 

El îi spusese că s-a îndrăgostit pe loc de ea, încă de la 
prima întâlnire. Şi la fel simţise şi ea, dar totul fusese doar 
un bluf, ştia asta acum. 

Astfel cum ar fi putut fi întâmplătoare prima lor întâlnire 
în cafenea, dacă el păstra aici articole de ziar de la concursul 
de călărie la care urcase pentru prima dată pe podium? 

Asta se petrecuse cu multe luni înainte de prima întâl- 
nire. De unde avea extrasul din ziar? Dacă ar fi descoperit 
articolul mai târziu, atunci i l-ar fi arătat, nu-i așa? În afară 
de asta, avea programe de la concursuri la care ea parti- 
cipase cu multă vreme înainte. Ba chiar o fotografiase în 
locuri unde nu fusese în niciun caz cu el. Așadar, o spionase 
în mod sistematic cu mult înainte de prima lor întâlnire. 


180 Jussi Adler-Olsen 


Nu așteptase decât momentul potrivit pentru a ataca. 
Ea fusese aleasă de el, dar aşa cum se desfăşurau acum 
lucrurile, nu mai era deloc flatată de asta. 

I se făcu pielea de găină. 

Se cutremură și mai tare când deschise o cutie din lemn, 
aflată în aceeaşi cutie mare din carton. La prima vedere nu 
era nimic special. Doar liste cu nume și adrese care nu îi 
spuneau nimic. Abia la o studiere mai atentă o cuprinse 
neliniştea. 

De ce erau aceste informații atât de importante pentru 
soțul ei? Nu reuşea să înţeleagă. 

Pentru fiecare nume aflat pe listă era atașată o pagină 
pe care erau notate, cât se poate de ordonat, date despre 
persoană şi familia acesteia. Mai întâi, comunitatea religi- 
oasă și comuna din care făceau parte. Apoi, ce statut aveau 
în cadrul comunităţii şi, în cele din urmă, de când erau 
membri. Urmau informaţii destul de personale, printre 
altele, detalii cu privire la copiii familiei. Nume, vârstă şi 
trăsături de caracter, ceea ce i se păru cât se poate de ciudat. 
Scria, de pildă: 


Willers Schou, cincisprezece ani. Nu e chiar favo- 
ritul mamei, dar e foarte apropiat de tată. Băiat 
temperamental, care nu participă regulat la întâlni- 
rile comunităţii. Iarna e mai mult răcit, a zăcut de 
două ori la pat. 


Ce nevoie avea soțul ei de astfel de informaţii? Şi de ce 
era interesat de venitul familiilor? Oare îi spiona pentru 
serviciile sociale? Sau primise sarcină să se infiltreze în 
sectele din Danemarca pentru a dezvălui acolo incest, 
violenţă şi alte lucruri îngrozitoare? 

Incertitudinea îi stăruia în gânduri. 

Se părea că acționa în întreaga țară, iar asta însemna 
că nu putea fi angajat nici de administraţia locală, nici de 

serviciile sociale. Era convinsă că nu avea cum să fie un 
lucrător de la serviciile publice, căci cine păstra astfel de 
informaţii personale de o asemenea natură acasă, în cutii 
din carton? Atunci, ce era? Detectiv particular? Angajat de 
cine ştie ce bogătaş pentru a aduna informaţii cu privire la 
mediile religioase? 

Poate. 

Şi, pornind de la acest „poate“, reuşi să se liniștească. 
Până când descoperi o foaie de hârtie pe care scria jos de 
tot, printre alte informaţii despre familie: 1,2 milioane. 
Nicio abatere. 

Rămase multă vreme cu hârtia în poală. Și în cazul 
acesta era vorba despre o familie cu mulți copii, membră 
a unei secte religioase. Nu se deosebea prea mult de cele- 
lalte, până la ultimul rând, şi apoi, încă un detaliu: lângă 
numele unuia dintre copii era o bifă. Un băiat de șaispre- 
zece ani, deasupra căruia scria doar că era iubit de toată 
lumea. Atunci, de ce avea o bifă lângă nume? Pentru că îl 
iubea toată lumea? 

Ea îşi muşcă buza. Se simţea golită de sentimente, nu 
avea niciun plan, nicio idee, doar o voce interioară care o 
îndemna să-şi ia picioarele la spinare şi să plece unde vedea 
cu ochii. Dar oare fuga era lucrul corect? 

Putea să folosească toate astea împotriva lui? Putea 
astfel să-l țină la adăpost pe Benjamin? Deocamdată, nu 
ştia cum. 

Puse cu grijă cele două cutii la locul lor, cutii cu 
lucruri neînsemnate ale lui, cărora nu le găsiseră utilitate 
în casa lor. 

La sfârşit, puse cu grijă paltoanele deasupra. Singura 
urmă a indiscreției era acum adâncitura pe care o avea una 
dintre cutii, pe care ea o provocase atunci când căutase 
încărcătorul de telefon. Iar aceea aproape că nu se vedea. 

Nu va observa, se gândi ea. 
Apoi sună soneria. 


Se însera, iar în fața uşii se afla Kenneth. Se comportă și 
de data asta aşa cum stabiliseră. Ţinea în mână o ediţie şifo- 
nată a ziarului din ziua aceea, pregătit să întrebe dacă nu 
aveau nevoie de ea. Că aceasta se afla în mijlocul drumului 
şi că nu te mai putea baza pe cei care livrau ziarele. Pentru 
situația în care expresia ei i-ar fi arătat că pericolul se 
apropia sau dacă, în ciuda tuturor așteptărilor, soțul ei i-ar 
fi deschis uşa. 

De data asta, ea nici măcar nu ştiu ce expresie să afişeze. 

- Intră doar o clipă, zise ea. 

Scrută preț de o clipă strada. Era deja destul de întu- 
neric. Şi foarte liniște. 

- Ce se întâmplă? Vine acasă? întrebă Kenneth. 

- Nu, nu prea cred, ar fi sunat. 

- Dar ce e? Nu te simţi bine? 

- Nu. 

Ea îşi mușcă buzele. Ce rost ar fi avut să îl împovăreze 
cu descoperirile ei? Nu ar fi fost mai bine să îl lase o vreme 
în pace, ca să nu fie târât în ceea ce avea să urmeze în mod 
sigur? Cine ar fi putut să spună că au avut o relație, dacă o 
vreme nu se mai vedeau? 

Ea dădu din cap, adâncită în gânduri. 

- Nu, Kenneth, deocamdată nu sunt în apele mele. 

El tăcu şi o privi. Cu ochii ageri, pe sub sprâncenele 
blonde, învățat să aprecieze momentele de pericol. Îşi dădu 
seama de îndată că nu era ceva în regulă. Își dăduse seama 
de consecinţe ajutat şi de sentimentele pe care nu şi le mai 
putea suprima. Iar instinctul său de supravieţuire se trezise. 

- Te rog, Mia, ce e? 

Fa îl trase din uşa camerei în care Benjamin şedea 
liniştit în fața televizorului, așa cum doar copiii mici o pot 
face. Trebuia să-şi concentreze forțele la acel omuleț. 

Tocmai voia să se întoarcă spre Kenneth şi să-i spună 
să nu-şi facă griji, că trebuia doar să plece pentru o vreme, 
când nişte faruri luminară grădina întunecată din fața 
casei. 

- Trebuie să pleci, Kenneth! Pe uşa din spate! Repede! 

- Nu putem... 

- Acum, Kenneth! 

- OK, dar bicicleta mea se află la intrarea din faţă. Ce 
fac cu ea? 

Ea începu să transpire. Să fugă acum cu el? Să iasă pe 
ușă cu Benjamin în brațe? Nu. Nu îndrăznea. Nu avea 
curajul să facă asta. 

- O să inventez eu ceva, dar trebuie să pleci. Prin bucă- 
tărie, pentru ca Benjamin să nu observe nimic! 

Şi, cu doar o fracțiune de secundă înainte să se audă 
cheia răscucită la uşa din față, uşa din spate se închise. 

Ea era deja aşezată lângă fiul ei pe podea, în faţa televi- 
zorului, şi îl luase în brațe. 

- Auzi, Benjamin? zise ea. A venit tata! O să petrecem 
frumos împreună! 

Într-o zi atât de cețoasă de martie nu prea puteai spune 
mare lucru cu privire la artera principală care traversa 
Skâne. Dacă dădeai la o parte casele şi numele străzilor, 
puteai la fel de bine să circuli între Ringsted şi Slagelse. 
Totul plat, foarte îngrijit, fără niciun pic de frumuseţe. 

Cu toate astea, în sediul central existau cel puţin cinci- 
zeci de colegi care aveau ochii strălucitori de îndată ce 
rosteau „Suedia“. Dacă le-ai fi dat crezare, ai fi zis că simpla 
traversare a graniței şi vederea steagului albastru cu galben 
îţi satisfăceau toate dorinţele. Carl se uită pe geam şi scutură 
din cap. Se părea că lui îi lipsea gena aceasta specială care 
te făcea să te extaziezi de îndată ce auzeai cuvinte precum 
lingon, potatismos sau korv, ori cuvinte absolut profane, 
care desemnau merişoarele, piureul de cartofi sau cârnaţi. 

Abia la Blekinge peisajul se schimbă în ceva ce putea şi 
el admira. Există oameni care susțin că zeilor le tremurau 
mâinile de oboseală în timp ce așezau pe pământ stânci şi 
bolovani când au ajuns, în sfârşit, la Blekinge. Peisajul era 
mult mai frumos aici. Dar, chiar şi așa, doar copaci și bolo- 
vani. Şi în continuare Suedia. 

Nu prea îţi puteai imagina aici şezlonguri şi Campariuri, 
se gândi el când ajunse în cele din urmă la Halalbro şi făcu 
turul centrului tipic al unui mic oraş suedez de provincie: 
combinaţiile obişnuite de chioșcuri, benzinării și servi- 
ce-uri auto cu specializare în revopsirea mașinilor. 

Casa de pe Gamla Kongavăgen se afla în nordul loca- 
lității. Un zid din piatră marca limita proprietăţii, iar cele 
trei ferestre luminate indicau faptul că telefonul lui Assad 
nu alarmase familia. 

Bătu la ușă. Din casă nu se auzea cine ştie ce activitate. 

Ah, la naiba, se gândi el. E vineri. Oare Martorii lui 
Iehova cinsteau sabatul? Dacă evreii începeau să sărbă- 
torească sabatul de vineri seară, probabil că aşa scria în 
Biblie, iar Martorii lui lehova se ţineau cu sfințenie de litera 
Cărţii sfinte. 

Mai bătu o dată. Poate că nu îi deschideau pentru că nu 
aveau voie. Dacă sabatul le interzicea orice fel de mişcare? 
Dacă da, atunci ce trebuia să facă? Să spargă uşa? Nu era 
o idee bună într-un colț al lumii unde sub fiecare saltea se 
ascundea o pușcă de vânătoare. 

O clipă, se uită în jur. În întunericul care se lăsa rapid, 
localitatea părea părăsită. La ora asta, cel mai bine îţi 
puneai picioarele pe masă şi nu te mai gândeai la ziua care 
tocmai trecuse. 

Unde Dumnezeu puteai găsi, în acest loc uitat de lume, 
o cameră pentru o noapte? se întreba el, când în spatele 
ferestrei de lângă uşă se aprinse lumina. 

Uşa se deschise și în cadrul ei apăru chipul serios şi 
palid al unui băiat de paisprezece sau cincisprezece ani. Se 
uită la Carl, dar nu rosti niciun cuvânt. 

- Bună, zise Carl. Mama sau tatăl tău sunt acasă? 

La auzul acestor cuvinte, băiatul închise foarte încet 
ușa, ba mai trase și zăvorul. 

Expresia de pe fața lui fusese cât se poate de liniștită. 
Evident că ştia ce se aștepta din partea lui și era clar că nu 
avea voie să lase musafiri nepoftiți în casă. 

Trecură câteva minute, timp în care Carl se holbă la ușa 
închisă. Câteodată era bine să fii insistent. 

Trecătorii care se plimbau pe sub lumina felinarelor 
aprinse îl ţintuiau cu priviri neîncrezătoare. Câini credin- 
cioşi de pază se aflau în fiecare oraş mai mic. 

În cele din urmă, în spatele ferestrei uşii apăru chipul 
unui bărbat. Strategia răbdării funcționase din nou. 

Uşa se deschise. Un tip fără sare şi piper se uită la Carl 
de parcă s-ar fi aşteptat la o altă persoană. 

- Da? 

Aşteptă până când Carl preluă inițiativa. Acesta își 
scoase legitimaţia din buzunar. 

- Carl Mørck, Departamentul Special Q, Copenhaga, 
zise el. Sunteţi Martin Holt? 

Era limpede că omul nu era în apele lui când se uită la 
legitimaţie şi aprobă din cap. 

- Pot intra? 

- Despre ce este vorba? întrebă omul cu voce înceată, 
într-o daneză impecabilă. 

- Putem vorbi înăuntru despre asta? 

- Nu cred. 

Se dădu înapoi şi încercă să închidă ușa. Carl puse 
mâna pe clanță. 

- Martin Holt, îmi permiteți să schimb câteva cuvinte 
cu fiul dumneavoastră, Poul? 

Acesta ezită. 

- Nu, zise el apoi. Nu e aici, deci mă tem că va fi impo- 
sibil să faceți asta. 

- Unde îl pot găsi, dacă îmi permiteţi să întreb? 

- Nu ştiu. 

Se uită hotărât la Carl. Cam prea hotărât, dată fiind 
situația. 

- Nu aveţi o adresă a fiului dumneavoastră Poul? 

- Nu, iar acum aș vrea să ne lăsați în pace. Studiem 
Biblia. 

Carl scoase un bilet. 

- Am aici o listă de la Evidenţa Populaţiei din care 
reiese că la 16 februarie 1996, când Poul nu a mai continuat 
să studieze la facultatea tehnică, era înregistrat la adresa 
dumneavoastră de atunci, din Græsted. După cum vedeți, 
erați trecuți dumneavoastră, soția Laila, precum şi copiii: 
Poul, Mikkeline, Tryggve, Ellen şi Henrik. Din această 
evidenţă reiese că azi copiii ar avea 31, 26, 24, 16 şi 15 ani. 
E corect? 

Martin Holt aprobă și îl împinse la o parte pe băiatul 
care venise şi i se uita curios peste umăr. Același băiat ca şi 
mai înainte. Acesta precis era Henrik. 

Carl se uită la adolescent. Ochii lui aveau acea expresie 
lipsită de viață și de voință pe care o capătă oamenii care 
nu au voie să decidă nimic altceva decât când să se ducă 
la baie. 

Apoi, Carl își îndreptă din nou privirea spre bărbatul 
care ţinea evident foarte strâns hățurile familiei. 

- Ştim că în ultima sa zi la facultatea tehnică Poul a 
fost împreună cu fratele său Tryggve, zise el. Dacă Poul 
nu locuieşte acasă, îmi permiteţi, vă rog, să vorbesc cu 
Tryggve? Doar pentru o clipă? 

- Nu, nici cu el nu mai vorbim, veni replica rece și seacă. 

Lampa de deasupra uşii lumina pielea nesănătoasă a 
unui om suprasolicitat. Prea multă muncă, prea multe 
decizii şi prea puţine evenimente pozitive. Piele cenușie și 
ochi înceţoşaţi, bărbatul le avea pe amândouă. Iar aceşti 

ochi fură ultimul lucru pe care Carl îl văzu înainte ca 
bărbatul să trântească ușa. 

O secundă mai târziu, lumina de deasupra intrării se 
stinse, la fel şi în hol, dar Carl știa că bărbatul încă mai 
stătea acolo, în întuneric, aşteptând ca el să plece. 

Apoi, îl auzi pe bărbat rugându-se în spatele uşii. 

- Înfrânează-ne limba, bunule Dumnezeu, astfel încât 
să nu rostim acele cuvinte urâte, cuvinte care nu sunt 
adevărate, cuvintele adevărate care nu spun tot adevărul, 
adevărul care e nemilos. În numele lui Isus Christos. 

Se ruga în suedeză. 

Renunţase chiar şi la limba sa maternă. 

„Înfrânează-ne limba“ şi „cu acesta nu mai vorbim“ 
spusese el. Cum naiba putea să spună aşa ceva? Nu aveau 
voie să vorbească despre Tryggve? Sau despre Poul? Cei doi 
fii fuseseră excluși din pricina evenimentelor de atunci? Se 
dovediseră nedemni de Împărăţia Domnului? Era atât de 
simplu? 

În acest caz, un poliţist danez nu avea de ce să se mai 
intereseze de caz. 

Şi ce putea să facă acum? se întrebă el. Să sune totuși la 
poliția din Karlshamn şi să ceară ajutor? Şi cum să argu- 
menteze? Familia nu făcuse nimic rău. Cel puţin, din ce 
ştia el. 

Scutură din cap, cobori în linişte treptele şi se sui în 
maşină. Dădu cu spatele pe stradă în jos şi căută un loc 
unde putea parca relativ neobservat. 

Apoi, scoase capacul termosului. Porcăria era rece ca 
gheaţa. Sigur, cum ar fi putut fi altfel, când trecuseră zece 
ani de când nu mai făcuse ture de noapte. Nici atunci nu 
le făcuse chiar de bunăvoie. Nopți reci şi umede de martie 
într-o maşină fără o tetieră ca lumea și cu o cafea rece 
într-un pahar din plastic nu fuseseră defel pe lista lui de 

priorităţi când acceptase slujba din sediul central. Iar acum, 
se găsea aici. Fără să aibă habar ce să facă în continuare. 
Condus doar de ceea ce numea el instinct şi prin care putea 
evalua, în doar câteva secunde, reacţiile oamenilor. 

Un lucru era sigur: bărbatul din casa de pe deal nu reac- 
ționase în mod firesc. Martin Holt fusese prea rece, prea 
lipsit de sentimente, prea îngrijorat când vorbise despre cei 
doi fii ai săi şi, în acelaşi timp, îl interesase prea puțin faptul 
că un comisar de poliție din Copenhaga bătuse drumul 
până în pustietatea asta. Un ascultător atent îşi putea da 
seama că nu era ceva în regulă, nu neapărat din ce întrebau 
oamenii, ci mai degrabă din ce nu întrebau. Acelaşi lucru 
era valabil şi în acest caz. 

Carl se uită la casa de pe deal și prinse un pahar de 
plastic între picioare. Acum avea să închidă prevăzător 
ochii. Un somn mic era elixirul vieţii. 

Doar două minute, se gândi el şi se trezi, douăzeci de 
minute mai târziu, constatând că un pahar întreg de cafea 
tocmai îi răcea organele genitale. 

- La naiba! răcni el şi şterse cafeaua de pe pantaloni. 
Câteva secunde mai târziu repetă înjurătura când constată 
că farurile unei mașini porniseră de la casa de pe deal în 
jos, pe stradă, spre Ronneby. 

Lăsă cafeaua unde era, n-avea decât să se scurgă în 
scaun, porni motorul şi călcă acceleraţia. Era al naibii de 
întuneric pe aici. Abia lăsaseră în urmă Hallabro, iar în 
această pustietate din Blekinge nu se mai vedeau decât 
stelele de pe cer şi mașina din fața lui. 

Conduse vreo cincisprezece kilometri, apoi farurile 
luminară o casă de un galben violent. Se afla pe o movilă, 
dar atât de aproape de stradă, încât era de ajuns probabil 
o pală de vânt mai puternică pentru a transforma clădirea 
urâtă într-un obstacol pentru trafic. 


190 Jussi Adler-Olsen 


Maşina din fața lui frână și intră pe alee. Carl aşteptă 
zece minute la marginea drumului, apoi îşi lăsă Peugeot-ul 
acolo şi se îndreptă prevăzător spre casă. 

Abia atunci văzu numeroasele siluete din mașină. Patru 
oameni de staturi diferite. Nemișcaţi, sumbri. 

Mai adăstă câteva minute. În afară de culoarea care se 
vedea chiar şi pe întuneric, casa asta nu era o imagine prea 
plăcută. 

Munţi de gunoi şi tot felul de utilaje ruginite. Locul 
arăta de parcă ar fi putrezit părăsit de mulți ani. 

Pentru o astfel de familie, era un drum lung de la casa 
elegantă din cartierul de vile din Graested la pustietatea 
asta, se gândi Carl şi urmări farurile unei mașini care 
înainta rapid şi venea de jos, din Ronneby. Farurile trecură 
peste peretele casei și lunecară pe maşinile parcate în curte. 
Preţ de o secundă luminară chipul plâns al mamei şi, pe 
bancheta din spate, chipurile unei femei tinere şi a doi 
adolescenți. Toţi păreau foarte afectaţi, speriaţi şi agitați. 

Carl se strecură până la casă şi își lipi urechea de pere- 
tele mucegăit din scânduri. Acum îşi dădea seama că toată 
şandramaua era ținută laolaltă doar de vopsea. 

În casă lucrurile erau agitate. Doi bărbaţi care discutau 
cu voce tare, evident în dezacord. Puteai să deduci asta din 
urletele și tonul dur pe care le foloseau. 

Când urletele încetară brusc, Carl mai apucă să vadă 
cum bărbatul închise ușa și se trânti efectiv pe scaunul 
şoferului, în mașina care aştepta. 

Porni în trombă spre sud. 

Carl luase o hotărâre. 

Casa cea urâtă şi galbenă părea să îi şoptească ceva. 

Iar el asculta cu mare atenţie. 

Pe uşă era trecut numele Lillemor Bengtsson, dar tânăra 
care deschise după ce sună la ușă nu avea aspectul unei 
soțioare. Avea în jur de douăzeci de ani, era blondă, cu 
dinţii uşor strâmbi - pe scurt era de-a dreptul fermecă- 
toare, cum s-ar fi spus pe vremuri. 

Aşadar, Suedia tot avea ceva bun. 

- Da, am cumva impresia că sunt aşteptat. 

Îşi arătă legitimaţia. 

- Îl găsesc aici pe Poul Holt? 

Ea scutură din cap, dar zâmbi. În timpul disputei se 
ţinuse la distanță. 

- Atunci, Tryggve e cumva aici? 

- Intraţi. 

Ea făcu un pas în lateral și arătă spre următoarea ușă. 

- E aici. Tryggve! strigă ea spre cameră. Eu mă duc la 
culcare, bine? 

Îi zâmbi lui Carl, de parcă ar fi fost prieteni vechi, și îl 
lăsă singur cu prietenul ei. 

Acesta era înalt, slab şi trist. Dar oare la ce se așteptase? 
Carl îi întinse mâna şi fu salutat cu o strângere fermă. 

- Tryggve Holt, zise el. Da, tata a fostaici și m-a avertizat. 

Carl aprobă. 

- Am avut impresia că nu vă vorbiți. 

- E adevărat. Am fost exclus. De patru ani nu am mai 
vorbit cu ei, dar i-am văzut adesea când se opreau afară pe 
stradă. 

Îl privi liniștit pe Carl. Pentru că nu părea deloc afectat 
de disputa de mai devreme, Carl trecu imediat la subiect. 

- Am găsit o scrisoare într-o sticlă, zise el şi observă 
deîndată agitația de pe chipul altminteri relaxat al tână- 
rului. Sticla a fost pescuită din mare acum mai mulți ani, pe 
coastele Scoției. Dar noi, cei de la poliția din Copenhaga, 
nu am primit-o decât acum zece zile. 

Schimbarea din postura lui Tryggve era aproape palpa- 
bilă, declanșată de cuvintele „scrisoare în sticlă“. De parcă 
acestea ar fi stat multă vreme ascuns în sufletul său. Poate 
că așteptase multă vreme pentru a fi rostite de cineva. Poate 
că era vorba de cuvintele-cheie pentru toate misterele care 
îl bântuiau. Cel puţin, aşa părea. 

Îşi mușcă buzele. 

- O scrisoare în sticlă, ziceţi? întrebă el în cele din urmă. 

- Da, aceasta. 

Îi întinse tânărului o copie a scrisorii. 

În decurs de câteva secunde, Tryggve deveni mai scund 
cu o jumătate de metru, în timp ce se întorcea în jurul axei 
sale, dărâmând totul în jurul său. 

Fără reacţia lui Carl de a se retrage, s-ar fi prăbuşit la 
pământ. 

- Ce s-a întâmplat? 

Era prietena. Cu părul despletit şi îmbrăcată într-un 
tricou scurt, stătea în uşă, şi era evident că se pregătise de 
culcare. 

Carl îi arătă scrisoarea. 

Ea o ridică, aruncă o privire asupra sa, apoi i-o întinse 
prietenului ei. 

Apoi, minute în şir, nimeni nu mai vorbi. 

După ce Tryggve reuşi să se adune cât de cât, se uită la 
hârtie de parcă ar fi fost un şarpe veninos. Şi de parcă tot 
ea ar fi fost şi antidotul, o luă, o citi şi o reciti lent, cuvânt 
cu cuvânt. 

Când ridică în cele din urmă capul şi îl privi pe Carl, nu 
mai era acelaşi om. Mesajul din scrisoare îi furase liniştea 
şi siguranța de sine. Pulsul îi bătea vizibil la gât, avea chipul 
roşu, iar buzele îi tremurau. Fără îndoială, scrisoarea 
declanşase o amintire deosebit de traumatizantă. 

- O, Doamne, bâigui el, închise ochii şi îşi duse mâna 
la gură. 

Prietena lui îl apucă de mână. 

- Totul e în ordine, Tryggve. Trebuia să se afle. Acum, 
totul s-a terminat și va fi bine. 

EI îşi şterse lacrimile şi se întoarse spre Carl. 

- Nu am văzut niciodată scrisoarea. Am văzut doar 
cum a fost scrisă. 

O ridică şi o citi din nou. Degetele îi tremurau şi îşi 
ştergea din când în când câte o lacrimă. 

- Am avut cel mai drag şi mai deştept frate din lume, 
zise el cu voce şovăitoare. Doar că avea oarecare greutate 
în exprimare. 

Puse apoi scrisoarea pe masă, îşi strânse brațele pe piept 
şi se aplecă înainte. 

- Da, i-a fost foarte greu. 

Carl vru să îi pună mâna pe umăr, dar Tryggve se feri şi 
scutură din cap. 

- Putem să vorbim mâine-dimineață despre asta? 
întrebă el. Acum nu sunt în stare. Puteţi să dormiți noaptea 
asta pe canapea, OK? 

Carl se uită la canapea. Era puțin cam scurtă, dar foarte 
bine tapițată. 


Zgomotul de caucicuri pe asfalt ud îl trezi pe Carl. Se 
întinse din poziția sa strâmbă şi se întoarse spre fereastră. 
Nu își dădea seama cât era ceasul, dar era încă destul de 
întuneric. În faţa lui şedeau cei doi tineri, mână în mână, 
pe fotolii tocite de la Ikea. Îi făcură semn din cap. Termosul 
era deja pe masă, iar scrisoarea alături. 

- După cum ştiţi, fratele meu mai mare, Poul, a scris 
această scrisoare, zise Tryggve, în timp ce aroma cafelei îl 
trezea încetişor pe Carl. Cu mâinile legate la spate. 

Ochii lui Tryggve sclipiră când zise asta. 

Cu mâinile legate la spate! Deci presupunerea lui 
Laursen se apropiase mult de adevăr. 

- Nu ştiu cum a reușit asta, continuă Tryggve, dar Poul 
era un om foarte perseverent. Şi ştia să deseneze foarte 
bine. Era priceput şi la altele. 

Fratele mai mic al lui Poul zâmbi trist. 

- Nu vă puteți închipui cât de mult înseamnă pentru 
mine că aţi veni aici. Că pot ţine în mână această scrisoare. 
Scrisoarea lui Poul. 

Carl se uită la copie. Tryggve Holt mai completase 
câteva litere. Da, era omul potrivit pentru asta. 

Apoi, Carl luă o înghiţitură mare de cafea. Fără educaţia 
sa solidă de acasă, probabil că şi-ar fi dus mâna la gât şi ar 
fi scos sunete guturale. Ce era asta? Cafeină pură, neagră 
ca noaptea. 

- Unde e Poul acum? întrebă el şi strânse din buze. Şi 
de cea scris această scrisoare? Dorim să aflăm, pentru a ne 
putea continua investigația. 

- Unde e Poul? 

Tryggve se uită trist la Carl. 

- Dacă mi-aţi fi pus această întrebare acum câțiva ani, 
v-aş fi răspuns că e cu o sută patruzeci și patru de mii de 
alți aleşi în Paradis. Acum vă spun doar că e mort. Ultimul 
lucru pe care l-a făcut a fost să scrie această scrisoare. A 
fost ultimul lui semn de viață. 

Înghiţi în sec şi se opri o clipă. 

- La nici două minute după ce a aruncat sticla în apă, 
Poul a fost omorât, spuse atât de încet, încât aproape că nu 
se auzi. 

Carl se ridică. S-ar fi simţit mai bine dacă ar fi primit 
această veste complet îmbrăcat. 

- Spuneţi că a fost omorât? 

Tryggve încuviință. 

Carl se încruntă. 

- Răpitorul l-a omorât pe Poul şi v-a cruțat pe 
dumneavoastră? 

Lillemor întinse mâna şi îi şterse lui Tryggve lacrimile 
de pe față. El încuviință din nou. 

- Da. Acel ticălos m-a cruțat şi pentru asta l-am bles- 
temat de o sută de mii de ori. 


19 


Dacă se pricepea la ceva, era să recunoască privirile 
false şi expresiile controlate. 

În clipa în care familia se aduna în jurul mesei și rostea 
Tatăl nostru, ştia deja dacă tatăl lui o bătuse iar pe mama. 
Nu existau semne vizibile, nu o lovea niciodată direct în 
față, era prea şiret pentru asta. Trebuia să țină cont de 
restul comunității. 

Iar mama lui îi făcea jocul şi afișa o expresie nevinovată, 
de necitit, mereu atentă la cum se purtau copiii la masă şi 
dacă mâncau numărul prestabilit de bucăţi de cartofi și de 
carne. În spatele ochilor cu sclipiri liniștite se citeau însă 
teama, ura şi neputința profundă. 

Vedea limpede asta. 

Câteodată vedea şi cum apărea în ochii tatălui acea 
expresie de falsă nevinovăție, dar asta se întâmpla foarte 
rar. De fapt, expresia lui rămânea mereu aceeași. Era nevoie 
de mai mult decât de pedepse corporale zilnice pentru ca 
pupilele reci şi pătrunzătoare ale acelui om să se mărească. 

Da, ştia încă de pe atunci să recunoască falsitatea, şi 
exact asta avea în fața lui astăzi. 

Din clipa în care intră pe ușă zări înstrăinarea din ochii 
soţiei sale. Sigur că ea zâmbea, dar zâmbetul era strâmb, iar 
privirea ei se oprea în spaţiul gol aflat în fața chipului lui. 

Cum stătea acolo, cu băiatul lipit de ea, ar fi putut să 
creadă că era obosită sau că o durea capul, după cum era 
aşezată pe jos. Dar ținea copilul strâns în brațe şi părea să 
fie cu gândurile departe. 

Ceva nu era în regulă. 

- Bună, o salută el şi inspiră conglomeratul de arome 
ale casei. 

În mirosurile familiare, distinse o nuanță care i se părea 
străină. O aromă slabă de probleme şi de limite încălcate. 

- Îmi faci o cană de ceai? întrebă el și o mângâie pe 
obraz. 

Era fierbinte, de parcă ar fi avut febră. 

- Şi tu ce faci, tinere? 

Îl luă pe fiul lui în braţe și îl privi în ochi. Erau limpezi, 
veseli şi obosiţi. Zâmbetul veni pe dată. 

- Arată chiar foarte bine, zise el. 

- Da, dar până ieri i-a curs nasul. Azi de dimineaţă era 
însă din nou în regulă. Ştii cum sunt copiii. 

Ea zâmbi scurt, dar părea forțat, de parcă ar fi îmbă- 
trânit cu ani întregi în cele câteva zile cât fusese plecat. 


Fl se ţinu de promisiune. O iubi cu aceeaşi intensitate 
de cu o săptămână înainte. Mai mult chiar, până când ea 
cedă și îşi detaşă mintea de trup. 

Apoi, o trase spre el şi o ţinu în braţe să se odihnească. 
În mod normal, ea și-ar fi împletit degetele în părul de pe 
pieptul lui şi i-ar fi mângâiat ceafa cu palmele ei fine. Dar 
acum nu făcu nimic din toate astea. Tăcea și se concentra 
să respire cât mai liniștit. 

De aceea, el întrebă direct. 

- La intrare se află o bicicletă bărbătească. Ştii a cui e? 

Ea se prefăcu adormită, dar nu era și de aceea îi era şi 
complet indiferent ce ar fi răspuns. 

Două ore mai târziu, cu brațele sub cap, privea cum se 
luminează ziua de martie, cum razele slabe alunecau pe 
tavan și luminau tot mai mult încăperea. 

În capul său era iarăși linişte. Aveau o problemă, pe care 
el avea să o rezolve. O dată pentru totdeauna. 

Când ea se trezea, avea să scoată la iveală minciunile 
din ea, strat cu strat. 


xxx 


Interogatoriul începu cu adevărat abia după ce îl puse 
pe Benjamin în țarc. Exact cum era de aşteptat. Timp de 
patru ani trăiseră împreună fără a se îndoi vreo clipă unul 
de celălalt, dar acea vreme trecuse. 

- Bicicleta e cu lanţ, deci nu e furată, zise el şi îi aruncă 
o privire mult prea neutră. Cineva a pus-o anume acolo, 
nu crezi? 

Ea îşi împinse buza de sus în afară şi ridică din umeri. 
De unde să știe, îi semnala ea astfel, dar soțul ei nu se uita. 

Acum, simţi cum începe să transpire. În curând avea 
să o trădeze broboanele de transpirație apărute pe frunte. 

- Dacă am vrea, am putea afla cu siguranţă cui îi apar- 
ţine bicicleta, zise el şi se uită la ea, de data aceasta cu 
funtea plecată. 

- Crezi? 

Ea se strădui să pară surprinsă, nu luată prin surprin- 
dere. Apoi îşi duse mâna la frunte, prefăcându-se că se 
scarpină. Da, era umedă. 

Fl se uită atent la ea. Bucătăria deveni dintr-odată foarte 
înghesuită. 

- Cum putem afla? continuă ea. 

- Putem să întrebăm vecinii dacă au văzut cine a pus-o 
acolo. 

Ea trase aer adânc în piept. Avea să o facă, ştia asta. 

- Da, zise ea, ar fi o idee, dar nu crezi că o să dispară la 
un moment dat de la sine? Am putea să o scoatem pe stradă. 

EI se lăsă pe spate, mai relaxat. Ea, în schimb, nu era 
deloc relaxată. Își trecu din nou mâna peste frunte. 

- Transpiri, zise el. Ai ceva? 

Ea își ţuguie buzele şi respiră adânc. Trebuie să-ți 
păstrezi cumpătul, îşi reaminti ea. 

- Da, mă simt de parcă aş avea febră. Poate că m-am 
molipsit de la Benjamin. 

EI încuviință, apoi îşi dădu capul pe spate. 

- Unde ai găsit încărcătorul? 

Ea mai luă o chiflă şi o rupse în două. 

- Pe hol, în coşul cu mănuși și căciuli. 

Acum se simțea pe un teren mai stabil. Trebuia doar să 
rămână acolo. 

- În coş? 

- N-am ştiut ce să fac cu el, după ce am încărcat tele- 
fonul. De aceea l-am pus la loc acolo. 

Fl se ridică fără vreun cuvânt. Imediat, când se va aşeza 
la loc, va întreba ce căuta încărcătorul în coș, iar ea îi va 
răspunde așa cum se gândise, că era acolo de multă vreme. 

În acel moment îşi dădu seama de greșeala ei. 

Bicicleta de la intrare strica toată povestea. El avea să 
facă legătura între cele două lucruri, aşa era el. 

Se uită spre sufragerie, unde Benjamin stătea în ţarc şi 
scutura de bare. Ca un animal care luptă să scape. 

Amândoi îşi doreau să scape. 

Încărcătorul arăta minuscul în palma soțului ei, de 
parcă ar fi putut să-l strivească fără efort. 

- De unde îl ai? întrebă el. 

- Am crezut că e al tău, răspunse ea. 

El nu reacţionă. Însemna că-și lua încărcătorul cu el 
când pleca. 

- Ar fi mai bine să-mi spui, zise el. Îmi dau seama că 
minți. 

Ea se strădui să pară revoltată, ceea ce nu îi venea prea 
greu. 

- Nu serios, de ce spui așa ceva? Dacă nu e al tău, poate 
că l-a uitat cineva aici, la botez sau altădată. 

Dar era deja prinsă în capcană. 

- La botez? Cum poţi să zici așa ceva! A trecut un an şi 
jumătate de atunci. 

Era evident că i se părea amuzant, dar el nu râdea. 

- Am avut zece sau doisprezece musafiri, dintre care 
multe erau femei bătrâne. Niciunul nu a rămas peste noapte 
şi nici nu are mobil, sunt sigur. Şi de ce şi-ar lua încărcă- 
torul cu ei? Nu are niciun sens. 

Ea vru să protesteze, dar el o întrerupse cu o mișcare a 
mâinii. 

- Nu, tu minți. 

Făcu un semn spre fereastră, spre bicicletă. 

- Încărcătorul e al lui? Când a fost ultima oară aici? 

Transpiraţia se instală din nou, instantaneu. 

O apucă de braţ, iar mâinile lui erau reci şi umede. Sus, 
la cutii, fusese încă nehotărâtă, dar felul în care o ţinea 
acum de braţ, ca o menghină, îi alungă orice dubiu. Imediat 
o să mă lovească, se gândi ea. Dar el nu o făcu. Dimpotrivă, 
când ea nu răspunse, se întoarse pe călcâie şi trânti în urma 
lui uşa de la hol. Apoi, nu se mai auzi nimic. 

Ea se ridică pentru a vedea dacă umbra lui apărea afară 
pe aleea din grădină. De îndată ce avea să fie sigură că 
părăsise proprietatea, avea să îl ia pe Benjamin şi avea să 

fugă. Prin grădină, pe lângă gardul viu şi apoi prin gaura 
pe care o făcuseră copiii proprietarului anterior. În cinci 
minute ar ajunge acasă la Kenneth, iar soţul ei nu ar avea 
habar unde s-a dus. 

Apoi, avea să hotărască încotro se va îndrepta. 

Dar umbra nu apăru pe aleea din grădină. În schimb, de 
sus se auzi o bubuitură puternică. 

O, Doamne, se gândi ea. Ce face acum? 

Se uită la copilul ei vesel şi năzdrăvan. Oare putea să 
fugă repede împreună cu el? Ferestrele de sus mai erau 
deschise? O putea auzi soțul ei? Sau stătea cumva la 
fereastră pentru a o observa? 

Îşi mușcă buza de sus și își ridică privirea în tavan. Ce 
făcea acolo sus? 

Apoi, îşi luă geanta şi goli conţinutul cutiei de conserve 
cu banii pentru gospodărie economisiți de ea. Nu avu 
curaj să se ducă în hol pentru a lua haina lui Benjamin. 
Dar mergea şi aşa, principalul era ca Kenneth să fie acasă. 

- Haide, dragul meu, zise ea şi îl ridică pe băiat în braţe. 

Dacă poarta de la grădină era deschisă, până la gard 
avea nevoie de doar zece secunde. Desigur, dacă gaura mai 
exista. Anul trecut o văzuse. 

Atunci fusese destul de mare. 

Când erau mici, el şi sora lui Eva trăiau într-o cu totul 
altă lume. De îndată ce tatăl închidea în urma lui ușa de la 
birou, ei înfloreau. Atunci se puteau duce în camerele lor şi 
să-l lase în pace pe Cel de sus. 

Dar existau şi alte momente. Când erau siliți să parti- 
cipe la studiul Bibliei sau când stăteau la slujbă între adulți 
care ridicau extaziați mâinile spre cer şi scoteau exclamaţii 
de bucurie. Atunci se adânceau în ei şi se retrăgeau în 
propria realitate. 

Pentru asta, amândoi își găsiseră propria metodă. Eva 
se uita pe furiş la pantofii şi rochiile femeilor şi se gătea. 
Mângâia faldurile fustei ei plisate, până străluceau. În sinea 
ei era o prințesă, detaşată de privirile severe și de cuvintele 
severe ale lumii. Sau o zână cu aripi diafane, transpa- 
rente, care la cea mai ușoară adiere de vânt se putea ridica 
deasupra realității cenușii şi a rigorilor casei. 

Când Eva era absentă în felul acesta, ea zumzăia. 
Fredona cu ochi extaziați şi dansa uşor pe loc. Părinţii ei, 
care considerau aceste mișcări de dans o formă de adoraţie, 
se gândeau că în acele clipe era în siguranță în braţele 
Domnului. 

Dar el ştia că nu era așa. Eva visa la pantofi şi rochii și o 
lume plină de oglinzi și de cuvinte frumoase. El era fratele 
ei. Astfel de lucruri le ştia. 

Fl însuşi visa la o lume în care oamenii știau să râdă. 

Acolo unde locuiau ei, nu râdea nimeni. Ridurile de râs 
erau ceva ce se vedea doar la oraş și le considera urâte. Nu, 
viaţa sa era fără râs, fără bucurie. Când avea cinci ani, tatăl 
lui povestise despre un preot al bisericii luterane din oraş pe 
care îl alungase cu blesteme din biserica sa. Fusese singura 
dată când îl auzise râzând. Și, de aceea, sufletul lui de copil 
avusese nevoie de mulți ani până să înțeleagă că râsul putea 
fi şi altceva decât bucuria față de necazul altor oameni. 

Dar, de îndată ce descoperise asta, devenise surd la aver- 
tismentele şi ironia tatălui său. Şi învățase să se ferească. 

Avea secrete care îl făceau fericit, dar şi trist. Sub patul 
lui, în cel mai îndepărtat colț, sub o hermină împăiată, se 
aflau comorile lui. Reviste săptămânale înțesate de ilus- 
trații colorate şi poveşti. Cataloage cu femei îmbrăcate 
sumar, care îl priveau şi zâmbeau. Avea şi reviste cu benzi 
desenate care erau atât de amuzante, încât râdea de fiecare 
dată. Pagini care îi ofereau distracție şi emoții, dar care nu 
cereau nimic în schimb. Le găsea în tomberoanele de gunoi 
ale vecinilor, când se strecura pe fereastră după lăsarea 
întunericului, ceea ce făcea destul de des. 

Nopțile le petrecea apoi ascuns sub plapumă şi râzând, 
dar fără să scoată vreun sunet. 

În această etapă a vieţii avea grijă ca ușile casei să fie 
toate întredeschise, pentru a şti unde se aflau diverşii 
membri ai familiei. Atunci a învăţat să privească atent dacă 
avea cale liberă şi îşi putea aduce fără riscuri trofeele acasă. 

Atunci învățase să ciulească urechile, ca un liliac aflat în 
căutarea prăzii. 

Între momentul în care își lăsase soția în sufragerie și 
cel în care o văzu strecurându-se cu băiatul în brațe pe 
poarta grădinii nu trecuseră nici măcar două minute. Se 
aşteptase să se întâmple asta. 

Nu era proastă. Era tânără, naivă şi ușor de citit, dar 
proastă nu era. De aceea ştia că el bănuia ceva și de aceea îi 
era frică. O citise pe faţa ei şi o auzise în glasul ei. 

Iar acum voia să fugă. 

De îndată ce se simţise în siguranţă, reacționase. 

Fusese doar o chestiune de timp, ştiuse asta. De aceea 
se afla acum sus, la fereastră, și bătea cu piciorul în podea, 
bubuia și făcea gălăgie, până când ea ajunse la gardul viu. 

Da, puteai să obţii foarte uşor confirmarea, iar asta îl 
rodea, chiar dacă se obişnuise de mult cu falsitatea oamenilor. 

Se uită în jos la soția şi la copilul său. Imediat vor trece 
prin gaura din gardul viu şi astfel vor dispărea din viața lui. 

Între timp, însă, gardul crescuse destul de mult. De 
aceea, mai aşteptă o clipă, apoi cobori cu pași mari scările 
şi alergă prin grădină. 

Ea ieșea în evidenţă, o femeie frumoasă într-o bluză 
roşie, cu un copil în brațe. De aceea o putea urmări cu 
ușurință, chiar dacă ajunsese destul de departe pe stradă 
până reuşise el să treacă prin gardul viu. 

Pe strada principală, o coti pe o stradă laterală cu locu- 
ințe mai simple, apoi ajunse din nou în cartierul frumos de 
vile cu garduri vii. 

Nu se așteptase la asta. 

Vacă proastă, se gândi el. Tocmai pe terenul meu îmi pui 
coarne? 


În vara în care împlinise unsprezece ani, comunitatea 
tatălui său montase un cort pe islazul orașului. 

- Dacă diavolii roşii pot face asta, zise el, atunci și noi, 
pocăiții, putem face asta. 

Munciseră întreaga dimineață pentru a fi gata. 

Munca era grea, iar ceilalți copii trebuiau să ajute şi ei. 
Când podeaua fu gata în cort, tatăl lui îi mângâie pe ceilalți 
copii pe cap. Doar copiii lui nu fură mângâiaţi, ei primiră 
sarcina să înşire scaunele pliane. 

Şi erau multe. 

Apoi târgul a fost deschis. Deasupra intrării în cort 
străluceau patru aure galbene de sfinți, iar pe bara din 
mijloc era montată steaua călăuzitoare. Primeşte-L pe Isus 
în brațele tale - permite-i să intre, scria pe diagonală, pe o 
latură a cortului. 

Întreaga comunitate sosi și lăudă aranjamentul, dar 
cam asta fu tot. În ciuda broșurilor colorate pe care el și 
Eva fuseseră obligaţi să le împartă în stânga şi în dreapta, 
niciun străin nu puse piciorul în cort. 

Când nu era nimeni prin preajmă ca să vadă, tatăl îşi 
vărsa nervii şi frustrarea pe mama. 

- Mai mergeţi o dată, copii, se răsti el, şi, de data asta, 
faceți treabă ca lumea! 

La marginea ţarcului cu animale pentru copii, se pier- 
dură din ochi. Eva nu se putea desprinde de lângă iepurași, 
dar el merse mai departe. Doar aşa puteau să o ajute pe 
mama. 

Luaţi broșurile, implorau ochii lui, dar oamenii treceau 
pe lângă el. Dacă totuşi le-ar fi luat, poate că mama ar scăpa 
nebătută astă-seară. Poate atunci avea să nu mai plângă 
toată noaptea. 

Căută un suflet prietenos care ar fi vrut să-și împartă 
frica de Dumnezeu cu alții, un glas care să răsune cu blân- 
deţea şi înțelegerea despre care vorbea Isus. 

În schimb, auzi copii râzând. Nu un râs din acela pe 
care îl auzea în curtea școlii sau atunci când se oprea în 
dreptul magazinelor de radio şi televizoare pentru a privi 

o emisiune pentru copii. Nu, râdeau de aveai impresia că o 
să li se rupă imediat corzile vocale, iar oamenii se opreau și 
se uitau spre ei. Așa nu râsese niciodată acasă sub plapumă, 
iar asta îl atrăgea. 

Vocile nu aveau decât să-i şoptească oricât voiau despre 
furie şi penitență. Nu putea să treacă mai departe fără să 
se uite. 

Era doar o ceată mai mică, adunată în fața unei gherete, 
adulți şi copii laolaltă. Pe un cearşaf alb scria, cu litere roşii: 
Filme palpitante pe video la jumătate de preț. Pe o masă din 
scânduri era pus un televizor mic, mai mic decât văzuse el 
vreodată. 

Copiii râdeau la unul dintre filmele în alb-negru de 
pe ecran. Curând ajunse să râdă şi el. Atât de tare, încât îl 
durea diafragma, iar un colț al sufletului său văzu lumina 
lumii abia în acel moment, în toată splendoarea sa. 

- Nimeni nu e la fel de bun ca Chaplin, fu de părere 
unul dintre adulți. 

Şi toți râseră de bărbatul care făcea piruete pe ecran şi 
schița mișcări de box. Râdeau când îşi învârtea bastonul și 
își ridica pălăria neagră. Râdeau când se strâmba la toate 
cucoanele şi toți domnii graşi cu ochii mânjiți cu negru, 
iar el râse cu ei până îl apucă durerea de burtă şi nimeni nu 
îi dădu din cauza asta una după ceafă, şi nimeni nu îl băgă 
în seamă. 

Pare absurd, dar acest eveniment minunat şi neaşteptat 
avea să schimbe în curând viețile multor oameni, pentru 
totdeauna. 


Soţia sa nu se uită în jur. Nu vedea prea multe. Picioarele 
ei păreau să se miște mecanic prin cartierul de vile, de 
parcă forțe nevăzute i-ar fi arătat drumul şi i-ar fi indicat 
viteza de deplasare. 

Când un om se detaşează în felul acesta de realitate, 
ajunge deseori un amănunt pentru a declanşa o catastrofă - 
şi să provoace la fel de multe daune ca un șurub care se 
desprinde din aripa portantă a unui avion sau o picătură 
de apă care provoacă un scurtcircuit în releul unui plămân 
artificial. 

Observase porumbelul care se aşezase pe o creangă fix 
deasupra soției şi fiului său, tocmai când voiau să traver- 
seze strada, şi observă şi găinațul care căzu pe asfalt. Văzu 
cum fiul lui arăta spre pată și cum soția lui se uita în jos. În 
clipa în care păşiră pe carosabil, o maşină dădu colțul şi se 
îndreptă cu precizie mortală direct spre cei doi. 

Ar fi putut să strige un avertisment, dar nu o făcu, deoa- 
rece în acel moment nu avea în el niciun sentiment. 

Frânele scrâşniră, umbra din spatele parbrizului trase 
de volan și lumea se opri. 

Văzu cum copilul şi soția lui tremurau de spaimă şi 
cum întorceau capetele ca în reluare. Vehiculul greu se 
mişcă în lateral, iar pe asfalt rămase o urmă neagră precum 
cărbunele de la cauciucuri. Apoi, maşina se redresă și își 
continuă drumul. 

Soţia lui rămase neclintită lângă bordură, iar el rămase 
nemișcat şi cu braţele atârnând pe lângă corp la oarecare 
distanță. Sentimente de durere și de tandrețe îl cuprin- 
seră. Acestea se luptau cu forma stranie de transă, pe care 
nu o mai trăise până atunci decât o dată, când ucisese 
pentru prima oară. Nu, nu avea să permită un astfel de 
sentimentalism. 

Răsuflă încetişor și căldura îi învălui corpul, dar rămase 
un pic prea mult acolo. Benjamin îl descoperi când îşi 
întoarse capul pentru a-şi îngropa fața în gâtul mamei sale. 
Era evident speriat, dar aşa era întotdeauna când mama 
lui reacționa prea puternic. Dar când își văzu tatăl, buzele 

încetară să îi tremure, ochii îi străluciră și își ridică braţele 
spre el râzând. 

Atunci se întoarse şi ea, iar expresia de şocată de mai 
devreme îi îngheţă pe chip. 

Cinci minute mai târziu, şedea în faţa lui în sufragerie, 
fără să-l privească. 

- Te întorci de bunăvoie acasă, spusese el, dacă nu, n-o 
să-l mai vezi niciodată pe băiat. 

Iar acum ea avea ochii plini de ură şi de ciudă. 

Dacă dorea să afle încotro o pornise, era nevoie să folo- 
sească violenţa. 


xxx 


Pentru el şi pentru sora lui erau momente rare şi 
minunate. 

Dacă se aşeza în dormitor cu grijă, putea să facă zece 
paşi mici până la oglindă. Picioarele îi erau răsucite în afară, 
capul i se întorcea dintr-o parte în cealaltă, iar bastonul i se 
învârtea în aer. În timpul acestor pași mărunți era un altul. 
Nu era băiatul fără tovarăși de joacă. Nu era fiul bărbatului 
în fața căruia făcea temenele întreaga localitate. Nu era 
oaia aleasă din turmă pentru a purta mai departe cuvântul 
Domnului, îndreptându-l ca un tunet înspre oameni. Era 
doar micul vagabond care îi făcea pe toți ceilalți să râdă, nu 
în ultimul rând pe el însuşi. 

- Numele meu e Chaplin, Charlie Chaplin, zise el şi 
își țuguie buzele de sub mustăcioara închipuită, iar Eva 
aproape că se prăbuși din patul părinţilor de atâta râs. 

Se mai amuzase de două ori aşa, când el îşi prezentase 
numărul. Dar de data asta avea să fie ultima dată. 

Ultima dată când a mai râs vreodată. 

O secundă mai târziu simţi o atingere pe umăr. Nu fu 
nevoie decât să îl bată pe umăr cu arătătorul şi el rămase 
fără aer, cu gâtul uscat. Când se întoarse, lovitura tatălui 
pornise deja spre diafragma lui. Ochii furioși îl priveau de 
sub sprâncenele stufoase. Niciun sunet, doar o lovitură, 
apoi următoarea și toate cele care urmară. 

Când simți că îl ard intestinele şi că acidul din stomac 
i se urcă în gât, el făcu un pas în spate. Îl privi încăpățânat 
în ochi pe tatăl său. 

- Aha, deci acum te cheamă Chaplin? șopti tatăl. 

Privirea care îl fixa era aceeaşi pe care tatăl o avea în 
Vinerea Mare, când descria întregii comunități calvarul lui 
Isus din Nazaret pe Golgota. Tristeţea şi durerea întregii 
lumii se aflau pe umerii săi gata să o primească, nu exista 
îndoială în sensul ăsta, de acest lucru îşi dădea seama chiar 
şi un copil. 

Apoi, lovi din nou. De data asta îşi luă avânt, altfel nu 
ar fi ajuns la el. În niciun caz nu avea să fie forțat să facă un 
pas spre copilul încăpățânat. 

- De unde ţi-a intrat în cap această lucrare a diavolului? 

EI privi în jos, spre picioarele tatălui. Din acel moment 
nu avea să mai răspundă decât la întrebările la care voia să 
răspundă. Putea să-l bată cât voia, nu avea să mai răspundă. 

- Aha, nu răspunzi. Atunci, va trebui să te pedepsesc. 

Îl trase de ureche până în camera sa şi îl aruncă pe pat. 

- Rămâi aici până venim să te luăm, ai înțeles? 

Nici la asta nu răspunse. Surprins, tatăl rămase o clipă 
nemișcat cu gura întredeschisă, de parcă atitudinea acelui 
copil ar fi anunţat Judecata de apoi sau apropierea poto- 
pului. Apoi, îşi reveni. 

- a-ţi toate lucrurile şi pune-le pe hol, zise el. Nu îţi iei 
pantofii, hainele și aşternutul. Dar tot restul dispare. 

Luă copilul din fața soției sale şi o lăsă singură. Lumina 
palidă care se strecura printre jaluzele îi arunca dungi pe 
chip. 

Fără copil nu avea să plece nicăieri. Ştia asta. 

- Doarme, zise el când cobori de la etaj. Acum 
spune-mi: ce se petrece? 

- Ce se petrece? 

Ea întoarse încet capul. 

- Nu ar trebui să pun eu întrebarea asta? 

Ochii îi erau întunecați. 

- Cu ce te ocupi? Din ce câştigi atât de mulți bani? Faci 
ceva ilegal? Şantajezi oamenii? 

- Dacă şantajez oamenii? De unde i-a venit ideea asta? 

Ea îşi feri chipul. 

- Nu are importanță. Mai bine ne laşi să plecăm, pe 
mine şi pe Benjamin. Nu vreau să mai rămân aici. 

El se încruntă. Ea punea întrebări. Avea pretenţii. Era 
ceva ce îi scăpa? 

- Am întrebat: cum ţi-a venit ideea asta? 

Ea ridică din umeri. 

- Cum să-mi vină? Eşti mereu plecat. Nu vorbeşti. 
Păstrezi o sumedenie de cutii într-o cameră, de parcă ar fi 
sfintele moaşte. Minţi cu privire la familia ta. Tu... 

El nu o întrerupse. Ea se opri singură. Privi jenată în 
pământ, nefiind în stare să adune cuvintele pe care nu ar fi 
trebuit să le rostească niciodată. 

- Ai umblat prin cutiile mele? 

Întrebarea fu pusă încet, dar adevărul ardea ca focul pe 
piele. 

Aşadar, ştia lucruri despre el pe care nu ar fi trebuit să 
le ştie. 

Dacă nu scăpa de ea, era pierdut. 

Tatăl se uită la el cum își stivui toate lucrurile într-o 
grămadă. Jucării vechi, cărți de Ingvald Lieberkind cu 
imagini despre animale, toate mărunţișurile pe care le 
strânsese. O creangă cu care se putea scărpina bine pe spate, 
o oliță cu clești de raci, arici de mare pietrificați și belem- 
niți. Totul era adunat în acea grămadă. Când termină, tatăl 
trase patul la o parte şi îl răsturnă. Așa ieşiră la iveală toate 
secretele sale de sub saltea. Benzi desenate, reviste, toate 
acele momente de fericire. 

Tatăl său se uită la toate revistele şi caieţelele cu benzi 
desenate. Apoi se apucă să numere. La fiecare îşi umezea 
din nou degetele şi număra mai departe. Fiecare revistă îi 
provoca un sunet scârbit. Pentru fiecare sunet primea o 
lovitură de curea. 

- Douăzeci şi patru de reviste. Nu te întreb de unde le 
ai, Chaplin. Nu mă interesează. Acum te întorci, iar eu o să 
te lovesc de douăzeci și patru de ori. După aceea, nu vreau 
să mai văd astfel de porcării în această casă. E clar? 

El nu răspunse. Se uită doar la grămadă și îşi luă 
rămas-bun de la fiecare revistă. 

- Nu răspunzi? Atunci numărul loviturilor se dublează. 
O să înveţi, iar data viitoare vei deschide gura. 

Dar el nu învăţă. În ciuda dârelor lungi de pe spinare și 
a vânătăilor de la ceafă, nu scoase niciun sunet până când 
tatăl său îşi strânse cureaua. Nicio vorbă nu îi trecu de 
buze. Niciun scâncet. 

Cel mai greu lucru urmă zece minute mai târziu, 
când i se porunci să coboare în curte și să dea foc tuturor 
lucruşoarelor sale. Să nu plângă - asta a fost cel mai greu. 

Ea stătea aplecată ușor în fața cutiilor. Vorbind întruna 
cu ea, soțul ei o târâse pe scări în sus, dar ea nu voia să 
spună nimic. Absolut nimic. 

- Două lucruri trebuie să lămurim, zise el. Dă-mi 
telefonul. 

Ea îl scoase din buzunar, ştiind prea bine că acolo el nu 
avea să găsească răspunsuri la întrebările sale. Kenneth o 
învățase cum să şteargă listele cu apeluri. 

El apăsă diverse taste și se uită la ecran, dar nu reuşi să 
găsească nimic. Asta o bucură. O bucură, pentru că el nu 
obținea ce voia. Ce putea să facă acum cu bănuiala sa? 

- Ai învățat cumva să ştergi listele de apeluri? 

Ea nu răspunse. Îi luă doar telefonul din mână și îl puse 
din nou în buzunarul de la spate al pantalonilor. 

El arătă spre încăperea îngustă în care se aflau cutiile. 

- Arată în regulă. Ai făcut treabă bună. 

Ea respiră mai uşurată. Nici aici nu avea vreo dovadă. 
Până la urmă trebuia s-o lase să plece. 

- Dar mă tem că nu destul de bună. Ia uită-te. 

Ea clipi în timp ce se străduia să cuprindă toată încă- 
perea. Oare nu erau paltoanele la locul lor? Se vedea 
adâncitura din capacul cutiei cumva? 

- Vezi dungile de aici? 

El se aplecă şi arătă spre laturile din față ale cutiilor. 

O dungă mică, neagră, la marginea cutiei, şi o dungă 
mică, neagră, la marginea altei cutii. Se uneau aproape 
perfect, dar nu tocmai. 

- Dacă scoţi cutiile şi apoi le stivuieşti, ele stau altfel 
când sunt reașezate. Vezi? 

El arătă spre alte două dungi, care nici ele nu se uneau 
perfect. 

- Ai scos cutiile şi apoi le-ai pus la loc. E foarte simplu. 
lar acum o să-mi povesteşti ce ai găsit înăuntru. 

Ea scutură din cap. 

- Eşti nebun. Sunt doar cutii din carton, nimic altceva. 
De ce m-ar interesa ce e în ele? Sunt aici de când ne-am 
mutat. S-au mai așezat de la sine, asta e tot. 

A mers încă o dată bine, se gândi ea. Explicaţia era 
plauzibilă. 

Dar pentru el nu era, evident, suficient de plauzibilă, 
căci scutură din cap. 

- OK, atunci să verificăm, mârâi el şi o lipi de peretele 
holului. 

Rămâi pe loc, altfel o să regreți, îi spunea privirea lui. 

În timp ce el începea să scoată cutiile afară, ea se uită 
pe coridorul îngust, care, în principiu, nu era nimic altceva 
decât un spaţiu mort: un taburet lângă uşa de la dormitor, 
o vază în fața ferestrei de la mansardă. Aparatul de șlefuit 
de sub panta acoperişului. 

Dacă aș putea să-l lovesc cu taburetul în cap... 

Ea înghiţi în sec şi îşi frânse mâinile. Cât de tare trebuia 
să lovească? 

În acest timp, soţul ei scotea o cutie după cealaltă din 
cameră și i le trântea la picioare. 

- Haide să vedem. Imediat vom şti dacă ai căutat prin 
ele sau nu. 

Ea se uită în cutie când el deschise capacul. Era cutia 
care se aflase jos de tot şi cumva în mijloc. Una dintre cele 
două cutii din inima camerei aceleia mortuare. Una dintre 
cele două cutii care ascundeau cele mai intime secrete ale 
sale: articolele de ziar despre ea în parcul Bernstorff şi cutia 
din lemn cu toate adresele și informaţiile despre familii. 
Ştia, se pare, foarte exact unde se afla. 

Ea închise ochii şi se forță să respire cât mai uşor. Dacă 
exista un Dumnezeu, acum era momentul să o ajute. 

- Nu ştiu de ce scoţi toate hârtiile astea. Ce legătură au 
cu mine? 

El îngenunche pe jos, scoase primul teanc de extrase 
din ziare şi le puse deoparte. Probabil ca să nu văd artico- 
lele de ziar despre mine, în caz că mă găseşte nevinovată, se 
gândi ea. 

Așadar, îl convinsese. 

Atunci, el scoase cu atenţie cutia din lemn. Nu trebui 
nici măcar să o deschidă, lăsă capul în jos şi zise foarte încet: 

- De ce nu ai putut să-mi laşi lucrurile în pace? 

Ce văzuse? Ce nu văzuse ea? 

Ea se uită la spatele lui şi din nou la taburet şi din nou 
la spatele lui. 

Ce însemnau hârtiile aflate în cutia din lemn? De ce îşi 
strângea pumnul de i se vedeau oasele? 

Ea îşi duse mâna la gât şi simți cum îi pulsa jugulară. 

Când se întoarse spre ea, ochii lui nu mai erau decât 
două fante înguste, iar privirea îi era atât de plină de 
dispreț, încât ea rămase fără aer. 

Până la taburet mai erau totuși trei metri. 

- Nu am umblat în lucrurile tale, zise ea. De ce ai crede 
asta? 

- Nu cred, ştiu! 

Ea făcu un pas mic spre scaun. El nu reacționă. 

- Uite! 

Îi arătă partea din față a cutiei din lemn. Ea nu vedea 
nimic. 

- Ce să fie acolo? întrebă ea. Nu văd nimic. 

Când ninge şi se topeşte în acelaşi timp, poţi să vezi 
uneori cum fulgii de nea se dizolvă în drum spre pământ. 

Cum uşurinţa și frumuseţea sunt absorbite de aerul din 
care au izvorât. Cum magia dispare brusc. 

Acum se simţi ca un astfel de fulg de zăpadă, când o 
apucă de picioare și i le trase de sub ea. În cădere văzu cum 
viaţa i se dizolvă și cum tot ce ştie se transformă în praf. 
Simţi cum capul îi lovea pardoseala și că el încă o ţinea de 
picioare. 

- Nu, pe cutie nu se vede nimic, dar ar trebui să fie ceva 
acolo, se răsti el. 

Ea simţi sângele de la tâmplă, dar nu şi durerea. 

- Nu înţeleg ce vrei, se auzi spunând. 

- Pe capac era o sârmă. 

EI se aplecă spre ea şi o ținu în continuare strâns. 

- Dă-mi drumul, vreau să mă ridic. O fi căzut, e foarte 
simplu. Când ai umblat ultima oară la cutii? Acum patru 
ani? Se pot întâmpla multe în patru ani. 

Apoi trase aer în piept cât putu de mult şi zbieră din toți 
rărunchii: 

- Dă-mi drumul! 

Dar el nu îi dădu drumul. 

O târî pe jos spre camera plină de cutii. Ea văzu cum 
distanța față de taburet era tot mai mare. Văzu dâra de 
sânge de pe jos. Auzi înjurăturile lui şi pufăitul când o 
țintui, apăsând-o cu piciorul în spinare. 

Vru să ţipe din nou, dar nu mai avea aer. 

Apoi, el ridică piciorul, o apucă de subsuori și o aruncă 
în cameră. Acolo rămase întinsă în camera ticsită de cutii, 
sângerând și paralizată, prea şocată ca să poată reacționa. 

Ea observă doar că el făcu doi paşi repezi într-o parte 
şi că acea cutie care o trădase fu ridicată sus deasupra ei. 

Apoi o lăsă să îi cadă greu pe piept. 

Preţ de o clipă, rămase fără aer. Instinctiv se întoarse un 
pic într-o parte şi trase un picior peste celălalt. 

Următoarea cutie zbura deja spre ea, apăsându-i brațul 
pe coaste și făcând imposibilă orice mișcare a corpului. 
Urmă o a treia cutie. 

Trei cutii grele. 

Spre picioare mai zărea încă deschizătura ușii și o 
bucăţică din hol, dar şi asta dispăru când el îi puse alte 
cutii pe picioare și o alta pe jos, în dreptul ușii. În tot acest 
timp nu zise niciun cuvânt. Nici măcar când trânti uşa şi 
o închise. 

Ea nici nu strigase după ajutor. Dar cine ar fi putut să 
o ajute? 

Vrea să mă lase aici? se întrebă ea. Diafragma preluă 
respiraţia din coşul pieptului. Prin fereastră pătrundea un 
pic de lumină, dar tot ce putea vedea erau pereți maro din 
carton. 

La un moment dat, când afară era deja întuneric, tele- 
fonul din pantaloni îi sună. 

Sună, şi sună, şi apoi se opri şi el. 


21 


Pe parcursul primilor douăzeci de kilometri pânä 
la Karlshamm, Carl fumă patru țigări pentru a scăpa de 
tremuriciul provocat de cafeaua lui Tryggve Holt. 

Mai bine ar fi terminat interogatoriul seara trecută 
şi s-ar fi dus apoi direct acasă. Acum ar fi stat comod cu 
ziarul în pat, înconjurat de aroma clătitelor lui Morten. 

În schimb, avea un gust rău în gură. 

Sâmbătă dimineață. În trei ore era acasă. Atât mai 
trebuia să reziste. 

La radio tocmai se transmitea un vals cântat pe 
hardingfele, o vioară tradițională, când interveni bâzâitul 
mobilului său. 

- Bună, Carl. Unde eşti? întrebă vocea de la celălalt 
capăt. 

Carl se uită la ceas. Era abia nouă, ceea ce însemna că 
apelul nu anunța nimic bun. Când se mai trezise fiul său 
vitreg atât de devreme într-o sâmbătă dimineață? 

- Ce s-a întâmplat, Jesper? 

Băiatul părea necăjit. 

- Eu nu mai rezist la Vigga. Mă mut înapoi acasă, bine? 

Carl dădu radioul mai încet. 

- Cum, acasă? Trezeşte-te, Jesper! Vigga tocmai mi-a 
dat un ultimatul. Ea vrea de asemenea să vină acasă. Şi, 
dacă nu-mi convine, atunci vrea să vindem casa, ca să 
poată lua jumătate din bani. Şi atunci, unde naiba vei locui? 

- Dar nu poate să facă asta, nu-i așa? 

Era surprinzător cât de puţin își cunoştea băiatul 
propria mamă. 

- Ce s-a întâmplat, Jesper? De ce vrei să te muţi înapoi 
acasă? Te-ai săturat de acoperișul găurit al șopronului pe 
care ea îl numește casă? Sau trebuie să-l întreţii cu mâna ta? 

În sinea lui, Carl zâmbi. Câteva săgeți din acestea dimi- 
neața făceau bine la sănătate. 

- Până la școala din Allerød e al naibii de mult de mers. 
E greu. Şi, în afară de asta, Vigga bocește tot timpul. Nu am 
chef să tot ascult asta. 

- Boceşte? Cum aşa? 

Carl îşi regretă imediat întrebarea. Cât de idiot putea fi! 

- Nu, Jesper, uită că am întrebat. Nici nu vreau să ştiu. 

- Ah, Carl, încetează. Doar nu așa! Ea boceşte de 
fiecare dată când nu e un bărbat în casă şi, deocamdată, nu 
e niciunul. Te apucă greaţa. 

Nu e niciun bărbat în casă? Unde dispăruse poetul cu 
ochelari cu ramă din baga? Găsise o muză cu un portofel 
mai bine dotat? Una care din când în când îşi mai ţinea 
şi gura? 

Carl privi peisajul udat de ploaie. Sistemul de navigație 
îi recomanda să o ia prin Rödby şi Brâkne-Hobby, dar 
drumul arăta destul de șerpuit şi neted. Câţi afurisiți de 
copaci erau în țara asta? 

- De aceea vrea să se întoarcă în Ranneholtpark, 
continuă Jesper. Acolo măcar te are pe tine. 

Carl scutură din cap. Ce compliment dubios mai era şi 
ăsta? 

- OK, Jesper. Ca să fim lămuriţi: Vigga nu-mi intră în 
niciun caz în casă. Ascultă, îți dau un miar dacă o convingi. 

- Ah, şi cum să fac asta? 

- Cum? Băiete, e evident: găseşte-i un bărbat. Două 
miare dacă reușeşti asta în weekendul ăsta. Şi atunci o să-ți 
dau voie să te întorci. Altfel, nu. 

Două muște dintr-o lovitură. Carl era destul de 
mulțumit de sine însuşi, iar Jesper era confuz. 

- Şi încă ceva. Când te întorci, nu vreau să aud nicio 
cârcoteală legată de faptul că Hardy locuieşte la noi. Dacă 
nu îți convin mirosurile, poți să te duci să stai în căsuţa din 
prerie a Viggăi. 

O clipă se făcu liniște. Gândul trebuia să răzbată prin 
filtrul de adolescent - reacția automată de respingere şi 
inerția, plus o porție de apatie matinală. 

- Două miare bani gheaţă? se auzi apoi. OK, o să împart 
câteva anunţuri. 

- S-a făcut. 

În privinţa metodei, Carl avea nişte dubii. Ar fi consi- 
derat mai eficient dacă Jesper invita câțiva artişti faliți la 
căsuță. Atunci şi-ar fi putut face o impresie imediată cu 
privire la minunatul atelier pe care îl primeau gratis la 
achiziționarea unei hipioate trecute prin multe. 

- Ce vrei să scrii în anunțuri? 

- N-am idee, Carl. 

Se gândi. Trebuia să fie ceva deosebit. 

- Poate ceva de genul: „Salut! Mama mea e super şi 
caută un tip super. Plicticoşi fără un ban în traistă sau 
muritori de foame, nici nu vă osteniți“. 

Îl pufni râsul. 

- Ei da, poate că ar trebui să te mai gândeşti! 

- O, Carl! 

Jesper scoase iar sunetul acela de lene. 

- Poţi să te duci chiar acum la bancă. 

Apoi închise. 

Carl îşi continuă drumul. Treptat căsuţa din grădină a 
Viggăi se estompă, pierdută printre gândurile sale, iar el 
văzu din nou în fața sa peisajul suedez. Case maro-roşcat și 
vaci care păşteau în ploaia torențială. 

Câteodată, telefonia mobilă facilita niște lucruri care 
chiar nu aveau ce căuta laolaltă. 


Zâmbetul slab, pe care Hardy i-l dărui lui Carl când 
acesta intră în cameră, părea cam apăsător. 

- Unde ai fost? întrebă el încet în timp ce Morten îi 
ştergea piureul de cartofi de la gură. 

- Ah, am făcut o excursie până în Suedia. Am mers prin 
Blekinge şi acolo am înnoptat. În dimineaţa asta am stat la 
Karslhamn în fața unei secții de poliție mari și frumoase și 
închise. Aia sunt mai răi ca noi. Ghinion dacă se întâmplă 
sâmbăta vreo infracțiune. 

Îşi permise un rânjet ironic, dar Hardy nu găsi treaba 
prea amuzantă. 

De altfel, ceea ce spunea Carl nu era chiar așa. La secție 
exista un telefon la ușă. Apăsaţi B și spuneți-vă problema, 
scria pe un afiș aflat alături. Încercase asta, dar când îi 
răspunse cel care făcea de serviciu, nu înțelesese niciun 
cuvânt. Apoi, omul încercase varianta suedeză a limbii 
engleze, iar Carl înțelesese şi mai puţin. 

Apoi, plecase pur şi simplu. 

Carl îl bătu pe umăr pe chiriașul său corpolent. 

- Mulţumesc, Morten. Mă ocup eu pentru o clipă, bine? 
Fii drăguţ şi fă-mi între timp o cafea, dar să nu fie prea tare. 

Se uită la fundul uriaş al lui Morten, care se îndrepta 
spre bucătărie. Nu mâncase decât tort cu frișcă în ultimele 

săptămâni? Două roţi de tractor erau nimic pe lângă 
fundul lui. 

Apoi, se întoarse spre Hardy. 

- Pari trist. S-a întâmplat ceva? 

- Morten o să mă omoare cu zile, şopti Hardy. Toată 
ziua mă îndoapă de parcă nu ar mai avea nimic altceva de 
făcut. „Hrană forțată“ o numesc eu. Mâncare grasă de la 
care trebuie să mă cac mereu. Nu înţeleg, până la urmă tot 
el trebuie să strângă mizeria. Nu poţi să-l rogi să mă mai 
lase în pace? Măcar din când în când? 

Când Carl vru să-i dea iar o lingură de mâncare, el 
scutură din cap. 

- Şi vorbăria asta! Mă înnebuneşte! Paris Hilton şi 
legea succesiunii, plata pensiilor şi tot soiul de alte porcării. 
Toată ziulica. Ce mă interesează? Tot soiul de teme banale, 
care se scurg aşa, nesortate, din gura lui. 

- Nu poți să-i spui chiar tu? 

Hardy închise ochii. OK, se pare că încercase. Morten 
era însă mai degrabă perseverent, nu se schimba cu una, 
cu două. 

Carl încuviință. 

- Sigur că voi vorbi cu el, Hardy. Şi, altfel, cum merge? 
se interesă el prevăzător, căci o asemenea întrebare te putea 
arunca direct în mijlocul unui câmp minat. 

- Am dureri-fantomă. 

Carl se uită cum mărul lui Adam al lui Hardy se lupta 
cu mişcările de înghiţire. 

- Vrei să bei ceva? 

Luă sticla de apă din suportul de lângă pat şi puse paiul 
îndoit cu grijă în colțul gurii lui Hardy. 

Dacă Morten şi Hardy se certau, cine avea să facă asta 
toată ziua? 

- Dureri-fantomă? Unde anume? întrebă Carl. 

- Cred că la genunchi. E destul de greu de localizat. 
Simt de parcă m-ar prelucra cineva cu o perie de metal. 

- Vrei o injecție? 

Hardy încuviință. Morten putea să i-o administreze 
într-o clipă. 

- Cum stai cu senzațiile din degete şi umăr? Mai poți 
mișca încheietura? 

Hardy lăsă colţurile gurii în jos. Era un răspuns limpede. 

- Apropo de fantome. Nu ai lucrat odată la un caz cu 
poliția din Karlshamn? 

- De ce? Ce legătură are asta cu durerile-fantomă? 

- Niciuna. Era doar o asociere de idei. Am nevoie de un 
computer de poliție care să realizeze portretul-robot al unui 
criminal. Am un martor în Blekinge, care îl poate descrie. 

- Şi? 

- E destul de urgent, însă poliția suedeză e la fel de 
harnică la închis secţii ca și noi. După cum spuneam, la 
şapte dimineaţa stăteam în fața unei clădiri mari, galbene, 
în Erik Dahlbergsvăgen, în Karlshamn, şi mă holbam la 
afişul cu 9.00-15.00. Sâmbătă şi duminică închis. Cam asta 
a fost. Într-o sâmbătă! 

- Aha. Şi eu ce să fac? 

- Poţi să-l rogi pe prietenul tău din Karlshamn să facă o 
favoare Departamentului Q din Copenhaga. 

- De unde ştii că prietenul meu mai lucrează în 
Karlshamn? Au trecut cel puţin şase ani de atunci. 

- Atunci poate că e în altă parte. Dacă îmi spui numele, 
ajung eu cumva până la el. Doar polițist mai e, nu-i aşa? Nu 
era un tip din ăla destoinic? Ei bine, în orice caz, ai putea 
să-l rogi să pună mâna pe telefon şi să sune la cineva care 
face portrete din astea robot. Nu poate să fie atât de greu. Tu 
n-ai face asta pentru colegul nostru suedez, dacă te-ar ruga? 

Pleoapele grele ale lui Hardy nu anunțau nimic bun. 

- O să fie un weekend scump, zise el apoi. Asta dacă 
există un desenator în apropiere de martor, care să fie 
dispus să facă treaba. 

Carl se uită la cana de cafea pe care Morten i-o pusese 
pe noptieră. Dacă nu ai fi ştiut mai bine, ai fi zis că pusese 
la fiert o cană de ulei ca să se facă şi mai negru. 

- E bine că ai venit, Carl, zise Morten. Atunci pot să plec. 

- Pleci? Unde vrei să te duci? 

- La marșul funebru pentru Mustafa Hsownay. Începe 
la ora două, de la S-Bahn, în Nørrebro. 

Carl încuviință. Mustafa Hsownay era încă o victimă 
nevinovată a luptei dintre bandele de rockeri şi cele de 
imigranţi pentru controlul pieței de droguri. 

Morten ridică braţul şi flutură scurt un steag, probabil 
unul irakian. De unde naiba îl avea? 

- Am fost coleg de clasă cu un tip care locuia în 
Mjolnerpark, aşezarea unde a fost împușcat Mustafa. 

Alţii ar fi ezitat înainte de a aduce nişte argumente de 
solidaritate atât de subțirele, dar nu şi Morten. 


Aproape că şedeau întinşi unul lângă celălalt. Carl în 
colțul comod pe sofa, cu picioarele cocoțate pe măsuța de 
cafea, iar Hardy în patul de spital, corpul lung și paralizat 
aşezat pe o parte. De când dăduse Carl drumul la televizor 
închisese ochii. Expresia amară a gurii sale părea să se 
estompeze încetişor. 

Erau ca un cuplu căsătorit de multă vreme, care în 
sfârşit se poate relaxa la finalul zilei în prezenţa inevitabilă 
a crainicelor machiate strident. Să doarmă pur şi simplu 
sâmbătă seară. Dacă s-ar fi şi ţinut de mână, tabloul ar fi 
fost complet. 

Carl se sili să-şi ridice pleoapele grele şi constată că 
jurnalul de ştiri la care se uita era ultimul al zilei. 

Era vremea să-l pregătească pe Hardy pentru somn şi să 
se ducă şi el la culcare. 

Se uită la ecran. Marșul funebru pentru Mustafa 
Hsownay se mișca încet şi plin de demnitate de-a lungul 
Nørrebrogade. Mii de chipuri tăcute alunecau prin fața 
camerei, iar de la ferestre erau aruncate lalele roşii pe cata- 
falc. Imigranții din toate țările Domnului, şi la fel de mulți 
danezi, urmau coşciugul, mulți ţinându-se de mână. 

Cazanul de vrăjitoare care era Copenhaga încetase 
pentru o clipă să mai bolborosească. Războiul bandelor nu 
era războiul tuturor. 

Carl încuviință în sinea lui. E bine că Morten se dusese 
acolo. Probabil că nu participau mulți oameni din Allerød. 
Nici el nu se urnise. 

- Uite-l pe Assad, zise Hardy încetişor. 

Carl se uită la el. Fusese treaz tot timpul? 

- Unde? 

Se uită pe ecran și descoperi în aceeaşi secundă capul 
rotund al lui Assad, aflat în mulțimea de pe trotuar. 

Spre deosebire de ceilalţi, el nu se uita la coşciug, ci spre 
cei care îl urmau. Capul său se mişca aproape inobservabil 
dintr-o parte în cealaltă, ca un animal de pradă care îşi 
urmăreşte prada prin desiș. 

Expresia lui era serioasă. Apoi, imaginea dispăru. 

- Ce naiba? murmură Carl ca pentru sine. 

- Arăta ca unul de la serviciile secrete, mârâi Hardy. 


Către trei dimineaţa, Carl se trezi cu inima bubuindu-i 
în piept. Plapuma de pe el era grea ca plumbul. Nu era 
o senzație plăcută. Se simțea de parcă ar fi avut un acces 
brusc de febră. De parcă s-ar fi lăsat o turmă de viruși peste 
el, paralizându-i sistemul nervos. 

Încercă să tragă aer în piept şi își duse mâna la inimă. 
De ce simt acum panică? se întrebă el și îl lovi nevoia de a 
apuca mâna cuiva. 

Deschise ochii. Era o noapte neagră. 

Tricoul i se lipise de corp, lac de sudoare. Am mai păţit 
asta o dată, se gândi şi îşi aminti de colaps. 

Focurile trase asupra lui, Anker şi Hardy în Amager 
fuseseră motivul. Oare bomba cu ceas încă mai ticăia? 

Gândește-te la incident, pătrunde-l, așa reușești să te 
distanțezi, îl sfătuise Mona în timpul tratamentului. 

Strânse pumnii și îşi aminti cum se cutremurase 
podeaua când Hardy fusese nimerit şi cum fusese şi el 
zgâriat la tâmplă de un glonţ. La sentimentul pe care 
îl avusese când Hardy se lovise de el și îl trăsese în jos, 
mânjindu-l cu sânge. La tentativa eroică a lui Anker de a-l 
opri pe criminal, deşi era grav rănit. Apoi, de ultima lovi- 
tură fatală care a făcut ca sângele din inima lui Anker să se 
scurgă printre scândurile murdare ale podelei. 

Analiză de mai multe ori situația. Își aminti ruşinat de 
neputinţa sa şi de uimirea lui Hardy, care nu înţelegea de ce 
se petrecuseră lucrurile așa. 

Bubuitul inimii nu se calma însă defel. 

La naiba, înjură el de câteva ori şi aprinse lumina, luân- 
du-şi o ţigară. Mâine-dimineaţă o va suna pe Mona şi îi va 
spune că e din nou groasă. O va suna şi va folosi în voce 
tot farmecul de care era în stare, plus un vârf de cuţit de 
neputinţă. Poate îi va oferi mai mult decât o consultație. 
Doar avea voie să spere. 

La acel gând zâmbi şi inspiră adânc fumul. Apoi închise 
ochii şi își simți din nou inima ca un ciocan pneumatic. 
Oare chiar era bolnav? 

Se ridică destul de greu şi se târî pe scări în jos. Dacă 
avea infarct, mai bine nu rămânea sus, întins în pat. 

Când ajunse la scară, se prăbuşi, și își reveni doar când 
Morten, cu steagul irakian în jurul capului, îl scutură zdravăn. 


Sprâncenele doctorului de la salvare îi indicară lui Carl 
că nu ar fi trebuit să se ostenească până la spital. „Surmenaj“, 
suna diagnosticul scurt şi lapidar. 

Surmenaj! Ce jignire! Plus remarcile stereotipe ale 
doctorului şi câteva pastile, care îl doborâră efectiv pe Carl 
şi îl trimiseră în țara viselor până a doua zi spre prânz. 

Era ora unu şi jumătate când se trezi, duminică. Capul îi 
era plin de imagini îngrozitoare, dar inima îi bătea normal. 

- Să-l suni pe Jesper, îi zise Hardy, aflat pe patul său, 
când Carl cobori într-un târziu, împleticindu-se. Eşti OK? 

Carl ridică din umeri. 

- În mansarda mea bântuie chestii pe care nu le pot 
controla, răspunse el. 

Hardy încercă să zâmbească, iar Carl ar fi vrut să-și 
muşte limba. Era greu să-l ai mereu pe Hardy prin preajmă. 
Trebuia să te gândeşti bine înainte să deschizi gura. 

- M-am mai gândit la treaba cu Assad de seara trecută, 
zise Hardy. Ce ştii, de fapt, despre el, Carl? Nu ar fi trebuit 
până acum să îi fi cunoscut familia? Nu ar fi momentul să 
îl vizitezi? 

- De ce spui asta? 

- Nu e normal să te interesezi de partenerul tău? 

- Partener? 

De când devenise Assad partenerul său? 

- Hardy, te cunosc, zise el. Ai ceva în minte. Mai bine 
spune la ce te gândeşti! 

Hardy îşi trase colțurile gurii într-un fel de zâmbet. Era 
frumos când reuşeai să înţelegi pe cineva. 

- Vreau doar să spun că aseară, la televizor, l-am văzut 
brusc cu alți ochi. De parcă nu l-aş fi cunoscut până acum. 
Ce zici, îl cunoşti pe Assad? 

- Mă întreb, mai degrabă, pe cine naiba cunosc eu cu 
adevărat? 

- Unde locuieşte, ştii asta? 

- Din câte ştiu, în Heimdalsgade. 

- Din câte ştii? 

Unde locuieşte? Cum e familia lui? Era un adevărat 
interogatoriu. Şi, din păcate, Hardy avea dreptate. Nu ştia 
absolut nimic despre Assad. 

- Zici că trebuie să-l sun pe Jesper? divagă el. 

Hardy încuviință uşor. Treaba cu Assad nu era termi- 
nată, era limpede. Dar la ce putea să-i folosească? 

Carl puse mâna pe mobil. 

- Ai sunat? îl întrebă pe Jesper în secunda următoare. 

- Poţi să pregăteşti banii, Kalle. 

Carl simţi nevoia să clipească uimit. Suna al naibii de 
încrezut. 

- Carl! Mă cheamă Carl! Jesper, dacă îmi mai spui încă 
o dată Kalle, atunci o să surzesc selectiv. Eşti avertizat. 

- OK, Kalle. Râsul lui Jesper era de-a dreptul palpabil. 
Atunci, hai să vedem dacă îţi funcționează auzul. Am găsit 
un tip pentru Vigga, auzi? 

- Aha. Tipul merită două mii de coroane sau mâine îl 
aruncă odată cu apa din cadă, așa, ca pe poet. Atunci chiar 
îţi iei adio de la bani. 

- Are patruzeci de ani, are un Opel Vectra, un magazin 
şi o fată de nouăsprezece ani. 

- Ce chestie. Şi unde l-ai găsit? 

- Am pus un anunț la el în magazin. Primul anunţ. 

Ei, se pare că îşi câştigase uşor banii. 

- Şi de ce crezi că negustorul i se potriveşte lui Vigga? 
Arată ca Brad Pitt? 

- Visează mai departe, Carl. Pitt ar trebui să se ducă o 
săptămână la solar pentru asta. 

- Vrei să spui că e negru? 

- Nu chiar negru, dar nici departe nu e. 

Carl îşi ținu răsuflarea, în timp ce restul poveștii îi era 
transmis cu mare precizie. Bărbatul era văduv cu ochii 
căprui, timizi. Exact ce îi plăcea lui Vigga. Jesper îl târâse 
direct la căsuţă, iar bărbatul lăudase picturile Viggăi şi 
exclamase încântat că acea căsuță din grădină era cel mai 
comod loc pe care îl văzuse în viaţa lui. Și aşa, treaba dema- 
rase bine. În acel moment erau în oraș și mâncau de prânz 
într-un restaurant din centru. 

Carl scutură din cap. Nu ar fi trebuit să fie încântat? În 
schimb, în burtă i se răspândi o senzaţie neplăcută. 

Când Jesper termină, închise ca în reluare telefonul. 
Morten şi Hardy se holbau la el, ca doi maidanezi în aştep- 
tarea unei bucățele de carne. 

- Strângeţi pumnii, poate am fost salvaţi pe ultima sută 
de metri. Jesper i-a făcut Viggăi lipeala cu bărbatul ideal. Se 
pare că mai putem rămâne aici o vreme. 

Morten bătu încântat din palme. 

- Nu, ce frumos! exclamă el. Şi cine este prințul alb al 
Viggăi? 

- Alb? 

Carl încercă să pară vesel, dar, dintr-un motiv sau altul, 
nu îi ieşi. 

- Potrivit lui Jesper, Gurkamal Singh Pannu este cel mai 
întunecat indian aflat la nord de Ecuator. 

Îi auzise oare pe cei doi bărbaţi trăgând aer în piept? 

Pe timpul zilei, cartierele mărginaşe din Nørrebro erau 
marcate de albastru şi alb, şi de expresii triste. Carl nu mai 
văzuse niciodată atât de mulţi fani ai FC Kopenhagen care 
să arate de parcă li s-ar fi înecat corăbiile. Peste tot se aflau 
pe jos steaguri, şi se părea că toate cutiile de bere erau prea 
grele pentru a fi ridicate la gură. Cântecele de luptă amuţi- 
seră, şi doar din când în când se mai auzea pe stradă câte 
un urlet frustrat. Ca urletele de durere ale antilopelor gnu 
a căror turmă fusese atacată de lei. 

Doi la zero pierduseră eroii lor împotriva celor de la 
Esbjerg. După paisprezece victorii acasă, o înfrângere 
împotriva unei echipe care tot anul nu câștigase niciun 
meci în deplasare. 

Orașul era distrus. 

Carl parcă pe Heimdalsgade şi se uită în jur. De când 
lucrase în patrulă în zonă, magazinele imigranţilor se 
întinseseră ca movilele de cârtiță. Duminica, agitația de 
aici era maximă. 

Găsi numele lui Assad pe o plăcuţă de la uşă şi apăsă 
soneria. Mai bine să vină până aici degeaba decât să fie 
refuzat la telefon sau să i se ofere o scuză. Dacă Assad nu 
era acasă, avea să se ducă la Vigga. Ea îi va spune care era 
dreptul valabil acum conform ideilor din capul ei. 

După douăzeci de secunde, nu răspunsese încă nimeni. 

Făcu un pas în spate şi se uită în sus la balcoane. 

Nu era clădirea tipică de ghetou la care se așteptase. 
Erau surprinzător de puţine antene parabolice, iar rufele 
nu erau întinse nicăieri la uscat. 

- Vrei să intri? întrebă o voce tânără și o fată blondă 
deschise uşa. 

- Mulţumesc, răspunse el şi intră în bloc. 

Locuinţa se afla la etajul al treilea. Spre deosebire de 
plăcuţele elaborate ale vecinilor săi arabi, numele lui Assad 
era trecut simplu pe ușă. 

Carl apăsă de mai multe ori pe sonerie, dar ştia deja că 
venisedegeaba. Se aplecă şi se uită prin fanta pentru scrisori. 

Locuința părea goală. În afară de reclame și câteva plicuri, 
nu se mai vedeau decât câteva fotolii de piele desfundate. 

- Ei, tipule, ce faci acolo? 

Carl se întoarse şi se trezi în dreptul nasului cu o pereche 
largă de pantaloni albi de jogging, cu dungi pe laterală. În 
partea de sus a pantalonilor se ivea un culturist cu plete 
cârlionțate până la umăr. Carl se îndreptă. 

- Vreau să dau de Assad. Ştii dacă azi a fost acasă? 

- Şiitul? Nu, nu a fost. 

- Dar familia lui? 

Omul înclină uşor capul într-o parte. 

- Eşti sigur că îl cunoşti? Tu eşti ticălosul care sparge 
locuinţele oamenilor de aici? De ce te-ai holbat prin fanta 
pentru scrisori? 

Se împinse cu pieptul său dezvoltat în umărul lui Carl. 

- Încetişor, Rambo. 

Carl puse mâna pe împletitura de mușchi abdominali și 
căută în buzunar legitimaţia de poliţist. 

- Assad e prietenul meu şi asta ești şi tu dacă îmi 
răspunzi acum imediat la întrebări. 

Tipul se uită la legitimaţia pe care Carl i-o ținea sub nas. 

- Cine naiba ar vrea să devină prieten cu un tip cu o 
afurisită de legitimaţie de polițist? 

Dădu să se întoarcă, dar Carl îl apucă de mânecă. 

- Poate eşti drăguţ şi îmi răspunzi la întrebare. Şi 
anume... 

- Ia mai du-te dracului, idiotule. 

Carl dădu din cap. În circa trei secunde și jumătate avea 
să îi arate acestui decerebrat mâncător de pulberi proteice 
cine era idiotul. O fi fost el masiv, dar nu destul de lat încât 
să nu-l poată apuca de guler și să-l amenințe cu arestarea 
pentru lezarea unui polițist. 

Atunci, auzi în spatele lui o voce: 

- Măi Bilal, omule, ce faci, nu vezi legitimaţia? 

Carl se întoarse şi constată că în fața lui stătea un individ 
şi mai lat şi, probabil, de profesie halterofil. O prezentare 
de modă sportivă ambulantă. Dacă tricoul acela uriaş 
provenea dintr-un magazin normal, atunci locul era foarte 
bine aprovizionat pentru toate mărimile. 

- Vă rog să îl scuzaţi pe fratele meu, înghite prea mulți 
steroizi, zise el şi îi întinse o mână de dimensiunile unui 
mic oraş de provincie. Nu îl cunoaştem pe Hafez el-Assad. 
L-am văzut doar de două ori. Nu e un tip mărunţel cu ochi 
rotunzi ca doi nasturi? 

Carl aprobă şi dădu drumul labei uriașe. 

- Nu serios, continuă omul, nu cred că locuiește aici. Şi, 
în orice caz, nu cu familia. 

Zâmbi. 

- Ar fi şi greu într-o garsonieră. 


Carl se îndreptă spre căsuţa din grădină a Viggăi. După 
ce încercase zadarnic de două ori să dea de Assad pe mobil, 
cobori din mașină. Trase aer în piept şi o porni pe potecă. 

- Bună, îngeraşul meu, ciripi ea. 

Din difuzoarele minuscule din sufragerie se revărsa o 
muzică pe care nu o mai auzise. Cânta cineva la sitar sau 
erau chinuite nişte animale nevinovate? 

- Ce e asta? întrebă el, dorindu-și din tot sufletul să îşi 
astupe urechile. 

- Nu e fermecător? 

Făcu vreo câțiva paşi de dans pe care niciun indian cu 
oarecare respect de sine nu i-ar fi considerat reuşiți. 

- CD-ul mi l-a dăruit Gurkamal și voi mai primi şi 
altele. 

- E aici? 

Ce întrebare tâmpită la o casă cu doar două camere. 

Vigga strălucea. 

- E la magazin. Fiica lui trebuia să se ducă la Curling, 
așa că nu a mai putut sta la magazin. 

- Curling? Ei da, un sport mai specific indian nici că 
există. 

Ea îl bătu uşor pe umăr. 

- Tu zici India. Eu spun Punjab, căci de acolo e el. 

- Da, bine, atunci nu e indian, e pakistanez. 

- Nu, e indian, dar nu trebuie să-ți baţi tu capul cu asta. 

Carl se lăsă să cadă într-un fotoliu împletit, destul de 
şubred. 

- Vigga, aşa nu se mai poate. Jesper se mută întruna, de 
colo colo, iar tu mai întâi mă ameninți cu una, apoi cu alta. 
Nu ştiu nici măcar dacă îmi aparține casa în care locuiesc. 

- Păi da, așa e viața dacă încă mai eşti căsătorit cu 
femeia care deţine jumătate din avere. 

- Exact la asta mă refer. Nu vrei să stabilim o compen- 
sație corespunzătoare, ca să pot să-ți cumpăr partea? 

- Corespunzătoare? 

Ea lungi cuvântul, făcându-l să sune şi mai lung. 

- Da, dacă mi-ai transfera mie partea ta şi ne-am înțe- 
lege la, să zicem, două sute de mii de coroane, atunci aş 
putea să-ți plătesc în rate de două mii pe lună. Nu ar fi 
corespunzător? 

Aproape că puteai vedea cum i se mişcă rotițele în cap. 
Când era vorba de sume mai mici, greşea uneori foarte 
mult, dar cum apăreau mai multe zerouri în ecuație, cum 
se transforma într-un geniu al calculelor. 


SOMNUL RAŢIUNII 233 


- Dragul meu prieten, începu ea, iar el înțelese că 
bătălia era pierdută. Aşa ceva nu se rezolvă după-amiaza 
la un ceai. Poate că la un moment dat așa va fi, dar atunci 
aş avea nevoie de o sumă mai mare. Cine ştie ce se mai 
întâmplă în viață? 

Apoi, râse complet fără motiv şi, ca de fiecare dată, el nu 
ştiu de unde să o apuce. 

Tare ar fi vrut să aibă curajul să sugereze să-şi ia un 
avocat care să se ocupe de evaluare. Dar nu îndrăznea. 

- Dar ştii ce, Carl? Noi suntem o familie şi trebuie să ne 
ajutăm reciproc. Știu că Hardy şi Morten şi Jesper locuiesc 
cu plăcere acolo, în Ronneholtpark. Ar fi păcat să stricăm 
asta. Înţeleg asta. 

Fl se uită la ea și îşi dădu seama că imediat avea să 
lanseze o propunere care o să-l lase fără aer. 

- De aceea, m-am gândit că ar fi bine să vă las pe tine şi 
pe ceilalți în pace o vreme. 

Asta spunea acum, dar dacă se sătura indianul de 
vorbăria ei continuă şi de şosetele tricotate? 

- Pentru asta, însă, trebuie să-mi faci o favoare. 

O astfel de cerere venită din gura ei putea însemna 
multe probleme. 

- Cred că.. reuși el să spună, dar fu întrerupt. 

- Mama ar vrea să o vizitezi. Vorbeşte deseori despre 
tine, Carl. Ai fost mereu favoritul ei. De aceea m-am gândit 
că ai putea să te duci o dată pe săptămână să o vezi. Ne-am 
putea înţelege la asta? Poţi să te duci chiar mâine. 

Carl înghiţi de câteva ori în sec. La o astfel de rugăminte, 
ţi se usca gâtul pe loc. Mama Viggăi! Acea femeie ciudată 
care avusese nevoie de patru ani pentru a-l accepta ca 
ginere. Femeia care avea convingerea fermă că Dumnezeu 
crease lumea doar pentru propria ei distracție. 

- Da, Carl, ştiu prea bine ce gândeşti, dar nu mai e atât 
de rea. Nu de când are demență. 

Carl trase adânc aer în piept. 

- Nu ştiu dacă o să reuşesc să ajungă o dată pe săptă- 
mână, Vigga. 

Fl observă că trăsăturile ei deveniseră pe loc mai ascuţite. 

- Dar voi încerca. 

Ea îi întinse mâna. Era interesant că trebuiau mereu 
să-şi dea mâna când lui îi era greu să accepte ceva ce ea 
considera oricum doar o soluţie provizorie. 


Carl se duse spre parcul Utterslev Mise şi parcă mașina 
pe o stradă laterală. Acolo, în parc, se simţea foarte singur. 
Sigur că la el acasă exista viață, dar nu era a lui, iar când 
era la serviciu, visa să fie în altă parte. Nu avea hobby-uri 
şi nu făcea sport. Ura să-şi petreacă timpul liber cu oameni 
străini şi să bea în cârciumi pentru a se îmbărbăta, atunci 
când nu era destul de însetat. 

Iar acum, un bărbat cu turban îşi luase inima în dinți şi 
o cucerise pe aproape fosta sa soție mai repede decât puteai 
să închiriezi un film porno. 

Nici măcar cu așa-zisul său partener nu putea să-și 
petreacă timpul, căci nici el nu locuia la adresa pe care o 
indicase. 

Nu era de mirare că se simțea trist. 

Inspiră încet oxigenul venit dinspre lacul Moor şi simți 
cum începe să fie scăldat în sudoare şi că pielea de pe brațe 
i se face de găină. Ce porcărie! Trebuia de fiecare dată 
să facă acelaşi exercițiu de două ori? A doua oară în nici 
măcar douăzeci şi patru de ore. 

Era bolnav? 

Scoase mobilul din buzunar şi se uită îndelung la 
numărul pe care îl formase. Mona Ibsen. Cât de periculos 
putea fi? 

După ce şezuse acolo timp de douăzeci de minute şi 
simţise cum bătăile inimii creşteau în intensitate, apăsă 
tasta cu receptorul verde şi se rugă ca, pentru o terapeută 
de criză, seara de duminică să nu reprezinte un tabu. 

- Bună, Mona, zise el încet, când ea răspunse. Carl 
Morck la telefon. Eu... 

Aici ar fi vrut să spună că se simţea rău, că avea nevoie 
de o discuţie. Dar nu apucă să spună asta. 

- Carl Mørck, îl întrerupse ea. 

Nu părea a fi foarte prietenoasă. 

- Ia ascultă, am aşteptat telefonul tău de când m-am 
întors. Era şi timpul. 


Să stea pe canapeaua ei, în sufrageria care mirosea 
atât de mult a femeie, era ca atunci când, într-o excursie 
cu şcoala, se ascunsese în spatele unor barăci din lemn și 
condusese mâna unei fete adânc la el în pantaloni. Confuz, 
încălcând limitele şi palpitant. 

Iar Mona nu era o adolescentă cu pistrui de la țară, asta 
îi demonstrau clar reacțiile corpului său. De fiecare dată 
când auzea paşii ei în bucătărie, simțea acele bătăi pericu- 
loase în dreptul buzunarului de la piept. Mai lipsea doar să 
leşine aici. 

Schimbaseră politeţuri şi vorbiseră un pic despre ultima 
sa criză. Băuseră un Campari Soda și apoi, ceva mai rela- 
xaţi, pe al doilea. Vorbiseră despre călătoria ei în Africa și 
fusese cât pe-aici să se sărute. 

Poate că sentimentul de panică avea legătură cu tot ce ar 
fi trebuit să urmeze. 

Mona se întoarse cu un fel de triunghiuri pe care le 
numea cină, dar cine putea să mănânce când erau aici 
singuri şi cămaşa de pe ea era aşa de al naibii de strâmtă? 

Ei haide, Carl, îşi spuse, dacă un bărbat care se numeşte 
Gurkenmeier și își împletește barba în codițe poate face asta, 
atunci poți și tu. 

Îşi încuiase soția într-o închisoare din cutii uriașe de 
carton. Acolo avea să rămână până la sfârşit. Ştia prea 
multe. 

Timp de două ore auzise din cămăruţă sunet de zgârie- 
turi, iar când se întorsese cu Benjamin acasă, percepuse şi 
un geamăt înfundat. 

Abia acum, când toate lucrurile copilului fuseseră 
încărcate în mașină, în casă se lăsase complet liniştea. 

Îi zâmbi fiului său în oglinda retrovizoare şi puse un 
CD cu muzică pentru copii. După o oră de mers avea să 
doarmă. O astfel de călătorie peste Seeland avea întot- 
deauna efect. 

Sora lui păruse amețită de somn când o sunase, dar 
când îi povestise că ar aprecia mult dacă s-ar putea ocupa 
de Benjamin, se trezise brusc. 

- Da, ai auzit bine, zise el. Primeşti trei mii de coroane 
pe săptămână, iar eu vin din când în când și verific dacă 
faci treabă bună. 

- Trebuie să plăteşti o lună în avans, zise ea. 

- În regulă, aşa voi face. 

- Şi trebuie să ne dai în continuare ce primim de regulă 
de la tine. 

Fl încuviință în sinea lui. Se aşteptase la cerința asta. 

- Nu o să schimb nimic, relaxează-te. 

- Cât o să stea soția ta în spital? 

- Nu ştiu. Trebuie să vedem cum evoluează situaţia. E 
foarte bolnavă. S-ar putea să dureze o vreme. 

Tăcere. Niciun cuvânt de compasiune sau de compăti- 
mire din partea Evei. Sora lui nu era așa. 


- Trebuie să te duci la tatăl tău, îi porunci mama pe un 
ton aspru. 

Părul îi era nepieptănat, iar rochia părea să fie îmbră- 
cată pe dos. Așadar, tata o bătuse din nou. 

- De ce? întrebase el. Trebuie să citesc mâine până la 
slujbă scrisorile către Corinteni, aşa a spus tata. 

În naivitatea lui copilărească, sperase că ea îl va salva. 
Că se va interpune între ei. Că îl va smulge din îmbrăţi- 
şarea sufocantă a tatălui şi că de data asta va avea milă. 
Treaba cu Chaplin era doar un joc care îi plăcea. Nu făcea 
rău nimănui. Isus se jucase şi el în copilărie, știau asta. 

- Du-te odată, repede! 

Mama își strânse buzele şi îl apucă de ceafă, cu acea 
mână care îl trimisese de atâtea ori în calea loviturilor şi a 
umilinţelor. 

- Atunci spun şi eu că te uiţi la vecin când își scoate 
cămaşa pe câmp, zise el. 

Ea tresări. Nu era adevărat şi ştiau amândoi asta. Chiar 
şi cea mai mică privire în direcția unei alte vieți, libere, 
însemna un pas spre iad. Asta auzeau în comunitate, la 
rugăciunile de la prânz şi din fiecare citat din cartea neagră, 
care se afla mereu în buzunarul tatălui. Satana se ascundea 

în privirile dintre oameni. Satana se ascundea în zâmbete 
şi în orice formă de atingere. Asta scria în cartea neagră. 

Şi nu, nu era adevărat că mama lui se uita la vecin, dar 
tata avea mâna slobodă şi dubiile nu erau bune pentru 
nimeni. 

Atunci, mama lui spuse, cu voce rece, un lucru care îi 
separă de atunci pentru totdeauna: 

- Progenitură a diavolului ce eşti. Să te ia diavolul cu el 
acolo jos de unde ai venit. Fie ca focul iadului să-ți înne- 
grească pielea şi să te chinuie pe veci. 

Ea dădu din cap. 

- Pari speriat, dar Satana te-a luat deja la el. De-acum 
n-o să ne mai ocupăm de tine. 

Ea deschise uşa şi îl împinse în încăperea care trăsnea 
a vin de Porto. 

- Vino încoace, zise tatăl său în timp ce îşi răsucea 
cureaua în jurul încheieturii de la mână. 

Draperiile erau trase şi nu pătrundea decât puţină 
lumină. 

Eva stătea în spatele biroului ca o statuie în rochia ei 
albă. Pe ea se pare că nu o bătuse, căci mânecile nu îi erau 
suflecate, iar plânsul ei era controlat. 

- Ei, tot te mai joci de-a Chaplin? întrebă tatăl său. 

Cu colțul ochiului observă cum Eva încerca să nu se 
uite la el. 

Violenţa plutea în aer. 


xxx 


- Astea sunt actele lui Benjamin. E mai bine să le aveți, 
cât va rămâne la voi, în caz că se îmbolnăvește. 

Îi dădu cumnatului documentele. 

- Crezi că s-ar putea îmbolnăvi? 

Sora lui devenise atentă. 

- Sigur că nu, Benjamin e sănătos tun. 

Se uită în ochii cumnatului său. Voiau mai mulți bani. 

- Un băiat de vârsta lui Benjamin mănâncă mult, zise 
cumnatul lui. Doar scutecele ne vor costa o mie de coroane 
pe lună. Dacă avea dubii, putea să verifice pe internet. 

Cumnatul îşi freca mâinile precum Scrooge din Povestea 
de Crăciun a lui Charles Dickens. Ar putea să iasă cinci mii 
de coroane din afacerea asta, spuneau mâinile lui. 

Dar nu avea să-i primească. Nu ar fi făcut decât să 
ajungă în mâinile unui predicator care ignora în mod voit 
ce plătea comunitatea şi pentru ce. 

- Dacă sunt probleme cu tine şi cu Eva, voi schimba 
aranjamentul nostru, e clar? 

Cumnatul său aprobă nemulțumit, dar sora lui era 
deja în altă lume. Pielea moale a băiatului era cercetată de 
degete care nu erau obişnuite cu mult bine. 

- Ce culoare are părul lui acum? întrebă ea, iar ochii ei 
orbi erau cuprinși de încântare. 

- Aceeaşi culoare pe care o aveam eu când eram mic, 
dacă îți mai aminteşti, spuse și observă cum ochii maţi se 
feriră de el. 

- Şi îl lăsaţi pe Benjamin în pace cu afurisitele voastre 
de rugăciuni, ați înțeles? continuă el. 

Abia atunci le dădu banii. 

Îi văzu încuviinţând, dar tăcerea lor nu îi plăcu deloc. 


În douăzeci şi patru de ore aveau să vină banii. Un 
milion de coroane în bancnote uzate, nu se îndoia nicio 
clipă de asta. 

Acum voia să se ducă la căsuţa de la debarcader şi să 
vadă dacă acei copii mai erau cât de cât în formă sau nu. 
Mâine, după predarea banilor, avea să se ducă iar acolo 
şi avea să o omoare pe fată. Băiatul avea să primească 

cloroform, iar în noaptea de marți urma să fie eliberat pe 
un câmp din apropiere de Dollerup. 

Avea să-i dea indicaţii lui Samuel despre ce să le spună 
părinţilor, ca să ştie la ce să se aştepte. Că ucigaşul surorii 
lui avea informatori și ştia exact unde se găseşte familia. Că 
aveau destui copii şi că putea oricând să repete acțiunea. Să 
nu se simtă prea în siguranţă. La cea mai mică suspiciune 
că au vorbit aveau să plătească, pierzând încă un copil. Asta 
trebuia să le povestească Samuel. Amenințarea nu avea 
limită de timp. În afară de asta, trebuiau să ştie că aspectul 
lui exterior se schimba mereu. Omul pe care credeau că îl 
cunosc nu exista. 

Vorbele avuseseră efect de fiecare dată. Familiile se 
refugiau în credinţă şi acolo își îngropau amarul. Copiii 
morți erau plânşi, iar cei rămaşi în viață protejați. Povestea 
lui Iov era sprijinul lor. 

În cercul lor de cunoscuţi aveau să explice dispariția 
copilului prin excludere. Asta făceau toate familiile. Dar 
în acest caz, explicaţia chiar era credibilă, căci Magdalena 
era aproape prea strălucitoare - iar acest lucru nu era un 
avantaj în aceste cercuri. Părinţii aveau să spună că au dat-o 
spre adopţie, iar pentru comunitate cazul era rezolvat. 

El zâmbi. 

În curând avea din nou să fie cu unul mai puţin dintre 
cei care îl puneau pe Dumnezeu în locul omului și care 
îmbolnăveau lumea cu fanatismul lor. 


Distrugerea familiei preotului se petrecu într-o zi de 
iarnă, cu doar câteva luni înainte de a împlini el cincispre- 
zece ani. În lunile de dinainte, în corpul lui se petrecuseră 
lucruri stranii şi inexplicabile. Gânduri păcătoase, asupra 
cărora avertiza comunitatea, îl urmăreau dintr-odată. 
lar când într-o zi, nu departe de el, o femeie îmbrăcată 

într-o fustă strâmtă se aplecă, avu în aceeași seară, cu acea 
imagine imprimată pe retină, prima lui ejaculare. 

Îşi simţea transpiraţia la subsuori. Vocea îi era în schim- 
bare şi aluneca în sus şi în jos. Musculatura cefei se întări şi 
peste tot începură să-i apară peri negri şi țepoşi. 

Dintr-odată, se simți ca o cârtiţă care a ieşit din tunelul 
ei şi clipeşte nesigură în lumina puternică a zilei. 

Dacă se străduia, reuşea să se regăsească cât de cât în 
băieții din comunitate care parcurseseră transformarea 
asta înaintea lui. Dar nu ştia practic despre ce era vorba. 
Nu era un subiect care să fie abordat în acea casă, cu acel 
tată pe care familia îl numea „alesul Domnului“. 

Timp de trei ani, părinții lui i se adresaseră doar dacă 
era absolut necesar. Nu vedeau că depunea eforturi, nu 
observau când se străduia foarte tare la orele de rugăciune. 
Pentru ei, el era doar oglinda diavolului, pe nume Chaplin, 
şi nimic altceva. Indiferent ce făcea, nu avea importanţă. 

În comunitate era privit ca un ciudat, dacă nu chiar ca 
un apucat, iar membrii comunității se adunau la rugăciuni 
unde cereau ca niciun alt copil să nu ajungă ca el. 

Doar Eva rămăsese. Sora lui mai mică, cea care uneori 
îl lăsa de izbelişte şi care, la presiunea tatălui, povestea că îi 
vorbea pe la spate pe părinți de rău şi că nu voia să asculte 
de cuvântul lui Dumnezeu. 

La început au existat câțiva oameni în comunitate la care 
găsea alinare, dar şi asta încetă. În aceste cercuri, mânia lui 
Dumnezeu şi blestemul acestuia erau mai puternice decât 
mila omului, iar într-o astfel de umbră omul credincios are 
grijă mai întâi de el şi de Dumnezeu. Îi întoarseră spatele 
şi se deciseră să aleagă cealaltă parte. În cele din urmă, nu 
îi mai rămase nimic altceva de făcut decât să întoarcă şi 
celălalt obraz. 

Exact aşa cum scria în Biblie. 

În acest cămin plin de umbre, unde nu putea să înflo- 
rească nimic, relația dintre el şi Eva se ofilea încetişor. 
Multă vreme își tot ceruse iertare şi multă vreme îl lăsase 
pe tată să vorbească fără să-l asculte. În cele din urmă, nu 
mai găsi susținere nici la ea. 

Iar în acea zi de iarnă, tragedia îşi urmă cursul. 

- Cu vocea asta, parcă eşti un porc care guiţă, îi spusese 
tatăl înainte să se aşeze la masă în bucătărie. Şi așa și arăţi. 
Ca un porc. Uită-te mai întâi în oglindă, şi o să vezi cât de 
urât şi de bolovănos eşti. Amuşină-te cu râtul acela dezgus- 
tător, ca să vezi cum puți. Dispari de aici şi du-te să te speli! 

Acesta era stilul în care obişnuia să-și scuipe răutățile. 
Mărunţişuri precum cererea de a se spăla erau formu- 
late abil şi înmulţite pătrunzător. De cele mai multe ori, 
lucrurile se desfășurau după același model. Când tatăl lui 
termina cu predica, avea să-i ceară şi să frece toți pereţii 
din camera lui, ca să dispară putoarea. 

Aşa că de ce să nu ia taurul de coarne? 

- Dacă tot te-ai apucat să porunceşti, de ce nu-mi 
comanzi să spăl pereţii din cameră cu leşie? Dar n-ai decât 
să faci singur asta, tiranule! zbieră el. 

În acel moment, tatăl lui începu să transpire şi mama 
să protesteze. Cine se credea el de vorbea aşa cu tatăl lui? 

Mama lui, doar o cunoştea, avea să încerce să îl macine 
până ceda. Avea să îl roage de nenumărate ori să dispară 
din vieţile lor şi să-i facă multe reproşuri nejustificate, până 
când se sătura şi trântea uşa în urma lui, dispărând câte o 
jumătate de noapte. Aceasta era o tactică pe care o folosise 
deseori cu succes, când situaţia se agrava. Dar nu şi azi. 

Observă cum noul lui corp se încorda. Simţi sângele 
pulsându-i în artere, îşi simți muşchii. Dacă tatăl lui se 
apropia cu pumnul de el, avea să cunoască acest nou corp. 

- Porcule, să mă laşi în pace! îl avertiză el. Te urăsc! Eşti 
o ciumă! Măcar dacă ai scuipa sânge, pui de curvă ce eşti! 
Să nu te apropii de mine! 

Să vadă cum acel om fățarnic se prăbuşea ca un nor de 
cuvinte pe care diavolul însuşi le adusese în lume fu prea 
mult pentru Eva. Panseluţa timidă, care se ascundea în 
spatele şorțului de femeie casnică, sări și îşi scutură fratele. 

Să nu îi distrugă viața mai mult decât o făcuse deja, 
strigă ea. În timp ce mama încerca să îi despartă, tatăl făcu 
un salt în laterală şi smulse două sticle din dulapul de sub 
chiuvetă. 

- Acum te duci sus şi-ţi freci pereții cu leşie, diavol ce 
eşti, zbieră el. 

Era cenușiu la față. 

- Şi, dacă nu faci ce îţi spun, o să am grijă ca în urmă- 
toarele zile să nu te mai ridici din pat. Ai înţeles? 

Apoi, tatăl îl scuipase în față şi îi îndesase în mână sticla, 
privind disprețuitor cum saliva îi picura de pe bărbie. 

Atunci el răsucise capacul sticlei și lăsase conţinutul 
acid să se scurgă pe podeaua din bucătărie. 

- Pui de satană, ce faci acolo, strigă tatăl lui şi apucă 
sticla, vrând să i-o smulgă din mână, iar lichidul acid zbură 
prin bucătărie. 

Urletul tatălui era profund şi înfiorător - dar mărunt în 
comparaţie cu urletul Evei. 

Ea tremura din tot corpul şi îşi ținea mâinile în dreptul 
feţei, de parcă nu ar fi îndrăznit să o atingă. În acele secunde, 
soluția acidă îi atinsese ochii şi îi luă vederea asupra lumii. 

Şi, în timp ce bucătăria era plină de plânsul mamei, de 
zbieretele surorii lui şi de propria-i disperare cu privire 
la ce făcuse, tatăl său stătea complet nemișcat şi se uita la 
mâinile lui. Pielea îi făcuse băşici de la leşie și chipul i se 
făcu mai întâi roşu, apoi albastru. 

Brusc, deschise ochii larg şi îşi duse mâna la piept, se 
aplecă şi încercă să tragă aer în piept, cu o expresie nedu- 
merită pe chip. 

Iar apoi, când se prăbușşi la pământ, viața, aşa cum o 
cunoșteau, se terminase. 

- Domnul nostru Isus Christos, Atotputernice Tată din 
ceruri, sunt în mâna Ta, reuşi să îngaime tatăl cu ultimele 
puteri, apoi totul se termină. 

Mâinile îi stăteau încrucişate pe piept, iar el zâmbea. 

O clipă rămase nemișcat și privi zâmbetul de pe chipul 
împietrit al tatălui, în timp ce mama se jeluia pentru mila 
Domnului, iar Eva zbiera. 

Sentimentele de răzbunare care îl făcuseră să reziste în 
ultimii ani nu mai aveau fundament. Tatăl lui murise de 
inimă, cu Dumnezeu și cu un zâmbet pe buze. 

Nu era ceea ce-și dorise. 

Doar cinci ore mai târziu, familia era despărțită. Eva 
şi mama erau la spital în Odense, iar el la cămin. De asta 
avură grijă membrii comunităţii şi asta fu răsplata lui 
pentru viața dusă în umbra lui Dumnezeu. 

Acum nu mai lipsea decât un singur lucru: să le-o 
plătească tuturor. 

Seara era copleşitor de frumoasă, foarte liniştită şi 
întunecată. 

Departe, afară, în fiord, se vedeau încă luminiţele 
vaselor cu pânze, iar pe pajiștile din partea de sud a casei 
vântul şuiera în iarba fragedă de primăvară. În curând avea 
să fie vară, iar acolo aveau să pască vaci. 

Îi plăcea mult locul acela. Într-o bună zi avea să amena- 
jeze ferma, să curețe cărămizile roşii, va demola căsuţa de 
la debarcader și va tunde plantele care acum încă blocau 
vederea spre apă. 

Era o casă țărănească foarte frumoasă. Aici voia să se 
retragă la bătrânețe. 

Deschise uşa spre şopron. De un stâlp era agățată o 
lanternă cu baterii. O porni, apoi goli aproape tot conți- 
nutul canistrei de zece litri în rezervorul generatorului. 

Când, pe tot parcursul întregului proces, ajungea la 
acest punct şi trăgea de sfoara care pornea generatorul, 
simţea, de fiecare dată, un sentiment de mulțumire, de 
treabă făcută bine. 

Porni lumina din tavan şi stinse lanterna. În fața lui se 
afla rezervorul mare de ulei, o reminiscență din vremuri de 
demult. Acum, avea să fie folosit din nou. 

Se întinse şi ridică de tot capacul de metal. ÎI confec- 
ționase singur, tăind rezervorul în partea de sus. Da, era 
uscat în interior, prin urmare, ultima oară fusese golit cum 
trebuie. Totul era aşa cum trebuia să fie. 

Apoi, luă geanta de pe raftul aflat deasupra uşii. 
Conţinutul ei îl costase peste cinci mii de coroane, dar 
valora greutatea sa în aur. 

Cu Gen HPT 54 Night Vision, noaptea devenea zi. Un 
aparat pentru vedere pe timp de noapte excelent, acelaşi 
model pe care îl folosea şi armata. 

După ce își trecu panglicile pe după cap, el își duse 
aparatul la ochi şi îl porni. 

Apoi, se duse afară, pe aleea plină de terciul melcilor de 
noapte vii sau morți, şi trase furtunul care atârna la capătul 
hambarului în jos, spre apă. Cu ochelarii la ochi putea să 
vadă fără probleme căsuţa debarcaderului printre tufe şi 
stuf, ba chiar putea vedea întreaga proprietate. 

Clădiri verzi-cenuşii şi broaşte care săreau să se salveze 
la auzul paşilor săi. 

Apa se lovea încetişor de mal. Cu excepția zumzetului 
generatorului, era linişte când păşi cu furtunul în apă. 

Cea mai slabă verigă din lanţ era acest generator. Înainte 
îl lăsa să meargă tot timpul, dar după câţiva ani începuse 
să facă gălăgie după doar o săptămână. De aceea, acum 
trebuia să se ducă încă o dată special la casă pentru a-l 
porni. Ba chiar se gândi că ar trebui să-l schimbe. 

Pompa de apă, în schimb, era fantastică. Înainte trebuia 
să umple manual rezervorul, dar acum nu mai era nevoie. 
Acum dura o jumătate de oră să îl umple până sus cu apă 
din fiord. Dădu mulțumit din cap şi ascultă clipocitul apei 
din capătul furtunului, însoţit de zgomotul generatorului. 
Timp avea destul. 


248 Jussi Adler-Olsen 


Deodată deveni atent la zgomotele care veneau dinspre 
casa pe piloni. 

De când îşi luase Mercedesul, putea să-i surprindă 
oricând pe cei care erau legați acolo. Maşina fusese 
scumpă, dar acesta era prețul corect pentru confort şi, 
mai ales, pentru un motor silențios. Știind prea bine că la 
debarcader nu bănuia nimeni prezenţa lui, putea acum să 
se furişeze foarte aproape. 

Așa fu şi de data asta. 


Samuel şi Magdalena erau într-adevăr speciali. Samuel, 
pentru că îi amintea de el la aceeaşi vârstă. Suplu, rebel şi 
exploziv. Magdalena, în schimb, era exact opusul. Când o 
privise pentru prima dată prin vizorul de la căsuţa debar- 
caderului, fusese şocat să constate cât de mult îi amintea 
de fata de care fusese îndrăgostit nepermis - şi la ce dusese 
asta. Întâmplări care, până la urmă, îi schimbaseră complet 
viața. O, da, îşi amintea prea bine de fată când o privea pe 
Magdalena. Avea aceiaşi ochi uşor oblici și pielea aceea 
aproape transparentă pe sub care se vedea împletitura de 
vinişoare. 

De două ori se furişase până aproape de casă şi scosese 
bucata de smoală care astupa gaura de supraveghere. Dacă 
se apropia foarte mult cu fața de ea, putea vedea totul 
înăuntru. Copiii şedeau la doar câțiva metri distanță unul 
de celălalt. Samuel mai departe, spre mijlocul încăperii, 
Magdalena la uşă. Magdalena plângea mult, dar încet. 
Când umerii ei fragili începeau să tremure în lumina slabă, 
fratele ei trăgea de curelele sale din piele pentru a-i atrage 
atenţia spre el. Privirea din ochii lui calzi era menită să o 
consoleze. 

Era fratele ei mai mare şi avea să încerce orice pentru a 
o elibera de acele curele care îi tăiau adânc în piele, doar că 

nu putea să facă nimic. De aceea, plângea și el, dar ea nu 
ştia asta. Nu trebuia să vadă asta. Îşi întoarse puţin capul, 
cât îşi reveni. Apoi, se uită din nou la ea şi făcu puţin pe 
bufonul, dând din cap şi legănându-se. 

Exact ca el şi sora lui, atunci când îl imita pe Chaplin. 

Auzi cum Magdalena râse un pic sub banda adezivă. 
Preţ de o clipă chicotise, dar apoi realitatea şi teama se 
instalaseră din nou. 

În seara aceea se întorcea ca să le potolească setea 
pentru ultima oară. De la distanță o auzi pe fată cântând 
încetişor. 

Lipi urechea de peretele din scândură al căsuței. Chiar 
şi cu banda adezivă, îți dădeai seama cât de clară și de 
limpede îi era vocea. Cuvintele le cunoştea. Îl însoţiseră pe 
parcursul întregii sale copilării, şi le ura pe toate, până la 
ultima literă. 


Aproape, Dumnezeule, de Tine, 
Aproape de Tine! 

Chiar dacă supărarea mă macină, 
Și sunt amenințat 

Salvarea mea vor fi şi 

Crucea și chinurile. 

Aproape, Dumnezeul meu, de Tine! 
Aproape de Tine! 


Scoase cu atenție bucata de smoală din gaură și se uită 
cu ochelarii de noapte în interiorul căsuţei. 

Cu fruntea aplecată şi cu umerii căzuți, Magdalena 
arăta mai mică decât era. Îşi legăna încetişor corpul dintr-o 
parte în alta, în ritmul muzicii. 

Când termină, căută să tragă aer în piept pe nas, respi- 
rând iute şi adânc. Ca la animalele mici şi speriate, aproape 

că puteai simți cât de tare trebuia să muncească inima 
pentru a face față întregului efort. Cu foamea şi setea şi cu 
gândurile şi teama de tot ce putea să mai urmeze. 

Când se uită cu ochelarii de noapte la Samuel, văzu 
imediat că băiatul nu era nici pe departe la fel de deprimat 
şi de apatic ca sora lui. Dimpotrivă, el se freca cu trupul 
de-a lungul peretelui. Şi nu pentru a face pe clovnul. 

Nu, sunetul de frecare, despre care tocmai crezuse că vine 
de la generator, venea în mod clar din direcția lui Samuel. 

Brusc, îşi dădu seama ce avea băiatul de gând să facă. 
Freca fişiile din piele de scândurile din perete. Încerca să 
le facă să cedeze. 

Poate că găsise o mică protuberanţă în lemn, poate o 
bucată de creangă, care putea uza pielea. 

Acum văzu mai clar şi privirea băiatului. Zâmbea 
cumva? Oare avusese un asemenea succes încât avea motiv 
să zâmbească? 

Fetiţa tuşi un pic. Ultimele nopți fuseseră umede şi reci 
şi o afectaseră. 

Cât deslăbuţe corpul ei, segândiel când ea îşi drese glasul. 
Apoi începu din nou să cânte în spatele benzii adezive. 

Era şocat. Acest cântec fusese componenta inalienabilă 
a tuturor înmormântărilor pe care le celebrase tatăl său. 


Rămâi cu mine, Doamne! Înserarea ne cuprinde. 

Se lasă noaptea, întunericul se instalează. 

Unde aș găsi alinare, dacă Tu, Doamne, nu ai fi aici? 
Ajută-i pe cei neajutorați: Rămâi, Doamne, cu mine! 
Curând se duce ziua, viaţa se sfârșește, 

pasiunea se stinge, faima vremelnică apune; 

Trăim înconjurați de cădere și schimbare. 
Neschimbat ești Tu: Rămâi cu mine, Doamne. 

Scârbit, se întoarse şi se îndreptă spre hambar, de unde 
scoase dintr-un sertar de sub bancul de lucru două lanţuri 
grele de un metru şi jumătate şi două lacăte. Observase deja 
de data trecută că pielea curelelor legate în jurul trupurilor 
copiilor era cam tocită. 

Ei bine, fuseseră şi folosite serios! Dacă Samuel lucra 
însă atât de intens, trebuia să aducă întăriri. 

Copiii îl priviră confuzi când aprinse lumina şi intră 
la ei. Băiatul scutură disperat încă o dată de legăturile lui, 
dar nu îi folosi la nimic. Lovi şi protestă sălbatic sub banda 
adezivă când lanţul îi fu pus în jurul corpului şi fu prins 
de cureaua de pe perete. Dar nu mai avea putere să reziste. 
De zile întregi răbdau de foame şi se aflau în acea poziție 
incomodă, iar asta îl epuizase. Arăta amărât de tot așa cum 
şedea acolo, cu picioarele trase sub el. 

La fel făcuseră şi celelalte victime, înaintea lui. 

Magdalena încetase imediat să mai cânte. Prezenţa lui 
îi răpea orice urmă de energie. Poate crezuse că eforturile 
fratelui ei aveau să servească la ceva. Acum ştia că orice 
efort era în van. 

El umplu o cană cu apă, apoi îi smulse dintr-odată 
banda adezivă de pe gură. 

Ea gemu, dar apoi întinse gâtul şi deschise gura. 
Reflexele de supraviețuire încă îi mai funcționau. 

- Magdalena, nu trebuie să bei atât de lacom, şopti el. 

Ea ridică fruntea spre el şi îl privi o clipă în ochi, nedu- 
merită şi înspăimântată. 

- Când ne întoarcem acasă? întrebă ea cu buzele 
tremurând. 

Nu se revolta, nu încerca să scape. Puse doar acea între- 
bare simplă și se întinse imediat după mai multă apă. 

- Va mai dura o zi sau două, zise el. 

În ochii ei apărură lacrimi. 

- Vreau acasă, la părinții mei, plânse ea. 

EI îi zâmbi şi îi duse din nou cana la buze. 

Poate că ea simţea ce se petrecea în sinea lui. În orice 
caz, încetă să mai bea și îl privi cu ochii mari, după care 
întoarse capul spre fratele ei. 

- O să ne omoare, Samuel, zise ea cu voce şovăitoare. 
Ştiu asta. 

Fl întoarse capul şi îl privi direct pe băiat. 

- Sora ta e doar zăpăcită, Samuel, zise el cu voce înăbu- 
şită. Sigur că nu o să vă omor. Totul va fi bine. Părinţii 
voştri sunt bogaţi, iar eu nu sunt un monstru. 

Se întoarse din nou spre Magdalena, care îşi lăsase capul 
să atârne de parcă s-ar fi aflat la finalul vieţii ei. 

- Ştiu foarte multe despre tine, Magdalena, spuse el şi 
îşi trecu atent mâna prin părul ei. Știu că ți-ar plăcea să 
te tunzi. Că ai vrea să iei mai multe decizii singură. Vreau 
să-ți arăt ceva, zise el şi băgă mâna în buzunarul interior al 
hainei, de unde scoase o foaie de hârtie colorată. 

- O recunoşti? întrebă. 

Simţi cum ea tresare, dar îşi ascunse bine spaima. 

- Nu. 

Mai mult nu spuse. 

- O, ba da, Magdalena. Te-am urmărit când ai stat în 
acel colț din grădină şi te-ai uitat în groapa din pământ. Ai 
făcut asta destul de des. 

Ea îşi întoarse capul. Se ruşina. El depăşise o limită. 

Acum îi tinu hârtia sub nas, o pagină ruptă dintr-o 
revistă ilustrată. 

- Cinci femei celebre, care poartă părul scurt, zise el şi 
citi: „Sharon Stone, Natalie Portman, Halle Barry, Winona 
Ryder şi Keira Knightley“. Ei bine, eu nu le cunosc, dar sunt 
cu siguranță staruri, nu? 

O apucă pe Magdalena de bărbie şi îi întoarse chipul 
spre el. 

- De ce e interzis să ne uităm la așa ceva? Pentru că 
au toate părul scurt? Pentru că în biserica voastră nu este 
permis? Acesta e motivul? 

Dădu din cap. 

- Da, văd că aşa e. Ți-ar plăcea şi ţie să ai părul atât de 
scurt, nu-i aşa? Scuturi din cap, dar eu cred, totuşi, că asta 
vrei. Dar ascultă-mă, Magdalena. Le-am povestit cumva 
părinților despre secretul tău? Nu, nu am făcut-o. Deci, nu 
pot fi chiar atât de rău, nu? 

Se trase un pic în spate, îşi scoase briceagul din buzunar 
şi îl desfăcu. Mereu curat şi ascuțit. 

- Cu acest cuțit pot să te tund cât ai clipi. 

El apucă o şuviță şi o tăie. Fetița tresări din nou, iar 
fratele ei trase şi scutură de lanţuri. 

- Iată, spuse el. 

Ea arăta de parcă i-ar fi tăiat carnea. Părul scurt chiar 
era tabu pentru fetele care crescuseră într-o dogmă religi- 
oasă. Părul era sfânt, îți dădeai seama de asta. 

Ea plângea când îi lipi la loc banda adezivă. Pantalonii 
şi hârtia de sub ea se udară. 

Acum se îndreptă spre fratele ei şi repetă procedura cu 
banda adezivă şi cana cu apă. 

- Şi tu, Samuel, ai secrete. Te uiţi după fete care nu fac 
parte din comunitate. Te-am observat pe drumul de la 
şcoală spre casă, împreună cu fratele tău mai mare. E voie 
să faci aşa ceva, Samuel? 

- O să te termin cu prima ocazie, aşa să-mi ajute 
Dumnezeu, şuieră băiatul înainte să-i lipească din nou 
gura cu bandă adezivă. 

Da, mai multe nu mai avea ce să facă. Şi da, decizia era 
corectă. Fata trebuia să dispară. 

În ciuda visurilor ei, ea era mult prea impresionată de 
adorație. Religia o marcase mai mult decât pe Samuel. Din 
ea putea să se nască o nouă Rahela sau o nouă Eva. 

Nu ştia el asta foarte bine? 


După ce îi liniştise cu promisiunea că îi va elibera de 
îndată ce tatăl va plăti, se duse înapoi în șopron. Rezervorul 
era acum destul de plin. Opri pompa, strânse furtunul 
şi băgă în priză termo-plonjorul industrial, lăsându-l să 
coboare în apă. Din experienţa lui, leşia acționa mult mai 
repede dacă temperatura apei avea peste douăzeci de grade, 
iar de data asta noaptea trebuia să ţină cont de îngheţ. 

Canistra cu leşie se afla pe un palet într-un colț. O deșu- 
rubă şi vărsă conţinutul în rezervorul cu apă. Va trebui să 
mai aducă provizii, constată el. 

După ce fetița murea, cadavrul îi era aruncat în rezervor. 
Corpul avea să se descompună în decurs de câteva săptămâni. 

Apoi, trebuia să iasă cu furtunul cam douăzeci de metri 
în largul fiordului şi să golească rezervorul de conţinut. 

Cu ajutorul vântului, mizeria era dusă departe în larg în 
decursul unei singure zile. 

Urma să clătească de două ori rezervorul şi toate urmele 
erau îndepărtate. 

Totul era doar o chestiune de chimie. 


24 


Erau o pereche inegală aşa cum stăteau în biroul lui 
Carl, Yrsa cu buzele roşii ca sângele, iar Assad cu barba 
nerasă, țepoasă ca un cactus. 

Assad emana revolta prin toți porii. Carl nu-şi amintea 
să-l fi văzut vreodată mai disprețuitor. 

- Nu se poate aşa ceva! Yrsa spune că nu putem să-l 
aducem pe acest Tryggve la Copenhaga! Cum rămâne, în 
cazul ăsta, cu declaraţia lui? 

Carl miji ochii. Imaginea Monei deschizând uşa de la 
dormitor îi apărea constant pe retină şi îl tulbura de fiecare 
dată. 

De fapt, nu se putuse gândi la altceva toată dimineaţa. 
Şi câtă vreme nu era cât de cât adunat, Tryggve şi toată 
lumea nebună trebuiau să mai aștepte. 

- Aăă... ce? 

Carl se întinse pe scaunul de la birou. Trecuse foarte 
multă vreme de când corpul său nu mai fusese atât de obosit. 

- Tryggve? Nu, a rămas în Blekinge. I-am cerut să vină 
la Copenhaga, i-am oferit chiar să vină cu mine, dar a zis 
că nu e în stare. Nu puteam să-l oblig! Nu trebuie să uiţi 
un lucru, Assad, el e în Suedia. Dacă nu vine de bunăvoie, 

atunci, fără ajutorul poliției suedeze, nu reuşim să îl 
aducem aici. Şi pentru asta e cam devreme, nu? 

Se aşteptase ca Assad să fie de acord cu el, dar el nu o 
făcu. 

- Scriu un raport către Marcus, da? Apoi mai vedem. 
Şi, pe lângă asta, nu ştiu ce putem să facem aici și acum. E 
vorba de un caz vechi de treisprezece ani, la care cercetările 
au fost închise. Trebuie să-l lăsăm pe Marcus să decidă în 
competența cui intră. 

Assad se încruntă, iar Yrsa se luă după el. 

Carl chiar voia ca Departamentul Q să culeagă la sfârşit 
roadele muncii lor? 

Assad aruncă o privire ceasului său de mână. 

- Putem să mergem sus chiar acum şi rezolvăm imediat. 
Jacobsen vine devreme luni dimineaţa. 

- OK, Assad. 

Carl se ridică. 

- Dar mai întâi trebuie să mai discutăm ceva. 

EI se uită la Yrsa, care se legăna nerăbdătoare de pe un 
picior pe altul. Ce avea oare să iasă la iveală? 

- Doar eu şi Assad, Yrsa. l 

Arătă spre ochii lui. 

- Între patru ochi, ştii tu. 

- Aha. 

Ea îi făcu semn cu ochiul. 

- Mens talk, şuieră ea şi lăsă în urma ei un nor de 
parfum. 

Carl se uită încruntat la Assad şi tăcu. Poate că asta îl 
va îndemna pe Assad să înceapă conversaţia. Dar acesta 
îl privea doar, de parcă ar fi fost gata să țâşnească în orice 
clipă pentru a-i aduce un antiacid. 

- Am fost ieri la tine acasă, Assad. În Heimdalsgade nr. 
62. Nu erai acolo. 

Obrajii i se scofâlciră uşor, dar, în mod ciudat, chipul i 
se schimonosi apoi într-un zâmbet. 

- Ce păcat. De ce nu ai sunat înainte? 

- Am încercat, Assad, dar tu nu ai răspuns la mobil. 

- Ce păcat, ar fi putut fi drăguţ, Carl. Ei bine, data 
viitoare. 

- Da, dar probabil că nu acolo. 

Assad încuviință. Încercă din nou un mic zâmbet. 

- Vrei să spui că ar trebui să ne vedem în oraş? Da, e o 
idee bună. 

- Trebuie neapărat să-ți aduci și soția, Assad. Chiar a 
venit vremea să o cunosc. Şi pe fiicele tale. 

Acum, lui Assad îi tresări o pleoapă, de parcă soţia sa ar 
fi fost ultima persoană pe care ar fi vrut să o aducă într-un 
spaţiu public. 

- Assad, am vorbit cu oamenii din Heimdalsgade. 

Lui Assad îi tresări şi celălalt ochi. 

- Nici măcar nu locuieşti acolo, Assad, şi asta de multă 
vreme. Cât despre familia ta, ea n-a locuit niciodată acolo. 
Aşadar, unde stai, Assad? 

Assad îşi desfăcu brațele. 

- Locuinţa e prea mică. Prea mică pentru noi toți. 

- Nu ar fi trebuit să anunțţi că te-ai mutat? Și nu ar fi 
trebuit să încerci să scapi de locuință? 

Assad se uită gânditor la el. 

- Ai dreptate, Carl. Ar fi trebuit să fac asta. 

- Deci, unde locuieşti? 

- Am închiriat o casă, e destul de ieftin acum. Mulți au 
chiar două case. Piaţa imobiliară, ştii tu. 

- Ei, sună minunat. Dar unde, Assad, unde? Am nevoie 
de o adresă. 

Assad își plecă fruntea. 

- Închiriem la negru, Carl, altfel ar fi prea scump. Nu 
putem păstra vechea adresă pentru corespondență? 

- Unde, Assad? 

- În Holte, o casă mică pe Kongevejen. Dar nu ai putea 
să suni înainte, Carl? Soţiei mele nu-i place când se trezeşte 
brusc cu oameni la ușă. 

Carl încuviință. Avea să revină cât de curând asupra 
subiectului. 

- Încă un lucru. De ce am aflat în Heimdalsgade că eşti 
şiit? Nu ai spus că vii din Siria? 

Assad îşi împinse în afară buza de jos. 

- Da, şi? 

- Există şiiţi în Siria? 

Sprâncenele stufoase se ridicară brusc. 

- Nu serios, Carl, zâmbi el condescendent. Şiiți găseşti 
peste tot. 


O jumătate de oră mai târziu, stăteau în sala de şedinţe 
împreună cu Marcus Jacobsen, Lars Bjørn şi cincisprezece 
alți colegi obosiţi de ziua de luni şi morocănoși. 

Niciunul nu se afla de plăcere acolo, asta era evident. 

Marcus Jacobsen reda în linii mari ce îi povestise 
Carl despre cazul Holt, deoarece asta era procedura în 
Departamentul A. Dacă existau întrebări, oamenii puteau 
să le pună imediat. 

- De la Tryggve Holt, fratele mai tânăr al lui Poul Holt, 
care a fost omorât, ştim că familia îl cunoştea pe răpitor. 
Sau, mai bine spus, pe criminal? Acel bărbat a participat o 
vreme la sesiunile de rugăciune pe care le ţinea tatăl aces- 
tuia, Martin Holt, în Græsted pentru Martorii lui Iehova. 
Toată lumea se aștepta ca bărbatul să solicite includerea în 
comunitate. 

- Avem fotografii cu el? întrebă vicecomisarul de poliție 
Bente Hansen, care făcuse parte pe vremuri din fosta grupă 
a lui Carl. 

Bjørn, adjunctul, scutură din cap. 

- Nu. Dar avem o descriere detaliată a sa şi avem un 
nume. Freddy Brink. Deşi probabil că acesta nu e numele 
său adevărat, Departamentul Special Q a verificat deja. Nu 
apare în niciun registru de populaţie vreo persoană care să 
corespundă ca vârstă. De aceea, am reușit să-i convingem 
pe colegii din Karlshamn să trimită un portretist al poliţiei 
la Tryggve Holt. Acum trebuie să aşteptăm rezultatul. 

Marcus Jacobsen se duse la tablă şi notă acolo câteva 
cuvinte-cheie. 

- Aşadar, îi răpește pe băieți pe 16 februarie 1996. 
E într-o vineri. Poul e student în Ballerup la facultatea 
tehnică, iar în acea zi l-a luat cu el pe fratele mai mic, 
Tryggve. Numitul Freddy Brink opreşte în camioneta sa 
albastră. Pare să se bucure că i-a întâlnit întâmplător atât de 
departe de Græsted. Se oferă să îi ducă acasă. Din păcate, 
Tryggve nu a putut să ne ofere o descriere exactă a maşinii, 
doar că în față era rotundă şi în spate colțuroasă. Băieții 
s-au așezat pe scaunele din dreapta. La scurt timp după 
aceea, acest Freddy Brink a oprit într-o parcare retrasă şi 
i-a paralizat cu şocuri electrice. Tryggve nu a putut să ne 
spună cum a făcut asta, dar probabil că a folosit o armă. 
Apoi i-a mutat în spate şi le-a lipit o cârpă de față, care 
probabil că era înmuiată în cloroform sau eter. 

- Pot să intervin o clipă? Tryggve Holt nu era foarte 
sigur că acesta a fost parcursul exact al evenimentelor, 
preciză Carl. A fost inconştient în urma şocului electric 
şi ce i-ar fi putut comunica ulterior fratele său era limitat, 
pentru că răpitorul le lipise gurile cu bandă adezivă. 

- Da, continuă Marcus Jacobsen, dar dacă am înţeles 
corect, Poul a reuşit să-i transmită fratelui său că au mers 
cam o oră, dar nu ar trebui să ne bazăm pe asta. Poul suferea 
de o formă de autism şi avea propria percepție asupra reali- 
tății, chiar dacă era supradotat. 

- Avea, poate, sindromul Asperger? Mă gândesc la 
cuvintele din scrisoare şi la faptul că Poul, în situaţia îngro- 
zitoare în care se afla, a ţinut să precizeze data exactă. Așa 
ceva nu e oare tipic pentru cei cu sindromul Asperger? 
întrebă Bente Hansen, care până atunci luase notițe. 

- Da, probabil, încuviință şeful. După călătorie, băieții 
sunt duşi într-o căsuță de debarcader, unde mirosea 
puternic asmoală şi apă mucezită. Este o căsuță foarte mică, 
în care nu se poate sta în picioare decât dacă te apleci de 
spate. Aşadar, nu e una pentru bărci cu vâsle sau cu pânze, 
ci mai degrabă pentru păstrarea de canoe şi caiace. Acolo, 
acest Brink i-a ținut prizonieri timp de patru sau cinci zile 
înainte să-l ucidă pe Poul. Indicaţiile temporale provin de 
la Tryggve, dar nu trebuie să uităm că pe atunci avea doar 
treisprezece ani și era îngrozitor de înspăimântat. De aceea 
a şi dormit aproape tot timpul. 

- Avem informaţii despre topografie? întrebă Peter 
Vestervig, unul dintre bărbaţii din grupul lui Viggo. 

- Nu, veni răspunsul șefului. Băieţii erau legaţi la ochi 
când au fost duşi în căsuţa de pe ponton. Nu au putut vedea 
nimic, dar au auzit un mormăit profund, susține Tryggve. 
S-ar putea să fi fost mori de vânt. Sunetul se auzea destul 
de des, dar câteodată nu foarte tare. Probabil că depindea 
de direcţia şi de forța vântului. 

Marcus Jacobsen se uită preț de o clipă la pachetul gol 
de ţigări, aflat pe masă. Acum, asta îi ajungea pentru a se 
abţine. Ce frumos! 

- Ştim, continuă el, că acea căsuţă se află direct pe 
malul apei și că e construită probabil pe piloni, căci valurile 
loveau scândurile podelei de jos. Uşa avea cam jumătate de 
metru înălțime, astfel că trebuia efectiv să te târăști în încă- 
perea joasă. Tryggve chiar a văzut vâsle într-un colț, ceea ce 
alimentează presupunerea că, la vremea ei, căsuţa era folo- 
sită pentru păstrarea de caiace sau canoe. El mai susține 
şi că era construită dintr-un lemn care nu se foloseşte de 
obicei în Scandinavia pentru astfel de adăposturi. Lemnul 
era mai deschis la culoare și cu o altă structură, dar, despre 
asta, mai târziu. Laursen, vechiul nostru prieten de la 
departamentul tehnic, a găsit în hârtia scrisorii așchii care 
provin probabil din bucata de lemn pe care Poul a folosit-o 
ca instrument de scris. În momentul acesta, așchiile sunt la 
analiză. Poate ne vor putea oferi informații despre tipul de 
lemn folosit la construcţie. 

- Cum a fost omorât Poul? întrebă cineva aflat în 
spatele încăperii. 

- Tryggve nu ştie asta. I-a fost tras un sac din pânză 
peste cap. A auzit zgomotele unei lupte, iar când sacul a 
fost îndepărtat, fratele său dispăruse. 

- De unde ştie, atunci, că fratele lui a fost omorât? 
întrebă acea persoană în continuare. 

- Zgomotele au fost cât se poate de clare. 

- Ce fel de zgomote? 

- Gemete, rugăminţi, împiedicare, o lovitură surdă şi 
apoi nimic. 

- O lovitură cu un obiect contondent? 

- Foarte posibil. Carl, vrei să continui tu? 

Gestul șefului nu fu văzut prea bine de cei prezenți în 
sală. Toţi se uitară la Carl. Dacă ar fi fost după ei, ar fi putut 
să se ducă învârtindu-se unde îi urau ei. După toți acei ani, 
se săturaseră de el. 

Pe Carl nu-l interesa. În hipofiza sa bolboroseau încă 
urmările unei nopți sălbatice. Judecând după expresiile 
celorlalți, plictisiți cu toţii, el era singurul din acea încăpere 
plin de sentimente de mulțumire. 

Carl îşi drese glasul. 

- Tryggve a primit de la răpitor instrucțiuni exacte 
despre ce să le povestească părinţilor: că Poul a fost omorât 
şi că bărbatul nu va ezita să lovească şi a doua oară, dacă 
vorbeau despre cele petrecute. 

Observă privirea Bentei Hansen. Era singura din încă- 
pere care reacționa la cuvintele lui. Îi făcu un semn din cap. 
Femeia fusese mereu de treabă. 

- Da, asta trebuie să fi fost deosebit de traumatizant 
pentru un băiat de treisprezece ani, continuă Carl, vorbind 
înspre ea. Mai târziu, când Tryggve a ajuns din nou acasă, a 
aflat că ucigașul luase înainte de crimă legătura cu părinții 
şi ceruse o răscumpărare de un milion, bani pe care i-au şi 
plătit. 

- Au plătit? întrebă Bente Hansen. Înainte sau după 
crimă? 

- Înainte de crimă, din câte ştiu. 

- Nu prea înțeleg despre ce e vorba, Carl. Poţi să ne 
explici? întrebă Vestervig. 

Se întâmpla rar ca oamenii să recunoască în public că 
nu înțeleg ceva. Toată stima. 

- Cu plăcere. Familia ştia cum arată criminalul, parti- 
cipase la adunările lor. Probabil că părinţii ar fi putut să-l 
identifice, pe el, maşina şi multe altele despre el, dar crimi- 
nalul s-a asigurat prin amenințările sale, astfel încât nu s-au 
dus la poliție. Metoda e pe cât de simplă, pe atât de crudă. 

Câţiva se sprijiniră de perete. Erau deja cu gândul la 
cazurile care îi aşteptau pe birouri. La bandele de rockeri şi 
de imigranţi, bunăoară, care acum le dădeau multă bătaie 

de cap. leri avusese loc încă o repriză de împușcături în 
Nørrebro, a treia în decurs de o săptămână. Nici măcar 
ambulanțele nu mai aveau curajul să se aventureze în 
regiune. Tot timpul apăreau ameninţări serioase. Mai mulți 
colegi investiseră personal în veste antiglonţ, iar câţiva le 
purtau pe sub pulovere. 

Ce îi interesa pe ei un mesaj în sticlă din 1996, când 
aveau treabă cât cuprindea doar cu infracțiuni actuale! 
Carl chiar îi înțelegea, până la un punct. Nu erau însă chiar 
ei vinovaţi de aglomerarea de cazuri? Oare nu aleseseră 
jumătate dintre cei prezenți partidele care manevraseră 
țara spre această situație de căcat? Reforma poliţiei, poli- 
tica de integrare greşită. Nu, cârcotaşii și gălăgioşii erau 
de vină. Oare îşi imaginau, noaptea la două, în maşina de 
patrulare, soția care îi aștepta acasă, în pat, şi visa să se 
poată lipi de un bărbat? 

- Răpitorul şi-a ales o familie cu mulți copii, continuă 
Carl, uitându-se după chipuri cărora merita să li se adre- 
seze. O familie, care, ca membră a Martorilor lui Iehova, 
era izolată în multe privințe de societatea în care trăia. O 
familie rigidă în privinţa obiceiurilor sale şi care duce o 
viață cât se poate de restrictivă. O familie avută, nu putred 
de bogată, dar destul de procopsită. Din această familie, 
criminalul selectează doi copii, care au un statut cumva 
special în liota de copii. Îi răpeşte pe amândoi, iar după ce 
este plătită răscumpărarea, îl omoară pe unul și îl eliberează 
pe celălalt. Acum, familia știe de ce este în stare. Criminalul 
ameninţă apoi că va fi întotdeauna pregătit să mai omoare 
încă un copil, fără vreo avertizare, dacă există suspiciunea 
că familia s-a dus la poliţie, a luat legătura cu oamenii din 
comunitate sau a încercat, pe cont propriu, să-l găsească. 

Familia a rămas fără un milion de coroane, dar restul 
copiilor sunt în viată, iar familia tace şi ascunde tragedia 

care a lovit-o. Tace, pentru ca ucigașul să nu-şi pună în 
practică amenințările. Tace, pentru a putea duce din nou o 
viață cât de cât normală. 

- Şi copilul dispărut? interveni Bente Hansen. Ce se 
întâmplă cu oamenii din jur? Trebuie să fi existat persoane 
care să fi observat că brusc lipseşte unul dintre copii? 

- Da, aşa ai crede. Dar într-o astfel de comunitate 
restrânsă, mulți nu reacționează când dai de ştire că ţi-ai 
respins un copil din motive religioase, chiar dacă decizia a 
fost luată fără consultarea lor prealabilă. În anumite secte 
religioase, tocmai această declaraţie a respingerii, a exclu- 
derii pare credibilă. În unele secte nu e permis contactul cu 
persoanele excluse, așa că membrii nici măcar nu încearcă 
să-i găsească. Solidaritatea este puternică în chestiunea 
asta. După crimă, părinţii au declarat că şi-au respins fiul, 
pe Poul, că îl expediaseră de acolo foarte departe, ca să nu 
le mai amintească nimeni de el. Ochii care nu se văd... Așa 
dispar şi întrebările. 

- Dar în afara comunităţii? Trebuie să fie existat măcar 
câteva. 

- Da, așa ai crede, dar în cele mai multe cazuri nu există 
niciun contact cu oameni din afara comunității. Asta este 
treaba absolut diabolică, felul în care criminalul şi-a ales 
astfel de victime. De fapt, doar consilierul de studii al lui 
Poul s-a interesat de soarta lui la părinți, iar asta nu a dus 
la nimic. Când un student nu vrea, nu prea poți să-l obligi 
să vină la şcoală, nu? 

În momentul acesta, ai fi putut să auzi un ac căzând. 
Acum pricepuseră toți. 

- Da, ştim exact ce credeţi, şi asta cred şi eu. 

Adjunctul Lars Bjørn se uită în jur la colegii săi. Ca 
întotdeauna, încerca să pară mai important decât era. 

- Dacă pentru o astfel de infracțiune gravă nu s-a depus 
nicio reclamaţie, fiind comisă anume într-un astfel de 
mediu închis, atunci e foarte posibil ca ea să fi fost repetată. 

- Asta e îngrozitor! zise unul dintre noii agenți. 

- Da, bine aţi venit la sediul central al poliției daneze. 

Asta îi scăpă lui Vestervig din greşeală și îi păru rău în 
aceeaşi secundă, când se trezi cu o privire din partea lui 
Jacobsen. 

- Trebuie să subliniez că până acum nu putem să 
tragem concluzii drastice, zise şeful. Până când nu aflăm 
mai multe, nu vorbim despre asta cu presa, e clar? 

Toţi încuviințară, în special Assad. 

- Ceea ce s-a întâmplat de atunci în familie ne arată 
foarte clar cum i-a avut la mână criminalul, zise Marcus 
Jacobsen. Carl? 

- Da. Potrivit lui Tryggve Holt, familia s-a mutat la 
Lund, în Suedia, la nici o săptămână de la eliberarea lui. 
Încă de atunci, toți membrii familiei au primit poruncă să 
nu îl mai amintească niciodată pe Poul. 

- Trebuie să fi fost foarte greu pentru fratele mai mic, 
interveni Bente Hansen. 

Carl revăzu în fața ochilor chipul lui Tryggve. Fusese 
greu, cu siguranță. 

- Cât de paranoică a devenit familia după amenințarea 
criminalului s-a văzut de fiecare dată când auzeau pe cineva 
vorbind în daneză. De aceea, s-au mutat de la Schonen mai 
spre nord-est, la Blekinge, şi de acolo s-au mai mutat de 
două ori până s-au liniștit în Halabro. Tatăl a instruit toți 
membrii familiei să nu lase niciodată pe cineva în casă și să 
nu socializeze niciodată cu persoane din afara comunității. 

- Tryggve s-a revoltat împotriva acestei reguli? întrebă 
Bente Hansen. 

- Da, şi a făcut asta din două motive: în primul rând 
nu voia să i se interzică să vorbească despre Poul, pe care îl 
iubise foarte mult şi despre care crede, într-un fel straniu, 
că şi-ar fi sacrificat viața pentru el. Şi, în al doilea rând, 
s-a îndrăgostit foarte tare de o fată care nu făcea parte din 
Martorii lui Iehova. 

- Şi atunci, a fost exclus, completă Lars Bjørn. 

Trecuseră deja mai multe secunde de când nu-şi mai 
făcuse auzită vocea. 

- Da, Tryggve a fost exclus, confirmă Carl, şi trăieşte 
în afara comunităţii de trei ani. S-a mutat câțiva kilometri 
mai la sud, a găsit sprijin în relația cu tânăra femeie şi a 
început să lucreze ca ajutor într-un magazin de lemne din 
Belganet. Familia sa nu i-a mai vorbit niciodată, deşi locul 
său de muncă e în apropiere de casa părintească. Când am 
fost acolo în weekend, a avut loc primul contact, prima lor 
discuţie de la excluderea sa încoace. Tatăl a subliniat faptul 
că Tryggve trebuie să-şi ţină gura, iar Tryggve a fost de 
acord, din câte am înțeles. Până în clipa în care i-am arătat 
mesajul din sticlă. Asta l-a doborât - l-a obligat să accepte 
realitatea. 

- Familia a mai primit vreodată după răpire veşti de la 
criminal? dori să ştie cineva. 

Carl scutură din cap. 

- Nu, şi nu cred că o să se mai întâmple. 

- De ce nu? 

- Au trecut treisprezece ani de atunci. Acum are 
probabil altceva de făcut. 

Din nou se făcu surprinzător de linişte în încăpere. 
Doar vorbăria necontenită a lui Liz se auzea din antica- 
meră. Cineva trebuia să preia apelurile telefonice. 

- Există alte indicii cu privire la cazuri asemănătoare? 
Ati cercetat asta? 

Carl se uită recunoscător la Bente Hansen. Era singura 
din încăpere care nu avusese, în decursul anilor, diferende 
serioase de opinie cu el, şi probabil singura din grupă care 
nu simţise nevoia să se impună. Era energică şi muncitoare 
din fire. 

- Acum, Assad şi Yrsa, locţiitoarea lui Rose, trebuie să 
ia legătura cu asociaţii şi grupuri de ajutor reciproc care le 
oferă susținere celor care vor să iasă din secte. Poate așa 
reuşim să aflăm câte ceva despre copii excluşi sau care ar fi 
fugit. E o pistă destul de nesigură, dar dacă ne-am adresa 
direct comunităţilor, n-am afla nimic. 

Unii se uitară la Assad, care arăta de parcă tocmai 
căzuse din pat. Gata îmbrăcat, trebuie să precizăm. 

- Nu ar trebui să lăsaţi asta în seama profesioniştilor, 
care ştiu ce fac? întrebă cineva. 

Carl ridică mâna. 

- Cine a zis asta? 

Unul dintre bărbaţi ieşi în față. Pasgârd îl chema, un 
tip care dădea din coate. Foarte priceput în tot ce făcea, 
dar genul care îmbrâncea şi îşi făcea loc pentru a i se lua 
interviuri oricând apărea pe undeva vreo cameră de filmat. 
Probabil că se și vedea pe sine, în câţiva ani, în fotoliul 
de şef. 

Carl miji ochii. 

- OK, atunci fii tu amabil, că doar tot te vezi al naibii 
de priceput şi împărtășeşte-ne vastele tale cunoştinţe cu 
privire la sectele din Danemarca. Ai putea fi atât de drăguţ 
să ne spui câteva nume? Cinci, să zicem? 

Tipul protestă, însă zâmbetul strâmb al Jacobsen nu-i 
lăsă nicio şansă. 

- Hm, făcu el şi se uită în jur. Martorii lui Iehova. 
Baptiştii nu sunt o sectă, însă avem Unification Church, 
scientoloaii, satanistii si Faderhuset. 

Se uită victorios la Carl și le făcu semn celorlalți din cap. 

Carl se strădui să pară impresionat. 

- OK, Pasgârd, sigur că baptiştii nu pot fi consideraţi 
o sectă, nici sataniștii, asta dacă nu te gândeşti în special 
la Church of Satan. Asta înseamnă că îţi lipseşte una. Ei, 
cum e? 

Tipul îşi lăsă colțurile gurii în jos, în timp ce toți se uitau 
la el. Prin minte îi roiau toate religiile mari ale lumii, dar 
nu era răspunsul corect. Vedeai cum încerca să formeze 
cuvinte. Apoi rosti: 

- Copiii lui Dumnezeu. 

Şi toată lumea aplaudă. 

Carl se băgă şi el să aplaude. 

- Grozav, Pasgârd. Atunci, haide să îngropăm securea 
războiului aici. În Danemarca există extrem de multe secte, 
biserici cu aspect de sectă, mișcări cu guru şi de deşteptare, 
nu poţi să le ţii minte pe toate. Sigur că nu. 

Se uită spre Assad. 

- Nu poți, nu-i aşa, Assad? 

Bărbatul mic de statură scutură din cap. 

- Nu, mai întâi trebuie să-ți faci temele. 

- Şi? Ai făcut asta? 

- Încă nu am terminat, dar aș putea să numesc câteva. 
Să o fac? 

Assad se uită la şef, care dădu din cap că da. 

- OK. Am putea, de pildă, să-i numim pe quakeri, miş- 
carea de rusalii, mormonii, biserica neoapostolică, penti- 
costalii, toate mișcările neoşamaniste şi teozofice, Biserica 
Maicii Domnului, A Patra Cale, Emin Foundation, Divine 
Light Mission, mișcarea Neo-Sannyas, Hare Krishna, 
Ananda Marga, Sathya Sai Baba, Brahma Kumaris, 
Meditaţia Transcendentală, Litests Ord, Kristushuset, I 
Meterens Lys şi, poate, Forklarelsens Kirke. 

Trase aer în piept. 

De data asta, nu aplaudă nimeni. Pricepuseră. Problema 
avea multe fațete. 

Carl zâmbi. 

- Există comunități religioase dintre cele mai diferite. 
Şi multe dintre ele îşi adoră liderii în asemenea măsură, 
încât după o vreme devin automat unități închise. Dacă 
există condiţii prielnice, terenul de vânătoare pe care un 
psihopat poate acționa, precum criminalul lui Poul Holt, 
e mare. 

Şeful departamentului de investigaţii criminalistice 
făcu un pas în față. 

- Acum ați aflat tot despre acest caz care s-a terminat 
cu o crimă. Nu s-a petrecut în sectorul nostru, dar a fost în 
apropiere. Nimeni nu are cea mai mică idee ce s-a întâmplat 
acolo. Asta trebuie să fie ultima discuție. Carl şi ajutoarele 
sale continuă cu investigaţiile. 

I se adresă lui Carl. 

- Să cereţi tot ajutorul de care aveți nevoie. 

Jacobsen se întoarse spre Pasgârd, ai cărui ochi reci se 
ascundeau din nou sub pleoapele grele ale indiferenței. 

- Cât despre tine, Pasgârd, vreau doar să spun că entu- 
ziasmul tău e exemplar. E grozav că ți se pare că suntem 
atât de bine pregătiți pentru această sarcină. Dar noi aici, la 
etajul doi, trebuie să ne concentrăm pe cazurile actuale. Și 
avem destule pe cap, nu crezi? 

Idiotul încuviință. Ce îi mai rămânea de făcut? Orice 
altceva ar fi fost rău. 

- În fine, dar pentru că eşti de părere că noi am putea 
rezolva cazul mai uşor decât Departamentul Special Q, ar 
trebui să ne gândim la asta. Aşa că, hai să spunem: OK, 
de un singur om ne putem dispensa. Și e evident că tu, 
Pasgård, eşti acela, căci ţi-ai manifestat un mare interes. 

Carl simţi că rămâne cu gura căscată şi fără aer. Nu se 
putea așa ceva! Ce să facă ei cu un astfel de prostănac? 

Marcus Jacobsen îşi dădu seama de dilemă dintr-o 
singură privire. 

- Am auzit că pe hârtia scrisorii a fost găsit un solz de 
peşte. Pasgârd, poţi, te rog, să afli despre ce peşte e vorba 
şi în ce ape trăieşte, la distanță de o oră de mers cu mașina 
de la Ballerup? 

Şeful departamentului de investigații criminalistice 
ignoră ochii mari ai lui Carl. 

- Şi încă ceva, Pasgârd: gândeşte-te că în 1996 în apro- 
piere de acele ape exista ceva ca o instalaţie cu mori de vânt 
sau ceva care scotea sunete asemănătoare. E clar? 

Carl respiră din nou. Era o sarcină pe care, din partea 
lui, Pasgârd putea să o preia fără probleme. 

- Nu am timp, zise Pasgârd. Eu şi Jørgen trebuie să 
mergem în Sundby şi să batem din uşă în ușă. 

Jacobsen se uită spre colț, unde stătea un tip mare cât 
un dulap. Aprobă. Se potrivea. 

- Atunci Jørgen va trebui să se descurce două zile 
singur, zise Jacobsen. Nu-i aşa, Jørgen? 

Bărbatul uriaş ridică din umeri. Nu era entuziasmat. 
Nici familia care voia să afle în sfârşit cine le atacase fiul nu 
era, cu siguranță. 

Jacobsen se întoarse din nou. spre Pasgârd. 

- În două zile, cu siguranță că vei putea rezolva o 
sarcină atât de măruntă, nu? 

Exemplul şefului fu astfel stabilit. 

Dacă tot ţii neapărat să faci pipi pe cineva, atunci nu ar 
trebui s-o faci contra vântului. 

Cel mai îngrozitor lucru care s-ar fi putut petrece se 
întâmplase, iar Rachel era paralizată de frică. 

Satana se arătase în mijlocul lor şi o pedepsise pentru 
neglijenţa ei. Cum putuseră să permită unui străin să plece 
cu cei doi copii iubiţi ai lor? Și încă în plină zi? Ieri ar fi 
trebuit să citească în linişte Biblia şi să se pregătească de 
liniştea îmbucurătoare a simțurilor, aşa cum făceau mereu 
de sabat. Ar fi trebuit să aştepte, în ora de linişte, cu mâinile 
împreunate, pentru ca spiritul Maicii să se pogoare asupra 
lor și să le ofere pace. 

Şi acum? Acum brațul lui Dumnezeu arăta amenin- 
țător spre ei. Cedaseră tuturor tentațiilor cărora le rezistase 
Fecioara Maria. Căzuseră în plasa lingușelilor, a cuvintelor 
goale, a deghizării diavolului. 

Şi pedeapsa venise prompt. Magdalena şi Samuel erau 
deja de o zi şi o noapte în mâinile păcătosului, iar ei nu 
puteau face nimic. 

Rachel simțea înjosirea la fel de puternic ca atunci când 
soldaţii o violaseră şi nimeni nu îi sărise în ajutor. Atunci 
putuse să acționeze, însă astăzi nu putea. 

- Trebuie să faci rost de bani, Joshua, îl imploră ea. 
Indiferent cum. Trebuie. 

Soţul ei se simțea îngrozitor, se vedea limpede. Albul 
ochilor şi culoarea feţei erau unul şi același lucru. 

- Rachel, nu avem de unde să-i dăm! Ştii prea bine că 
alaltăieri am plătit impozitul. Un milion, cu mult înainte de 
termen, ca să ne calculeze dobânda mică şi nu pe cea mare, 
aşa cum fac de obicei. 

El îşi îngropă fața în mâini. 

- Aşa cum facem mereu, în numele lui Isus. La fel cum 
facem mereu. 

- Joshua, ai auzit ce a spus la telefon. Îi omoară dacă nu 
găsim banii. 

- Atunci va trebui să cerem ajutorul comunității. 

- Nu! 

Ea strigă atât de tare, încât fata cea mai mică începu să 
plângă în camera de alături. 

- El ne-a luat copiii, iar tu o să-i aduci înapoi, ai auzit? În 
aşa fel încât să nu afle nimeni despre asta. Absolut nimeni! 
Altfel, nu-i mai vedem în viață, asta ştiu sigur. 

El se întoarse spre ea. 

- De unde ştii asta, Rachel? Poate că doar blufează! 
Poate că ar trebui să mergem la poliţie. 

- La poliție! Nu te temi că a mituit pe cineva la secție? 
Poţi fii sigur că nu află? 

- Ştiu doar că ne putem baza pe prietenii noştri din 
comunitate. Ei nu ne-ar trăda niciodată, şi ne-ar da banii. 
Împreună, am putea strânge banii. 

- Şi dacă stă afară şi te vede cum te duci la ei? Sau dacă 
are ajutoare în comunitate, despre care nu ştim nimic? Nu 
i-am recunoscut nici noi adevăratul chip. De unde putem 
şti că nu mai sunt şi alții de felul ăsta în preajmă? De unde, 
Joshua? 

Ea se uită spre ușă, unde fata mai mică se ţinea de toc şi 
o privea speriată. 

- Joshua, găseşte o soluţie, repede, îl imploră ea şi se 
ridică. 

Se duse la fata cea mică, îngenunche în faţa ei şi o 
mângâie pe cap. 

- Nu dispera, Sarah. Maica lui Isus veghează asupra 
Magdalenei şi a lui Samuel. Roagă-te la ea şi aşa îi ajuţi. 
Dacă totul s-a întâmplat pentru că am făcut ceva nepermis, 
atunci vom fi iertați dacă ne rugăm. Roagă-te, draga mea, 
roagă-te. 

Ea văzu cum fiica ei tresare la auzul cuvântului „iertare“. 

Ochii ei arătau cât de tare își dorea iertarea. Avea ceva 
pe suflet, dar nu vorbea. 

- Ce se întâmplă, Sarah? Vrei să-i spui mamei ceva? 

Atunci, buzele lui Sarah începură să tremure, iar colțu- 
rile gurii i se lăsară încetişor în jos. 

- Are legătură cu acel om? 

Fata încuviință în tăcere, iar lacrimile îi scăldară obrajii. 

Fără să vrea, Rachel îşi ţinu răsuflarea. 

- Ce este? Ei, haide, spune-mi! 

Tonul aspru o sperie pe micuță, dar limba i se dezlegă. 

- Am făcut ceva ce nu ar fi trebuit să fac. 

- Ce ai făcut, Sarah? Spune. 

- În ora de linişte m-am uitat în albumul foto, când 
erați toți cu bibliile în bucătărie. lartă-mă, mama. Știu că 
a fost o prostie. 

- Ah, Sarah, zise femeia și îi dădu drumul. Doar asta era? 

Fiica ei scutură din cap. 

- Acolo am văzut o fotografie a bărbatului care i-a luat 
cu el pe Magdalena şi pe Samuel. De asta s-a întâmplat? Nu 
ar fi trebuit să mă uit la el, pentru că era diavolul? 

Rachel inspiră adânc. 

- Există o fotografie cu el? 

Sarah își trase nasul. 

- Da. În fața clădirii comunităţii. Când ne-am adunat 
toți la sărbătoarea Johannei și a Dinei. 

- Unde e fotografia, Sarah? Arată-mi-o. Acum, imediat! 

Ascultătoare, micuța aduse albumul şi arătă spre 
fotografie. 

Ah, se gândi Rachel. La ce bun? Tot nu ne servește la nimic. 

Se uită cu scârbă la fotografie. O scoase din folie. O 
mângâie pe fiica ei pe păr şi o linişti, spunându-i că era 
iertată. Apoi, luă fotografia în bucătărie şi o aruncă pe 
masă, în faţa soțului ei, care şedea nemișcat. 

- Uite, Joshua. Acesta este adversarul tău. 

Arătă spre un cap din ultimul rând. Reuşise să se 
ascundă cât de cât în spatele celor din față şi să nu privească 
spre cameră. Dacă nu ar fi ştiut, ar fi putut fi oricine. 

- Mâine, dis-de-dimineaţă, te duci la administrația 
financiară şi le spui că plata hiperpunctuală a impozitului 
a fost o greşeală şi că avem neapărată nevoie de bani, altfel 
dăm faliment. Ai înțeles, Joshua? Mâine, la prima oră! 


Când se uită luni dimineață pe fereastră, în spatele 
bisericii din Dollerup abia se ridica soarele. Raze lungi, 
tremurătoare, în ceața dimineţii. Creaţia Domnului în toată 
splendoarea sa. Cum putea ceva atât de frumos să-i porun- 
cească să poarte o asemenea cruce? Şi cum putea să-și 
permită să pună o asemenea întrebare? Căile Domnului 
erau de nedesluşit, doar știa asta. 

Îşi strânse buzele, pentru a nu izbucni în plâns. Apoi, îşi 
împreună mâinile şi închise ochii. 

Rachelse rugase toată noaptea, ca de obicei, la adăpostul 
comunității. Dar de data asta, pacea nu voia să vină, căci 

acesta era un timp al încercărilor, ceasul sorții care suna 
pentru lov. Durerea îi părea incomensurabilă. 

Soarele dispăruse în spatele unei pături de nori, când 
Joshua se îndreptă spre primărie, pentru a cere ajutorul 
pentru firma Krogh de închiriere de maşini agricole şi 
primi înapoi plata impozitului. Rachel ajunsese deja la 
limita puterilor. 

- Josef, nu te poți duce astăzi la şcoală, trebuie să te 
ocupi de Miriam şi de Sarah, îi spusese ea celui mai mare 
dintre fii. 

Ea nu era în stare să le predea astăzi fetelor, trebuia să 
se adune. 

Cu Joshua discutase despre cum trebuiau să proce- 
deze în continuare. Când avea să se întoarcă - să dea 
Dumnezeu să nu vină înapoi cu mâinile goale! - trebuia 
să depună cecul la banca Vestiysk şi să îi roage să vireze 
banii în conturile lor de la Nordea, Danske Bank, Jyske 
Bank, Sparekassen Kronjylland, Arbejdernes Landsbank și 
Almindelig Brand Bank. Asta corespundea apoi unei plăți 
în numerar, de la fiecare bancă, de circa o sută cincizeci de 
mii de coroane, ceea ce nu ar fi trebuit să ridice întrebări. Şi 
dacă unele dintre bănci le plăteau în bancnote noi, trebuiau 
să le mototolească şi să le facă să arate mai vechi, ameste- 
cându-le printre cele uzate. 

Rezervă locuri la trenul intercity care ajungea la ora 
19.29 la Odense, şi pentru rapidul care mergea de la Odense 
la Copenhaga. Apoi, îşi aşteptă soțul. Credea că va ajunge 
pe la ora douăsprezece, unu, dar el sosi la zece şi jumătate. 

- Ai banii, Joshua? se năpusti ea spre el, deşi văzu de la 
început că nu-i avea. 

- Nu a mers, Rachel. Am știut de la bun început că nu 
o să meargă. 

Vocea ameninţa să i se frângă. Cei de la impozite ne-ar 
ajuta, dar contul este al administraţiei financiare, iar la 
ăştia nu merge atât de repede. E îngrozitor! 

- Dar ai insistat, nu-i aşa, Joshua? Ai insistat, cu sigu- 
ranță! Doamne sfinte, timpul trece. Băncile închid la ora 
patru. 

Era distrusă. 

- Ce le-ai povestit? Spune! 

- Am spus că avem urgentă nevoie de bani. Că a fost 
o greşeală a mea că am plătit. Că nu mi-a mers compu- 
terul şi am pierdut evidența. Că s-a petrecut o greşeală la 
viramentele din conturile noastre şi, în acelaşi timp, au 
dispărut facturi de pe computer, pe care nu le-am luat în 
calcul. Apoi, am mai spus că am primit somaţii de la unii 
furnizori şi că îl vom pierde pe cel mai important dacă nu 
plătesc imediat. Că şi furnizorii se află sub o mare presiune 
din pricina crizei financiare şi că sunt nevoiți să-şi retragă 
utilajele agricole şi să le ofere altor clienți. Le-am spus că 
îmi pierd avantajele de leasing şi că ne va costa mulți bani. 
Că e un moment hotărâtor pentru noi. 

- O, Doamne, Joshua. Chiar era necesar să complici 
lucrurile atât de mult? De ce? 

- Asta mi-a trecut prin cap. 

Se lăsă cu greu pe un scaun şi puse dosarul pe masă. 

- Sunt terminat, Rachel. Nu pot să gândesc la fel de 
limpede ca de obicei. Noaptea asta nu am dormit deloc. 

- Doamne Sfinte! Ce facem acum? 

- Trebuie să ne adresăm comunității, ce să facem 
altceva? 

Ea strânse buzele şi îi văzu în fața ochilor pe Magdalena 
şi pe Samuel. Bieţi copii nevinovaţi, ce păcate aveau ei? Ce 
făcuseră pentru a merita o soartă atât de amară? 

Se asigurară că preotul comunităţii era acasă; tocmai 
voiau să îmbrace paltoanele şi să se ducă la el, când sună 
soneria. 

Dacă ar fi fost după Rachel, nu ar fi deschis, dar soţul ei 
era confuz. 

Nu o cunoşteau pe femeia care stătea cu mapa în mână 
în fața lor. Şi nici nu voiau să stea de vorbă cu ea. 

- Isabel Jønsson. Vin din partea administraţiei, zise ea 
şi intră pe hol. 

Rachel îşi permise acum să spere. Femeia avea cu sigu- 
ranță la ea hârtii pe care trebuiau să le semneze. Poate 
reușiseră să aranjeze totuși lucrurile. Atunci soțul ei nu ar 
fi fost chiar atât de prost. 

- Intraţi. Ne aşezăm aici, în bucătărie, zise ea uşurată. 

- Văd că tocmai voiați să plecaţi. Nu e nevoie să vă 
deranjez acum. Pot să mă întorc mâine, dacă vă convine. 

Rachel observă cum se adunau nori de furtună când se 
aşezară la masa din bucătărie. Așadar, nu venise ca să îi 
ajute să recupereze banii, deoarece atunci ar fi ştiut cât de 
grăbiţi erau. 

- Lucrez în calitate de consilier IT la o firmă de consul- 
tanță. După cum am înțeles de la colegii din primărie, 
există probleme serioase cu sistemul dumneavoastră IT. 
De aceea m-au trimis aici. 

Ea zâmbi şi le întinse cartea de vizită. Isabel Janson, 
consilier IT, comuna Viborg, scria pe ea. Chiar era ultimul 
lucru de care aveau nevoie. 

- Ştiţi ce, interveni Rachel, căci soțul ei tăcea. E foarte 
drăguţ din partea dumneavoastră, dar în acest moment ne 
grăbim foarte tare. 

Crezuse că, auzind asta, femeia se va ridica, însă aceasta 
rămase pe scaun ca bătută în cuie și se uită la ei. Voia 

cu tot dinadinsul să impună dreptul autorităţilor de a se 
amesteca? 

Rachel se ridică şi îi aruncă soțului o privire severă. 

- Joshua, trebuie să ne grăbim. 

Se întoarse spre femeie. 

- Vă rugăm să ne scuzați. 

Dar femeia tot nu dădea semne că ar intenţiona să se 
ridice. Apoi, Rachel observă la ce se holba femeia. Se uita la 
fotografia pe care o găsise Sarah. Fotografia care rămăsese 
de atunci pe masa din bucătărie şi care îi amintea că într-o 
mulțime poate să existe un Iuda. 

- Îl cunoaşteţi pe acest bărbat? întrebă femeia. 

Se priviră nedumeriți. 

- Care bărbat? întrebă Rachel. 

- Acesta. 

Femeia apăsă cu degetul pe capul bărbatului. 

Rachel îşi dădu seama că nu era în regulă ceva. Exact ca 
în acea după-amiază petrecută în sat, la Baobli, când soldații 
se opriseră şi o întrebaseră în ce direcție să se îndrepte. 

Tonul vocii, situația. 

Nimic nu era așa cum trebuia să fie. 

- Trebuie să plecaţi, vă rog, repetă Râchel. Ne grăbim. 

Dar femeia nu se clinti. 

- Îl cunoaşteţi? întrebă ea din nou. 

Deci, aşa stăteau lucrurile. Mai asmuţiseră un diavol 
asupra lor. Încă un diavol în forma unui înger. 

Rachel se proțăpi în faţa ei, frângându-şi mâinile. 

- Credeţi că nu ştiu cine sunteți? Credeţi că nu ştiu că 
v-a trimis acel porc? Vă rog să nu mai rămâneţi aici. Plecați 
odată! Știți doar că nu avem timp de pierdut. 

Simţi cum se rupe ceva în ea. Cum brusc nu mai reuşeşte 
să-şi rețină lacrimile. Cum furia şi neputința amenințau să 
o copleşească. 

- Plecaţi odată! zbieră ea cu ochii închiși şi pumnii 
strânşi. 

Atunci, femeia se ridică şi se apropie de ea. O luă pe după 
umeri și o scutură ușor, până când privirile li se întâlniră. 

- Nu ştiu ce se întâmplă aici, dar un lucru ştiu sigur: 
dacă există cineva care să-l urască pe acest bărbat, atunci 
eu sunt aceea. 

Rachel deschise ochii şi își dădu seama: în spatele 
privirii liniștite a femeii se adunase multă ură. 

- Ce a făcut? întrebă Isabel Janson. Spuneţi-mi ce a 
făcut, iar eu vă spun ce ştiu despre el. 


Femeia avusese parte de experiențe neplăcute cu el, 
asta se simțea imediat. Dar oare putea să-i ajute? Rachel se 
îndoia de asta. Nu puteau să-i ajute decât banii, şi chiar şi 
pentru asta avea să fie în curând prea târziu. 

- Ce ştiţi? Spuneţi repede, trebuie să plecăm! 

- Îl cheamă Mads Fog. Mads Christian Fog. 

Rachel scutură din cap. 

- Nouă ne-a spus că îl cheamă Lars, Lars Sørensen. 

Femeia scutură încetişor din cap. 

- OK. Atunci ambele nume sunt greşite. Eu l-am 
cunoscut ca Mikkel Laust, dar am reușit să arunc o privire 
asupra actelor sale şi am găsit chiar şi o adresă a lui. Acolo 
este înregistrat ca Mads Christian Fog. Cred că acesta este 
numele său adevărat. 

Rachel trase aer în piept. Oare Maica Domnului le 
auzise rugăciunile? Se uită adânc în ochii celeilalte femei. 
Oare putea avea încredere în ea? 

- Despre ce adresă vorbiţi? 

Joshua nu reuşea încă să facă legăturile. Faţa lui deve- 
nise între timp alb-albăstruie. 

- Undeva în Nordseeland, în apropiere de Skibby. 
Ferslev se numeşte localitatea. Am adresa acasă. 

- De unde ştiţi toate astea? 

Vocea lui Rachel tremura. Voia foarte mult să o creadă, 
dar putea oare? 

- Până sâmbătă a locuit la mine. Sâmbătă dimineață 
l-am dat afară. 

Rachel îşi duse mâna la gură. Aşadar, diavolul venise de 
la femeie direct la ei. 

Se uită agitată la ceas şi se obligă să asculte cum acel 
nebun se folosise de consiliera IT. Cum o cucerise cu felul 
său de a fi aparent înţelegător. Cum îşi schimbase persona- 
litatea de la un moment la celălalt. 

Rachel nu putea decât să dea din cap la tot ce auzea de la 
femeie. Recunoştea tiparul, iar când femeia termină, se uită 
la Rachel şi la soțul ei. Preţ de o clipă el păru să fie pierdut 
în gânduri, de parcă ar fi încercat să vadă lucrurile dintr-o 
altă perspectivă. Apoi dădu din cap. Da, spuneau ochii lui, 
trebuiau să aibă încredere în această femeie. Aveau o moti- 
vaţie comună. 

Atunci, Rachel o apucă pe Isabel de mână. 

- Ceea ce vă povestesc acum nu aveţi voie să mai 
spuneţi nimănui, bine? În orice caz, nu acum. Vă povestim 
doar pentru că suntem de părere că ne-aţi putea ajuta. 

- Dacă e vorba despre o infracțiune, nu pot să garantez. 

- Despre asta e vorba, dar e vorba despre un infractor, 
omul pe care l-aţi dat afară. 

Ea trase aer în piept şi abia atunci observă că îi tremura 
glasul. 

- Nouă ni s-a întâmplat cel mai îngrozitor lucru imagi- 
nabil: ne-a răpit doi dintre copii, iar dacă veţi povesti cuiva, 
el îi va ucide! 

xxx 


Trecuseră douăzeci de minute. Isabel nu mai fusese în 
viaţa ei atât de şocată. Îşi dădea seama foarte clar de situ- 
aţie. Acest bărbat, care locuise la ea şi pe care o vreme îl 
văzuse ca pe un potențial partener de viață, acest bărbat 
era un monstru şi cu siguranţă era în stare de orice. Cum 
îi simţise mâinile în jurul gâtului, un pic prea puternice, 
prea îndemânatice. Cum intrarea lui în viața ei s-ar fi putut 
dovedi, cu puţin ghinion, fatală pentru ea. Şi i se uscă gura 
când se gândi la momentul în care îi spusese că adunase 
informaţii despre el. Dacă ar fi strâns-o pe loc de beregată? 
Dacă nici măcar nu ar mai fi apucat să spună că trimi- 
sese informațiile mai departe către fratele ei? Dacă el ar fi 
observat că doar blufa? Că nu i-ar fi mărturisit niciodată în 
viață fratelui ei dezastrele relaţiilor ei? 

Nici nu îndrăznea să se gândească mai departe. 

Acum, stătea lângă aceşti oameni şi suferea împreună 
cu ei. Oh, cum îl ura pe tipul ăsta! În acel moment, făcu un 
pact cu sine însăşi. El nu trebuia să scape! Era exclus ca un 
astfel de monstru să scape nepedepsit! 

- O să vă ajut, zise ea. Fratele meu e poliţist. E drept că 
la poliţia rutieră, dar orişicât. Putem să-l rugăm să îl dea 
în urmărire. În acest fel, informaţia s-ar răspândi iute în 
toată țara. Am numărul de înmatriculare al camionetei și 
aş putea să o descriu destul de exact. 

Femeia din fața ei scutură însă din cap. Ar fi fost de 
acord cu mare drag, dar nu îndrăznea. 

- V-am mai spus că nu trebuie să afle nimeni despre 
treaba asta și ați promis, zise ea. Mai avem doar patru ore 
până închid băncile, şi până atunci trebuie să facem rost de 
un milion în numerar. Nu putem să mai stăm aici. 

- Vă rog să mă ascultați. Durează mai puțin de patru 
ore să mergem la casa lui din Ferslev, dacă plecăm imediat. 

Femeia clătină din nou din cap. 

- De ce credeți că i-ar fi dus pe copii acolo? Ar fi cel 
mai tâmpit lucru pe care l-ar putea face. Copiii ar putea fi 
oriunde în Danemarca. Putea să fi trecut granița cu ei. Nu 
mai sunt controale acum. Înțelegeți? 

Isabel încuviință. 

- Da, aveţi dreptate. 

Se întoarse spre Joshua. 

- Aveţi mobil? E încărcat? 

El scoase un telefon din buzunar. 

- Da, aici, zise el. 

- Rachel, ai şi tu unul? 

Ea încuviință. 

- Şi dacă ne-am despărți? Joshua încearcă să facă rost 
de bani, iar noi două mergem în Seeland. Acum, imediat. 

Soții se priviră pentru o clipă. Erau o pereche ciudată, 
pe care o putea înțelege foarte bine. Doar era şi ea mamă și, 
deşi copiii erau demult pe propriile picioare, grija pentru 
ei nu dispărea niciodată. Cât de îngrozitor trebuie că era 
când te vedeai brusc nevoit să iei o decizie de care atârna 
viața copiilor tăi! 

- Avem nevoie de un milion de coroane, zise bărbatul. 
Firma valorează mult mai mult, dar nu putem să mergem 
la bancă şi să cerem să ne dea banii în numerar. Poate ar 
fi mers acum un an sau doi, dar vremurile s-au schimbat. 
Astăzi nu mai ține. De aceea trebuie să apelăm la comuni- 
tate. E riscant, însă e singura posibilitate de a obține banii. 

O privi cu intensitate. Respira greu şi avea buzele 
albastre. 

- Asta doar dacă nu ne puteți ajuta. Și cred că o puteți 
face, dacă vreți. 

Atunci îl văzu Isabel pentru prima oară pe întreprin- 
zătorul cunoscut pentru că îşi conducea impecabil firma 
şi care era unul dintre cei mai buni plătitor de taxe din 
Viborg. 

- Sunaţi-l pe şeful dumneavoastră, continuă el cu o 
expresie disperată, şi rugaţi-l să sune la administrația 
financiară. Spuneţi că s-a plătit greşit şi că am avea urgent 
nevoie de bani. Puteţi face asta? 

Acum avea din nou mingea în terenul ei. 

Cu trei ore în urmă, când venise la birou, încă nu-și 
revenise. Se simțea rănită, prost dispusă şi se complăcea 
în autocompătimire. Însă acum? Acum, acea stare de spirit 
părea la ani-lumină distanță, căci în acest moment simțea 
că avea puterea de a obține orice, chiar dacă ar fi costat-o 
slujba. Sau mai mult. 

- Voi interveni, promise ea. Mă grăbesc, dar tot ar 
putea să dureze. 


26 


- Da, Laursen, zise Carl în încheiere, adresându-se 
fostului tehnician criminalist. Acum ştim cine a scris 
scrisoarea. 

- Puh, ce poveste oribilă. 

Laursen trase adânc aer în piept. 

- Zici că ai adus lucruri care i-au aparținut lui Poul Holt. 
Dacă pe ele se găsesc urme ADN, am putea verifica dacă 
sângele folosit la scrierea mesajului e al lui Poul. Cel puțin 
asta. Şi, împreună cu declarația fratelui că a fost omorât, 
am avea măcar un punct de plecare pentru acuzare. Asta 
dacă vom avea un suspect. Deşi un caz fără cadavru e întot- 
deauna o chestiune dubioasă, ştii şi tu. 

Laursen privi pungile transparente pe care Carl le 
scoase din sertar. 

- Fratele mai mic al lui Poul, Tryggve, a păstrat o 
parte din lucrurile acestuia. Cei doi erau foarte apropiați. 
Tryggve a luat lucrurile cu el înainte de a fi exclus de acasă. 
L-am convins să ni le dea. 

Laursen îşi înveli mâna într-o batistă şi luă lucrurile de 
la Carl. 

- De astea nu avem nevoie, zise el şi dădu la o parte 
nişte sandale şi un tricou. Dar asta, poate. 

Cercetă cu atenție șapca. O șapcă albă obişnuită, cu un 
cozoroc albastru şi cu inscripţia JESUS RULES! 

- Părinţii nu i-au permis să o poarte, dar lui Poul îi 
plăcea, a spus Tryggve, şi de aceea o ascundea în timpul 
zilei în pat şi dormea cu ea. 

- A mai purtat-o şi altcineva pe cap în afară de el? 

- Nu, evident că l-am întrebat asta pe Tryggve. 

- OK. Atunci, aici avem ADN-ul lui. 

Laursen arătă cu degetul lui gros spre câteva fire de păr 
care se ascundeau sub cozoroc. 

- E grozav! 

Assad se apropiase cu un teanc de hârtii spre ei. Capul îi 
strălucea ca un bec, dar nu pentru că era Laursen aici. Peste 
ce dăduse oare? 

- Mulţumesc, Laursen, zise Carl. Știu că eşti ocupat sus 
la cantină și cu tot restul, dar când tu eşti cel care se ocupă, 
totul alunecă mult mai uşor prin sistem. 

Carl îi întinse mâna. Acum venise vremea într-adevăr 
să se ducă la cantină şi să le povestească celorlalți colegi ai 
lui Laursen ce tip grozav aveau în echipă. 

- He! zise Laursen şi ridică fruntea. 

Apoi, îşi aruncă în sus brațul uriaş şi păru să apuce aerul. 
Un moment rămase așa, zâmbind, cu pumnul strâns, apoi 
făcu o mișcare de parcă ar fi aruncat pe jos o minge. O frac- 
țiune de secundă mai târziu, bătu cu piciorul în pământ. 
Apoi, zâmbi din nou. 

- Scârboase ființe, zise el şi ridică piciorul pentru 
ca toată lumea să poată admira muscoiul strivit în toată 
splendoarea lui. 

Apoi plecă. 

Assad îşi frecă mâinile când paşii lui Laursen se 
estompară. 

- Totul merge ca uns, Carl, ia priveşte. 

Trânti un teanc de hârtii pe masă şi făcu semn spre foaia 
aflată deasupra. 

- Aici avem numitoarea comună dintre incendii, Carl. 

- Ce anume? 

- Numitoarea comună. 

- Numitorul comun, Assad. Numitorul. Care e acesta? 

- Aici. Mi-a fost clar când am studiat raportul anual al 
JPP. Au împrumutat bani de la o bancă privată, RJ-Invest se 
numește, şi asta este o informaţie foarte importantă. 

Carl scutură din cap. Erau prea multe prescurtări 
pentru gustul său. JPP? 

- JPP este firma din Emdrup, care a ars? 

Assad încuviință şi bătu iarăși cu degetul pe un nume, 
apoi se întoarse spre coridor. 

- Yrsa, vii puţin? Tocmai îi arăt lui Carl ce am descoperit. 

Carl simţi cum se încruntă. Oare această stranie Yrsa 
iar făcuse orice altceva în afară de sarcinile pe care trebuia 
să le îndeplinească? 

Auzi cum bufnea hotărât pe coridor. Pașii ei ar fi putut 
înspăimânta un regiment întreg de soldați americani, 
dându-le complexe de inferioritate. Cum reușea asta, când 
nu cântărea mai mult de cincizeci şi cinci de kilograme? 

Ea se strecură pe uşă, având hârtiile pregătite încă 
dinainte de a se opri. 

- I-ai povestit de RJ-Invest, Assad? 

EI încuviință. 

- Sunt cei care i-au împrumutat cu banii pe JPP, cu ceva 
vreme înainte de incendiu. 

- I-am explicat deja, Yrsa, zise Assad. 

- OK. RJ-Invest are mulți bani, continuă ea. La ora 
actuală, portofoliul de credite este de peste cinci sute de 
milioane de euro. Deloc rău pentru o firmă care a fost înre- 
gistrată abia în 2004, nu-i aşa? 

- Cinci sute de milioane, cine n-are banii ăştia astăzi? 
bombăni Carl. 

În contextul ăsta, poate că ar fi trebuit să le arate stocul 
său de scame de lână. 

- Ei, în 2004, RJ-Invest nu stătea încă atât de bine. 
Atunci au luat un credit de la AIJ Ltd., care la rândul lor 
şi-au împrumutat capitalul de start de la M] AG, care, pe de 
altă parte, a luat un credit de la T] Holding. Te prinzi care 
e punctul comun? 

Îl credea prost sau ce? 

- Poate litera J, Yrsa? Dar ce reprezintă? rânji Carl. 

Ei, acum le luase vântul din pânze. 

- Jankovic, răspunseră Assad şi Yrsa deodată. 

Assad împrăştie pe masa dinaintea lui teancul de hârtii: 
documentele celor patru firme la care avuseseră loc drăgă- 
laşele incendii şi unde fuseseră descoperite cadavrele arse. 
Bilanțurile anuale din 1992 până în 2004. În toate cele 
patru bilanțuri, creditorii erau subliniați cu marker roșu. 

Creditori cu J. 

- Încercaţi să-mi spuneţi că în spatele tuturor creditelor 
pe termen scurt pe care le-au luat aceste firme înainte de 
a lua foc s-a aflat, mai mult sau mai puțin, aceeaşi bancă? 

- Da! răspunseră cei doi în cor. 

Carl se uită mai atent la bilanțuri. Era o adevărată 
descoperire. 

- OK, Yrsa, tu aduni toate informaţiile pe care le găseşti 
despre aceste patru bănci. Ce reprezintă literele, asta ştiţi? 

Yrsa zâmbi ca un star de la Hollywood care nu are 
altceva de oferit. 

- RJ: Radomir Jankovic. AIJ: Abram Ilija Jankovic, MJ: 
Milica Jankovic și TJ: Tomislav Jankovic. Patru frați. Trei 
frați şi sora Milica. 

- OK. Locuiesc aici în țară? 

- Nu. 

- Ci? 

- Nicăieri, am putea zice. 

Yrsa ridică din umeri până la urechi. 

Ea şi Assad arătau ca doi şcolari care ascunseseră în 
ghiozdane câteva kilograme de artificii. 

- Nu, Carl. Ca să nu mai lungim vorba, toţi patru sunt 
morți de câțiva ani. 

Sigur că erau morţi. La ce altceva să te aştepţi? 

- Şi-au făcut un nume în Serbia când a izbucnit 
războiul, preluă Yrsa explicaţiile. Patru frați care puteau 
mereu livra arme la prețuri impresionante. Erau niște tipi 
răi de tot. 

Scoase un grohăit care ar fi trebuit să aducă a râs. 

- Da, subevaluarea ajută la înțelegere, nu se zice aşa? se 
interesă Assad. 

Mai aiurea nici că puteai s-o formulezi. 

Carl se uită la Yrsa, care chicotea. De unde avea această 
fiinţă stranie toate aceste informaţii? Ştia oare sârbă? 

- Vreţi să spuneți că o avere cu origini dubioase a fost 
canalizată în afacerea cu credite aici în vest, nu? Dar ascul- 
tați-mă. Dacă într-adevăr aşa e, atunci cred că ar trebui să 
îl predăm colegilor de sus. Ei se pricep mai bine la infracți- 
onalitatea economică. 

- Mai întâi trebuie să te uiţi la astea, Carl. 

Yrsa se scobi în geantă. 

- Avem o fotografie a celor patru frați. E veche, dar e 
folositoare. 

Ea aşeză fotografia în fața lui. 

- Aha, zise el şi stocă în minte imaginea a patru vite 
Angus, bine hrănite. O familie sănătoasă, domnii mei! 
Erau şi luptători de sumo în timpul liber? 

- Uită-te mai atent, Carl, îl îndemnă Assad, vei înţelege 
la ce ne referim. 

Detectivul urmă privirea lui Assad. Cei patru frați erau 
aşezaţi unul lângă celălalt la o masă cu față de masă albă şi 
pahare din cristal. Toţi aveau mâinile pe masă, ca în fața 
unei mame severe, aflate în afara cadrului. Patru mâini 
puternice - şi toate aveau pe degetul mic un inel. Erau inele 
care tăiau adânc în carne. La o astfel de statură nici nu era 
de mirare. 

Carl se uită la colegii lui, doi dintre cei mai stranii indi- 
vizi care se mişcaseră vreodată pe culoarele acestei clădiri. 
Tocmai ei doi reușiseră să ridice acest caz la un nivel 
complet nou. Un caz care, în principiu, nici măcar nu era 
al lor. 

Toată situaţia era a naibii de ireală. 


O oră mai târziu, programul lui Carl era din nou dat 
peste cap. Telefonul veni de la adjunct, de la Lars Bjørn. 
Unul dintre oamenii lui fusese jos în arhivă şi auzise o 
discuţie dintre Assad şi cea nouă. Ce se petrecea acolo? 
Găsiseră un punct comun pentru incendii? 

Carl îi repetă pe scurt despre ce era vorba, în timp ce 
culegătorul de turbă de la capătul celălalt scotea mormăieli 
periodice pentru a indica faptul că urmărea explicațiile lui 
Carl. 

- Fii drăguţ şi trimite-l pe Hafez el-Assad la Rødovre 
pentru a-l informa pe Antonsen. O să continuăm cu incen- 
diile de aici, din oraş, dar acest caz vechi îl puteți lămuri, 
dacă tot ați început să lucraţi la el, zise Lars Bjørn cu 
generozitate. 

Acesta era sfârşitul vieții lor liniștite. 

- Sincer, nu cred că Assad are chef de asta. 

- Ei, atunci va trebui să faci tu asta. 

Bjørn, porcul, îl cunoştea prea bine. 

- Carl, nu vorbeşti serios. E doar o glumă, nu? 

Gropiţele lui Assad se vedeau bine prin barba nerasă, 
dar dispărură curând. 

- lei maşina de serviciu, Assad, şi ai grijă cum accele- 
rezi prin Roskildevej. Prietenii noştri de la poliția rutieră 
au montat iar radare. 

- Deci, eu cred că e o prostie. Fie preluăm toate cazurile 
de incendii, fie niciunul. 

Dădu foarte hotărât din cap în timp ce vorbea, dar Carl 
nu reacţionă, ci îi întinse doar cheile de la mașină. 

După dispariţia lui Assad şi a înjurăturilor sale ininteli- 
gibile în sus pe scară, lălăiala stridentă a Yrsei de la capătul 
coridorului ieşi mult mai bine în evidență. Cinci octave în 
cădere liberă. Cum putea să-ți lipsească în astfel de situaţii 
bosumflarea aproape permanentă a Rosei! Ce naiba făcea 
acum domnişoara Bucle Aurii? 

Se ridică anevoie şi ieşi pe coridor. 

Desigur. Stătea din nou în fața peretelui şi se uita la scri- 
soarea uriaşă. 

- Ai cam întârziat, Yrsa, Tryggve Holt ne-a oferit deja 
sensul scrisorii. Nu crezi că el e mai bun pentru asta decât 
alții? Şi nu crezi că de-acum ştim destule? Ce ar mai putea 
sta scris acolo care să ne ajute la investigații? Nimic, nu-i 
aşa? Deci, du-te la tine în birou şi fă ceva deştept. Ceva ce 
am stabilit să faci. 

Ea se opri din cântat când el termină cu predica. 

- Vino puţin aici, Carl, zise ea şi îl trase în regatul ei roz. 

Îl aşeză la biroul ei, unde se afla o copie a interpretării 
lui Tryggve a scrisorii. 

- Uită-te la asta. La primele rânduri, suntem de acord. 

AJUTOR 
Am fost răpiți pe 16 februarie 199%... 
În staţia de autobuz Lautrupvang din Ballerup... 
Bărbatul are 1,8 metri, păr scurt... 


- Poţi să mă urmărești? 
Carl încuviință. 
- Apoi, Tryggve sugerează următoarele cuvinte: 


... ochi albaștri rău și o cicatrice pe ... drept... 


- Da, din păcate nu ştim încă unde se află acea cicatrice, 
interveni Carl. Tryggve nu a observat-o şi nici nu a vorbit 
cu Poul despre ea. Dar Poul reușea mereu să observe astfel 
de lucruri, spune Tryggve. Micile defecte de frumuseţe la 
alții le netezeau poate pe ale sale? Dar spune mai departe. 

Ea încuviinţă. 


Conduce o camionetă albastră... Părinţii noştri 
îl. cunosc... Îl cheamă Freddy și ceva cu B... Ne-a 
amenințat și ne-a curentat... Ne omoară... 


- Mda, pare că totul se potriveşte. 

Carl tăcu şi se uită în tavan. Acolo sus zbura iarăși o 
muscă mare şi enervantă, care părea să râdă de el. Se uită 
mai bine la ea. Nu avea cumva pe aripă o pată albă de la 
pasta corectoare? Scutură ameţit din cap. Într-adevăr, era 
musca după care aruncase cu sticla de pastă corectoare. 
Unde naiba fusese până acum? 

- Aşadar, suntem de acord că Tryggve a fost de față la 
eveniment şi a fost conştient, continuă Yrsa, neabătută. 
Această secțiune a scrisorii se referă la trăsăturile bărba- 
tului. Dacă le completăm cu informaţiile de la Tryggve, 

avem o descrie destul de bună. Acum nu ne mai lipsește 
decât portretul-robot din Suedia. 

Ea arătă spre rândurile aflate dedesubt. 

- La următoarele propoziţii nu sunt prea sigură. Între- 
barea e dacă acolo chiar scrie ce credem noi. Citeşte cu voce 
tare, Carl. 

- Să citesc cu voce tare? N-ai decât să citeşti tu. 

Ce, era membru în trupa regală de teatru? 

Ea îl bătu pe umăr și îl ciupi de braț. 

- Haide, Carl. Așa, conţinutul devine mai clar. 

El scutură din cap resemnat şi îşi drese glasul. Ce găină 
nebună! 


Mi-a pus mai întâi mie, apoi fratelui meu, o cârpă 
pe faţă... 

Am mers cam o oră și acum suntem undeva lângă 
apă... În apropiere se aude mormăitul unor mori de 
vânt... 

Aici pute... Eliberați-ne... Repede 

Fratele meu e Tryggve de 13 ani 

Eu sunt Poul 18... 

Poul Holt 


Ea îl aplaudă silențios cu vârfurile degetelor. 

- Foarte drăguţ, Carl. Da, ştiu că Tryggve e sigur de cele 
mai multe dintre lucruri, dar treaba cu morile de vânt, oare 
nu poate fi şi altceva? La fel şi alte câteva cuvinte. Şi dacă 
în spatele punctelor se ascunde ceva mai mult decât putem 
noi să ne imaginăm? 

- Poul şi Tryggve nu au discutat deloc despre zgomot, 
nici nu ar fi putut s-o facă de vreme ce erau legaţi la gură. 
Tryggve îşi aminteşte însă că din când în când auzeau un 
mormăit profund, zise Carl. În afară de asta, Tryggve e 

de părere că Poul a fost mereu bun la chestiuni legate de 
sunete şi aparatură tehnică. Dar e adevărat: până la urmă, 
sunetul poate fi de la altceva. 

Carl îl văzu dinaintea sa pe Tryggve, aflat în Suedia, 
plâns şi trist, cum citea a nu ştiu câta oară scrisoarea în 
lumina dimineții. 

- Scrisoarea l-a impresionat foarte mult pe Tryggve. A 
spus de mai multe ori că totul era tipic pentru fratele lui 
mai mare. Fără semne de punctuație. Poul scria mereu așa 
cum vorbea. Pentru el, să citească scrisoarea era de parcă 
l-ar fi auzit pe el vorbind. 

Carl alungă imaginea din minte. Era foarte clar, trebuiau 
să-l convingă pe Tryggve să vină la Copenhaga imediat ce 
îşi revenea din şoc. 

Yrsa se încruntă. 

- L-ai întrebat pe Tryggve dacă în zilele cât a stat în 
căsuță a fost vânt? V-aţi uitat, tu sau Assad, pe însem- 
nările meteorologice de atunci? Aţi întrebat la institutul 
meteorologic? 

- La mijlocul lui februarie? Atunci e mereu furtună. Nu 
e nevoie de un vânt puternic pentru a învârti morile. 

- Totuşi, ați întrebat? 

- Transmite întrebarea mai departe către Pasgård, Yrsa. 
El cercetează chestiunea cu morile de vânt. Deocamdată 
cred însă că am altă treabă pentru tine. 

Ea se aşeză pe marginea biroului. 

- Ştiu ce urmează să spui. Vrei să iau legătura cu asoci- 
ații şi grupe de ajutor reciproc pentru cei care părăsesc 
sectele, nu? 

Ea îşi trase geanta spre ea şi scoase o pungă de cartofi 
prăjiţi. Înainte să apuce Carl să formuleze un răspuns, punga 
era deja larg deschisă şi conținutul pe jumătate mâncat. 

Cu ea, nu încetai să te minunezi. 

Când deschise la el în birou arhiva meteo a Dansk 
Metereologisk Institut, trebui să constate că datele ajungeau 
doar până în 1997. Aşadar, sună la institut, se prezentă şi 
formulă întrebarea sa simplă, aşteptându-se la un răspuns 
simplu. 

- Puteţi să-mi spuneți cum a fost vremea în zilele din 
jurul datei de 16 februarie 1996? 

Câteva secunde mai târziu, veni şi răspunsul. 

- Pe 18 februarie, Danemarca a fost lovită de o furtună 
de zăpadă extrem de puternică. Țara a fost izolată de lume 
timp de trei sau patru zile, iar granița dintre Germania şi 
Danemarca a fost chiar închisă, zise femeia de la celălalt 
capăt. 

- Într-adevăr? Informaţia e valabilă şi pentru 
Nordseeland? 

- E valabilă pentru toată țara, dar cel mai rău a fost în 
sud. În nordul Danemarcei, drumurile încă mai erau cât de 
cât practicabile. 

De ce naiba nu întrebaseră mai repede despre vreme? 

- Aşadar, ziceţi că a fost furtună mare? 

- Da, aşa este. 

- Şi ce se întâmplă pe o astfel de vreme cu morile de 
vânt? 

Femeia nu răspunse imediat. 

- Vreți să ştiţi dacă furtuna a fost prea puternică pentru 
ca instalaţiile să funcționeze? 

- Ăă... da, asta vreau să ştiu. Credeţi că, pe o astfel de 
vreme, morile trebuie oprite? 

- Ei bine, nu sunt expertă în mori de vânt, însă sigur 
trebuie oprite pe o astfel de vreme. Altminteri ar sări din 
țâţâni. 

Aici, Carl îşi scoase o ţigară din pachet şi mulțumi 
pentru informaţii. Dacă nu fuseseră mori de vânt, ce auzi- 
seră copiii din căsuță? Erau prizonieri înăuntru, înghețau 
şi nu puteau vedea afară. Oare îşi dăduseră seama că era 
furtună? 

Carl căută numărul de mobil al lui Pasgărd şi îl formă. 

- Da, răspunse acesta. 

Părea extrem de neprietenos, chiar dacă nu rostise 
decât un cuvânt. 

- Carl Mørck la telefon. Ai verificat cum era vremea în 
perioada în care au fost închişi copiii? 

- Încă nu, dar ajung și acolo. 

- Poţi să o uiţi. În ultimele trei dintre cele cinci zile pe 
care le-au petrecut în căsuţa debarcaderului, a fost furtună 
de zăpadă. 

- Aşa ceva! 

Cum adică - așa ceva?! Remarcă tipică de Pasgârd. 

- Uită de morile de vânt, Pasgârd. Vântul era prea 
puternic. 

- Da, dar ai spus trei din cinci zile. Ce se întâmplă cu 
restul de două zile. 

- Tryggve mi-a povestit că el a auzit acest mormăit în 
toate cele cinci zile, însă în ultimele trei ceva mai slab. Asta 
s-ar putea explica prin prezenţa furtunii, care a estompat 
mult sunetele. 

- Da, probabil. 

- Mi-am zis doar că ar trebui să ştii. 

Carl râse în sinea lui. Cu siguranță Pasgârd era furios la 
culme că nu descoperise el asta. 

- Aşadar, trebuie să cauţi o altă sursă de zgomot, 
continuă el, după un alt mormăit. Ce se aude cu solzul de 
peşte, ai deja ceva? 

- Încetişor. Acesta se află deocamdată la Institutul 
de Biologie, la departamentul de biologie marină, la 
microscopare. 

- Mircoscopare? 

- Da, sau ce naiba fac ei acolo. E un păstrăv, asta ştiu 
deja, dar marea întrebare e acum dacă e un păstrăv de mare 
sau de fiord. 

- Sunt peşti destul de diferiți? 

- Diferiţi? Nu, nu cred. Un păstrăv de fiord nu e cu 
siguranță altceva decât un păstrăv de mare care nu a vrut 
să înoate mai departe şi a rămas acolo unde era. În fiord. 

Pfiu! se gândi Carl. Yrsa, Assad, Rose, Pasgârd. Pentru 
un comisar de poliţie, era prea mult. 

- Încă o chestie, Pasgârd. Sună-l, te rog, pe Tryggve 
Holt și întreabă-l dacă ştie cum a fost vremea în perioada 
în care au fost ținuți prizonieri. 

Nici nu apucase bine să pună telefonul jos, că acesta şi 
sună din nou. 

- Antonsen. 

Vocea nu zise mai multe. Doar tonul ajungea ca să iei 
poziție de drepți. 

- Ajutorul tău tocmai s-a certat cu Samir Ghazi aici, în 
secție, şi s-au încăierat. Dacă nu am fi fost la poliție, ar fi 
trebuit să sunăm la 112. Fii amabil şi vino să-l iei imediat 
pe nebun de aici. 

Când Isabel Jønson era rugată să povestească ceva 
despre biografia ei, ceea ce se întâmpla destul de rar, ea 
spunea mereu cum crescuse în țara tupperware-ului, în 
grija unor părinți drăguți, cu Vauxhall şi casă pe pământ. 
Ambii aveau o pregătire solidă şi păreri care nu se deose- 
beau în niciun fel de cele ale altor burghezi înstăriți care 
plecau în fiecare zi la lucru cu geanta diplomat sub braţ. 
O copilărie senină, bine educată, fără bacili şi ambalată în 
vacuum. Fiecare membru al micuței familii îşi cunoştea 
foarte bine locul. Nu puneai coatele pe masă. Părinţii o 
felicitară şi îi strânseră mâna când Isabel termină liceul 
real. Fratele ei plecă în armată, deşi în urma tragerii la sorți 
fusese scutit de serviciul militar. 

Astfel, în decursul timpului se şlefuiseră modele de 
comportament la care nu putea renunța decât atunci când 
se arunca în brațele unui bărbat puternic sau, ca acum, când 
se aşeza la volanul Fordului ei Mondeo. Viteza maximă era 
reglată la două sute cinci, dar al ei atingea două sute zece. 
Şi, după ce ea şi Rachel o cotiră de pe drumul comunal pe 
E 45, o dovedi din nou. 

Navigatorul arăta că aveau să ajungă la destinaţie la ora 
17.05, dar Isabel avea de gând să meargă mai repede. 

- Îţi fac o propunere, îi zise ea lui Rachel, care şedea 
lângă ea şi strângea mobilul în mână, dar nu trebuie să te 
agiti, bine? Îmi promiţi? 

- Încerc, veni încetişor răspunsul. 

- Dacă nu dăm peste el sau copii în Ferslev, nu ne mai 
rămâne probabil altceva de făcut decât să îi dăm ceea ce a 
cerut. 

- Adevărat. Despre asta am vorbit deja. 

- Doar dacă nu cumva reuşim să obținem mai mult 
timp. 

- Ce vrei să spui? 

Isabel ignoră gesturile celorlalți şoferi în timp ce croşeta 
în trafic, fără să reducă viteza. 

- Vreau doar să spun... te rog să nu te enervezi, Rachel. 
Vreau să spun că nu ştim în câtă siguranță sunt copiii, chiar 
dacă îi dăm banii. Ştii ce vreau să spun. 

- Cred că atunci vor fi în siguranţă. 

Rachel accentuă fiecare cuvânt. 

- Dacă îi dăm banii, o să-i elibereze. Știm deja prea 
multe despre el ca să îndrăznească să facă altceva. 

- Stai așa, Rachel, tocmai aici e buba. Dacă îi dați banii, 
şi primiţi copiii înapoi, ce o să vă rețină să-l denunțați apoi 
la poliţie? Înţelegi la ce mă refer? 

- Sunt sigură că o jumătate de oră mai târziu va fi în 
afara țării. N-o să-l mai intereseze ce facem după aceea. 

- Aşa crezi? Tipul nu e prost, Rachel, ştim asta amân- 
două. Fuga din țară nu-i oferă o garanţie. Cei mai mulți 
urmăriți sunt prinşi până la urmă. 

- Da, dar în cazul ăsta ce facem? 

Rachel alunecă neliniştită de colo colo pe scaun. 

- Te rog, mergi mai încet, o rugă ea apoi cu voce şoptită. 
Dacă întâlnim un filtru de poliţie, o să-ţi ia carnetul. 

- Ei, asta e, atunci. Va trebui să conduci tu. Doar ai 
carnet, nu? 

- Sigur. 

- Atunci, e în regulă. 

Isabel depăşi un BMW argintiu în care şedeau bărbați 
tineri cu pielea închisă la culoare şi şepcile puse invers. 

- Nu putem aştepta, continuă ea. Acum vine partea 
care mă îngrijorează. Nu ştim ce va face după ce va primi 
banii şi nu ştim sigur nici ce va face dacă nu îi primeşte. De 
aceea, trebuie să fim mereu cu un pas în față. Noi trebuie să 
deținem controlul, nu el. Înţelegi la ce mă refer? 

Rachel scutură atât de tare din cap, încât Isabel o văzu 
chiar dacă avea privirea îndreptată spre drum. 

- Nu, nu înțeleg nimic. 

Isabel îşi trecu limba peste buze. Dacă nu ieşea aşa cum 
trebuia, avea să fie vina ei, dar acum era convinsă că tot 
ce făcea sau spunea era cât se putea de corect şi absolut 
necesar. 

- Dacă se constată că adresa la care mergem e într-adevăr 
cea corectă, atunci vom fi mult mai aproape de el decât i-ar 
conveni. Pentru el ar însemna să i se împlinească unele 
dintre cele mai negre coşmaruri. Atunci va căuta, cu toată 
puterea, în mintea lui de psihopat momentul în care a făcut 
o greşeală. De aceea, la pasul vostru următor el va deveni 
nesigur, înţelegi? De asta avem nevoie, să-l facem atacabil. 

Ea depăși cincisprezece maşini până când Rachel 
răspunse. 

- Despreasta putem vorbi mai târziu, bine? Deocamdată 
aş vrea doar să stau liniştită aici. 

Când goniră peste podul care traversa strâmtoarea 
Kleiner Belt, Isabel aruncă o privire spre ea. De pe buzele 

lui Rachel nu ieşea niciun sunet. Cu toate astea, ele se 
mișcau necontenit. Închisese ochii, iar mâinile încă mai 
strângeau mobilul atât de tare, încât i se vedeau oasele. 

- Tu chiar crezi în Dumnezeu? întrebă Isabel. 

O vreme domni tăcerea. Rachel probabil voia să-şi 
termine mai întâi rugăciunea, înainte de a deschide ochii. 

- Da, cred. Cred în Maica Domnului, şi că ea există şi 
oferă sprijin şi ajutor mamelor nefericite. De aceea mă rog 
ei şi sunt sigură că mă aude. 

Isabel se încruntă, însă tăcu şi încuviință. 

Orice altceva ar fi însemnat o ticăloşie. 


Ferselv se afla în mijlocul câmpurilor din apropiere de 
Isefjord. Satul părea, în multe privinţe, idilic și relaxat — 
în contrast puternic cu tot ceea ce s-ar fi putut ascunde 
într-un colțişor al localităţii. 

Se apropiară de adresa cu pricina şi Isabel constată că 
inima începuse să-i bată mai tare. De departe puteau deja 
să-şi dea seama că, de la atâția copaci şi vegetaţie, casa 
aproape că nu se vedea din stradă. Atunci, Rachel o apucă 
pe Isabel de braţ. 

Rachel era albă ca hârtia. Îşi trecea întruna mâinile 
peste obraji, de parcă ar fi vrut astfel să menţină circulația 
sângelui. Strânsese buzele și pe frunte îi apăruseră urme de 
sudoare. 

- Opreşte aici, Isabel, gemu ea când ajunseră la un gard 
viu. 

Cobori cu greu din mașină. Era limpede că nu se simțea 
bine. La marginea drumului, căzu în genunchi. De fiecare 
dată când vomită, gemu tare de tot. O ţinu așa până când 
stomacul i se goli de tot. În clipa în care se ridică, un 
Mercedes trecu în goană pe lângă ele. 

- Eşti în regulă? întrebă Isabel, de parcă nu ar fi văzut 
Şi singură. 

- Așa, zise Rachel când se așeză din nou în maşină și îşi 
şterse gura cu dosul palmei. Acum ce facem? 

- Mergem spre casă. El crede că fratele meu, polițistul, 
deţine toate informaţiile despre el. Dacă porcul e acolo sus, 
le va da drumul copiilor de îndată ce mă va vedea. Nu va 
avea curajul să facă altceva şi va încerca doar să scape. 

- Trebuie să parchezi maşina în aşa fel încât să nu aibă 
senzația că îi blocăm drumul, zise Rachel. Altfel, riscăm să 
o ia razna şi să comită un gest disperat. 

- Cred că te înşeli. Nu, dimpotrivă. Punem maşina de-a 
curmezișul. Va trebui să o ia peste câmp. Dacă poate ieşi cu 
mașina, riscăm să ia copiii cu el. 

Rachel arăta de parcă avea să i se facă rău din clipă în 
clipă, dar înghiţi de două ori puternic în sec şi se adună. 

- Rachel, nu sunt prea sigură. Nu prea ai experiență cu 
aşa ceva, nici eu, din fericire. Nici eu nu mă simt prea bine, 
dar acum trebuie să o facem. 

Ochii lui Rachel erau umezi când se întoarse şi se uită la 
Isabel, dar privirea îi era rece. 

- Am trăit în viața mea mai multe decât îţi poți închipui, 
răspunse ea surprinzător de dur. Da, mi-e teamă, însă nu 
pentru mine. Nu ne permitem să greşim. 


Isabel parcă maşina transversal pe drumul de țară, 
apoi se plasară în mijlocul curții, la adăpostul copacilor, şi 
aşteptară să se întâmple ceva. 

Porumbeii de pe acoperiş uguiau şi o uşoară briză bătea 
prin frunze şi iarbă. În rest, în gospodărie nu se vedea pe 
nicăieri niciun semn de viață, cu excepţia răsuflărilor lor. 

Ferestrele bătrânei case ţărăneşti erau întunecate. Poate 
pentru că erau murdare, poate pentru că din interior erau 

trase draperiile, nu se putea spune. Lângă peretele casei 
zăcea o maşină veche şi ruginită de tuns iarba. De pe toate 
obiectele din lemn se scorojea vopseaua. Totul părea mort 
şi nelocuit. Și îngrijorător. 

- Ei haide, zise Isabel şi se îndreptă direct spre intrare. 

Bătu de două-trei ori în ușă. Apoi, făcu un pas în spate 
şi bătu în geamul de alături. Dar nimic nu se mişcă. 

- Doamne sfinte! Dacă sunt înăuntru, poate încearcă 
să ia legătura cu noi, zise Rachel, care se trezea încetişor 
din transă. 

Dintr-un impuls luă o sapă cu mânerul rupt, care era 
sprijinită de peretele casei, şi sparse hotărâtă geamul aflat 
lângă ușa de la intrare. 

Era evident că se pricepea la lucruri practice după 
cum puse sapa pe umăr și ridică apoi fereastra. Și era de 
asemenea evident că era pregătită să folosească obiectul 
împotriva răpitorului dacă se ascundea înăuntru împreună 
cu copiii. Acesta trebuia să-şi calculeze atent pașii următori. 

Merseră prin casă, iar Isabel se ținu aproape de Rachel. 
În afară de patru sau cinci sticle cu gaz aflate în hol, la 
parter nu erau prea multe mobile, iar acestea erau plasate 
strategic în dreptul ferestrelor, pentru a da impresia, la o 
privire aruncată de afară, că toată casa era locuită. Nimic, 
în afară de praf peste tot. Nimic, nu erau hârtii, reclame, 
anunțuri, ambalaje goale, şerveţele de bucătărie, aşternu- 
turi. Nici măcar hârtie igienică. 

Aici nu locuia nimeni. 

Apoi, găsiră scara abruptă care ducea spre etaj. Urcară 
cu grijă treptele înguste. 

Lambriuri din lemn pe toţi pereţii. Pereţi subțiri peste 
tot. Tapet în toate culorile şi modelele. Un talmeş-balmeş 
de gusturi sau de lipsă a acestora şi de bani. În trei dintre 

încăperi nu exista decât o singură piesă de mobilier, un 
dulap verde-deschis, simplu, de pe care se cojea vopseaua. 

Când Isabel trase draperiile, în încăpere pătrunse 
lumina după-amiezii. Deschise uşa dulapului și rămase 
cu gura căscată. Probabil că tocmai fusese aici, căci multe 
dintre hainele de pe umerașe le purtase când locuise la ea. 
Haina din piele întoarsă, blugii gri-deschis și cămăşile de 
la Esprit şi Morgan. Cu siguranţă nu te aşteptai la așa ceva 
într-un loc atât de sărăcăcios. 

Şi Rachel tresărise, iar Isabel înțelese de ce. Mirosul 
after-shave-ului său, doar de la el putea să ți se facă rău. 

Ea scoase una dintre cămăși și o cercetă rapid. 

- Hainele nu sunt spălate, aşa că avem acum ADN-ul 
lui dacă ne trebuie. 

Arătă spre un fir de păr de pe guler. Având în vedere 
culoarea, nu era cu siguranţă al ei. 

- Haide, o să luăm astea cu noi, continuă ea. Chiar dacă 
nu cred, dar poate mai găsim ceva prin buzunare. 

Când privi rapid pe geam, descoperi urme în pietrişul 
din faţa şurii. Înainte nu le văzuse, dar de aici de sus se 
vedea clar că în fața porții şopronului pietrele fuseseră apla- 
tizate în două urme care păreau cât se poate de proaspete. 

Trase draperiile la loc cu atenţie. 

Cioburile de sticlă le lăsară în hol, traseră doar uşa după 
ele până se închise. Afară, se uitară iute în jur. În grădina 
de legume, pe câmpuri, între copaci, nicăieri nu se vedea 
nimic suspect. De aceea, se concentrară asupra lacătului de 
la poarta dinspre şură. 


Isabel arătă spre sapa pe care Rachel încă o transporta 
pe umăr, iar Rachel dădu din cap. Nu avu nevoie de mai 
mult de cinci secunde pentru a forța lacătul. 

Când deschiseră poarta, ambele traseră aer în piept. 

În fața lor, în hambar, se afla camioneta. Recunoscură 
amândouă modelul Renault Partner, albastru-deschis, iar 
numărul de înmatriculare corespundea. 

Rachel începu să se roage încetişor. 

- Doamne Dumnezeule, te rog nu lăsa ca dragii mei 
copii să fie morți în camionetă. Maica Domnului, te implor, 
nu lăsa să fie acolo. 

Isabel nu avea dubii. Pasărea de pradă fugise. Încercă 
ușa din spate a camionetei. Nici măcar nu se ostenise să o 
închidă, atât de sigur era pe sine. 

Puse mâna pe capotă. Era caldă încă. 

Apoi, se duse în curte și se uită printre copaci la locul 
unde vomitase Rachel. Fie trecuse pe acolo, fie plecase pe 
apă. În orice caz, nu dispăruse de prea multă vreme. 

Ajunseseră prea târziu! La mustață, ar fi putut spune. 

Rachel, care stătea lângă ea, începu să tremure. Agitaţia 
drumului lung cu mașina, tristețea pentru care nu existau 
cuvinte, durerea care se reflecta pe faţa ei şi în ţinuta ei, 
toate acestea răbufniră acum într-un răcnet care zburătăci 
porumbeii de pe acoperiş. La sfârşit, îi curgeau muci din 
nas, iar colțurile gurii îi erau albe de la salivă. 

Răpitorul nu era aici, iar copiii dispăruseră, în ciuda 
tuturor rugăciunilor. 

Isabel dădu încetişor din cap. Da, era îngrozitor. 

- Rachel, îmi pare rău, dar cred că am văzut mașina în 
timp ce tu vomitai, zise ea cu grijă. Era un Mercedes negru, 
un model din care există mii. 

Rămaseră multă vreme tăcute, în timp ce lumina după- 
amiezii devenea tot mai stinsă. 

Ce aveau să facă acum? 

- Tu şi Joshua nu ar trebui să îi dați banii, zise Isabel în 
cele din urmă. Nu trebuie să permiteţi să dicteze el condi- 
tiile. Trebuie să câştigăm timp. 

Rachel o privi pe Isabel ca pe o nebună, care scuipa pe 
tot ce credea şi pe tot ce reprezenta Rachel. 

- Să câştigăm timp? Nu am idee despre ce vorbeşti și nu 
sunt sigură că vreau să aflu. 

Rachel se uită la ceas. Aveau același gând. 

În curând, Joshua avea să se urce în tren la Viborg, cu 
o pungă plină cu bani. Astfel, pentru Rachel, încercarea 
de a-l urmări pe răpitor şi de a-l lua prin surprindere se 
terminase. Acum nu mai exista decât o singură opțiune, şi 
era una simplă: avea să dea banii şi să primească la schimb 
copiii. Punct! Un milion însemna foarte mulți bani, dar 
cumva aveau să reziste. Iar Isabel nu trebuia să încerce să o 
convingă. Rachel arăta clar acest lucru. 

Isabel oftă. 

- Rachel, ascultă-mă, te rog. L-am cunoscut amândouă. 
Ceva mai îngrozitor decât acest tip nu-ți poți imagina. 
Gândeşte-te numai cum ne-a dus de nas. Cât de departe e 
tot ce ne-a spus el de realitate. 

O apucă pe Rachel de mâini. 

- S-a folosit de credinţa ta şi de buna mea credinţă copi- 
lărească. S-a folosit de cele mai fragile puncte ale noastre şi 
ne-a exploatat sentimentele. Îți dai seama? Noi l-am crezut, 
iar el a minţit. Nu poţi nega asta. Ştii unde vreau să ajung? 

Sigur că ştia, doar nu era proastă. 

Rachel nu putea însă să riște să se prăbușească în acest 
moment. Nu putea să-și arunce în vânt credința oarbă, 
nu în această situaţie și nu atât de repede, Isabel îşi dădea 
seama de asta. Trebuia mai întâi să ajungă la adâncimea 
din care proveneau toate instinctele primordiale. Trebuia 
să coboare în iad ca să poată gândi liber şi să poată da la o 
parte toate argumentele şi conceptele lumii credinţei ei. O 
călătorie îngrozitoare spre înțelegere. Isabel suferea alături 
de ea. 

Când Rachel deschise din nou ochii, se vedea clar că 
înțelegea cum stăteau lucrurile. Că era foarte posibil ca 
iubiții ei copii nici măcar să nu mai fie în viață. Nici măcar 
asta. 

Răsuflă adânc și strânse scurt mâinile lui Isabel. Era 
pregătită. 

- La ce te-ai gândit? întrebă ea. 

- Facem ce a spus el, răspunse Isabel. Când va clipi 
lumina, aruncăm punga din tren, exact aşa cum a cerut, 
dar fără bani. Şi când o va ridica şi o va deschide, va găsi în 
ea obiectele din casă, care îi vor demonstra că am fost aici. 

Ea se aplecă, luă lacătul şi lanţul şi le cântări pe amân- 
două în mână. 

- Punem astea în pungă şi câteva din hainele lui, plus 
un bilet care îi arată că suntem pe urmele lui. Că ştim unde 
îşi face veacul, că îi cunoaştem pseudonimele şi că îi supra- 
veghem locul de retragere. Că vom strânge laţul tot mai 
mult şi că e doar o chestiune de timp până îl vom prinde. 
Îi scriem că îşi va primi banii, dar că mai întâi vrem să 
vedem copiii, nevătămațţi. Trebuie să-l punem la locul lui, 
altfel păstrează controlul. 

Rachel își cobori privirea. 

- Isabel, zise ea. Ne aflăm în Nordseeland cu un lacăt 
şi hainele lui, ai uitat? Nu mai prindem la timp trenul din 
Viborg. Nu vom fi în tren când tipul va aprinde lumina 
între Odense şi Roskilde. 

Se uită apoi la Isabel şi îi zbieră frustrarea în față. 

- În cazul ăsta, cum putem să-i aruncăm punga? Cum? 

Isabel o luă de mâna care îi era rece ca gheaţa. 

- Rachel, zise ea liniştită, reuşim. Acum plecăm la 
Odense şi acolo, pe peron, ne întâlnim cu Joshua. Avem 
destul timp. 

Preţ de o secundă, Isabel văzu brusc o altă Rachel, care 
nu era mama cu doi copii răpiți, nu era femeia amărâtă de 
provincie. Nu mai avea nimic provincial în ea. Părea trans- 
formată într-o femeie pe care Isabel nu o cunoştea. 

- De ce vrea să schimbăm trenul la Odense? întrebă 
Rachel. Te-ai gândit cumva la asta? Nu mai există o 
sumedenie de alte posibilități? În mod sigur vom fi supra- 
vegheați. În mod sigur în gara din Viborg e cineva şi, în 
mod sigur, şi în Odense. 

Apoi, expresia i se schimbă din nou. Rachel se pricepea 
să pună întrebări, dar energia nu-i mai ajungea şi pentru 
răspunsuri. 

Isabel se gândi puţin. 

- Nu, nu cred, zise ea în cele din urmă. Vrea doar să vă 
țină în tensiune. Sunt sigură că acționează singur. 

- Cum poți fi atât de sigură? o întrebă Rachel fără să o 
privească. 

- Pentru că aşa e el. E înnebunit să dețină controlul. 
Ştie foarte exact ce trebuie să facă şi când, şi îşi calculează 
totul la secundă. Nu era în bar decât de câteva secunde şi 
mă și selectase ca victimă. Şi doar câteva ore mai târziu îmi 
asigura exact în momentul potrivit orgasme. Ştia să pregă- 
tească micul dejun și să spună cuvinte pe care le auzeam 
apoi o zi întreagă în minte. Fiecare mişcare face parte 
din planul său şi obținea cu mult talent tot ce avea nevoie 
pentru tertipurile sale. Nu e în stare să lucreze cu altcineva. 
În afară de asta, banii din răscumpărare nu ar fi suficienți. 
Ar fi prea puțini, iar el nu vrea să îi împartă cu nimeni. 

- Şi dacă te înşeli? 

- Da, ce facem atunci? Mai contează? Noi suntem 
cei care oferim un ultimatum în seara asta, nu el. Punga 
serveşte doar ca să ne întărească afirmaţiile. Să îi fluturăm 
pe sub nas faptul că am fost în ascunzătoarea lui. 

Isabel se uită în jur prin gospodăria ruinată. Cine era 
acest bărbat care îi spiona pe alţii? De ce făcea toate astea? 
Cu aspectul lui fizic plăcut şi inteligența sa, plus talentul 
de manipulator, ar fi fost un excelent carierist. Avea şi alte 
posibilități. 

Era complet de neînțeles. 

- Mergem? 

Isabel nu voia să mai stea degeaba. 

- Poţi să-l suni pe soțul tău de pe drum şi să-i explici 
situația. Apoi, îi dictăm ce să scrie în scrisoarea pe care o 
ascundem în pungă. 

Rachel scutură din cap. 

- Nu ştiu. Mi-e frică. Te înțeleg, până la un punct. Dar 
oare chiar vom reuși să punem presiune pe răpitor? Nu va 
renunța, pur şi simplu, şi va pleca? 

Acum îi tremurau buzele. 

- Şi ce se întâmplă cu copiii atunci? Nu facem asta în 
detrimentul lor? Poate îi ameninţă că îi răneşte sau ceva la 
fel de îngrozitor. 

Lacrimile i se prelingeau pe obraji. 

- Şi dacă le face rău, Isabel, ce facem atunci? Ce facem 
atunci, îmi poți spune? 

- Ce naiba s-a întâmplat în Rødovre, Assad? Niciodată 
nu am văzut aşa o criză de nervi a lui Antonsen. 

Assad se foi încoace şi încolo pe scaun. 

- Mai bine să nu te mai preocupi de asta, Carl. A fost 
doar o neînțelegere. 

Neînţelegere? Poate că şi izbucnirea Revoluţiei franceze 
a fost tot o neînțelegere! 

- În acest caz, trebuie să-mi explici ce poate face ca o 
astfel de neînțelegere să provoace încăierarea a doi bărbați 
în secția de poliție, care încearcă să-şi dea reciproc pumni 
în scăfârlie. 

- Pumni în ce? 

- Scăfârlie, cap. Doamne, omule, trebuie să existe un 
motiv pentru care te-ai încăierat cu Samir Ghazi. Haide, 
dă-i drumul şi spune, Assad. Vreau o explicaţie civilizată. 
De unde vă cunoaşteţi? 

- Păi, nu ne cunoaştem deloc. 

- Haide, Assad, ce înseamnă asta? Nu te baţi cu un 
străin. Are vreo legătură cu reunirea familiei sau cu vreo 
căsătorie forțată şi cine ştie ce noţiuni de onoare? Spune 

tot. Trebuie să lămurim treaba asta, altfel nu poți rămâne 
aici. Gândeşte-te că Samir e ofițer de poliţie şi tu nu. 

Acum, Assad chiar era ofensat. 

- Pot pleca imediat, dacă asta vrei. 

- Nu pot decât să sper pentru tine că vechea mea relație 
de prietenie cu Antonsen o să-l oprească de la a urmări 
chestiunea mai departe. 

Carl se aplecă peste masă. 

- Assad, dacă te întreb ceva, trebuie să-mi răspunzi. Și 
dacă nu vrei, ştiu că e ceva în neregulă. Poate atât de tare în 
neregulă, încât s-ar putea să aibă consecinţe pentru şederea 
ta în țară şi pierderea unui loc de muncă ingrat, dacă mă 
întrebi pe mine. 

- Vrei cumva să mă investighezi? 

Assad arăta precum ofensa personificată. 

- Are vreo legătură cu faptul că tu şi Samir v-aţi cion- 
dănit mai demult? În Siria, bunăoară? 

- Nu, nu în Siria. Samir e din Irak. 

- Aşadar, recunoşti că aveți o dispută. Chiar dacă nu vă 
cunoaşteţi? 

- Da, Carl. Dar poţi înceta acum să mă mai interoghezi? 

- Poate, dar dacă nu vrei să-l întreb pe Samir Ghazi 
personal cu privire la varianta lui, atunci trebuie să-mi spui 
măcar unul sau două cuvinte ca să mă liniştesc. De altfel, 
pe viitor va trebui să te ţii departe de Samir în orice fel de 
împrejurări. 

Assad rămase o vreme cu privirea în gol. Apoi, dădu 
din cap. 

- Eu sunt de vină că a murit una dintre rudele lui Samir. 
Nu am vrut asta, Carl, te rog să mă crezi. Nici măcar nu am 
ştiut. 

Carl închise pentru un moment ochii. 

- Ai comis vreodată aici, în ţară, vreo infracțiune? 

- Nu, Carl, te sigur că nu. 

- Asigur, Assad. Mă asiguri. 

- Da, atunci fac asta. 

- Asta înseamnă că incidentul s-a petrecut demult? 

- Da. 

Carl încuviință. Poate că Assad va avea mai mult chef 
de vorbă altă dată. 

- Vrea cineva să se uite la asta? 

Yrsa se năpusti în cameră fără un avertisment prealabil. 
Arăta într-adevăr foarte serioasă când le întinse o foaie de 
hârtie. 

- Asta a venit acum două minute, prin fax, de la poliția 
suedeză din Ronneby. Aşa arăta, așadar. 

Puse faxul pe masă. Era foarte clar că acest portret-robot 
nu fusese realizat doar prin colajul de elemente faciale pe 
computer. Acesta era autentic. Bine lucrat, cu umbre şi 
toate cele. Un desen bun al unui chip bărbătesc, pe care, 
la prima vedere, l-ai fi putut considera armonios, dar care, 
dacă te uitai mai atent, emana o mare lipsă de armonie. 

- Arată ca vărul meu, zise Yrsa, sec. Creşte porci în 
Randers. 

- Ei, aşa nu mi l-am închipuit, observă Assad. 

Carl gândea același lucru. Favoriţi scurți. Mustaţă 
pronunțată, întunecată, tunsă atent la marginea buzei. 
Părul era ceva mai deschis, cărarea perfectă, sprâncenele 
groase, care aproape că se uneau deasupra nasului, buzele 
normale. 

- Trebuie să ţinem cont că desenul deviază destul de 
mult de la realitate. Gândiţi-vă că Tryggve avea treispre- 
zece ani la momentul respectiv şi că de atunci au trecut tot 
atâția ani. Cine ştie cât de exacte sunt amintirile lui şi cât 
de mult s-a schimbat bărbatul între timp? Ce vârstă credeți 
că ar avea? 

Dădură să zică ceva, dar Carl îi întrerupse. 

- Uitaţi-vă atent. Mustaţa de pe buza de sus îl îmbătrâ- 
neşte, poate. Şi apoi, scrieţi-vă propunerea aici. 

El smulse trei foi dintr-o agendă şi le dădu fiecăruia câte 
una. 

- Gândiţi-vă, tipul ăsta l-a ucis pe Poul, zise Yrsa. Ai 
aproape impresia că a omorât pe cineva cunoscut. 

Carl îşi notă propunerea şi luă biletele de la ceilalți doi. 

Pe două scria douăzeci şi şapte, pe alt treilea treizeci și 
doi. 

- Noi zicem că are douăzeci şi șapte şi tu crezi că e mai 
bătrân, Assad. De ce? 

- Doar din pricina acestora. 

Assad puse degetul pe două dungi care duceau oblic în 
jos spre ochi de la sprâncene. 

- Astea nu sunt riduri de expresie. 

Îşi schimonosi fața într-un zâmbet lat şi arătă spre colțu- 
rile exterioare ale ochilor săi, care se strânseseră complet. 

- Uite, vedeţi? Se duc direct spre obraji. Și acum uitaţi 
aici. 

Trase colțurile gurii în jos şi arătă fix cum era înainte, 
când îl muștruluia Carl. 

- Nu apare fix aici un rid? 

Arătă spre locul de lângă sprâncene. 

- Ba da, zise Yrsa şi încercă să repete grimasele, dar nu 
observi asta prea uşor. 

Îşi pipăi pielea din jurul sprâncenelor. 

- Explicaţia e că eu sunt un om vesel. Criminalul nu e. 
Cu astfel de riduri fie te naşști, fie le capeţi pentru că nu eşti 
vesel. Şi durează până apar. Mama mea nu era prea veselă 
şi abia pe la cincizeci de ani i-au apărut. 

- Poate ai dreptate, poate nu, zise Carl, dar suntem de 
acord că e în jurul acestei vârste. Trygvve a apreciat cam 

aceeaşi vârstă. Asta înseamnă că, dacă mai trăiește, ar avea 
între patruzeci şi cincizeci de ani. 

- Nu putem să scanăm imaginea şi să îl îmbătrânim 
apoi cu vreo câțiva ani? întrebă Yrsa. Se poate face cu 
ajutorul computerului, nu-i aşa? 

- Sigur că da, dar concluzia ne poate duce şi spre o 
direcție greşită și ne poate induce apoi în eroare. Mai 
bine ne ținem de imaginea asta de aici. E un bărbat destul 
de arătos. Atractivitate peste medie şi aspect destul de 
masculin. În acelaşi timp, stilul său e destul de rezervat, ba 
chiar conservator. Genul de angajat de birou. 

- Mie mi se pare că arată mai degrabă ca un soldat sau 
ca un polițist, fu de părere Yrsa. 

Carl încuviinţă. Putea să fie totul sau nimic. Aşa era de 
cele mai multe ori. 

Privi spre tavan, unde afurisita de muscă iar începuse 
să zumzăie. Oare trebuia să ceară administraţiei clădirii să 
investească în nişte hârtie de muşte? Ar fi fost mult mai 
ieftin decât dacă punea el mâna pe armă. 

Se desprinse de aceste gânduri şi se uită spre Yrsa. 

- Copiază fotografia şi trimite-o la toate secţiile de 
poliție. Ştii cum se face? 

Ea ridică din umeri. 

- Încă ceva, Yrsa. Arată-mi textul înainte să-l trimiţi. 

- Care text? 

El oftă. În unele privinţe, era fantastică. Dar, în compa- 
rație cu Rose, nu prea era. 

- Trebuie să descrii cazul, Yrs. Să explici bănuiala 
noastră că acest om a comis o crimă. Că vrem să ştim dacă 
un bărbat cu această înfăţişare a mai intrat în conflict cu 
legea într-un fel sau altul. Dacă ştie cineva ceva despre el. 

- Încotro ne duc toate astea, Carl? Care e legătura, ai 
idee? 

Lars Bjørn se încruntă şi împinse fotografia cu fraţii 
Jankovic înapoi spre Marcus Jakobsen. 

- Unde vă duc? Dacă vreți să înaintați în cazurile 
voastre de incendiere, vă duc la verificarea bazelor de 
date după sârbi cu inele cum le poartă cei patru grăsani 
din fotografie. Poate găsiți ceva de genul ăsta în arhivele 
daneze. În locul vostru însă, aș lua imediat legătura cu 
poliția din Belgrad. 

- Tu zici, aşadar, că acele cadavre pe care le-am găsit 
la locul incendiilor sunt sârbi aflaţi în legătură cu familia 
Jankovic? Şi că inelele ar marca faptul că aparțin de ea? 
insistă șeful. 

- Exact aşa. Și, din pricina deformării degetului mic, 
sunt de părere că aproape că au venit pe lume cu aceste inele. 

- Un cartel de infractori? adăugă Bjørn. 

Carl îi dărui un zâmbet tâmp. Ce rapid gândea omul 
într-o zi aspră de luni! 

Marcus Jakobsen şedea lângă Bjørn şi se uita cu jind la 
un pachet de ţigări pe jumătate gol care se afla pe jumătate 
strivit pe masă. 

- Da, ar trebui să cercetăm pe la colegii noştri sârbi. 
Dacă e aşa cum presupui tu, atunci în acest cartel te naşti, 
nu eşti primit. Ştii şi cine conduce astăzi aceste afaceri cu 
credite? Cei patru fondatori nu mai trăiesc, dacă am înțeles 
bine. 

- Yrsa se ocupă de asta. E o societate pe acțiuni care 
se află în majoritate în posesia unor oameni pe nume 
Jankovic. 

- Aşadar, o mafie sârbească de făcut bani. 

- Da. Ştim că firmele care au ars au luat toate la un 
moment dat credite de la familie, dar nu ştim care e treaba 

cu acele cadavre. Asta o lăsăm în sarcina voastră - pe mâini 
bune. 

Carl zâmbi şi întinse o altă fotografie peste masă. 

- Iar aici îl avem pe potenţialul criminal al lui Poul 
Holt. Drăguţ băiatul, nu? 

Markus Jakobsen îl privi cu indiferență. Văzuse în viața 
lui destui criminali. 

- Dacă am înţeles corect de la Pasgărd, astăzi a obținut 
un succes în acest caz, observă Jakobsen. Mă bucur că v-a 
fost de ajutor. 

Carl se încruntă. Ce naiba voia să însemne asta? 

- Ce fel de succes? 

- A, încă nu ţi-a spus? Înseamnă că tocmai își scrie 
raportul. 


Douăzeci de secunde mai târziu, Carl se afla în biroul 
lui Pasgârd, o încăpere destul de sumbră. Fotografia cu 
familia acestuia era menită să mai învioreze locul, dar, în 
loc de asta, nu făcea decât să atragă atenția asupra faptului 
că birourile funcționarilor publici erau extraordinar de 
impersonale. 

- Ce ai descoperit? întrebă Carl. 

Pasgârd apăsă mai departe pe taste. 

- În două minute ai raportul şi atunci am terminat cu 
acest caz. 

Două minute, asta suna atât de tare a tocilar, încât Carl 
făcu din reflex un gest dispreţuitor, dar într-adevăr, două 
minute mai târziu, omul se întoarse cu scaunul de birou. 

- Uite, poţi să-l citeşti pe ecran cât îl printez. Poţi să 
corectezi imediat dacă nu înţelegi ceva. 

Pasgârd şi Carl începuseră să lucreze la sediul central 
cam în acelaşi timp. Şi, deşi Carl nu se străduise defel să 
se pună bine cu vreun șef, adesea el era cel care primea 

însărcinările mai bune, ceea ce unui lingău precum Pasgârd 
nu îi convenise niciodată. 

De aceea, surâsul acru de pe faţa lui în timp ce Carl 
citea raportul nu era decât expresia prost disimulată a jubi- 
ării sale. 

Când termină, Carl se întoarse spre el. 

- Bună treabă, Pasgârd. 

Mai mult nu spuse. 


- Trebuie să te duci acasă, Assad, sau ai putea rămâne 
câteva ore în plus astă-seară? 

O sută la unu că nu îndrăznea să răspundă altfel decât 
cu da. 

Assad zâmbi. Sigur că percepea întrebarea ca pe o tenta- 
tivă de împăcare. Se subinţelegea. Toate discuţiile despre 
Samir Ghazi şi locuinţa reală a lui Assad erau deocamdată. 
puse la păstrare. 

- Yrsa, vii şi tu. Apoi, te duc acasă. Trebuie oricum să 
mergem în direcţia aia. 

- Prin Stenløse? Nu, Doamne sfinte, sigur nu vreţi asta. 
Nu, o să iau trenul. Îmi place să merg cu trenul. 

Ea îşi încheie paltonul și își atârnă pe umăr poşetuța 
din imitație de piele de crocodil. Era evident că astăzi 
garderoba ei era inspirată din filmele vechi englezeşti, la 
care se potriveau şi pantofii maro de drumeții, cu tocurile 
butucănoase, nu foarte înalte. 

- Nu, astăzi nu mergi cu trenul, Yrsa, zise Cal. Dacă 
nu aveți nimic împotrivă, astăzi aş vrea să vă informez pe 
drum cu privire la ultimele noutăți. 

Încă reticentă, Yrsa luă loc pe bancheta din spate. Picior 
peste picior, cu geanta în poală, trona în spate - aproape ca 
o regină care este nevoită să se mulțumească cu o trăsură 

simplă, cu doar patru cai. Parfumul ei ajunse în scurt timp 
să atârne de plafonul afumat. 

- Pasgârd a primit răspuns de la Institutul pentru 
biologie marină. Pe de o parte, acum ştim că este vorba 
despre un păstrăv de fiord, întâlnit, aşa cum îi spune şi 
numele, în fiorduri, şi anume acolo unde se amestecă apa 
sărată cu apa dulce. 

- Şi ce e cu mucusul? întrebă Yrsa. 

- Fie midii, fie crabi de fiord. Nu se poate şti sigur. 

Assad încuviință de pe locul din dreapta. 

Deschise harta drumurilor din Kraks Nordseeland şi 
puse degetul în mijlocul imaginii mari. 

- OK. Aici. Roskildefjord şi Isefjord. Aha! Nu ştiam că 
astea două se unesc sus, la Hundested. 

- Nu, nu, se auzi de pe bancheta din spate. Doar nu 
aveţi de gând să cercetaţi ambele golfuri? Asta e o nebunie! 

- Aşa este. 

Carl îi aruncă o privire prin oglinda retrovizoare. 

- Am luat legătura cu un navigator al locului, care locu- 
ieşte în Stenløse. Assad, tu îți aminteşti cu siguranță de el 
de la dubla crimă din Rørvig. Thomasen. Era cel care îl 
cunoştea pe tatăl persoanelor ucise. 

- A, da, acela. Îl chema cumva cu K. Era cel cu burta mare. 

- Exact. Klaes se numeşte. Klaes Thomasen de la secția 
din Nykøbing. Ambarcaţiunea sa se află în Frederiksund, 
iar el cunoaşte fiordurile ca pe buzunarul său. O să ne ia 
într-o cercetare. Mai avem câteva ore până se întunecă. 

- Noi, să mergem cu barca? 

Assad făcuse dintr-odată vocea mică. 

- Da, trebuie, dacă e să căutăm o căsuţă de debarcader 
care dă spre apă. 

- Ei, Carl, mie nu-mi prea place asta. 

Carl se hotărî să nu îl ia în seamă. 

- În afară de spaţiul de viață al păstrăvului, mai există 
un argument pentru care trebuie să căutăm căsuţa în gurile 
de fiord. Nu-mi place să recunosc, însă Pasgârd a lucrat 
bine. După ce biologii marini au luat probele, el a trimis 
de dimineaţă scrisoarea celor de la tehnic, pentru a cerceta 
hârtia mai ales după umbrele de care ne-a zis Laursen. Şi 
acolo au constatat că umbra este de fapt cerneală tipogra- 
fică. Doar o cantitate infimă, însă, chiar şi aşa, destulă. 

- Aveam impresia că scoțienii au verificat deja asta, zise 
Yrsa. 

- Da, aşa e, dar ei au examinat în primul rând literele de 
pe hârtie, nu hârtia în sine. În fine, cei de la departamentul 
tehnic au constatat astăzi de dimineață că pe toată bucata 
de hârtie se găseşte cerneală tipografică. 

- Doar cerneală, sau mai scria ceva? 

Carl zâmbi. La un moment dat, el şi ceilalți băieți înge- 
nuncheaseră în piața din Brønderslev şi se holbaseră la o 
amprentă de picior. Uşor ştearsă de ploaie, dar se distingea 
încă limpede de altele. Se putea observa că în vârful tălpii 
fuseseră imprimate litere, dar a durat până s-au prins că 
literele se vedeau în amprentă în oglindă. PEDRO scria 
acolo. Curând începuse să circule povestea că pantofii îi 
aparțineau unui om de la fabrica de utilaje Pedershaab, care 
se temea că i s-ar putea fura singura pereche de pantofi. 
Mai târziu, când băieții își încuiau lucrurile în dulapuri la 
ştrand, se gândeau mereu la bietul Pedro. 

Aşa se stârnise interesul lui Carl pentru munca de 
detectiv, iar în momentul acesta se simțea cam ca atunci. 

- Au descoperit că cerneala tipografică a lăsat un scris 
în oglindă pe scrisoarea din sticlă. Hârtia pentru peşte nu 
era imprimată, aşadar trebuie să fi stat o vreme bună un 
ziar pe ea şi cerneala s-a transferat. 

- Doamne sfinte! 

Yrsa se aplecă atât de mult cât îi permiteau picioarele 
încrucișate. 

- Şi ce scria? 

- Mda, dacă literele nu ar fi fost destul de mari, nu ar 
fi reuşit, dar, din câte 'am înțeles, după multă muncă au 
deslușit cuvintele „Frederiksund Avis“. Este o revistă săptă- 
mânală care se distribuie gratis, din ce am aflat. 

În acest moment, se aştepta la o furtună de entuziasm 
din partea lui Assad, dar acesta nu spuse nimic. 

- Nu pricepeţi? Asta limitează considerabil zona, dacă 
presupunem că această bucată de hârtie s-a aflat în zona în 
care se distribuie revista. Fără această limitare, casa de pe 
debarcader ar putea fi în orice zonă de pe coasta nordsee- 
landeză. Ştiţi câți kilometri înseamnă asta? 

- Nu, veni răspunsul monosilabic de pe bancheta din 
spate. 

Nici Carl nu ştia. 

Atunci îi sună mobilul. 

Se uită pe ecran şi simți cum i se face cald. 

- Mona. 

Tonul lui era brusc altul. 

- Mă bucur că ai sunat. 

Simţi că Assad se aşază mai bine pe scaunul de lângă el. 
Poate că tocmai trăgea nădejde că şeful lui nu era chiar o 
cauză pierdută. 

Carl încercă să se invite în acea seară la ea, dar Mona 
nu marșă. Nu, de data asta telefonul era de natură profesi- 
onală, zise ea și râse atât de cristalin, încât pulsul lui Carl o 
luă la galop. Are în vizită un coleg care ar vrea să discute cu 
Carl despre trauma sa. 

Carl se încruntă. Asta voia? Ce treabă aveau traumele 
sale cu un coleg de-al Monei? Problemele lui le ştia doar 
ea. De fapt, le păstrase doar pentru ea şi nimeni altcineva! 

- Mă simt excelent, Mona, așa că nu cred că este cazul, 
zise el şi văzu dinaintea lui ochii ei calzi. 

Ea râse din nou. 

- Da, din câte pot să-mi dau seama, noaptea trecută 
ţi-a îmbunătățit mult starea de spirit, dar înainte, Carl, 
înainte nu îţi era chiar atât de bine, nu? Iar eu nu pot să-ți 
ofer ajutor nonstop. 

El înghiți în sec. Doar la acel gând simți că îl apucă 
tremuriciul. Dar de ce nu, ar fi vrut el să întrebe, însă se 
abținu. 

- Bine, atunci așa facem. Draga mea, era cât pe aici să 
adauge, dar descoperi la timp privirea atentă şi încântată a 
Yrsei în oglinda retrovizoare. 

Aşa că nu spuse asta. 

- Colegul tău poate să vină mâine, dar avem treabă, aşa 
că nu va putea sta mult, OK? 

Nu stabiliseră nimic în privința unei întâlniri acasă. La 
naiba! 

Avea să o invite a doua zi. Cel puţin, așa spera. 

Închise telefonul şi îi zâmbi strâmb lui Assad. Dimi- 
neaţă, când se privise în oglindă, se simţise ca un adevărat 
donjuan, dar sentimentul dispăruse. 

- O, Mona, Mona, Mona, când va veni ziua când îţi voi 
cere mâna? lălăi Yrsa de pe bancheta din spate. 

Assad tresări. Oare o mai auzise până acum cântând? 
Ei bine, venise vremea. Vocea ei era un eveniment în sine. 

- Pe asta nu o ştiam, zise Assad, întorcându-se spre ea 
şi dând din cap aprobator. 

Apoi amuți din nou. 

Carl scutură din cap. Ce porcărie! Dacă Yrsa ştia deja 
de Mona, atunci ştiau toți. Nu ar fi trebuit să răspundă la 
telefon. 

- Cine ar fi crezut, zise Yrsa chiar în acel moment. 

- Cinear fi crezut ce? întrebă Carl cu privirea în oglinda 
retrovizoare, pregătit de atac. 

- Frederiksund. Închipuie-ţi că individul l-a omorât pe 
Poul Holt în apropiere de Frederiksund. 

Yrsa afişă o expresie meditativă. 

Of, se gândi Carl, a uitat de povestea cu Mona. Şi da, 
înțelegea la ce se referea. Frederiksund nu era departe de 
unde locuia ea. 

Răul nu face diferenţe la oraș. 

- Hm, nu crezi că ar putea fi mai la sud? Revista se 
citeşte și acolo, cu siguranţă. 

- Ai dreptate. Sau cineva a luat-o din regiunea 
Frederiksujnd. Dar de undeva trebuie să începem, nu? Și 
asta pare logic. Nu crezi, Assad? 

Vecinul său de pe scaunul de alături nu zise nimic. 
Probabil că avea deja rău de mare. 

- Uite, zise Yrsa şi arătă spre trotuar. Lasă-mă aici. 

El observă că ea ar fi refuzat, dacă ar fi putut. În schimb, 
se văicări că ar fi vrut să mai facă nişte cumpărături, dar că 
va trebui să le facă mai târziu. 

- Intru și eu un pic, Yrsa, dacă nu te superi. Aş vrea să 
o salut pe Rose şi să îi spun ceva. 

Văzu cum Yrsa se încruntă. 

- Doar pentru o clipă, adăugă el, ca să-i ia vântul din 
vele. 

Parcă în dreptul numărului 19, sări din mașină şi îi 
deschise Yrsei portiera. 

- Rămâi în maşină, Assad, zise el. 

- Nu cred că Rose e acasă, zise Yrsa pe trepte. 

Părea brusc mai relaxată ca de obicei. Ca după un 
examen, atunci când ai ieşit din sala de curs, ştiind că a fost 
destul de bine. 

- Aşteaptă aici, Carl, zise ea când deschise uşa locu- 
inţei. Poate că e în pat. Se mai întâmplă. 

În timp ce Yrsa o striga înăuntru pe Rose, Carl văzu că 
pe plăcuța de nume scria doar Knudsen. 

Yrsa mai strigă de câteva ori, apoi se întoarse la ușă. 

- Nu, Carl, nu e acasă, poate că s-a dus la cumpărături. 
Să îi transmit ceva? 

Carl împinse uşor ușa, ca să poată pune un picior în hol. 

- Nu. Ştii ceva, mai bine îi scriu repede un mesaj. Ai o 
bucată de hârtie? 

Cu o agilitate dată de ani întregi de experienţă profe- 
sională, el îşi croi mai departe drum spre interior. Nu se 
vedea, dar picioarele lui se mişcau. Puteai doar constata că 
parcursese deja mai mulți metri şi că nu mai puteai scăpa 
de el aşa de uşor. 

- E cam dezordine, se scuză Yrsa, îmbrăcată încă în 
palton. Rose nu strânge niciodată când e în starea asta. Mai 
ales când e singură toată ziua. 

Avea dreptate. Holul era plin de jachete şi paltoane, 
ambalaje vechi, teancuri de hârtii şi de săptămânale vechi. 

Carl se uită în sufragerie. Să fi fost oare domeniul lui 
Rose? Încăperea era departe de ceea ce îşi închipuia el că 
ar putea fi căminul unei punkiste hard-core. Nu, arăta mai 
degrabă ca locuinţa unui hippie. A cuiva care tocmai sosise 
cu rucsacul plin de nimicuri din munţii Nepalului. Din 
vremea în care se culca cu o fată din Vrâ Carl nu mai văzuse 
aşa ceva. Bețişoare parfumate, castroane mari din alamă și 
cupru cu elefanți şi tot felul de figuri de voodoo-hoodoo. 
Pe pereţi erau şaluri din batic şi piele de vițel pe scaune. 
Mai lipsea un steag american zdrenţuit şi rupt şi te-ai fi 
simţit catapultat în anii 1970. Şi, peste tot, un strat gros 
de praf. Cu excepția săptămânalelor şi revistelor ilustrate, 

nimic nu trăda faptul că surorile Yrsa și Rose erau proprie- 
tarele acestui talmeș-balmeş anacronic. 

- Ei hai, nu e chiar atât de dezordine, se grăbi Carl să 
spună şi privi spre vasele nespălate şi cutiile goale de pizza. 
Cât spaţiu aveţi aici? 

- Optzeci şi trei de metri pătrați. Cu excepția sufrage- 
riei, mai există două camere, câte una pentru fiecare dintre 
noi. Poate că ai dreptate, nu e chiar așa un dezastru, dar stai 
să vezi ce e în camerele noastre. 

Ea râse, dar, în spatele fațadei, mai degrabă i-ar fi dat 
una cu toporul în cap decât să-l lase în spaţiul lor intim. 
Tocmai asta încerca să-i dea de înțeles în stilul ei alambicat. 
Măcar atâta experiență mai avea şi el cu femeile. 

Carl încercă să descopere un obiect care să nu se 
potrivească în cameră. Dacă voiai să descoperi secretele 
oamenilor, trebuia să cauţi mereu lucruri care erau cumva 
altfel, care ieşeau din tipare. 

Descoperi aşa ceva destul de repede: un cap gol din 
polistiren, din cele pe care sunt puse pălării sau peruci, şi 
un vas din porțelan plin cu borcane de pastile. Se apropie 
pentru a descifra numele preparatelor şi pentru a vedea cui 
îi erau prescrise, dar Yrsa se interpuse şi îi dădu o foaie de 
hârtie. 

- Poţi să te aşezi aici şi să scrii mesajul. 

Arătă spre singurul scaun de la masă pe spătarul căruia 
nu se aflau rufe. 

- Când se întoarce Rose, i-l dau. 


- Nu avem mai mult de o oră şi jumătate, Carl. Data 
viitoare trebuie să veniți mai devreme, explică Klaes 
Thomasen. 

Carl încuviinţă şi se întoarse spre Assad. Acesta şedea 
în cabina vasului ca un şoarece prins într-un colț. Părea 

complet pierdut în vesta lui roşie de salvare, ca un copil 
emoționat în prima zi de şcoală, fără a avea încredere că 
bătrânul căpitan rotofei care şedea la cârmă i-ar putea salva 
de la moartea sigură pe care le-o puteau aduce valurile 
înalte de cinci centimetri. 

Carl se uită pe harta din folia de plastic. 

- Ooră şi jumătate, repetă Klaes Thomasen. Ce căutăm, 
mai exact? 

- O căsuţă de debarcader, care probabil se află departe 
de orice drum, chiar dacă iese spre apă, şi care abia poate fi 
văzută din fiord. Mă gândeam să mergem de la podul din 
Frederiksund până la Kulhuse. Crezi că răzbim chiar mai 
departe? 

Polițistul pensionat îşi împinse buza de jos în afară şi 
prinse pipa între dinți. 

- Păi, asta nu e barcă de viteză, mormăi el. Înaintează 
doar cu șapte noduri pe oră. Îmi închipui că oaspetele 
nostru ştie să aprecieze asta, nu-i aşa, Assad? Ți-e bine? 

Tenul închis al lui Assad arăta de acum ca după un 
tratament cu apă oxigenată. Şi abia dacă ieşiseră în larg. 

- Șapte noduri? Asta înseamnă cam treisprezece kilo- 
metri, nu? Atunci nu ajungem nici măcar până la Kulhuse 
şi înapoi înainte să se întunece. Sperasem că am putea să 
ajungem pe partea cealaltă de Hornsherred, poate până la 
Oro şi înapoi. 

Thomasen scutură din cap. 

- Pot să o rog pe soţia mea să vină să ne ia din Dalby 
Huse, de pe partea cealaltă, dar mai departe nu ajungem. 
Şi aşa, ultima porțiune o s-o parcurgem în semiîntuneric. 

- Şi cum rămâne cu barca? 

El ridică din umeri. 

- Păi, dacă astăzi nu găsim ce căutăm, atunci pot să mai 
caut mâine și singur. Ştii tu, un polițist nu rugineşte dacă 
are vânt potrivnic. 

Probabil că era o zicală pe care o inventase singur. 

- Mai e ceva, Klaes. Cei doi fraţi care au fost ţinuţi în 
căsuţa de pe debarcader auzeau un mormăit puternic. Ca de 
la o moară de vânt sau ceva de genul acesta. Îţi spune ceva? 

Thomasen îşi scoase pipa din gură şi se uită la Carl. 
Ochii săi semănau cu aceia ai unui copoi englez. 

- Au fost multe probleme cu un zgomot care aici în 
regiune era numit „mormăit cu frecvență scăzută“, sunt 
aşa-numitele unde cu frecvență scăzută. Asta ar putea să se 
potrivească, fiindcă discuţia a început prin anii 1990. 

- Şi ce se înţelege prin asta? 

- Ei, un fel de mormăit. Un sunet foarte profund şi 
îngrozitor de enervant. Multă vreme s-a crezut că ar veni 
de la uzina de laminate de oțel din Frederiksværk, dar 
au constatat că mormăitul a persistat şi când uzina a fost 
închisă o vreme. 

- Uzina de laminate. Asta nu e pe o peninsulă? 

- Ba da, dar aceste unde de frecvenţă scăzută sunt 
înregistrate foarte departe de sursă. Până la douăzeci de 
kilometri, susţin unii. În orice caz, au existat reclamaţii în 
Frederiksværk şi Frederiksund, ba chiar și în Jægerspris, pe 
cealaltă parte a fiordului. 

Carl privi picăturile de ploaie care păreau să salte pe 
suprafața apei. Totul părea foarte paşnic. Bărcile cu pânze, 
stolurile de pescăruşi, casele aflate la adăpostul tufelor şi 
copacilor, pajiștile şi câmpiile mănoase. În acest peisaj idilic 
se auzeau sunete mormăite inexplicabile. În spatele fațadelor 
frumoase ale caselor locuiau oameni care o luau razna. 

- Dacă nu cunoaștem sursa sunetului şi distanța 
de propagare, nu putem face absolut nimic, zise Carl. 

Avusesem de gând să mă uit la răspândirea morilor de vânt 
aici în regiune, dar acum nu e sigur că despre ele e vorba. 
Multe indicii arată că multe dintre morile de vânt au fost 
oprite în acea perioadă. Va fi destul de greu. 

- Nu mai bine mergem acasă? se auzi din cabină. 

Carl îi aruncă o privire lui Assad. Acesta era bărbatul 
care se rostogolise pe jos în timp ce se lupta cu Samir 
Ghazi? Care ştia să deschidă ușile cu piciorul şi îi salvase 
odată viața lui Carl? Dacă da, atunci se schimbase mult în 
ultimele cinci minute. 

- Îţi vine să vomiţi? întrebă Thomasen. 

Assad scutură din cap. Asta nu arăta decât că nu ştia 
prea multe despre răul de mare. 

- Uite aici, zise Carl şi îi întinse un binoclu. Respiră 
liniştit şi regulat şi urmează mișcările vasului. Încearcă să 
îți mențţii privirea pe coastă. 

- Nu mă mişc de pe banca asta, mormăi Assad. 

- E în ordine. Poţi să vezi coasta de pe fereastră. 

- Cred că porțiunea asta de coastă nu are rost să o luaţi 
în considerare, fu de părere Thomasen şi se îndreptă spre 
mijlocul fiordului. Acolo, în spate, e o mică plajă cu nisip şi 
multe câmpuri se întind pur şi simplu până la apă. Dacă e 
să avem o şansă, trebuie să ne îndreptăm spre Nordskoven, 
căci acolo pădurea coboară până la coastă. Totuşi, acolo 
locuiesc oameni şi e mai greu să protejezi o căsuță de 
debarcader de privirile curioase. 

Arătă spre un drum comunal care urma linia estică a 
coastei fiordului dinspre nord spre sud. Sate urmate de 
câmpuri întinse. Pe această parte a fiordului nu avea cum 
să se ascundă criminalul lui Poul Holt. 

Carl se uită pe hartă. 

- Dacă e adevărat că păstrăvii de fiord trăiesc la intrarea 
în fiorduri şi căsuţa nu se află aici în fiordul Roskilde, atunci 

trebuie să fie pe cealaltă parte a Hornsherred, în Isefiord. 
Dar unde? Dacă ne uităm pe hartă, există numeroase posi- 
bilităţi. Acolo se practică mult agricultura, iar câmpurile se 
întind până la fiord. Unde poţi ascunde o căsuță de debar- 
cader? Pe celălalt mal, la Holbæk, sau sus, în Odsherred, 
nu are cum să fie, căci până acolo faci considerabil mai 
mult decât o oră de la locul răpirii, în Ballerup. 

Brusc, îl cuprinseră dubiile. 

- Sau? 

Thomasen ridică din umeri. 

- Nu, nu cred. Durează cam o oră până acolo sus. 

Carl trase adânc aer în piept. 

- Atunci nu putem decât să sperăm că teza cu ziarul 
local Frederiksund Avis se potriveşte. Altfel va fi foarte greu. 

Se aşeză lângă Assad, care arăta destul de rău. Tremura 
uşor, era verde-cenușiu la față, iar bărbia dublă îi era mereu 
în mişcare de la înghițitul permanent. Dar binoclul tot îl 
apăsa la ochi. 

- Dă-i nişte ceai, Carl. Nevesti-mii n-o să-i placă dacă 
vomită pe husele de pe bancă. 

Carl trase coşul spre el şi turnă fără să-l întrebe pe Assad. 

- Uite, Assad. Ia o înghițitură. 

Acesta lăsă binoclul, se uită la ceai şi scutură din cap. 

- Nu vomit, Carl. Îmi vine doar înapoi și înghit la loc. 

Carl făcu ochii mari. 

- Da, în deşert, când călăreşti pe o cămilă, te simți la 
fel, iar stomacul poate să îți obosească destul de mult. Dar 
dacă vomiţi, pierzi multă apă, ceea ce e o prostie în deşert. 
De aceea! 

Carl îl bătu pe umăr. 

- În ordine, Assad. Tu te uiţi după căsuţă, iar eu mă 
ocup de mine însumi. 

- Dar nu mă uit după căsuţă, pentru că nu o s-o găsim. 

- Ce vrei să spui? 

- Cred că e prea bine ascunsă, și nu neapărat de copaci. 
Poate fi, la fel de bine, în spatele unui dâmb de pământ sau 
de nisip, ori sub o casă sau între nişte tufișuri. Ştii doar că 
nu era foarte înaltă. 

Carl luă al doilea binoclu. Dacă tovarășul lui o luase 
razna, trebuia să treacă el la treabă. 

- Dacă nu cauţi căsuţa, Assad, ce cauţi? 

- Ceva care scoate sunete mormăite. O moară de vânt 
sau ceva asemănător, care scoate astfel de sunete. 

- Asta va fi dificil de găsit. 

O clipă, Assad se uită la el de parcă i-ar fi părut rău că 
se află în compania lui. Apoi înghiţi atât de violent, încât 
Carl se dădu un pic mai în spate, din motive de siguranță. 

- Ştiai, Carl, zise Assad mai apoi cu voce slabă, că 
recordul de a sta pe un zid de parcă ai fi un scaun e de mai 
mult de douăsprezece ore? întrebă el cu vocea gâtuită. 

Carl își dădu seama că arăta ca un semn de întrebare 
ambulant. 

- Ştiai, Carl, că recordul de stat în picioare neîntrerupt 
este de şaptesprezece ani şi două luni? 

- Imposibil. 

- Dar aşa este. A fost un guru indian care dormea 
noaptea în picioare. 

- Aha. Nu, Assad, nu ştiam. Ce vrei să-mi spui cu asta? 

- Ei bine, că unele lucruri par mai dificile decât sunt, şi 
unele par doar mai uşoare. 

- Da. Şi? 

- Găsim sunetul de mormăială şi nu mai vorbim nici- 
odată despre asta. 

Ce gândire întortocheată! 

- Foarte bine, dar tot nu cred că tipul a stat în picioare 
timp de şaptesprezece ani. 


SOMNUL RAŢIUNII 329 


- OK, dar ştii ceva, Carl? 

Assad se uită serios la el şi înghiți încă o dată violent, 
înainte de a duce din nou binoclul la ochi. 

- E problema ta. 

Ciuliră urechile la motoarele cuterelor pescăreşti şi ale 
bărcilor cu pânze care înaintau cu ajutorul motoarelor, la 
sunetul motocicletelor pe drum şi la avionul cu un motor 
care făcea ture deasupra proprietăților din jur, pentru a 
oferi administraţiei financiare puncte de plecare pentru 
evaluarea impozitului. Dar niciun sunet nu părea a fi 
constant şi nici nu părea a fi un zgomot care să îi revolte pe 
oamenii din „inițiativa cetățenilor împotriva mormăitului 
de frecvenţă joasă“. 

Soţia lui Klaes Thomasens i-a preluat din Hundested, 
după ce Thomasen a promis să întrebe pe toată lumea 
despre căsuţa de la debarcader. Pădurarul din Nordskoven 
putea şti aşa ceva, era el de părere. Şi membrii clubului de 
navigaţie. Avea să continue căutarea în ziua următoare, 
care promitea să fie însorită şi uscată. 

Când se îndreptară, în cele din urmă, spre sud, Assad, 
aşezat pe locul din dreapta, arăta în continuare foarte rău. 

Brusc, Carl înțelese prea bine grija doamnei Thomasen 
pentru husele ei. 

- Îmi zici dacă simți că-ți vine să vomiţi, da? 

Assad dădu absent din cap. 

Carl repetă întrebarea când treceau prin Ballerup. 

- Da, poate că aş avea nevoie de o mică pauză, zise 
Assad după câteva minute. 

- OK. Mai poţi aştepta două minute? Trebuie să rezolv 
ceva pe drum. Tot trecem prin Holte, deci pot să te duc 
direct acasă. 

Nu primi niciun răspuns. 

Carl se uită la drum. Între timp, se întunecase. Se întreba 
dacă îl va lăsa să intre. 

- Aş vrea s-o vizitez pe mama Viggăi, înţelegi? Așa 
am stabilit cu Vigga. Mama ei locuieşte aici, în apropiere, 
într-un cămin. 

Assad încuviință. 

- N-am ştiut că Vigga mai are o mamă. Cum e? E 
drăguță? 

În sine era o întrebare simplă, dar era greu de răspuns la 
ea, atât de greu, încât Carl aproape că trecu pe roşu. 

- După aceea, poți să mă laşi la secţie, Carl? Tot trebuie 
să te îndrepți spre nord. De acolo pleacă un autobuz care 
merge până în fața casei mele. 

Da, Assad ştia cum să păstreze anonimatul său și al 
familiei sale. 


- Nu, nu o puteţi vizita acum pe doamna Alsing, e prea 
târziu pentru ea. Veniți mâine înainte de ora paisprezece, 
cel mai bine pe la unsprezece. Atunci e cel mai vioaie, zise 
sora de noapte. 

Carl îşi scoase legitimaţia de serviciu. 

- Nu sunt doar în calitate privată aici. Acesta este asis- 
tentul meu, Hafez el-Assad. Nu durează mult. 

Asistenta se uită uluită la legitimaţie, apoi la ființa care 
stătea nesigură pe picioare alături de Carl. Personalul din 
Bakkegârden nu vedea aşa ceva în fiecare zi. 

- Eu cred că doarme. În ultima vreme a decăzut mult. 

Carl se uită la ceas. Era nouă fără zece. Ziua abia începea 
pentru mama Viggăi. Despre ce vorbea femeia asta? 

Doar nu lucrase degeaba peste cincizeci de ani noaptea, 
servind la mese prin Copenhaga. Nu, atât de dementă nu 
avea cum să fie! 

Fură conduşi la locuinţele bolnavilor de demență, până 
în dreptul uşii Karlei Margarethe Alsing. 

- Îmi spuneţi când vreţi să plecaţi și vine cineva să vă 
deschidă, bine? Angajaţii noștri sunt chiar aici, zise asis- 
tenta şi arătă spre hol în jos. 

O găsiră pe Karla așezată între munți de cutii de praline 
şi agrafe de păr. Cu pletele ei lungi, cărunte şi nepieptănate, 
şi chimonoul lejer, aducea a divă hollywoodiană îmbătrâ- 
nită, care încă nu se lămurise că a ei carieră se terminase. 
Îl recunoscu imediat pe Carl şi se lăsă cochetă pe spate, îi 
ciripi numele şi îi povesti cât de încântată era să-l vadă. 
Stilul exaltat al Viggăi era evident moştenit. 

Assad nici măcar nu fu băgat în seamă. 

- Cafea? întrebă ea şi turnă un deget de cafea dintr-un 
termos într-o cană care mai fusese folosită de câteva ori. 

Carl încercă să refuze, dar îşi dădu seama de inutili- 
tatea acestei întreprinderi, aşa că se întoarse spre Assad şi 
îi întinse ceaşca. Dacă avea nevoie cineva de o ceaşcă de 
cafea rece şi stătută, atunci el era acela. 

- Ei, e drăguţ aici la tine, zise Carl şi se uită spre mobi- 
lele din jur. 

Rame aurite, mobile din mahon şi brocart. Din astea 
existaseră dintotdeauna destule în sferele înalte ale Karlei 
Margarethe Alsing. 

- Cum îţi petreci timpul? 

Se aşteptă la o explicație despre cât de proaste erau 
programele de televiziune şi despre cât de greu îi venea să 
citească. 

- Să îmi petrec timpul? 

Pe chipul ei se aşternu o expresie absentă. 

- Ah, în afară de a schimba ăsta din când în când... ea 
se întrerupse și scoase din spatele pernei un vibrator porto- 
caliu cu tot felul de denivelări... nu prea pot face nimic. 

Carl auzi în fundal cum ceașca de cafea a lui Assad se 
clătina pe farfurie. 

Cu fiecare oră care trecea, se simţea tot mai lipsită de 
puteri. După ce sunetul mașinii se îndepărtase, ea urlase 
cât o ţinuseră plămânii. Dar după fiecare strigăt simțea 
cât se poate de clar cât de greu îi era să tragă din nou aer 
în piept. Greutatea cutiilor era pur şi simplu prea mare. 
Respirația ei devenea tot mai greoaie. 

Îşi mişcă mâna dreaptă un pic ca să poată zgâria cu 
unghiile cutia din dreptul feței ei. Acel sunet îi dădea 
speranță. Îi spunea că nu este complet neajutorată. 

După ce zăcuse așa câteva ore, îi dispăruse definitiv 
forța de a striga. Acum trebuia doar să rămână în viață. 

Poate se îndura de ea. 

După câteva ore îşi aminti de sentimentul de sufocare. 
Acel amestec dintre panică şi neputinţă era, într-o anumită 
măsură, o uşurare. Cunoştea sentimentul de pe vremuri, 
când tatăl ei, un bărbat uriaş şi nesimțit, se aşeza pe ea și îi 
scotea aerul din plămâni. 

- Na, poți să te eliberezi? strigase el mereu, râzând. 

Pentru el era doar un joc, însă pentru ea era o situație 
cât se poate de serioasă, dar nu spunea nimic, pentru că îşi 
iubea tatăl. 

Şi, într-o bună zi, el nu mai fusese acolo. Jocurile dispă- 
ruseră, dar ușurarea că acestea nu mai erau nu venise. 

Plecase cu o târfă, spusese mama ei. Dragul ei tată fugise 
cu o târfă. Acum se distra cu alți copii, mai noi. 

Când îl cunoscuse pe soțul ei, povestise tuturor că îi 
amintea de tatăl ei. 

- Asta nu ar trebui să-ți doreşti în niciun caz, Mia, 
spusese mama ei. 

Da, asta spusese. 


După ce trecuseră deja douăzeci şi patru de ore în care 
zăcuse prinsă sub cutii, ea ştia că avea să moară. 

Auzise paşi afară, pe coridor. El stătuse o vreme în fața 
uşii şi ascultase, apoi plecase. 

Ar fi trebuit să gemi, se gândi ea. Poate atunci ar fi pus 
capăt situaţiei. 

Umărul stâng nu o mai durea. La fel ca braţul, era 
amorțţit, dar şoldul pe care zăcea cea mai mare parte a 
greutăţii ei o chinuia în fiecare secundă. În primele ore 
ale acestei situaţii claustrofobe transpirase, dar acum nu o 
mai făcea. Corpul ei nu mai eliminase decât urină, care îi 
cursese, caldă, în jos pe pulpe. 

Zăcea într-o baltă de urină și încerca să se rotească 
măcar un milimetru, pentru ca presiunea de pe genun- 
chiul drept să se mute puțin asupra coapsei. Chiar dacă 
nu reuşea, tot avea senzaţia că parcă se mişcase un pic. Ca 
atunci când îşi rupsese brațul și putea doar să se scarpine 
pe exteriorul ghipsului. 

Îşi aminti de zilele și săptămânile când ea şi soțul ei 
fuseseră fericiți împreună. La perioada de început, când el 
îi zăcea la picioare şi făcea tot ce voia ea. 

Iar acum, el o omora. O omora fără să ezite, fără niciun 
sentiment. 

Cât de des trebuie să fi făcut asta? Nu ştia. 

Nu ştia nimic. 

Ea era un nimic. 

Cine o să-și amintească de mine când voi fi moartă? se 
întrebă ea şi întinse degetul de la mâna dreaptă, de parcă 
ar fi mângâiat un copil. Benjamin nu, era prea mic. Mama, 
desigur. Dar când, peste zece ani, nu va mai fi nici ea? Cine 
o să-și amintească atunci de mine? Nimeni, în afară de cel 
care îi luase viața. Nimeni, în afară de el. Şi, poate, Kenneth. 

Asta era cel mai îngrozitor. Sigur că era rău că trebuia 
să moară, dar faptul că după moartea ei nimeni nu avea 
să îşi amintească de ea era şi mai rău. De asta simţi nevoia 
să înghită, deşi avea gura complet uscată, și plânse fără 
lacrimi, până când diafragma ei chinuită începu să tremure. 

În câţiva ani, avea să fie uitată. 


Din când în când îi suna telefonul, iar vibraţiile din 
buzunar îi dădeau speranțe. După ce soneria se oprea, ea 
ciulea urechile câte o oră, două la zgomotele casei. Oare 
Kenneth se afla afară? Dacă intrase la bănuieli? Trebuia 
să fi văzut că nu e în regulă ceva, nu? Doar observase cât 
fusese de cutremurată ieri, când o vizitase. 

Apoi, dormise un pic. Când se trezi brusc, tot corpul îi 
era amorţit. Doar fața îi mai era vie. Acum, era doar o faţă. 
Nasul îi era parcă uscat şi ochii o mâncau. Clipea în întu- 
neric. Asta era tot. Altceva nu mai rămăsese din ea. 

Atunci, observă de ce se trezise. Era Kenneth? Sau visa? 

Închise ochii şi ascultă intens. Era cineva în casă. 

Ea îşi ținu răsuflarea şi ascultă din nou. Da, era Kenneth. 
Deschise gura şi gemu. El se afla jos, la fereastra de lângă 
uşa de la intare, şi striga. Îi striga numele, aşa că acum îl 
cunoşteau toți vecinii. Simți cum buzele îi sunt cuprinse de 
un zâmbet, cum îşi adună forțele pentru un ultim strigăt, 
care trebuia să o salveze. Strigătul la care soldatul de acolo, 
de jos, avea să reacționeze. 

Şi strigă cât putu de tare. 

Atât de încet, încât nici măcar ea nu se auzi. 

Soldaţii veniră după-amiază târziu, într-un jeep destul 
de îndoit. Unul dintre ei urlă că susținătorii lui Samuel Doe 
ar fiascunsarme în şcoala din sat şi că ea trebuia să le arate 
unde erau ascunse. 

Pielea bărbaţilor strălucea. Ea încercă să îi convingă că 
nu avea nimic de a face cu regimul Krahn al lui Samuel 
Doe şi că nu ştia nimic despre arme, dar ei nici nu au vrut 
să audă. 

Rachel, sau mai exact Lisa, cum se numea pe atunci, 
şi prietenul ei auziseră împușcături toată ziua. Circula 
zvonul că ariergarda trupelor de gherilă ale lui Taylor lucra 
temeinic şi violent. De aceea, se pregătiseră să fugă. Cine ar 
fi vrut să aştepte să vadă dacă oamenii cu pielea albă rămâ- 
neau scutiţi de setea de sânge a viitorului regim? 

Prietenul ei se dusese la etaj ca să aducă pușca de 
vânătoare, iar soldaţii dăduseră buzna peste ea când voia 
să ducă nişte cărți ale şcolii în clădirea de alături. În ziua 
aceea arseseră atâtea case, încât voia să se asigure. 

Se trezise dintr-odată cu ei în față, bărbați care ucise- 
seră toată ziua şi care trebuiau acum să scape de tensiunea 
care li se acumulase în organism. 

Ea nu înțelegea ce vorbeau între ei, dar ochii aveau 
limbajul lor. Ea se afla la locul nepotrivit. Mult prea tânără 
şi o pradă prea uşoară, în sala goală de clasă. 

Cu ultimele puteri, sări în lături, spre fereastră, dar 
bărbaţii o apucară de glezne şi traseră înapoi. O loviră de 
multe ori, până când rămase nemișcată pe podea. 

Trei capete neclare apărură în raza sa vizuală, apoi două 
corpuri se năpustiră asupra ei. 

Din prea mult entuziasm şi îmbătat de putere, al treilea 
soldat își sprijini arma Kalaşnikov de perete şi îi ajută 
pe ceilalți doi să îi desfacă picioarele. Îi astupară gura și, 
râzând isteric, o pătrunseră unul după celălalt. Ea respira 
agitat pe nările aproape lipite şi îl auzi scurt pe prietenul ei 
gemând în camera de alături. Se temea pentru el. Se temea 
că soldaţii ar putea să-l audă şi să-l execute. 

Prietenul ei gemu însă foarte încet. Nu reacționă în 
niciun alt fel. 

Cinci minute mai târziu, zăcând în praful de pe podea, 
se uită spre tablă şi văzu ce scrisese cu doar două ore în 
urmă: I can hop, I can run. Prietenul ei dispăruse împreună 
cu pușca. Pentru el ar fi fost uşor să-i împuște pe soldații 
transpirați. Aceştia zăceau acum lângă ea, cu pantalonii 
desfăcuți, şi îşi trăgeau sufletul. 

Dar el nu fusese acolo pentru a o ajuta şi nu fusese 
nici atunci când ea sărise şi apucase mitraliera bărbatului 
negru, trăgând glonț după glonţ. Corpurile bărbaţilor 
fuseseră despicate de salva violentă, declanşând în încăpere 
un infern de urlete, sânge şi praf de puşcă. 

Prietenul ei fusese alături de ea când totul era bine. 
Când viaţa era uşoară și zilele senine. Nu fusese însă alături 
de ea când târâse trupurile zdrenţuite afară, la groapa de 
gunoi, şi le acoperise cu frunze de palmier, şi nici când 
spălase sângele şi bucăţile de piele de pe perete. 

Mai ales din cauza asta fusese nevoită să plece. 

A doua zi îl găsise pe Dumnezeu şi se căise profund 
pentru vina ei. Dar promisiunea pe care şi-o făcuse sieşi 
în acea seară, când își dezbrăcase rochia şi o arsese şi se 
spălase jos până când îşi făcuse rană, acea promisiune nu 
avea să o uite nicicând. 

Dacă diavolul avea să i se arate în cale a doua oară, 
atunci avea să ia problema în propriile mâini. 

Dacă încălca astfel porunca Domnului, atunci problema 
era între ea şi Fl. 


În timp ce Isabel călca pedala de acceleraţie, lăsând 
privirea să-i alunece între navigator, drum şi oglinda retro- 
vizoare, Rachel simți dintr-odată că nu mai transpiră. De 
la o secundă la alta, buzele încetară să-i mai tremure, iar 
pulsul i se linişti. Îşi aminti vag cum teama se putea trans- 
forma în furie. Şi când simţi din nou respirația fierbinte 
a soldaților NPFL pe piele şi văzu dinaintea ei ochii lor 
galbeni, strânse hotărâtă din dinți. 

Atunci acționase, aşa că o putea face şi acum. 

Se întoarse spre şoferiță. 

- După ce îi dăm lucrurile lui Joshua, trec eu la volan, 
în regulă? 

Isabel scutură din cap. 

- Nu merge, Rachel, nu cunoşti mașina. Sunt o droaie 
de lucruri care nu funcționează cum trebuie. Faza lungă 
automată nu merge. Frâna de mână nu ţine. Maşina 
supravirează. 

Mai înşiră o serie de defecte, dar niciunul nu o interesa 
pe Rachel. Se părea că Isabel nu avea încredere că Sfânta 
Rachel, aflată pe scaunul din dreapta, va şti să conducă la 
fel de bine ca ea, așa că trebuia să îi demonstreze contrariul. 

Cele două se întâlniră cu Joshua la Odense, pe peron. El 
era cenușiu la față şi se simțea mizerabil. 

- Nu-mi place deloc ce îmi spuneți. 

- Ştiu, Joshua, dar Isabel are dreptate. Așa facem. Tipul 
trebuie să ştie că îi suntem pe urme. Ai GPS-ul cu tine, aşa 
cum am stabilit? 

EI încuviinţă. Avea ochii roşii. 

- Nu îmi pasă de bani. 

Rachel îl apucă hotărâtă de braţ. 

- Banii nu mai au nicio importanță. Deloc. Nu faci 
decât să îi respecţi indicaţiile. Când o să dea semnalul 
luminos, arunci punga, dar păstrezi geanta cu bani. În 
timpul ăsta, vom urmări trenul cât vom putea de bine. Nu 
trebuie să faci nimic, doar să ne spui unde e trenul, când te 
întrebăm. E clar? 

EI încuviință mecanic, dar nu păru deloc convins. 

- Dă-mi geanta cu bani, zise soţia sa. N-am încredere 
în tine. 

EI scutură din cap, aşadar îl citise. 

- Haide, zise ea, dar el încă se mai codea. 

Atunci, ea îi dădu o palmă, dură şi exact sub ochiul 
drept. Şi înainte să priceapă ce se întâmpla, Isabel apucase 
deja geanta. 

Rachel luă punga, îndesă înăuntru lucrurile răpitorului, 
în afară de cămașa cu păr. Puse lanţul şi scrisoarea pe care 
o scrisese Joshua deasupra lacătului. 

- Poftim. Şi fă totul aşa cum am stabilit, altfel nu o să-i 
mai vedem niciodată pe copii. Crede-mă că ştiu. 


Era mai greu să ţină pasul cu trenul decât își închi- 
puise Rachel. E drept că imediat după Odense luaseră un 
avans, dar de la Langeskov lucrurile începură să se agite. 
Indicaţiile lui Joshua erau îngrijorătoare, iar comentariile 
pe care le făcea Isabel la compararea coordonatelor lor GPS 
erau tot mai agitate. 

- Rachel, trebuie să schimbăm locurile. Nu ai forța 
necesară pentru aşa ceva. 

Rareori nişte cuvinte au avut un efect atât de nemijlocit 
asupra lui Rachel. Călcă acceleraţia şi ajunse cât ai clipi la 
viteza maximă a maşinii. În afară de zgomotul motorului, 
acum nu se mai auzea nimic altceva. 

- Văd trenul! strigă Isabel când calea ferată şi auto- 
strada E20 se intersectară. 

Apoi, formă numărul lui Joshua şi îi auzi imediat vocea. 

- Trebuie să te uiţi în stânga pe fereastră, Joshua, 
suntem un pic înaintea voastră, zise ea, dar autostrada face 
apoi o curbă imensă, preț de câţiva kilometri, aşa că o să 
fii o vreme în față. Încercăm să recuperăm pe podul Belt, 
chiar dacă va fi la limită. Trebuie să plătim şi taxa de pod. 

Ea ascultă comentariul lui. 

- Te-a sunat? întrebă ea, înainte să închidă telefonul. 

- Ce zice? se interesă Rachel. 

- Încă nu a fost contactat de răpitor. Se pare că nu se 
simte deloc bine. Nu-şi poate închipui că vom reuşi să 
ajungem la timp. A zis ceva despre dacă, în sensul că nu 
mai contează dacă reuşim. Important e că răpitorul va înțe- 
lege mesajul scrisorii. 

Rachel strânse buzele. Nu mai contează! Nici vorbă de 
aşa ceva. Ea avea să fie acolo când lumina stroboscopului 
avea să se aprindă. Va fi acolo, iar atunci acel psihopat care 
îi luase copiii va vedea de ce era în stare. 

- Nu spui nimic, constată Isabel. Cred că are dreptate, 
nu vom ajunge. 

Ochii ei stăteau lipiți de vitezometru, dar maşina nu 
putea rula mai repede de atât. 

- Ce vom face la pod? Acolo traficul nu e aglomerat, 
dar sunt multe camere. Plus bariere pentru taxa de pod. 

Rachel se gândi o clipă, în timp ce îşi croia drum, cu 
flash-uri de faruri, pe banda din stânga. 

- Nu-ţi face probleme, Isabel, zise ea. 

Isabel era înspăimântată. Îngrozită de cum gonea 
Rachel şi de propria incapacitate de a o opri. 

Mai erau doar două, trei sute de metri până la barierele 
de pe pod, dar Rachel nu frână. Curând, limita permisă 
ajunsese la treizeci de kilometri la oră, iar ea gonea cu o 
sută cincizeci. În fața lor, trenul lui Joshua alerga, iar Rachel 
voia să-l ajungă din urmă, indiferent ce ar fi însemnat asta. 

- Mai încet, Rachel, mai încet! strigă Isabel când apărură 
în fața lor chioșcurile pentru taxa de pod. Frânează odată! 

Rachel se agăță însă de volan, prinsă în lumea ei. Trebuia 
să-și salveze copiii. Nimic altceva nu mai conta. 

Îl văzu pe paznicul de la trecerea pentru camioane 
fluturând din mâini. În fața lor, două mașini se dădură la o 
parte în ultima clipă. 

Apoi, trecură bufnind de barieră. Cioburi de toate felu- 
rile zburară în jur şi se loviră de parbriz. 

Dacă maşina ei ar fi fost cu doar câţiva ani mai tânără 
şi mai bine întreţinută, atunci airbagurile s-ar fi deschis şi 
le-ar fi oprit. 

- Sunt defecte, să le schimb? o întrebase mecanicul şi 
adăugase că nu avea să fie ieftin. 

Multă vreme, lui Isabel i-a părut rău că a refuzat. Dar 
nu şi acum. Dacă airbagurile s-ar fi deschis la viteza pe 
care o aveau, atunci acţiunea lor s-ar fi întrerupt. Acum, 
doar o denivelare zdravănă pe capotă şi o crăpătură urâtă 
pe parbriz mai aminteau de acest atac prea puţin elegant 
asupra bunului public. 

În spatele lor, activitatea era în toi. Dacă poliţia încă nu 
aflase că o mașină înregistrată pe numele ei tocmai spăr- 
sese o barieră pe podul Belt, atunci înseamnă că dormeau 
în post. 

Isabel respiră scurt şi mai sună o dată la Joshua. 

- Am trecut de pod. Unde eşti? 

EI îi dădu coordonatele și ea le compară cu ale lor. Nu 
putea fi departe. 

- Am un sentiment neplăcut, zise el. Ceea ce facem e 
greşit. 

Ea încercă să-l liniştească pe cât de bine putea, dar nu 
părea să ajute. 

- Sună când vezi lumina, zise ea şi închise. 


Înainte de ieşirea 41, văzură trenul înaintea lor, un şirag 
de perle de lumină care alunecau prin noaptea întunecată. 
În al treilea vagon şedea un bărbat a cărui inimă era supusă 
unui mare stres. 

Când avea să-i contacteze acel ticălos? 

Isabel strânse telefonul la piept în timp ce trecură pe 
lângă Halskov, în direcţia ieșirii 40. Nicio luminiţă. 

- Poliţia din Slagelse ne va lovi cu siguranţă, Rachel. De 
ce ai distrus bariera? 

- Vezi trenul? Nu ai fi putut să-l vezi dacă frânam și 
opream chiar și pentru douăzeci de secunde. De asta am 
făcut-o! 

- Nu văd trenul. 

Isabel se uită pe harta din poala ei. 

- La naiba, Rachel. Trenul face o buclă spre nord și 
apoi trece prin Slagelse. Dacă dă semnalul între Forlev 
şi Slagelse, nu avem nicio şansă, doar dacă ieşim acum, 
imediat, de pe autostradă! 

În timp ce Isabel se întoarse, ieşirea 40 dispăru în 
urma lor. 

Îşi muşcă buzele. 

- Rachel, dacă e așa cum cred, Joshua va vedea imediat 
semnalul luminos. Direct în fața localităţii Slagelse calea 
ferată e întretăiată de trei drumuri regionale. Locul e ideal 
pentru a recupera un sac cu bani. Noi nu putem însă ieşi de 
pe autostradă, pentru că tocmai am trecut de ieşire. 

Ea văzu că nimerise în plin: ochii lui Rachel căpătară 
din nou acea expresie disperată. Și fix în acelaşi moment 
frână puternic şi duse mașina pe banda de urgență. 

- Dau cu spatele, zise ea. 

O luase razna de tot? Isabel porni luminile de avarie şi 
trase de câteva ori adânc aer în piept. 

- Ascultă, Rachel, zise ea, cât putu de liniştită. Joshua 
se va descurca. Nu trebuie să fim acolo când aruncă punga. 
Tipul ne va contacta de îndată ce va constata ce conţine, 
zise Isabel. 

Dar Rachel nu reacţionă. Se afla într-o altă lume, iar 
Isabel o înțelegea. 

- O să dau cu spatele pe banda asta cu nisip, repetă 
Rachel. 

- N-o să faci asta! 

Dar ea dădea deja cu spatele. 

Isabel îşi scoase centura de siguranţă şi se întoarse. Spre 
ele se îndreptau, ca înşirate pe aţă, farurile maşinilor. 

- Rachel, eşti nebună? Ne omori! Aşa nu îi ajuţi pe 
Samuel şi pe Magdalena. 

Dar Rachel nu răspunse. Cu motorul urlând, gonea în 
marşarier. 

În următoarea clipă, Isabel descoperi luminile albastre, 
care apăruseră la patru sau cinci sute de metri în urma lor, 
din spatele unui deal. 

- Stop! strigă ea, iar Rachel luă imediat piciorul de pe 
acceleraţie. 

Şi ea descoperise problema. 

Transmisia gemu când ea trecu direct din marşarier în 
viteza întâi. În câteva secunde ajunsese la o sută cincizeci 
la oră. 

- Roagă-te să nu sune Joshua acum, spunându-ne că 
a aruncat punga. Aşa poate avem o şansă. Trebuie însă să 
ieşi pe ieşirea 38, nu 39, acolo se află precis poliţia să ne ia 
în primire. leşi pe 38 şi continuăm pe drumul regional, e 
oricum mai aproape de calea ferată. Până la Ringsted linia 
merge doar prin câmpuri, departe de calea ferată. 

Ea își puse din nou centura și rămase următorii zece 
kilometri țeapănă, cu ochii aţintiți spre vitezometru. 
Maşinile de intervenţie din spatele lor nu erau pregătite 
pentru o asemenea viteză. 

Când ajunseră la ieşirea 39 spre centrul orașului 
Slagelse, drumul era plin de lumini albastre. În curând 
aveau să sosească şi alte maşini de poliție. 

Din păcate, avea dreptate. 

- Sunt undeva acolo în față, Rachel. Accelerează dacă 
poți! strigă ea şi formă numărul lui Joshua. 

- Joshua, unde eşti acum? 

Dar Joshua nu răspunse. Ce însemna asta? Că aruncase 
deja punga? Sau ceva mult mai rău? Oare acel ticălos era cu 
el în tren? Nimeni nu se gândise până acum la asta. Să fie 
oare posibil? Oare toată povestea cu stroboscopul și punga 

fusese doar o manevră de derutare? Oare tipul avea deja 
punga şi ştia că nu conţine bani? 

Aruncă o privire pe bancheta din spate, la bani. 

Ce avea să facă bărbatul acela cu Joshua? 


Ajunseră la ieşirea 38 în clipa în care luminile albastre 
se vedeau pe banda opusă. Rachel aproape că nu atinse 
frânele când o coti, cu pneurile scrâşnind, pe drumul regi- 
onal 150, abia evitând o altă maşină. 

Isabel simţi că îi curgea sudoarea pe spate. Femeia de 
lângă ea nu era doar disperată. Era, pur şi simplu, nebună. 

- Aici, pe drumul regional nu poţi scăpa de poliţie. Nu 
trebuie decât să-ți urmărească stopurile pentru a te găsi. 

Rachel scutură din cap şi se apropie atât de mult de 
mașina din față, încât barele de protecţie aproape că li se 
atinseră. 

- Acum, zise ea foarte liniștită, oprind farurile, nu mă 
mai văd. 

Foarte deşteaptă manevra. Şi cât de avantajos că faza 
lungă automată nu funcționa. 

În față vedea foarte clar în mașina cealaltă siluetele a doi 
oameni care gesticulau panicaţi. 

- Cu prima ocazie, o să cotesc, zise Rachel. 

- Atunci va trebui să porneşti iarăşi farurile. 

- Lasă-mă în pace şi uită-te pe GPS. Când ajungem 
la următoarea intersecție care nu e fundătură? Trebuie să 
ieşim de aici, pot să văd cum se apropie poliția. 

Isabel se întoarse. Într-adevăr. La doar patru, cinci sute 
de metri în urma lor, imediat lângă ieşirea de pe autostradă. 

- Acolo! strigă Isabel. Acolo unde e panoul. 

Rachel încuviință. Farurile maşinii luminară panoul. 
Vedbysonder scria acolo. 


SOMNUL RAŢIUNII 345 


Rachel călcă frâna şi răsuci volanul. Fără faruri, în 
întuneric. 

- OK, zise ea şi trecu pe lângă o şură şi alte câteva 
clădiri. Ne oprim acum, în spatele fermei, aici nu ne vor 
vedea. Sună-l pe Joshua, da? 

Isabel se întoarse şi privi în urmă. Luminile albastre 
confereau peisajului un aspect fantomatic. 

Apoi, formă numărul lui Joshua, de data asta cuprinsă 
de presimţiri neplăcute. 

Sună de două ori, apoi el răspunse. 

- Da. 

Mai mult nu spuse. 

Isabel îi făcu semn lui Rachel că a răspuns. 

- Ai aruncat punga? 

- Nu. 

EI părea destul de obosit. 

- Ce se întâmplă, Joshua? Sunt oameni în apropiere? 

- Doar unul, care stă în compartimentul de alături, dar 
lucrează la computer și are căşti. E în regulă, zise el cam 
fără suflu. Eu nu mă simt bine deloc. Mă gândesc tot mereu 
la copii, totul e atât de îngrozitor. 

- Joshua, încearcă să te calmezi. 

Uşor de zis, greu de făcut. 

- Nu mai durează mult şi s-a terminat. Unde e trenul 
acum? Dă-mi coordonatele. 

EI citi de pe GPS. 

- Tocmai ieşim din oraş. 

Astabănuia și ea. Trenul nu avea cum să fie prea departe. 

- Lasă-te în jos! porunci Rachel când mașinile de 
poliţie trecură în goană pe drum. 

De parcă le-ar fi putut vedea cineva. 

Cei doi pasageri din maşina din fața lor ar fi putut fi 
însă opriți în orice clipă. Aveau să le spună că nebunii 

care îi urmăriseră fără faruri o cotiseră brusc de pe drum. 
Mașinile de poliție aveau să se întoarcă. 

- Hei! Văd trenul! strigă Isabel. 

Rachel tresări. 

- Unde? 

Isabel arătă spre sud, departe de drum. Mai bine nici că 
se putea. 

- Acolo, în spate. Haide, porneşte! 

Rachel aprinse farurile, acceleră în timp-record şi luă 
ambele curbe din localitate cu avânt. Deodată, văzură şirul 
de lumini ale trenului intersectând farurile maşinii. 

- O, Doamne, acum văd lumina! strigă Joshua agitat în 
telefon. O, Doamne de sus din ceruri, apără-ne pe noi! 

- A văzut-o? strigă Rachel care auzise exclamaţia din 
telefon. 

Isabel aprobă mut și Rachel înclină uşor capul. 

- O, Preasfântă Maică. Cuprinde-ne pe toţi în lumina 
ta şi arată-ne drumul spre fericire. Acceptă-ne pe toți drept 
copii ai tăi şi încălzeşte-ne la inima ta. 

Respiră sacadat şi călcă pedala de accelerație. 

- Lumina e chiar în fața mea, acum deschid fereastra, 
se auzi din telefon. Aşa. Acum pun telefonul pe banchetă. 
O, Doamne, o, Doamne! 

În fundal, Isabel îl auzea pe Joshua pufnind din greu. 
Vocea lui suna ca a unui bătrân obosit şi suprasolicitat. 

Ea se uită atent în întuneric, dar încă nu putea vedea 
nicio lumină clipind. Probabil că trebuia să fie direct în 
spatele trenului. 

- Drumul de aici intersectează calea ferată de două 
ori, Rachel. Sunt sigură că se află pe acelaşi drum ca şi noi, 
exclamă ea. 

Auzi cum Joshua se chinuia să arunce punga pe geam. 

- Îi dau drumul! strigă el în fundal. 

- Unde e, Joshua? Poţi să-l vezi? întrebă Isabel. 

Acum avea telefonul din nou la ureche şi vocea i se 
auzea clar. 

- Da, îi văd maşina. E oprită chiar la marginea pădurii, 
acolo unde drumul se apropie de şine. 

- Uită-te pe partea cealaltă pe fereastră, Rachel o să 
facă semn cu farurile. 

Isabel îi făcu semn lui Rachel, care se aplecase peste 
volan şi se uita atentă în întuneric. 

- Ne vezi, Joshua? 

- Da! strigă el. Vă văd sus, la pod. Vă îndreptaţi direct 
spre noi. Veţi ajunge chiar... 

Isabel îl auzi gemând, apoi răsună o bubuitură, de parcă 
mobilul ar fi căzut pe jos. 

- Văd lumina stroboscopului! strigă Rachel. 

Goni peste pod, apoi pe drumul îngust. Mai erau doar 
câteva sute de metri. 

- Joshua, ce face acum? strigă Isabel, dar Joshua nu 
răspunse. 

Poate că telefonul se închisese în cădere. 

- Sfântă Maică, iartă-ne păcatele, începu Rachel lângă 
ea, când trecură în curbă pe lângă două case, o curte, o altă 
casă care se afla foarte aproape de calea ferată. Apoi, faza 
lungă a farurilor prinse în raza ei maşina. 

Era oprită în curbă, la circa două sute de metri distanță 
şi la doar cincizeci de metri de şine. Lângă maşină stătea 
însuşi nemernicul, răscolind ceva. Probabil în pungă. 
Purta o pereche de pantaloni deschişi la culoare şi o geacă 
din fâş. Dacă nu ai fi ştiut cine era, ai fi zis că era un turist 
care se rătăcise. 

În momentul în care zări lumina, ridică privirea. De la 
distanță nu i se putea citi expresia de pe chip, dar probabil 

că îl bântuiau sute de gânduri. Cum ajunseseră lucrurile lui 
în pungă? 

În orice caz, de-acum ştia că în pungă nu se aflau bani. 
Acum, farurile care se apropiau vertiginos. 

- Dau peste el! zbieră Rachel, în timp ce bărbatul 
arunca punga în mașină şi sărea la volan. 

Ajunseseră la câțiva metri când pneurile sale prinseră 
aderenţă și îl duseră pe asfalt. 

Drumul ducea într-o pădure deasă. Zgomotul motoa- 
relor urlând se estompa sub coroanele copacilor. Mercedesul 
era mai nou decât Fordul. Nu avea să fie uşor să îl urmeze. 
Şi la ce ar mai fi servit? 

Isabel se uită la Rachel, care ţinea volanul cât se poate 
de concentrată. Ce naiba își închipuia că face? 

- Menţine distanța, Rachel! urlă ea. În curând vor sosi 
mașinile de poliţie în ajutor. O să-l prindem. Vor bloca 
strada undeva, precis. 

- Alo, se auzi brusc din telefonul pe care încă îl mai 
ţinea în mână. 

Era o voce străină de bărbat. 

- Da. 

Ochii lui Isabel țintuiau stopurile roşii ale mașinii din 
faţa lor, dar tot restul se îndrepta spre acea voce. 

Dezamăgirile şi înfrângerile multor ani o învățaseră să 
se aştepte la ce era mai rău chiar şi în cele mai inofensive 
situaţii. De ce nu era Joshua? 

- Cine sunteți? întrebă ea aspru. Eşti complicele acelui 
nemernic? Spune, eşti? 

- Mă scuzaţi, dar nu știu la ce vă referiți. Vorbeaţi 
cumva cu bărbatul căruia îi aparține acest telefon? 

Isabel simţi cum o cuprinde un fior de gheaţă. 

- Da, eu eram. 

Lângă ea, Rachel tresări violent, dar nu luă piciorul de 
pe acceleraţie şi se strădui să mențină maşina pe drumul 
îngust. Cu toate astea, distanța față de Mercedes devenea 
tot mai mare. 

- Îmi pare rău să vă spun, dar tovarășul dumneavoastră 
de convorbire tocmai s-a prăbuşit şi... 

- Ce spuneţi? Cine sunteți? întrerupse Isabel vocea din 
telefon. 

- Şedeam în compartiment şi lucram când s-a întâm- 
plat. Îmi pare foarte rău, dar sunt destul de sigur că e mort. 

- Isabel! strigă Rachel. Ce s-a întâmplat? Cine este la 
telefon? 

- Mulţumesc, zise Isabel către bărbatul de la celălalt 
capăt şi închise telefonul. 

Îşi mută privirea de la Rachel la copacii care deveniseră 
o masă amorfă la viteza pe care o aveau. O căprioară în 
drum sau frunze ude ar fi însemnat să îşi frângă gâtul pe 
loc. Se putea întâmpla foarte repede. Cum să-i spună lui 
Rachel ceea ce tocmai aflase? Cine putea să bănuiască în ce 
fel avea să reacționeze? Soţul ei murise de câteva secunde 
şi ea gonea ca o nebună prin pustietate. 

Isabel fusese adesea deprimată în viața ei. Singurătatea 
o apăsa ca o umbră, iar serile lungi de iarnă îi stârniseră 
multe gânduri întunecate, dar în acest moment nu se 
simţea aşa. Acum, când era cuprinsă de ideea răzbunării 
şi simţea răspunderea pentru două vieți tinere, cu diavolul 
însuşi gonind în fața lor, Isabel ştia că voia să trăiască. 
Indiferent cât de îngrozitoare era lumea asta, ştia că îşi 
putea găsi locul în ea. 

Întrebarea era dacă şi pentru Rachel era valabil acelaşi 
lucru. 

În clipa aceea, aceasta se întoarse spre ea. 

- Spune-mi, Isabel. Acum. Ce s-a întâmplat? 

- Cred că soțul tău a avut un atac de cord. 

Mai prevăzător de atât nu putea să se exprime. 

Rachel bănuia însă că o parte din informaţie nu fusese 
transmisă, iar Isabel simţea asta. 

- A murit? O, Doamne, Isabel, a murit? Spune-mi! 

- Nu ştiu. 

- Spune-mi ACUM! Altfel... 

Se întoarse brusc spre ea şi mașina începu să devieze de 
la drum. 

Isabel ridică mâna, pentru a i-o pune lui Rachel pe braț, 
dar se opri la jumătatea mişcării. 

- Ai grijă la drum, Rachel, zise ea. În momentul ăsta 
contează doar copiii. Doar ei. 

- Nu! 

Rachel începu să tremure din tot corpul. 

- Nu! Nu e adevărat! O, Maică sfântă, spune-mi că nu 
e adevărat! 

Îşi încleştă mâinile pe volan, suspinând. Preţ de o clipă, 
Isabel avu impresia că Rachel va renunţa şi se va opri, dar 
apoi se îndreptă brusc şi călcă pedala de acceleraţie până 
la podea. 

La marginea drumului apăru denumirea unei localități. 
Lindebjerg Lynge scria acolo. Drumul îi conducea într-un 
arc mare în jurul unui grup de case şi apoi din nou în pădure. 

Acum se vedea clar că tipul din fața lor se simțea 
amenințat. Într-o curbă, maşina lui aproape că derapă. 
Rachel o imploră pe Maica Domnului să o ierte dacă avea 
să încalce porunca Domnului şi, pentru binele altora, avea 
să omoare un om. 

- Eşti nebună! strigă Isabel. Mergi cu două sute la oră. 
O să ne omori! 

Preţ de o clipă se gândi dacă nu ar trebui să smulgă, pur 
şi simplu, cheile din contact. 

O, Doamne, atunci se blochează direcţia, îi trecu ei prin 
cap, aşa că se agăţă cu amândouă mâinile de scaun şi se 
pregăti sufletește pentru ce era mai rău. 

Când se ciocniră prima dată cu Mercedesul, capul lui 
Isabel zbură în faţă şi apoi imediat înapoi, de parcă ar fi fost 
de cârpă. Mercedesul se menţinu însă pe drum. 

- OK, zbieră Rachel. Aşadar, asta nu te impresionează, 
diavole! 

Şi, cu o forță întreită, ciocni din nou bara de protecție a 
maşinii din fața ei. Radiatorul şi capota erau acum turtite. 
De data asta, Isabel îşi încordase muşchii gâtului, dar nu 
luase în calcul forța enormă a centurii de siguranță. 

- Opreşte maşina! zbieră ea şi simți dureri în coșul 
pieptului. 

Dar Rachel nu asculta. Era în transă. 

Mercedesul se clătină scurt, dar roțile prinseră din nou 
şi aduseră mașina la loc pe drum, care preț de câteva clipe 
fu luminat de lumina gălbuie care venea dintr-o curte. 

Şi atunci se întâmplă. 

În momentul în care Rachel vru să lovească din nou 
portbagajul mașinii din față, bărbatul făcu o manevră 
surprinzătoare: trase maşina pe banda din stânga și călcă 
frâna până când pneurile sfârâiră. Fordul zbură pe lângă el, 
iar acum erau dintr-odată în față. 

Isabel simți panica lui Rachel şi cum înaintea lor nu se 
mai afla o maşină care să atenueze forța impactului. Maşina 
lor intră în derapaj. Roțile din față se răsuciră spre dreapta, 
ea corectă din volan, frână, dar prea puţin, şi, în aceeași 
clipă, se auzi metal lovindu-se de metal, când celălalt se 
izbi în laterala Fordului. 

Şocată, Isabel se întoarse spre geamul din spate, făcut 
țăndări, şi uşa care fusese strivită până la bancheta din 
spate. Atunci văzu din nou Mercedesul gonind spre ele. 

Chiar dacă partea de jos a feței nu i se vedea, ea recunoscu 
foarte clar ochii bărbatului şi i se păru că în ei se afla sigu- 
ranța de sine. De parcă situaţia s-ar fi limpezit dintr-odată. 

Tot ce nu ar fi trebuit să se întâmple se întâmplase. 

Când le lovi încă o dată, Rachel pierdu controlul 
maşinii. Restul nu mai fu decât durere și o ultimă privire 
spre lumea de acolo, de afară, din întuneric. 

Linişte. Isabel se trezi atârnând cu susul în jos, prinsă în 
centura de siguranță. Lângă ea se afla Rachel. Fără viață și 
sângerând, cu pilonul volanului înfipt în piept. 

Isabel vru să se întoarcă, dar capul nu o ascultă. Începu 
să tușească şi simţi cum sângele i se scurgea pe gât şi îi 
picura din nas. 

E ciudat că nu mă doare nimic, se gândi ea, şi în secunda 
următoare în corpul ei izbucniră o mie de impulsuri dure- 
roase. Vru să strige, dar nu putea. Acum o să mor, se gândi 
ea şi tuşi din nou cu sânge. 

Văzu cum o umbră se apropia de maşina lor. O umbră 
care nu le voia binele. Paşii pe care îi auzeau în iarbă erau 
măsurațţi şi siguri. 

Încercă să-şi concentreze privirea pe silueta aceea, dar 
sângele care îi curgea peste față nu o ajuta. Când clipea, 
simţea de parcă ar fi avut şmirghel pe pleoape. 

Abia când fu destul de aproape încât să audă ce spunea, 
ea recunoscu bucata de metal pe care o ținea în mână. 

- Isabel, zise el. Chiar nu mă aşteptam să te găsesc aici. 
De ce a trebuit să te amesteci? Uite ce a ieşit! 

Se lăsă pe vine şi se uită pe fereastra laterală. Probabil 
că se întreba din ce unghi o putea nimeri mai bine. Vru să 
întoarcă iar capul, dar mușchii nu o ascultară. 

- Există şi alții care te cunosc, gemu ea şi simți o durere 
înțepătoare în maxilarul inferior. 

El zâmbi. 

- Pe mine nu mă cunoaşte nimeni. 

Dădu ocol mașinii. Pe partea cealaltă se aplecă şi se uită 
la Rachel. 

- Fi, de ea nu trebuie să mă mai ocup. Cu atât mai bine. 

Brusc, se ridică în picioare. Isabel auzi sirene şi văzu 
luminile albastre la picioarele lui. Fără să vrea, el făcu 
câțiva paşi înapoi. 

Apoi, ea îşi pierdu cunoştinţa. 


32 


Mirosul de cauciuc ars era atât de puternic, încât opri 
într-o parcare înainte de Roskilde. Mai întâi trase aripa 
lovită de lângă cauciuc, apoi înconjură maşina pentru a 
evalua nivelul pagubelor. În mod surprinzător, la prima 
vedere nici nu se observau prea tare. 

De îndată ce se calma toată agitația, trebuia să dea 
mașina la reparat. Toate urmele, dar absolut toate trebuiau 
îndepărtate. Poate de către un mecanic din Kiel sau din 
Ystad, în Suedia, în funcţie de situație. 

Îşi aprinse o ţigară şi citi biletul pe care îl găsise în pungă. 

Era un moment special, pe care îl aştepta mereu: aici, cu 
mașinile care goneau pe lângă el, stând în întuneric, ştiind 
că făcuse din nou ceea ce trebuia făcut. Ştiind că în pungă 
se aflau bani şi că nu trebuia să mai rezolve decât situația 
din căsuţa de la debarcader. 

Dar de data asta situaţia nu era ca de obicei. Simţea 
încă şocul care îl lovise când, lângă șinele de tren, în pungă 
descoperise lucrurile sale şi un mesaj în loc de bani. 

Îl înşelaseră. Banii nu erau acolo. Situaţia era gravă. 

Văzu în faţa ochilor Fordul Mondeo distrus. Acea 
femeie preacuvioasă primise ce i se cuvenea. O merita! Dar 
treaba cu Isabel încă îl măcina. 

Era vina lui că lucrurile se dezvoltaseră aşa, fusese 
greşeala lui de la bun început. Ar fi trebuit să îşi asculte 
instinctele de la bun început şi să o omoare la Viborg, când 
îl descoperise. 

Cine ar fi putut să bănuiască faptul că exista o legătură 
între Rachel şi Isabel? Doar între Dollerup și casa lui Isabel 
din Viborg stăteau mulți kilometri. Ce naiba nu luase în 
calcul? 

Inhală adânc fumul şi îl ţinu cât putu în plămâni. 
Nu avea banii. Şi totul doar din pricina câtorva greşeli 
prosteşti, comise doar din vina lui. Greşeli prosteşti şi o 
întâlnire nefericită. Acum, totul depindea de Isabel. În 
acest moment nici măcar nu ştia dacă era moartă. Dacă 
după accident ar mai fi avut timp zece secunde, i-ar fi dat 
cu cricul în cap. 

Atunci ar fi putut să fie sigur. 

Acum nu îi rămânea decât să spere tă natura avea să 
îl ajute. Impactul fusese foarte puternic. Sunetul ascuțit al 
metalului deformat care aluneca pe asfalt încă îi mai răsuna 
în urechi. Cum să fi supraviețuit cineva după așa ceva? 

Duse mâna la ceafa care îi pulsa. Femei afurisite! De ce 
nu îi urmaseră, pur și simplu, indicaţiile? 

Aruncă mucul de ţigară în tufiş, se aşeză pe scaunul din 
dreapta, luă sacul în brațe şi scoase afară lucrurile. 

Lacătul și lanţul de la hambarul din Ferslev. În afară de 
asta, câteva haine din dulapul de acolo. Şi, pe deasupra, 
acea afurisită de scrisoare. 

O mai citi o dată. Cerea, fără îndoială, o reacţie imediată. 
Cei care o scriseseră ştiau pur şi simplu prea mult. 

Dar fuseseră siguri de ei şi asta fusese greşeala lor. 
Crezuseră că acum rolurile erau inversate şi că puteau să-l 
şantajeze. Mda. Le costase probabil viaţa, dar trebuia mai 
întâi să verfice şi să se convingă de asta. 

Atunci doar soțul, Joshua, şi eventual fratele lui Isabel, 
polițistul, mai erau o amenințare. 

Eventual. Un cuvânt ca o ameninţare. 

Rămase o vreme aşezat şi analiză situația. Farurile 
mașinilor care treceau pe drum alunecau în valuri peste 
parcare. 

Oare poliția se afla pe urmele lui? Nu îşi făcea prea multe 
probleme în legătură cu asta. Când ajunseseră la locul 
accidentului, el se afla la câteva sute de metri depărtare. Şi 
nici atunci când trecuseră cu sirenele urlând pe lângă el, 
niciunul nu se interesase de Mercedesul care înainta tihnit. 

Sigur că avea să găsească urmele carambolului pe 
maşina lui Isabel. Dar cu cine? Cum să-l găsească vreodată? 

Nu, pentru el, cel mai important era acum soțul lui 
Rachel, acel Joshua. De la el trebuia să ceară banii. În afară 
de asta, trebuia să înlăture tot ce i-ar fi putut atrage pe 
urmăritori pe urmele sale. În cele din urmă, va trebui să-şi 
reconstruiască întreprinderea de la zero. 

Oftă. Anul nu se arătase deloc bun până acum. 

Avusese de gând să înfăptuiască zece operațiuni de 
genul acesta. Şi fusese bun. Milioanele din primii ani fuse- 
seră investite corect şi aduseseră profituri frumoase. Apoi 
venise criza şi îi distrusese veniturile. 

Chiar şi un răpitor criminal trebuia să se supună meca- 
nismelor pieţei libere, iar acum trebuia să înceapă, mai 
mult sau mai puţin, de la zero. 

- Fir-ar a naibii de treabă, mormăi el când îşi aminti de 
un alt aspect. 

Dacă sora lui nu îşi primea banii ca de obicei, avea o 
problemă în plus. Din copilărie veneau păcate în care nu 
trebuia nimeni să răscolească. Nume care nu trebuiau să 
iasă la iveală. 

Mai avea şi asta pe cap. 

Când fusese eliberat din centrul de reeducare, mama 
lui avea un nou bărbat. Sfatul bătrânilor i-l alesese dintre 
văduvi. Un meşter coșar care adusese cu sine două fete de 
vârsta Evei. „Un bărbat semeț“ îl numea noul preot, fără să 
ţină cont de realitate. 

La început, tatăl vitreg îl lovea, dar când mama lui 
începu să ia mai puține somnifere și să i se supună în pat, 
temperamentul lui începu să capete spațiu de manevră. 

- Fie ca Domnul să-şi întoarcă chipul spre tine şi să-ți 
dăruiască pace. 

Cu aceste cuvinte încheia de fiecare dată când își bătea 
fiicele. 

Progeniturile lui auzeau destul de des aceste cuvinte. 
Dacă i se părea că încălcaseră cuvântul Domnului, le 
pedepsea. Însă, de regulă, nu ele greşeau, ci fratele lor 
vitreg. Fie că uitase să rostească „Amen, fie că zâmbise 
uşor la rugăciunea de la masă. În orice caz, aproape nicio- 
dată nu era vorba despre altceva decât de astfel de nimicuri. 
Coşarul nu îndrăznea însă să se atingă de acel băiat mare 
şi puternic. Nu îndrăznea să meargă chiar atât de departe. 

Apoi urmau, de fiecare dată, remuşcările, ceea ce era 
Chiar mai rău. La tatăl său măcar ştiai ce urmează, căci nu 
îl cuprindea niciodată moralitatea. Tatăl vitreg, în schimb, 
le mângâia pe fete pe obraji şi se scuza pentru accesele de 
furie şi pentru fratele lor rău. Apoi se ducea în birou, își 
punea „mantaua Domnului“, cum numea tatăl său straiele 
de predicator, și se ruga lui Dumnezeu să le protejeze pe 
aceste fete nevinovate. De parcă ar fi fost cu adevărat niște 
îngeri. 

Evei nu îi adresa niciodată vreun cuvânt, niciodată. Ochii 
ei orbi, albi, i se păreau dezgustători, iar ea simţea asta. 

Niciunul dintre copii nu îl înțelegea. Nu înțelegeau de 
ce îşi pedepsea fetele, când de fapt își ura fiul vitreg şi îşi 
disprețuia fiica vitregă! Şi niciunul dintre copii nu reușea 
să înțeleagă de ce mama nu intervenea. Dar, mai ales, de ce 
se arăta Dumnezeu în faptele acestui bărbat atât de rău și 
strigător la cer de nedrept? 

O vreme, Eva îi luă apărarea tatălui vitreg. Dar asta 
încetă când le bătu pe surorile vitrege atât de tare, încât 
putu să simtă ea însăşi urmele loviturilor. 

Fratele ei se menținu în expectativă. Aduna, ca să zicem 
aşa, forțe pentru socoteala finală, care avea să vină într-o 
bună zi. Atunci când aveau să se aştepte mai puţin. 

Pe atunci erau patru copii, soț şi soţie. Astăzi nu mai 
rămăseseră decât el şi Eva. 


Scoase foaia cu informaţii despre familie din torpedou. 
Acolo se afla şi numărul lui Joshua. 

Avea să îl sune şi să îl confrunte cu realitatea: că soția 
şi complicea ei fuseseră scoase din joc şi că acum urmau 
la rând copiii dacă nu primea banii în douăzeci şi patru de 
ore, într-un alt loc. Și că şi el, Joshua, avea să moară, dacă 
implica din nou pe cineva din afară. 

Văzu chipul rumen al binevoitorului tată de familie în 
fața sa. Bărbatul avea să cedeze şi să facă tot ce avea să îi 
ceară. Ştia asta din experiență. 

Formă numărul şi aşteptă. Avu impresia că durează 
cam mult până când i se răspunse la celălalt capăt. 

- Da, alo? zise o voce pe care nu reuşi să o pună imediat 
în legătură cu Joshua. 

- Aş putea să vorbesc cu Joshua? 

Farurile maşinilor alunecau în continuare prin parcare. 

- Cine sunteți? 

- Nu este numărul lui Joshua? replică el. 

- Nu, nu este. Aţi format greşit, cu siguranță. 

El se uită la mobil. Nu, nu formase greşit. Ce se petrecea? 

Apoi, îşi dădu seama. Numele! 

- O, da, scuze! Am spus Joshua, așa îi spunem toți. Dar 
se numeşte Jens Krogh, vă rog să mă scuzaţi, câteodată mai 
uit asta. Pot să vorbesc cu el? 

Tăcu şi privi în întuneric. Bărbatul de la celălalt capăt 
tăcu şi el. Asta nu vestea nimic bun. Cine naiba era? 

- Ah, da, zise apoi vocea. Cine sunteţi? 

- Cumnatul său. 

Era o replică la întâmplare. 

- Puteţi să mi-l daţi acum la telefon? 

- Nu, îmi pare rău. Vorbiţi cu poliția din Roskilde, asis- 
tentul de poliție Leif Sindal. Spuneţi că sunteți cumnatul 
lui. Cum vă numiţi? 

Poliția? Idiotul informase poliţia? O luaseră razna cu 
toții. 

- Poliţia? A păţit Joshua ceva? 

- Nu vă pot da nicio informaţie câtă vreme nu îmi 
spuneți numele. 

- Mă numesc Søren Gormsen, zise el atunci. 

Aşa era regula. Poliţiei îi dai întotdeauna un nume 
obişnuit. 

Atunci îți dau crezare. Atunci cred că te pot verifica. 

- Aha, se auzi apoi. Søren Gormsen, puteți să-l descrieți 
pe cumnatul dumneavoastră? 

- Da, pot. E un bărbat înalt şi puternic. Pe jumătate 
chel. Cincizeci şi opt de ani, poartă mereu o vestă verde- 
oliv şi... 

- Søren Gormsen, îl întrerupse polițistul. Am fost 
chemaţi deoarece Jens Krogh a fost descoperit fără viață 
într-un tren. Avem un cardiolog aici. Îmi pare rău să vă spun 
că tocmai l-a declarat mort pe cumnatul dumneavoastră. 

EI lăsă cuvintele să-i răsune în minte, înainte să pună 
întrebarea. 

- O, nu! E îngrozitor! Cum s-a întâmplat? 

- Nu ştim. Conform unui pasager din tren, pur şi 
simplu s-a prăbuşit. 

Să fi fost cumva o capcană? 

- Unde îl duceţi? 

Auzi cum polițistul vorbeşte cu medicul. 

- O să-l preia o ambulanţă. Probabil că se va cere o 
autopsie. 

- O să-l ducă pe Joshua la spitalul din Roskilde? 

- Coborâm din tren abia la Roskilde, da. 

El mulțumi, își exprimă din nou regretul şi cobori 
din maşină, pentru a şterge mobilul şi a-l arunca în tufiş. 
Pentru cazul în care era totuşi o capcană. 

- Ei, tu! auzi în spatele lui. 

Se întoarse şi văzu doi bărbaţi coborând dintr-o mașină 
care parcase între timp în spatele lui. Numere lituaniene, 
treninguri vechi şi chipuri foarte uscate. 

Se îndreptau direct spre el, intenţia lor fiind clară. 
Imediat aveau să-l trântească la pământ şi să-i golească 
buzunarele. Era modul lor de a-şi câştiga pâinea. 

Ridică mobilul ca avertisment şi arătă spre el. 

- Uite! strigă el şi îl aruncă spre unul dintre cei doi. 

În acelaşi timp, sări în față şi îl lovi pe celălalt între 
picioare, astfel încât se prăbuşi gemând şi dădu drumul 
cuţitului. 

Două secunde mai târziu, îl ridicase şi i-l înfipsese celui 
aflat pe jos de două ori în burtă şi celuilalt în coaste. 

Apoi, ridică mobilul şi îl aruncă în tufe, împreună cu 
cuțitul, cât de departe putu. 

Viaţa îl învățase că trebuia întotdeauna să lovească 
primul. 

Îi părăsi pe cei doi acolo și introduse în GPS gara din 
Roskilde. 
Doar opt minute până acolo. 


Ambulanţa așteptase o vreme înainte să apară targa. Se 
ascunse printre curioşii care se uitau la conturul corpului 
lui Joshua, aflat sub pătură. Când îl văzu pe polițistul care 
însoțea targa şi ducea geanta şi paltonul lui Joshua, fu 
convins. 

Joshua era mort. Banii erau pierduţi. 

- La dracu, la dracu, la dracu! 

Înjură întruna în timp ce îşi conducea Mercedesul spre 
Ferslev. 

Ce adresă bună de acoperire fusese în toți aceşti ani! 
Adresa sa, numele, camioneta, tot ce ținea de persoana 
care susținea că este avea legătură cu această veche gospo- 
dărie țărănească. Acum, se terminase totul. Isabel cunoştea 
numărul de îmatriculare al mașinii sale şi i-l comunicase şi 
fratelui ei. Astfel, proprietarul autovehiculului odată aflat, 
se stabilea o legătură și cu acea adresă. Locul nu mai era 
deloc sigur. 

Când ajunse în sat şi se îndreptă printre copaci spre 
vechea casă, în regiune se lăsase deja obișnuita linişte de 
seară. Satul părea complet părăsit, probabil că locuitorii se 
aflau toți în fața televizorului. Doar în casa dintr-o gospo- 
dărie de undeva de departe, printre câmpuri, se vedeau 
câteva ferestre luminate. De acolo avea să plece şi apelul 
de urgenţă. 

Mai întâi văzu că Rachel şi Isabel pătrunseseră în casa 
mare. Apoi parcurse sistematic fiecare încăpere şi înde- 
părtă lucrurile care ar fi rezistat unui incendiu: o mică 
oglindă, o cutie cu lucruri de cusut, o trusă de prim-ajutor. 

Apoi, scoase camioneta din hambar, ocoli casa şi o 
conduse prin fereastra mare a sufrageriei, de unde aveai o 
privelişte foarte frumoasă a câmpurilor. 

Când se sparse geamul se zburătăciră câteva păsări, dar 
asta fu tot. 

Ocoli din nou casa înainte de a intra cu lanterna 
înăuntru. Perfect, se gândi el, când văzu partea din spate 
a camionetei şi pneurile dezumflate. Păşi pe vârfuri peste 
cioburile de pe podea şi deschise uşa din spate, apoi scoase 
canistra de rezervă şi o turnă pe jos între sufragerie, bucă- 
tărie, hol şi etaj. 

Deşurubă capacul rezervorului, smulse o bucată de 
draperie, o cufundă în benzina de pe jos şi o băgă apoi în 
gura rezervorului. 

Preţ de o clipă rămase în curte și se uită în jur. Apoi 
aprinse restul draperiei şi îl aruncă într-o baltă de benzină, 
unde se aflau sticlele şi cu gaz. 

Când rezervorul cu benzină al camionetei sări în aer 
cu o bubuitură asurzitoare, el era deja cu Mercedesul pe 
drumul comunal. După alte câteva minute, fu rândul 
sticlelor de gaz. Exploziile fură atât de puternice, încât i se 
păru că vede cum se ridică acoperişul. 

Abia când lăsă în urmă supermarketul localității şi avu 
vizibilitate bună, se opri la marginea câmpului şi privi în 
urmă. 

Gospodăria ardea cu flăcări uriaşe. Scânteile zburau 
ca stelele căzătoare. Cu siguranță că incendiul putea fi 
observat de la câțiva kilometri depărtare. Nu avea să mai 
dureze mult şi flăcările aveau să ajungă la crengi şi să 
topească totul de-a valma. 

Mda. Din partea asta nu mai avea de ce să se teamă. 

Pompierii nu vor mai putea constata decât că nu mai 
era nimic de salvat. 

Se va vorbi de faptele unor tineri nebuni. 
La țară se vorbea adesea despre asta. 


Se postă în dreptul uşii camerei în care soția sa zăcea 
îngropată sub maldăre de cutii. Constată încă o dată, cu 
un amestec de tristețe şi mulțumire, că era o linişte de 
mormânt. Trăiseră bine împreună. Era frumoasă şi blândă 
şi o mamă bună, nu se putea spune altceva. Da, tot el era 
de vină pentru că nu funcționase. Înainte să mai încerce 
încă o dată cu o femeie, trebuia să se asigure că tot ce se 
afla în acea cameră dispărea de pe suprafața pământului. 
Până acum, trecutul se depusese ca mucegaiul peste viața 
lui, dar pe viitor nu avea să mai permită asta. Avea să mai 
organizeze câteva răpiri, dar apoi avea să vândă casa şi să 
se retragă undeva departe. Poate că până atunci reușea să 
înveţe sâ trăiască normal. 

Se întinse câteva ore pe colțar şi parcurse în gând ce 
sarcini mai avea de îndeplinit. Gospodăria Vibehof şi căsuţa 
de pe debarcader putea să le păstreze, asta era sigur, dar 
trebuia să găsească înlocuitor pentru ferma din Ferslev. O 
căsuţă izolată pe undeva, pe unde nu călca picior de om. Cel 
mai bine una al cărei proprietar să fie cunoscut ca un străin 
în regiune. Vreun bătrân care se îngrijea singur de ale lui 
şi nu era o povară pentru nimeni. Probabil că de data asta 
avea să caute mai spre sud. Când făcuse cercetări în regi- 
unea de lângă Naestedt, observase câteva case potrivite, dar 
ştia din experienţă că selecția finală nu avea să fie uşoară. 

Proprietarul vechii gospodării din Ferslev se potrivise 
perfect. Nimeni nu se interesa de el, iar el nu se interesa de 
alți oameni. Muncise aproape toată viața în Groenlanda şi 
avea o prietenă în Suedia. Dacă întrebai în sat de el, auzeai 
mereu: „Din câte ştiu“. Această minunată expresie, „din 


«A 


câte ştiu“, îl condusese la el. Era un bărbat care se descurca 

singur, care trăia din banii pe care îi câștigase în tinerețe, 
aşa se spunea. Îl considerau un ciudat, şi cu asta îi semna- 
seră condamnarea la moarte. 

Trecuseră zece ani de când îl omorâse pe acest ciudat 
şi de atunci avusese grijă să deschidă toate plicurile cu 
fereastră care sosiseră şi să le plătească pe toate. După 
câțiva ani renunțase la contractul de energie electrică şi 
gunoi, iar de atunci nu mai venise nimeni. Buletinul şi 
carnetul de conducere ale bărbatului, dar cu fotografii noi 
şi date de naştere mai credibile, le realizase un fotograf din 
Vesterbro. Un bărbat de cuvânt, care considera falsurile o 
formă de artă — dacă elevii lui Rembrandt se făceau vino- 
vaţi de asta, atunci o făcuseră doar la îndemnul maestrului! 
Un adevărat artist. 

Timp de zece ani îl însoțise numele de Mads Christian 
Fog, dar, din păcate, acum se sfârşise. 

Acum, era, pur şi simplu, Chaplin. 


Când avea şaisprezece ani şi jumătate se îndrăgostise de 
una dintre surorile sale vitrege. Era deosebit de gingaşă şi 
de eterică, avea o frunte înaltă şi o piele atât de străvezie, 
încât i se vedea vinişoarele de la tâmple. O mare deosebire 
față de materialul genetic brut al tatălui său vitreg şi foarte 
diferită de aspra sa mamă. 

Voia să o sărute, să o ia în braţe şi să se adâncească în 
ochii ei, dar ştia că era strict interzis. În ochii Domnului ei 
erau frați adevăraţi, şi ochii Domnului erau atotprezenţi în 
acea casă. 

În cele din urmă se satisfăcu cu acea plăcere pe care 
şi-o putea acorda singur seara, sub plapumă, sau cu priviri 
furişe aruncate surorii vitrege. Pentru asta trebuia doar 
să urce în pod şi să privească prin crăpăturile dalelor de 
deasupra camerei lor. 

Apoi, într-o bună zi, ea îl prinse, ca să spunem așa, 
asupra faptului. Se întinsese pe podea şi aştepta momentul 
pentru a o admira pe frumoasă în cămașă de noapte, când 
ea ridică brusc privirea şi îl descoperi. 

Şocul lui fu atât de mare, încât își ridică brusc fruntea şi 
se lovi de o bârnă din acoperiș, iar un cui ieşit în afară i se 
înfipse în spatele urechii. 

Îl auziră apoi gemând în pod şi, astfel, plăcerile lui se 
sfârşiră. 

Într-un acces de frică de Dumnezeu, sora sa Eva îl pâri 
mamei şi tatălui vitreg. Ochii ei orbi nu văzură furia apro- 
piată de duşmănie care se declanşă la părinți. 

Mai întâi îl interogară amenințându-l cu osânda 
veşnică, dar el nu recunoscu. Nu mărturisi că pândise fata 
visurilor sale pentru a o vedea dezbrăcată. Cum ar fi putut 
amenințările lor să îl facă să mărturisească? Amenințări de 
genul acesta auzise prea des. 

- Tu eşti singurul vinovat, urlă tatăl său vitreg şi îl atacă 
din spate. 

Fu luat complet prin surprindere. Tatăl vitreg nu era 
mai puternic decât el, dar îi răsuci braţele la spate şi i le 
tinu într-o strânsoare de fier. 

- Ia crucea, strigă el către soția lui. Scoate-i diavolul din 
corp! Loveşte-l până îi alungi toate păcatele! 

Fl îi văzu privirea furioasă și văzu cum ridică crucifixul. 
Când căzu prima lovitură, îi simți respirația puturoasă în 
față. 

- În numele splendorii Domnului! strigă ea şi ridică 
din nou crucifixul. 

Pe buza de sus i se adunaseră broboane de sudoare, 
dar tatăl vitreg îl strânse şi mai tare, gemând şi repetând 
la nesfârșit: 

- În numele Atotputernicului! 

După douăzeci de lovituri pe umeri şi pe braţe, mama 
lui făcu un pas în spate. Respira greu şi era epuizată. 

De acum, nu mai exista cale de întoarcere. 

Cele două surori vitrege şedeau plângând în sufragerie. 
Auziseră totul şi păreau cu adevărat şocate. Eva, în schimb, 
nu lăsa să se observe nimic, deși cu siguranță auzise şi ea 
tot. Continua să citească un text în Braille, dar nu putea 
să-şi ascundă trăsăturile încrâncenate. 

În aceeaşi seară le puse pe ascuns părinților somnifere 
în cafea. lar când se lăsă noaptea şi cei doi dormeau adânc, 
luă un pahar şi dizolvă toate pastilele în apă. Dură o vreme 
până când cei doi se întoarseră pe spate şi le putu turna 
cocteilul de pastile pe gât. Dar timp avea destul. 

Şterse apoi sticla, apăsă degetele tatălui vitreg pe ea, luă 
două pahare de apă, repetă procedura cu degetele amân- 
durora, puse fiecare pahar pe noptiera corespunzătoare şi 
turnă un pic de apă înăuntru. Apoi, trase uşa în urma lui. 

- Ce ai făcut acolo? auzi o voce. 

Se uită în întuneric. Eva avea aici un avantaj. Era în 
mediul ei în întuneric și avea auzul la fel de ager ca al unui 
câine. 

- Nimic. Voiam doar să-mi cer scuze, dar dormeau 
adânc. Probabil că au luat somnifere. 

- Atunci sper doar că dorm bine, replică ea. 

A doua zi de dimineaţă cadavrele fură ridicate. Scandalul 
din pricina sinuciderilor fu enorm în mica localitate. Eva 
tăcea. Probabil că bănuia deja că această nenorocire, la fel 
ca şi faptul că fratele ei era răspunzător de orbirea ei — fapt 
de care se necăjea şi el în tăcere —, avea să devină asigurarea 
ei împotriva unei vieţi trăite în sărăcie şi mizerie. 

Cât despre surorile sale vitrege, ele căutară eternitatea 
după doar doi ani. Intrară în lac ținându-se de mână, iar 

acesta le acceptă. Așa se eliberară de toate amintirile dure- 
roase. EI şi Eva însă nu. 

Moartea părinţilor se petrecuse cu douăzeci şi cinci de 
ani în urmă. Între timp se prăpădiseră încă mulți alții care 
interpretaseră greşit „iubirea de aproape“ în cadrul diferi- 
telor manifestări de fanatism. 

La naiba cu toți ăştia. La naiba cu toți cei care credeau 
că se pot ridica deasupra altora, în numele lui Dumnezeu. 

Cât de mult îi ura! Şi cât de tare îşi dorea să îi şteargă pe 
toți de pe fața pământului! 


Scoase cheia camionetei şi cea a casei din Ferslev de 
pe inelul cu chei, se uită cu atenţie în jur și le lăsă apoi 
să alunece în sacul cu gunoi aflat deasupra în tomberonul 
vecinului. 

Apoi, se duse înapoi şi goli cutia poştală. 

Reclamele ajunseră imediat în coşul de gunoi, iar restul 
pe masă. Două plicuri cu fereastră, cele două ziare şi un 
bilet mic, scris de mână, cu logoul clubului de bowling. 

Desigur că în ziare nu scria nimic, nu avea cum. În 
schimb, posturile regionale de radio erau cât se poate de 
actuale. Mai întâi veni ştirea despre cei doi lituanieni care 
se atacaseră reciproc în focul unor certuri. Urmă apoi 
povestea despre accidentul femeilor. Nu erau multe infor- 
mații, dar erau destule. Era vorba despre un accident după 
o cursă nebunească de mai multe ore, în care rupseseră şi 
bariera de pe podul Belt. Apoi, fu amintit locul acciden- 
tului, vârsta femeilor şi faptul că ambele fuseseră rănite 
grav. Nu se dădură nume, dar exista posibilitatea să fie 
vorba de fugă de la locul accidentului. 

Se logă la internet şi căută şi alte informaţii. În ediția 
online a unuia dintre marile cotidiane se scria că femeile 
fuseseră operate și că se aflau încă în pericol de moarte. Se 

specula cu privire la motivul cursei nebunești peste Belt. 
Un doctor de la secția de urgenţe a spitalului din Rigs, 
căruia îi era dat numele, vorbea destul de pesimist despre 
şansele lor de supraviețuire. 

Cu toate astea, era profund neliniștit. 

Se informă pe pagina de internet a spitalului ce şi cum 
făceau acolo. Apoi studie planul secțiilor şi analiză unde 
s-ar putea afla cele două acum. 

Deocamdată trebuia doar să se țină la curent cu privire 
la starea celor două femei. 

Apoi, luă biletul cu logoul clubului de bowling şi îl citi. 


Am trecut azi pe aici, dar nu era nimeni. Turneu, 
miercuri, ora 19.30, mutat cu o jumătate de oră mai 
devreme, la ora 19.00. Țineţi minte, petrecere după? 
Sau ai deja destule bile de bowling, haha? 

Veniţi poate amândoi? Încă o dată, haha! LG, 
Papst. 


Se uită în sus, spre etajul unde zăcea soția lui. Dacă mai 
aştepta câteva zile înainte să îi transporte cadavrul la casa 
de la debarcader avea să scape de toți trei. Încă vreo câteva 
zile fără apă şi copiii aveau să moară cu siguranță. Mda, aşa 
trebuia să se întâmple. Până la urmă, părinții hotărâseră aşa. 

Ce idioțenie! Atâta efort pentru nimic! l 

Auzise agitația nocturnă de jos din sufragerie, dar nu şi 
că venise salvarea. 

- Hardy are ceva la plămâni, îi explică Morten. Îi vine 
greu să respire. 

Părea îngrijorat. Trăsăturile sale vesele şi rotofeie păreau 
acum căzute. 

- E ceva serios? întrebă Carl. 

- Doctorul vrea ca Hardy să fie dus la Rigshospital 
pentru a sta sub observaţie, ca să i se facă şi niște investi- 
gaţii la inimă. S-ar putea să existe pericolul unei aprinderi 
de plămâni. Pentru cineva aflat în situația lui Hardy, asta e 
foarte periculos. 

Carl încuviință. Evident că nu-şi puteau permite niciun 
risc. 

Îi trecu prietenului său mâna prin păr. 

- Ah, Hardy, omule, ce porcărie! De ce nu m-ați trezit? 

- Eu i-am spus lui Morten să nu o facă, şopti Hardy, 
care părea trist. Mă lăsați să mă întorc aici când mă exter- 
nează, da? 

- Sigur că da, bătrâne. Fără tine nu mai are niciun haz 
locul. 

Hardy zâmbi slab. 

- Nu cred că Jesper e de aceeaşi părere. Ar fi foarte 
bucuros să găsească sufrageria aşa cum era înainte, când o 
să apară după-amiază. 

Astăzi după-amiază? Carl uitase de asta. 

- Ei bine, n-o să fiu aici când te întorci de la serviciu, 
Carl. Morten merge cu mine la spital, aşadar sunt pe mâini 
bune. Cine ştie, poate că mă întorc peste câteva zile? 

Se forță să tragă aer în.piept şi să zâmbească. 

- Carl, îmi tot umblă o chestie prin cap, zise el apoi. 

- Dă-i drumul. 

- Îţi mai aminteşti de cazul Børge Bak, când au găsit 
cadavrul unei prostituate sub podul Langebro? Murise 
înecată. La prima vedere a părut un accident, poate chiar o 
sinucidere, dar nu a fost așa. 

Carl îşi amintea chiar foarte bine. O negresă. Nu avea 
mai mult de optsprezece ani. Era goală, cu excepția unui 
inel la gleznă, împletit din lițe de cupru. Nimic nu ieşea în 
mod deosebit în evidenţă, căci multe femei africane purtau 
aşa ceva. Acelaşi lucru era valabil pentru multele semne de 
înțepături de pe braţe. Tipic pentru prostituție și droguri 
şi deloc neobişnuit pentru femeile africane din Vesterbro. 

- Peştele ei a omorât-o, nu-i așa? întrebă Carl. 

- Nu, a fost omorâtă de unul dintre cei care i-o vându- 
seră peştelui. 

Exact. Acum îşi amintea de asta. 

- Povestea pare asemănătoare cazului vostru cu incen- 
dierile şi cadavrele carbonizate. 

- Aha. Te gândeşti la inelul din cupru de pe gleznă? 

- Exact. 

Strânse de două ori ochii, ceea ce era un semn pentru 
datul din cap a aprobare. 

- Fata nu mai voia să se prostitueze. Voia să plece acasă, 
dar nu câştigase încă destui bani, de aceea asta nici nu intra 
în discuţie. 

- Şi de aceea a fost omorâtă. 

- Da. Fetele acelea africane credeau în voodoo, dar 
fata asta nu. De aceea, sistemul era în pericol. Şi de aceea 
trebuia să dispară. 

- Aşadar, au folosit inelul pentru a le aminti celorlalte 
prostituate că nimeni nu se revoltă nepedepsit, nici împo- 
triva şefului, nici împotriva magiei voodoo. 

Hardy strânse iarăşi de două ori din ochi. 

- Da. Cineva a împletit păr şi pene şi altetrăsnăi în acel 
inel. Celelalte fete au înțeles imediat mesajul. 

Carl îşi şterse gura. Era evident că Hardy dădea iar 
dovadă de o gândire excepțională. 


Jacobsen se întoarse cu spatele la Carl şi se uită în 
jos pe stradă. Făcea adesea asta când avea nevoie să se 
concentreze. 

- Hardy e de părere așadar că victimele incendiilor 
erau colectori de datorii, care trebuiau să adune dobânzile 
scadente şi ratele întârziate de la acele firme, dar care nu 
au fost suficient de fermi. Și pentru că banii nu soseau așa 
cum ar fi trebuit, au fost omorâţi? 

- Da. Cartelul a făcut din ei un exemplu - pentru restul 
de colectori. Iar firmele care împrumutaseră bani au putut 
să scape de datorii în baza sumelor primite de la asigurări. 
Două muște dintr-o lovitură. 

- Dacă aceşti sârbi adună sumele din asigurări, ar 
trebui să existe una sau două firme care nu au bani pentru 
reconstrucţie, rezumă Jacobsen situaţia. 

- Da. 

Şeful departamentului de criminalistică încuviință. Era 
foarte posibil să fie atât de simplu. Erau acțiuni violente, 
dar, pe de altă parte, bandele est şi sud-est europene nu 
erau cunoscute pentru blândețea lor. 

- Ştii ceva, Carl? Cred că vom merge mai departe cu 
această teorie. 

Dădu din cap. 

- Am să iau imediat legătura cu Interpolul. Trebuie să 
ne ajute să obținem nişte răspunsuri de la sârbi. Te rog să-i 
mulțumeşti lui Hardy din partea mea. Cum îi merge? Se 
simte bine la tine? 

Carl scutură capul de colo colo. Să se simtă bine? Ar fi 
fost prea mult spus. 

- Ah, încă un mic pont, zise Marcus Jacobsen şi îl opri 
la ușă. Oficiul Muncii trece azi în control pe la voi. 

- Aşa ceval Şi de unde ştii tu asta? Am crezut întot- 
deauna că vor să ne ia prin surprindere. 

Şeful zâmbi. 

- Da, dar noi suntem poliția. Noi ştim astfel de lucruri. 


- Yrsa, astăzi trebuie să stai la etajul doi, e clar? 

Se pare că ea nu îl auzea. 

- Am vrut să-ți mulțumesc din partea lui Rose pentru 
biletul pe care l-ai lăsat ieri la noi, zise ea. 

- Ah, da. Şi ce a răspuns? Se întoarce curând? 

- Asta nu mi-a spus. 

Mai clar nici că se putea. Rămânea cu Yrsa pe cap. 

- Unde e Assad? întrebă el. 

- E la el în birou şi sună foşti membri de secte. Eu am 
preluat grupurile de întrajutorare şi asociațiile. 

- Sunt multe? 

- Nu, voi termina în curând. Apoi o să-l ajut pe Assad 
cu membrii sectelor. 

- Bună idee! Cum îl găsiți? 

- Vechi anunţuri din ziare. Există destule. 

- Când te muţi la etajul doi, ia-l şi pe Assad cu tine, 
bine? Se anunţă o vizită de la Oficiul Muncii. 

- Cine? 

- Oficiul Muncii. Aia cu azbestul. 

Pe fața ei se vedea că nu făcea legătura. 

- Alo! 

Plesni din degete. 

- Eşti trează? 

- Alo la tine! Voi fi sinceră cu tine, Carl. Nu am nici 
cea mai vagă idee despre ce vorbeşti! Şi acum explică-mi, 
în sfârşit, despre ce vorbeşti? Azbest? Cred că mă confunzi 
cu Rose. 

Oare chiar o confunda cu sora ei? 

Sfinte Doamne, în curând nu avea să mai ştie nici cine 
era el. 


Carl tocmai se gândea dacă să-şi împingă scaunul spre 
mijlocul încăperii pentru a strivi în sfârşit musca aflată în 
locul ei preferat de sub tavan, când sună Tryggve Holt. 

- Aţi fost mulțumiți de portretul-robot? întrebă Tryggve. 

- Da. Şi dumneavoastră? 

- Foarte. Acum vă sun pentru că mă tot bate la cap un 
polițist danez. Pasgărd se numeşte. I-am povestit tot ce 
ştiu. Dacă aţi fi atât de drăguţ, puteţi să-i spuneţi că mă 
calcă pe nervi şi că ar fi bine să mă lase în pace? 

Cu mare plăcere, se gândi Carl. 

- Sigur, voi avea grijă să înceteze. Dar ar fi în regulă 
dacă v-aş pune eu câteva întrebări, Tryggve? 

Omul nu părea încântat, dar nici nu refuză. 

- Nu credem în teoria cu morile de vânt, Tryggve. 
Credeţi că ați putea descrie sunetul un pic mai exact? 

- Hm, cum l-aş putea descrie? 

- Cât de jos era sunetul? 

- Asta nu ştiu. 

Carl scoase un mormăit profund. 

- Era atât de jos? 

- Da, cam aşa, aş putea spune. 

- Deci, nu era chiar atât de jos. 

- Ei bine, atunci poate nu era. Eu l-aş fi numit aşa. 

- Suna metalic? 

- Cum adică metalic? 

- Era un sunet uşor sau mai degrabă aspru? 

- N-am idee. Mai degrabă aspru, aş zice. 

- Ca un motor? 

- Da, probabil, dar neîntrerupt. Zile în şir. 

- În timpul furtunii a devenit mai slab? 

- Da, dar doar puţin. I-am povestit deja asta acestui 
Pasgârd. Cel puţin, aproape tot. Nu puteţi vorbi cu el? Nu 
mai suport să mă gândesc mereu la povestea asta. 

Atunci vorbeşte cu un psiholog, se gândi Carl, dar zise: 

- Înţeleg foarte bine, Tryggve. 

- Dar am sunat și din alt motiv. Tata e în Danemarca. 

- Aha? 

Carl scoase o agendă. 

- Unde? 

- E la o întâlnire naţională a Martorilor lui Iehova, în 
Holbæk. Are legătură cu faptul că vrea să fie trimis în altă 
parte. Cred că se teme din cauza dumneavoastră. Nu mai 
suportă să fie răscolită vechea poveste. 

Ei bine, sunteți de acord în treaba asta, prietene, se gândi 
Carl. 

- Aha? Şi ce pot face Martorii lui lehova din Danemarca? 
întrebă Carl. 

- Pot să-l trimită, de pildă, în Groenlanda sau în insu- 
lele Feroe. 

Carl se încruntă. 

- De unde ştiţi asta, Tryggve? Vorbiţi cu tatăl 
dumneavoastră? 

- Nu, Henrik, fratele meu mai mic, mi-a spus asta. Și 
vă rog să nu povestiți altcuiva, bine? Altfel n-o să-i fie bine. 

După discuţie, Carl rămase liniştit pe scaun şi se uită 
la ceas. Într-o oră şi douăzeci de minute trebuia să apară 
Mona cu superpsihologul ei profund. De ce voia ca el să se 
expună unui astfel de interogatoriu? Se aştepta poate că va 
sări la un moment dat în picioare plin de entuziasm și va 
anunța că, slavă Domnului, nu mai are atacuri de panică 
pentru că un coleg a fost împuşcat sub ochii lui şi el nu a 
mişcat un deget? 

Scutură din cap. Dacă nu ar fi fost Mona, ar fi avut el 
grijă ca acestui instalator al sufletelor să-i piară cheful de 
întrebări. 

Cineva bătu cu atenţie la ușă. Laursen apăru în fața lui 
cu o pungă din plastic. 

- Lemn de cedru, zise el şi aruncă punga cu aşchiile din 
scrisoare pe masă. Trebuie să cauţi o căsuță de debarcader 
din lemn de cedru. Câte astfel de căsuțe au fost construite 
în Nordseeland din astfel de lemn în anii dinainte de 
răpire? Nu prea multe, asta pot să-ți spun, căci pe atunci 
încă se mai folosea placaj. Asta înainte ca supermarketu- 
rile de bricolaj să se răspândească la fel ca ciupercile după 
ploaie şi să îi convingă pe danezi că placajul nu mai e la 
modă. 

Carl se uită la așchii. Cedru? 

- Cine a spus că acea căsuţă trebuie să fie construită 
din același lemn pe care Poul Holt l-a folosit când a scris 
mesajul? 

- Nimeni, dar există această posibilitate. Cred că ar 
trebui să discuţi cu negustorii de lemn din regiune. 

- Excelentă treabă, Tomas. Serios. Dar casa poate 
să fie foarte bine veche de două sau trei generaţii, iar în 
Danemarca facturile nu se păstrează mai mult de cinci ani. 
Niciun magazin de bricolaj sau vreun negustor de lemn n-o 
să-ţi poată spune cine a cumpărat acum zece ani o cantitate 
destul de importantă de lemn de cedru, şi cu atât mai puțin 
acum douăzeci de ani. Aşa ceva este posibil doar în filme. 

- Atunci, aş fi putut să nu mă ostenesc, zâmbi Laursen. 

De parcă şmecherul nu ar fi ştiut cum se rostogolea 
această informaţie necontrolat prin mintea colegului său şi 
cum dădea naştere la o sumedenie de întrebări: cum puteau 
folosi aceste informaţii? Cum trebuiau să procedeze? 

- De altfel, pot să-ţi mai spun că sus, la biroul central, 
se învârt bine lucrurile, continuă Laursen. 

- Cum adică? 

- Au reuşit să-l facă pe unul dintre proprietarii firmelor 
incendiate să cedeze. E sus, în sala de interogatorii şi face în 
pantaloni de frică. Se teme că tipii de la care a împrumutat 
banii îi vor face felul. 

Carl avu nevoie de o clipă pentru a procesa informaţia. 

- Cred că are toate motivele să se teamă. 

- Ah, da. Carl, nu o să ne mai vedem câteva zile. Mă 
duc la un curs de perfecționare. 

- Trebuie să înveți cum să găteşti pentru cămine? 
întrebă Carl și râse cam prea tare. 

- Da. Cum ai ghicit? 

Acum văzu Carl privirea lui Laursen, o privire pe care o 
remarcase şi în alte dăți. Când se aflau la locul unei crime 
şi combinezoanele albe mișunau peste tot. 

- Ce e, Tomas? Te-au dat afară? 

Fl dădu din cap. 

- Nu e ceea ce crezi, dar cantina nu merge. Aici lucrează 
opt sute de oameni, dar niciunul nu are chef să mănânce la 
noi. De aceea, cantina va fi închisă. 

Carl se încruntă. El nu făcuse parte din acea elită care, 
după o loialitate îndelungată față de mâncarea de cantină, 
era răsplătită cu o felie de lămâie în plus la fileul de peşte, 
dar chiar și așa. Dacă închideau chestia de sus, cazinoul, 
restaurantul personalului, cantina, templul hămesiților sau 
cum se mai numeau acele mese şi acoperişuri în pantă de 
care te loveai cu capul, atunci era grav. 

- Se închide de tot? 

- Da, dar pentru că președinta poliției vrea să existe o 
cantină, va fi adusă o firmă din afară. Vom unge felii de 
pâine pentru sendvișuri până când, în numele liberalis- 
mului, un tip ne va spune că nu mai avem serviciu sau ne 
va obliga să tăiem salată de dimineața până seara. 

- Aşa că mai bine pleci de acum? 

Laursen se strădui să zâmbească. 

- Să plec? La naiba, nu. Mi s-a aprobat o perfecționare 
ca să pot fi apoi autorizat să candidez la conducerea firmei. 
La naiba cu toată porcăria. 

Carl îl însoți pe Laursen în sus pe scări. 

La etajul al doilea o găsi pe Yrsa pălăvrăgind voios cu 
Lis despre cine era mai sexy: George Clooney sau Johnny 
Depp. El habar n-avea cine sunt cei doi. 

- Dar se munceşte serios aici, observă el acru. 

Pasgârd tocmai se grăbea dinspre aparatul de cafea spre 
biroul lui. 

- Mulţumesc pentru munca depusă, Pasgârd, zise el. 
Eşti eliberat de obligaţii. 

Tipul îl privi suspicios. Pleca automat de la premisa că 
şi alții puneau la cale aceleași ticăloşii ca şi el. 

- Mai ai o singură sarcină, Pasgârd, şi apoi poţi merge 
cu Sundby din uşă în ușă. Fii atât de drăguţ şi asigură-te că 
tatăl lui Poul Holt este adus pentru interogatoriu la sediul 
central. Martin Holt se află în acest moment în biroul 
central al Martorilor lui Iehova, din Holbæk. Stenhusvej 
28, în caz că nu ştiai asta. 

Se uită la ceas. 

- Mi-ar conveni să îl am aici în exact două ore. Cu sigu- 
ranță va protesta, dar până la urmă e vorba de un caz de 
crimă, iar el e martorul principal. 

Carl se răsuci pe călcâie şi plecă. Putea să audă deja 
protestele poliției din Holbæk. Dumnezeule! Să pătrunzi 
în locul sacru la Martorilor lui Iehova! Martin Holt avea 
să vină însă de bunăvoie. Din două rele, cu siguranță cea 
mai rea era să mărturisească fraților săi minciuna legată de 
respingerea propriului fiu. Să minţi lumea din afara sectei 
era una, dar alta era să-i minți pe fraţii tăi întru credință. 

Carl îl găsi pe asistentul său sirian la un birou de pe 
coridorul care ducea în -biroul lui Jacobsen. În faţa lui 
gemea şi ofta un computer vechi, exilat de ani buni în 
depozit. Totuşi, i se oferise un telefon mobil destul de nou. 
Minunate condiții de muncă. 

- Ai descoperit ceva, Assad? 

Acesta ridică mâna în semn de aşteptare. Să termine 
de scris, să-şi noteze repede ideea înainte să dispară. Carl 
cunoştea asta prea bine de la el însuşi. 

- E tare ciudat, Carl. Când vorbesc cu oamenii care au 
ieşit dintr-o sectă, au imediat impresia că vreau să-i atrag 
în alta. Crezi că e ceva în neregulă cu accentul meu? 

- Ai un accent, Assad? Nici nu am observat. 

Assad ridică privirea cu acea strălucire în ochi. 

- Ah, Carl, râzi de mine. 

Întinse amenințător un deget în aer. 

- Dar nimeni nu mă ia aşa ușor în balon. 

- Aşadar, nu există nimic care să ne ducă mai departe, 
rezumă Carl şi dădu din cap. 

Oricum, nu era vina lui Assad. 

- Poate că nu e nimic de găsit. Poate că a fost doar o 
faptă singulară? 

Assad zâmbi. 

- Carl, iar râzi de mine. Sigur că răpitorul a acționat de 
mai multe ori. Îmi dau seama că asta gândești. 

Avea dreptate. Nu puteau exista dubii în sensul ăsta. Un 
milion de coroane erau bani mulţi, dar nici chiar atât de 
mulți. Cel puţin, nu atât de mulți încât să trăieşti doar din 
ei. Era limpede că ideea afacerii era de serie. 

- Continuă, Assad. Deocamdată, oricum nu există 
altceva de făcut. 

Când ajunse din nou la biroul de la recepție, Lis şi Yrsa 
încă erau adâncite în trăncăneala lor şovinistă despre cum 
ar trebui să arate bărbații adevărați. Bătu discret cu degetul 
pe birou. 

- Pentru că Assad cântă solo la telefoanele către foşti 
membri ai sectelor, am o nouă sarcină pentru tine, Yrsa. 
Şi, dacă nu te descurci, atunci Lis te va ajuta cu siguranţă, 
nu-i aşa, Lis? 

- Nu eşti obligată, Lis, se auzi înfundat vocea domni- 
şoarei Sørensen din colț. Domnul Mørck face parte din alt 
departament. Nu scrie nimic în fișa postului despre faptul 
că ar trebui să-l ajuţi. 

- Depinde... replică Lis şi se uită la Carl cu una dintre 
acele priviri pe care le perfecționase în călătoria fierbinte 
făcută în Statele Unite împreună cu soțul ei. 

Mona ar fi trebuit să vadă privirea aceea. Atunci, poate 
că s-ar fi luptat puțin mai mult pentru noua ei cucerire. 

Pentru a se apăra, își fixă privirea pe buzele roşii ale 
Yrsei. 

- Yrsa, verifică, te rog, dacă poţi găsi casa de la debar- 
cader pe imaginile aeriene de la Oficiul de Cadastru. Uită-te 
la toate imaginile aeriene pentru măsurarea proprietăților 
din comunele Frederikssund, Halsnæs, Roskile şi Lejre. Și 
porțiunile de plajă şi întregul Hornsherred. Le găseşti cu 
siguranță pe paginile de internet ale comunelor, dacă nu, 
roagă-i să ți le trimită prin mail. Şi, dacă tot faci asta, roagă-i 
să-ți dea şi o hartă cu toate morile de vânt din regiune. 

- Am crezut că suntem de acord că au fost oprite din 
pricina furtunii. 

- Corect, dar tot trebuie să le verificăm. 

- Ei, mărunțișurile astea le rezolvă singură, zise Lis. Şi, 
ce ai frumos pentru mine? 

Privirea ei i se fixă direct pe prohab. Ce naiba putea să 
răspundă la o astfel de întrebare cu dublu înțeles? În public? 

- Ăă, ai putea, bunăoară, să întrebi la Oficiul pentru 
construcții al comunelor dacă au aprobat construcția unor 
case de debarcader pe coastă înainte de 1996, şi dacă da, 
unde anume. 

Lis îşi legănă şoldurile. 

- Altceva nimic? Ei, asta se rezolvă repede. 

Apoi, își întoarse spre el fundul deosebit de atrăgător şi 
se îndreptă spre telefon. 

Era, într-adevăr, neprețuită. 

Provinicia Helmand era iadul personal al lui Kenneth. 
Praful deșertului era coşmarul său. Fusese o dată în Irak şi 
de două ori în Afghanistan. Era mai mult decât de ajuns. 

Camarazii săi îi trimiteau mailuri în fiecare zi. Multe 
cuvinte despre camaraderie şi despre cât de bine se simțeau, 
dar niciun cuvânt despre ceea ce se întâmpla cu adevărat. 
Cu toții voiau doar să supraviețuiască. Despre asta era 
vorba. 

De aceea, pentru el se terminase. Simţea asta. Un maldăr 
de fiare pe un drum. Locul greşit în întuneric. Locul greşit 
în plină zi. Mai existau bombe. Ochiul la lunetă. Norocul 
nu era un tovarăş de drum pe care să contezi. 

De aceea şedea acum aici, în căsuţa sa din Roskilde, şi se 
străduia să-şi amorțească simţurile, să uite şi să continue. 

Ucisese, dar asta nu spusese nimănui. Fusese doar o 
lovitură rapidă. Nici măcar camarazii lui nu văzuseră asta. 
Un cadavru, departe de toate celelalte, acesta era cadavrul 
său. Lovit direct în trahee şi destul de tânăr. La el, carac- 
teristica înspăimântătoare a războinicilor talibani fusese 
doar un pic de puf pe bărbie şi pe obraji. 

Nu, nu spusese asta nimănui, nici măcar Miei. 

Când eşti îndrăgostit până peste cap, nu îţi trece prin 
minte să povesteşti aşa ceva. 


Când o văzuse pe Mia pentru prima dată, îi fusese clar 
că ea l-ar fi putut face să capituleze necondiționat. 

Îl privise adânc în ochi, când îi luase mâna. Îl cuce- 
rise încă de pe atunci, iar el i se dăruise complet. Doruri 
şi speranţe îngropate adânc ieşiseră la suprafață. Iar ei se 
ascultaseră cu toate simțurile şi ştiuseră că nu avea cum să 
fie pentru ultima oară. 

Ea tremurase când îi povestise că îl aștepta înapoi pe 
soțul ei. Și ea era dispusă să înceapă o viață nouă. 

Sâmbătă se văzuseră pentru ultima oară. El trecuse 
dintr-un impuls pe la ea. Cu ziarul sub braţ, aşa cum 
stabiliseră. 

Era singură, dar părea agitată, nu-l lăsă să intre decât cu 
greu şi nu voi să-i spună ce se întâmplase. Părea că nici ea 
nu ştia ce avea să-i mai aducă ziua. 

Dacă ar fi avut câteva secunde în plus, atunci ar fi 
rugat-o să vină cu el. Să împacheteze doar strictul necesar, 
să-l ia pe Benjamin în braţe şi să plece. 

Ea ar fi fost de acord, dacă soțul ei nu ar fi apărut pe 
alee în acelaşi moment, era sigur de asta. lar acasă la el ar 
fi avut timp să desfacă împreună toate nodurile din viaţa ei 
îngrozitoare. 

În schimb, fusese nevoit să dispară rapid. Pe uşa din dos. 
Ca un câine speriat, dispăruse în întuneric. Fără bicicleta sa. 

De atunci, gândul la asta nu-l mai părăsise nicio 
secundă. 


De atunci, trecuseră trei zile. Acum era marți, iar de la 
surpriza neplăcută de sâmbătă trecuse de mai multe ori pe 
la casă. Ar fi putut să se întâlnească, evident, cu soțul Miei. 

Ar fi putut apărea neplăceri din cine ştie ce; dar el nu se 
mai temea de ceilalți oameni, ci doar de sine însuşi. Căci 
ce avea să-i facă acelui bărbat, dacă se dovedea că îi făcuse 
rău Miei? 

Când se întorsese însă acolo, casa era goală, la fel și data 
următoare. În el se trezi o bănuială care deveni tot mai 
intensă, ca acel instinct care îl avertizase când unul dintre 
prietenii săi se îndreptase spre o străduță unde, câteva 
secunde mai târziu, fuseseră ucişi zece localnici. El ştiuse, 
pur şi simplu, că nu trebuiau să o ia pe strada aceea, la fel 
cum ştia acum că în acea casă se ascundeau secrete care nu 
aveau să iasă la lumină decât dacă făcea el ceva. 

De aceea stătea în fața uşii şi o striga pe nume. Dacă ar 
fi plecat în concediu, ea i-ar fi spus. Dacă nu ar mai fi fost 
interesată de el, ochii ei nu ar mai fi strălucit aşa și l-ar fi 
evitat. 

Nu, ea era interesată de el, însă acum dispăruse. Nu mai 
răspundea nici măcar la mobil. În primele ore crezuse că 
nu îndrăznea să răspundă pentru că soțul îi luase mobilul 
şi ştia cine era el. 

N-are decât să vină, dacă ştie unde locuiesc, îşi zise el. 
Avea să fie o luptă inegală. 

Apoi, veni ziua de luni şi atunci avusese pentru prima 
dată senzaţia că răspunsul ar fi putut să fie cu totul altul. 

Îl surprinsese un sunet anume, iar soldatul din el învă- 
țase să reacționeze la sunete surprinzătoare. Sunetele, 
oricât de slabe, semnalizau uneori că, în doar câteva 
secunde, lucrurile puteau să arate cu totul altfel. Sunetele 
puteau însemna moarte, dacă nu le dădeai atenţie. 

Un astfel de ton auzi când stătea în fața casei şi o suna 
pe mobil. 

Era mobilul, care suna foarte slab în interiorul clădirii. 

Îşi închisese telefonul și ascultase. Acum, nu se mai 
auzea nimic. 

Mai formase încă o dată numărul Miei şi așteptase. 
Sunetul se auzise din nou. Mobilul pe care tocmai îl 
apelase zăcea undeva în spatele acelor ferestre închise din 
mansardă şi suna. 

Rămăsese acolo preţ de o clipă, căzut pe gânduri. 

Sigur că era posibil ca ea să-l fi abandonat intenționat, 
dar el nu credea asta. 

Îl numea „legătura ei cu restul lumii“ şi o astfel de legă- 
tură salvatoare nu se desface atât de uşor. Asta ştia din 
proprie experienţă. 

De atunci, mai fusese încă o dată acolo şi auzise mobilul 
dincolo de fereastră prin ușa de la intrare. Nimic nou. Dar 
de ce avea acea bănuială încăpățânată că nu era ceva în 
regulă? 

Să fi fost soldatul din el, care simțea pericolul? Sau era 
doar iubirea care îl făcea orb la posibilitatea ca el să repre- 
zinte în viața ei un capitol deja încheiat? 

În ciuda tuturor întrebărilor şi răspunsurilor posibile, 
sentimentul acela nu-i dădea pace. 

În casa de vizavi, doi bătrâni stăteau în spatele perdelei 
şi îl observau. De îndată ce striga numele Miei, erau acolo. 
Poate că ar trebui să-i întrebe dacă au văzut ceva? 

Dură până când îi deschiseră şi, evident, nu erau bucu- 
roşi să-l vadă. 

Nu putea să lase familia de vizavi în sfârşit în pace? 
întrebase femeia. 

Îi spuseră că bărbatul fusese în ultimele zile de mai 
multe ori acasă. În orice caz, văzuseră Mercedesul parcat 
acolo de mai multe ori, dar pe femeie şi pe copil nu îi mai 
văzuseră de câteva zile. 

El le mulțumi, îi rugă să fie un pic atenţi la ce se întâmpla 
şi le dădu numărul lui de telefon. 

Când ușa se închise în urma lui, știu că ei nu aveau să 
sune. Doar femeia nu era a lui. 

Formă pentru ultima oară numărul ei, iar telefonul 
sună pentru ultima oară sus, în cameră. 

Mia, unde ești? se întrebă el tot mai îngrijorat. 

De a doua zi intenționa să treacă în fiecare zi de mai 
multe ori pe aici. Dacă nu se întâmpla nimic care să-l liniş- 
tească din nou, voia să se ducă la poliţie. 

Nu pentru că ar fi avut ceva concret. 

Dar ce altceva ar fi putut face? 

Mers agil. Un chip masculin, ridat în locurile potrivite. 
Haine evident foarte scumpe. 

Pe lângă această combinaţie genială, Carl se simțea ca 
un gunoi adus de pisică în casă. 

- Deci, el e Kris, îl prezentă Mona pe bărbat şi răspunse 
cam din scurt îmbrăţişării lui Carl. 

- Kris şi cu mine am fost împreună în Darfur. Kris e 
specializat în traume de război şi lucrează mult cu Medicii 
fără Frontiere, nu-i aşa, Kris? 

Ea spusese „am fost împreună în Darfur“. Nu „am 
lucrat împreună în Darfur“. Nu trebuia să fii un afurisit de 
psiholog ca să înţelegi ce însemna asta. Îl ura încă de pe 
acum pe acest maimuțţoi ferchezuit şi trăsnind a parfum. 

- Sunt destul de bine informat cu privire la caz, zise 
Kris şi dezvălui un rând de dinți prea albi şi prea uniformi. 
Mona s-a asigurat la superiorii dumneavoastră că poate să 
mă pună la curent. 

S-a asigurat la superiori, ce rahat mai e și ăsta? se gândi 
Carl. Cum era dacă mă întreba mai întâi pe mine? 

- E în regulă şi pentru dumneavoastră? 

Ei, asta venea cam târziu. Se uită la Mona, care alese să 
ignore cuvintele lui Kris, aruncându-i un zâmbet cuceritor. 
Nu, serios! 

- Da, sigur, răspunse el. Am încredere că Mona face tot 
ce este mai bine pentru toți. 

Îi zâmbi bărbatului, iar Mona observă. Potriveala 
perfectă. 

- Mi s-au acordat treizeci de ore pentru a vă pune din 
nou pe direcție. Din câte am înțeles de la șeful dumnea- 
voastră, sunteți foarte important. 

Râse uşor. Aşadar, era cu siguranță plătit cu prea mult 
pe oră. 

- Treizeci de ore, ziceți? 

Era nevoit să petreacă două zile întregi cu acest 
lăudăros? Înnebuniseră cu toții? 

- Sigur, trebuie mai întâi să vedem cât de tare v-a afectat 
situația. Dar, de regulă, treizeci de ore sunt suficiente. 

- Ah, da? 

Nu poate fi adevărat, se gândi Carl. 

Se aşezară în faţa lui. Mona, cu zâmbetul ei minunat. 

- Dacă vă gândiţi la Anker Høyer, Hardy Henningsen şi 
la dumneavoastră acolo, în baraca aceea din Amager, unde 
s-a tras asupra voastră, ce senzaţie vă cuprinde mai întâi? 

Carl simți fiori reci pe şira spinării. 

Transă. Mişcare cu încetinitorul, brațe care par ca 
paralizate. 

- A trecut multă vreme de atunci, zise el. 

Kris dădu din cap și le dezvălui cum îi apăruseră ridu- 
rile de expresie. 

- Sunteţi mereu pregătit cu replica, nu-i aşa? Dar am 
fost avertizat. Voiam doar să văd dacă e adevărat. 

Ce naiba mai însemna şi asta? Acum se jucau de-a 
boxul? Avea să devină palpitant. 

- Ştiţi că soţia lui Hardy Henningsen a inițiat procedu- 
rile de divorț? 

- Nu. Hardy nu a vorbit despre asta. 

- Din câte ştiu, a avut o anumită slăbiciune pentru 
dumneavoastră, dar i-aţi respins avansurile. Cred că a spus 
că aţi vizitat-o şi v-aţi oferit să o ajutaţi. Asta cred că dove- 
deşte mai multă profunzime decât lasă să se vadă fațada 
dumneavoastră dură. Ce ziceţi de asta? 

Carl se încruntă. 

- Ce naiba de legătură are Minna Henningsen cu toate 
astea? Ia spuneți, ați vorbit fără ştirea mea cu prietenii mei? 
Asta nu-mi place deloc. 

Tipul se întoarse spre Mona. 

- Uite, vezi? Exact aşa cum am prevăzut. 

Îşi zâmbiră. 

Încă o vorbă şi avea să-i facă individului limba fular 
dacă nu se potolea. Avea să arate bine cu lănțişorul de aur 
din decolteu. 

- Acum aţi avea chef să-mi trageţi una, nu-i aşa, Carl? 
Să-mi trageţi una în față, să mă trimiteţi la naiba, din câte 
văd. 

Îl privi pe Carl direct în ochi, aproape înecându-l cu 
albastrul privirii sale. Apoi, privirea i se schimbă şi deveni 
serioasă. 

- Calmaţi-vă, Carl. Chiar sunt de partea dumnea- 
voastră și știu că vă simțiți ca naiba. 

Ridică mâna pentru a-l opri. 

- Şi, dacă tocmai vă întrebaţi cu cine din încăpere aş 
vrea să mi-o trag mai degrabă, dumneavoastră sunteți. 

Lui Carl îi căzu falca. 

Să se calmeze, îi spusese. Sigur că îl calma mult să ştie 
care era treaba cu acest individ, dar situaţia tot nu i se părea 
în regulă. 

După ce stabiliră parcursul terapiei, cei doi se retraseră, 
iar Mona îşi apropie atât de mult capul de Carl, încât aces- 
tuia i se tăiară genunchii. 

- Ne vedem astă-seară la mine, nu? Pe la zece? Poţi să 
pleci de acasă, sau trebuie să te ocupi de băieții tăi? şopti ea. 

Carl văzu în minte cum corpul gol al Monei se inter- 
punea chipului enervant al lui Jesper. 

Ce alegere delicios de necomplicată! 


- Da, m-am gândit eu că voi găsi lume aici, jos, zise 
funcţionarul şi îi întinse lui Carl o mână moale de la ani 
întregi de mutat hârtii. 

- John Studsgaard, Oficiul Muncii. 

Tipul îl credea dement? Nu trecuse nici măcar o săptă- 
mână de când fusese ultima oară aici. 

- Carl Mørck, se prezentă el, vicecomisar de poliţie, 
şeful Departamentului Special Q. Ce vă aduce pe la noi? 

- Da, e vorba de chestiunea cu azbestul de aici, de jos. 

Arătă în jos pe coridor, spre peretele provizoriu. 

- O altă chestiune e că spaţiile de aici nu au fost apro- 
bate ca locuri de muncă pentru angajaţii sediului principal 
de poliție. Şi, cu toate astea, vă aflați din nou aici. 

- Ei, ascultați, Studsgaard. Haideţi să vorbim pe şleau. 
De când aţi fost ultima oară aici, pe stradă s-a tras de zece 
ori. Au fost doi morți. Piaţa de haşiş e aproape incontrola- 
bilă. Ministrul de justiție a cerut două sute de poliţişti pe 
care nu-i avem. Două mii şi-au pierdut slujbele, reforma 
impozitelor îi mulge pe cei care nu au nimic, profesorii sunt 
bătuți de elevi, în Afghanistan mor bărbați tineri, oamenii 
sunt nevoiți să declare falimentul personal, pensiile nu mai 
valorează nimic, iar băncile cad în ruină dacă nu păcălesc 
oamenii. Şi, în acest timp, ministrul de stat aleargă de colo 
colo şi caută, pe cheltuiala contribuabililor, un job nou. 

De ce naiba vă interesează dacă aici sau o sută de metri 
mai încolo stă cineva într-o pivniță, când orice e permis? 
Nu poate să... trase adânc aer în piept, să nu prea conteze 
unde stau, câtă vreme îmi fac treaba? 

Domnul Studsgaard stătuse răbdător lângă el şi ascul- 
tase tirada. Când Carl termină, îşi deschise servieta şi 
scoase o foaie de hârtie. 

- Pot să mă așez? întrebă el şi arătă spre unul dintre 
scaunele din fața biroului. Nu avem de ales, trebuie să scriu 
un raport, zise el sec. E foarte posibil ca restul țării să fi 
sărit de pe şine, dar e cu atât mai bine când unii dintre noi 
reuşesc să mențină direcția. 

Carl oftă. Când avea dreptate, avea dreptate. 

- OK, Studsgaard. Îmi pare rău că am vorbit cam apăsat. 
Sunt doar îngrozitor de stresat. Sigur că aveţi dreptate. 

Funcţionarul își înălță capul şi îl privi. 

- Sunt cât se poate de dispus să lucrez cu dumnea- 
voastră. Puteţi să-mi spuneți ce ar trebui să facem ca să ni 
se aprobe aceste încăperi drept spaţiu de lucru? 

Bărbatul puse pixul jos. Acum urma probabil o prele- 
gere lungă despre faptul că asta era imposibil şi că spitalele 
nici nu aveau capacitatea de a prelua atâtea cazuri de 
îmbolnăviri la locul de muncă. 

- Foarte simplu. Îl rugaţi pe şeful dumneavoastră să 
depună o cerere. Apoi va veni un coleg să inspecteze şi vă 
va acorda aprobarea. 

Carl ridică brusc capul. Omul acesta era cu adevărat 
surprinzător. 

- Puteţi să mă ajutați cu această cerere? întrebă Carl, 
mai modest decât avusese de gând. 

- Pentru asta trebuie să mai umblăm încă o dată la 
servietă, zâmbi domnul Studsgaard şi îi întinse lui Carl un 
formular. 

- Cum a mers cu tipul de la Oficiul Muncii? întrebă 
Assad. 

Carl ridică din umeri. 

- I-am frecat ridichea şi a devenit blând ca un mieluşel. 

Să-i frece ridichea? Era limpede că formularea nu îi 
oferea lui Assad prea multe informații. 

- Cum stau lucrurile la tine, Assad? 

Acesta dădu din cap. 

- Am primit de la Yrsa un nume, și am dat un telefon. 
Un bărbat care a fost pe vremuri membru în Kristushuset. 
Ştii ce e Kristushuset? 

Carl scutură din cap. Habar n-avea. 

- Sunt cât se poate de ciudaţi. Ăștia cred că Isus se va 
întoarce cu o navă spaţială pe pământ şi va aduce viață din 
toate lumile posibile, alături de care noi, oamenii, să ne 
producem. 

- Să ne reproducem. Asta vrei să spui. 

El ridică din umeri. 

- Bărbatul a spus că anul trecut Kristushuset a pierdut 
foarte mulți membri. Că au avut multe necazuri. Dar din 
cei pe care îi cunoaşte personal, niciunul nu a fost respins 
sau exilat. Dar a auzit de un soț şi o soție care încă sunt 
membri ai sectei și care și-au respins un copil. Crede că s-a 
întâmplat acum cinci sau şase ani. 

- Şi ce e atât de special la informaţia asta? 

- Băiatul nu avea decât paisprezece ani. 

Carl îl văzu în minte pe Jesper, fiul său vitreg. Acesta 
dezvoltase și el păreri proprii pe la paisprezece ani. 

- OK, asta cu siguranță că nu e normal. Dar văd că 
altceva îți umblă prin cap, Assad. 

- Nu ştiu ce să spun, Carl, e doar o impresie, o senzaţie 
în burtă. 

Se bătu peste abdomen. 

- Ştiai că respingerile la sectele religioase din Danemarca 
sunt cât se poate de rare? Cu excepţia Martorilor lui Iehova. 

Carl ridică din umeri. Respinşi sau alungaţi, care era 
diferența? În regiunea lui de baștină cunoştea pe cineva 
care era la fel de bine-venit în familia sa de mormoni ca o 
ceată de viruşi gripali. La ce se referea Assad? 

- Într-un fel sau altul tot se întâmplă, zise Carl. Fie 
anunțată public, fie nerostită. 

- Da, nerostită. 

Assad ridică degetul arătător în aer. 

- Kristushuset e o sectă plină de fanatism, oamenii sunt 
ameninţaţi în fel şi chip, dar în sine nu resping pe nimeni, 
aşa am aflat. 

- Asta ce înseamnă? 

- Mama şi tatăl au fost cei care l-au alungat pe copil 
din casă. Părinţii au fost criticați de comunitate, dar nu le-a 
păsat. 

Privirile li se întâlniră. Acum, și Carl simți că i se instala 
acea senzaţie în burtă. 

- Ai aflat adresa acestor oameni? 

- Doar o adresă veche, unde nu mai locuiesc. Lis efec- 
tuează cercetări. 


La ora două fără un sfert, unul dintre poliţiştii de la 
pază sună la Carl. Doi agenţi din Holbæk tocmai aduseseră 
la cererea lui un bărbat pentru interogatoriu. Ce trebuiau 
să-i facă? Era tatăl lui Poul Holt. 

- Trimiteţi-l jos la mine, dar aveţi grijă să nu dispară. 

Cinci minute mai târziu, doi poliţişti în uniformă stăteau 
uşor dezorientaţi, cu bărbatul alături, afară pe coridor. 

- N-a fost uşor de găsit, zise unul dintre ei cu accent 
clar de Iutlanda de Vest. 

Carl încuviință şi îl îndemnă pe Martin Holt, dintr-un 
gest, să se aşeze. 

- Luaţi loc, vă rog. 

Se întoarse spre cei doi poliţişti. 

- În biroul mic de vizavi se află asistentul meu. O să vă 
ofere cu plăcere câte o cană de ceai, dar cafeaua nu o reco- 
mand. Presupun că veți aştepta până când termin. Apoi, îl 
veţi putea duce pe Martin Holt înapoi. 

Se părea însă că cei doi poliţişti nu erau încântați nici de 
perspectiva ceaiului, nici de cea a aşteptării. 

Martin Holt arăta diferit față de data trecută, când îl 
văzuse în fața uşii casei sale din Hallabro. Atunci fusese 
rigid şi încăpățânat, acum părea şocat. 

- De unde aţi ştiut că sunt în Danemarca? fu primul 
lucru pe care îl întrebă. Mă supravegheați? 

- Martin Holt, pot să-mi închipui prin ce aţi trecut, 
dumneavoastră şi familia dumneavoastră, în ultimii trei- 
sprezece ani. Trebuie să ştiţi că aici, la sediu, avem cu toții 
foarte multă înțelegere şi empatie pentru soţia şi copiii 
dumneavoastră. Nu vă vrem răul, ați avut și aşa destul de 
suferit. Dar trebuie să ştiţi, de asemenea, că nu vom precu- 
peţi niciun mijloc pentru a-l prinde pe ucigașul lui Poul. 

- Poul nu e mort. E undeva în America. 

Dacă acest om ar fi ştiut cât de tare îl trăda corpul când 
mințea, ar fi ales să tacă. Mâinile care i se încordau. Capul 
care se retrăgea aproape imperceptibil. Pauza de dinaintea 
cuvântului „America“. Carl reuşi să observe asta, cu ochiul 
său antrenat în munca de ani de zile cu acea parte a popu- 
lației Danemarcei care nu punea prea mare preț pe adevăr, 
astea şi încă patru sau cinci lucruri. 

- V-aţi gânditcumva că alți oameni ar putea fi în aceeaşi 
situație ca dumneavoastră? întrebă Carl. Că ucigașul lui 

Poul se află în continuare în libertate? Că a continuat să 
omoare înainte şi după Poul? 

- V-am mai spus: Poul e în America. Dacă aş fi în legă- 
tură cu el, v-aş spune unde locuieşte. Pot să plec acum? 

- Uitaţi preț de o clipă de lumea de afară. Știu că dum- 
neavoastră trăiţi conform unor dogme şi reguli. Dacă ați 
vedea însă o posibilitate de a scăpa pentru totdeauna de 
mine, atunci ați acționa, aşa e? 

- Aş dori să chemați înapoi colegii. Aici e vorba despre 
o mare neînțelegere. Am încercat să vă explic asta încă din 
Hallabro. 

Carl dădu din cap. Bărbatul încă se mai temea. Treispre- 
zece ani plini de teamă îl întăriseră împotriva tentativei de 
a sparge cupola de sticlă sub care se retrăsese împreună cu 
familia sa. 

- Am vorbit cu Tryggve, zise Carl şi împinse portre- 
tul-robot spre bărbat. După cum vedeți, avem deja chipul 
ucigașului. Aș vrea să aud de la dumneavoastră descrierea 
cazului, poate asta ne va ajuta să progresăm. Înţeleg dacă 
vă simțiți ameninţat de acest bărbat. 

Bătu atât de energic cu degetul în desen, încât Martin 
Holt tresări speriat. 

- Vă asigur de un lucru. Nimeni din afară nu ştie că îi 
suntem pe urme. Vă puteți linişti. 

Martin Holt îşi desprinse privirea de la desen şi îl privi 
pe Carl în ochi. 

- Credeţi că e uşor să explic consiliului conducător 
al Martorilor lui Iehova de ce a venit poliția să mă ia sub 
ochii tuturor din Sala Regală? Nu credeţi că ştiu şi alții ce 
se petrece? Nu sunteți prea discreți. 

- Ar fi trebuit să mă lăsați în casă în Suedia, şi atunci 
toate astea nu ar fi fost necesare. Am făcut un drum lung 

până acolo, pentru că eram în căutare de ajutor pentru a-l 
descoperi pe ucigașul lui Poul. 

Martin Holt îşi lăsă umerii în jos şi privi din nou 
desenul. 

- Seamănă destul de bine, zise el. Dar ochii nu îi erau 
atât de apropiați. Asta e tot ce am de spus. 

Carl se ridică. 

- O să vă arăt ceva ce nu aţi văzut încă. 

Îl rugă să-l urmeze. 

Din biroul lui Assad se auzeau râsete. Râsul acela bolo- 
vănos, ciudat, al celor din Jutlanda de Vest, care servise 
inițial să acopere zgomotul motorului unui cuter pe 
furtună. Dar, da, Assad se pricepea să binedispună lumea. 
Aşadar, Carl nu trebuia să se grăbească. 

- Uitaţi-vă câte cazuri nerezolvate avem aici, spuse el, 
iar Martin Holt își îndreptă privirea spre documentele 
înşirate de Assad pe perete. Fiecare dintre aceste cazuri 
înseamnă o crimă îngrozitoare, iar durerea fiecăruia nu 
este cu siguranță mai mică decât a dumneavoastră. 

Se uită la Martin Holt, dar acesta nu părea impresi- 
onat în niciun fel. Cazurile acestea nu erau problema lui, 
iar victimele nu erau frații şi surorile sale. Pe scurt, tot ce 
se afla în afara cercului Martorilor lui Iehova îi era atât de 
străin, încât nici nu exista pentru el. 

- Am fi putut să ne ocupăm de oricare altul dintre 
aceste cazuri, vă dați seama de asta? Dar ne-am ocupat de 
cazul fiului dumneavoastră. Şi o să vă arăt de ce. 

Tatăl lui Poul Holt parcurse reticent ultimii metri. Ca un 
condamnat la moarte care păşeşte pe drumul spre eşafod. 

Pe coridor, Carl arătă spre copia uriaşă a scrisorii din 
sticlă. 

- De asta, zise el și păşși înapoi. 


396 Jussi Adler-Olsen 


Martin Holt rămase multă vreme în faţa scrisorii. Ochii 
lui alunecau atât de încet peste rânduri, încât puteai să 
urmăreşti în ce loc se afla cu cititul. Când termină, o luă 
de la început. Se putea observa cum statura sa impozantă 
devenea treptat tot mai mică. Era un bărbat care punea 
principiile înainte de orice altceva, dar şi un bărbat care 
încerca să-şi protejeze ceilalți copii, chiar dacă o făcea prin 
tăcere şi minciună. 

Acum, se afla acolo şi citea cuvintele fiului său mort. 
Aşa neajutorate cum erau, i se înfigeau direct în inimă. 
Deodată tresări, făcu un pas înapoi, ridică mâinile şi se 
sprijini de perete. Altfel, s-ar fi prăbuşit. Strigătul de ajutor 
al fiului său răsuna la fel de tare ca trâmbiţele Ierihonului - 
iar el nu putuse să-l ajute. 

Carl îl lăsă pe Martin Holt să stea acolo o vreme și să 
plângă în tăcere. Apoi, bărbatul făcu încet un pas în faţă şi 
puse o mână tremurândă pe scrisoarea fiului său. Îşi trecu 
încetişor degetele peste hârtie, peste fiecare cuvânt, cât de 
sus reuși să ajungă. 

Apoi, capul i se lăsă în jos, iar durerea acumulată în trei- 
sprezece ani se descătușă. 

Când Carl îl conduse înapoi în birou, ceru un pahar cu 
apă. 

Apoi, îi spuse tot ce ştia. 

- Acum trupele s-au reunit, răcni Yrsa pe coridor cu 
o secundă înainte ca fața ei să apară în tocul ușii lui Carl. 

Buclele îi stăteau în toate direcţiile. Părea că se grăbise 
foarte tare să ajungă iarăşi jos în pivniță. 

- Spuneţi că mă iubiți! ciripi ea şi trânti un teanc de 
fotografii aeriene pe biroul lui Carl. 

- Ai găsit căsuţa de pe debarcader? strigă Assad din 
camera sa pentru mături, din partea cealaltă a coridorului. 

- Nu. Am găsit multe proprietăți pe mal care au case, 
dar niciuna care să aibă o căsuţă de debarcader. Am pus 
fotografiile în ordinea în care le-aş studia eu mai îndea- 
proape. Am încercuit casele care mi-au atras atenţia. 

Carl luă teancul şi le numără. Să le ia naiba, se gândi el, 
cincisprezece imagini și nicio casă pe debarcader. 

Apoi, verifică datele. Cele mai multe imagini proveneau 
din iunie 2005. 

- Alo? zise el. Aceste fotografii au fost făcute la nouă 
ani după moartea lui Poul Holt, Yrsa. În timpul ăsta, casa 
ar fi putut fi dărâmată de zeci de ori. 

- De zeci de ori? 

Chipul lui Assad era un mare semn de întrebare. 

- E o expresie, Assad. 

Carl trase adânc aer în piept. 

- Avem şi imagini aeriene mai vechi decât astea? 

Yrsa clipi de câteva ori. Adică, vrei să mă iei în balon, 
exprima privirea ei. 

- Ştii ce, domule viceinspector de poliţie? zise ea. Dacă 
proprietatea a fost dărâmată între timp, atunci nu mai 
contează, nu? 

EI scutură din cap. 

- Nu, Yrsa. Nu e adevărat. S-ar putea ca proprietatea 
să fie în continuare a criminalului şi atunci s-ar putea să-l 
prindem acolo, nu? Așa că du-te înapoi sus la Lis şi caută 
imagini mai vechi. 

- Tot din aceste cincisprezece zone? arătă ea spre teanc. 

- Nu, Yrsa. De la întreaga linie de coastă de acolo, 
dinainte de 1996. Nu e foarte greu de înţeles. 

Ea îşi făcu de lucru cu una dintre bucle. Când se întoarse 
pe un călcâi să plece, nu mai era atât de entuziasmată ca 
mai înainte. 

- I-a fost greu să rămână amabilă, zise Assad şi-şi 
flutură mâna prin aer de parcă s-ar fi fript. Ai văzut cum 
s-a supărat că nu s-a gândit singură la dată? 

Carl auzi un zumzet şi observă că musca aterizase pe 
tavan. O luau de la început. 

- Ce contează, Assad? O să-și revină. 

Assad scutură din cap. 

-= Fi bine, Carl, indiferent cât de tare sau de încet te așezi 
pe ţeapa din gard, când te ridici, tot o să te doară fundul. 

Carl se încruntă, întrebându-se dacă a înțeles bine. 

- Ia spune, Assad, evadă el spre generalități, toate 
expresiile tale au de a face cu fundul? 

Assad râse. 

- Ştiu şi unele fără. Alea sunt cele mai slabe. 

OK. Dacă în Siria ăsta era considerat umor, atunci 
puteai să-ți odihneşti muşchii liniştit, dacă aveai ghinionul 
să fii vreodată invitat acolo. 

- Ce ţi-a povestit Martin Holt la interogatoriu? 

Carl îşi luă agenda, aflată lângă el. Nu îşi notase prea 
multe, dar puţinele informaţii erau folositoare. 

- Martin Holt, este, ceea nu mă aşteptam, un om destul 
de simpatic, zise Carl. Scrisoarea uriaşă l-a adus cu picioa- 
rele pe pământ. 

- A vrut să vorbească despre Poul? 

- Da, o jumătate de oră fără întrerupere, deşi îi venea 
greu să-şi controleze vocea. 

Carl scoase o ţigară din buzunarul de la piept, o răsuci 
şi o întoarse pe toate părţile o vreme. 

- La naiba, omul chiar avea nevoie să vorbească! Nu 
a mai vorbit de ani întregi despre fiul său. Îl durea pur şi 
simplu prea tare. 

- Ce scrie în notițele tale, Carl? 

Detectivul îşi aprinse cu satisfacţie ţigara şi se gândi la 
nevoia nesatisfăcută de nicotină a lui Jacobsen. Mda, dacă 
aveai ghinion, deveneai un şef atât de important, încât nu 
mai aveai control asupra propriei persoane. Cu siguranță 
că nu voia să ajungă atât de departe. 

- Martin Holt a fost de părere că portretul nostru era 
destul de reușit, dar ochii răpitorului sunt prea apropiați şi 
părul e mai lung la urechi. lar mustaţa i s-a părut prea mare. 

- Să trimitem să se facă schimbările? întrebă Assad şi 
îşi flutură mâna pentru a alunga fumul. 

Carl scutură din cap. Descrierea lui Tryggve putea fi la 
fel de bună ca și cea a tatălui său. Fiecare ochi percepea 
lucrurile altfel. 

- Cea mai importantă parte a declaraţiei lui Martin 
Holt a fost relatarea exactă cu privire la locul unde a avut 

loc transferul de bani. Banii trebuiau puși într-o pungă și 
aruncaţi din tren. Răpitorul a făcut semn cu un stroboscop 
Şi... 

- Ce e un stroboscop? 

- Ce e? Carl oftă. E un fel de lumină intermitentă, ca în 
discoteci. Sclipeşte ca un fulger. 

- Aha! 

Assad radia. 

- Şi atunci pare că sari aşa, agitat, ca în filmele vechi. 
Da, ştiu cum e. 

Carl îşi studie ţigara. Avea cumva gust de sirop sau ce? 

- Holt a putut să ne indice destul de exact locul unde 
a avut loc transferul, continuă el. Şi anume fix în locul în 
care drumul e foarte aproape de calea ferată dintre Slagelse 
şi Sora. 

Carl luă harta și îi arătă lui Assad locul. 

- Exact aici, pe porțiunea dintre Vedbysonder şi 
Lindebjerg Lynge. 

- Bine ales, zise Assad. Aproape de tren şi totuşi nu 
prea departe de autostradă, ca să poți scăpa repede. 

Carl se uită mai atent la hartă. Da, Assad avea dreptate. 
Locul era perfect. 

- Cum a reuşit răpitorul să-l aducă acolo pe tatăl lui 
Poul? întrebă Assad. 

Carl luă pachetul de țigări şi îl studie atent. Într-adevăr, 
afurisitul de sirop se lipise de el. 

- Martin Holt a primit indicaţii să ia un anumit tren din 
Copenhaga spre Korsør şi să fie atent la lumina strobosco- 
pului. Trebuia să stea într-un compartiment pe partea 
stângă a trenului şi, când sclipea lumina, să arunce punga 
cu bani pe fereastră. 

- Cum a aflat că Poul a fost omorât? 

- Cum? A fost informat prin telefon unde să vină să ia 
copiii, dar când el şi soţia lui au ajuns în acel loc, pe câmp 
zăcea doar Tryggve. Inconştient. I se dăduse ceva, probabil 
cloroform. Tryggve le-a povestit părinților că Poul fusese 
ucis şi că vor pierde şi alți copii dacă rosteau vreo vorbă 
despre răpire. În afară de vestea îngrozitoare a morţii lui 
Poul, cea mai puternică impresie asupra lui Martin Holt a 
produs-o şocul lui Tryggve cu privire la ce fusese nevoit să 
trăiască. 

Assad ridică umerii până la urechi și se scutură. 

- Dacă ar fi fost copiii mei... 

Duse degetul arătător la gât, îl trecu peste beregată şi 
lăsă capul să îi cadă într-o parte. 

Carl înţelese foarte bine la ce se referea. Apoi, se uită 
din nou la agendă. 

- Da, la final Martin Holt mi-a mai spus ceva care s-ar 
putea să ne fie de folos. 

- Ce anume? 

- Pe mănunchiul de chei al răpitorului atârna o mică 
bilă de bowling cu numărul unu pe ea. 

Telefonul de pe biroul lui Carl sună. Probabil era Mona, 
care voia să-i mulțumească pentru atitudinea deschisă. 

- Vicecomisar de poliţie Carl Mørck, bubui vocea lui 
Klaes Thomasen la capătul celălalt, vreau doar să-ți spun 
că am folosit vremea bună din această dimineață. Soția 
mea și cu mine am parcurs restul rutei. Din câte ne putem 
da seama, de pe apă nu se poate vedea nimic, însă în mai 
multe locuri vegetația cobora până pe mal, era de nepă- 
truns. Acele locuri le-am marcat pe hartă. 

Încă o dată, un strop de noroc chior era bine-venit. 

- În ce regiune probabilitatea e mai mare, după părerea 
ta? întrebă Carl și stinse ţigara în scrumieră. 

- Mda. 

Se auzea cum, la celălalt capăt, Thomasen trăgea şi 
pufăia din pipă. Deci încă se mai afla pe barcă. 

- Probabil că ar trebui să ne concentrăm asupra Østkov, 
jos, la Sønderby, precum şi asupra Bognæs şi regiunea 
împădurită din Nordskoven. Acolo erau mai multe locuri 
unde vegetaţia ajunge până la apă. Dar, cum am spus, nu 
am găsit nimic care să se potrivească sigur. Mai târziu voi 
vorbi cu pădurarul-şef din Nordskoven. Să vedem ce ne 
aduce şi asta. 

Carl îşi notase cele trei locuri şi îi mulțumi. Promise să îi 
salute pe foştii colegi ai lui Thomasen. Aceştia nu mai lucrau 
de câţiva ani în sediul central, dar Thomasen nu trebuia să 
ştie asta. Cu asta, schimbul de amabilităţi se încheie. 

- Zero, zise Carl, întorcându-se spre Assad. Nu am aflat 
nimic concret de la Thomasen, dar a sugerat că ar putea 
exista o posibilitate într-unul dintre aceste trei locuri. 

I le arătă lui Assad pe hartă. 

- Trebuie să aşteptăm să vedem dacă Yrsa găseşte ceva 
folositor şi să comparăm. Între timp, poţi continua cu 
treburile tale. 

După o jumătate de oră relaxată, petrecută cu picioa- 
rele pe birou, o gâdilitură pe nas îl aduse înapoi la realitate. 
Enervat, Carl scutură capul şi deschise ochii. Descoperi că 
devenise centrul de interes al unei întregi armate de muște. 
Erau evident în căutare de altceva în afară de dulceața de 
pe pachetul de țigări. 

- Afurisite de muşte! strigă el şi dădu din brațe. 

Se săturase definitiv. 

Se uită în coşul de gunoi, deşi trecuseră săptămâni de 
când aruncase ceva în el. Gunoiul era tot acolo, dar nu 
conţinea nimic organic, care să fi putut atrage muştele. 

Carl porni pe coridor, unde zbura o altă muscă. Oare 
se trezise la viață una dintre mâncărurile exotice ale lui 

Assad? Poate că pasta tahini începuse să se târască? Sau 
rahatul turcesc care trăsnea a apă de trandafiri fusese 
importat dimpreună cu ouă de muscă, iar astea se trans- 
formau acum voios? 

- Ştii de unde vin toate muștele astea? se răsti el la 
Assad încă dinainte de a intra în biroul lui cât o cutie de 
chibrituri. 

Mirosul de acolo era pătrunzător. Departe de stan- 
dardul normal de zahăr. Puţea mai degrabă de parcă Assad 
s-ar fi jucat cu o brichetă Zippo. 

Assad ridică mâna să-l oprească. Şedea hiperconcen- 
trat, cu telefonul la ureche. 

- Da, zise el de mai multe ori, dar tot suntem obligaţi 
să venim şi să ne uităm, adăugă el, iar vocea îi era mai 
profundă, mai demnă decât de obicei. 

Stabili o oră, apoi închise. 

- Te-am întrebat dacă ştii de unde tot apar muştele 
astea? repetă Carl şi arătă spre două exemplare care se 
aşezaseră pe un afiş drăgălaş cu dromaderi şi dune de nisip. 

- Carl, cred că am găsit o familie, zise el. 

Părea sceptic, asemenea cuiva care se uită la un bilet de 
loto şi constată că toate cifrele corespund. Asemenea cuiva 
care trebuie să recunoască, aproape cu durere, că tocmai i 
se îndeplineşte un vis. 

- O ce? 

- O familie care a fost la mâna răpitorului nostru. Aşa 
cred. 

- Sunt cei din Kristushuset, de care mi-ai povestit? 

EI încuviință. 

- Lis i-a găsit. Adresă şi nume nou, dar ei sunt. A veri- 
ficat la Evidenţa Populaţiei. Patru copii, iar cel mai tânăr, 
Fleming, avea paisprezece ani acum cinci ani. 

- I-ai întrebat direct unde e băiatul astăzi? 

- Nu, n-am crezut că ar fi foarte înțelept. 

- Şi despre ce spuneai că ar trebui să mergem să ne 
convingem? 

- Ei, i-am spus femeii că suntem de la Administrația 
Financiară și suntem nedumeriți că cel mai tânăr fiu e 
singurul copil care nu a emigrat, dar nici nu a depus o 
declaraţie de impozitare. Doar are demult optsprezece ani. 

- Assad, nu se poate așa ceva. Nu putem să ne dăm 
drept ceea ce nu suntem. De unde ştii, de altfel, de treaba 
cu declarația de impozitare? 

- De nicăieri, am inventat-o. 

Se bătu cu degetul pe nas. 

Carl scutură din cap - deşi ideea era foarte bună. Dacă 
oamenii nu au comis neapărat o crimă, nimic nu îi făcea 
să fie mai agitaţi ca o vizită de la Administraţia Financiară. 

- Unde trebuie să mergem? Şi când? 

- La Tølløse, aşa se cheamă localitatea. Femeia spune că 
soțul ei vine acasă la patru şi jumătate. 

Carl se uită la ceas. 

- OK, mergem împreună acolo. Bună treabă, Assad, 
foarte bună. 

Carl zâmbi preț de o milisecundă și arătă apoi spre 
conferința muştelor de pe afiş. 

- Haide, Assad, dă-i drumul. Ai aici ceva pe care bestiile 
astea îl adoră? 

Assad își desfăcu brațele scurte. 

- Nuam nici cea mai vagă idee de unde vin. 

Trăsăturile lui îngheţară preţ de o clipă. 

- Dar despre asta ştiu foarte bine de unde vine, zise el 
arătând spre o insectă mult mai mică decât muştele. 

O ființă proastă, fără creier, strivită în aceeaşi secundă 
între mâinile brune ale lui Assad. 

- Te-am prins! triumfă Assad în timp ce ştergea restu- 
rile moliei de hârtie. Din astea am găsit acolo o sumedenie. 

Arătă spre covorul de rugăciune, a cărui condamnare la 
moarte o citi pe loc în ochii lui Carl. 

- Dar, Carl, în covor aproape că nu mai sunt molii. I-a 
aparținut tatălui meu, îmi place tare mult. Astăzi de dimi- 
neață l-am bătut, înainte să vii. În spatele ușii, acolo, la 
azbest. 

Carl întoarse un colț al covorului. Acţiunea de salvare 
venise probabil în ultima secundă. Nu mai rămăseseră 
decât resturi. 

Preţ de o secundă, Carl văzu, cu ochii minţii, țara azbes- 
tului. Dacă moliile descopereau gustul hârtiei îngălbenite, 
atunci faima multor infractori nu va mai putea fi salvată. 

- Ai dat cu spray pe covor? Mi se pare că pute. 

Assad zâmbi. 

- Gaz. E bun pentru asta. 

Părea că mirosul nu-l deranjează. Poate că acesta era 
unul dintre avantajele de a copilări într-o regiune unde 
gâlgâia mereu petrolul. Dacă puteai spune asta despre Siria. 

Carl dădu din cap nedumerit și ieşi din încăperea urât 
mirositoare. În două ore aveau să fie la Tølløse. Mai trebuia 
doar să rezolve problema misterului muștelor. 

Preţ de o clipă, rămase nemișcat pe coridor. Se auzea 
zumzăit în spatele ţevilor din colț? Când ridică privirea, 
descoperi musca alpha, cea cu pata de pastă corectoare. La 
naiba, își râdea de el. 

- Ce faci acolo? cârâi Yrsa în spatele lui şi îl trase de 
mânecă. Vino puțin. 

Ea împinse o armată de sticluțe cu ojă, acetonă şi alte 
substanțe puternic dizolvante periculos de aproape de 
marginea biroului. 

- Uite fotografiile aeriene pe care le voiai, zise ea, dar e 
o pierdere de vreme. 

Îşi ridică sprâncenele atât de sus, încât arăta brusc 
precum morocănoasa mătușă Adda a lui Carl. 

- N-am găsit nimic pe toată coasta. Nimic nou sub soare. 

În același moment, Carl zări o muscă intrând pe ușa 
deschisă şi instalându-se zumzăind sub tavan. 

- La fel şi cu morile de vânt. 

Ea împinse la o parte o ceaşcă de cafea pe jumătate plină. 

- Dacă te gândeşti că undele de joasă frecvenţă pot fi 
auzite pe o rază de douăzeci de kilometri, atunci asta nu ne 
serveşte la nimic. 

Arătă spre o serie de x-uri pe hartă. 

Carl îşi dădu seama la ce se referea. Se aflau în țara 
morilor de vânt. Erau atât de multe, încât nu putea fi deli- 
mitată o zonă de căutare. 

O umbră apăru în colțul ochilor săi şi o muscă se aşeză 
pe marginea ceştii de cafea a Yrsei. Era zumzăitoarea cu 
pată. Circula, nu glumă. 

- Pleacă de aici! 

Yrsa azvârli cu degetele ei cu unghii roşii musca în 
ceaşcă, privind neimpresionată în cealaltă parte. 

- Lisa sunatla toatecomunele din împrejurimi, continuă 
ea. Nu au existat aprobări pentru construirea de case de 
debarcader în regiune asupra cărora să ne putem concentra. 
Regulamente de protecţie a naturii, chestii din astea. 

- Până în ce an ați efectuat cercetări? 

Carl urmări craulul pe spate al muștei în iadul de cafea. 

Era absolut incredibil felul de a fi al Yrsei. Iar el care 
urmărise toată ziua ca prostul zborul muştelor de colo colo! 

- Până la constituirea comunei, în 1974. 

1974, asta însemna cu o generaţie în urmă! Nu mai 
trebuia să se ostenească să caute furnizori de lemn de cedru. 


SOMNUL RAŢIUNII 407 


Urmări cu oarecare nostalgie lupta muștei împotriva 
morţii. Cu asta, problema era rezolvată. 

Deodată, Yrsa bătu cu palma pe una dintre fotografiile 
aeriene. 

- După părerea mea, ar trebui să căutăm aici. 

Carl se uită pe cercul pe care îl desenase în jurul unei 
case din regiunea împădurită din Nordskoven. Vibehof, 
scria acolo. Părea a fi o casă frumoasă, care se afla în apro- 
pierea unui drum, care ducea prin pădure. Cât vedeai cu 
ochii, nu se zărea însă nicio casă de debarcader. Clădirea 
era înconjurată de tufișuri şi tufe care se întindeau până la 
fiord. Cu toate astea, nici urmă de căsuţă. 

- Ştiu la ce te gândeşti, dar mai mult ca sigur e aici, zise 
Yrsa şi bătu hotărâtă cu degetul pe pata verde de la capătul 
proprietăţii. Câh, ce naiba... 

Brusc, în jurul ei începură să zboare mai multe muște, 
răscolite de palma ei energică pe fotografie. 

Atunci, Carl pocni cu pumnul în birou, iar traficul 
aerian din jurul ei se înteți. 

- Ce faci? strigă Yrsa supărată şi omori două muşte care 
aterizaseră pe mousepadul ei. 

Carl se băgă sub birou. Rareori îi fusese dat să vadă 
atâta viață pe o suprafaţă atât de mică. Dacă mugtele ar fi 
fost în stare să ia o decizie comună, ar fi putut ridica fără 
probleme coșul de gunoi care le dăduse naştere. 

- Ce naiba ai în coşul ăsta de gunoi? întrebă el exasperat. 

- Habar n-am. Nu-l folosesc. Trebuie să fie ceva rămas 
de la Rose. 

Foarte bine, se gândi el. Acum măcar ştia cine nu făcea 
ordine în locuinţa lui Rose şi a Yrsei, asta dacă făcea totuşi 
cineva ordine. 

Se uită la Yrsa, care ucidea muşte în stânga și în dreapta 
cu o privire încrâncenată şi cu o precizie incredibilă. Assad 
va avea în curând ceva de strâns. 


Două minute mai târziu, Assad venise cu mănușile sale 
verzi şi un sac de gunoi mare şi negru în care trebuiau să 
intre muştele şi conţinutul coșului de gunoi din biroul Yrsei. 

- Dezgustător, zise Yrsa, care se uita la urmele de muşte 
de pe degetele ei. 

Carl înclina să-i dea dreptate. 

Yrsa luă o sticlă cu diluant şi o bucată de vată şi începu 
să-şi dezinfecteze degetele. În curând, în birou mirosea ca 
într-o fabrică de vopsea de nave după un atac cu mortiere. 
Carl spera doar că cei de la Oficiul Muncii nu aveau să îi 
viziteze din nou. 

Atunci observă cum oja roşie de pe degetul mijlociu şi 
arătător dispărea, dând ceva la iveală. 

Maxilarul îi căzu pur şi simplu, lăsându-l cu gura 
deschisă. Assad, care tocmai ieșea din iadul muştelor de 
sub birou, îi prinse privirea. 

Acum căscau amândoi ochii nedumeriți. 

- Haide, zise Carl repede şi îl trase pe Assad după el pe 
coridor, după ce închisese sacul de gunoi. 

- Ai văzut şi tu? 

Assad încuviinţă. Gura îi rămăsese strâmbă, în general 
un semn pentru o mare agitație în zona burții. 

- Are dungile negre de marker ale lui Rose pe sub lacul 
de unghii. Mâzgăleala cu marker de deunăzi. Ai văzut? 

Assad încuviință din nou. 

Era absolut incredibil, iar ei nu bănuiseră absolut nimic. 

Dacă mâzgăleala neagră de pe unghii nu era cumva 
ultimul răcnet în modă, nu mai exista nicio îndoială: Yrsa 
şi Rose erau una şi aceeaşi persoană. 


37 


- la uitaţi ce am pentru voi! 

Cu aceste cuvinte, Lis puse un buchet mare de tranda- 
firi, îmbrăcat în celofan, pe biroul lui Carl. 

Acesta tocmai voia să ducă din nou mâna la receptorul 
telefonului. Ce naiba se întâmpla? 

- Mă ceri de bărbat, Lis? Era și timpul să-mi apreciezi 
calitățile. 

Ea clipi languros. 

- A fost livrat sus, la Departamentul A, dar Marcus a 
fost de părere că vi se cuvine vouă. 

Carl se încruntă. 

- Pentru ce? 

- Ah, Carl, nu fi așa. Ştii doar. 

Fl ridică din umeri şi clătină din cap. 

- Când au cercetat încă o dată locul incendiului, au 
descoperit ultimul os de la degetul mic. Într-un morman 
de cenuşă. Şi acesta avea o adâncitură. 

- Şi pentru asta primim trandafiri? 

Carl se scărpină la ceafă. 

- l-au găsit şi pe ăştia în cenușă? 

- Nu, nu de asta. Dar mai bine îți povesteşte Marcus 
însuși. În orice caz, buchetul vine de la Torben Christensen, 
bărbatul de la asigurări. Cercetările poliţiei au economisit 
firmei sale o grămadă de bani. 

Ea îl ciupi pe Carl de obraz, ca un unchi bătrân şi prie- 
tenos care nu ştie cum să-și exprime recunoştinţa altfel. 
Apoi plecă. 

Carl îşi întinse mai bine gâtul pentru a putea savura 
încă un pic acea parte dorsală încântătoare. 

- Ce s-a întâmplat? 

Assad stătea afară pe coridor. 

- Trebuie să plecăm în curând. 

Carl încuviință şi formă numărul lui Jacobsen. 

- Trebuie să întreb, din partea lui Assad, cum de 
am ajuns să primim trandafiri, zise el direct, când șeful 
răspunse la telefon. 

Reacţia era o răbufnire de fericire? Puteai să o iei şi așa. 

- Carl, astăzi i-am interogat pe proprietarii celor trei 
firme incendiate. Avem acum, în sfârşit, declarații susți- 
nute de dovezi. Aţi avut mare dreptate. Toţi au fost obligați 
să încheie credite cu dobânzi mari, iar când n-au mai putut 
plăti dobânzile, colectorii au devenit nesimțiți și au cerut 
să fie lichidată datoria principală. Au urmat o sumedenie 
de şicane şi de ameninţări telefonice. Apoi, ameninţări 
serioase. Debitorii ajunseseră la disperare, căci firmele cu 
probleme de lichidităţi nu se pot duce în ziua de azi în altă 
parte pentru a împrumuta bani. 

- Iar colectorii, ce s-a întâmplat cu ei? 

- Astanuştim, dar pornim de la premisa că au fost lichi- 
dați de oamenii din umbră. Poliţia din Serbia a avut mai des 
de a face cu astfel de cazuri. Prime mari pentru colectorii 
care adună banii, şi cuțitul pentru cei care nu reușesc. 

- Nu puteau să dea foc la toate instalațiile fără să-şi 
ucidă şi angajaţii? 

- Ba da, dar mai există o teorie. Îşi trimit cei mai 
proşti colectori în Scandinavia, pentru că piața de aici are 
reputaţia de a fi uşor de manipulat. Când s-a dovedit că 
lucrurile nu stau chiar așa, au trebuit date exemple care să 
aibă efect şi la Belgrad. Pentru rechinii financiari, nimic nu 
e mai periculos decât un colector care aduce prea puţini 
bani, care nu poate fi controlat sau în care nu se poate avea 
încredere. Aşa stau lucrurile. Când omori, din când în 
când, pe câte unul, îți asiguri disciplina. 

- Hm. Îşi omoară colectorii proşti aici, în Danemarca. 
Într-un stat de drept cu pedepse mici. E destul de potrivit, 
îmi închipui, pentru cazul în care făptaşii sunt descoperiţi. 

Putea vedea cu ochii minţii cum Jacobsen ridica 
degetul, aprobator. 

- Ei, Carl, zise Jacobsen. Datorită cercetărilor noastre, 
s-a stabilit că firmele de asigurări nu trebuie să plătească 
întreaga sumă. Sunt mulți bani în joc şi de aceea asigura- 
torul a trimis trandafiri. Şi cine îi merită mai mult decât voi? 

Erau nişte cuvinte pe care avusese cu siguranţă dificul- 
tăți în a le rosti. 

- Ei, e grozav. Acum aveţi oameni liberi pentru alte 
sarcini, îi dădu Carl replica. Cred că ar trebui să vină aici 
şi să ne ajute. 

La capătul celălalt se auzi un comentariu care putea fi 
considerat drept râs. Aşadar, șeful avea alte planuri. 

- Da, da, Carl. În sine, ai dreptate, dar cazurile de incen- 
diere nu sunt încheiate, evident. Ne mai lipsesc cei care trag 
sforile. Plus că mai sunt şi conflictele astea între bande. 
Colegii care se eliberează vor trebui să lucreze la aceste 
cazuri. 

Carl închise telefonul şi constată că Assad aştepta lângă 
ușă. Părea să se fi prins între timp cum funcționa vremea 
daneză. Jacheta sa cu puf era cea mai groasă pe care o 
văzuse Carl vreodată în martie. 

- Sunt gata. 

- Două minute și sunt şi eu gata, răspunse el pe un ton 
prietenos şi formă numărul lui Brandur Isaksen. 

I se spunea „Ţurțurele de gheață din Halmtorvet“, ca 
urmare a șarmului său extrem de redus. Era cel care știa 
totul despre secția de poliție din capitală unde lucrase Rose 
înainte de a fi mutată la Departamentul Special Q. 

- Da, lătră Isaksen în telefon. 

Carl îi explică tot ce voia să ştie. Nici nu terminase bine, 
că bărbatul păru să moară de râs. 

- Chiar n-am idee ce e în neregulă cu Rose, dar era 
ciudată. Bea prea mult şi se băga în pat cu tinerii aspiranți 
de la şcoala de poliție. Ştii tu. O femeie sălbatică, cu gheare 
care îți scarpină blana. De ce? 

- Nu mai contează, zise Carl şi închise. 

Apoi se logă în baza de date de la Evidenţa Populaţiei. 
Sandalparken 19 scrise la rubrica de lângă nume. 

Răspunsul nu putea fi mai clar: Rose Marie Yrsa Knudsen 
scria lângă codul numeric al persoanei. 

Carl scutură din cap. Nu putea decât să spere că nu avea 
să apară într-o bună zi şi acea Marie. Două versiuni ale 
Rosei îi erau de ajuns. 

- Of, comentă Assad, care păşise în spatele lui şi i se 
uita peste umăr. 

- Spune-i să vină încoace, Assad. 

- Dar nu îi spui pe şleau, da, Carl? 

- Ai înnebunit? Mai degrabă m-aş băga în cadă cu un 
sac plin de cobre. 

Când Assad apăru cu Yrsa în urma lui, aceasta era gata 
îmbrăcată: palton, mănuși cu un deget, fular și căciulă. În 
faţa lui se aflau doi specialişti, fiecare cu versiunea lui care 
ar fi putut să se transforme într-o concurenţă pentru cea 
mai interesantă burka. 

Carl se uită la ceas. Era OK. Programul se terminase. 
Yrsa se pregătea să plece acasă. 

- Voiam doar să-ţi spun... 

Ea se întrerupse când văzu buchetul de trandafiri din 
poala lui Carl. 

- Vai, de unde sunt florile astea? Cât sunt de frumoase! 

- Du-i-le lui Rose din partea lui Assad şi a mea, zise 
Carl şi îi dădu buchetul. Transmite-i însănătoșire grabnică 
din partea noastră. Sperăm să o revedem în curând. Poţi să 
îi spui că sunt roze pentru Rose. Ne gândim des la ea. 

Yrsa încremeni. Preţ de o clipă rămase tăcută, aparent 
copleșită, în timp ce paltonul îi aluneca de pe umăr. 

Apoi, programul se termină. 


- Chiar e bolnavă? întrebă Assad, în timp ce se 
îndreptau pe autostradă spre Holbæk. 

Carl ridică din umeri. Se pricepea la multe, dar singura 
dedublare de personalitate pe care o cunoştea era a fiului 
său vitreg, şi se petrecea în mai puţin de zece secunde. 
Atunci se transforma dintr-un băiat drăgălaş şi zâmbitor, 
căruia îi lipseau o sută de coroane, într-un scârbos care nu 
voia nicicum să-şi facă ordine în cameră. 

- Nu spunem nimănui nimic, zise el. 

Până în dreptul localităţii Tølløse, rămaseră amândoi 
adânciţi în gânduri. Localitatea era cunoscută în primul 
rând pentru gară, fabrica de suc de mere şi un cursier care 
se drogase şi trebuise să renunțe la tricoul galben la Turul 
Franţei. 

- Acolo, un pic mai departe, zise Assad şi arătă spre o 
stradă care era fără îndoială artera principală din Tølløse şi 
care, ca în orice oraş de provincie, se numea Strada Mare. 
Doar că prea multă viață nu era pe acea stradă. Poate că 
locuitorii erau la casă, la supermarket. Sau se mutaseră. Era 
evident o localitate care văzuse şi vremuri mai bune. 

- Vizavi de acea fabrică. 

Assad arătă spre o casă din cărămidă, care emana la fel 
de multă lumină ca o râmă într-un peisaj de iarnă. 

Le deschise o femeie de circa un metru şi cincizeci de 
centimetri înălțime, ai cărei ochi erau chiar mai mari decât 
ai lui Assad. Nici nu dădu bine cu privirea de barba întune- 
cată alui Assad, că se trase speriată înapoi în casă şi îl strigă 
pe soțul ei. Citise despre multe infracțiuni, iar acum se şi 
vedea drept o potenţială victimă. 

- Da, zise bărbatul şi nu dădu semn că ar vrea să le 
arate măcar o umbră de bunăvoință. 

Atunci continuăm şmecheria cu Administrația Finan- 
ciară, se gândi Carl şi lăsă legitimaţia în buzunar. 

- Aveţi un fiu, Flemming Emil Madsen. Din câte ne 
putem da seama, nu a plătit până acum niciodată impozit. 
Nici nu a avut contact cu oficiile sociale sau cu cele şcolare. 
Am vrea să discutăm personal cu el despre asta. 

Assad interveni. 

- Sunteţi negustor de legume, domnule Madsen. 
Flemming lucrează cu dumneavoastră? 

Carl se prinse de tactică. Bărbatul trebuia încolțit de la 
bun început. 

- Sunteţi musulman? replică Madsen. 

Întrebarea veni pe neaşteptate, o strălucită mișcare de 
şah. 

- Asta cred că e o problemă care îl interesează doar pe 
colegul meu, zise Carl. 

- Nu în casa mea, răspunse bărbatul și vru să trântească 
uşa. 

Atunci, Carl scoase legitimaţia din buzunar. 

- Hafez el-Assad şi cu mine lucrăm împreună la cazuri 
nerezolvate de crimă. Dacă îndrăzniți să vă întoarceți capul 
cu dispreț măcar un milimetru, atunci vă arestez pe loc 
pentru uciderea fiului dumneavoastră, Flemming, acum 
cinci ani. Ce ziceţi de asta? 

Bărbatul nu zise nimic, dar era evident şocat. Nu 
asemenea cuiva care este acuzat de ceva ce nu a făcut, ci 
asemenea cuiva care era într-adevăr vinovat. 

Intrară în casă şi fură conduși la o masă de mahon care, 
cu cincizeci de ani în urmă, ar fi fost visul oricărei familii. 
Nu avea pe ea muşama, dar avea destul de multe şervete. 

- Nu am făcut nimic ilegal, mormăi femeia şi umblă la 
crucea pe care o purta la gât. 

Carl se uită în jur. Peste treizeci de fotografii cu copii 
de toate vârstele erau răspândite pe mobile. Copii şi copiii 
copiilor. Fiinţe zâmbitoare aliniate sub un cer senin. 

- Aceştia sunt copiii dumneavoastră? întrebă Carl. 

Ei încuviințară. 

- Au emigrat toți? 

Ei încuviințară din nou. Nu erau oameni prea vorbăreți, 
găsi Carl. 

- Toți în Australia? întrebă Assad. 

- Sunteţi musulman? întrebă bărbatul din nou. 

Al naibii de încăpățânat. Se temea că doar la vederea 
unui om de altă credință se va transforma în piatră. 

- Sunt ceea ce m-a lăsat Dumnezeu, răspunse Assad. Şi 
dumneavoastră? La fel? 

Bărbatul își miji ochii. Era poate obişnuit să poarte 
discuţii de genul ăsta în pragul uşii cu oameni, dar nu la 
el în casă. 

- Am întrebat dacă toți copiii dumneavoastră au 
emigrat în Australia, repetă Assad. 

Atunci, femeia încuviință. Aşadar, aşa funcționau 
lucrurile. 

- Uitaţi, zise Carl și le întinse portretul-robot al 
răpitorului. 

- În numele lui Isus, şopti femeia speriată şi îşi făcu 
cruce. 

Bărbatul strânse buzele. 

- Nu am spus nimănui nimic, murmură el în cele din 
urmă. 

Carl miji ochii. 

- Dacă sunteţi de părere că avem vreo legătură cu indi- 
vidul, vă înşelați, dar îi suntem pe urme. Ne-aţi putea ajuta 
să-l prindem. 

Femeia trase puternic aer în piept. 

- Ne scuzaţi dacă am fost mai duri, zise Carl împăciu- 
itor. Trebuia să vă scoatem din starea de negaţie. 

Împunse poza cu un deget. 

- Puteţi să ne confirmaţi că acest bărbat l-a răpit pe fiul 
dumneavoastră, Flemming, şi probabil şi pe unul dintre 
ceilalți copii, şi că Flemming a fost ucis după ce i-ați plătit 
răpitorului o sumă mare de bani? 

Bărbatul se albi la față. Toată forța pe care o adunase în 
decursul anilor pentru a rămâne puternic îl părăsi în acea 
clipă. Puterea de a-şi minți fraţii şi surorile întru credință, 
puterea de a părăsi tot ce iubea şi prețuia, puterea de a 
suporta izolarea, de a se despărți de restul copiilor și de a 
suporta pierderea unei averi. Și, nu în cele din urmă, puterea 
de care avea nevoie pentru a trăi cu sabia lui Damocles 
deasupra capului, ştiind că ucigașul lui Flemming era liber 
şi că îi supraveghea. 

Acea putere dispăru într-o clipă. 

Rămaseră o vreme tăcuţi în maşină, apoi Carl rosti: 

- Nu cred că am mai văzut oameni care să fie atât de 
epuizați ca aceştia doi. 

- Mi s-a părut că le-a venit tare greu să scoată poza lui 
Flemming din sertar. Crezi că nu s-au mai uitat la ea de la 
moartea băiatului? întrebă Assad şi își dădu jos jacheta cu 
puf, înțelegând, în sfârşit, că nu era frig. 

Carl ridică din umeri. 

- Nu ştiu. Dar oricum nu voiau să afle cumva cineva, 
să adulmece şi să înțeleagă cât de tare îl mai iubeau încă pe 
băiat. Doar ei îl respinseseră. 

- Să adulmece? Nu înţeleg, Carl. 

- Să simtă, ca un copoi care îşi adulmecă prada. 

- Prada? 

- Las-o baltă, Assad. Ce vreau să spun este că de ani 
întregi îşi ascundeau dragostea pentru fiul lor. Nimeni nu 
trebuia să afle despre asta; nu mai au încredere în nimeni, 
nu ştiu cine le e prieten şi cine le e duşman. 

Assad rămase nemișcat și scrută cu privirea câmpurile 
brune pe sub care viața începea deja să se agite. 

- Cezici, Carl, de câte ori crezi că individul a făcut asta? 

Ce naiba putea să răspundă la așa o întrebare? Nu exista 
răspuns. 

Assad îşi scărpină obrajii negri-albăstrui. 

- Un lucru e sigur: trebuie să-l prindem, Carl. Nu-i aşa? 

Carl strânse din dinţi. Da, trebuiau neapărat să-l prindă. 
Soții din Tølløse le dăduseră un nume nou. La ei, răpitorul 
îşi spunea Birger Sloth. Şi, pentru a treia oară, li se confirma 
în mare descrierea persoanei, dar probabil că Martin Holt 
avusese dreptate. Ochii nu erau atât de apropiaţi. Tot restul, 
mustața, părul, privirea nu puteau fi luate în calcul. Așadar, 
ştiau că era vorba despre un bărbat cu trăsături aspre şi 

totuşi comune. Şi că în două cazuri ceruse ca banii să-i fie 
aruncaţi de-a lungul aceleiaşi linii de cale ferată, pe porți- 
unea dintre Vedbysander şi Lindebjerg Lynge. Ştiau deja 
unde. Martin Holt le descrisese foarte clar locul. 

Puteau ajunge acolo în cel mult douăzeci de minute, 
doar că acum era întuneric. La naiba. 

Trebuiau să se ocupe mâine-dimineață devreme de 
treaba asta. 

- Ce facem acum cu Yrsa-Rose a noastră? vru să ştie 
Assad. 

- Nu facem nimic. Ne străduim să trăim cu asta. 

Assad încuviință. 

- Până la urmă, e o cămilă cu trei cocoaşe, zise Assad. 

- O ce? 

- Aşa se zice pe la noi. Mai ciudată. Greu de călărit, dar 
amuzant de privit. 

- O cămilă cu trei cocoaşe, da, se potriveşte. Sună ceva 
mai bine decât schizofrenic. 

- Schizofrenic? Pe la noi îi spunem aşa unuia care stă în 
amvon şi îți zâmbeşte, în timp ce prin spate se cacă pe tine. 

Iarăşi ciudăţenii. 

Era foarte neclar şi foarte departe. Ca la capătul viselor 
care nu se opresc niciodată. Ca vocea mamei, de care 
aproape că nu îți mai aminteşti. 

- Isabel. Isabel Jønsson, treziți-vă! 

Răsuna de parcă tot capul ei era prea mare pentru a 
înregistra cuvintele. 

Ea își mişcă un pic corpul, dar nu simți decât apăsarea 
somnului. Moţăiala dintre acum şi plutire. 

Cineva o scutura cu grijă de umăr. Blând, înțelegător, 
de mai multe ori. 

- Sunteţi trează, Isabel? întrebă vocea. Încercați să 
inspirați adânc. 

Ea simţi sunete ca nişte plesnituri care treceau pe lângă 
fața ei, dar nimic nu devenea mai clar. 

- Aţi avut un accident, Isabel, zise cineva. 

Cumva, ştia asta. 

Nu era ceva ce tocmai se petrecuse? Mai întâi o scutu- 
rătură, apoi monstrul acela de om care se apropia din 
întuneric. Așa fusese? 

Observă pişcătura de pe braţ. Era real sau visa? 

Brusc, simți cum îi țâşneşte sângele în cap. Cum i se 
aduna ceva în minte şi cum gândurile aduceau ordine în 

haos. O ordine pe care ea nu o voia, căci, odată cu ordinea, 
se întorcea şi el. Bărbatul! Acum își amintea clar de el. 

Gemu. Simţi cum o râcâie în gât, cum nevoia de a tuşi îi 
stârnea o senzaţie de sufocare. 

- Staţi liniştită, Isabel, zise vocea. 

Simţi cum o mână o apucă pe a ei şi strânge. 

- V-am făcut o injecție, ca să vă puteți trezi puțin. Asta 
e tot. 

Apoi, mâna o strânse din nou. 

- Sunteţi destul de grav rănită, Isabel. Vă aflați la 
secția de terapie intensivă în Rigshospital din Copenhaga. 
Înțelegeţi ce vă spun? 

Ea îşi ținu răsuflarea şi îşi adună toate forțele pentru a 
da din cap. Doar o mişcare mică. Doar atât cât să o simtă 
Şi ea. 

- E bine, Isabel. Am văzut. 

Apoi, cineva îi strânse din nou mâna. 

- V-am aşezat în patul pentru tracțiune. Nu vă puteți 
mișca nici dacă încercați. Aveţi multe fracturi, Isabel, dar o 
să vă faceţi bine. Deocamdată avem cam mult de lucru, dar 
de îndată ce se mai liniştesc lucrurile, o să vină o soră să 
vă pregătească, apoi vă mutăm într-o altă secţie. Înţelegeți, 
Isabel? 

Ea îşi forță un pic muşchii gâtului. 

- Bine. Știm că vă e greu să comunicaţi, dar în curând 
veţi putea vorbi din nou. Aveţi maxilarul rupt şi de aceea 
l-am fixat, pentru siguranță. 

Simţi clamele în jurul capului. Pungile care îi strângeau 
şoldurile. Dădu să deschidă ochii, dar nu reuşi. 

- Văd că încercaţi să deschideţi ochii, Isabel, dar a 
trebuit să vă bandajăm. Aveaţi multe cioburi în ochi. Dar 
o să vă recăpătați vederea: în câteva săptămâni, soarele va 
străluci din nou. 


SOMNUL RAŢIUNII 421 


În câteva săptămâni! Ce nu era în regulă? De ce simțea 
acele furnicături în corp? Protesta corpul ei pentru că nu 
mai era timp? 

Haide, Isabel, îi şoptea ceva. Ce nu are voie să se 
întâmple? Ce s-a întâmplat? Bărbatul, da. Și mai ce? 

Se gândi că realitatea reprezenta multe lucruri. Iubitul 
care nu venea niciodată, dar care trăia în visele ei. Umezeala 
din tavanul vechii săli de sport, în ale cărei colțuri nu 
ajungea niciodată. Şi realitatea era şi ce nu se întâmplase 
încă. Presiunea asupra tâmplelor ei era aceeaşi. Senzația 
era la fel de concretă. 

Respiră încet şi ascultă fiecare senzație, căci din toate 
laolaltă i se forma cunoştinţa. Mai întâi veni neplăcerea, 
apoi neliniștea şi, la sfârşit, tremurul, care aduse chipuri, 
sunete şi cuvinte în gândurile ei care se împleteau. 

Din nou gemu, ca din reflex, odată cu realizarea situației. 

Copiii. 

Bărbatul, care era şi răpitorul. 

Şi Rachel. 

- Hmnn, se auzi pe sine. 

- Da, Isabel? 

Simţi cum cineva îi dădea drumulla mână și cum trecea 
o adiere caldă de aer pe faţa ei. 

- Ce ziceţi? 

Vocea era foarte aproape. 

- Aaaeeeh. 

- Înţelege cineva ce spune? se auzi acum de mai departe. 

- Aaarrglll. 

- Isabel, vă referiți la Rachel? 

Scoase un mic sunet. Da, asta spusese. 

- Vă referiți la femeia care a fost adusă împreună cu 
dumneavoastră la spital? 

Din nou acelaşi sunet. 

- Rachel trăieşte, Isabel! E chiar lângă dumneavoastră, 
zise o voce nouă de la capătul patului. E foarte grav rănită, 
mai grav decât dumneavoastră. Încă nu ştim dacă o să 
scape, dar trăieşte, iar corpul ei pare puternic. Sperăm că 
va fi bine. 


Trecuse oare o oră sau un minut de când fuseseră la ea? 
Nu ştia. Auzea sunetele maşinilor şi piuitul slab al moni- 
torului cardiac. Cearceaful se simțea umed, încăperea era 
caldă. Poate că îi dăduseră ceva și de aceea se simțea aşa. 
Sau poate că era doar senzaţia ei. 

De pe coridor auzi voci şi sunetul unui cărucior. Era ora 
mesei? Sau era noapte? Nu ştia. 

Mormăi ceva, dar nu se întâmplă nimic. Aşa că se 
concentră pe intervalul dintre bătăile inimii ei şi pe senzația 
de pulsare din degetul mijlociu de care era fixat ceva. Erau 
milisecunde sau secunde? Nici asta nu ştia. 

Dar ceva ştia. Aparatul care făcea audibile bătăile inimii 
nu era conectat la ea. Asta observă pentru că nu se potrivea. 
Era destul de trează pentru a înțelege asta. 

Preţ de o clipă, îşi ținu respiraţia. Piuitul se auzea foarte 
clar. Pip, pip, pip. Şi un sunet ca un clipocit încetişor. Ca 
o aspirare, care se întrerupea brusc și apoi se declanşa din 
nou, ca la ușile pneumatice de autobuz. 

Era un sunet pe care îl cunoștea. Îl auzise în nenumăra- 
tele ore petrecute lângă patul mamei ei, până când plămânul 
artificial fusese oprit definitiv, iar ea îşi găsise liniştea. 

Pacienta care se afla alături de ea în cameră nu putea, 
aşadar, să respire singură. Iar această pacientă era Rachel. 
Nu asta îi spuseseră? 

Ar fi vrut să se întoarcă. Să deschidă ochii şi să răzbată 
întunericul. Voia să vadă omul care lupta pentru viața sa. 

Rachel, i-ar fi spus, dacă ar fi putut. Rachel, o să reuşim. 
Asta ar mai fi adăugat, chiar dacă nu gândea aşa. 

Poate pentru Rachel nu mai exista nimic când se trezea. 
Şi, deodată, îşi aminti foarte clar. 

Soţul lui Rachel era mort. 

Undeva, afară, aşteptau doi copii, iar răpitorul nu mai 
avea niciun motiv să-i țină în viaţă. 

Era îngrozitor, iar ea nu putea face nimic. 

Simţi şuvoiul care i se scurgea din colțurile ochilor. Mai 
gros decât lacrimile şi totuşi lichid. Simțea cum pansa- 
mentul care îi bandaja capul devenea mai greu pe pleoape. 

Plâng cu lacrimi de sânge? se întrebă ea şi încercă să 
alunge sentimentul de tristeţe şi de neputinţă. Căci la ce îi 
servea acest plâns? Nu, provoca doar o durere pe care toate 
medicamentele pe care i le dăduseră nu o puteau atenua. 

Auzi cum se deschide ușa încetişor şi simţi cum curentul 
de aer şi sunetele de pe coridor pătrunseră în încăperea 
liniştită. 

Se auziră pași. Înceți şi ezitanți. Aproape prea ezitanți. 

Era oare un medic îngrijorat, care stătea acum lângă 
patul lui Isabel şi studia liniile de pe monitorul ei? O soră 
care se gândea dacă aparatul de respirat era bine conectat? 

- Isabel? Eşti trează? răzbi o voce şoptită până la ea prin 
sunetul mașinilor. 

Ea tresări. De ce, nu ştia. 

Apoi aprobă aproape imperceptibil, dar se pare că 
destul de clar. 

Simţi cum cineva îi ia mâna. Ca atunci când era copil şi 
se simțea îmbrâncită pe terenul de joacă. Şi ca atunci când 
stătuse în faţa școlii de dans şi nu îndrăznise să intre. 

Atunci, ca şi acum, era o mână care o consola. O mână 
caldă şi generoasă. Mâna fratelui ei. Mâna fratelui ei bun şi 
protector. 

Iar în acea clipă, când se simți în sfârşit protejată, răzbi 
până la ea nevoia de a urla. 

- Da, da, zise fratele ei. Plângi, Isabel. Dă drumul la tot 
prin intermediul lacrimilor. Totul va fi bine. O să treceţi 
peste asta amândouă, și tu, şi prietena ta. 

Să trecem peste? se gândi ea şi se strădui să-şi controleze 
vocea, respiraţia, limba. 

Ajută-ne, voia ea să spună. Caută în mașina mea. Acolo 
găseşti adresa în torpedou. Pe navigator poţi recapitula unde 
am fost. O să faci captura vieții tale. 

Ar fi îngenuncheat în fața Domnului lui Rachel din cer 
dacă i-ar fi dat măcar pentru un scurt moment capacitatea 
de a vorbi. Doar un pic, una, două secunde. 

În loc de asta, zăcea acolo mută şi îşi asculta horcăielile. 
Cuvintele care se dizolvau în consoane, consoanele care se 
dizolvau în şoapte şi salivă între dinții ei. 

De ce nu îl sunase pe fratele ei când ar fi fost timp 
pentru asta? De ce nu făcuse ce trebuia să facă? Crezuse 
că are puteri supraomeneşti pentru a-l putea opri singură 
pe diavol? 

- Bine că nu ai condus tu, Isabel. Dar tot va avea urmări 
legale această cursă nebunească, chiar dacă ai fost pasa- 
geră. Mda, iar acum va trebui să-ți cumperi o maşină nouă. 

Cu un chicotit, fratele ei încercă să o facă să se simtă 
mai bine. 

Dar nu era nimic de râs. 

- Ce s-a întâmplat, Isabel? întrebă el, deşi din partea ei 
nu se auzise niciun sunet. 

Ea ţuguie puţin buzele. Poate aşa reușea să o înțeleagă 
mai bine. 

În acel moment, de lângă patul lui Rachel se auzi o voce 
întunecată. 

- Îmi pare rău, dar nu puteți rămâne în cameră, 
domnule Jønsson. Isabel va fi mutată acum. Poate doriți 
să aşteptaţi în cafenea? Vă vom informa unde am dus-o pe 
Isabel. Puteţi să vă întoarceți într-o jumătate de oră? 

Ea nu recunoscu vocea. Nu era una dintre cele care 
fuseseră mai devreme la ea în cameră. 

Când vocea repetă rugămintea şi fratele ei se ridică, o 
îmbrățişă cu grijă şi anunță că se va întoarce mai târziu, 
ştiu că totul era zadarnic. 

Cunoştea acea voce, acum singura rămasă în încăpere. 
Da, o cunoştea prea bine. 

O vreme, în ultimele săptămâni, crezuse că acea voce 
avea să-i ofere o rațiune de a trăi. 

O eroare cum nu se putea mai fatală, ştia asta acum. 

Carl îşi petrecuse noaptea la Mona şi avea senzaţia că 
şi-a dislocat fiecare articulație, până la ultima. De data asta 
ea nu mai așteptase vorbe dulci sau ca el să o asigure că 
e singura femeie pentru el. Asta ştia deja când îşi trăsese 
bluza peste cap şi îşi dezbrăcase cu mişcări unduioase, şi 
pentru el inimaginabil de agile, slipul. 

După aceea avusese nevoie de o jumătate de oră pentru 
a înțelege unde era şi de o altă jumătate de oră pentru a 
analiza dacă ar fi supraviețuit unei a doua tentative. 

Era o cu totul altă femeie decât cea care plecase în 
Africa. Dintr-odată era foarte vizibilă şi apropiată. Când 
i se strângeau ridurile fine din jurul ochilor, lui i se tăia 
răsuflarea. Când gura ei se contura într-un zâmbet, capul 
i se golea. 

Dacă există vreo femeie pentru mine, atunci ea este 
aceea, se gândise el, în timp ce ea se apropia din nou cu 
răsuflarea caldă şi îl zgâria blând. 


Când îl trezi a doua zi de dimineaţă, era gata îmbră- 
cată şi pregătită pentru o nouă zi. Senzuală, zâmbitoare, 
plutitoare. 

Ce dovadă în plus îți mai trebuia, când simțeai că 
plapuma te apasă şi picioarele îți erau grele ca plumbul? 
Femeia asta îi era cu totul superioară. 

- Ce s-a întâmplat cu tine? îl întrebă Assad când se 
întâlniră la maşina de serviciu. 

Carl nu prea voia să răspundă. Cum ar fi putut? 

Corpul său se simţea în continuare ca o carne bătută 
cu bătătorul de șnițele, iar ouăle sale pulsau ca o măsea 
umflată. 

- Urmează Vedbysonder, comentă Assad, după ce se 
holbase o jumătate de oră la banda din mijloc. 

Privirea lui Carl migră de la navigator spre mica aglo- 
merare de case şi gospodării din mijlocul câmpurilor. 
Câteva case şi o stradă bine asfaltată. Pâlcuri de copaci şi de 
tufe. Probabil era un loc destul de prost pentru recuperarea 
de bani din răscumpărare. 

- Trebuie să te duci la casa de acolo, din spate. 

Assad arătă direcția. 

- Trebuie să trecem podul şi după aia să căscăm ochii. 

Nici nu apăru bine prima gospodărie lângă podul de 
cale ferată, că recunoscură imediat descrierea făcută de 
Martin Holt. Case de-a stânga şi de-a dreapta drumului. 
În spatele caselor, în dreapta, ṣina de cale ferată. Ceva mai 
departe, câteva clădiri izolate, apoi strada care ducea la 
şine. O fâşie îngustă cu vegetație deasă şi copaci până la 
curbă. Acesta era locul unde cel puțin două dintre familiile 
afectate aruncaseră din tren banii de răscumpărare. 

Parcară maşina acolo unde strada cotea spre pasajul 
de sub calea ferată. Porniră, pentru orice eventualitate, 
semnalele albastre luminoase, ca să poată fi văzuți de 
ceilalți șoferi. 

Carl avu oarecare dificultăți la ieşirea din maşină. 
Tocmai se gândea dacă să-şi aprindă prima țigară a zilei, 

când Assad fixă deja cu privirea smocurile de iarbă de 
lângă picioarele sale. 

- Aici e destul de umed, zise Assad ca pentru sine. A 
plouat de curând, dar doar puţin. Cu toate astea, pământul 
e moale. Uită-te la asta. 

Arătă spre două urme distincte de pneuri. 

- Ia priveşte. A venit liniștit până aici, zise el şi se lăsă 
pe vine. Aici a accelerat de parcă brusc s-ar fi grăbit foarte 
tare. 

Carl încuviință. 

- Da, sau roțile au patinat pentru că era umed. 

Abia acum Carl își aprinse în sfârşit ţigara. Se uită în jur. 
Ştiau de doi bărbaţi care aruncaseră banii de răscumpă- 
rare pe fereastra trenului. Niciunul nu văzuse vreo mașină. 
Doar lumina stroboscopului. Nici în rest nu observaseră 
nimic care ar fi putut ajuta la avansarea investigaţiilor. 

În ambele cazuri, trenul venise dinspre est, astfel încât 
punga cu banii ar fi putut să aterizeze pe o porțiune de 
circa două sute de metri până spre casa aceea izolată. Casa 
părea proaspăt renovată, poate că proprietarii se mutaseră 
după 2005 aici, după ce tatăl lui Flemming Emil Madsen 
aruncase banii de răscumpărare. 

Carl îşi duse mâinile la ceafă şi se întinse. Fumul de la 
ţigara care îi atârna în colțul gurii se combina cu umezeala 
pe care temperaturile blânde de martie o făceau să se ridice 
din pământ. Ce naiba de gânduri inteligente i-ar fi putut 
veni, când el nu se putea gândi decât la momentul în care 
avea să o revadă? 

- Uite, Carl, vine o maşină dinspre casa de acolo, zise 
Assad şi arătă spre casa izolată. Să o oprim? 

Carl strivi chiștocul de asfalt. 

Femeia de la volan părea speriată când mașina îi fu diri- 
jată în spatele maşinii de poliție cu luminile aprinse. 

- Ce s-a întâmplat? întrebă ea. E ceva în neregulă cu 
farurile mele? 

Carl ridică din umeri. De unde să ştie el asta? 

- Ne interesăm de această bucată de teren. Vă aparține? 

Ea încuviinţă. 

- Da, până la copacii de acolo. De ce? 

- Bună ziua, mă numesc Hafez el-Assad, interveni 
Assad şi îi întinse o mână păroasă prin fereastră. Ați văzut 
cumva dacă cineva a aruncat aici ceva dintr-un tren? 

- Nu, când să fi fost asta? 

Ea îi privea acum mai prietenoasă. 

Prin urmare, nu era vorba despre ea. 

- De mai multe ori. Poate în decursul mai multor ani. 
Aţi văzut cumva o maşină care stătea aici şi aştepta? 

- Nu ştiu ce a fost acum câţiva ani, noi tocmai ne-am 
mutat aici. 

Acum chiar le zâmbi un pic. 

- Da, tocmai am terminat cu renovările. Pe partea din 
spate încă se mai vede schela. 

Ea arătă în direcția respectivă şi se uită în acelaşi timp 
la Carl. 

Oare părea mai competent decât Assad în materie de 
schele? 

Carl tocmai voia să-i mulțumească pentru informații. 
Voia să se dea la o parte ca un vameş și să o lase să-şi 
continue călătoria. Să îşi aprindă o ţigară şi să se gândească 
la Mona. 

- Dar alaltăieri a oprit aici o maşină, alaltăieri seară, 
când s-a petrecut acel accident teribil de circulaţie de lângă 
Lindebjerg Lynge, continuă femeia. 

Carl încuviință senin. Asta explica urmele de penuri. 

Expresia de pe chipul femeii se schimbă. 

- A fost o urmărire, aşa am auzit. Femeile dintr-una 
din maşini au fost grav rănite. Cumnatul meu este vărul 
unuia dintre asistenții de pe salvare. El spunea că sunt slabe 
şanse să supraviețuiască. 

Da, se gândi Carl. Oamenii de la ţară apasă cu plăcere 
pe pedala de accelerație. Ce altceva puteau face? 

- Cum arăta mașina care a oprit aici? întrebă Assad. 

Femeia se strâmbă. 

- Am văzut doar stopurile roşii, care apoi s-au stins. 
Din sufragerie putem vedea direct aici când stăm la tele- 
vizor. Eu şi soțul meu am crezut că în mașină a fost o 
pereche care s-a iubit puţin. 

Ea clătină capul de parcă ar fi vrut să le dea de înțeles că 
oamenii au voie să facă asta, că o făcuse şi ea. 

- Dar brusc au dispărut, continuă ea. Am văzut doar 
farurile celeilalte mașini, apoi ambele au dispărut. Soțul 
meu a fost mai târziu de părere că era posibil să fi fost una 
dintre maşinile implicate în accident. 

Ea zâmbi a scuză. 

- El e mereu foarte melodramatic. 

- Ziceţi că s-a întâmplat luni? 

Carl se uită la urmele de pneuri. 

Cine oprea acolo era un strateg din mai multe puncte 
de vedere. Vizibilitate bună. Aproape de calea ferată. Şi, 
dacă se petrecea ceva neprevăzut, puteai să ajungi în câteva 
secunde pe drum. 

- Vorbeaţi de un accident? cercetă el în continuare. 
Unde anume? 

- Dincolo, pe cealaltă parte de la Lindebjerg Lynge. 
Sora mea a locuit la doar câteva sute de metri. 

Scutură uşor din cap. 

- Dar acum s-a mutat în Australia. 

Femeia le spuse că oricum mergea în acea direcție, aşa 
că puteau să o urmeze. 

Ea merse cu maxim cincizeci de kilometri la oră prin 
pădure, iar Carl stătu tot timpul lipit de bara ei din spate. 

- N-ar trebui să opreşti lumina albastră? întrebă Assad 
după câțiva kilometri. 

Carl scutură resemnat din cap. Da, de ce nu? Ce obținea 
prin asta? Drumul acesta cu însoțitor, parcurs în ritm de 
melc, arăta probabil destul de amuzant. 

- Ia uită-te, zise Assad și arătă spre o porțiune de drum 
unde soarele strălucea destul de puternic şi ceața dimineţii 
dispăruse. 

Carl văzu şi el: pe sensul invers de mers se zărea o urmă 
de frânare şi, zece metri mai încolo, încă una, doar că pe 
partea lor. 

Assad se aplecă spre parbriz şi miji ochii. În capul său 
se derula probabil deja cursa. Imediat avea să se smulgă 
volanul imaginar și să frâneze pe covorașul din cauciuc. 

- Şi acolo! strigă el şi arătă spre alte urme clare de 
frânare. 

Atunci, femeia din faţa lor opri şi cobori. 

- Aici s-a întâmplat. 

Ea le arătă o buturugă distrusă complet. 

Umblară cu grijă de colo colo şi găsiră sticlă spartă de 
la faruri şi zgârieturi adânci în asfalt. Un accident uriaş, 
violent şi complet de neînțeles. Informații mai exacte 
trebuiau să afle de la colegii de la poliția rutieră. 

- Haide, să mergem, zise Carl. 

- Să conduc eu? 

Carl se uită la partenerul său. Amintirile destul de 
proaspete despre folosirea intensă a pedalei de accelerație 
nu erau în favoarea asistentului său tuciuriu. Absolut deloc. 

- Mai întâi vorbim cu agenții de la poliția rutieră, zise 
el şi se aşeză la volan. 


Nu-l cunoştea pe bărbatul care lucrase la caz şi efec- 
tuase măsurătorile, dar prost nu era. 

- Pentru cercetări amănunțite, am dus maşina la 
Kongstedsvej, zise colegul de la telefon. Am găsit în câteva 
puncte de coliziune vopseaua unui alt vehicul, dar nu am 
analizat încă în detaliu urmele. Culoare închisă, probabil 
antracit, dar fricțiunile din momentul coliziunii e posibil 
să fi influenţat nuanța. 

- Şi victimele? Trăiesc? 

Primi numele a două persoane. Putea să le găsească el 
însuşi. 

- Sunteţi aşadar de părere că a fost implicată şi o a doua 
mașină în accident? întrebă Carl. 

Colegul de la celălalt capăt râse. 

- Nu, nu doar că sunt de părere. Ştiu asta, doar că nu 
am dat informaţia publicității. Există indicii clare ale unei 
urmăriri pe o porțiune de cel puțin doi kilometri şi jumă- 
tate. O cursă nebunească, fără rețineri. Ar fi un miracol 
dacă cele două femei vor rămâne în viaţă. 

- Şi nu avem niciun indiciu despre cel care a fugit de la 
locul accidentului? 

- Nimic. 

- Întreabă-l despre femei, Carl, îi şopti Assad, ceea ce 
şi făcu. 

Cine erau? Ce legătură era între ele? Lucruri de genul 
acesta. 

- Cele două femei, răspunse bărbatul de la celălalt capăt 
al firului, sunt din regiunea Viborg, de aceea e destul de 
ciudat că au avut un accident pe un drum izolat de țară din 

Siidseeland. Am constatat că în acea zi au traversat de două 
ori podul Marele Belt, dar acesta nu e cel mai ciudat lucru. 

Tipul păstrase cel mai bun lucru pentru final. 

Tipic pentru poliția rutieră, se gândi Carl. Detectivii 
puteau vedea astfel că nu erau singurii cu slujbe palpitante. 

- Şi ce e cel mai ciudat? întrebă Carl răbdător. 

- Cel mai ciudat e că doar cu puţin timp înainte au 
forțat bariera de la punctul de plată peste pod şi apoi au 
făcut tot ce le-a stat în putință ca să nu fie prinse de poliţie. 

Carl se uită din nou spre drum. Totul era complet 
absurd. 

- Pot să vă rog să-mi trimiteţi şi mie raportul pe mail, 
ca să îl primesc direct în computerul din mașină? 

- Acum, imediat? Trebuie să lămuresc asta mai întâi cu 
superiorul meu. 

Apoi, închise. 


Cinci minute mai târziu, Assad şi Carl citeau raportul 
poliției. Două femei, o viteză nebunească şi un traseu aven- 
turos — aşa ceva nu vedeai în fiecare zi. Fuseseră prinse de 
patru ori de radar, de două ori cu una dintre femei la volan, 
de două ori cu cealaltă, şi totul într-o singură zi. Forțaseră 
bariera pe podul Belt, conduseseră periculos pe E20, urmă- 
rite de mai multe maşini de poliție. Continuaseră drumul 
fără faruri. Apoi, accidentul fatal de pe drumul de ţară, în 
mijlocul pădurii. 

- De ce să meargă cu viteză maximă de la Viborg la 
Seeland, înapoi la Fiinen şi apoi spre Seeland, poți să-mi 
explici, Assad? 

- N-am idee. Deocamdată, văd doar asta. 

Arătă spre lista radarelor. Femeile fuseseră surprinse în 
cele mai diferite locuri, pe E 45, la sud de Vejle, pe E 20, 

între Odense şi Nyborg, apoi, din nou pe E 20, la sud de 
Slagelse. 

Când degetul lui Assad alunecă pe raport un rând mai 
jos, Carl se uită încă o dată la lista controalelor radar. Părea 
că femeile fuseseră surprinse de radar undeva în zona 
câmpiei. Nu auzise de locul acela până acum. Ferslev. Acolo 
goniseră cu optzeci şi cinci de kilometri la oră, deşi limita 
era de cincizeci. Dacă adunai toate infracțiunile, ajungeau 
pentru cel puţin o retragere a carnetului. 

Carl introduse Ferslev în navigator şi se uită mai atent la 
hartă. Locul se afla chiar dincolo de Skibby. Cam la jumă- 
tatea distanţei dintre Roskilde şi Frederikssund. 

Văzu cum Assad puse degetul pe hartă, apoi îl lăsă să 
alunece încet spre Nordskoven, spre locul unde Yrsa credea 
că s-ar putea afla o căsuță de debarcader. 

Era foarte straniu. 

- Sun-o pe Yrsa! 

Carl băgă în viteza întâi. 

- Spune-i să ne facă rost de informaţii despre cele două 
femei. Dă-i CNP-urile şi roag-o să se grăbească. Să ne sune 
şi să ne spună în ce spital se află femeile şi care e starea lor. 
Mă furnică peste tot dacă stau şi mă mai uit mult la toate 
astea! 

Îl auzi pe Assad vorbind, dar cu mintea era din nou la 
cursa sălbatică a celor două femei. 

Cu siguranță doar două drogate, îi şoptea eul său prozaic. 
Junkies sau curieri de droguri. Complet sub influența 
drogurilor. Adâncit în gânduri, clătină din cap. Sigur, altfel 
nu ar fi gonit ca mânate de diavol. Cine putea să spună dacă 
mai fusese implicată o altă maşină, care fugise de la locul 
accidentului? Şi dacă fusese, poate că era cine ştie ce biet 
speriat pe care îl zburătăciseră cele două nebune. Un biet 
amărât care se speriase şi voia doar să scape. 

- OK, murmură Assad şi închise. 

- Aivorbit cu ea? întrebă Carl. A înțeles ce are de făcut? 
Assad părea foarte gânditor. 

- Hei, Assad? Ce a zis Yrsa? 

- Ce a zis Yrsa? 

Îşi înălță capul. 

- N-am idee. Am vorbit cu Rose. 


40 


Nu era mulțumit. Nu, absolut deloc. 

De la accident trecuseră două zile şi, conform ştirilor, 
uneia dintre cele două nefericite îi mergea mai bine. 
Cealaltă nu părea să aibă cine ştie ce şanse, dar nu se 
spunea care din cele două. 

Nu conta, contraatacul său nu mai putea aştepta. 

Cu o zi înainte adunase informaţii despre o posibilă 
nouă familie, iar în acest context se gândise să se ducă 
la Viborg, să intre pe furiş în casa lui Isabel şi să îi facă 
dispărut computerul. Dar la ce i-ar fi folosit asta, dacă ea îi 
trimisese deja toate informaţiile despre el fratelui ei? 

Plus că mai era întrebarea despre cât ştia Rachel. Îi 
povestise Isabel tot? 

Sigur că o făcuse. 

Nu, aceste femei trebuiau înlăturate, asta îi era clar. 

Îşi îndreptă privirea spre cer. Lupta corp la corp dintre 
el şi Dumnezeu continua. Aşa fusese mereu, din cea mai 
fragedă pruncie. 

De ce nu putea Dumnezeu să-l lase pur şi simplu în pace? 

Alungă acest gând, deschise computerul şi căută 
numărul de la urgenţe al Rigshospital. 

Curând discuta cu o secretară foarte hotărâtă, dar care 
nu îi putea spune prea multe. 

Ştia doar că ambele femei se aflau la terapie intensivă. 

O clipă rămase la telefon și se uită la foile pe care îşi 
notase: 

Terapie intensivă. ATI 4131 

Telefon: 35 454 131 

Trei informații scurte. Pentru unii, însemnau moartea, 
pentru el, viața. Situaţia putea fi rezumată atât de simplu. 
lar ochii de acolo, din atotputernicul cer, puteau să-l 
privească oricât de severi voiau. 

Intră pe pagina de internet a Rigshospital şi navigă până 
ajunse la terapie intensivă. 

Pagina era uşor de folosit, la fel de ordonată precum 
însăşi clinica. Selectă Informaţii practice, apoi Informaţii 
pentru aparținători.pdf, şi deja avea informaţiile de care 
avea nevoie. 

Parcurse paginile. 

Schimbare de tură 15.30-16.30, scria acolo. Acesta era 
intervalul în care trebuia să acționeze. Atunci când agitația 
era mai mare. 

Printre aceste informaţii deosebit de cuprinzătoare 
scria că vizitele aparținătorilor erau o mare consolare şi 
o susținere importantă pentru pacienți. El zâmbi. Aşadar 
era de acum înainte un aparținător. Avea să cumpere un 
buchet de flori, asta era întotdeauna reconfortant. Și va 
avea expresia potrivită pe chip, o expresie deosebit de 
îngrijorată. 

Citi mai departe. Era tot mai bine! Acolo scria că 
membrii familiei sau prietenii apropiaţi erau bine-veniți în 
secţie zi sau noapte! 

Rămase pe gânduri. Atunci era mai bine să se dea drept 
un prieten bun, asta era mai greu de verificat. Un prieten 

apropiat al lui Rachel. Un membru al comunității. Va folosi 
un accent din Jutlanda Centrală, ceea ce va justifica de ce 
rămânea atât de mult. Venea de foarte departe. 

Toate astea și mai multe erau trecute în indicaţiile 
pentru vizitatori. 

Trebuia să aştepţi în camera pentru aparținători, unde 
puteai să îți faci ceai sau cafea. Existau câteva imagini 
drăguţe cu încăperea şi descrieri exacte ale aparaturii şi 
instalaţiilor de monitorizare folosite acolo. 

Se uită la fotografiile instrumentelor de monitorizare. 
Era conştient că trebuia să omoare repede şi să dispară şi 
mai repede. În momentul în care murea un pacient, toate 
instrumentele dădeau alarma. Personalul din camera de 
monitorizare avea să afle imediat. Cât ai clipi, veneau în 
încăpere. Câteva secunde mai târziu, începeau manevrele 
de resuscitare. Doar erau profesioniști. 

Aşadar, trebuia nu doar să ucidă repede, ci şi în aşa fel 
încât o resuscitare să nu fie posibilă. Și, mai ales, fără să 
existe bănuieli cu privire la cauza morții. 

Avu nevoie de o jumătate de oră în fața oglinzii. Îşi trasă 
riduri pe frunte, îşi puse o perucă nouă, modifică zona 
ochilor. 

Studie mulțumit rezultatul. Era un bărbat profund 
îngrijorat. Mai în vârstă, cu ochelari, păr cărunt şi piele cu 
aspect bolnăvicios. Destul de departe de realitate. 

Deschise uşa cu oglindă a dulapului cu medicamente, 
trase un sertar și luă patru ambalaje de plastic. Nu erau 
singurele aflate acolo. 

Seringi obişnuite, pe care ţi le puteai procura fără rețetă 
de la farmacie. Pe care le foloseau zilnic mii de dependenți 
de droguri - cu binecuvântarea societății. 

Nici nu avea nevoie de altceva. 

Trebuia doar să umple seringa cu aer, să o înfigă într-o 
arteră şi să apese. Moartea survenea destul de repede. Avea 
să se furişeze dintr-o cameră în cealaltă şi, înainte de a se 
declanşa alarma, avea să le lichideze. 

Era doar o chestiune de coordonare. 


Căută secția 4 131. De îndată ce cunoşteai numărul 
secției, ştiai pe ce coridor să o iei, la ce etaj să te duci şi 
ce departament să cauţi, cel puțin așa scria în informațiile 
oficiale ale spitalului. 

Intrarea 4, etajul 13, sector 1. Acolo ar fi trebuit să 
ajungă, dar liftul mergea până la etajul şapte. 

Se uită la ceas. În curând se schimba tura, nu mai avea 
timp de pierdut. 

Depăși doi pacienţi în cârje care şchiopătau pe acolo, 
încurcând lumea, şi se apropie de biroul de informaţii de 
la intrare. Bărbatul din spatele sticlei avusese probabil mai 
înainte un job mai bun, dar răspunse prietenos şi eficient. 

- Nu, trebuie să priviţi altfel harta. Aceasta este intrarea 
41, etajul 3, sectorul 1. Mergeţi la intrarea 3 şi de acolo luaţi 
liftul. 

Arătă în direcția respectivă şi mai împinse pentru 
orice eventualitate un bilet prin ferestruică, pe care trecu 
numărul cu pixul. Pacientul se află în secția... scria acolo 
tipărit şi apoi urma numărul. 

La fix! Ce ghid perfect spre locul faptei! 

Urcă la etajul trei şi văzu imediat plăcuța: Terapie inten- 
sivă, secția 4131. O uşă dublă cu perdele albe ducea spre 
secție. Arată ca o firmă de pompe funebre, se gândi el şi 
zâmbi. Păi, într-un fel, asta şi era. 

Dacă agitația dinăuntru era aceeaşi ca pe coridor, unde 
nu se vedea picior de om şi fiecare pas răsuna, era perfect 
pentru el. 

Deschise uşa batantă. 

Secția nu era mare, dar părea să fie, iar energia de 
dinăuntru îl luă puţin prin surprindere. Se așteptase mai 
degrabă la concentrare şi linişte, dar nu era aşa, cel puțin 
nu în acel moment. Dar asta avea probabil legătură cu 
schimbul de ture. 

Poate că momentul nu era atât de potrivit pe cât crezuse. 

În drum spre recepţie văzu două săli de așteptare 
pentru vizitatori ale căror uşi erau deschise. Tejgheaua era 
puternic colorată și nu treceai foarte uşor de ea. 

Angajata îi făcu semn din cap, trebuia mai întâi să facă 
ordine în hârtii. 

În timpul acesta, se uită în jur. 

Pretutindeni alergau doctori şi asistente. Unii erau 
ocupați în camerele bolnavilor, alții se aflau în încăperi mai 
mici, în fața computerelor, iar alții se deplasau pe coridor. 

- Am venit într-un moment nepotrivit? întrebă el în cel 
mai lătăreț accent iutlandez posibil. 

Ea aruncă o privire spre ceasul de la mână, apoi îl privi 
prietenos. 

- Poate doar un pic. Pe cine căutaţi? 

Acum afişă expresia îngrijorată pe care o exersase. 

- Sunt un prieten al lui Rachel Krogh. 

Ea îşi lăsă capul într-o parte. 

- Rachel? Nu avem nicio Rachel. Vă referiți la Lisa 
Krogh? 

Se uită pe ecran. 

- Lisa Karin Krogh scrie aici. 

Ce porcărie, iar i se întâmplase! Rachel era noul ei 
nume, doar ştia asta. 

- O, da, vă rog să mă scuzați. Lisa, desigur. Suntem în 
aceeaşi comunitate, ştiţi, iar acolo ne folosim numele luate 
din Biblie. La noi, Lisa se numeşte Rachel. 

Expresia secretarei se schimbă aproape imperceptibil. 
Nu îl credea? Sau avea o aversiune față de oamenii credin- 
cioşi? Avea să îi ceară imediat buletinul? 

- Da, o cunosc şi pe Isabel Jønsson, continuă el, înainte 
ca ea să apuce să întrebe ceva. Am înțeles de la colegii 
dumneavoastră de la urgenţe că au fost mutate aici. E 
adevărat? 

Ea încuviinţă şi zâmbi, mai reținut, dar zâmbi. 

- Da, sunt amândouă acolo. 

Arătă spre o încăpere şi zise numărul acesteia. 

Ambele în aceeaşi cameră! Mai bine nici că se putea! 

- Trebuie însă să aşteptaţi o clipă. Isabel va fi mutată 
într-o altă secție, doctorii şi asistentele tocmai o pregătesc. 
Plus că Isabel Jønsson are un vizitator, așa că va trebui să 
aşteptaţi până la plecarea lui. Niciodată nu permitem mai 
mult de un vizitator în încăpere. 

Arătă spre una dintre sălile de aşteptare aflate în apro- 
pierea intrării. 

- Dânsul se află acolo. Poate că îl cunoaşteţi. 

Ce naiba mai era şi asta? 

Se întoarse rapid spre sala de aşteptare. Da, acolo se afla 
un bărbat, aşezat cu brațele încrucișate. În uniformă de 
poliţist. Cu siguranţă era fratele lui Isabel. Aceiaşi pomeţi 
înalți, aceeaşi formă a feţei, același nas. Ce porcărie! 

Se uită plin de speranță la secretară. 

- Dar sper că lui Isabel îi merge mai bine? 

- Da, din câte ştiu. Altfel, probabil că nu ar fi mutată. 

Din câte ştiu, spusese ea. Sigur că ştia foarte exact. 
Doar că nu ştia când va avea loc mutarea, dar asta se putea 
petrece în orice clipă. 

La naiba! Și mai venise şi polițistul acela în vizită. 

- Dar pot vorbi cu Rachel? E conştientă? Scuze, cu Lisa, 
vreau să spun? 

Femeia din spatele tejghelei scutură din cap. 

- Nu, Lisa Krogh încă nu şi-a recăpătat cunoștința. 

- Dar Isabel e trează, nu? se interesă el încetişor. 

- Asta nu ştiu, întrebaţi-o pe asistenta aceea. 

Arătă spre o femeie blondă, care părea extrem de 
obosită şi trecea pe acolo cu un braț de dosare sub braţ. 
Apoi, secretara se întoarse spre alți vizitatori, care se apro- 
piaseră. Audienţa se terminase. 

- O, scuze. 

O opri pe asistentă, ridicând brațul. Mette Frigaard- 
Rasmussen scria pe plăcuţa ei cu nume. 

- Puteți să-mi spuneți dacă Isabel Jønsson e conștientă? 
Voi putea vorbi cu ea? 

Poate că Isabel nu era pacienta ei, poate nu era de 
serviciu, poate nu avea o zi bună sau poate că era, pur și 
simplu, epuizată. În orice caz, miji ochii şi răspunse din 
vârful buzelor: 

- Isabel Jønsson? Ăă.. da... 

Se opri şi privi o clipă în sus. 

- Ba da, e trează, dar a primit medicamente puternice 
şi are maxilarul rupt, de aceea nu vorbeşte foarte bine. De 
fapt, nu comunică prea bine, dar asta se va rezolva. 

Îi zâmbi, aparent cu ultimele puteri, iar el îi mulțumi şi 
o lăsă să-şi vadă de drum. 

Isabel nu comunica. De fapt, era o veste bună. Trebuia 
să profite de situaţie. 

Strânse din buze şi se strecură pe coridor. Cel mai bine 
era dacă după aceea, la plecare, lua liftul, dar pentru sigu- 
ranță, era bine să găsească şi alte căi de scăpare. 

Trecu de rezervele în care seaflau oameni foarte bolnavi 
şi unde doctorii şi asistentele lucrau calmi și decişi. În sala 
de monitorizare se aflau mai multe persoane în halate albe, 


SOMNUL RAŢIUNII 443 


care studiau concentrate monitoarele. Păreau a fi foarte 
pricepuți. 

Un infirmier trecu pe lângă el şi se miră, poate, ce făcea el 
acolo. Apoi îşi zâmbiră, iar el trecu mai departe fără a fi oprit. 

Pereţii erau colorați. Peste tot erau tablouri, chiar şi 
vitralii. Totul emana viață. Moartea nu era bine-venită aici. 

Fl înconjură un perete roşu şi constată că mai exista 
un coridor, paralel cu holul pe care tocmai venise. Acesta 
avea pe partea stângă numeroase încăperi mici, de lucru. 
În orice caz, lângă uşi erau montate plăcuţe cu nume şi 
titluri. Se uită la dreapta şi se aşteptă să ajungă din nou la 
recepție dacă urma acest drum, dar calea părea a fi blocată. 
Descoperi acolo încă un lift. Putea fi calea lui de scăpare. 

Observă halatul atârnat pe uşa unei încăperi în care 
se aflau aşternuturi şi diverse ustensile, aşezate pe rafturi. 
Probabil că trebuia dat la spălat, la fel ca și celelalte lucruri 
de acolo. 

Făcu un pas rapid în lateral, apucă halatul, îl puse pe 
braț şi aşteptă. Apoi, se îndreptă spre recepție. 

Pe drumul de întoarcere se întâlni cu același infirmier 
şi îl salută din cap, apoi verifică dacă seringile se aflau în 
buzunar. Sigur că erau acolo. 


Se aşeză pe o canapea albastră în sala de aşteptare mai 
mică, din față, fără ca polițistul aflat în încăparea mai 
mare din spate să ridice măcar capul. Fix cinci minute mai 
târziu, polițistul se ridică şi se duse la recepție. Doi doctori 
şi câțiva infirmieri tocmai părăsiseră încăperea în care se 
afla sora lui. În timpul acesta, apăruseră chipuri noi, care 
se duceau fiecare la posturile lor. 

Schimbul de tură era în toi. 

Polițistul îi făcu semn secretarei și ea încuviință. Da, 
fratele lui Isabel Jønsson putea să intre acum. 

Se uită în urma bărbatului și îl văzu intrând în rezervă. 
În curând avea să vină şi un infirmier cu o targă. Nu era 
neapărat cea mai bună premisă pentru planurile sale. 

Dacă starea lui Isabel era într-adevăr atât de stabilă 
încât putea fi mutată, trebuia să fie eliminată mai înainte. 

Mai târziu era posibil să nu se mai ivească această şansă. 

Trebuia să câştige timp. De aceea trebuia să-l dea cât 
mai repede afară pe frate, chiar dacă riscul şi gândul de a 
se apropia de bărbat îl speriau. Poate că Isabel îi povestise 
într-adevăr ceva. Trebuia, aşadar, să-şi acopere măcar fața 
când se apropia de bărbat. 

Aşteptă până când secretara începu să-şi strângă lucru- 
rile personale şi să lase locul alteia. 

Atunci, îşi îmbrăcă halatul. 

Era pregătit. 


Când intră în încăpere, nu reuși să le identifice imediat 
pe femei. Isabel trebuie că era cea de la fereastră, la patul 
căreia se afla polițistul. Acesta își ținea sora de mână şi 
vorbea cu ea. 

Înseamnă că Rachel era femeia din patul din față, cea 
cu învălmăşeala de tuburi care duceau spre măşti, sonde 
şi perfuzii. 

În spatele ei se înălța un perete format din aparate 
piuitoare şi clipitoare. Chipul îi era complet acoperit, la 
fel şi trupul. Sub cearșaf se puteau bănui răni profunde şi 
ireparabile. 

Se uită spre Isabel și fratele ei. 

- Ce s-a întâmplat, Isabel? tocmai întreba fratele. 

Atunci îşi făcu loc între panou şi patul lui Rachel şi se 
aplecă. 


SOMNUL RAŢIUNII 445 


- Îmi pare rău, dar nu mai puteți rămâne în încăpere, 
domnule Jønsson, zise el şi se aplecă peste Rachel ridicân- 
du-i o pleoapă de parcă i-ar fi cercetat pupilele. 

Părea că este într-o comă profundă. 

- Isabel va fi mutată acum. Poate doriți să aşteptaţi în 
cafenea? Vă vom informa unde am dus-o pe Isabel. Puteţi 
să reveniţi într-o jumătate de oră. 

Auzi cum bărbatul se ridica şi îşi lua rămas-bun de la 
sora sa. Înţelegea o comandă. 

Când polițistul se îndreptă spre uşă, îi făcu semn cu 
fața pe jumătate întoarsă. Apoi, rămase acolo un moment 
şi se uită la femeia din fața lui. Era improbabil ca ea să mai 
reprezinte vreodată o amenințare pentru el. 

Exact în acel moment Rachel deschise ochii. Se holbă 
direct la el, de parcă ar fi fost complet conştientă. Se 
holbă la el cu o privire goală, dar atât de intensă, încât 
cu greu reuşi să scape de ea. Apoi, ochii ei se închiseră la 
loc. Rămase încremenit, să vadă dacă se repeta, dar nu se 
întâmplă. Probabil fusese un fel de reflex. Ascultă piuitul 
instrumentelor. Pulsul îi crescuse cu siguranţă în ultimul 
minut. Se întoarse apoi spre Isabel, văzând cum coşul piep- 
tului i se ridica şi i se cobora tot mai rapid. Ştia, aşadar, că 
era acolo. Îi recunoscuse vocea. Dar avea să o ajute asta cu 
ceva? Maxilarul îi era fixat, iar ochii bandajaţi. Era conec- 
tată la tot soiul de perfuzii şi de instrumente de măsurat. 
Nu avea însă nicio sondă şi nici nu era legată la aparatul de 
ventilație. Aşadar, nu se mai afla în primejdie imediată de 
moarte. În curând avea să vorbească. 

Ce ironie, se gândi el, toate aceste semne pozitive o 
condamnă la moarte. Apoi se apropie, căutând o arteră pe 
brațul ei. 

Scoase o seringă din buzunar, puse acul, trase pistonul 
afară şi umplu seringa cu aer. 

- Ar fi trebuit să te mulțumeşti cu tot ce ţi-am 
oferit, Isabel, zise el şi constată că respirația şi pulsul i se 
acceleraseră. 

Văzu în fața ochilor personalul din sala de monitori- 
zare. Nu e bine, se gândi el. Se îndreptă spre cealaltă parte 
a patului şi aruncă la o parte perna care îi susținea brațul. 

- Calmează-te, Isabel, încercă el să o liniștească. Nu ți 
se întâmplă nimic. Am venit doar să îți spun că nu le voi 
face nimic copiilor. Mă ocup bine de ei. Când te însănăto- 
şeşti o să-ți dau un mesaj unde să-i găseşti. Crede-mă. Nu 
a fost vorba decât despre bani, doar nu sunt un criminal. 

Constată că ea încă mai respira iute, dar că pulsul i se 
mai calma. Foarte bine. 

Apoi, aruncă o privire spre instrumentele de la patul lui 
Rachel. Piuitul devenise continuu. Părea că inima i-a luat-o 
razna. 

Trebuia să se grăbească. 

Apucă braţul Isabelei, găsi o arteră pulsândă şi împinse 
acul înăuntru. Alunecă fără probleme. 

Isabel era atât de îmbuibată cu medicamente, încât nici 
măcar nu reacționă. 

Încercă să apese pistonul, dar nu funcționa. 

Înțepase lângă arteră. 

Scoase acul și îl înfipse din nou. De data asta, Isabel 
tresări violent. Acum ştia ce avea el de gând. Pulsul ei 
începu din nou să gonească. Apăsă, dar afurisitul de piston 
tot nu funcționa. La naiba! Trebuia să găsească altă venă. 

Apoi, uşa fu dată de perete. 

- Ce se petrece aici? strigă o asistentă. 

Privirea ei gonea de la instrumentele din spatele patului 
lui Rachel la străinul cu seringa. 

El băgă seringa în buzunar, sări în sus, şi înainte ca 
femeia să-şi dea seama ce se petrecea, o lovi în gât, trân- 
tind-o la podea, în pragul uşii deschise. 

- Ocupaţi-vă de ea, cred că a leşinat. Oboseala, îi strigă 
altei asistente care apăruse grăbită din camera de monitori- 
zare pentru a verifica instrumentele celor două femei. 

O secundă mai târziu, secția semăna cu un mușuroi de 
furnici agitate. În timp ce oamenii în alb soseau din toate 
direcţiile, el se retrase rapid în apropierea liftului. 

Ratase la mustață! Pentru a doua oară, câteva secunde 
deciseseră soarta lui Isabel. În favoarea ei! Doar zece 
secunde în plus şi ar fi nimerit o arteră. Zece secunde. Zece 
afurisite de secunde, care îi lipsiseră și care stricaseră tot! 

Se auzeau strigăte agitate când uşa batantă se închise în 
urma lui. În fața liftului se afla un bărbat slab, cu cearcăne 
întunecate sub ochi. Când văzu halatul, salută din cap. 
Acesta era efectul halatelor într-un spital. 

Apăsă pe butonul liftului şi se uită în acelaşi timp spre 
scara de urgenţă, când ușile ascensorului se deschiseră în 
fața lui. Când intră, salută din cap doi bărbați în halate şi 
câțiva vizitatori destul de trişti, care se aflau deja acolo. 
Apoi, se sprijini de perete, pentru ca nimeni să nu observe 
că nu purta ecuson. 

La parter, în fața ascensorului, fu cât pe-aici să se cioc- 
nească de fratele lui Isabel. Se pare că acesta nu ajunsese 
prea departe. 

Discuta cu alți doi bărbaţi, evident colegi de-ai lui. 
Poate cel mic şi tuciuriu nu era, dar danezul da. Păreau 
îngrijorați. 

Aşa se simţea, fir-ar să fie, şi el. 

Afară, privi în sus şi văzu un elicopter orbitând 
deasupra clădirii. Acesta aducea probabil următorul caz 
grav la urgenţe. 

Haide, se gândi el. Cu cât primeau mai multe cazuri, 
cu atât mai puţine resurse aveau să se ocupe de cei pe care 
acțiunile lui îi trimiseseră la spital. 

Scoase halatul abia când ajunse la umbra copacilor din 
marea parcare unde își lăsase maşina. 

Peruca zbură pe bancheta din spate. 

Nici nu coborâse bine cu Assad în pivniță, că şi remarcă 
modificările, iar acestea nu erau bune deloc. La căpătul 
scărilor se aflau cutii din carton şi tot soiul de troace. 
Numeroase părți din rafturile de metal erau sprijinite de 
perete, iar zornăitul de jos trăda că în ziua aceea aveau să 
mai fie răscolite multe lucruri. 

- Ce naiba se întâmplă aici? răcni el când ajunseră pe 
coridorul lor. 

Unde naiba era uşa spre peştera de azbest? Unde era 
peretele pe care îl ridicaseră? Erau cumva plăcile alea care 
se sprijineau de sistemul lor de îndosariere şi de copia 
mărită a scrisorii din sticlă? 

- Ce se petrece aici? strigă el, iar Rose scoase capul din 
biroul ei. 

Slavă Domnului, arăta ca de obicei. Păr negru, tuns 
scurt, machiaj alb pe față şi un strat gros de fard pe pleoape. 
Privirea foarte severă. Rose, în toată puterea cuvântului. 

- Au golit pivnița. Peretele le stătea în drum, comentă 
ea lapidar. 

Assad se gândi să o salute de bun venit. 

- Mă bucur să te văd, Rose. Arăţi... se opri să caute 
cuvântul potrivit, apoi zâmbi. Arăţi foarte bine ca tu însăți. 

Nu era chiar formularea pe care ar fi ales-o Carl. 

- Mulţumesc pentru trandafiri, zise ea. 

Sprâncenele ei trasate gros se ridicară un pic. Probabil 
că asta era un fel de efuziune sentimentală. 

Carl zâmbi uşor. 

- Mulţumesc. Ne-ai lipsit. Nu că nu ar fi funcționat cu 
Yrsa, se grăbi el să adauge, dar chiar şi aşa. 

Arătă spre coridor în jos. 

- Chestia cu peretele înseamnă că se întorc cei de la 
Oficiul Muncii, zise el. Ce naiba se întâmplă acolo? Zici că 
golesc pivnița. Ce vrei să spui cu asta? 

- Totul dispare. Cu excepția noastră. Arhiva, depo- 
zitul cu lucruri furate, departamentul de corespondență 
şi ajutorul pentru înmormântare. Ştii tu, are loc reforma 
poliției. Un pas înainte şi doi înapoi. 

Înseamnă că urmau să aibă al naibii de mult loc. 

Carl se întoarse spre ea. 

- Ce ai aflat pentru noi? Cine sunt cele două femei 
implicate în accident şi care e starea lor? 

Ea ridică din umeri. 

- Ah, asta. Nu am apucat să mă ocup, a trebuit să scap 
mai întâi de lucrurile Yrsei. Era urgent? 

Carl observă în treacăt cum Assad ridică în spate 
mâinile a apărare. Ai grijă, altminteri iarăşi pleacă, însemna 
gestul, iar Carl numără în sinea lui până la zece. 

A naibii femeie! Chiar îi nesocotise rugămintea? O luau 
de la capăt? 

- Te rog să mă scuzi, Rose, zise el, luptându-se cu sine 
însuşi. Pe viitor vom încerca să îţi adresăm cereri mai exacte. 
Vrei să fii acum atât de amabilă și să afli aceste informații? 

Căci da; e destul de urgent, şi avem nevoie de informaţii 
cât mai curând. 

Fl făcu un semn slab din cap în direcţia lui Assad, care 
ridică entuziasmat degetul mare al mâinii. 

Rose clătină din cap. Era evident că nu prea ştia cum să 
reacționeze. 

Deci aşa avea să fie. 

- Ah, în altă ordine de idei, în trei minute ai întâlnire 
la psiholog, Carl. Ai uitat? zise ea şi aruncă o privire spre 
ceasul de mână. Ba aș zice chiar că ar trebui să te cam 
grăbeşti. 

- Ce vrea să însemne asta? 

Fa îi întinse adresa. 

- Dacă alergi, s-ar putea chiar să reuşeşti să ajungi 
la timp. Trebuie să-ți transmit salutări din partea Monei 
Ibsen şi să-ți transmit că e mândră că faci asta. 

Asta chiar îl afectă. Nu mai avea de ales decât să se ducă. 


Anker Heegaards Gade se afla la doar două străzi 
distanță de sediul principal, dar tot era suficient de departe 
încât Carl să se simtă de parcă i-ar fi băgat cineva pe gât 
o pompă cu vacuum, care îi colapsa plămânii. Pe viitor, 
Mona va trebui să se abțină de la astfel de favoruri. 

- Ce bine că aţi ajuns, zise psihologul pe nume Kris. A 
fost greu de găsit adresa? 

Ce să răspundă la asta? Era la două străzi distanţă. 
Secţia externă a poliției Reichului, la care mai fusese deja 
de trei mii de ori. 

Dar ce căuta psihologul aici? 

- Lăsând gluma la o parte, Carl, ştiu că vă pricepeți să 
găsiți şi alte lucruri. Acum probabil vă întrebaţi ce treabă 
am eu aici. Ei bine, avem aici, la secția externă, multe 
persoane care au nevoie de un psiholog. Vă puteți închipui. 

Tipul era destul de ciudat. Îi citea gândurile sau ce? 

- N-am decât o jumătate de oră, zise Carl. Ne aflăm în 
mijlocul unei chestiuni destul de urgente. 

Nici măcar nu era o miniciună. 

- Da. 

Kris îşi notă asta în dosar. 

- Data viitoare aveţi grijă să fiți punctual, e în regulă? 
Scoase un dosar a cărui copiere durase cel puţin două ore. 

- Ştiţi ce e asta? Aţi fost informat? 

Carl scutură din cap, deși îşi putea închipui. 

- Văd că aveţi o bănuială. Sunt actele dumneavoastră 
şi documentele cazului în care dumneavoastră şi colegii 
dumneavoastră aţi fost împușcați în baraca din Amager. 
Trebuie să spun, în acest context, că dispun de informații 
pe care, din păcate, nu vi le pot dezvălui. 

- Ce vreți să spuneţi cu asta? 

- Am rapoarte atât de la Hardy Henningsen, cât şi de 
la Anker Høyer, cu care aţi cercetat împreună cazul. Din 
acestea reiese că dumneavoastră erați mai bine informat cu 
privire la procese decât erau ei doi. 

- Aha. Nu prea cred asta. De ce ar scrie aşa ceva? Am 
lucrat împreună la caz încă din prima zi. 

- Da, asta e una dintre chestiunile pe care le vom 
discuta în cursul sesiunilor noastre. Cred că în acest caz vă 
aflați într-un impas. Este ceva ce fie v-aţi alungat din minte, 
fie ceva ce nu vreți să spuneți. 

Carl scutură din cap. Ce naiba mai era asta? Se afla în 
boxa acuzaților sau ce? 

- Nu sunt în niciun impas, zise el şi se înroşi de furie. A 
fost un caz cât se poate de normal, lăsând la o parte faptul 
că s-a tras asupra noastră. Unde vreți să ajungeţi? 

- Aveţi idee de ce reacționați atât de violent la acest caz 
chiar şi după atâta vreme? 

- Probabil că aşa ați reacționa şi dumneavoastră dacă 
aproape că ați fi fost împușcat şi dacă doi dintre cei mai 
buni prieteni ai dumneavoastră nu ar fi avut atât noroc. 

- Vreţi să spuneți că Hardy şi Anker erau doi dintre cei 
mai buni prieteni ai dumneavoastră? 

- Erau prietenii, partenerii mei, da. Colegii mei buni. 

- Asta e altceva, aş zice. 

- Nu ştiu dacă dumneavoastră aveţi în sufragerie un 
prieten paralizat. Eu da. Şi tot nu mi-aţi zice că sunt un 
prieten bun? 

- Mă înțelegeți greşit. Sunt convins că sunteți un 
om foarte bun în numeroase privinţe. Şi cu siguranță vă 
mustră conştiinţa cu privire la Hardy, de asta vă dați atâta 
osteneală. Sunteţi sigur însă că pe vremea când lucraţi 
împreună era un parteneriat atât de bun pe cât îl înfățişați? 

- Desigur, așa cred. 

La naiba, individul era enervant! 

- Anker Høyer avea cocaină în sânge când i s-a făcut 
autopsia, ştiați asta? 

Carl se lăsă puţin pe spate în ceea ce voia să fie un 
fotoliu. Nu, asta nu ştia, cu siguranță. 

- Aţi luat şi dumneavoastră cocaină, Carl? 

Cumva, ochii aceia albaştri, care îl fixau, deveniseră 
mai reci. Când fusese Mona de față, Kris flirtase fățiș cu el. 
Clipit drăgălaş de fetiță din gene. Acum parcă l-ar fi supus 
unui interogatoriu de gradul trei. 

- Cocaină? Nu m-am atins niciodată de porcăria aia. 

Psihologul Kris ridică mâna. 

- OK, mergem în altă direcție. Aţi avut legături cu soția 
lui Hardy, înainte ca Hardy să se căsătorească cu ea? 

Ce mai însemna şi asta? Carl se uită la individul care 
şedea nemișcat ca o statuie şi aștepta. 


454 Jussi Adler-Olsen 


- Da, am avut, zise el apoi. Era prietenă cu o prietenă 
de-a mea. Așa s-au cunoscut ea şi Hardy. 

- Nu aţi avut relaţii sexuale? 

Carl zâmbi. Nu lăsase nimic deoparte. Cum putea să-l 
ajute asta în legătură cu apăsarea din piept era un mister 
pentru el. 

- Ezitaţi. Ce spuneţi? 

- Vă spun că asta e cea mai stranie formă de terapie pe 
care am văzut-o vreodată. Când folosiţi şuruburile pentru 
degete? Dar nu, în afară de câteva pupături nu a fost nimic 
între noi. 

- Pupături, cât de departe merg astea la dumneavoastră? 

- Ah, Kris, chiar dacă sunteți homosexual, vă puteți 
imagina un pic de explorare trupească heterosexuală, nu? 

- Aşadar, ați... 

- Nu, serios, Kris. Nu am chef să intru în detalii. În 
afară de câteva sărutări şi mângâieri nu s-a petrecut nimic 
între noi. E limpede? 

Fl îşi notă și asta. 

Apoi îşi aținti privirea albastră din nou asupra lui Carl. 

- Legat de cazul ciocanului pneumatic pentru cuie, din 
însemnările lui Hardy Henningsen reiese că e posibil să vă 
fi aflat în contact cu omul care v-a împușcat. E adevărat? 

- Nu, la naiba, nu e adevărat! Probabil că a înţeles el 
greşit. 

- OK. 

Kris îi aruncă o privire care trebuia să-i dea senzația de 
încredere. 

- Chestiunea e în felul următor, Carl: dacă te mănâncă 
fundul când te culci, dimineaţă la trezire îți put degetele. 

O, Sfinte Dumnezeule. Începea şi ăsta acum? 


- Fi, eşti vindecat? 

Roseera pe coridor când se întoarse. Zâmbea, dar poate 
că un pic prea tare. 

- Foarte amuzant, Rose. Dacă mă mai duc data viitoare 
acolo, poți să faci în timpul ăsta un curs de tact și maniere. 

- Ei, da. 

Ea era deja înapoi în tranșee. 

- Nu poți să te aştepţi să fiu şi prietenoasă, și corectă 
din punct de vedere politic dintr-odată! 

Prietenoasă? Să te ferească Cel de sus. 

- Ce ai aflat despre femei? 

Ea îi spuse nume, adresă, vârstă. Ambele în jur de patru- 
zeci de ani. Zero contact cu mediul infracțional. Oameni 
obişnuiţi. 

- N-am apucat să sun la secţia de terapie intensivă a 
Rigshospital. Mă ocup imediat. 

- Cui îi aparținea maşina implicată în accident? Am 
uitat să întreb. 

- N-ai citit raportul poliției? Maşina îi aparținea lui 
Isabel Jønsson, dar a condus cealaltă, Lisa Karin Krogh. 

- Da, asta ştiu. Plătesc impozit religios? 

- Chiar treci de la una la alta. 

- Ştii dacă o fac? 

Ea ridică din umeri. 

- Atunci află, Rose. Şi dacă nu o fac, atunci află dacă 
aparţin vreunei comunități religioase şi dacă da, căreia? 

- Da ce sunt eu? Reporter monden sau ce? 

Tocmai voia să se enerveze, dar fu întrerupt de urletele 
care veneau din direcția secției pentru corespondență. 

- Ce s-a întâmplat? strigă Assad. 

- N-am idee, răspunse Carl. 

Vedea doar că la capătul culoarului se afla un bărbat 
care ridicase unul dintre stâlpii unui raft din metal, ținân- 
du-l deasupra capului, şi cum un polițist în uniformă 

se năpustea de pe un coridor alăturat în direcția sa. 
Bărbatul lăsă stâlpul să cadă, iar polițistul se dădu înapoi, 
clătinându-se. 

În același moment, individul descoperi trioul 
Departamentului Special Q, se întoarse pe călcâie şi alergă 
direct spre ei. Rose se retrase, dar Assad rămase foarte 
liniştit lângă Carl şi aşteptă. 

- Nu ar fi trebuit să se ocupe de el paza de sus? întrebă 
Carl când omul urlă din nou ceva ininteligibil. 

Dar Assad nu răspunse. Se aplecă în față şi întinse 
brațele ca un luptător. Din păcate, asta nu avu asupra ataca- 
torului efectul scontat. Avea să regrete curând, căci, odată 
ajuns foarte aproape, ridică stâlpul ca să lovească, însă 
Assad sări spre el şi apucă arma cu ambele mâini. Efectul 
fu surprinzător. 

Braţele bărbatului se îndoiră din cot, astfel încât stâlpul 
basculă spre spate cu toată forța şi i se izbi de umeri. 
Trosnetul oaselor se auzi foarte clar. 

Pentru orice eventualitate, Assad hotări să contraatace 
şi lovi pachetul de muşchi cu vârful degetelor de la picior 
direct în burtă. Sunetele pe care le scoase individul nu se 
numărau, cu siguranță, printre cele pe care îți doreşti să 
le auzi foarte des. Carl nu asistase niciodată la prăbuşirea 
unui colos într-un timp atât de scurt. 

În timp ce omul se zvârcolea pe jos, cu clavicula ruptă, 
sosiră în goană mai mulți polițiști. 

Abia atunci observă Carl că de încheietura omului 
atârnau nişte cătuşe. 

- Tocmai intrasem în curtea patru, trebuie să ajungă 
sus, la judecătorul de instrucție, zise unul dintre poliţişti 
în timp ce îi puneau din nou cătușele. N-am idee cum s-a 
eliberat, dar cumva a sărit prin rampa de încărcare direct 
jos la secția de corespondență. 

- Ei, oricum nu ne-ar fi scăpat, zise unul dintre poliţişti. 

Carl îl cunoștea. Era un ţintaş excelent. 

Poliţiştii îl bătură pe Assad pe umăr. Faptul că le redi- 
recționase suspectul cu siguranță spre spital nu părea să-i 
deranjeze câtuși de puţin. 

- Cine e tipul? voi Carl să ştie. 

- Ăsta? După câte se pare, în ultimele paisprezece zile a 
ucis trei colectori sârbi. 

Abia atunci Carl văzu, pe degetul mic al omului, un inel 
îngropat adânc în carne. 

Carl îl căută cu privirea pe Assad, care nici acum nu 
părea foarte surprins. 

- Am văzut totul, se auzi o voce profundă din spatele 
lui Carl. 

Cei doi poliţişti îl cărară pe sârb înapoi de unde venise. 

Carl se întoarse. Era Valde, unul dintre polițiștii pensio- 
naţi care se ocupau de asociaţia de ajutor de înmormântare. 
Al doilea preşedinte al asociaţiei, din câte ştia Carl. 

- Ce naiba faci aici într-o zi de miercuri, Valde? Nu vă 
întâlniți de regulă marţea? 

Bărbatul râse şi îşi frecă barba. 

- Ba da, dar am fost ieri toți la Jannik, de ziua lui. Şapte- 
zeci, ştii tu. În cazuri din astea, mai renunțăm la tradiții. 

Se întoarse spre Assad. 

- Tot respectul, camarade. Tare mi-ar plăcea să mai 
văd o dată ce ai făcut adineauri. Unde ai învăţat astfel de 
şmecherii? 

Assad ridică din umeri. 

- Stimulare şi reacție. Nimic deosebit. 

Valde aprobă. 

- Haide în spate cu noi. Meriţi un pahar de Gammel 
Dansk. 

- Gammel? 

Assad era din nou nedumerit. 
- Assad nu bea şnaps, Valde, interveni Carl. Dar mie 
poți să-mi dai unul. 


Era adunată toată trupa. Mulţi foşti poliţişti de la rutieră, 
dar şi Jannik, care lucrase în departamentul tehnic şi unul 
dintre foştii şoferi ai preşedintelui de atunci al poliției. 

Sendvişuri, ţigări, cafea neagră şi Gammel Dansk. 
Pensionarii din sediul central nu o duceau rău. 

- Te ţii tare? îl întrebă unul pe Carl. 

Un om pe care îl întâlnise din când în când la sediul 
poliției din Glasdaxe. 

Carl încuviință. 

- Urâtă poveste asta cu Anker şi Hardy. În general, o 
poveste urâtă. Ai reuşit să rezolvi cazul? 

- Din păcate, nu. 

Se întoarse spre fereastră peste birouri. 

- Fericiţilor, aveţi ferestre. Ne-ar trebui şi nouă. 

Observă că toţi cinci se încruntară. 

- Ce e? 

- Îmi pare rău, Carl, dar toate încăperile din pivniţă au 
ferestre, răspunse unul. 

- Ale noastre nu, susținu Carl. 

Bătrânul mecanic se ridică în picioare. 

- Ei, eu lucrez aici de peste treizeci şi şapte de ani şi 
cunosc fiecare colțişor al clădirii. Arată-mi spațiile voastre, 
da? Oricum trebuie să plec. 

Era clar, nu avea să guste din şnaps. 

- Uite, zise Carl un minut mai târziu. 

Arătă spre peretele pe care se afla ecranul său plat. 

- Unde anume este fereastra? 

Mecanicul se sprijini uşor într-o parte. 

- Şi asta cum ai numi-o? 

Arătă direct spre perete. 

- Ăăă, perete? 

- Plăci de rigips, Carl Mørck. Le-au montat oamenii 
mei când am folosit încăperile de aici drept depozit pentru 
piese de schimb. Pe atunci, aici erau doar rafturi. Aici şi 
dincolo la dulcea ta secretară. Rafturile pe care le-au folosit 
mai târziu pentru căşti şi vizoarele poliției de intervenții şi 
care, între timp, sunt peste tot. 

Râse. 

- Nu eşti prea ager, Carl Mørck! Vrei să dau eu o gaură 
sau preferi să o faci tu? 

Era incredibil! 

- Şi dincolo? 

Arătă spre cutia de pantofi a lui Assad. 

- Aia de acolo? Carl, ăla nu e un birou, e o cameră 
pentru mături. Acolo evident că nu sunt ferestre. 

- OK, în acest caz cred că Rose şi cu mine putem renunța 
la lumina naturală. Poate mai târziu, după ce termină de 
curățat pivnița, va primi şi Assad în sfârşit un loc decent. 

Fostul mecanic scutură din cap şi râse încetişor ca 
pentru sine. 

- Ce se petrece de fapt aici? întrebă el când ieşiră din 
nou pe coridor. Ce naiba ați făcut? Arătă spre resturile 
peretelui despărțitor, care erau sprijinite pe toată lungimea 
coridorului. 

- Am ridicat peretele din pricina acestor ţevi. De pe ele 
se scutură azbest. Asta a constatat Inspecţia Muncii când a 
fost pe aici. 

- "Ţevile alea de acolo, zise mecanicul arătând spre tavan, 
le puteți demonta oricum. Conductele pentru termoficare 
se află în pivnița subterană. Cele de aici nu au nicio funcţie. 

Cu asta, se întoarse la Gammel Dansk şi la pensionari. 
Râsul său răsună în toată pivnița. 

Carl încă mai înjura când Rose intră în birou. Oare 
chiar făcuse treaba care i se dăduse? 

- Trăiesc amândouă, Carl. Una dintre ele, Lisa Karin 
Krogh, e în stare foarte gravă, dar cealaltă îşi va reveni, asta 
se ştie deja. 

EI încuviință. Ei bine, atunci va trebui să se ducă acolo 
şi să vorbească cu ea. 

- Cât despre preferinţele religioase: Isabel Jønsson este 
membră în Biserica Evanghelică Daneză, Lisa Krogh e 
membră a ceva ce se cheamă Biserica Maicii Domnului. 
Am vorbit cu vecinii ei din Dollerup. E probabil un fel 
de sectă, o asociaţie stranie. Sunt foarte retraşi. Potrivit 
vecinei, soțul Lisei Krogh a fost târât de ea în asociaţie. 
Şi-au luat şi nume noi. El îşi spune Joshua, iar ea Rachel. 

Carl trase adânc aer în piept. 

- Dar asta nu e tot, continuă Rose şi scutură din cap. 
Colegii noştri din Slagelse au descoperit la locul acciden- 
tului, în tufişuri, o geantă sport. Aceasta fusese aruncată 
din maşină. Şi ce credeți că era înăuntru? Un milion de 
coroane în bancnote uzate. 

- Am auzit tot, răsună vocea lui Assad direct în spatele 
lui Carl. Atotputernicule Allah! 

Atotputernicule Allah. Era exact ce gândea şi Carl. 

Rose îşi lăsă capul într-o parte. 

- În afară de asta, am aflat şi că soțul Lisei Krogh 
a murit luni seară în tren, între Slagelse şi Sorø. Cam în 
acelaşi moment în care soția sa avea accidentul. Se pare că 
a făcut infarct, potrivit autopsiei. 

- Fir-ar să fie de treabă! Carl lovi cu pumnul în masă. 

Totul suna ca o nebunie curată. Te lua cu fiori pe şira 
spinării, iar presimțţirile neplăcute păreau a nu se sfârşi. 

- Hai să vedem mai întâi cum îi merge lui Hardy, 
înainte să luăm liftul să urcăm la Isabel Jønsson. 

Carl luă însemnele poliției pe care le aveau mereu la ei 
şi le puse pe bord. O metodă excelentă de a descuraja taxa- 
torii atunci când parcai un pic mai neortodox. 

- Aş vrea să aştepţi afară, e în regulă? Vreau să-i pun 
câteva întrebări. 

Carl îl găsi pe Hardy într-o încăpere cu privelişte, cum 
se spune. Ferestre mari, vedere neîngrădită spre cer şi spre 
norii care își schimbau mereu forma. 

Îi mergea bine, susținea Hardy. Plămânii fuseseră elibe- 
raţi, iar investigaţiile aveau să se încheie în curând. 

- Doar că ei nu mă cred când spun că-mi pot mişca 
încheietura. 

Carl nu comentă. Hardy avea ideea asta fixă şi cu sigu- 
ranță nu era treaba lui să-l vindece de ea. 

- Am fost azi la un psiholog, Hardy. Nu la Mona, ci la 
un tip pe care-l cheamă Kris. Acesta mi-a povestit de un 
raport pe care nu mi l-ai arătat şi în care ai scris lucruri 
despre mine. Îți aminteşti? 

- Am scris doar că, în acest caz, ai fost mai bine 
informat decât Anker sau decât mine. 

- De ce ai scris asta? 

- Pentru că așa a fost. ÎI cunoşteai pe acest bătrân, 
Georg Madsen, pe care l-am găsit omorât. 

- Nu, nu îl cunoșteam. Nu îl cunoșteam pe Georg Madsen. 

- Ba da, îl cunoşteai. Îl interogaseși într-un alt caz, ca 
martor. Nu îmi mai amintesc în care, dar ai făcut-o. 

- Îţi aminteşti greşit, Hardy. 

Carl scutură din cap. 

- Ei, dar nu contează. Am venit pentru un alt caz aici. 
Voiam doar să văd cum te simţi. Assad îți transmite salu- 
tări, e şi el aici. 

Hardy ridică sprâncenele. 

- Înainte să pleci, Carl, trebuie să îmi promiţi ceva. 

- Ei, spune, bătrâne, şi apoi o să văd ce pot face. 

Hardy înghiţi de mai multe ori înainte să spună ce avea 
de spus. 

- Lasă-mă să mă întorc la tine acasă. Dacă nu faci asta, 
o să mor. 

Carl îl privi în ochi. Dacă exista un om care să-şi acce- 
lereze drumul spre ceruri din proprie voinţă, atunci Hardy 
era acela. 

- Cum să nu, Hardy, îi răspunse el. 

Vigga n-avea decât să-şi vadă de negustorul cu turban. 


Când așteptau în fața ascensorului numărul trei, ușile 
se deschiseră şi din lift ieşi unul dintre foştii docenți ai lui 
Carl de la şcoala de poliţie. 

- Karsten! strigă Carl şi îi întinse mâna. 

Dură câteva secunde până când celălalt îl recunoscu. 

- Carl Mørck! Ei, ai cam îmbătrânit! 

Carl zâmbi. Karsten Jønsson. Încă una dintre acele 
cariere promițătoare care sfârşiseră la poliţia rutieră. Încă 
un bărbat care ştia cum să reziste în sistem. 

Rămaseră o vreme acolo și vorbiră despre vremurile 
bune şi despre cât de greu devenise acum să fii polițist. 
Apoi, îşi dădură mâna la despărțire. 

Cumva, strângerea de mână a lui Karsten Jønsson 
transmise un sentiment încă înainte ca mintea să înre- 
gistreze cauza. Acel sentiment neliniştitor şi de nedefinit 
care excludea orice altceva din sistem. Mai întâi veni senti- 
mentul, apoi conştientizarea, care se aprinde încetişor. 

Apoi, brusc, îşi dădu seama. Evident. Se potrivea prea 
bine ca să fie o coincidență. Omul părea apăsat de ceva, se 

gândi Carl. Coborâse din liftul care duce la terapie inten- 
sivă. Se numea Jønsson. Sigur că se potrivește! se gândi el. 

- la spune, Karsten, eşti aici din cauza lui Isabel 
Jønsson? 

Fl încuviință. 

- Da. E sora mea mai mică. Ai vreo legătură cu asta? 

Scutură nedumerit din cap. 

- Nu lucrezi pentru Departamentul A? 

- Nu, nu mai lucrez acolo. Dar nu-ți face griji. Vreau 
doar să-i pun câteva întrebări. 

- S-ar putea să fie dificil. Maxilarul îi e fixat şi e îndopată 
cu medicamente. Am fost la ea şi nu a zis niciun cuvânt. 
Acum am fost dat afară, pentru că se pare că va fi mutată la 
o altă secție. Trebuie să aştept în cafenea o jumătate de oră. 

- OK, dar cred că tot va trebui să vorbim iute cu ea. Mă 
bucur că te-am întâlnit, Karsten. 

Un alt lift ajunse la parter, iar din el ieşi un bărbat în 
halat alb. 

Le aruncă o privire scurtă şi sumbră, apoi ei urcară cu 
liftul la etaj. 


Carl fusese deseori în secție. Acolo ajungeau oamenii 
care aveau neşansa de a da în drumul lor peste cine ştie ce 
idiot înarmat. O ultimă oprire pentru victimele infracțiu- 
nilor violente. 

Era clar: oamenii care lucrau acolo îşi cunoşteau 
meseria. Dacă era să meargă ceva prost, ăsta era locul unde 
Carl voia să ajungă mai degrabă. 

El şi Assad deschiseră ușa batantă și se treziră într-o 
agitaţie de personal sanitar. Era limpede că se confruntau 
cu o situaţie de criză. Evident, nu era momentul potrivit 
pentru ca ei să sosească aici. 

Carl îşi arătă legitimaţia la recepție şi îl prezentă pe 
Assad. 

- Am venit să-i punem câteva întrebări lui Isabel 
Jønsson. Mă tem că e foarte urgent. 

- Iar eu mă tem că în acest moment nu se poate face 
nimic în acest sens. Lisa Karin Krogh, care se afla în aceeaşi 
cameră cu Isabel, tocmai a murit, iar Isabel nu se simte nici 
ea foarte bine. În afară de asta, am avut un atac asupra 
unei asistente. Se prea poate să fi fost același bărbat care a 
încercat să le omoare pe cele două femei. Dar asta nu ştim 
încă, deoarece asistenta încă nu și-a recăpătat cunoștința. 

În timpul jumătăţii de oră petrecute în sala de aşteptare, 
agitația din secția de terapie intensivă nu se domoli. 

Până la urmă, Carl nu mai rezistă. 

- Îmi puteţi oferi câteva informaţii despre Lisa Karin 
Krogh, femeia care tocmai a murit? o întrebă pe secretară, 
arătându-i din nou legitimaţia. Am nevoie de numărul ei 
de acasă. 

O clipă mai târziu, ținea în mână un bilet cu informa- 
tiile cerute. Îşi scoase mobilul şi se îndreptă spre Assad, 
care îşi hâțâna picioarele aşezat pe o canapea. 

- Rămâi şi supraveghezi totul, OK? îi zise el lui Assad. 
Sunt afară, la lifturi. Cheamă-mă când putem intra în 
cameră, OK? 

Apoi, o sună pe Rose. 

- Aş avea nevoie de numele și CNP-urile tuturor 
persoanelor înregistrate la adresa Lisei Karin Krogh, da? Și 
încă ceva, Rose: te rog, imediat, da? 

Ea mormăi ceva, dar zise că avea să vadă ce putea face. 

Chemă liftul şi cobori la parter. 

În decursul anilor, trecuse de cel puţin cincizeci de ori 
pe lângă cafenea, fără să se oprească. Sendvişuri prea grase 

şi preţuri prea mari pentru salariul său de mizerie. De data 
asta, însă, nu avea de ales. Sigur că îi era foame, dar de data 
asta avea altceva de făcut. 

- Karsten Jønsson! strigă el și văzu cum bărbatul blond 
îşi lungeşte gâtul pentru a vedea de unde venea strigătul. 

Îl rugă pe coleg să-l însoţească şi îi povesti pe drum ce 
se petrecuse la etaj de când îl rugaseră să iasă. 

Jønsson se făcu alb la față. 

- O clipă, zise Carl când ajunseră la etajul trei şi îi sună 
telefonul. Intră tu, Karsten. Şi cheamă-mă dacă e ceva. 

Se lăsă pe vine, sprijinit de perete, îşi lipi telefonul de 
ureche şi puse agenda pe jos. 

- Dă-i drumul, Rose! Ce ai aflat? 

Ea îi dădu numărul de telefon, apoi îi oferi şapte nume 
şi CNP-urile respective. Tata, mama și cinci copii. Josef, 
optsprezece ani, Samuel, şaisprezece ani, Miriam, paispre- 
zece, Magdalena, doisprezece, şi Sarah, zece ani. Carl şi le 
notă. 

Mai era ceva ce dorea să ştie? 

El scutură din cap şi închise telefonul fără să-i mai 
răspundă. 

Informaţiile erau cât se poate de alarmante. 

Cinci copii care nu mai aveau nici mamă şi nici tată, şi 
dintre care doi se aflau probabil în primejdie de moarte. 
Era acelaşi tipar. Răpitorul dăduse lovitura la o familie cu 
mai mulți copii, care aparținea unei secte. Cu diferența că, 
de data asta, răpitorul nu mai avea niciun motiv să-i ierte 
pe copii. De ce ar face-o? 

Probabil că se confruntau, aşadar, cu o situație pe viață şi 
pe moarte, iar toate sistemele dealarmăale lui Carl intraseră 
în alertă. Dacă voiau să prevină şi alte crime şi distrugerea 
unei familii întregi, nu mai aveau timp de pierdut. 


SOMNUL RAŢIUNII 467 


Dar ce puteau face? Cu excepţia lui Rachel, care murise, 
şi a secretarei care vorbise cu criminalul, şi care se afla 
acum cu telefonul închis în drum spre casă, exista o singură 
persoană care îi putea ajuta, iar aceasta se afla undeva în 
spatele acestor uşi, oarbă şi mută şi într-o profundă stare 
de şoc. 

Ucigaşul fusese acolo. Asistenta care îl văzuse pe individ 
înainte de a fi atacată nu își recăpătase cunoștința încă. 
Situaţia era destul de lipsită de speranță. 

Se uită la agendă și formă numărul familiei, în Dollerup. 
În momente ca acestea ieșeau la iveală laturile urâte ale 
serviciului său. 

- Josef la telefon, anunţă o voce. 

Cel mai mare, slavă Domnului. 

- Bună ziua, Josef. Vorbeşti cu detectivul Carl Mørck 
de la Departamentul Special Q al poliției din Copenhaga. 
Eu... 

La capătul celălalt, băiatul închise. 

Carl se întrebă unde greşise. Probabil că nu ar fi trebuit 
să se prezinte aşa. În mod sigur fusese cineva de la poliţie 
la copii ca să-i informeze despre moartea tatălui. Desigur 
că se aflau în stare de şoc. 

Cum putea să comunice cu Josef? 

O sună pe Rose. 

- Rose, ia-ți geanta, suie-te iute într-un taxi şi vino la 
Rigshospital cât poţi de repede. 


- Da, zise doctorița. E un incident regretabil. Până ieri 
am avut aici un poliţist tot timpul, căci la noi sunt aduse 
victime ale războiului bandelor. Dacă ar fi fost astăzi aici, 
cu siguranță aşa ceva nu s-ar fi întâmplat, dar pe ultimii 
infractori violenți i-am trimis ieri-seară - trebuie să spun 
acum că din păcate - mai departe. 

Carl privi chipul doctoriţei, în timp ce o asculta. Nu 
avea nimic din politețea superficială care era atât de tipică 
acestei meserii, ci părea blândă şi inimoasă. 

- Sigur că înțelegem prea bine că poliția vrea să afle 
cât mai repede identitatea făptaşului. Și sigur că vrem 
să ajutăm, dar starea asistentei atacate este, din păcate, 
destul de gravă. De aceea, ca medici, trebuie să ne gândim 
la binele bolnavului. Se află în stare de şoc și este foarte 
posibil să aibă o vertrebră cervicală ruptă. O puteți inte- 
roga abia mâine-dimineață. Nu putem decât să sperăm că 
o vom găsi curând pe secretara care l-a văzut pe bărbat. 
Locuiește în Ishøj, aşa că în douăzeci de minute ar trebui 
să fie acasă, dacă a luat-o pe drumul direct. 

- Ca să nu pierdem vremea, am trimis deja un coleg 
să aştepte la locuinţa ei. Cum stăm însă cu Isabel Jønsson? 

Carl se uită întrebător la fratele ei. 

Acesta încuviinţă. Din partea lui, o puteau interoga. 

- Da. E evident răscolită. Respirația şi pulsul sunt în 
continuare instabile, dar suntem de părere că lui Isabel i-ar 
face bine contactul cu fratele ei. Consultaţia noastră se va 
termina în maxim zece minute, iar atunci veți putea intra 
la ea. 

Carl auzi cum se bălăngănea uşa de la intrare. Geanta 
lui Rose se agățase de una dintre perdele. 

Haisă mergem afară, le făcu el semn lui Rose şi lui Assad. 

- Ce vrei de la mine? întrebă Rose pe coridor. 

Emana supărare din cap până în picioare. Oare avea o 
problemă cu spitalele? 

- Am o sarcină dificilă pentru tine, zise Carl. 

- Ce? 

Ea părea gata să o ia la goană în orice clipă. 

- Aş vrea să suni un băiat. Trebuie să-l lămureşti că e 
absolut necesar să ne ajute şi anume imediat, altfel frații lui 

vor muri. Cel puţin, aşa cred. ÎI cheamă Josef şi are optspre- 
zece ani. Tatăl lui a murit alaltăieri, iar mama lui e aici, 
la terapie intensivă. Cu siguranţă despre asta l-a informat 
deja poliția din Viborg, dar mama lui tocmai a murit şi 
asta cu siguranţă nu ştie. Contravine tuturor regulilor de 
etică să îi transmitem această informație prin telefon, dar 
e foarte posibil să fie nevoie să facem asta. Tu trebuie să 
decizi, Rose. Trebuie să-ți răspundă la întrebări. Trebuie. 
Indiferent cum. 

Ea părea paralizată. Parcă tot dădea să protesteze, dar 
cuvintele i se împiedicau între teamă și înțelegerea situa- 
ției. Vedea la Carl cât de gravă era situația. 

- Şi de ce eu. De ce nu tu, sau Assad? 

Fl îi povesti că băiatul îi închisese telefonul. 

- Avem nevoie de o voce neutră. O voce frumoasă și 
blândă de femeie, ca a ta. 

Aproape că ar fi pufnit în râs dacă ar fi vorbit în alt 
moment așa despre vocea ei. Dar acum nu era nimic de 
râs. Trebuia să facă neapărat ce o ruga. Punct. 

O instrui cu privire la ce informaţii avea nevoie de la 
băiat şi îl rugă pe Assad să se retragă câțiva paşi cu el. 

Lui Rose îi tremurau mâinile, văzuse asta. Oare Yrsa 
s-ar fi descurcat mai bine? Cumva, se dovedea mereu că 
toți cei care păreau pe dinafară aspri şi duri aveau miezul 
cel mai moale. 

Observară cum Rose vorbea încet. Cum ridica prevă- 
zătoare mâna de parcă ar fi vrut să-l facă pe băiat să nu 
închidă. De mai multe ori strânse din buze și îşi îndreptă 
privirea spre tavan, ca să nu izbucnească şi ea în plâns. Nici 
măcar lui Carl nu-i venea uşor să se uite la Rose în acele 
momente. Tocmai îi povestise băiatului că viața lui şi cea 
a fraților săi nu aveau să mai fie niciodată ca înainte. Carl 
înțelegea foarte bine cu situația. 

Apoi, deschise gura şi ascultă concentrată, în timp ce îşi 
ştergea lacrimile de pe față cu dosul palmei. Respiră adânc. 
Îi puse întrebări şi îi lăsă băiatului de la celălalt capăt timp 
să răspundă. După câteva minute, îi făcu semn lui Carl să 
se apropie. 

Astupă difuzorul. 

- Nu vrea să-mi spună mie, doar ţie. E foarte răscolit, 
dar poți să-i pui întrebări. 

- V-aţi descurcat amândoi foarte bine, Rose. L-ai între- 
bat tot ce am discutat? 

- Da. 

- Aşadar, avem o descriere a persoanei și un nume? 

- Da. 

- Ceva care să ne conducă direct la el? 

Ea scutură din cap. 

Carl îşi duse mâna la frunte. 

- Atunci nu prea cred că mai am întrebări. Dă-i 
numărul tău de telefon şi roagă-l să te sune dacă îşi mai 
aminteşte ceva. 

Ea încuviinţă, iar Carl se retrase. 

- Nu prea avem date care să ne ajute, oftă el şi se sprijini 
de perete, iar timpul trece. 

- Îl vom găsi! 

Vocea lui Assad era războinică, deşi probabil că nutrea 
şi el aceleași temeri ca și Carl. Se temea că nu aveau să 
ajungă la timp la copii. 

- Am nevoie de un moment, zise Rose când încheie 
convorbirea. 

Rămase privind în gol de parcă tocmai ar fi descoperit 
latura urâtă a lumii şi acum nu mai voia să vadă nimic. 

Rămase așa destul de mult. Nu era deconectată de la 
realitate, avea ochii în lacrimi. Lui Carl i-ar fi plăcut să 
poată opri minutarul ceasului de pe perete. 

Apoi, ea înghiți de câteva ori. 

- OK, e în ordine. Aşadar, răpitorul are doi dintre fraţii 
lui Josef. Samuel are şaisprezece ani şi Magdalena doispre- 
zece. I-a răpit sâmbătă, iar părinții s-au ostenit să adune 
banii de răscumpărare. Isabel Jønsson se pare că voia să-i 
ajute, dar Josef nu ştia din ce motiv, căci luni fusese pentru 
prima oară la ei. Mai multe nu ştia să spună, căci părinții 
nu le-au povestit alte amănunte. 

- Şi răpitorul? 

- Josef l-a descris ca fiind bărbatul din portretul-robot. 
Are peste patruzeci de ani și e poate mai înalt decât 
majoritatea bărbaților. Nu are un stil aparte de mers, nu 
şchioapătă. Josef crede că îşi vopseşte părul şi sprâncenele. 
Ah, da, şi la teologie se pricepe foarte bine. 

Se uită în gol. 

- Dacă dau vreodată de ticălosul ăsta... 

Expresia ei reprezenta încheierea propoziției. 

- Cine era acum cu copiii? 

- Cineva din comunitate. 

- Cum a primit Josef vestea? 

Ea ridică mâna şi o flutură în dreptul feței. Despre asta 
nu voia să vorbească. Cel puţin, nu acum. 

- A mai spus şi că bărbatul nu ştie să cânte, continuă ea 
şi buzele ei negre ca noaptea începură să tremure. 

- Josef l-a auzit cântând la întâlnirile comunității şi 
probabil că suna destul de prost. Și conduce o camionetă. 
Nu e pe motorină, am întrebat asta. Motorul nu suna ca un 
motor diesel, a zis el. O camionetă bleu-ciel, fără trăsături 
speciale. Nu ştia nici modelul și nici numărul de înmatri- 
culare. Nu e pasionat de mașini. 

- Asta a fost tot? 

- Răpitorul s-a prezentat drept Lars Sørensen, dar când 
Josef l-a strigat odată, nu a reacționat imediat la nume, de 
aceea nu crede că numele e adevărat. 

Carl îşi notă numele. 

- Şi cum e cu cicatricea? 

- Nu a observat-o. 

Ea strânse din nou buzele. 

- Aşadar, nu poate fi foarte vizibilă. 

- Altceva, nimic? 

Obosită, scutură din cap. 

- Mulţumesc, Rose. Pe mâine. Acum poți să te duci 
acasă. 

Rose încuviință, dar rămase în picioare. Mai avea nevoie 
de un pic de timp să se adune. 

Carl se întoarse spre Assad. 

- Mda, deci nu ne mai rămâne decât femeia din acea 
cameră. 


Intrară pe vârfuri în camera bolnavei. Karsten Jønsson 
tocmai vorbea cu Isabel, în timp ce o asistentă aranja ceva 
la încheietura femeii. Pe monitor se vedea că pulsul se 
stabilizase. Aşadar, femeia se liniştise. 

Privirea lui Carl se îndreptă spre al doilea pat. Doar un 
cearşaf alb şi, dedesubt, conturul unui corp. Nu mama a 
cinci copii, nu o femeie disperată. Doar o făptură fără viață, 
sub un cearşaf. O fracțiune de secundă într-o mașină, iar 
acum zăcea acolo. Nu mai rămăsese nimic. 

- Putem să ne apropiem? îl întrebă el pe Karsten Jønsson. 

Acesta încuviinţă. 

- Isabel vrea să ne vorbească, dar cum să o înţelegem? 
Nu putem folosi o tablă cu litere. O asistentă tocmai 
încearcă să-i elibereze mâna dreaptă din pansament. Isabel 

are însă ambele braţe şi mai multe degete fracturate, de 
aceea nu prea cred că va putea ţine un creion în mână. 

Carl se uită la femeia din pat. Până la bărbia care 
semăna cu a fratelui ei, nu se vedea cine ştie ce. Era într-o 
stare foarte gravă. 

- Bună ziua, Isabel. Numele meu e Carl Mørck, sunt 
vicecomisar de poliţie la sediul central din Copenhaga, 
Departamentul Special Q. Înţelegeţi ce vă spun? 

Isabel zise: 

- Mmmm, iar asistenta încuviință. 

- Vreau doar să vă informez pe scurt de ce sunt aici. 

Îi povesti despre scrisoarea din sticlă, despre celelalte 
răpiri şi despre bănuiala lor că actualul caz era similar. Toţi 
cei prezenți băgară de seamă că aparatele de monitorizare 
o luară razna la cuvintele lui. 

- Isabel, îmi pare rău că trebuie să vă necăjesc poves- 
tindu-vă asta în situația dumneavoastră, dar este deosebit 
de important. E adevărat că dumneavoastră şi Lisa Karin 
Krogh aţi fost implicate într-un caz similar celui despre 
care tocmai v-am povestit? 

Ea încuviință ușor din cap și mormăi ceva, dar trebui 
să repete de mai multe ori înainte ca fratele ei să se ridice 
Şi să zică: 

- Cred că spune că pe femeie o cheamă Rachel. 

- Aşa este, răspunse Carl, a preluat un alt nume pe care 
l-a primit când a intrat în comunitate. Ştim despre asta. 

Femeia grav rănită încuviință slab. 

- E corect că dumneavoastră şi Rachel ați încercat luni 
să-i salvaţi pe copiii lui Rachel, Magdalena şi Samuel, şi că 
accidentul a avut loc în acest timp? 

Văzură toți cum buzele femeii începură să tremure. Ea 
încuviință din nou slab. 

- Isabel, încercăm acum să vă punem un creion în 
mână. Fratele dumneavoastră o să vă ajute. 

Se uită cum asistenta se străduia, dar degetele nu voiau 
să asculte. 

Asistenta îi aruncă lui Carl o privire şi scutură din cap. 

- Atunci, o să fie greu, zise fratele ei. 

- Lăsaţi-mă pe mine să încerc, se auzi o voce din spate 
şi Assad făcu un pas înainte. 

- Mă scuzaţi! Când aveam zece ani, tatăl meu a început 
să sufere de afazie. Un cheag de sânge, şi țac! Toate cuvin- 
tele au dispărut! Eu eram singurul care îl înțelegeam. Până 
la moartea lui. 

Carl se încruntă. Deci nu cu tatăl lui vorbise Assad pe 
Skype deunăzi, de dimineaţă. 

Asistenta se ridică şi îi cedă locul lui Assad. 

- Mă scuzaţi, Isabel. Numele meu e Assad și vin din 
Siria. Sunt asistentul lui Carl Mørck și noi doi o să ne 
conversăm. Carl vorbeşte, iar eu sunt atent la gura dumnea- 
voastră. E în regulă? 

Reacţia fu o încuviințare neclară din cap. 

- Aţi văzut ce maşină a intrat în coliziune cu dumnea- 
voastră? întrebă Carl. Marcă şi culoare? Era nouă sau veche? 

Assad îşi apropie urechea de gura lui Isabel. Ochii lui 
reacționau vioi la fiecare sunet şuierat care îi ieşea femeii 
de pe buze. 

- Un Mercedes, tip mai vechi, închis la culoare, traduse 
Assad. 

- Vă amintiți numărul de înmatriculare, Isabel? întrebă 
Carl. 

- Plăcuța era murdară, era întuneric şi nu se vedea mai 
nimic, răspunse Assad după o vreme. Numărul se termina 
probabil cu 433, doar că Isabel nu e sigură cu privire la 
cifrele trei. Ar fi putut fi şi opturi, sau ambele. 

Carl se gândi: 433, 438, 483, 488. Doar patru combinaţii. 
Era destul de simplu. 

- Ai reţinut, Karsten? întrebă el. Un Mercedes închis 
la culoare, nu foarte nou, al cărui număr de înmatriculare 
se termină în 433, 438, 483 sau 488. Nu sună ca o sarcină 
pentru un comisar al poliţiei rutiere? 

Acesta încuviință. 

- Ba da, Carl. E ușor, la câte Mercedesuri cu aceste 
combinaţii sunt înregistrate. Dar nu ştim nimic despre 
culoare. Aceste maşini nici nu sunt foarte rare pe drumu- 
rile din Danemarca. Ar putea fi destul de multe cu aceste 
numere. 

Avea dreptate. Una era să limitezi numărul maşinilor, 
alta era să le verifici proprietarii. Nu aveau atâta timp la 
dispoziție. 

- Mai ştiţi şi altceva ce ne-ar putea ajuta, Isabel? Un 
nume sau altceva? 

Ea aprobă din nou. 

Mergea greu şi era evident obositor. Îl auziră de mai 
multe ori pe Assad şoptind că va trebui să repete pentru ca 
el să înțeleagă mai bine. 


Apoi, veniră numele, trei în total: Mads Christian Fog, 
Lars Sørensen şi Mikkel Laust. Împreună cu al patrulea - 
Freddy Brink - pe care îl cunoşteau din cazul lui Poul Holt, 
şi al cincilea - Birger Sloth - din cazul Flemming Emil 
Madsen, dădea un total de unsprezece nume și prenume 
de care trebuiau să țină cont. Asta nu era prea bine. 

- Cred că numele sunt toate false, zise Carl. Cu sigu- 
ranţă îl cheamă altfel. Cu numele nu ajungem prea departe. 

Assad asculta între timp în continuare tentativele de 
articulare ale lui Isabel. 

- Ea spune că unul dintre nume era pe carnetul de 
conduceere. Ştie şi unde locuieşte, spuse Assad. 

Carl se îndreptă de spate. 

- Are o adresă? 

- Da, şi încă un lucru, completă Assad după ce mai 
ascultă o vreme concentrat. Avea o camionetă albas- 
tru-deschis. Ştie numărul. 

Un minut mai târziu, numărul era notat. 

- Mă apuc de treabă. 

Karsten Jønsson se ridică şi ieşi. 

- Isabel spune că bărbatul are o adresă într-un sat din 
Seeland, continuă Assad şi se uită din nou la Isabel. Nu 
înțeleg însă cum se cheamă satul, Isabel. Se termină în lov 
sau în slev? 

Fl dădu din cap la răspunsul lui Isabel. 

Numele localităţii se termina în slev, dar Assad nu 
reuşea nicicum să înțeleagă prima parte. 

- Facem o pauză până când se întoarce Karsten, zise 
Carl în direcţia asistentei. 

Aceasta încuviință. O pauză era cât se putea de 
bine-venită. 

- Am avut impresia că Isabel trebuia mutată astăzi, 
spuse Carl. 

Asistenta încuviinţă. 

- Având în vedere circumstanţele, o să mai aşteptăm, 
probabil, câteva ceasuri. 

Se auzi o bătaie în ușă, iar o femeie intră în cameră. 

- Un telefon pentru Carl Mørck. E aici? 

Carl ridică un deget şi primi un telefon fără fir în mână. 

- Alo? zise el. 

- Bună ziua. Numele meu este Bettina Bjelke. M-aţi 
căutat, din câte am auzit. Sunt secretara de la secția ATI 
4131. Am fost de serviciu până la ora şaisprezece. 

Carl îi făcu semn lui Assad să vină să asculte. 

- Avem nevoie de descrierea bărbatului care a vizitat-o 
pe Isabel Jønsson în perioada schimbului de tură. Nu poli- 
țistul, celălalt. Puteţi să ne ajutați. 

Assad miji ochii în timp ce asculta. Când secretara 
termină şi convorbirea se încheie, se uitară unul la celălalt 
clătinând din cap. 

Descrierea bărbatului care o atacase pe Isabel Jønsson 
se potrivea perfect cu bărbatul care ieşise la parter din lift, 
când discutaseră cu Karsten Jønsson. 

Păr cărunt, cam în jur de cincizeci şi ceva de ani, piele 
cu aspect bolnăvicios, ochelari. Nu era deloc un bărbat de 
patruzeci şi ceva de ani, dinamic, cu păr des, aşa cum îl 
descrisese Josef. 

- Tipul era deghizat, concluzionă Assad. 

Carl fu de acord. Văzuseră portretul-robot de cel puţin 
o mie de ori şi, cu toate astea, nu îl recunoscuseră, în ciuda 
feţei sale late şi a sprâncenelor stufoase, aproape unite. 

- Aş putea să mă muşc de fund, gemu Assad lângă el. 

Asta era încă o expresie blândă. ÎI văzuseră! Probabil că 
li se atinseseră mânecile! Ar fi putut să salveze vieţile a doi 
copii! Dacă ar fi întins doar mâna şi l-ar fi înșfăcat... 

- Cred că Isabel mai are ceva de spus, anunţă asistenta. 
După asta cred că va trebui să ne oprim. Isabel e foarte 
obosită. 

Arătă spre aparatură, unde valorile afişate scăzuseră mult. 

Assad se duse pat şi îşi apropie urechea de gura lui Isabel. 

- Da, zise el după vreo două minute. Da, Isabel, mulțu- 
mesc, am înţeles. 

- Pe bancheta din spate a maşinii în care au avut acci- 
dentul se află haine ale răpitorului. Cu păr pe ele. Ce zici 
de asta, Carl? 

El nu spuse nimic. Poate că era important pe termen 
lung, dar acum nu avea nicio importanță. 

- Iar Isabel mai spune că răpitorul are la chei un breloc 
mic sub formă de bilă de bowling, pe care scrie numărul unu. 

Carl îşi împinse în față buza de jos. Bila de bowling! 
Aşadar, încă o avea. De cel puţin treisprezece ani circula cu 
bila de bowling la chei. Trebuie că însemna mult pentru el. 

- Am adresa! 

Karsten Jønsson se întorsese în cameră cu o agendă în 
mână. 

- Ferslev, la nord de Roskilde. 

Îi întinse lui Carl adresa. 

- Proprietarul se numeşte Mad Christian Fog, iar acesta 
este unul dintre numele pe care ni le-a dat Isabel. 

Carl sări în picioare. 

- Atunci, să pornim, zise el şi îi făcu semn lui Assad. 

- Ei, se auzi ezitantă vocea lui Karsten Jønsson. Nu 
trebuie să vă grăbiţi chiar aşa de tare. Tocmai am aflat de 
la pompierii din Skibby că proprietatea a ars în totalitate 
luni seară. 

A ars! Prin urmare, acest ticălos le era cu un pas înainte. 

Carl respiră cu greu. 

- Proprietatea de care vorbeşti se află cumva aproape 
de apă? Ştii asta? 

Jønsson îşi luă iPhone-ul din buzunar și introduse 
adresa în programul de navigare. Îi întinse lui Carl mobilul, 
arătând spre locul cu pricina. Nu, Ferslev se afla la mulți 
kilometri de apă. Acolo nu avea cum să fie căsuţa de la 
debarcader. Dar unde, atunci? 

- Assad, tot trebuie să mergem acolo. Poate întâlnim 
oameni care îl cunosc pe individ. 

Se întoarse spre Karsten Jønsson. 

- L-ai observat pe bărbatul care a ieşit din lift când ne 
aflam acolo şi discutam? Păr cărunt, ochelari. Era tipul care 
a atacat-o pe sora ta. 

Şocul lovi puternic. Jønsson abia reuși să reacționeze. 

- Nu! O, Doamne! Nu, nu l-am observat. Eşti sigur? 

- N-ai spus că ai fost rugat să ieşi, pentru că sora ta 
urma să fie mutată? El era. Sigur nu l-ai văzut? 

Jønsson scutură din cap, vizibil şocat. 

- Nu, îmi pare rău. S-a aplecat peste Rachel. Nu am 
bănuit nimic. Purta un halat. 

Se uitară toți la femeia de sub cearșaf. Ce coşmar! 

- Ei, Karsten, zise Carl şi îi întinse mâna. Aș fi vrut să 
ne fi reîntâlnit în alte condiții, dar a fost bine că ai fost aici. 

Îşi strânseră mâna. 

Apoi, lui Carl îi mai veni brusc o idee. 

- Oclipă, Assad şi Isabel. Încă o întrebare. Bărbatul are, 
se pare, o cicatrice destul de vizibilă. Știți unde anume o are? 

Se uită la asistenta aflată lângă pat, care scutură din cap. 
Isabel Jønsson dormea deja adânc. Răspunsul trebuia să 
mai aștepte. 

- Atunci, avem trei lucruri de făcut, zise Assad, când 
ieşiră din cameră. Trebuie să cercetăm toate locurile pe care 
le-a înconjurat Yrsa pe imaginile aeriene. Să ne gândim şi 
la ce a spus Klaes Thomasen. A doua e treaba cu bowlingul. 
Trebuie să trimitem portretul-robot peste tot unde se joacă 
bowling, plus la Ferslev, unde a ars, ca să întrebăm vecinii. 

Carl încuviință. Tocmai descoperise că Rose încă stătea 
sprijinită de perete, lângă ascensoare. Nu ajunsese prea 
departe. 

- Tot te mai afectează, Rose? întrebă el când se apropiară. 

Ea ridică din umeri. 

- A fost foarte greu să-i spun băiatului că mama lui s-a 
prăpădit, murmură ea. 

Plânsese, asta se vedea clar din pricina dârelor negre de 
dermatograf de pe obraji. 

- Ah, Rose, îmi pare rău. 

Assad o luă ușurel de braţ şi rămaseră așa o vreme până 
când Rose se trase înapoi, îşi şterse nasul cu mânecile ei 
lungi și se uită direct la Carl. 

- Îl prindem pe porcul ăsta, da? Nu mă duc acasă. 
Spune-mi ce pot să fac şi o să-i arăt eu ticălosului ăstuia! 

Acum ochii îi sclipeau. 

Rose se întorsese. 


Rose urma să contacteze centrele de bowling din 
Nordseeland. Trebuia să le trimită pe fax portretul-robot, 
dimpreună cu diversele nume care puteau fi puse în legătură 
cu criminalul. După ce o instrui bine pe Rose în privința 
acestei sarcini, Carl se îndreptă, împreună cu Assad, spre 
mașină. Introduseră localitatea Ferslev în navigatorul GPS. 

Programul de lucru se terminase între timp, dar ei nu 
erau funcționari care să se țină de orar sau să insiste asupra 
respectării lui. Cu atât mai puțin într-o zi ca asta. 

Când ajunseră la gospodăria arsă, soarele era pe cale să 
apună. Într-o jumătate de oră avea să fie întuneric. 

Incendiul trebuie că fusese uriaș. Din casă mai rămă- 
seseră doar fragmente ale pereţilor exteriori, lucru valabil 
şi în cazul hambarului. Pe o rază de treizeci, patruzeci de 
metri nu rămăsese nimic neatins de foc. Copacii se înălțau 
spre cer ca nişte totemuri şi chiar şi câmpurile din jurul 
clădirii, până spre proprietățile învecinate, erau negre. 

Prin urmare, nu era de mirare că veniseră maşini de 
pompieri atât din Lejre, cât şi din Roskilde, Skibby şi 
Frederikssund. S-ar fi putut ajunge la o adevărată catastrofă. 

Dădură două ture în jurul casei. Când Assad descoperi 
camioneta arsă între resturile zidurilor, exclamă că asta îi 
amintea de Orientul Apropiat. 

Carl nu mai văzuse niciodată aşa ceva. 

- Aici nu găsim nimic, Assad. Individul a șters toate 
urmele. Haide să mergem la următorul vecin şi să-l 
întrebăm despre Mads Christian Fog. 

Mobilul sună chiar în acel moment. Era Rose. 

- Vrei să afli ce am obţinut? întrebă ea. 

El nu apucă să răspundă. 

- Ballerup, Târnby, Glostrup, Gladsaxe, Nordvest, 
Rødovre, Hillerød, Valby, Axeltorv, das DGI-by din 
Copenhaga, Bryggen auf Amager, Stenløse Zentrum, 
Holbæk, Tåstrup, Frederikssund, Roskilde, Helsingør şi 
apoi şi Allerød, de unde vii tu. Acestea sunt centrele de 
bowling din regiunea unde trebuia să cercetez. Le-am 
trimis tuturor materialul prin fax şi în două minute voi 
începe să dau telefoane. Vă mai sun. Nicio grijă, voi fi cât 
se poate de eficientă şi îi voi interoga sever. 

Bieții oameni din centrele de bowling! 


Locuitorii gospodăriei învecinate, aflată la câteva sute 
de metri distanță, tocmai se aşezaseră la cină. Cartofi din 
plin, carne de porc şi alte bunătăţi, totul cu siguranță din 
producţia proprie. Oameni înalți, cu zâmbete lătărețe. Aici 
nu se ducea lipsă de nimic. 

- Mads Christian? Nu, serios, pe bătrânul ăla ciudat 
nu l-am mai văzut de ani întregi. Are o prietenă în Suedia, 
probabil că e acolo, zise stăpânul casei. 

Era genul căruia îi plăceau cămăşile în carouri. 

- Ei, din când în când îi mai auzeam camioneta aia 
urâtă, preciză stăpâna casei. Da, şi Mercedesul. Tipul a 

câştigat bani în Groenlanda, probabil că își permite. Ştiţi 
dumneavoastră. 

Femeia zâmbi. 

Neimpozabil, probabil că la asta se pricepea. 

Carl îşi sprijini coatele pe masa mare din lemn masiv. 
Dacă el şi Assad nu găseau în curând ceva de mâncare, 
vânătoarea lor avea să se sfârşească iute. Aroma fripturii 
de porc aproape că îl înnebunea şi îl tenta să dea buzna pe 
proprietatea altor oameni. 

- Bătrân ciudat, ziceți. Vorbim despre acelaşi bărbat? 
întrebă el în timp ce îi lăsa gura apă. Mads Christian Fog. După 
informaţiile noastre are cel mult patruzeci și cinci de ani. 

Soții izbucniră în râs. 

- Sigur că nu ştim dacă există un nepot sau vreo altă 
rudă, zise bărbatul, dar asta puteți afla în două minute folo- 
sind un computer, nu? 

Clătină din cap. 

- Se prea poate să-și fi închiriat casa. Asta am bănuit şi 
noi, nu-i așa, Mette? 

Femeia încuviinţă. 

- Da, pentru că am observat că mai întâi venea camio- 
neta, apoi imediat pleca Mercedesul. Apoi, multăvreme nu 
mai vedeam cele două maşini, înainte să apară Mercedesul 
şi să plece camioneta. 

Scutură din cap. 

- Dar Mads Christian Fog e prea bătrân pentru astfel 
de agitaţie, adăugă ea. 

- Îl căutăm pe acest bărbat, zise Assad şi le arătă 
portretul-robot. 

Soții se uitară la imagine fără cel mai mic semn de 
recunoaştere. 

Nu, acesta nu era Mads Christian. Omul acela avea în 
jur de optzeci de ani, susțineau ei, şi era un dezordonat. 
Acesta, în schimb, arăta aranjat şi dichisit. 

- OK. Și incendiul, l-aţi văzut? întrebă Carl. 

Ei zâmbiră. Se pare că locuitorii de la țară reacționau 
mai ciudat. 

- Dacă mă întrebaţi pe mine, zise bărbatul, incen- 
diul s-a văzut cu siguranță până la ro, ba chiar până la 
Nykøbing Seeland. 

- Aha. În seara aceea ați văzut pe cineva care să vină 
sau să plece de acolo? 

Fi scuturară din cap. 

- Nu, zise bărbatul. Eram deja în pat. Trebuie să 
ţineţi cont că la țară ne sculăm foarte devreme, nu ca în 
Copenhaga, unde oamenii se trezesc abia la şase. 


- Trebuie să oprim la o benzinărie, zise Carl când se 
aflau din nou lângă maşină. Sunt leşinat de foame. Tu nu? 

Assad ridică din umeri. 

- Nu. O să mănânc ce mi-am adus. 

Scoase din străfundurile buzunarelor sale două amba- 
laje cu aspect oriental. Judecând după imagini, înăuntru se 
aflau smochine și curmale. 

- Vrei şi tu? întrebă el. 

Carl făcu semn că da. Apoi se aşeză la volan și mestecă 
mulțumit. Chestiile alea erau chiar foarte bune. 

- Ce crezi că s-a întâmplat cu omul care a locuit aici? 
întrebă Assad și arătă spre locul incendiului. Nimic bun, 
dacă mă întrebi pe mine. 

Carl încuviințează şi înghiți. 

- Cred că va trebui să punem la lucru o sumedenie de 
oameni, răspunse el. Dacă vor căuta suficient de temeinic, 
vor găsi scheletul unui individ care acum ar fi avut în jur de 
optzeci de ani dacă ar mai fi trăit. 

Assad îşi propti picioarele pe bord. 

- Aşa zic şi eu. Şi acum? 

- Nu ştiu. Trebuie să-l sunăm pe Klaes Thomasen şi 
să-l întrebăm dacă a vorbit cu oamenii de la cluburile de 
iahting şi cu acel pădurar din Nordskoven. Apoi, l-am 
putea ruga pe Karsten Jønsson să afle dacă acel Mercedes 
închis la culoare a fost surprins vreodată de radar în această 
regiune, ca Isabel şi Rachel. 

Assad încuviință. 

- Poate avem noroc şi găsesc Mercedesul după număr. 

Carl porni motorul. Se îndoia că avea să fie atât de ușor. 

Atunci îi sună mobilul. Nu se putea să sune o jumă- 
tate de minut mai devreme? se întrebă el enervat şi scoase 
maşina din viteză. 

La telefon era Rose şi părea agitată. 

- Am vorbit cu toate centrele de bowling, dar nimeni 
nu-l cunoaşte pe bărbatul din portretul-robot. 

- La dracu! exclamă Carl. 

- Ce s-a întâmplat? se interesă Assad şi-şi luă picioarele 
de pe bord. 

- Da, dar asta nu e tot, Carl, continuă Rose. Evident că 
nici numele din listă nu le cunoştea nimeni, până la Lars 
Sørensen. Din ăştia sunt doi. 

- Bineînţeles. 

- Dar am vorbit cu un tip deştept din Roskilde. Era 
proaspăt angajat şi a întrebat câțiva jucători care erau 
adunați acolo la o partidă. Au astă-seară un concurs. Tipul 
era de părere că desenul ar semăna cu mai mulți bărbați 
care vin pe acolo. În cele din urmă l-a surprins altceva. 

- Da, Rose? Ce anume? 

La naiba, nu putea să se grăbească un pic? 

- Mads Christian Fog, Lars Sørensen, Mikkel Laust, 
Freddy Brink şi Birger Sloth. Când a auzit numele a început 
să râdă. 

- Cum adică? 

- Ei bine, persoanele nu le cunoștea, dar echipa care 
joacă în seara asta conține un Lars, un Birger şi un Mikkel. 
Lars e chiar el. Și, cu nişte ani în urmă, a existat și un Freddy, 
care juca la alt centru de bowling, dar acesta a îmbătrânit. 
Nu aveau de oferit şi un Mads Christian, dar orişicât. Crezi 
că e o informaţie utilă? 

Carl puse jumătate de curmală pe bord. Deodată era cât 
se poate de treaz. Nu era pentru prima dată când un infractor 
îşi alegea nume din cercul de cunoştinţe. Imaginaţia nu era 
prea bogată - nume scrise invers, litere înlocuite, schimbate 
sau eliminate, ori nume şi prenume amestecate. Psihologii 
ar fi putut oferi cu siguranță motive mai profunde, însă Carl 
considera că era doar vorba de lipsă de idei. 

- Atunci am întrebat dacă știe pe cineva care are un 
breloc cu o bilă de bowling cu numărul unu şi a râs din 
nou. Se pare că în echipa lui toţi au un asemenea breloc. 
Joacă de mai mulți ani împreună în multe localități. 

Carl se holbă în farurile mașinii lor. Mai întâi, asemă- 
narea de nume, iar acum şi bilele de bowling. 

Se uită la navigator. Ce distanţă era până în Roskilde? 
Treizeci şi cinci de kilometri? 

- Ce zici, Carl? Crezi că am dat peste ceva? Mads 
Christian nu e printre ei. 

- Nu, Rose, dar acel nume provine din altă parte. Ştim 
acum cine este sau, mai bine zis, era Mads Christian. Şi da, 
la naiba. Sigur că sunt de părere că ai dat peste ceva. Dă-mi 
adresa acestui centru de bowling. 

Carl o auzi răsfoind, în timp ce el pornea navigatorul. 

- Da, îi răspunse el. Mulţumesc, Rose. Da, te sun mai 
târziu. 

Se întoarse spre Assad. 

- Københavnsvej 51 în Roskilde, zise el şi apăsă pedala 
de acceleraţie. Haide, Assad, introdu adresa. 

Gândeşte-te bine, îşi spunea mereu. Nu te pripi. Fă ce 
trebuie făcut. Nu face nimic ce ai putea să regreţi. 

Înaintă încet pe strada liniştită. Le făcu semn din cap 
oamenilor care îl salutau şi intră pe alee. Catastrofa apăsa 
greu pe umerii săi. Povestea din Rigshospital nu s-ar fi 
putut sfârşi mai prost de atât. 

Nu mai avea acoperire, ci se afla în câmp deschis, unde 
îl studiau păsările de pradă şi oricine îi putea vedea de 
departe mișcările. 

Aruncă o privire spre leagănul ale cărui sfori atârnau 
nemişcate. Nu trecuseră nici trei săptămâni de când îl 
aninase de creanga mesteacănului. Atunci, se gândise la 
vara care se apropia şi la cum ei doi aveau să-l dea în leagăn 
pe băiat. Totul se terminase acum. În groapa cu nisip se 
afla o lopăţică roşie. Când o ridică, simți cum tristețea 
amenința să-l copleşească. Un sentiment care ultima oară 
îl încercase în copilărie. 

Se aşeză pe o bancă din grădină şi închise pentru un 
moment ochii. Cu scurt timp în urmă, aici mirosea a tran- 
dafiri şi a femeie. 

I se păru că simte braţele copilului în jurul gâtului, respi- 
rația lui liniştită pe obraz, și îşi aminti de bucuria tăcută pe 
care o trăise în acele momente. 

Gata, ce era cu toate sentamentalismele astea idioate! se 
certă el şi scutură capul. Toate astea erau în trecut. La fel 
ca tot restul. 

Faptul că viața lui se desfăşurase în felul acesta se datora 
părinţilor săi. Părinților lui şi tatălui său vitreg, dar el se 
răzbunase de nenumărate ori. Lovise în oameni croiți din 
același aluat ca şi ei. De multe ori. Ce avea de regretat? 

Nu. Luptele cereau victime, iar cu victimele trebuie să 
înveţi să trăieşti. 

Aruncă lopăţica în iarbă şi se ridică. Acolo, afară, 
aşteptau femei noi. Benjamin avea să primească o mamă 
potrivită. Dacă îşi vindea toate lucrurile şi toate imobilele, 
suma ar fi fost suficientă pentru un trai liniştit undeva în 
lume, cel puţin până când îşi putea continua misiunea și 
avea să câştige din nou bani. 

Deocamdată trebuia însă să privească realitatea în ochi 
şi să acționeze în mod corespunzător. 

Isabel trăia şi avea să se refacă. Fratele ei era polițist 
şi îşi petrecea timpul pe la spital, din câte ştia. Asta era 
marea ameninţare. Îi cunoştea pe tipii de genul ăsta. Aveau 
o singură misiune: să-l găsească pe el. Dar nu aveau să 
reuşească. Urma să se asigure de asta. 

Şi asistenta pe care o lovise avea să-şi amintească de el. 
De acum va tresări de fiecare dată când va sta în fața unui 
străin a cărui privire nu va reuşi să o citească. Încrederea 
ei în oameni se ciobise. Dintre toți, ea cu siguranță nu avea 
să-l uite. Acelaşi lucru era valabil şi pentru secretară. Dar 
de ele două nu se temea. 

Până la urmă, ele habar n-aveau cum arăta de fapt. 

Se aşeză în fața oglinzii şi îşi privi chipul în timp ce se 
demachia. 

Avea să se descurce. Dacă era cineva care cunoştea tipa- 
rele percepției umane, atunci el era acela. Dacă aveai riduri 
pe față, şi dacă ele erau suficient de adânci, atunci oamenii 
îşi aminteau doar de acele riduri. Dacă privirea din spatele 
ochelarilor era suficient de penetrantă, atunci nu erai recu- 
noscut fără ochelari. 

Dacă aveai un neg urât în bărbie, acesta le sărea oame- 
nilor în ochi. Dacă îl îndepărtai, nu băga nimeni de seamă. 

Aşadar, unele lucruri erau potrivite pentru deghizări, 
altele nu. Dar un lucru era sigur: cea mai bună deghizare 
era cea în care arătai cât se putea de obişnuit, căci lucrurile 
banale, obişnuite erau cel mai adesea ignorate. La asta se 
pricepea foarte bine. Dacă puneai ridurile în locurile potri- 
vite, adăugai umbre în jurul ochilor, umblai la sprâncene, 
îți făceai cărarea pe cealaltă parte şi sugerai prin starea 
pielii și a părului o anumită vârstă şi stare de sănătate, te 
transformai într-un om cu totul nou. 

Astăzi se machiase ca domnul Nimeni. Aveau să-și 
amintească de vârsta lui, de dialect şi de ochelarii întu- 
necaţi, dar nu aveau să îşi mai amintească dacă avea buze 
pline sau subțiri, asta cu siguranță că nu. Sigur că le vor 
rămâne în memorie anumite trăsături ale feței, la fel ca şi 
întregul incident. Dar niciodată nu va fi de ajuns pentru a-l 
identifica. 

N-aveau decât să facă oricâte investigaţii voiau, nu 
aveau să găsească nimic folositor. Ferslev şi camioneta nu 
mai existau, şi curând avea să dispară şi el. Avea să iasă 
din scenă un bărbat obişnuit dintr-un cartier obişnuit din 
Roskilde, un bărbat cu o casă obişnuită din care existau un 
milion în această țară mică. 

În câteva zile, când Isabel va putea vorbi, vor afla, într-a- 
devăr, ce făcuse acest bărbat în toţi aceşti ani, dar nu vor şti 
cine era. Asta ştia doar el şi așa va şi rămâne. Vor discuta 
chestiunea în presă și televiziune. Vor fi avertizate poten- 
tiale victime şi, de aceea, o vreme va trebui să-şi întrerupă 
activitățile. Să ducă o viață cumpătată din ce a economisit 
şi să caute o nouă bază de pornire. 

Se uită prin casa lui frumoasă. Soţia lui o întreținuse 
bine și păstrase ordinea, iar pentru lucrările de amenajare 
cheltuiseră destul. Cu toate astea, momentul nu era potrivit 
pentru a vinde. Criza afectase mult prețurile, dar trebuia 
să vândă. Experienţa îl învățase asta. Atunci când trebuia 
să dispari, nu era de ajuns să distrugi doar câteva poduri 
în urma ta. Maşină nouă, bancă nouă, nume nou, adresă 
nouă, cerc nou de prieteni. Totul trebuia schimbat. Se şi 
putea face, important era ca oamenii din jur să primească 
o explicație plauzibilă pentru dispariția sa. Un job nou în 
străinătate, un salariu mai bun, o climă mai plăcută, toată 
lumea înțelegea asta. Și nimeni nu se mira. 

Pe scurt - fără acțiuni precipitate şi iraționale. 


Se aşeză în ușa deschisă, în fața teancului de cutii, şi strigă 
numele soției sale. După ce rămase acolo câteva minute fără 
să perceapă vreun semn de viață, se întoarse şi plecă. 

Fi, din fericire nu trebuia să mai facă el însuşi asta. Cine 
ucidea cu plăcere un animal de companie îndrăgit? 

Nu mai conta, trecuse. În fine. 

În acea seară, după turneul de bowling, avea să mute 
cadavrul în maşină şi să îl transporte la Vibehof. Trebuia să 
reziste. Femeia şi copiii trebuiau să dispară. 

În câteva săptămâni cadavrele aveau să se descompună 
şi rezervorul avea să fie curățat. 

Soacra lui urma să primească o scrisoare lacrimogenă de 
adio de la fiica ei. Din aceasta avea să reiasă că relația proastă 
dintre mamă şi fiică fusese cea care contribuise la decizia de 
a se muta în străinătate. După ce aveau să se vindece rănile, 
urma să primească un semn de viață de la ea. 

lar dacă soacra începea la un moment dat să cerce- 
teze sau să devină suspicioasă, avea să-i facă o vizită şi să 
o oblige să-şi scrie propria scrisoare de adio. Nu ar fi fost 
pentru prima dată când ar fi dat cuiva somnifere. 

Mai întâi trebuia să distrugă însă cutiile, să repare 
maşina şi să o vândă, și să scape de casă. Pe internet putea 
găsi o cabană confortabilă undeva în Filipine. Apoi, îl va lua 
pe Benjamin la el. Surorii lui va trebui să-i asigure pe viitor 
susținerea financiară. Apoi, va conduce o maşină veche 
până în Bulgaria şi o va lăsa acolo, undeva, pe o stradă. 

Biletele de avion, emise pe noul nume fals, nu vor 
perminte nicio conexiune cu vechea sa identitate. Nu, un 
băiețel împreună cu tatăl lui, într-o călătorie de la Sofia la 
Manila, nu vor sări nimănui în ochi. În cealaltă direcție ar 
fi fost problematic. 

Paisprezece ore de zbor. Acolo se afla viitorul. 


Intră pe coridor şi îşi luă geanta de bowling din dulap. 
Echipamentul care se afla înăuntru îi.asigurase victorii şi 
triumfuri. Succesele nu lipsiseră în ultimii ani. Acesta era 
un aspect al vieții sale actuale care avea să îi lipsească în 
Filipine. 

Totuşi nu dădea doi bani pe niciunul dintre colegii 
de echipă. Toţi erau firi blânde, fără excepție. Doi dintre 
ei erau chiar niște idioţi pe care i-ar fi înlocuit cu plăcere. 
Nume obişnuite, aspect banal, totul mediocru, doar că, în 
echipă, înaintaseră destul de mult în topurile de bowling. 

Sunetul pe care îl scoteau cele zece popice când erau dărâ- 
mate era sunetul succesului. Toţi şase simțeau asta. 

Acesta era secretul. 

Echipa intra pe pistă pentru a câştiga partida. 

De aceea participa de fiecare dată când era important. 
De aceea. Și, desigur, datorită lui Papst, prietenul său foarte 
folositor. 


- Salut, zise el la bar. Staţi aici? 

Era salutul lor. Îl întâmpinară zgomotoși, iar el dădu 
mâna cu toți cinci. 

- Ce beţi? întrebă el. 

Era întrebarea introductivă pentru fiecare nou venit. 

La fel ca şi ceilalți, atât de aproape înainte de începerea 
concursului, alegea apa minerală. Adversarii nu o făceau, 
iar asta era greşeala lor. 

Rămaseră câteva minute împreună și vorbiră despre 
punctele forte şi slăbiciunile echipei adverse, dar când 
discuţia se îndreptă spre întrebarea dacă vor câştiga campi- 
onatul regional de Înălțare, el le comunică vestea. 

- Mda, mă tem că până atunci va trebui să căutați un 
înlocuitor pentru mine. 

Ridică mâinile scuzându-se. 

- Îmi pare rău, băieți. 

Privirile acuzatoare pe care i le aruncară îi arătară că 
îl considerau un trădător. O vreme, nimeni nu mai zise 
nimic. 

Svend mesteca guma mai abitir ca de obicei. El şi Birger 
păreau de-a dreptul furioşi. Era de înţeles că erau supăraţi. 

Lars sparse tăcerea. 

- Asta nu sună bine, René. Ce s-a întâmplat? E ceva în 
neregulă cu soția? De obicei, ăsta e motivul. 

Primi din toate părțile susținere pentru această afirmaţie. 

- Nu. 

El îşi permise un mic zâmbet. 

- Nu, nu e din cauza ei. Nu, am fost promovat manager 
adjunct în Tripoli, Libia, într-o firmă pentru energie solară 
de tip nou. Dar nicio grijă, în cinci ani sunt înapoi, la 
terminarea contractului. Şi atunci o să aveți nevoie de mine 
în liga pensionarilor, nu? 

Nimeni nu râse, dar nici nu se aşteptase la asta. Comisese 
un sacrilegiu. Ceva mai rău nu i se putea întâmpla unei 
echipe înainte de un turneu, căci toate gândurile deran- 
jante făceau ca bila să alunece anapoda. 

El se scuză pentru momentul nepotrivit, dar ştia în 
sinea lui că lucrurile se petrecuseră foarte bine. 

Îl excluseseră deja din echipă. Aşa cum își dorea. 

Dar, da, ştia cu siguranță cum se simțeau acum. 
Bowlingul era evadarea lor din realitate. Pe niciunul dintre 
ei nu îl aştepta un post de manager în străinătate. După ce 
îşi marcase distanţa față de ei, se simțeau ca nişte șoareci în 
capcană. O păţise şi el de multe ori, dar asta fusese demult. 

Între timp, se transformase în pisică. 

De trei ori văzuse cum lumina dimineţii îşi croise drum 
printre cutiile din carton aflate cameră. Încă o dată nu avea 
să o mai vadă, asta îi era clar. 

Din când în când începea să plângă, dar acum nu mai 
putea să facă nici măcar asta. Nu mai avea putere. 

Când încerca să deschidă gura, buzele nu i se mai 
despărțeau, iar limba îi era lipită de cerul gurii. Cât trecuse 
de când mai avusese suficientă salivă încât să înghită? 

Gândul la moarte era eliberator. Să doarmă pentru 
totdeauna. Să nu mai simtă asemenea dureri. Să nu mai 
simtă niciodată această singurătate. 


- Lasă-l pe cel care se află în faţa morţii. Cel care ştie 
că în curând va veni clipa. Lasă-l pe cel asupra căruia clipa 
se aruncă, pe cel căruia totul îi dispare, lasă-l să vorbească 
despre viață, îşi citase tatăl odată, ironic, soțul ei. 

Soțul ei! El, care nu experimentase asta niciodată, cum 
îndrăznise să se îndoiască de aceste cuvinte? Poate că avea 
să moară în orice clipă, cel puțin așa simțea, dar măcar 
trăise. Da, o făcuse. 

Sau nu? 

Ea încercă să-şi amintească motivul, dar toate aminti- 
rile i se amestecau. Anii deveneau săptămâni, apăreau de 
cine ştie unde fragmente, sărea peste locuri şi timpuri şi 
combina cele mai imposibile constelații. 

Mintea îmi va muri prima, se gândi ea. Ştiu asta acum. 

Nu îşi mai simțea propria răsuflare. Respira atât de 
încet, încât nu mai simțea curentul de aer nici măcar în 
nări. Doar degetele mâinii libere îi mai tremurau. Degetele 
care scurmaseră o gaură în cutie şi simțiseră ceva metalic. 
O preocupa întrebarea despre ce ar putea să fie? Oare avea 
să afle vreodată? 

Degetele îi tremurară din nou, de parcă mișcările i-ar 
fi fost controlate de sfori ţinute direct de Dumnezeu. 
Tremurară şi se încordară uşor, ca niște aripi de fluture. 

Vrei ceva de la mine, Doamne? întrebă ea. Sunt oare 
acestea primele atingeri dintre noi, înainte să mă iei de tot 
la tine? 

Zâmbi în sinea ei. Niciodată nu fusese atât de aproape 
de Dumnezeu. De fapt, nu fusese niciodată atât de aproape 
de cineva. Nu simțea nici teamă şi nici singurătate. Doar 
oboseală. Aproape că nu mai simțea apăsarea cutiilor. Doar 
această oboseală. 

Dintr-odată, simți o durere în piept. O înțepătură 
apărută ca din senin şi atât de dureroasă, încât o făcu să 
deschidă ochii. Se lăsase întunericul. Așadar, ziua trecuse. 
Ultima mea zi, îi trecu ei prin minte o secundă mai târziu. 

Toţi muşchii din coșul pieptului se încordară în jurul 
inimii, iar ea se auzi gemând. Simţi cum degetele i se încor- 
dează într-un spasm şi cum îi înțepeneşte fața. 

O, Doamne, cât de tare o durea! O, Doamne, lasă-mă 
să mor în sfârșit! se rugă ea. Apoi, simți o durere străful- 
gerând-o, o durere mai puternică decât toate celelalte, iar 
apoi linişte. 

Preţ de câteva secunde fu convinsă că inima i se oprise. 
Aştepta să fie înghițită de întuneric pentru totdeauna. 
Atunci, deschise gura, într-o tentativă disperată de a-şi 
umple pentru ultima oară plămânii cu aer şi scânci, iar 
acest scâncet se instală într-un punct minuscul aflat adânc 
în interiorul ei, unde se ascundea ultimul rest al instinc- 
tului său de conservare. 

Simţi o venă pulsându-i în tâmple. O alta în coapsă. 
Corpulii era încă prea puternic pentru a renunța. Dumnezeu 
o mai încerca o vreme. 

Teama de următoarea sa mişcare o făcu să se roage. O 
rugă aprinsă, să nu o mai doară şi să se termine repede. 

Atunci, auzi cum soțul ei deschidea ușa şi o striga, dar 
vremurile în care ar fi putut formula un răspuns trecuseră 
de mult. La ce ar fi folosit? 

Simţi cum îi tresaltă din reflex degetul mijlociu şi 
cel arătător. Simţi cum pătrund în gaura din cutia aflată 
deasupra ei, şi cum vârful unghiei atingea acel ceva metalic. 
În continuare la fel de neted și de ireal. Până când un cârcel 
care îi cuprinse toate degetele o făcu să tremure şi să înțe- 
penească, şi să observe dintr-odată că în suprafața netedă 
şi rece exista o mică deschidere în formă de V. 

Se strădui să gândească rațional. Se strădui să separe 
lucrurile. Impulsurile nervoase ale intestinului care își 
încetase de mult activitatea de celulele care țipau după 
lichid, de pielea care îşi pierduse sensibilitatea - nimic din 
toate astea nu trebuia să-i strice imaginea pe care simţea că 
ar trebui să o înţeleagă. Imaginea unui mic obiect metalic, 
cu o deschidere în formă de V. 

Aţipi. Din nou acel nimic care îi umplea tot mai mult 
creierul. Acel pustiu care o cuprindea la intervale tot mai 
dese. 

Apoi, imaginile i se revărsară în minte. Tastele de pe 
telefonul mobil, sticla ceasului de mână, oglinda din 
dulapul cu farduri, totul apărea şi dispărea iarăşi. Toate 
lucrurile netede pe care le observase în viața ei se luptau 
pentru un loc de frunte în conştiinţa ei. Apoi, îşi aminti. 
Acel obiect pe care ea nu-l folosise niciodată, dar pe care, 
în copilăria ei, bărbaţii îl scoteau mândri din buzunar. Se 
pare că şi soțul ei avusese un astfel de obiect. Iar acum se 
afla chiar acolo, bricheta Ronson cu V-ul ei, pe fundul 
cutiei din carton unde fusese aruncată neglijent - poate 
doar în scopul de a fi acum descoperită de ea. Să fie acolo 
pentru a-i stimula gândurile, ba poate chiar şi pentru a fi 
soluția nouă şi rapidă a finalului vieţii ei. 

Important e să reuşesc să o scot! Important e să funcţi- 
oneze și ca degetele mele să mă asculte! Atunci întreaga sa 
avere ar dispărea odată cu mine. 

Undeva în sinea ei zâmbi. Gândul era, în mod straniu, 
înviorător! Dacă ardea totul, atunci măcar lăsa o urmă. Ar 
fi reuşit să-i planteze în viață un ciulin de care nu va reuşi 
niciodată să scape cu adevărat. Va pierde lucrurile pentru 
care comisese infracțiunile. 

Ce cădere! 

Fa își ținu răsuflarea, zgârie din nou cartonul şi constată 
pentru prima dată cât de tare putea fi. Reuşea să zgârie şi 
să desprindă doar bucăţi minuscule. Ca o viespe pe care 
o observase într-un colț al mesei din grădină. Îşi imagină 
cum praful de carton se prelinge pe lângă capul ei. Particule 
mici cât o gămălie de ac. Gaura trebuia să fie suficient de 
mare pentru ca bricheta să alunece afară şi, cu puţin noroc, 
să-i cadă în palmă. 


Când gaura ajunsese într-adevăr atât de mare încât 
bricheta putea fi mişcată milimetric, ea nu mai putu. 

Închise ochii şi îl văzu dinaintea ei pe Benjamin. Mai în 
vârstă decât acum, vorbind, alergând. Un băiat frumos, care 
alerga spre ea. Băiețos și glumeţ, cu mingea în mână. Ah, 
cât i-ar fi plăcut să trăiască să vadă asta. Prima lui propo- 
ziție. Prima sa zi de şcoală. Prima dată când s-ar fi uitat în 
ochii ei şi i-ar fi spus că e cea mai bună mamă din lume. 

Nu era sigură dacă aceste sentimente dăduseră naştere 
umezelii din colțul ochiului. În orice caz, ea exista. 
Sentimentele pentru Benjamin, fiul ei, care acum trebuia 
să trăiască fără ea. 

Benjamin va trăi împreună cu el. 

Nu! strigă totul în ea. Dar la ce îi folosea? 

Gândul revenea mereu, tot mai puternic. El avea să 
trăiască cu Benjamin. Avea să rămână acesta ultimul ei 
gând, înainte ca inima să i se oprească? 

Atunci, degetele i se mişcară din nou, iar unghia dege- 
tului mijlociu dădu de o bucăţică de hârtie de sub brichetă, 
iar ea o zgârie până i se rupse unghia. Rămăsese fără 
singurul ei instrument. Luptându-se să accepte această 
realitate, ațipi din nou. 


De jos, de pe stradă, se auzeau strigăte până la ea şi, în 
același timp, mobilul din buzunarul pantalonilor îi suna. 
Soneria era mult mai slabă. Bateria avea să i se termine în 
curând. Ştia ce însemna asta. 

Era vocea lui Kenneth. Poate că soțul ei mai era în casă. 
Poate că deschidea ușa. Poate Kenneth ştia că era ceva în 
neregulă. Poate... 

Degetele i se mişcară un pic. Era ce ea putea face. 

Uşa casei nu se deschise însă. Nu există nicio ceartă. În 
afară de telefonul care suna tot mai slab, nu se mai auzea 
nimic. În acel moment, bricheta alunecă încet din locul ei 
şi îi atinse mâna. 

Separecă era acum pe degetul ei mare. O mişcare greşită 
şi îi va aluneca şi va dispărea în întunericul de sub ea. 

Încercă să nu asculte strigătele lui Kenneth. Încercă 
să nu ia în seamă faptul că vibraţiile din buzunarul ei se 
atenuau. Se concentră doar pe degetul său arătător, care 
trebuia să aducă bricheta în poziția corectă. 

Când fu cât se poate de sigură că se afla în poziția 
corectă, îşi răsuci încheietura cât putu. Poate doar un 
centimetru, dar îi dădu un sentiment bun. Credea în ea 
însăşi acum şi nu mai simțea că degetul inelar şi cel mic 
erau complet amorţite. 

Apăsă cât de tare putu şi auzi fâsâitul slab al gazului care 
scăpa când se deschise clapeta brichetei. 

Dar cum avea să găsească vreodată puterea de a o 
aprinde? 

Se strădui să-şi canalizeze toată forța pe care o mai avea 
în ultima falangă a degetului mare. Un ultim act de voință 
care va arăta lumii cum își trăise ultimele ore şi cum murise. 

Apoi, apăsă. Nimic nu mai trăia în ea afară de falanga 
degetului mare, iar în fața ochilor ei scânteia apăru ca o 
stea căzătoare din întuneric, care aprinse gazul şi totul 
deveni limpede. 

Răsuci încheietura acel singur centimetru posibil 
spre cutie şi lăsă flacăra să lingă o clipă cartonul. Apoi, 
slăbi strânsoarea şi privi mica flacără albastră, văzu cum 
devenea galbenă și mai lată. Încet, ca o fâşie de lumină, îşi 
croi drum în sus, lăsând în urmă o dâră neagră de cenuşă. 
Ce tocmai arsese, acum se stingea. 

La scurt timp, flacăra slabă ajunse la marginea de sus a 
cutiei şi se stinse. Lăsă în urmă doar o dâră de jăratic roşu. 
Apoi, dispăru şi ea. 

Îl auzi pe Kenneth strigând şi ştiu că se terminase. 

Nu mai avea puterea să aprindă bricheta încă o dată. 


SOMNUL RAŢIUNII 499 


Închise ochii şi şi-l închipui pe Kenneth în faţa casei. Ce 
copii frumoşi, frați pentru Benjamin, i-ar fi putut dărui! Ce 
viață frumoasă! 

Ea inspiră mirosul de fum şi în minte îi apărură alte 
imagini. Excursiile cu cercetaşii la lac. Focurile de Sfântul 
loan împreună cu băieții mai mari. Aroma de la sărbă- 
toarea satului Vitrolles, unde făcea camping cu fratele şi 
părinţii ei. 

Mirosul deveni mai puternic. 

Ea deschise ochii şi văzu o flacără aurie, împletită cu 
lumini albăstrui deasupra cutiilor. 

În următorul moment, lumina flăcărilor apăru deasupra 
ei. 

Ardea. 

Auzise că, într-un incendiu, mureai de cele mai multe 
ori din cauza intoxicației cu fum. Așa ar fi vrut să sfârșească 
acum şi ea. I se părea o moarte milostivă și fără dureri. 

Dar ea zăcea pe jos, iar fumul urca spre tavan. Părea că 
flăcările aveau să o ajungă înaintea fumului. Avea să ardă 
de vie. 

Şi atunci o cuprinse frica. 

O frică supremă, finală. 

- Acolo! 

Assad arătă spre o clădire roşiatică, îmbrăcată în schele, 
aflată pe diagonală, de partea cealaltă a drumului, direct 
lângă Københavnsvej. Părea destul de dărăpănată. 

„ESTE DESCHIS - SCUZAŢI DEZORDINEA!“ anunța 
un banner atârnat deasupra uşii. Nu prea arăta ca o intrare. 

- Carl, coteşte la dreapta. Trebuie să mergem în pătrat, 
zise Assad. 

- În rond, îl corectă Carl. 

- Rond? 

- Ah, nu contează, Assad, aşa se zice. 

Parcară în parcarea abia luminată și aproape plină de 
lângă centrul pentru bowling. Acolo se aflau nu mai puțin 
de trei Mercedesuri de culoare închisă, dar niciunul nu 
avea urme de coliziune. 

Oare putea fi reparată o mașină atât de repede? se 
întrebă Carl. Se îndoia de asta. Apoi îşi aminti de arma de 
serviciu aflată în dulap, la sediu. Probabil că ar fi trebuit să 
o ia cu el, dar cine ar fi putut bănui de dimineaţă așa ceva? 
Ziua fusese lungă şi plină de evenimente neprevăzute. 

Ocoliră clădirea. În afară de un afiş cu bile uriaşe de 
bowling în spatele clădirii, nimic nu indica faptul că acolo 
era un centru de bowling. 

La fel se întâmplă când găsiră intrarea din spate şi se 
treziră dintr-odată într-o încăpere plină cu fişete din metal. 
Ar fi putut la fel de bine să fie compartimente de bagaje 
din oricare gară. În rest, pereţii erau goi, existau doar două 
uşi fără plăcuţe şi o scară vopsită în culorile naționale ale 
Suediei, care ducea în jos. Nicăieri nu se vedea vreun semn 
de viață sau vreo activitate. 

- Trebuie să coborâm în pivniță. Cel puţin, așa cred, 
opină Assad. 

Vă mulțumim pentru vizita dumneavoastră. Pe curând, 
în centrul de bowling Roskilde! Sport, distracţie, emoții, scria 
acolo pe uşă. 

Ultimele două cuvinte chiar făceau referire la bowling? 
Pentru Carl, bowlingul nu era un sport, nu-i plăcea arun- 
catul bilei şi nici pasionant nu i se părea. În mintea lui 
asocia bowlingul cu funduri ridicate în sus, bere proastă şi 
mâncare greu digerabilă. 

În cele din urmă descoperiră recepţia, unde găsiră un 
bărbat vorbind la telefon, încadrat de regulamentul casei, 
pungi de dulciuri și sfatul de a nu uita biletul de parcare. 

Carl se uită în jur. Barul era plin. Peste tot se aflau mici 
grupuri de oameni şi genţi de sport. Poate că așa e la turnee, 
se gândi el. O sumedenie de bărbați şi femei în pantaloni 
Jălâi şi tricouri cu logoul clubului lor. 

- Am dori să vorbim cu Lars Brande. Îl cunoaşteţi? îl 
întrebă Carl pe bărbatul din spatele recepției când acesta 
închise telefonul. 

Omul făcu semn spre unul dintre bărbaţii de la bar. 

- Cel cu ochelarii în păr. la vedeți ce se întâmplă dacă 
strigați Smoker. 

- Smoker? 

- Da, aşa îi spunem noi. 

Se apropiară şi băgară de seamă că pantofi şi hainele lor 
erau privite ciudat. 

- Lars Brande? Sau să vă spun direct Smoker? întrebă 
Carl şi întinse mâna. Numele meu e Carl Mørck şi sunt de 
la Departamentul Q, sediul poliției din Copenhaga. Putem 
sta un pic de vorbă? 

Lars Brande zâmbi şi îi scutură mâna. 

- Ah, da, uitasem complet de asta. Tocmai am aflat că 
unul dintre colegii noştri de echipă ne va părăsi în curând. 
Chiar înainte de campionatul regional. Numai asta îmi 
umbă acum prin cap. 

Îl bătu uşor pe cel de lângă el pe spate. Așadar, el era 
dezertorul. 

- Aceştia sunt colegii dumneavoastră de echipă? întrebă 
Carl, indicând către cei cinci bărbaţi. 

- Cea mai bună echipă din Roskilde, răspunse Lars şi 
ridică degetul mare în sus. 

Carl îi făcu un semn discret lui Assad. Trebuia să 
rămână acolo şi să-i supravegheze pe ceilalți, ca să nu se 
facă vreunul nevăzut. Nu puteau risca asta. 


Lars Brande era înalt, dar mai degrabă slab și aţos. 
Trăsăturile sale fine şi distinse te duceau cu gândul la o 
activitate intelectuală, poate chiar academică, de birou, în 
orice caz. Pielea sa tăbăcită de soare şi mâinile puternice şi 
muncite indicau însă o meserie fizică. O impresie generală 
cât se poate de derutantă. 

Se retraseră un moment lângă un perete şi se uitară la 
jucătorii de pe diversele piste. 

- Aţivorbit cu asistenta mea, Rose Knudsen, iniție Carl 
discuția. Am înțeles că v-a amuzat asocierea unor prenume 

şi întrebarea noastră cu privire la un breloc sub formă de 
bilă de bowling. Dar trebuie să ştiţi că nu e vorba de o baga- 
telă. Lucrăm la un caz foarte urgent şi extrem de serios, şi 
trebuie să vă informez că tot ce îmi spuneți va fi trecut în 
procesul-verbal. 

Deodată, bărbatul arăta de parcă toată treabă nu i s-ar fi 
părut în regulă. Ochelarii părură să îi alunece din păr. 

- Sunt bănuit de ceva? Pentru ce? Despre ce e vorba? 

Lars Brande părea prins cu ocaua mică. Foarte ciudat, 
se gândi Carl, căci el nu rostise până acum nimic cu privire 
la vreo bănuială. Dar de ce se arătase acest bărbat atât de 
vorbăreț față de Rose, dacă se ştia cu musca pe căciulă? Nu, 
n-avea sens. 

- Bănuit? Nu. Vreau doar să vă pun câteva întrebări. E 
în regulă? 

Tipul se uită la ceas. 

- De fapt, nu. Ne vine rândul în douăzeci de minute, 
ştiţi. Şi înainte de asta ne adunăm cu toţii. Nu poate să 
aştepte până mai târziu? Chiar dacă tare aş vrea să ştiu 
despre ce e vorba. 

- Îmi pare rău. Putem merge la masa juriului? 

Lars Brande se uită nedumerit la Carl, dar făcu semn 
că da. 

Juriul păru la fel de nedumerit, dar când Carl îşi 
prezentă legitimaţia, deveniră mai cooperanți. 

Când răsună vestea din difuzoare, tocmai treceau, pe 
drumul de întoarcere, pe lângă nişte mese. 

- Din raţiuni practice, trebuie să schimbăm puțin 
ordinea echipelor, rosti unul dintre membrii juriului şi 
numi echipa care urma să ia startul în continuare. 

Carl privi spre bar şi văzu cinci perechi de ochi care îl 
priveau serioşi şi uimiți. În spatele bărbaţilor stătea Assad, 
care îi pândea atent ca o hienă. 

Era unul dintre cei cinci, Carl era cât se poate de sigur. 
Câtă vreme bărbaţii rămâneau aici, copiii erau în siguranță. 
Dacă mai erau în viață, evident. 

- Îi cunoaşteţi bine pe jucători? Dacă am înţeles bine, 
sunteți căpitan de echipă. 

Lars Brande încuviință şi răspunse fără să-l privească 
pe Carl. 

- Jucam împreună încă dinainte să se deschidă centrul 
de aici. Dincolo, în Rødovre, dar aici e mai aproape pentru 
noi. Pe atunci erau alți doi în echipă, dar cum toți locuim 
în apropiere de Roskilde, am decis să continuăm aici. Și 
da, îi cunosc foarte bine. Mai ales pe Stiilper, cel care şade 
acolo. Cel cu ceasul de aur. Acela e fratele meu, Jonas. 

Carl avea impresia că omul părea puţin nervos. Ştia ceva? 

- Stiilper şi Smoker, simpatice porecle... Carl zâmbi 
politicos. 

Poate că această manevră de uşoară diversiune mai 
slăbea un pic presiunea sub care se afla bărbatul din fața 
lui. Trebuia să-l facă rapid pe om mai cooperant. 

Şi se pare că strategia funcționă. Lars Brande zâmbi uşor. 

- Da, pentru cei din afară poate. Dar Jonas și cu mine 
suntem apicultori, de aceea numele nu sunt totuși chiar 
atât de amuzante, răspunse el. Noi toţi avem porecle în 
echipă. Ştiţi cum e. 

Carl încuviință, deşi nu ştia. 

- Am observat că toți membrii echipei sunt destul de 
înalți. Sunteţi cumva înrudiți de aproape sau de departe? 

Atunci cu siguranţă s-ar acoperi reciproc. 

Lars Brande zâmbi din nou. 

- Nu, sigur că nu. Doar Jonas şi cu mine. Dar e adevărat 
că suntem mai înalți decât media. Cu brațe lungi poți să 
arunci mai bine. 

Acum râdea. Nu. 

- E pură întâmplare. Sincer să fiu, nu ne-am gândit 
niciodată la asta. 

- O să vă rog imediat să-mi daţi CNP-urile. Dar mai 
întâi aş vrea să vă întreb: ştiţi cumva dacă vreun membru 
al echipei ar avea ceva de ascuns? 

Brande părea şocat. Poate că abia acum îşi dădea seama 
că treaba era serioasă. 

Trase adânc aer în piept. 

- Nu ne cunoaștem chiar atât de bine, zise el ezitant şi 
prea puţin convingător. 

- Puteţi să-mi spuneți care dintre dumneavoastră 
conduce un Mercedes? 

EI scutură din cap. 

- Jonas şi cu mine sigur nu. Pe ceilalți trebuie să-i între- 
baţi direct. 

Acoperea pe cineva? 

- Doar trebuie să ştiţi în ce maşini vin ceilalți. Nu parti- 
cipați împreună la turnee? 

EI încuviință. 

- Ba da, dar de cele mai multe ori ne întâlnim aici. Unii 
îşi lasă lucrurile în dulapurile de sus, iar eu şi Jonas avem 
un Volkswagen care are şase locuri. Dacă împarţi costurile, 
iese mai ieftin. 

Răspunsurile păreau fireşti, dar bărbatul părea scuza 
personificată. 

- Colegii dumneavoastră de echipă, mi-i puteți arăta? 

Carl îşi retrase imediat întrebarea. 

- Nu, spuneți-mi mai întâi de unde aveţi brelocurile. E 
un model obişnuit pentru pasionaţii acestui sport? Poate fi 
cumpărat din centrele de bowling? 

EI scutură din cap. 

- Nu acestea. Pe ale noastre e gravat numărul unu 
pentru că suntem foarte buni. 

Zâmbi a scuză. 

- În mod normal nu scrie nimic pe bile, şi dacă da, cel 
mult numărul care indică mărimea ei. Dar niciodată cifra 
unu, pentru că nici măcar nu există bile de bowling atât 
de mici. Nu, pe astea le-a cumpărat unul dintre noi din 
Thailanda. 

Scoase cheile lui şi îi arătă lui Carl bila. Mică, întunecată 
şi tocită. Nimic deosebit, până la cifra unu gravată pe ea. 

- Noi şi câţiva din vechea echipă o au, continuă el. Cred 
că atunci a cumpărat zece. 

- Cine e el? 

- Svend. Cel cu sacoul albastru. Care mestecă gumă şi 
arată ca un vânzător de haine de bărbaţi. Ceea ce a şi fost 
o vreme. 

Carl îl studie pe bărbat. La fel ca și ceilalți, şedea la bar 
şi îl studia pe colegul lui care discuta cu polițistul. 

- OK, vă antrenați împreună, ca echipă? 

Dacă unul lipseşte mai mereu, ar putea fi important, se 
gândi el. 

- Da, eu şi Jonas cel puţin. Câteodată mai vin şi ceilalți. 
Dar o facem în general de plăcere. Pe vremuri ne antrenam 
împreună aproape întotdeauna, dar nu se mai întâmplă 
atât de des. 

Zâmbi din nou. 

- De regulă exersăm un pic chiar înainte de concur- 
suri. Poate că ar trebui să o facem din nou mai des. Dar 
ce contează? Dacă tot obţii într-o rundă peste două sute 
cincizeci, care e problema? 

- Are vreunul dintre voi o cicatrice vizibilă, ştiţi asta? 

Lars Brande ridică din umeri. 

Se părea că va trebui să-i verifice pe fiecare în parte. 

- Ce ziceți, putem să ne aşezăm acolo? întrebă Carl, 
arătând spre câteva mese acoperite cu pânză albă, evident 
un fel de restaurant. 

- Cu siguranţă. 

- Atunci o să mă aşez acolo. Dacă aţi fi atât de amabil să 
îl rugaţi pe fratele dumneavoastră să vină acolo? 

Jonas Brande părea consternat. Despre ce era vorba? Ce 
era atât de important încât modificase ordinea din concurs? 

Dar Carl nu se osteni să-l lămurească. 

- Unde eraţi astăzi după-amiază între orele 15.15 și 
15.45? Puteţi să dovediți cumva asta? 

Carl îi studie chipul. Masculin. În jur de patruzeci şi 
cinci de ani. Ar fi putut fi bărbatul din lift, pe care îl văzu- 
seră la spital? Cel din portretul-robot? 

Jonas Brande se aplecă uşor în față. 

- Între 15.15 şi 15.45? Nu cred că pot spune cu atâta 
precizie. i 

- Aha. Dar aveţi un ceas foarte frumos, Jonas. Nu vă 
uitaţi niciodată la el? 

În mod surprinzător, bărbatul izbucni în râs. 

- Sigur că da, doar că nu îl port când lucrez. Un ceas ca 
ăsta costă treizeci şi cinci de mii de coroane. L-am moştenit 
de la tatăl nostru. 

- Aşadar, în acel interval de timp aţi lucrat? 

- Evident. 

- Şi de ce nu ştiţi unde eraţi? 

- Ei bine, nu ştiu dacă eram în atelier şi reparam stupii 
sau dacă eram în hambar şi schimbam roata zimțată din 
malaxorul de miere. 

Se pare că nu el era cel inteligent dintre cei doi frați. Sau 
poate că era foarte inteligent? 

- Vindeţi mult și la negru? 

Punct ochit! La întrebarea asta nu se aştepta. Nu că pe 
Carl l-ar fi interesat. Asta era treaba altora. Pe el îl interesa 
să-și facă doar o impresie despre bărbatul aflat în fața sa. 

- Jonas, aveţi antecedente? Ştiţi că pot afla foarte uşor. 

Carl nu reuşi să plesnească din degete cum intenționa. 

Bărbatul scutură din cap. 

- Alţii din echipă? 

- De ce? 

- Există antecedente? 

Fl ezită. 

- Cred că Go Johnny, Acceleraţie şi Papa au ceva la dosar. 

Carl îşi dădu uşor capul pe spate. Ce nume de rahat! 

- Cine sunt ăştia? 

Jonas Brande își miji ochii când se uită la bărbaţii de la 
bar. 

- Birger Nielsen e cel cu chelia. Cântă la pian în baruri 
şi restaurante. De asta îi spunem Go Johnny. Cel de lângă 
el e Mikkel, mecanic de motociclete în Copenhaga. De 
aceea îi spunem Acceleraţie. Nu cred că au făcut cine ştie 
ce. La Birger a fost ceva cu producerea ilegală de şnaps, iar 
la Mikkel ceva cu mașini furate, pe care le-a vândut mai 
departe. Dar s-a întâmplat demult. De ce? 

- Şi cel de-al treilea pe care l-aţi numit? Papa îi spuneați, 
nu? Trebuie să fie Svend, cel cu sacoul albastru. 

- Da, el e catolic. La el nu ştiu exact, dar cred că a fost 
ceva în Thailanda. 

- Şi cine e ultimul din echipă? Cel care tocmai vorbeşte 
cu fratele dumneavoastră? E cel care pleacă, nu? 

- Da. René. Cel mai bun jucător al nostru. De aceea e 
şi mare păcat. René Henriksen, exact ca pe fostul apărător 
din echipa naţională de fotbal. De aceea îi spunem Trei. 

- Pentru că René Henriksen avea tricoul cu numărul 
trei? 

- Cel puţin la un moment dat. 

- Aveţi o legitimaţie, ceva unde e notat CNP-ul dum- 
neavoastră, Jonas? 

Ascultător, acesta scoase portmoneul din buzunar şi îi 
întinse lui Carl carnetul de conducere. 

Carl îşi notă numărul. 

- Ştiţi cumva dacă vreunul dintre dumneavoastră 
conduce un Mercedes? 

Fl ridică din umeri. 

- Nu. Ne întâlnim mereu... 

Carl îi făcu semn că nu mai contează. Nu avea timp de 
asta. 

- Vă mulțumesc, Jonas. Vă rog să-l trimiteţi pe René la 
mine, da? 


Se priviră din clipa în care el se ridică de la bar şi până 
când se așeză în faţa lui Carl. Un bărbat foarte atrăgător. 
Nu că ar fi însemnat ceva, dar era îngrijit şi avea o privire 
fermă. 

- René Henriksen, se prezentă el şi îşi ridică uşor panta- 
lonii de la genunchi înainte să se aşeze. Din câte am înțeles 
de la Lars Brande, investigați un caz. Nu că ar fi zis el ceva, 
dar e doar o părere de a mea. Are de a face cu Svend? 

Carl îl studie cu atenţie. Cu un pic de bunăvoință, putea 
fi foarte bine cel pe care îl căutau. Chipul era poate un pic 
prea îngust, dar era posibil ca în decursul anilor să mai fi 
slăbit. Părul tuns de curând. Tâmple înalte, dar asta se putea 
schimba cu o perucă. Carl simţi furnicături în tot corpul. 
Toate ridurile din jurul ochilor nu erau doar de expresie. 

- Svend? Vă referiți la Papa? zâmbi Carl, deşi nu îi 
ardea de aşa ceva. 

Tipul ridică sprâncenele. 

- De ce întrebaţi dacă are vreo legătură cu Svend? 

Aici, expresia omului se schimbă, dar nu afișă o mină 
justificativă, aşa cum te-ai fi așteptat, ci mai degrabă una 
ruşinată, de parcă şi-ar fi dat seama de lipsa lui de tact. 

- Ah, zise el, scuze, a fost greşeala mea. Nu ar fi trebuit 
să aduc vorba de Svend. Vreţi să o luăm de la început? 

- E în regulă. Părăsiţi echipa? Vă mutaţi? 

Din nou acea privire care îi dădea senzația că omul din 
faţa lui se simţea dezgolit. 

- Da, zise el. Mi-a fost oferit un job în Libia. Voi super- 
viza construcţia unei instalații solare uriaşe în deşert, care 
să producă electricitate într-o singură unitate centrală. O 
chestie revoluționară, poate că ați auzit de ea? 

- Sună palpitant. Cum se numeşte firma? 

- Ah, e aşa o poveste enervantă, zâmbi el. Deocamdată, 
numele se rezumă la numărul de înregistrare de la Registrul 
Comerțului al societății daneze pe acțiuni. Nu se pot hotări 
dacă numele să fie arab sau englez, dar pentru informarea 
dumneavoastră, societatea se cheamă 773 PB 55. 

Carl încuviință. 

- Câţi dintre colegi conduc un Mercedes, în afară de 
dumneavoastră? 

- Cine zice că am un Mercedes? 

Fl scutură din cap. 

- După ştiinţa mea, doar Svend are unul, dar de regulă 
vine pe jos aici. Nu stă departe. 

- De unde ştiţi că Svend are un Mercedes? Lars şi Jonas 
spuneau că mergeţi mereu cu Volkswagenul lor. 

- Aşa e, dar Svend şi cu mine ne întâlnim şi în parti- 
cular. Ar trebui să spun că ne întâlneam, căci în ultimii doi 
sau trei ani n-am mai fost pe la el. Înţelegeţi probabil de ce. 
De atunci şi până acum cu siguranță că nu şi-a schimbat 
mașina. Cel puţin, nu din câte ştiu eu. Pensionarii nu au 
chiar atât de mulți bani. 

- Ce vreți să spuneți cu „înțelegeți probabil de ce“? 

- Ei, călătoriile sale în Thailanda. Doar despre ele e 
vorba, nu? 

Asta suna a manevră de distragere a atenției. 

- Ce fel de călătorii? Nu sunt de la brigada antidroguri, 
dacă asta credeți. 

Bărbatul arăta acum de parcă ar fi vrut să intre în 
pământ, dar putea fi şi o manevră abilă. 

- Droguri? Nu, nu despre asta e vorba, zise el. Ah, la 
naiba, nu vreau să aibă probleme din pricina mea. Cu sigu- 
ranță am bănuit ceva greşit. 

- Vreți să fiți amabil şi să-mi spuneți pe şleau ce bănuiți? 
Altminteri va trebui să vă iau cu mine pentru interogatoriu 
la sediu. 

René Henriksen îşi trase capul înapoi. 

- Pentru Dumnezeu, nu. Vreau doar să spun că Svend 
a recunoscut odată față de mine ce făcea în Thailanda. Că 
organiza femei localnice care însoțeau transportul de copii 
în Gemania. Copii care să fie adoptați de perechi fără copii. 
Se ocupa de toată hârțogăria şi era convins că face o faptă 
bună. Dar nu cred că ştie de unde vin copiii. La asta mă 
refeream. 

Făcu un semn din cap. 

- Svend e un jucător talentat de bowling, așa că e în 
regulă să joci cu el. Dar de când am aflat despre treaba cu 
copiii, nu am mai fost la el acasă. 

Carl se uită la bărbatul cu sacoul albastru. 

Acolo unde era fum, era şi foc. Oare acest Svend folosea 
fumul pentru a abate atenţia de la cu totul alte lucruri? 
Era foarte posibil. Ține-te de adevăr, dar nu prea aproape, 
aşa suna codul celor mai mulți infractori. Poate că nu se 
ducea deloc în Thailanda, poate că el era răpitorul care avea 

nevoie de un alibi pentru colegii de bowling în timp ce îşi 
vedea de activităţile sale revoltătoare. 

- Ştiţi cine din echipă cântă bine şi cine prost? 

Bărbatul se aplecă în față şi începu să râdă. 

- Nu, noi nu prea cântăm. 

- Şi dumneavoastră? 

- Mulţumesc, eu cânt destul de bine. Pe vremuri am 
avut deseori ocazia în calitate de ministrant la biserica din 
Fløng. Am cântat şi în corul bisericii. Vreţi să vă ofer o 
probă? 

- Nu, mulțumesc. Dar Svend e un cântăreț bun? 

- N-am idee, răspunse bărbatul, scuturând din cap. 
Dar spuneți-mi, de asta ați venit? 

Carl încercă să zâmbească. 

- Are vreunul dintre dumneavoastră vreo cicatrice vizi- 
bilă? Ştiţi asta? 

Bărbatul ridică din umeri. Nu, Carl nu-l putea exclude 
încă dintre suspecți. Pur şi simplu nu putea. 

- Vă puteţi legitima? Aveţi ceva din care să reiasă 
CNP-ul dumneavoastră? 

Fl nu răspunse. Băgă mâna în buzunar şi scoase un etui 
care conţinea carduri din plastic. Lars Bjørn avea şi el așa 
ceva. Cu siguranță o chestiune de statut social. 

Carl îşi notă CNP-ul. Patruzeci şi patru de ani. Se 
potrivea. 

- Vreţi să-mi mai spuneți încă o dată numele noii 
dumneavoastră firme? 

- 773 PB 55. De ce? 

Carl ridică din umeri. Dacă el ar fi rostit din minte 
un astfel de nume absurd, l-ar fi uitat cu siguranță două 
minute mai târziu. Așadar, probabil că era corect. 

- Încă ceva. Unde eraţi astăzi între orele 15 și 16? 

Bărbatul se gândi puţin. 

- Între trei şi patru. Eram la frizer, în Allehelgensgade. 
Mâine am o întâlnire importantă şi trebuie să fiu prezentabil. 

Îşi trecu mâna pe la tâmplă. Da, arăta tuns de curând, 
dar de îndată ce terminau aici, trebuiau să verifice la frizer. 

- René Henriksen, aş vrea să vă aşezaţi dincolo, în colț, la 
masa albă. E posibil să trebuiască să discutăm şi mai târziu. 

Bărbatul încuviinţă şi zise că, evident, era în continuare 
dispus să ajute. 

Asta spuneau aproape toți cei care vorbeau cu poliția. 

Carl îi făcu apoi un semn lui Assad să-l trimită pe 
bărbatul cu sacoul albastru. Nu aveau timp de pierdut. 


Omul nu părea deloc un tânăr pensionar. Umerii 
umpleau sacoul şi asta nu doar cu ajutorul perniţelor, 
care aminteau mult de moda anilor 1980. Avea trăsături 
marcante, iar când mesteca gumă îi juca întreaga muscula- 
tură a maxilarului. Cap lat. Sprâncene puternice, aproape 
împreunate. Păr tuns scurt. Mers ușor aplecat. Un bărbat 
care avea probabil mai multe secrete decât ai fi crezut la 
prima vedere. 

Mirosea neutru, dar bine. În schimb, nu prea ştia să 
susțină privirile. Și avea cearcăne negre, care păreau să facă 
distanța dintre ochi mai mică. 

În orice caz, un profil care merita o a doua privire. 

Când se aşeză, Svend îl salută din cap pe René Henriksen, 
aflat în colț. 

Părea, într-un anume fel, un salut destul de prietenos. 

Când își dăduse seama că putea să-şi controleze foarte 
bine emoţiile, nici măcar nu era prea în vârstă. La el, pur şi 
simplu nu puteai să-ți dai seama cum se simțea cu adevărat. 
Ştia asta. 

Această capacitate de a fi impenetrabil o dezvoltase în 
casa parohială, căci acolo nu trăiai în lumina lui Dumnezeu, 
ci în umbra acestuia, iar emoțiile erau, de cele mai multe 
ori, interpretate greşit. Bucuria era confundată cu superfi- 
cialitatea, furia cu refuzul sau ciuda. Şi, de fiecare dată când 
era citit prost, era pedepsit. De aceea îşi ascundea senti- 
mentele. Era cel mai bine pentru el. 

Ceea ce îl şi ajutase de atunci — de fiecare dată când se 
simţea nedreptăţit, când îl afectau dezamăgirile. 

Şi acum îl ajuta, da, era salvarea lui. 

Când îi văzuse venind pe cei doi poliţişti, avusese un 
şoc. Un şoc adevărat. Dar nu arătase asta. 

Îi observase imediat când se apropiaseră de recepție. 
Cu siguranță erau cei doi bărbaţi care discutaseră în fața 
liftului din Rigshospital cu fratele lui Isabel. Nu uitai prea 
uşor o astfel de pereche bizară. 

Întrebarea era dacă şi ei îl recunoșteau. 

Nu credea. Altfel, l-ar fi ciuruit cu întrebări, iar poli- 
țistul l-ar fi privit, cu siguranţă, altfel. 

Se uită în jur. Dacă situaţia se agrava, existau două 
ieşiri. Fie prin sala mașinilor, pe uşa din spate şi apoi în 
sus, pe scara de incendiu, pe lângă scaunul fără picioare pe 
care cineva îl pusese acolo pentru a semnala că era drumul 
greşit. Ridicol. 

A doua variantă te ducea direct pe lângă acel asistent de 
poliţie. Toaletele se aflau între recepție şi ieşire. Așadar, ce 
ar fi fost mai firesc decât să o iei în acea direcţie? 

Dar atunci bărbatul cu tenul închis la culoare ar fi văzut 
că trece pe lângă uşile toaletelor. Și ar fi trebuit să-şi aban- 
doneze mașina, pe care o parcase, ca de obicei, departe, în 
parcarea Ros Torv. Şi nu i-ar fi ajuns timpul să iasă din 
parcare. Aveau să-i taie calea. 

Nu, dacă se hotăra pentru acea soluţie, trebuia să-şi lase 
mașina acolo şi să fugă pe jos. Şi, deşi cunoştea o sume- 
denie de scurtături în oraşul său, nu era sigur că avea să fie 
destul de rapid. 

Cel mai bine era să abată atenţia de la el asupra altcuiva. 
Dacă voia să scape şi, în acelaşi timp, să controleze situația, 
trebuia să folosească mijloace mai radicale. Cu aceşti doi 
poliţişti nu era de glumă, erau deştepţi. Naiba ştia cum îi 
dăduseră de urmă. 

Era limpede că îl suspectau. Altminteri, de ce ar fi 
întrebat de Mercedes? Sau de talentele sale de cântăreț: Și, 
de două ori, de numărul societăţii pe acțiuni din Registrul 
Comerţului? Ce noroc că îşi amintise numărul! 

Dar, până una alta, polițistul înghiţise minciunile pe 
care i le înşirase, acceptase carnetul de conducere fals, 
precum şi numele fals sub care venea de ani întregi la 
clubul de bowling. 


516 Jussi Adler-Olsen 


Problema era că îl înghesuiseră literalmente în colț. 
Minciunile lui erau ușor de verificat. Mai rău, identitățile 
sale se terminau şi la fel şi punctele de susținere. Nu putea 
să plece pur şi simplu. Orice om din local ar fi văzut tenta- 
tiva sa de a fugi. 

Se uită spre Papa. Acesta şedea în fața polițistului şi 
mesteca gumă ca nebunul. Era personificarea vinovăţiei. 

Bărbatul acela era victima permanentă, de aceea îl şi 
folosise ca exemplu de atâtea ori. Unul ca Papa era perso- 
nificarea domnului Nimeni. Așa trebuia să arăţi dacă nu 
voiai să ieşi în evidență. Foarte banal, aşa cum arăta el. 
Adevărul era că se asemănau în anumite privinţe: forma 
capului, mărime, statură, greutate, dar şi la aspectul exte- 
rior îngrijit, care părea chiar un pic plicticos. Papa îi dăduse 
ideea să se machieze astfel încât ochii să pară mai apropiaţi 
şi sprâncenele împreunate. Şi, cu puțin machiaj, obrajii lui 
păreau la fel de lați ca ai Papei. 

Folosise de câteva ori exact aceste trăsături. 

Lăsând la o parte fizionomia, Papa mai avea şi altceva 
care i se potrivea: Svend se ducea de mai multe ori pe an în 
Thailanda și nu făcea asta pentru natura frumoasă de acolo. 


Polițistul îl rugase pe Papa să ia loc la masa de alături şi 
să aştepte. Era alb la față şi părea profund jignit. 

Imediat după el urma Birger. Apoi nu mai rămânea 
decât unul, după care interogatoriul lua sfârşit. Nu mai 
avea timp de pierdut. 

Se ridică şi se aşeză cu Papa la masă. Dacă polițistul ar 
fi încercat să-l oprească, tot s-ar fi aşezat şi ar fi urlat ceva 
despre statul polițienesc. Şi dacă s-ar fi ajuns la un schimb 
de replici, ar fi plecat de acolo - cu menţiunea de a-l căuta 
acasă. Doar aveau CNP-ul lui, așadar n-ar fi trebuit să fie 
greu să îi găsească adresa dacă mai aveau întrebări. 

Şi asta era o ieşire. Nu puteau să-l aresteze fără un motiv 
concret, şi cu siguranță nu aveau aşa ceva. Chiar dacă în 
această țară se schimbaseră multe, tot nu puteai să arestezi 
cetățeni așa, când aveai chef. Sigur, o puteai face doar dacă 
aveai dovezi concrete, iar Isabel cu siguranță nu le putuse 
furniza. 

Evident, asta se putea întâmpla, cu siguranță, la un 
moment dat. Dar încă nu era cazul, doar văzuse în ce stare 
era Isabel. 

Nu, nu aveau dovezi. Aveau un cadavru şi nu știau nimic 
despre căsuţa de la debarcader. Fiordul avea să ascundă în 
curând toate urmele, iar el va trebui să stea ascuns câteva 
săptămâni. 

Papa îl privi furios. Mâinile şi le strânsese în pumni, iar 
mușchii gâtului îi erau încordați. Respira iute şi scurt. Reacția 
foarte corectă şi, în această situație, cât se poate de utilă. Dacă 
manevra lucrurile cu precizie, în trei minute scăpa. 

- Ce le-ai povestit, porcule? şuieră Papa când se aşeză 
cu el la masă. 

- Nimic din ce nu ştiau deja dinainte, Svend, şopti el. 
Sincer. Se pare că tipul ştie oricum tot. În afară de asta, te 
au în vizor de multă vreme, gândeşte-te la asta. 

Observă că respiraţia acestuia devenise şi mai precipitată. 

- E doar vina ta, Svend. Pedofilii nu sunt foarte îndră- 
giți, continuă el ceva mai tare. 

- Nu sunt un pedofil! Ai spus asta cumva? 

- Omul ştie tot. Te-au urmărit. Ştiu că ai pornografie 
infantilă stocată în computer. 

Papa își strângea tot mai mult pumnii. 

- Nu cred așa ceva. E imposibil! 

Cu toate că îşi controla cuvintele, vorbea foarte tare. El 
privi în jur. 

Da, funcţiona. Polițistul îi privea, aşa cum sperase. Era 
un detectiv deştept. Cu siguranță se aşezase special așa ca 
să poată urmări situația. Evident că îi bănuia pe amândoi. 

Îşi îndreptă privirea spre bar. Nu îl mai văzu acolo pe 
asistentul tuciuriu. Aşadar, şi el se ascunsese. 

- Polițistul ştie foarte bine că nu descarci pornografie 
de pe internet, ci o primeşti pe stickuri USB de la prieteni, 
continuă el neclintit. 

- Dar nu e adevărat! 

- Asta mi-a spus, Svend. 

- De ce vă interoghează pe toți, dacă e vorba despre 
mine? 

Preţ de o clipă uită să mai mestece la gumă. 

- Cu siguranță că a interogat şi alți oameni din cercul 
tău de cunoştinţe, Svend. Acum a venit şi aici, pe față, ca să 
recunoşti în sfârşit. 

Papa tremura. 

- Nu am nimic de ascuns. Nu fac decât ceea ce fac şi 
alții. Aşa e în Thailanda. Nu le fac nimic copiilor. Stau doar 
cu ei. Nu e nimic sexual. Nu cât sunt cu mine. 

- Ştiu asta, Svend. Mi-ai spus de multe ori, dar el susține 
că faci comerț cu pornografia infantilă. Că ai lucruri în 
computer. Nu ţi-a spus nimic despre asta? 

Se încruntă. 

- Ai vreo legătură cu asta, Svend? Eşti mereu foarte 
ocupat când ajungi acolo, doar tu ai spus-o. 

- Susţine că fac comerţ cu aşa ceva? 

Svend ridicase vocea şi se uita speriat în jur. 

- De asta m-a întrebat dacă mă pricep la formulare şi 
la lucruri din astea? De asta m-a întrebat de unde am bani 
ca pensionar să mă duc atât de des acolo? Dar eu nu sunt 
deloc pensionat. Mi-am vândut afacerile, iar tu ştii asta 


SOMNUL RAŢIUNII 519 


prea bine. Cu toate astea, i-ai băgat asta în cap, René! El a 
spus că are informaţia de la tine, dar l-am lămurit. 

- Acum se uită la tine. Nu, nu te întoarce. Dacă aş fi în 
locul tău, Svend, m-aş ridica liniştit şi aş pleca. Nu cred că 
te vor opri. 

Băgă mâna în buzunar şi deschise briceagul. Apoi, îl 
scoase foarte încet, ascunzându-l în palmă. 

- Când ajungi acasă, distruge tot, Svend. Tot ce te poate 
compromite, da? E doar un sfat bun de la un prieten bun. 
Nume, contacte şi toate biletele de avion, e clar? Du-te 
acasă şi rezolvă asta. Fă-o acum, altfel o să putrezeşti în 
închisoare, te asigur. Şi ştii ce se întâmplă în închisoare cu 
bărbaţi ca tine, nu? 

Papa se holbă o clipă la el cu ochii mari. Apoi, păru să se 
mai liniştească un pic. Împinse scaunul în spate şi se ridică. 
Mesajul fusese recepționat. 

Făcu şi el acelaşi lucru şi îi întinse mâna lui Papa, de 
parcă ar fi vrut să i-o strângă. În acest timp, palmă cuțitul, 
a cărui lamă dispăru în mâneca sa. 

Papa privi o clipă mâna întinsă ezitând. Apoi zâmbi. 
Biet diavol cu pofte pe care nu şi le putea controla. Un 
individ religios, care se lupta mereu cu ruşinea şi pe umerii 
căruia apăsau toate bulele papale ale Bisericii Catolice. Iar 
acum se afla aici, cu prietenul lui, care îi întindea mâna. 
Care avea intenții bune. 

În momentul în care Papa voi să-i dea mâna, el acţionă. 
Îi apăsă bărbatului cuțitul în palmă, îi apucă degetele şi 
trase brusc mâna omului şocat spre el, astfel încât vârful 
cuțitului să i se înfigă deasupra șoldului, în muşchi. Nu era 
dureros, dar aşa părea a fi. 

- Au, ce naiba? urlă el. Are un cuțit, aveţi grijă! strigă el 
şi mai trase o dată de brațul lui Sven. 

Ambele înțepături nimeriseră perfect în laterala sa, iar 
sângele i se scurgea deja prin tricou. 

Polițistul sări în sus de îi zbură scaunul cât colo. Toţi 
oamenii care se aflau în acel capăt al sălii se întoarseră 
spre ei. 

Îl împinse pe Papa de lângă el. Când observă sângele 
de pe mâinile sale, începu să se dea înapoi. Se afla în stare 
de şoc. Totul se petrecuse atât de repede, încât pierduse 
complet imaginea de ansamblu. 

- Dispari, criminalule, şopti el, apucându-se de şoldul 
rănit. 

Papa se panică şi fugi. Răsturnă câteva mese în drum 
spre pistele de bowling. 

Era evident că Papa cunoştea centrul de bowling ca pe 
buzunarul său. Părea că vrea să fugă prin sala maşinilor. 

- Atenţie, are un cuțit! mai strigă el o dată, în timp ce 
oamenii se dădeau din calea celui care fugea. 

Văzu cum Papa sărea peste pista numărul nouăspre- 
zece şi cum asistentul de poliţie îl urmărea ca un animal 
de pradă țâşnind de la bar. O vânătoare cu premise inegale. 

Atunci se duse la suportul pentru bile şi îşi luă una. 
Când asistentul de poliție îl ajunse din urmă pe Papa la 
capătul pistei, acesta flutură cuțitul ca un nebun. Individul 
făcea o criză de nervi, dar tuciuriul se aruncă spre picioa- 
rele lui şi îl făcu să cadă. Se prăbuşiră amândoi pe şina 
pentru bile dintre cele două piste cu un zgomot infernal. 

Între timp pornise şi polițistul spre cei doi, dar bila de 
bowling a celui mai bun jucător din echipă rula deja pe 
pista exterioară şi era mai rapidă decât polițistul. 

Zgomotul pe care îl făcu bila când se lovi de tâmpla lui 
Svend se auzi limpede. Trosni ca atunci când striveşti o 
pungă de chipsuri. 

Cuţitul din mâna lui Svend căzu pe pistă. 

Toate privirile se îndreptară acum de la făptura nemiş- 
cată spre el. Cei care observaseră agitația ştiau că el aruncase 
bila. Doi dintre ei ştiau şi de ce se prăbuşi la pământ şi se 
tinu de o parte. 

Totul se petrecea aşa cum își dorise. 


Polițistul era vizibil şocat când se îndreptă spre el. 

- E o chestiune serioasă, zise el. Din câte îmi dau 
seama, e fractură de craniu. Svend va avea noroc dacă va 
supravieţui. Puteţi doar să vă rugați ca paramedicii să facă 
treabă bună. 

Se uită la capătul pistei, unde ambulanțierii se străduiau 
să acorde primul ajutor. Să se roage ca aceştia să facă treabă 
bună? Ei, chiar asta avea de gând! 

Unul dintre asistenţi îi goli buzunarele lui Svend şi îi 
întinse conținutul tuciuriului. Cei doi poliţişti erau genul 
conştiincios. În curând aveau să solicite ajutor şi să dea 
telefoane ca să afle informaţii suplimentare. Apoi, aveau să 
verifice şi CNP-urile şi numele. Aveau să verifice alibiurile. 
Aveau să sune la frizerul pe care nici nu-l cunoştea. Mai 
dura un pic înainte să înceapă să îl bănuiască de ceva, dar 
nu mai avea decât acest interval de timp. 

Polițistul de lângă el gândea atât de profund, încât ziceai 
că scoate fum. 

- Omul ăsta, pe care probabil tocmai l-aţi omorât, a 
răpit doi copii. Probabil că i-a şi ucis. Vor muri de sete şi de 
foame dacă nu îi găsim cât mai repede. Vom merge imediat 
la el acasă şi vom verifica totul, dar poate ne ajutați. Ştiţi 
cumva dacă are o casă de vară sau ceva în genul acesta? 
Undeva mai izolat? Pe malul apei? Cu o casă şi debarcader, 
pentru bărci? 

Reuși să-şi ascundă şocul. De unde ştia polițistul de 
căsuță? La asta chiar nu se așteptase. La naiba, de unde ştia 
asta? 

- Îmi pare rău, zise el calm şi se uită la bărbatul care 
abia respira pe podea. Îmi pare sincer rău, dar chiar nu ştiu 
nimic. 

Polițistul scutură din cap. 

- În ciuda circumstanțelor, nu se poate evita continu- 
area cercetărilor cu privire la ce s-a întâmplat aici. Trebuie 
să ştiţi asta. 

El încuviință uşor. De ce să protesteze? Era la mintea 
cocoșului. Voia să se arate cooperant. Atunci, poate că se 
mai relaxau. 

Asistentul tuciuriu se îndreptă spre ei. 

- Cât de idiot puteți fi? mârâi el şi îl privi în ochi. 
Nu exista nicio primejdie, îl prinseserăm deja. De ce aţi 
aruncat? Ştiţi ce aţi făcut? 

El scutură din cap şi îşi ridică mâinile însângerate. 

- Dar omul înnebunise, zise el. Am crezut că vă 
înjunghie! 

Îşi duse din nou mâna la şold. Strânse din ochi, pentru 
ca detectivii să vadă cât de dureroasă era rana lui. 

Apoi afişă o mină furioasă şi ofensată şi îşi îndreptă 
privirea direct spre polițist. 

- Ar trebui, mai degrabă, să-mi mulțumiți şi să fiți 
bucuroși că nimeresc atât de bine. 

Cei doi poliţişti schimbară o privire. 

- Agenţii care se vor ocupa de caz vor sosi în curând. 
Vor face un raport preliminar, zise şeful. O să avem grijă să 
fiți pansat cât de curând. O altă ambulanţă e pe drum. Staţi 
liniştit ca să nu sângeraţi prea tare. Dacă mă întrebaţi pe 
mine, nu pare să fie cine ştie ce. 

Dădu din cap şi se retrase. 

Acum venise momentul pentru următoarea mişcare. 

În difuzoare se anunţa că, având în vedere evenimentele 
actuale, juriul decisese să întrerupă turneul. 

Se uită spre unul colegii de echipă. Aceştia încă mai 
şedeau, privind în gol, la bar. Parcă nici nu auziseră solici- 
tarea poliţiştilor de a nu părăsi centrul de bowling. 

Da, cei doi poliţişti aveau destule pe cap. Evenimentele 
o luaseră complet razna. Spre sfârşitul serii aveau să fie 
destule de explicat superiorilor. 

Se ridică şi se îndreptă foarte liniştit spre asistenții de la 
capătul pistei 20. 

Le făcu semn din cap, se aplecă iute şi ridică cuțitul, iar 
când se asigură că nu îl vedea nimeni, se strecură spre sala 
maşinilor. 

Douăzeci de secunde mai târziu cobora pe scara de 
incendiu, în drum spre parcarea de la Ros Torv. 

În momentul în care lumina salvării sclipi pe Køpen- 
havnsvej, Mercedesul alunecă din parcare pe stradă. 

Doar trei stopuri, apoi avea să dispară. 


47 


Evenimentele luaseră o turnură îngrozitoare. Absolut 
oribilă. 

Permisese ca acei doi bărbați să se aşeze la o singură 
masă, iar asta fusese o mare prostie. 

Carl scutură din cap. Ce porcărie! Fusese pur şi simplu 
prea concentrat. Dar cum ar fi putut bănui că avea să se 
întâmple aşa ceva? Voise doar să-i tensioneze un pic pe 
cei doi. 

Ambii bărbaţi puteau fi răpitorul, dar care dintre ei era? 
Într-un fel sau altul, aduceau amândoi cu portretul-robot. 
De aceea dorise să observe cum reacționau la stres. Era 
specialist în citit oamenii pe umerii cărora apăsa o vină. 
Cel puţin, aşa crezuse până acum, când totul se dusese de 
râpă. Acolo, pe targă, zăcea răpitorul - singurul care putea 
să le spună unde erau copiii, din greşeala lui. Era incredibil! 

- Ia uită-te la asta, Carl. 

Se întoarse spre Assad, care ținea în mână portmoneul 
lui Svend şi nu părea foarte fericit. 

- Da? Ce este? Văd că nu ai găsit nimic, nicio adresă. 

Assad îi întinse un bon de casă de la un supermarket. 

- Uită-te la oră, Carl. 

Carl simți cum începe să transpire. 

Assad avea dreptate. La dracu, chestiunea lua o cu totul 
altă întorsătură. Ce coșmar! 

Bonul de casă era de la un supermarket Kvickly din 
Roskilde. O chitanță pentru o cumpărătură mică: un bilet 
la loto, „Berlingske Tidende“ şi un pachet de Stimorol. 
Cumpărate în aceeași zi, la ora 15.15. Cu doar câteva minute 
înainte ca Isabel Jønsson să fie atacată în Rigshospital. 

Dacă acest bon de casă era al lui Papa, nu putea fi el 
răpitorul. Și de ce n-ar fi fost al lui, dacă se afla la el în 
portofel? 

- Ce porcărie îngrozitoare! gemu Carl. 

- Asistenţii au găsit în buzunarul lui un pachet de 
Stimorol. I-am rugat să-i golească buzunarele, continuă 
Assad cu o mină sumbră şi se uită în jur. 

Apoi, brusc, expresia i se schimbă, luminându-i-se. 

- Unde e René Henriksen? strigă el. 

Carl îşi roti privirea prin sală. La naiba, unde dispăruse? 

- Uite! strigă Assad şi arătă spre culoarul îngust care 
ducea spre sala maşinilor, unde erau întreținute şi alimen- 
tate automatele de bowling. 

Carl văzu şi el. O dâră pe perete, lată de cinci centimetri. 
Exact la nivelul şoldului. Era, evident, sânge. 

- Fir-ar să fie de treabă! răcni el și goni pe lângă pistele 
de bowling. 

- Ai grijă, Carl! îi strigă Assad. Cuţitul nu mai e pe 
pistă, l-a luat cu el! 

Te rog, dă să fie acolo înăuntru, se gândi Carl, când se 
înghesui în încăperea cu motoare, unelte şi alte troace. Dar 
acolo era mult prea liniște. 

Alergă pe lângă ţevile de aerisire şi o masă din lemn de 
tek, cu spray-uri și dosare, până când se trezi în dreptul uşii 
din spate. 

Apucă îngrijorat clanţa, o apăsă şi se trezi afară, lângă 
scara de urgență, holbându-se în întuneric. 

Bărbatul dispăruse. 

Assad se întoarse după zece minute, transpirat și cu 
mâinile goale. 

- Dincolo, în parcare, am mai găsit o pată de sânge, 
zise el. 

Carl expiră încetişor. Ultimele minute fuseseră îngrozi- 
toare. Polițistul de serviciu de la sediu îi dăduse informaţiile 
necesare. 

- Nu, îmi pare rău, spusese acesta, nu există nimeni cu 
acest CNP. 

Nimeni cu acest CNP! René Henriksen nu exista! Totuşi, 
era omul pe care îl căuta. 

- OK, Assad, mulțumesc, zise el obosit. Am cerut să 
vină patrulele cu câini, vor sosi în curând. Atunci vor avea 
măcar ceva după care să se orienteze, dar e ultima noastră 
speranţă. 

Îi povesti lui Assad despre cercetările făcute la sediu. Nu 
aveau absolut nimic cu privire la bărbatul care îşi spunea 
René Henriksen. Un criminal în serie fugise. 

- Găseşte-mi numărul de telefon al inspectorului de 
poliţie de aici din Roskilde. Îl cheamă C. Damgaard, îl rugă 
apoi Carl. Între timp, îl sun pe Jacobsen. 

Îl deranjase de mai multe ori pe şeful lui pe numărul 
privat. Directorul departamentului de cercetare a crimelor 
din Copenhaga avea telefonul disponibil zi şi noapte. 
Înțelegerea era mereu valabilă. 

- Într-un oraş mare precum Copenhaga, infracțiunile 
nuse opresc. De ce aș face-o eu? era replica lui de fiecare 
dată. 

Dar Marcus Jacobsen nu fu foarte entuziasmat când află 
de ce îi tulbura Carl liniştea serii. 

- Carl, nu se poate! Trebuie să-l suni pe Damgaard. 
Roskilde nu ține de mine. 

- Nu, Marcus, ştiu asta, iar Assad exact asta face, dar e 
vorba de unul dintre ai tăi care a făcut-o de oaie. 

- Ei, cine ar fi crezut că o să aud vreodată așa ceva din 
gura lui Carl Mørck? 

Părea aproape încântat. 

Carl alungă acest gând. 

- Jurnaliştii vor fi aici cât de curând, zise el. Ce să fac? 

- Informează-l pe Damgaard şi adună-te. Tu l-ai lăsat 
să scape, acum fă pe dracun patru să-l prinzi. Pune-i pe 
colegii din Roskilde la treabă, da? Noapte bună, Carl, şi 
vânătoare plăcută. Despre restul vorbim mâine. 

Carl simţi o uşoară apăsare în piept. Pe scurt, nu se 
puteau baza decât pe forțele proprii. 

- Uite numărul privat al inspectorului Damgaard, zise 
Assad. 

În timp ce forma numărul şi auzea cum sună, Carl simţi 
cum apăsarea din piept creştea. La naiba, nu! Nu acum! 

- Aici Damgaard. Din păcate nu sunt acasă. Lăsaţi un 
mesaj, se auzi robotul. 

Carl închise furios mobilul. La naiba, acest afurisit de 
inspector de poliție din Roskilde era vreodată disponibil? 

Oftă. Nu-i rămânea altceva de făcut decât să aştepte 
colegii care aveau să apară în curând. Poate că unul dintre 
ei avea o idee despre cum să se încheie acest coşmar, înainte 
ca întreaga trupă de jurnalişti din Seeland să apară în prag. 
Câţiva vulturi locali îşi făcuseră deja apariţia şi fotogra- 
fiau în draci. Sfinte Sisoe! În această societate multimedia, 
zvonurile se răspândeau mai repede decât evenimentele. 
Sute de ochi văzuseră ce se întâmplase şi sute de mobile 
transmiseseră vestea. Aşa că vulturii nu se lăsaseră aşteptaţi. 

Le făcu semn celor doi investigatori locali, pe care poli- 
țistul de la recepție îi lăsase să treacă. 

- Carl Mørck. 

Le arătă legitimația. 

Ambii îl cunoșteau după nume, fără însă să comenteze. 
Îi informă cu privire la situaţie, ceea ce nu fu deloc uşor. 

- Aşadar, căutăm un bărbat care e în stare să se deghizeze 
astfel încât să nu poată fi recunoscut şi al cărui Mercedes e 
singurul nostru punct de plecare. O joacă de copil, rezumă 
unul dintre ei situația. Vom lua amprentele de pe paharul 
lui de apă minerală şi să sperăm că asta ne va ajuta un pic. 
Cum e cu procesul-verbal? Îl facem chiar acum? 

Carl îşi bătu colegul pe umăr. 

- Asta mai poate să aştepte. Pe mine mă găsiți oricând, 
Dacă începeți cu oamenii care lucrează aici, eu vorbesc 
între timp cu cei patru colegi din echipa de bowling. 

N-avură de ales decât să accepte. Avea dreptate. 

Carl îi făcu semn din cap lui Lars Brande, pe chipul 
căruia se vedea șocul. Dintr-un foc, rămăsese fără doi 
oameni. O înjunghiere, un mort. Echipa lui era distrusă. 
Oameni pe care credea că îi cunoaşte îl lăsaseră de izbelişte 
într-un mod impardonabil. 

Da, era şocat, iar fratele lui şi ceilalți doi la fel. Stăteau 
laolaltă fără să vorbească. 

- Trebuie să ştim neapărat cine e acest René Henriksen 
în realitate. Aşa că vă rog să vă gândiţi bine. Ne puteţi ajuta? 
Cu orice. Are copii? Cum îi cheamă? E căsătorit? Unde a 
lucrat? Unde îşi face cumpărăturile? Aduce prăjituri de la o 
anumită cofetărie? Gândiţi-vă! 

Trei dintre colegii de bowling nu reacționară în niciun 
fel, dar al patrulea, mecanicul căruia îi spuneau Acceleraţie, 
se mişcă puţin. Nu părea la fel de afectat ca restul. 

- M-am întrebat de multe ori de ce nu vorbea niciodată 
despre serviciul său, zise el. Noi, ceilalți, făceam mereu asta. 

- Da, şi? 

- Ei bine, părea să aibă mereu ceva mai mulți bani 
la dispoziție decât noi. Aşadar, trebuie să fi avut o slujbă 
bună. Făcea cinste mai des decât noi după concursuri. Da, 
avea cu siguranță mai mulți bani. Uitaţi, aia e geanta lui! 

Arătă în spatele scaunului de bar pe care şedea el. 

Carl făcu rapid un pas în spate şi se uită direct la o 
geantă ciudată, compusă din mai multe compartimente. 

- Asta e o Ebonite Fastbreack, zise mecanicul. Ce 
credeţi, cât costă așa ceva? Cel puţin o mie trei sute. Să o 
vedeți pe a mea, în comparaţie. Ca să nu mai vorbesc de 
bile, care... 

Dar Carl nu-l mai asculta. Era incredibil! De ce nu se 
gândise mai devreme la asta? Geanta lui era aici! 

Împinse scaunul de bar la o parte şi scoase geanta. Era 
un mic geamantan pe roți, împărțit în toate secțiunile posi- 
bile, mai mari sau mai mici. 

- Sunteţi siguri că e a lui? 

Mecanicul încuviință, un pic surprins că această infor- 
maţie era luată atât de în serios. 

Carl le făcu semn colegilor din Roskilde. 

- Mănuşi de cauciuc, repede! 

Unul din ei îi întinse o pereche. 

Carl simţi că fruntea îi era scăldată în sudoare, care 
picură direct pe geanta albastră când deschise fermoarul. 
Era de parcă ar fi deschis un mormânt de mult uitat. 

Primul lucru pe care îl văzu fu o bilă de bowling. 
Netedă, lucioasă şi surprinzător de colorată. Apoi, încă o 
pereche de pantofi. O cutie mică plină cu talc. O sticlă de 
ulei japonez de mentă. 

Ridică sticla şi le-o arătă colegilor de bowling. 

- La ce folosea asta? 

Mecanicul se uită la sticluță. 

- Aşa făcea de fiecare dată, ca un fel de ritual. De fiecare 
dată înainte să înceapă, lua câte o picătură în fiecare nară. 
Probabil credea că primeşte astfel mai mult oxigen. Se con- 
centra mai bine, poate. Încercaţi, e dată naibii chestia aia! 

Între timp, Carl cerceta celelalte compartimente. Într-u- 
nul din ele se afla o bilă, iar celălalt era gol. Asta era tot. 

- Pot să văd şi eu? întrebă Assad când Carl făcu un pas în 
spate. Ce sunt compartimentele din față? Acolo te-ai uitat? 

- Asta voiam să fac. 

Carl era cu mintea în altă parte. 

— Ştiţi de unde a cumpărat geanta? întrebă el deodată. 

- De pe internet, veni răspunsul. 

De pe internet, normal. Ce porcărie! 

- Și pantofii şi tot restul? continuă el, în timp ce Assad 
scosese din buzunar un pix şi cerceta una dintre găurile bilei. 

- Toţi cumpărăm de pe internet, e mai ieftin, zise 
mecanicul. 

- Nu vorbeaţi nimic personal? Despre copilărie, tine- 
rețe, unde aţi început să practicați bowlingul? Când aţi 
trecut prima dată de două sute? 

Haide, oferiți-mi ceva, idioţi care aruncă bile. Nu se 
poate întâmpla aşa ceva! 

- Nu. Nu vorbeam decât despre evenimentul din acel 
moment, continuă mecanicul, iar când terminam, vorbeam 
despre cum a mers. 

- Uite, Carl, zise Assad. 

Carl se uită la ghemotocul de hârtie pe care i-l întindea 
Assad. Strâns şi tare ca piatra. 

- Se afla în gaura pentru degetul mare, îi explică Assad. 

Carl se uită la colegul lui fără să înțeleagă. Cumva, i se 
golisemintea. Ce vorbea despre gaura pentru degetul mare? 

- Ah, da, zise Lars Brande. E adevărat. René umplea 
mereu gaura aia. Degetul lui mare era destul de scurt şi 
avea ideea fixă că degetul trebuie să atingă capătul găurii. 
Susţinea că aşa simte mai bine bila, şi că îi putea oferi astfel 
rotația corectă. 

Fratele său, Jonas, îl întrerupse. 

- René avea multe ritualuri. Uleiul de mentă, gaura 
de la degetul mare, culoarea bilelor. Spunea că îi distrag 
atenția de la popice, când îşi lua avânt cu braţul. 

- Da, exact, completă pianistul. 

Era prima dată când oferea o informaţie. 

- Apoi, stătea mereu trei sau patru secunde într-un 
picior, înainte să-şi ia avânt. Nu ar fi trebuit să i se spună 
Trei, ci Barză. Ne amuzam adesea pe tema asta. 

- Uite, asta era în cealaltă bilă. 

Assad îi întinse lui Carl încă un ghemotoc de hârtie. 

- Am lucrat foarte atent. 

Carl netezi ghemotoacele de hârtie pe tejghea. 

Apoi, se uită la Assad. Ce naiba s-ar fi făcut fără el? 

- Par a fi chitanțe, Carl, şi extrase de la un bancomat. 

Carl încuviință. Acum, bancherii aveau să facă ore 
suplimentare. 

Un bon de casă de la un Kvickly şi două chitanțe 
de la bancomate ale Danske Bank. Trei bileţele mici şi 
neînsemnate. 

Şi uite așa, îi erau din nou pe urme. 

Încercă să respire calm şi adânc, pentru ca organismul 
lui să nu secrete hormoni de stres şi să nu-i crească tensi- 
unea şi pulsul. Rănile de la şold sângerau oricum prea tare. 

Analiză situația în minte. 

Scăpase, asta era deocamdată cel mai important. Cum 
ajunseseră atât de aproape de el, nu reușea să înțeleagă, dar 
asta va analiza mai târziu. Acum trebuia doar să se uite în 
oglinda retrovizoare, dar nimic nu indica faptul că ar fi fost 
urmărit. 

Ce pas avea să facă poliţia în continuare? 

Genul de Mercedes pe care îl conducea el era banal, 
existau mii de astfel de maşini. Doar numărul fostelor 
taxiuri era impresionant, dar dacă blocau drumurile din 
jurul Roskilde, ar fi fost nimica toată pentru ei să oprească 
toate maşinile de genul acesta. 

Trebuia să plece cât mai repede şi cât mai departe. 
Mai întâi, acasă. Să arunce cadavrul soției în portbagaj, 
să aleagă trei cutii deosebit de compromițătoare şi să 
pornească mai departe. Să închidă casa şi să pornească 
spre Vibehof, lângă fiord. 

Următoarele săptămâni avea să stea retras acolo. 

Şi dacă, din cine ştie ce motiv, era obligat să rezolve 
ceva în împrejurimi, atunci avea să se machieze. Protestase 
mereu când echipa era fotografiată şi, de cele mai multe ori, 
reuşise să evite fotografiile. Dar dacă se străduiau, aveau să 
găsească fotografii cu el. 

Aşadar, să se ascundă provizoriu la Vibehof era cel mai 
bun lucru pe care îl putea face. Să dispară până când se 
descompuneau cadavrele. Şi apoi, gata, avea să plece la 
capătul lumii. 

La casa din Roskilde trebuia să renunțe, iar Benjamin 
avea să rămână la mătuşa lui. Când va veni timpul, îl va 
recupera. După doi, trei ani se va aşterne praful peste cazul 
lui din arhiva poliţiei. 

Cumpărase, prevăzător, Vibehof exact pentru astfel 
de situaţii şi pregătise tot ce era necesar. Documente noi, 
pentru o altă identitate, şi bani destui. Nu suficient pentru 
a putea trăi în lux, însă destul pentru a putea trăi undeva 
izolat şi să pornească o afacere nouă. Oricum, avea nevoie 
de un an sau doi de liniște şi pace. 

Când se uită din nou în oglinda retrovizoare îl pufni râsul. 

Îl întrebaseră dacă ştia să cânte. 

- Sigur că pot să cââhânt, dudui el. 

Se gândi la întâlnirea din sala comunităţii din Dollerup. 
Sigur că toți îşi aminteau cât de fals cântase. De asta o şi 
făcea! Așa, oamenii aveau impresia că ştiau ceva important 
despre el, dar se înşelau amarnic. În realitate, avea o voce 
mai mult decât bună. 

De un lucru mai trebuia să se ocupe: să găsească un 
chirurg estetician care să îi îndepărteze cicatricea din 
spatele urechii drepte, acolo unde îl străpunsese cuiul când 
o spionase pe sora lui. De unde naiba ştiau de cicactrice? 
Oare nu o machiase suficient vreodată? Doar făcea asta 
dintotdeauna, de când acel băiat ciudat, pe care îl omorâse 

cu ani în urmă, îl întrebase de unde o avea. Cum îl chema 
pe puşti? Nu mai reuşea să-i deosebească unul de altul. 

Alungă gândul, dar evenimentele de la centrul de 
bowling nu voiau să-i iasă din cap. 

Pe paharul de apă minerală nu aveau să găsească 
amprente, dacă asta credeau. Le ştersese când îl interoga- 
seră pe Lars Brande. Şi nu aveau să fie nici pe masă sau pe 
scaune, avusese grijă de asta. 

Zâmbi la gândul acesta. Da, pregătise totul foarte bine. 

În acel moment își aminti de geanta de bowling. La 
naiba! Pe bilele de bowling erau amprente, iar în găurile 
pentru degetele mari îndesase chitanţe. 

Cu ajutorul lor, puteau să îi găsească adresa din Roskilde. 

Inspiră adânc şi se forță să se liniştească pentru ca rana 
să nu sângereze prea tare. 

Ah, îşi zise el, chitanțele nu le vor găsi. Cel puţin, nu 
imediat. 

Nu, mai avea destul timp. Poate că îi vor descoperi 
într-o zi sau două casa din Roskilde. În acest moment, îi 
ajungea o jumătate de oră. 

O coti pe stradă şi îl văzu pe tânărul acela pe iarbă în 
faţa casei, strigând numele Miei. 

Asta îl cam încurca. 

Cum scap acum de el? se întrebă el şi se gândi să parcheze 
pe o stradă laterală. 

Căută cuțitul însângerat în torpedou, apoi trecu liniștit 
pe lângă casă şi întoarse capul în cealaltă direcţie. Tipul 
părea un motan în călduri. Chiar îl prefera pe acest puşti? 

Atunci îi zări pe cei doi bătrâni din casa de vizavi, care 
se holbau la el printr-o fantă a jaluzelelor. Se stafidiseră, dar 
rămăseseră tot curioşi. 

Acceleră. 

În acest moment nu prea putea face nimic în privința 
tânărului. Erau prea mulți martori. 

Asta era, aveau să găsească trupul soţiei în casă. Ce mai 
conta? Poliţia oricum îl suspecta. 

Nu ştia din ce motiv îl suspecta, dar era limpede că situ- 
aţia era serioasă. 

Probabil că aveau să găsească şi cutiile cu pliantele 
pentru case de vară care erau de vânzare, dar ce puteau 
face în legătură cu ele? Nimic. Erau doar hârtii din care nu 
reieşea pentru care se decisese în cele din urmă. 

Nu, nu părea să fie o amenințare reală. Actele de 
cumpărare pentru Vibehof le păstra împreună cu banii și 
paşapoartele acolo, în cutie. Nu, nu se simțea amenințat. 

Trebuia doar să oprească sângerarea, şi să nu fie oprit pe 
drum. Atunci totul avea să fie bine. 


Scoase ustensilele de prim ajutor şi îşi dădu cămaşa jos. 

Rănile erau mult mai adânci decât bănuise, mai ales a 
doua. Socotise că va trebui să-l tragă puternic pe Papa de 
braţ, dar nu calculase şi că acesta va opune atât de puțină 
rezistenţă. 

De asta sângera atât de tare. Şi de asta trebuia să curețe 
scaunele din față ale Mercedesului înainte să-l vândă. 

Îşi curăță rănile şi luă o seringă, injectându-şi anestezic. 

În timp ce aştepta ca acesta să își facă efectul, se uită în 
jur. Spera că nu îi vor găsi acest refugiu. Aici, în Vibehof, 
se simţea cel mai bine, cel mai acasă. Eliberat de lume, 
eliberat de înșelăciuni şi de dezamăgiri. 

Pregăti aţă şi ac. Dură doar un minut şi deja putea înfige 
acul în jurul rănii fără să simtă înțepătura. 

Curând o să mai am două cicatrice pentru chirurgul este- 
tician, se gândi el şi râse. 

Apoi, îşi privi opera şi râse din nou. 

Cusătura nu era prea grozavă, într-adevăr, dar sânge- 
rarea se oprise. 

Fixă cu plasturi un bandaj deasupra şi se întinse pe 
canapea. De îndată ce era pregătit, avea să iasă şi să-i 
omoare pe copii. Cu cât o făcea mai repede, cu atât se 
descompuneau cadavrele mai repede şi cu atât mai curând 
putea şi el să dispară. 

Încă zece minute. Apoi, avea să ia ciocanul din şopron. 

Douăzeci de minute mai târziu, ştiau cine ridicase banii. 
Aveau chiar o adresă. Se numea Claus Larsen şi locuia atât 
de aproape, încât avură nevoie de doar cinci minute până 
pe strada respectivă. 

- Ce crezi, Carl? întrebă Assad când rulară prin girato- 
riul de pe Kong Valdemars Vej. 

- Ce să cred? Că eo binecuvântare faptul că avem colegi 
pe urmele noastre şi că sunt înarmați. 

- Crezi, aşadar, că ar putea fi nevoie de o intervenţie? 

EI încuviință. 

O cotiră pe străduţă. Încă de departe zăriră, în lumina 
felinarelor, un bărbat aflat în fața casei, evident foarte agitat. 

Nu era cu siguranţă cel pe care îl căutau, căci acesta era 
mult mai tânăr şi mai slab. 

- Grăbiţi-vă! Repede! Acolo sus arde! strigă el când se 
apropiară. 

Carl văzu cum colegii din maşina următoare frânau şi 
sunau după ajutoare, dar bătrânii de peste drum o făcuseră 
deja. Stăteau pe trotuar în halat. 

- Ştiţi dacă e cineva în casă? strigă Carl. 

- Aşa cred. Ceva nu e în regulă. 

Tânărul aproape că nu mai avea suflu. 

- De zile întregi tot vin pe aici, dar nimeni nu a deschis, 
iar când o sun pe prietena mea pe mobil, aud cum sună 
acolo sus, dar ea nu răspunde. 

Arătă spre fereastra oblică de la primul etaj. 

- Dar acum, dece arde acolo? 

Pe chipul lui se aşternuse panica. 

Carl se uită la flăcările care se vedeau în mod clar prin 
fereastră. 

- Aţivăzut de curând un bărbat intrând în casă? întrebă 
el. 

Omul scutură din cap. Aproape că nu putea sta într-un 
loc. 

- O să sparg uşa, acum imediat! strigă el disperat. O 
sparg, OK? 

Carl îşi privi colegii. Aceştia fură de acord. 

Tânărul era înalt, părea puternic şi antrenat. Ştia ce 
face. Îşi luă avânt şi, în secunda în care ajunse la ușă, se roti 
uşor şi trosni cu picioarele în yală. Gemu puternic și înjură 
când căzu la pământ şi văzu că uşa nu se clintise niciun 
milimetru. 

- La naiba, e prea groasă! 

Se întoarse disperat spre poliţişti. 

- Ajutaţi-mă, vă rog! 

În acelaşi moment, Carl tresări, pentru că se auzi 
o bubuitură puternică. Se întoarse şi văzu cum Assad 
dispărea printr-o fereastră spartă. 

Carl alergă într-acolo, urmat îndeaproape de tânăr. 
Fusese o manevră deosebit de abilă din partea lui Assad, 
căci roata de rezervă pe care o aruncase prin fereastră spăr- 
sese nu doar sticla dublă, ci şi colțurile cioburilor. 

Se strecurară înăuntru. 

- Pe aici! 

Bărbatul îi trase pe Carl și pe Assad după el în hol. În 
casa scării fumul nu era atât de dens, dar sus nu-ţi vedeai 
mâna în fața ochilor. 

Carl îşi trase cămașa peste gură şi le făcu semn celorlalți 
doi să facă același lucru. În spatele lor, pe scară, Assad tuşea 
deja. 

- Coboară, Assad! strigă el, dar omul nu-l băgă în seamă. 

Auziră sosirea pompierilor. Pe tânărul disperat nu-l 
consola asta. Tuşind, îşi căuta drumul de-a lungul peretelui. 

- Cred că e aici, înăuntru. Mi-a spus că are mereu tele- 
fonul la ea. Ascultaţi! 

EI formă un număr pe mobil şi, câțiva metri mai încolo, 
se auzi un sunet slab. 

În timp ce încă mai căuta ușa, în spatele lor plesni 
cu zgomot puternic o fereastră, cu siguranță din pricina 
căldurii. 

Unul dintre colegii din Roskilde urca scara în urma lor. 

- Am aici un extinctor, strigă el. Unde arde? 

Atunci, tânărul deschise brusc uşa de la camera cu 
fereastra înclinată. Flăcările îi izbiră în faţă. 

Extinctorul şuieră, dar apoi stinse focul de ajuns încât 
să se poată vedea ceva. 

Flăcările urcaseră până în tavan și încă mai se hrăneau 
din multele cutii din încăpere. 

- Mia! urlă tânărul. Mia, eşti aici? 

În acel moment, de afară ţâşni un jet de apă prin 
fereastra acoperişului, iar aburii îi învăluiră. 

Când Carl se aruncă la pământ, simţi o durere arză- 
toare în umăr și în brațul pe care îl ținea ridicat pentru a-şi 
proteja fața. 

Auziră strigăte de afară, apoi veni spuma. 

În decurs de câteva secunde, totul se terminase. 

- Trebuie să deschidem ferestrele, tuşi un coleg din 
Roskilde, aflat lângă el. Carl sări în picioare şi pipăi după o 
uşă, dar colegul găsi o alta. 

În timp ce fumul se retrăgea de la etaj, tânărul se agita 
în încăperea în care arsese. Stătea pe podeaua alunecoasă 
şi scotea cutiile afară cât de repede putea. Câteva încă mai 
fumegau, dar asta nu-l opri. 

Atunci, Carl descoperi corpul fără viață de pe scară. 

Era Assad. 

- Atenţie! urlă el și împinse un poliţist la o parte. 

Sări câteva trepte, apucă picioarele lui Assad şi, cu o 
opintire, îl trase spre el și îl urcă pe umăr. 

- Ajutaţi-l, mârâi el spre doi asistenţi care aşteptau, cu 
măşti de oxigen, pe gazonul din fața casei. 

La naiba, ajutați-l, îşi zicea el tot mereu. 

Acum se auzeau strigăte de la etaj. 

Nu o văzu pe tânăra femeie când o scoaseră din casă. 
O observă abia după ce fu întinsă pe targă lângă Assad. 
Era atât de rigidă, încât părea că înțepeneala morții ar fi 
cuprins-o deja. 

Apoi îl aduseră şi pe tânăr. Era negru de cenușă, avea 
porțiuni mari de păr arse de foc, dar fața îi era neatinsă. 

Plângea. 

Carl plecă de lângă Assad şi se apropie de tânărul care 
părea pe cale să se prăbuşească în orice secundă. 

- Aţi făcut tot ce aţi putut, se forță Carl să îi spună. 

Apoi, bărbatul începu să râdă, şi râdea şi plângea în 
acelaşi timp. 

- Trăieşte, icni el şi se lăsă în genunchi. Are puls, l-am 
simţit. 

În spatele lui Carl, Assad își făcu simțită prezenţa, tuşind. 

- Ce se întâmplă aici? strigă el, dând din mâini şi din 
picioare. 

- Staţi liniştit, îl certă un asistent. V-aţi intoxicat cu 
fum şi asta poate fi periculos. 

- Ce prostie, intoxicație cu fum! Am căzut pe scară și 
m-am lovit la cap. La ce fum era, nu vedeai la doi metri nici 
măcar un fund de elefant. 


Trecură zece minute, apoi femeia deschise ochii. 
Medicul de pe salvare îi pusese o perfuzie şi masca cu 
oxigen. Asta o ajuta. 

Pompierii stinseseră între timp complet focul, iar Assad, 
Carl şi colegii lor din Roskilde cercetaseră superficial casa. 
Nu găsiseră niciun document referitor la René Henriksen 
sau Claus Larsen. 

Şi nicio informaţie cu privire la o proprietate aflată în 
apropiere de apă. 

Găsiseră doar documentul de cumpărare a casei în care 
se aflau, care fusese emis pe alt nume, Benjamin Larsen. 

Verificară dacă şi Mercedesul era înregistrat sub acest 
nume, dar nu era. 

Bărbatul avea tot atâtea identități câte ieşiri avea o 
vizuină de vulpe. Era incredibil. 

În sufragerie găsiseră fotografii ale celor doi soți. 
Ea zâmbea, cu un buchet mare în brațe, el elegant și cu 
o expresie impenetrabilă. Aşadar, femeia de pe targă era 
soţia lui. Numele erau scrise pe uşă: Mia şi Claus Larsen. 

Biata Mia. 

- Ce bine că aţi fost aici când am venit. Altfel, ar fi putut 
fi o adevărată catastrofă, îi zise Carl tânărului care se urcase 
în ambulanţă şi o ţinea pe femeie de mână. Ce relaţie aveți 
cu Mia Larsen? Cine sunteți? îl întrebă Carl. 

Se numea Kenneth, răspunsese el și mai mult nu spusese. 
Aşadar, explicaţiile trebuia să le lase în seama colegilor. 

- Trebuie să vă dați un pic la o parte, Kenneth. Trebuie 
să-i pun lui Mia Larsen nişte întrebări care nu permit 
amânare. 

Se uită întrebător la medicul de pe salvare, care ridică 
două degete. 

Două minute, mai mult nu primea. 

Carl trase adânc aer în piept. Era probabil ultima lor 
şansă. 

- Mia, zise el. Eu sunt polițist. Nu trebuie să vă temeți, 
acum sunteți pe mâini bune. Îl căutăm pe soțul dumnea- 
voastră. El a făcut asta? 

Ea încuviinţă. 

- Trebuie neapărat să aflăm dacă soțul dumneavoastră 
are cumva o proprietate undeva lângă apă. Poate o casă de 
vacanță? Ştiţi ceva de asta? 

Ea îşi strânse buzele. 

- Poate. 

Vocea nu-i era decât o şoaptă răgușită. 

- Unde? 

- Nu ştiu. Broşuri... sus... cutii. 

Ea făcu semn spre casă. 

Ce sarcină imposibilă! Carl se întoarse spre poliţiştii 
din Roskilde și le explică ce trebuiau să caute. O propri- 
etate cu o casă pentru bărci la debarcader, undeva pe un 
fiord. Dacă găseau în cutiile pe care le trăsese Kenneth pe 
coridor un prospect sau ceva asemănător, trebuiau să îl 
contacteze de urgenţă. Cutiile aflate încă în încăpere le mai 
puteau neglija. Erau, oricum, aproape distruse. 

- Mia, îl cunoaşteţi pe soțul dumneavoastră şi sub alt 
nume în afară de Claus Larsen? întrebă el la sfârşit. 

Ea scutură din cap. 

Apoi, ridică un braţ. Foarte, foarte încet şi direct spre 
capul lui Carl. Tremura de efort. Îi puse uşor mâna pe 
obraz. 

- Vă rog să-l găsiţi pe Benjamin, da? 

Mâna îi căzu la loc pe targă, iar ea închise ochii, epuizată. 

Carl se uită întrebător la tânăr. 

- Benjamin e fiul ei, zise el. Singurul copil al Miei. Are 
doar un an şi jumătate. 

Carl oftă şi apăsă uşor mâna femeii. 

Câtă suferință provocase omul acesta în lume! Cine 
avea să-l oprească oare? 

Se ridică, iar medicul de pe salvare îi mai consultă o 
dată brațul şi umărul. Avea să-l doară al naibii în zilele 
următoare, fu avertizat. 

Mda, nu prea avea cum să schimbe asta. 

Pompierii îşi strânseră furtunurile, iar ambulanța plecă 
Şi ea. 

- Assad, te simți bine? 

Ajutorul său îşi dădu ochii peste cap. În afară de o 
durere de cap şi ceva cenușă, era în regulă. 

- A scăpat, Assad. 

Assad încuviință. 

- Ce mai putem face acum? 

Carl ridică din umeri. 

- Acum e întuneric, dar cred că ar trebui să mergem 
la fiord şi să cercetăm locurile pe care le-a marcat Yrsa pe 
hartă. 

- Avem pozele cu noi? 

EI încuviință şi luă un dosar de pe bancheta din spate. 
Toate fotografiile aeriene care înfățișau coasta fiordului. 
Cincisprezece bucăți, şi destul de multe cercuri. 

- Ce zici, de ce nu o fi sunat Klaes Thomasen? întrebă 
Assad. Trebuia să discute cu pădureanul. 

- Vrei să zici cu pădurarul. Da, asta a spus. Probabil că 
nu a dat de el. 

- Să-l sun pe Klaes și să-l întreb? 

Carl încuviință şi îi dădu lui Assad mobilul său. 

Dură o vreme până când Assad reuşi să obţină legătura. 
Era limpede că nu era ceva în regulă. În cele din urmă, 
închise telefonul. 

- Klaes Thomasen a fost foarte surprins. Deja de ieri i-a 
povestit Yrsei că pădurarul i-a confirmat că în apropierea 
drumului forestier există o casă pentru bărci. 

Preţ de o clipă păru să se mire de acest cuvânt. 

- A rugat-o pe Yrsa să îţi transmită asta. Cred că a fost 
atunci când i-ai dăruit trandafirii, Carl. Cred că a uitat să-ți 
transmită. 

Să uite? Poftim? Cum Dumnezeu se putea întâmpla așa 
ceva? O informaţie atât de importantă? Femeia era cu totul 
pe de lături? 

Apoi, se opri. Cui să se plângă? 

- Unde se află această casă, Assad? 

Assad puse harta pe bord şi arătă spre un cerc dublu. 
Vibehof, lângă Dyrneesvej, în regiunea împădurită din 
Nordskoven. Yrsa însăşi marcase locul. Era insuportabil! 

De unde era să ştie că biata de ea nimerise în plin? Şi 
că brusc aveau să se grăbească atât de tare? Că avea să mai 
apară o răpire? 

Mda, acum erau mai informați. Scutură din cap. 
Răpitorul lovise din nou și totul indica faptul că cei doi 
copii se aflau în aceeaşi situație ca Poul şi Tryggve Holt, 
în urmă cu treisprezece ani. Doi copii în mare primejdie. 
Tocmai acum! 

În satul Jægerspris, o cotiră pe lângă pavilionul roşu pe 
care scria „Sculptură şi pictură“. Apoi, ajunseră în pădure. 

Abia după ce merseră o bucată bună pe asfaltul umed 
ajunseră la o plăcuţă pe care stătea scris: Trecerea interzisă, 


permis doar riveranilor. 


Un loc perfect dacă nu voiai să fii deranjat. 

Înaintară încetişor. Potrivit GPS-ului, mai era o bucată 
bună până la casă, dar farurile cu halogen băteau până 
departe. Dacă ajungeau brusc la fiord sau în câmp deschis, 
trebuiau să le stingă. Copacii încă erau desfrunziți, aşa că 
puteau fi zăriți de departe. 

- Acum urmează un drum care se cheamă Badevej, 
Carl. Trebuie să stingi farurile. Urmează o porţiune de 
câmp deschis. 

Carl făcu semn spre torpedou și Assad scoase lanterna. 

Rulară în continuare încet, ghidaţi doar de lumina ei. 
Recunoşteau din peisaj atât cât să se poată orienta cât 
de cât. 

Spre fiord, desluşiră o bucată de teren mlăştinos. Poate 
şi nişte vaci care erau întinse pe un tăpşan. Apoi, din stânga 

apăru un mic transformator. Când trecură pe lângă el, 
auziră un mârâit slab. 

- Ăsta să fi fost sunetul de atunci? întrebă Assad. 

Carl făcu semn că nu. Nu, sunetul era prea slab. Aproape 
că nu se mai auzea deja. 

- Uite, zise Assad, arătând spre o siluetă neagră. 

În următorul moment recunoscură un gard viu, care se 
întindea până jos, la apă. Așadar, Vibehof se afla direct în 
spate. 

Parcară maşina la marginea drumului. Preţ de un 
moment rămaseră la marginea drumului, să se adune. 

- La ce te gândeşti, Carl? 

- Mă întreb ce ne aşteaptă acolo. ȘI, în afară de asta, mă 
gândesc la pistolul meu, care se află la sediu. 


În spatele gardului viu se afla un ţarc, iar în spatele lui 
creşteau copaci, până jos la apă. Proprietatea nu era foarte 
mare, dar era situată perfect. Aici aveai toate posibilitățile 
de a trăi fericit, sau să ascunzi cele mai oribile fapte posibile. 

- Acolo, făcu Assad şi arătă spre apă, iar Carl văzu 
conturul unei case mici. Poate un şopron sau un foişor. 

- Şi acolo! 

Assad arătă spre copaci. 

Acolo se vedea o lumină foarte slabă. 

Îşi făcură loc printre crengile gardului viu. Casa din 
cărămidă era veche, aproape dărăpănată. Două ferestre 
dinspre drum erau luminate. 

- Probabil că e în casă, nu? şopti Assad. 

Carl nu spuse nimic. De unde să ştie asta? 

- Ceva mai spre spatele casei e o alee pentru maşini. 
Nu ar trebui să vedem mai întâi dacă Mercedesul e acolo? 

Carl scutură din cap. 

- Crede-mă, este. 

Apoi, auziră de jos, dinspre şopronul din capătul 
grădinii, un mormăit. Ca al unei bărci cu motor care se 
îndreaptă încetişor spre casă pe o apă netedă ca oglinda. 

Carl miji ochii. Acesta era mormăitul. 

- Vine dinspre şopron, Assad. Poţi să îl vezi? 

Acesta mârâi aprobator. 

- Ce crezi, casa pentru bărci ar putea să se ascundă în 
tufișurile de acolo, de lângă şopron? Atunci ar fi direct pe 
apă. 

- Poate. Şi poate că omul nostru e acolo jos. Şi nici nu 
vreau să-mi imaginez ce face, bombăni Carl. 

Liniştea casei şi mormăitul acela îl nelinişteau. I se 
făcuse pielea de găină. 

- Trebuie să mergem acolo, Assad. 

Acesta încuviință şi îi întinse lanterna. 

- Mai bine ia tu arma, Carl. Eu mă încred mai mult în 
mâinile mele. 

Îşi croiră loc prin desişul care zgâria braţul ars al lui 
Carl. Îşi putea ţine durerea sub control doar pentru că avea 
cămaşa şi jacheta umede de la ploaia măruntă, care îi răco- 
reau rana. 

Cu cât se apropiau mai mult de şopron, cu atât auzeau 
mai clar sunetul. Monoton, profund, continuu. Ca un 
motor bine uns, în treapta de viteză cea mai de jos. De sub 
ușă se zărea o mică fâşie de lumină. Aşadar acolo înăuntru 
se petrecea ceva. 

Carl arătă spre uşă şi strânse mai bine lanterna grea. 
Dacă Assad deschidea brusc ușa, el putea să se năpus- 
tească înăuntru, pregătit să lovească. Trebuiau să ştie ce se 
petrecea acolo. 

Rămaseră câteva secunde încordaţi în fața ușii şi se 
priviră. Apoi, Carl dădu semnalul. Uşa se dădu de perete şi 
în secunda următoare Carl se năpusti înăuntru. 

Se uită în jur, apoi cobori braţul în care ţinea lanterna. 
Acolo nu era nimeni. Nimic în afară de un taburet, câteva 
unelte pe un banc de lucru, un rezervor mare de ulei, 
câteva furtunuri şi acel generator care mârâia ca o relicvă 
din vremurile în care obiectele funcționau o veșnicie. 

- A ce miroase aici, Carl? 

Da, mirosul era intens, iar Carl îl ştia de pe vremuri, de 
pe timpurile când mobilele din lemn de brad şi uşile erau 
date cu baiț. Acel miros pătrunzător, înțepător, care îţi făcea 
nările să se lipească. Miros de sodă caustică. Miros de leşie. 

Cu mintea plină de imagini înspăimântătoare, trase 
taburetul spre rezervor. Se urcă, plin de presimţiri sumbre, 
şi ridică în cele din urmă capacul rezervorului. Pot opri 
chestia aia imediat, se gândi el când orientă fasciculul de 
lumină spre interiorul rezervorului. 

Dar înăuntru nu se vedea nimic. Doar apă şi un furtun 
de încălzire, lung de câțiva metri. 

Era destul de uşor să-ți imaginezi la ce servea acest 
rezervor. 

Stinse lanterna şi cobori cu atenţie de pe taburet, uitân- 
du-se la Assad. 

- Cred că bieţii copii sunt încă în adăpostul pentru 
bărci. Poate că încă mai trăiesc. 

Înainte să părăsească şopronul, se uitară cu atenţie în 
jur şi rămaseră o clipă în uşă, ca să-şi obişnuiască ochii cu 
întunericul. În trei luni, la ora asta va mai fi încă lumină, 
dar deocamdată nu vedeau nimic în afară de umbre neclare, 
care se ridicau de pe fiord. Să existe acolo, în tufişurile 
acelea joase, într-adevăr o căsuță, un adăpost pentru bărci? 

Îi făcu semn lui Assad să îl urmeze. Pe următorii metri 
simți cum striveşte sub tălpi limacşi graşi. Ce porcărie! Lui 
Assad probabil că nu-i plăcea defel. 

Apoi, ajunseră la tufe. Carl se aplecă şi dădu o creangă 
la o parte, iar acolo, în fața ochilor săi, se afla ușa, o jumă- 
tate de metru deasupra pământului, montată între scânduri 
groase. Le atinse - erau netede şi umede. 

Mirosea a smoală, care fusese folosită pentru a etanșeiza 
crăpăturile. Aceeaşi smoală pe care Poul Holt o folosise 
pentru a sigila scrisoarea din sticlă. 

Auziră apa clipocind la picioarele lor. Aşadar, căsuţa era 
direct pe apă. Fără îndoială că era construită pe piloni. Era 
un adăpost pentru bărci. 

Îl găsiseră. 

Carl apăsă mânerul, dar uşa nu se deschise. Apoi, pipăi 
şi găsi o pană din lemn care era înfiptă într-un ivăr. O 
ridică atent şi o lăsă apoi să cadă, împreună cu lanţul fixat 
de ea. Așadar, individul nu era înăuntru. 

Deschise ușa încetişor şi auzi imediat respiraţii slabe. 

ÎI lovi mirosul de apă stătută, urină şi fecale. 

- E cineva aici? şopti el. 

Dură o clipă până când se auzi un geamăt înnăbuşit. 

Aprinse lanterna şi înaintea ochilor i se aşternu o 
imagine sfâşietoare. 

La o distanță de doi metri una de alta, şedeau două făpturi 
micuţe, în propria mizerie. Pantaloni uzi, păr murdar. Două 
grămăjoare de viaţă, care renunțaseră să mai spere. 

Băiatul îl privi cu ochi înspăimântați, direct în față. 
Blocat sub acoperiş, cu mâinile legate la spate şi în lanţuri. 
Gura îi era lipită cu bandă adezivă, care vibra uşor de la 
respiraţia sa. Întregul său corp striga după ajutor. Carl 
mișcă lanterna spre fetiță, care atârna cu faţa înainte, prinsă 
în lanţurile ei. Capul i se odihnea pe umăr, de parcă ar fi 
dormit, dar nu dormea. Ochii îi erau deschişi şi clipeau în 
lumină, doar că nu avea puterea să ridice capul. 

- O să vă ajutăm, şopti Carl, așezându-se în patru labe, 
şi se îndreptă spre ei. Dar trebuie să nu faceți niciun zgomot. 

Scoase mobilul şi formă un număr. O clipă mai târziu, 
cerea ajutor de la secția de poliție din Fredrikssund. Apoi, 
închise telefonul. 

Băiatul păru să se relaxeze un pic. Faptul că auzise asta 
îl mai liniştise. 

Între timp, intrase şi Assad. Îngenunchease sub acope- 
rişul jos şi îi scotea fetiţei banda adezivă de pe gură şi îi 
desfăcea legăturile, în timp ce Carl îl ajuta pe băiat. Acesta 
nu scoase niciun sunet când îi fu smulsă banda de pe gură 
şi se aplecă grăbit într-o parte, astfel încât Carl să ajungă la 
curelele din piele de la spatele lui. 

Reușiră să-i urnească pe copii de lângă perete, dar se 
blocară la lanţurile care îi ţineau legaţi şi la cel care era fixat 
în perete. 

- Lanţurile ni le-a pus ieri şi le-a închis cu un lacăt. 
Înainte de asta aveam doar curelele din piele. El are cheia. 

Vocea băiatului era răgușită. 

Carl se uită la Assad. 

- Am văzut o rangă în şopron. Assad, o aduci tu? 

- O rangă? 

- Da, Assad, la naiba! 

Assad ştia prea bine ce era o rangă, dar Carl vedea că 
nu mai voia să calce încă o dată pe melcii ăia, dacă putea 
evita asta. 

- Ține lanterna, mă duc eu să o aduc. 

leşi cu spatele din căsuţă. Ar fi trebuit să ia de la început 
ranga. La urma urmei, era o armă utilă. 

Alunecă iar pe melcii vii şi morți. Observă o rază slabă 
de lumină de la ferestrele dinspre fiord ale casei. Nu fusese 
acolo mai devreme. 

Rămase o clipă neclintit şi ascultă. 

Nu, nu se auzea nicio activitate, de nicăieri. 

Apoi, se duse la şopron şi deschise cu grijă uşa. Ranga 
se afla direct în faţa lui, pe bancul de lucru, sub un ciocan 
şi o şurubelniţă. Ridică ciocanul şi împinse şurubelnița la o 
parte. Tresări atunci când aceasta alunecă peste margine şi 
căzu pe jos cu un zăngănit metalic. 

Rămase iarăși nemișcat, ascultând. 

Apoi, apucă ranga şi se strecură afară. 


ÎI priviră uşuraţi când se întoarse, de parcă fiecare 
mişcare de-a lui Carl şi de-a lui Assad, de când deschise- 
seră uşa, ar fi reprezentat o mică minune. Era cât se poate 
de înţeles. 

Desprinseră lanţurile din perete. 

Băiatul se târî imediat în centrul căsuţei, dar fata rămase 
nemişcată şi mormăi. 

- Ce-a păţit? întrebă Carl. Poate vrea puţină apă? 

- Apă, da. Nu îi e prea bine. Se află aici de mult timp. 

- Assad, ia tu fata, spuse Carl. Ţine lanțurile ca să nu 
zăngăne. Eu îl ajut pe Samuel. 

Observă că băiatul încremeneşte. Îşi întoarse capul 
murdar şi se holbă la Carl, de parcă tocmai l-ar fi văzut pe 
diavol în sufletul său. 

- Ştii cum mă cheamă? întrebă băiatul bănuitor. 

- Sunt polițist, Samuel. Știu o sumedenie de lucruri 
despre voi. 

Băiatul se trase înapoi. 

- De unde? Ai vorbit cu părinții mei? 

Carl trase adânc aer în piept. 

- Nu, nu am vorbit cu ei. 

Samuel îşi trase ușor şi brațele înapoi şi îşi încleştă 
pumnii. 

- Ceva nu e în regulă, zise el. Nu eşti polițist. 

- Ba da, Samuel. Sunt. Vrei să-mi vezi legitimaţia? 

- De unde ai ştiut unde suntem? Nu aveai de unde să 
ştii! 

- Am lucrat mult ca să-l găsim pe răpitorul vostru, 
Samuel. Haide, nu avem timp de pierdut, zise Carl, în timp 
ce Assad o scotea pe fetiță afară pe ușă. 

- Dacă sunteţi de la poliţie, de ce nu avem timp de 
pierdut? 

Acum părea de-a dreptul panicat, era evident isteric. Să 
fi fost din pricina şocului? 

- Atrebuitsă folosim o rangă ca să vă eliberăm, Samuel. 
Nu e o dovadă suficientă? Nu avem cheia. 

- S-a întâmplat ceva cu părinții mei? N-au plătit? Li s-a 
întâmplat ceva? 

Scutură din cap. 

- Ce s-a întâmplat cu părinții mei? strigă el mult prea 
tare. 

- Psst, şuieră Carl. 

De afară se auzi un sunet surd. Assad alunecase probabil 
pe poteca acoperită de melci şi căzuse. 

- Eşti bine, Assad? întrebă Carl. 

Se întoarse spre Samuel. 

- Haide, Samuel, trebuie să ne grăbim. 

Băiatul îl privi suspicios pe Carl. 

- Mai înainte nici măcar nu ai telefonat, aşa e? Vreţi să 
ne duceți undeva să ne omorâţi. Asta aveți de gând. 

Carl scutură din cap. 

- O să mă trag afară şi tu poți să te uiţi pe uşă şi să te 
convingi singur că totul e în regulă, zise el şi se târî afară, 
la aer curat. 

Auzi din nou un sunet, apoi simţi o lovitură în ceafă. 
Apoi, totul se întunecă. 

Poate că fuseseră niște sunete de afară, poate şoldul care 
îl durea, poate rana pe care o cususe. Oricum, se trezi brusc 
şi se uită nedumerit prin cameră. 

Apoi îşi aminti şi ştiu din nou ce se întâmplase. De când 
se întinsese trebuie că trecuse cel puţin o oră şi jumătate. 

Simţea încă somnul în oase când se ridică cu greu de 
pe canapea și se aplecă într-o parte ca să vadă dacă rana 
sângerase. 

Dădu din cap, mulțumit de munca lui. Rana arăta bine, 
era uscată. Foarte bine, pentru prima dată! 

Se ridică şi se întinse. În bucătărie avea cutii cu sucuri 
şi conserve. Un pahar de suc de rodie şi ton pe pâine 
prăjită aveau să-i facă bine după cât sânge pierduse. Doar o 
gustare, apoi avea să se îndrepte spre debarcader. 

Aprinse lumina în bucătărie şi se uită în întuneric. Apoi 
trase storurile. Nu era bine să se vadă lumina de pe apă. 
Siguranţă înainte de toate. 

Se opri, încruntându-se. Auzise cumva un sunet? Ca 
un zăngănit metalic? Rămase nemișcat şi ascultă. Totul era 
liniştit. 

Poate fusese o pasăre care se speriase? Dar zburau oare 
păsările la ora asta? 


554 Jussi Adler-Olsen 


Ridică storul şi se uită în direcția din care i se păruse că 
aude zgomotul. Mijii ochii şi rămase nemișcat. 

Atunci îl descoperi. Era aproape invizibil în întuneric, 
conturul a ceva mare care se mişca, dar era acolo. 

Direct în dreptul şopronului. Apoi, dispăru. 

Se trase cât ai clipi de la fereastră. 

Acum, inima îi bătea mai tare decât şi-ar fi dorit. 

Trase cu grijă sertarul bufetului şi îşi căută un cuţit lung 
şi îngust pentru filetat. Nimeni nu supravieţuia unei lovi- 
turi bine plasate cu această lamă. 

Apoi, îşi trase pantalonii și se strecură desculț în 
întuneric. 


Acum, auzea clar sunete dinspre căsuță. De parcă ar 
fi încercat cineva să desprindă acolo înăuntru ceva. Forță 
brută, aplicată lemnului. 

Se opri şi ascultă. Acum ştia ce era. Seluptau cu lanţurile. 
Cineva desprindea şuruburile care fixau lanțurile de perete. 

Cineva? 

Dacă era poliția, avea să se confrunte cu arme mai bune 
decât a sa. 

În schimb, el cunoștea terenul, putea să folosească 
avantajele întunericului. 

Când trecu pe lângă şopron, observă imediat că fâşia 
de lumină care se vedea de sub uşă era mai lată decât ar fi 
trebuit să fie. 

Da, ușa era doar aninată. Cu toate astea, el o închisese 
în urma lui, după ce verificase temperatura din rezervor, 
era foarte sigur de asta. 

Poate că erau mai mulți. Poate că acum era cineva acolo 
înăuntru. 

Se trase iute la perete şi analiză situația. Cunoştea 
şopronul ca pe buzunarul său. Dacă se ascundea cineva 

acolo, putea să-l neutralizeze rapid. Să ţintească spre 
punctul moale de sub stern și să lovească. O lovitură bună, 
apoi, pentru siguranță, încă de câteva ori în diverse direcții. 
Nu va sta mult pe gânduri. Fie ei, fie el. 

Înaintă, ţinând bine întins cuțitul, în şopron şi cercetă 
cu privirea încăperea goală. 

Cineva fusese aici. Taburetul nu era la locul lui, uneltele 
fuseseră mișcate. O şurubelniţă se afla pe jos, probabil că 
asta auzise. 

Făcu un pas în lateral şi apucă ciocanul de pe bancul 
de lucru. Cu el se simţea oricum mai bine. Îi stătea bine în 
mână şi îl folosise adesea. 

Apoi, se strecură câțiva pași în jos pe drumul de 
grădină. Pe unde călca strivea melci între degete. Afurisite 
vietăți. Va trebui să se ocupe şi să le stârpească de îndată ce 
va avea timp. 

Se aplecă şi văzu cum, printre scândurile de la căsuță, se 
zărea o lumină slabă. Dinăuntru se auzeau voci stinse, dar 
nu înţelegea nici ce se spune, nici cine vorbea. Dar asta nici 
nu conta prea tare. 

Dacă voiau să iasă de acolo, trebuiau să o apuce pe 
drumul acesta. Trebuia doar să se ducă la uşă şi să pună 
pana de lemn în zăvor şi erau închişi. Nu aveau să iasă în 
timpul cât îi lua lui să se ducă la mașină şi să ia canistra de 
benzină ca să dea foc la tot. 

OK, casa în flăcări se va vedea de departe, dar care era 
alternativa? 

Nu. Va da foc căsuței şi apoi va strânge toate documen- 
tele, toți banii şi se va îndrepta, pe cel mai rapid drum, 
spre graniță. Altfel nu se putea. Cine nu-și adapta în mod 
flexibil planurile sfârșea prost. 

Băgă cuțitul pentru filetat în curea şi se îndreptă spre 
uşă. În acea clipă, uşa se deschise şi apărură două picioare. 

Făcu repede un pas în lateral. Trebuia să-i atace pe rând, 
pe măsură ce ieşeau din casă. 

Văzu silueta ale cărei picioare se aflau acum pe jos, în 
timp ce corpul mai era încă în căsuță. 

- Ce e cu părinţii mei? întrebă dinăuntru băiatul după 
care se auzi un șuierat încetişor. 

În acel moment, asistentul de poliție tuciuriu făcu un 
pas în spate şi direct spre el. Același bărbat din centrul de 
bowling, cel care îl azvârlise pe Papa pe pistă. 

Cum se putea? 

De unde ştiau de locul acesta? 

Îşi luă avânt şi îl lovi pe bărbat cu partea lată a cioca- 
nului în ceafă, astfel încât căzu fără zgomot la pământ. 
Fetiţa, care căzu peste el, îl privi cu ochii goi. Ea se resem- 
nase demult cu destinul ei. Acum închise ochii, fiind doar 
la o lovitură distanță de moarte, dar asta mai putea aştepta. 
Mai întâi, trebuia să se ocupe de ceilalți. 

Când picioarele polițistului apărură în sfârşit în deschi- 
zătura uşii, acesta rămase o clipă așa, în timp ce încerca să 
îl convingă pe băiat că totul era în regulă. 

- O să mă trag afară şi atunci o să te poți uita pe uşă şi 
să vezi că totul e în regulă, zise bărbatul. 

Atunci lovi. 

Şi acest polițist căzu fără zgomot. 

Lăsă şi el ciocanul să cadă şi se uită la cei doi oameni 
inconştienți. Ascultă un moment foşnetul copacilor şi 
ploaia. Băiatul se mişca agitat, panicat, dar în rest totul era 
liniştit. 

Atunci, o ridică pe fetiță, o aruncă dintr-o mișcare 
înapoi în căsuță şi trânti uşa, fixând pana din lemn în ivăr. 

Se ridică şi privi în jur. În afară de protestele băiatului, 
nu se auzea nimic. Nu vehicule de intervenţie, nu alte 
sunete care să nu se potrivească aici. Cel puţin, nu încă. 

Trase adânc aer în piept. La ce trebuia să se aştepte? 
Veneau şi mai mulți? Sau aceștia erau doar doi cowboy 
singuratici care voiau să-şi impresioneze superiorii? 
Trebuia să afle. 

Dacă erau singuri, putea să-şi ducă planul la îndeplinire, 
dacă nu, trebuia să dispară cât mai repede. În orice caz, 
trebuia să scape de toți patru de îndată ce afla mai multe. 

Dintr-un salt, se întoarse în şopron şi luă niște sfoară 
din cuiul aflat deasupra ușii. 

Se pricepea la legat oamenii. Nu avea să dureze mult. 

În timp ce se ocupa de cei doi bărbaţi inconștienți, în 
căsuță se auzea mare gălăgie. Băiatul urla și cerea să îl lase 
să iasă. Că părinții lui nu vor plăti dacă nu-și primesc copiii 
înapoi. 

Bună încercare. Băiatul era foarte rezistent. Începuse să 
lovească ușa. 

Se uită la pana din lemn. O folosea de ani de zile, dar 
lemnul era încă rezistent. Nu avea să cedeze loviturilor. 

Îi trase pe cei doi bărbaţi la câțiva metri distanță de 
căsuță, astfel încât să le poată vedea chipurile. Apoi, îl aşeză 
pe cel mai plinuţ dintre cei doi, astfel încât să şadă aplecat 
în față pe plăcile de pe alee. 

Se aplecă și îl lovi de mai multe ori în față. 

După o vreme, polițistul își deschise ochii, clipi de mai 
multe ori, apoi reuşi să vadă limpede chipul bărbatului din 
faţa lui. 

Se priviră în ochi. Acum, rolurile erau inversate. Nu 
mai era cel care şedea la masa albă din centrul de bowling, 
trebuind să dea socoteală cu privire la ce şi cum făcea. 

- Ce om bolnav eşti! vorbi cu greu polițistul. Dar o să 
te prindem. Colegii sunt pe drum. Avem amprentele tale! 

ÎI studie pe poliţist cu atenţie. Părea destul de afectat de 
lovitură. Când făcu un pas în spate şi lumina din hambar se 

aşeză pe chipul acestuia, constată că pupilele lui reacționau 
prea încet. Poate de asta era atât de surprinzător de liniștit? 
Sau credea oare că nu era în stare să-i omoare? 

- Colegii, bună încercare, îl ironiză el. Dar chiar dacă 
e să vină, n-au decât. De aici vedem întregul fiord, până 
la Frederikssund. O să zărim lumina albastră încă înainte 
să urce pe pod. Aşadar, până când ajung ei aici, am timp 
destul să fac ce e de făcut. 

- Vin dinspre sud, din Roskilde, o să vezi pe dracu’ 
ceva, idiot ce eşti, zise polițistul. Dă-ne drumul şi predă-te 
de bunăvoie şi poți fi liber în cincisprezece ani. Dacă ne 
ucizi, eşti un om mort, asta îți promit. Împușcat de colegii 
mei. Sau o să putrezeşti pentru tot restul vieţii în închi- 
soare, ceea ce e cam același lucru. Ucigaşii de poliţişti nu 
supraviețuiesc în sistemul nostru. 

El zâmbi. 

- Ce prostii vorbiți! Dacă îmi răspundeți la întrebări, o 
să ajungeţi în... se opri şi se uită la ceas... în douăzeci de 
minute în vana care se află în şopron. Dumneavoastră şi 
copiii şi partenerul dumneavoastră. Şi ştiţi ceva? 

Îşi apropie faţa de cea a lui Carl: 

- Apoi, am dispărut. 

Acum, loviturile dinspre căsuță deveniseră mai puter- 
nice. Păreau mai tari, aveau un sunet metalic. Instinctiv, se 
uită în jos, acolo unde lăsase ciocanul când o ridicase pe fată. 

Instinctul nu-l înşela. Ciocanul dispăruse. Fetiţa îl luase 
fără ca el să fi observat. El înşuşi îl aruncase împreună cu 
fata înăuntru. Fir-ar să fie de porcărie! Aşadar, nu era chiar 
atât de terminată cum crezuse micuța ticăloasă. 

Scoase încet cuțitul de la cingătoare. Nu mai există cale 
de întoarcere. 

Era foarte ciudat, dar lui Carl nu-i era teamă deloc. 
Nu avea niciun dubiu că bărbatul din fața lui era nebun 
şi că l-ar fi omorit fără să clipească. Dar totul în jur era 
foarte liniştit. Norii alergau pe cer şi acopereau luna. Apa 
clipocea încet. Mirosurile erau intense. Chiar şi mormăitul 
generatorului avea ceva liniştitor. 

Poate că era în continuare sub efectul loviturii. Bubuitul 
sălbatic din capul lui depăşea cu mult durerea din braț şi 
din umăr. 

Atunci, băiatul lovi din nou în ușă, de data asta mai 
puternic. 

Se uită la bărbatul care tocmai scotea cuțitul de la 
cingătoare. 

- Tare ai vrea să ştii cum te-am găsit, nu-i aşa? 

Carl simți cum îi revine senzația în mâinile legate la 
spate. Se uită în sus la ploaia măruntă care cădea neobosit. 
Umiditatea făcea ca şnurul să se întindă. Așadar, trebuia să 
tragă de timp. 

Privirea bărbatului era dură ca granitul, dar gura sa 
reacționă preţ de o fracțiune de secundă cu o tresărire. 

Avea, prin urmare, dreptate. Acest porc ardea de nerăb- 
dare să afle cum îi dăduseră de urmă. 


560 Jussi Adler-Olsen 


- A fost odată un băiat care se numea Poul. Poul Holt, 
îți aminteşti de el? întrebă Carl şi înmuie sfoara în balta din 
spatele lui. 

- Era un pic neobişnuit, continuă el şi îi făcu semn din 
cap bărbatului, în timp ce mâinile îi lucrau la spate. 

Apoi tăcu. Nu se grăbea cu povestea. Indiferent dacă 
şnururile rezistau sau nu, cu cât trecea mai mult timp, cu 
atât trăiau mai mult. Trebuia să zâmbească. 

Acesta era un interogatoriu pe dos. Un interogatoriu cu 
rolurile inversate. Ce ironie. 

- Şi? Ce era cu acest Poul? insistă bărbatul din fața lui. 

Carl râse. Acum, loviturile în uşa căsuţei se auzeau mai 
rar, dar păreau mai precise. 

- Da, a trecut mult de atunci, nu-i aşa? Nu îţi amintești? 
Fetiţa de acolo de dinăuntru nici măcar nu se născuse. 
Probabil că nu te gândeşti niciodată la victimele tale, nu-i 
aşa? Nu, sigur că nu o faci. Sigur că nu. 

Expresia bărbatului se schimbă în aşa fel, încât i se făcu 
pielea de găină. 

Brusc, se ridică şi îndreptă cuțitul spre gâtul lui Assad. 

- Îmi răspundeţi pe loc şi direct, altfel o să-l auziți 
într-o secundă pe acest individ cum bolboroseşte în 
propriul sânge. 

Carl încuviință şi trase de sfori. Ticălosul vorbea serios. 

Acum, tocmai striga spre căsuţă: 

- Samuel, dacă mai baţi tot aşa, o să şi suferi înainte să 
mori. Poţi să mă crezi. 

Preţ de o secundă, loviturile se opriră, iar plânsul fetiţei 
se înteți. 

Apoi, loviturile reîncepură. 

- Poul a aruncat o scrisoare în apă, într-o sticlă. Poate 
că ar fi trebuit să îţi alegi alt loc unde să îţi închizi victi- 
mele. Nu neapărat într-o casă aflată direct pe apă, zise Carl. 

Acesta se încruntă. O scrisoare într-o sticlă? 

Carl putea deja să tragă de sfori. Una dintre bucle 
alunecase. 

- Sticla a fost descoperită acum câţiva ani în Scoţia, pe 
mare. Apoi, a ajuns la mine pe birou, continuă el şi trase 
din nou de legături. 

- Mda, ghinionul dumneavoastră, zise bărbatul lapidar. 

Era foarte clar ce gândea. Ce putea să-i facă o scri- 
soare dintr-o sticlă? Niciunul dintre copiii care se aflaseră 
în decursul vremii în această căsuţă nu ştiau unde se afla 
închisoarea lor. Cum putea scrisoarea să schimbe asta? 

Carl văzu cum piciorul lui Assad tresare. 

Rămâi întins, Assad. Dormi mai departe. Tot nu poţi face 
nimic, se gândi el. Nu putea să-i ajute decât slăbirea legă- 
turilor, ca să se poată elibera. Şi nici măcar atunci nu era 
sigur cum avea să se termine. Nici pe departe. 

Psihopatul din fața lui era puternic, complet lipsit de 
scrupule și avea un cuțit dezagreabil în mână. El însuşi era 
slăbit şi mai lent din pricina loviturii la cap. Nu, prea multe 
speranţe nu erau. Dacă i-ar fi sunat pe colegii din Roskilde, 
atunci poate că ar fi avut o şansă, dar cei din Frederikssund 
nu se puteau apropia nevăzuţi; porcul avea, din păcate, 
dreptate. Vehiculele de intervenţie aveau să fie zărite de 
îndată ce traversau podul, probabil în câteva minute, îi era 
limpede. La naiba, legăturile încă erau prea strânse. 

- Mai bine fugi, Claus Larsen, dacă îți pot spune aşa, 
încă mai poți scăpa, zise Carl. 

Bubuiturile din căsuță sunau acum mult mai profund. 

- E adevărat, nu mă cheamă Claus Larsen, replică el 
şi rămase în picioare, direct deasupra corpului fără viață 
al lui Assad. Şi dumneavoastră habar n-aveţi cum mă 
cheamă. De altfel, am impresia că în seara asta ați venit 
aici singuri, fără ajutoare, dumneavoastră şi partenerul 

dumneavoastră. De ce aş fugi? De ce credeţi că m-aş teme 
de dumneavoastră? 

- Pleacă, indiferent cum te cheamă. Pleacă şi constru- 
jeşte-ți o viață nouă. Sigur că o să te căutăm, trebuie să o 
facem, însă eşti un maestru al deghizărilor. 

Simţi cum se slăbea încă o buclă. 

Se uită direct în ochii bărbatului şi observă acum refle- 
xele luminii albastre pe întunericul cerului. Maşinile de 
intervenție traversau fiordul. În sfârșit. 

Carl îşi întinse spatele şi îşi trase picioarele sub el în 
momentul în care bărbatul îşi înălță capul şi văzu lumina 
albastră, care acum parcă făcea să vibreze întregul peisaj. 
Apoi, împinse cuțitul spre corpul nemișcat al lui Assad. În 
acelaşi moment, Carl îşi aruncă corpul în față şi îl lovi pe 
individ în picioare. Acesta căzu, ținând cuțitul încă, şi îşi 
duse mâna la şold. Asta e ultimul lucru pe care îl văd în viaţa 
mea, privirea plină de ură a acestui nebun, se gândi Carl. 

Atunci, legăturile cedară definitiv. 

Carl le dădu jos şi îşi desfăcu braţele. Două braţe împo- 
triva unui cuțit de filetat. Ce farsă! Îşi simţea picioarele ca o 
budincă, iar şurubelnița din şopron era prea departe. Totul 
în jurul lui păru să se întindă şi să se comprime în acelaşi 
timp. 

Când bărbatul se ridică şi porni spre el, Carl păşi nesigur 
în spate. Acum, inima începu să pompeze, iar bubuitul din 
cap i se accentuă. O clipă, văzu ochii frumoşi ai Monei în 
faţa lui. 

Călca atent şi apăsat. Drumul din grădină era alunecos, 
simţea cum terciul de melci i se lipește de pantofi. Apoi se 
opri, nemişcat, şi aşteptă. 

Reflexiile luminilor albastre de jos de pe pod nu se 
mai vedeau. În cinci minute, maşinile aveau să fie acolo. 


SOMNUL RAŢIUNII 563 


Dacă mai rezista încă o clipă, poate reuşea să salveze viața 
copiilor. 

Se uită în sus, spre copacii ale căror crengi se întindeau 
deasupra drumului. Dacă aș ajunge la ele și m-aş putea 
trage în sus, se gândi el şi făcu încă un pas în spate. 

Atunci bărbatul se aruncă dintr-un salt spre el, cu 
chipul schimonosit de furie, şi cuțitul orientat spre pieptul 
lui Carl. 

Era doar un picior mic, cel mult mărimea 40, care îi 
provocă prăbușirea. 

Assad lovise cu unul dintre picioarele sale scurte spre 
glezna atacatorului. Acesta probabil că nu ar fi căzut dacă 
nu ar fi alunecat cu picioarele goale pe pasta de melci. Se 
auzi o bubuitură zdravănă când obrazul lui se lovi de una 
dintre dale. Carl se clătină spre el şi îl lovi în burtă până 
când dădu drumul cuţitului. 

Carl îl ridică şi i-l puse bărbatului la gât, după ce îl 
ridicase cu greu. În spatele lui, Assad încerca să se rosto- 
golească pe o parte, dar apoi trebui să vomite. De pe buze, 
pe lângă conţinutul stomacului, i se rostogoleau înjurături 
arăbeşti. Aşadar, nu părea fi rănit foarte grav. 

- Haide, loveşte odată, șuieră bărbatul. Nu mai suport 
să îți văd mutra. 

Şi, într-un gest sinucigaş, săltă capul spre cuţit, dar Carl 
văzuse impulsul venind şi trase cuțitul înapoi, astfel încât 
abia dacă atinse gâtul bărbatului. 

- Mă gândeam eu, vorbi el ironic, în timp ce sângele i se 
scurgea pe gâtul udat de ploaie. Nu o s-o faci, nu ai curaj. 

Dar aici se înşela. A doua oară Carl nu avea să mai tragă 
cuțitul înapoi. Privirea uşor înceţoşată a lui Assad avea să 
confirme că omul îşi provocase moartea, iar sistemul juridic 
avea să fie scutit de multă muncă. 

În acel moment, bubuitul din căsuță încetă. 

Peste umărul bărbatului, Carl văzu cum se deschidea 
uşa, ca trasă de o mână invizibilă. 

Apoi, acest individ nebun îi umplu din nou câmpul 
vizual. 

- Încă nu mi-aţi povestit cum m-aţi găsit. Să aştept 
până la proces, nu? întrebă el. Ce voiați să spuneți cu „cât o 
să primesc“? Cincisprezece ani? Pot să rezist. 

Îşi lăsă capul pe spate, de parcă ar fi vrut iarăşi să-l 
arunce în față, dar, în schimb, râse urât. 

Ei hai, se gândi Carl, aruncă-ți capul spre cuțit. Strânse 
degetele pe mâner şi ştiu că lucrurile vor deveni scârboase. 

Apoi se auzi un sunet de parcă cineva ar fi spart un 
ou. Un trosnet scurt, iar bărbatul căzu în genunchi și se 
prăbuşi tăcut într-o parte. 

Samuel, cu fața mânjită de muci şi de lacrimi, ținea 
ciocanul în mână, în fața lui Carl. Distrusese cu el încuie- 
toarea de la căsuță. De unde naiba îl avea? 

Carl lăsă cuțitul în jos şi se aplecă peste bărbatul care 
zăcea tremurând pe jos. Încă mai respira. 

Ceea ce tocmai văzuse fusese o adevărată execuţie. 
Doar îl avea sub control, băiatul trebuie să fi văzut asta. 

- Aruncă arma, Samuel, zise el şi se uită spre Assad. A 
fost autoapărare, Assad, suntem de acord cu asta? 

Assad îşi dădu capul pe spate şi împinse buza din față 
înainte. 

Răspunsul veni în valuri, în timp ce el vomita în 
continuare. 

- Noi doi suntem mereu de acord, Carl. 

Carl se întoarse spre bărbatul care zăcea, cu gura 
deschisă şi ochii mari, pe drumul din grădină. 

- Să vă ia dracu, şopti bărbatul. 

- Iar pe dumneata să te primească, veni replica din 
partea lui Carl. 


SOMNUL RAŢIUNII 565 


Auzi forțele de intervenţie înaintând prin pădure. 

- Dacă recunoaşti tot ce ai făcut, moartea va fi mai 
uşoară, şopti acum Carl, aproape fără să vrea. Câţi oameni 
ai omorât? 

EI clipi. 

- Mulţi. 

- Câţi? 

- Mulţi. 

Părea că îi ceda corpul. Capul i se înclină într-o parte, 
dezvăluind rana teribilă din spate. Rana și o cicatrice roşie, 
care se întindea în spatele urechii. 

Din gura lui se auzi o bolboroseală. 

- Unde e Benjamin? întrebă Carl repede. 

Pleoapele se închideau și se ridicau încet. 

- La Eva. 

- Cine e Eva? 

Acesta clipi din nou, cu ochii pe jumătate închiși, dar de 
data asta mult mai încet. 

- Sora mea cea urâtă. 

- Spune-mi un nume, am nevoie de un nume de 
familie. Cum te numești? 

- Cum mă numesc? 

Zâmbi şi îşi rosti ultimele cuvinte. 

- Mă numesc Chaplin. 


EPILOG 


Carl obosise. Cu cinci minute mai înainte aruncase un 
dosar peste vraful din colț. 

Rezolvat. Gata. Eliminat din sistem. 

De când Assad îl pusese la pâmânt pe sârb, acolo jos, 
în pivniță, cursese multă apă pe diferite râuri. Oamenii lui 
Marcus Jacobsen se ocupaseră de ultimele trei incendieri, 
dar pentru că mai aveau de lucru şi cu războiul între bande, 
cazul Rødovre din 1995 rămăsese în aer la Departamentul 
Special Q. 

Atât în Serbia, cât şi în Danemarca, nişte oameni 
ajunseseră în spatele gratiilor. Mai lipseau doar două 
mărturisiri. De parcă le-ar mai căpăta vreodată, îşi spusese 
Carl, resemnat. Sârbii pe care puseseră mâna erau bucuroşi 
să putrezească timp de cincisprezece ani într-o puşcărie 
daneză, mai degrabă decât să se pună cu tipi care plănu- 
iseră operațiunea. 

Acum era rândul procurorului. 

Carl se întinse şi se gândi dacă nu ar fi fost bine să pună 
capul jos câteva minute. La televizor erau ştirile de pe TV2. 
Tocmai pălăvrăgeau despre ministrul care nu era în stare să 
încalece o bicicletă fără să cadă şi să-şi rupă oasele. 

Şi, în acel moment, sună telefonul. Ce invenţie de căcat! 

- Avem o vizită aici sus, spuse Marcus. Urcaţi şi voi, 
toţi trei. 

De zece zile ploua fără întrerupere. La mijloc de iulie. 
Soarele se retrăsese pe alte meleaguri. De ce să se deplaseze 
la etajul doi? Acolo era la fel de întuneric ca la ei în pivniță. 

Pe scări nu schimbă nicio vorbă cu Assad și Rose. Ce 
mai vreme de concedii, de tot rahatul. Jesper o ardea toată 
ziua pe acasă cu prietena lui. Morten plecase cu un prieten 
pe nume Preben să hoinărească pe biciclete în timp ce o 
asistentă se ocupa de Hardy. Vigga făcea turul Italiei cu un 
bărbat care ascundea un păr de doi metri sub turban. 

Iar el trebuia să se menţină aici pe poziţie, în timp ce 
Mona şi progeniturile ei se prăjeau la soare în Grecia. N-ar 
fi putut acum să-şi ia concediul şi Assad şi cu Rose? Acum 
ar fi putut măcar să-și întindă şi el picioarele pe masă şi 
să-și petreacă ziua de lucru urmărind Turul Franţei. 

Nu, ura vacanţele. Mai ales când nu erau ale lui. 


Sus, la etajul doi, aruncă o privire pe locul lui Lis, rămas 
liber. Oare o fi iar pe drum cu rulota şi cu înflăcăratul ei 
soț? Dacă ar fi fost vorba de domnişoara Sørensen, poate că 
ar fi fost mai de folos. Niscaiva fleorțăială pe un spațiu atât 
de restrâns ar fi trebuit s-o învioreze chiar şi pe mumia aia. 

Înclină prietenos din cap, iar ea îi arătă degetul. Ei, ce să 
mai spui! Hoaşca era la curent cu vremurile. 

Când deschise uşa biroului lui Marcus Jacobsen, Carl se 
trezi față în față cu o femeie necunoscută lui. 

- Mia Larsen, spuse Jacobsen, rămânând așezat pe 
scaun, a venit împreună cu soțul ei, ca să vă mulțumească. 

Atunci, Carl îl descoperi şi pe bărbatul care rămăsese în 
fundal. Pe el îl cunoştea. Era tipul care stătea în fața casei 
care arsese în Roskilde. Acel Kenneth care o scosese afară 

pe femeie. Deci femeia care stătea acum cam stânjenită 
în fața lui și făptura aceea speriată de atunci erau una şi 
aceeaşi persoană? 

Rose şi Assad dădură mâna cu ei, iar Carl îi urmă, 
şovăind puţin. 

- Da, vă rog să ne scuzaţi, spuse tânăra, ştiu că sunteți 
foarte ocupați, dar am vrut să vă mulțumim personal 
pentru că mi-ați salvat viața. 

Stăteau faţă în față şi se uitau unul la celălalt. Carl n-avea 
nici cea mai mică idee ce să spună. 

- Nu mi-ar plăcea să spun că pentru puţin, spuse Assad, 
sec. 

- Nici eu, adăugă Rose. 

Ceilalți izbucniră în râs. 

- Sunteţi OK? întrebă Carl. 

Mia Larsen trase adânc aer în piept şi îşi mușcă buza. 

- Aş vrea foarte mult să ştiu ce s-a întâmplat mai 
departe cu cei doi copii. Samuel şi Magdalena, parcă așa îi 
chema, nu? 

Carl ridică din sprâncene. 

- Să fiu cinstit, e greu de spus. Cei doi băieţi mai mari 
au plecat de acasă şi cred că lui Samuel îi merge bine. În 
ceea ce îi priveşte pe Magdalena şi pe ceilalți frați, am aflat 
că are grijă de ei, municipalitatea. Poate e mai bine aşa, nu 
ştiu. E foarte greu pentru copii când îşi pierd părinții. 

Ea încuviință din cap. 

- Da, asta e clar. Fostul meu soţ a făcut multe rele. Dacă 
pot face ceva pentru fată, sper să mi se dea ocazia. 

Încercă să zâmbească, dar nu reuși, avea de dus o povară 
mult prea grea. 

- E greu pentru copii când îşi pierd părinţii. Dar şi 
pentru o mamă e greu când își pierde copilul. 

Marcus Jacobsen îi puse o mână pe braţ. 

- Lucrăm în continuare la acest caz, doamnă Larsen. 
Poliţia s-a străduit din răsputeri să prelucreze informațiile 
pe care ați putut să ni le dați. Pe termen lung ne vor duce 
pe calea cea bună, suntem convinși de asta. În ţara asta nu 
poţi ascunde un copil până la sfârşitul zilelor lui. 

La aceste cuvinte, ea lăsă capul în jos, iar lui Carl îi trecu 
prin minte că ar fi putut formula altfel. 

Atunci interveni în discuţie tânărul. 

- Trebuie să ştiţi că vă suntem recunoscători, spuse el, 
privindu-i în ochi pe Carl şi pe Assad. Că toată această 
nesiguranță o macină pe Mia, este cu totul altceva. 

Săracii de ei. De ce nu era mai simplu să fie sinceri 
cu ei? Trecuseră patru luni şi băiatul tot nu fusese găsit. 
Autorităţile implicate pur şi simplu nu mobilizaseră sufici- 
ente resurse. lar acum, după toate probabilitățile, era prea 
târziu. 

- Nu avem prea multe puncte de reper, interveni Carl. 
Pe sora fostului dumneavoastră soţ o cheamă Eva, asta 
ştim. Dar care e numele ei de familie? Ar putea fi altul. Nici 
măcar nu cunoaştem prenumele lui adevărat. Nici despre 
trecutul lui nu știm mai nimic. Doar că tatăl lui a fost pastor. 
Iar Eva nu e un nume tocmai neobișnuit pentru o fiică de 
pastor. Da, da, ştim, femeia trebuie să aibă undeva în jur de 
40 de ani, dar asta ar fi cam tot. Fotografia lui Benjamin e 
afişată în toate secţiile de poliție. Iar colegii mei au informat 
toate autoritățile sociale din țară să fie cu băgare de seamă 
la acest caz. Asta este tot ce putem face la ora actuală. 

Ea încuviință din cap. Evident că își dădea osteneala 
să-şi păstreze speranța şi după cele ce auzise. Era de înțeles. 

Atunci tânărul luă un buchet de trandafiri şi spuse că 
Mia stă zi de zi să caute, prin toate locurile posibile şi impo- 
sibile, publicaţii bisericeşti şi reviste creştine în care ar putea 


570 Jussi Adler-Olsen 


fi menționat tatăl fostului ei soț. Devenise chiar principala 
ei ocupaţie. Dacă va găsi ceva, vor fi primii care să afle. 

Apoi îi întinse lui Carl florile şi îi mulțumi. 

După plecarea lor, Carl rămase în urmă cu un gust amar 
în gură şi cu buchetul de flori în mână. Cel puţin patruzeci 
de trandafiri sângerii. Îşi dorea să nu-i fi primit. 

Scutură din cap. Nu, pe masa lui nu aveau să stea. Dar 
de data asta nu aveau să ajungă nici acasă la Rose şi Yrsa. În 
niciun caz, cine ştie la ce ar mai fi dus. 

Trecând pe lângă domnișoara Sørensen, aruncă tranda- 
firii pe biroul ei. 

- Vă mulțumim că vă menţineţi pe poziţie, spuse el şi o 
lăsă singură cu zăpăceala şi cu protestele ei mute. 

Assad, Rose şi cu el se uitară unul la altul şi o luară pe 
scări în jos. 

- Ştiu la ce vă gândiţi, spuse el. 

Trebuia să trimită o notă către toate instanţele şi auto- 
ritățile din ţară, de la care s-ar fi putut aştepta să aibă 
cunoştinţă de un copil care să se potrivească cu descrierea 
lui Benjamin. Vârstă, fizionomie. Un băiat care să fi apărut 
dintr-odată undeva unde nu era locul lui. Deci, mai mult 
sau mai puțin, aceleași informaţii pe care poliţia le răspân- 
dise deja printr-o circulară. 

Numai că nota lor mai avea un mic adaos, conform 
căruia şefii diferitelor instanțe erau rugați să se ocupe 
personal de acest caz. 

Astfel era garantat că vor da prioritate cazului şi că 
acesta avea să fie dat mai departe la cine trebuia. 


În cele două săptămâni, Benjamin învățase cel puţin 
cinczeci de cuvinte noi, iar Eva abia dacă mai ținea pasul. 

Dar şi vorbiseră mult unul cu celălalt, căci Eva îl iubea 
pe acest băiat mai mult decât orice pe lume. Acum erau o 
adevărată mică familie. Și soțul ei era de aceeaşi părere. 

- Când sosesc? întrebă el pentru poate a zecea oară în 
acea zi. De ore întregi era ocupat. Dat cu aspiratorul, copt 
pâinea, toate micile preocupări cu Benjamin. Totul trebuia 
să decurgă perfect la această întâlnire. 

Ea zâmbi. Cât de mult îi schimbase viaţa acest copil. 

Simţi obrazul moale al copilului pe obrazul ei. 

- Acum vor veni nişte oameni care ne vor spune dacă 
putem să te păstrăm, Benjamin, îi şopti ea copilului în 
ureche. Și eu cred că putem. Ai vrea să rămâi cu noi, scum- 
pule? Ţi-ar plăcea să rămâi la Eva şi Willy? 

Se lipi de ea. 

- Eva, spuse el, râzând. 

Apoi îl simți cum arăta spre parter, de unde se auzeau 
voci. 

- Vine lume, spuse el. 

ÎI mai strânse o dată în braţe, apoi îi aranjă hăinuţele. 
Willy spusese să țină ochii închişi, atunci nu vor mai părea 
atât de înfricoşători. Trase adânc aer în piept, înălță o rugă- 
ciune și îl mai strânse o dată în braţe pe băiat. 

- O să fie bine, şopti ea. 


Vocile erau prietenoase, le cunoştea. Trebuia să îndepli- 
nească formalitățile şi mai fuseseră pe acolo. 

Amândoi se apropiară de ea şi îi dădură mâna. Mâini 
bune, calde. Apoi îi spuseră ceva lui Benjamin şi se aşezară 
puțin mai departe. 

- Da, Eva, am verificat temeinic situația dumneavoastră 
Putem spune că nu sunteți chiar un solicitant tipic pentru 
noi. De aceea cred că vă veți bucura să aflaţi că am hotărât 
să nu luăm în considerare handicapul dumneavoastră. Am 

mai aprobat o dată o adopţie unei persoane nevăzătoare. 
lar în ceea ce priveşte atitudinea generală şi capacitatea 
de rezolvare a problemelor cotidiene, nu vedem niciun 
obstacol. 

Eva simţea cum în ea izbucnea ceva ca un izvor proaspăt. 
Niciun obstacol, au spus. Deci rugăciunile ei ajutaseră. 

- Este impresionant cât ați putut economisi, cu toate că 
aveţi un venit modest. Aţi dovedit astfel că vă descurcaţi 
mai bine decât mulți alții. Dar am constatat și că aţi slăbit 
foarte mult într-un timp foarte scurt, Eva. Douăzeci şi 
cinci de kilograme în trei luni, spune soțul dumneavoastră. 
Este de apreciat. Arătaţi foarte bine, Eva. 

Acum simţea că i se face cald. Până şi Benjamin simți 
asta. 

- Eva e dulce, spuse băiatul. 

Ea îşi dădu seama că le făcea cu mâna doamnelor. 

- Willy spunea că atunci arată mereu foarte drăgălaş. 
Dumnezeu să binecuvânteze copilul ăsta. 

- Aţi amenajat foarte frumos aici. Pentru un copil în 
creştere poate fi căminul potrivit, un loc bun pentru un 
copil. 

- Contează şi faptul că Willy a căutat un loc de muncă 
atât de bun, spuse cealaltă. O voce mai matură, mai gravă. 
Dar nu credeți că ar putea deveni oarecum problematic 
dacă soțul dumneavoastră nu va mai fi atât de mult timp 
acasă. 

- Adică dacă mă descurc cu Benjamin? Zâmbi. Am 
orbit pe când eram tânără, dar cred că nu mulți văzători 
văd atât de bine ca mine. 

- Ce vreți să spuneț? 

- Nu e oare cel mai important să simțim cum îi merge 
aproapelui nostru? Eu pot simți asta. Ştiu de ce are nevoie 
Benjamin încă înainte s-o ştie el. Îmi dau seama de cum se 

simt oamenii după vocea lor. Dumneavoastră, de exemplu, 
sunteți foarte bucuroasă în acest moment. Cred că inima 
vă zâmbeşte. Tocmai ați avut parte de ceva frumos? 

Amândouă izbucniră în râs. 

- Da, dacătot spuneți. Azi-dimineaţă am devenit bunică. 

O felicită şi apoi răspunse la o droaie de întrebări prac- 
tice. Fără îndoială, autoritatea va continua procedura de 
adopţie, în ciuda handicapului ei şi a vârstei lui Willy. Şi 
odată ajunşi până aici, până la urmă va fi totul bine. 

- Deocamdată vorbim despre autorizarea ca asistenţi 
parentali. Atâta timp cât nu ştim ce s-a întâmplat cu fratele 
dumneavoastră, nici nu se poate altfel. Dar, având în vedere 
vârsta dumneavoastră, trebuie să considerăm aceasta ca o 
măsură preliminară unei adopții. 

- De când n-aţi mai auzit nimic de fratele dumnea- 
voastră? interveni din nou cea dintâi. 

Era cam a cincea oară în decursul celor două ședințe 
când apărea această întrebare. 

- Din martie, de când l-a adus pe Benjamin. Ne temem 
că mama lui Benjamin a murit. Înţelesesem de la fratele 
meu că era grav bolnavă. Își făcu semnul crucii. Iar fratele 
meu avea o personalitate foarte sumbră. De aceea cred că 
i-a urmat în moarte mamei lui Benjamin. 

- Până acum n-am putut afla cine este mama lui 
Benjamin. Pe actul de naştere pe care ni l-aţi dat, numele 
este de necitit. E posibil ca actul să se fi udat? 

Ea ridică din umeri. 

- Da, e posibil. Oricum, așa arăta de când ni l-a adus, 
adăugă soțul ei, care şedea în colț. 

- Se pare că părinții lui Benjamin doar trăiau împreună. 
Din CNP-ul fratelui dumneavoastră nu reiese că ar fi 
fost căsătorit vreodată. Din ceea ce a făcut sau nu fratele 
dumneavoastră nu prea știm nimic. Știm doar că, în urmă 

cu mulți ani, a încercat să intre în Asociaţia Vânătorilor. 
Dar de atunci, toate informaţiile despre el par să se fi risipit 
în vid. 

- Da, încuviinţă ea. După cum am spus, avea o perso- 
nalitate foarte sumbră. Nici nouă nu ne spunea nimic 
despre viața lui. 

- Dar vi l-a încredințat pe Benjamin. 

- Da. 

- Benjamin şi Eva, spuse băieţelul, alunecând pe podea. 

Îl auzea cum se târa de-a buşilea pe covor. 

- Maşina mea, spuse el. Maşină mare. Maşină frumoasă. 

- Da, putem vedea cât de bine se simte, spuse vocea 
mai gravă. Pentru vârsta lui e foarte dezvoltat. 

- Da, e ca bunicul lui. Tatăl nostru era un om foarte 
inteligent. 

- O, da, Eva, cunoaştem destul de bine mediul din care 
proveniți. Știu că tatăl dumneavoastră a fost pastor, nu 
departe de aici. După cât pot vedea, era foarte îndrăgit. 

- Tatăl Evei era un om fantastic. 

Era vocea lui Willy, din fundal. Eva zâmbi. Spunea 
mereu asta, deşi nu-l întâlnise niciodată. 

- Ursulețul meu, spuse Benjamin. Şi ursulețul frumos. 
Ursulețul are fundă albastră. 

Toţi izbucniră în râs. 

- Tata ne-a educat creştinește, continuă Eva. Willy şi cu 
mine am hotărât să-l educăm pe Benjamin în același spirit, 
dacă autorităţile ne vor da posibilitatea să-l păstrăm. Vrem 
să ne orientăm după viziunea tatălui nostru asupra vieții. 

Simţi că cele două doamne erau de acord. Liniştea avea 
ceva aproape cordial. 

- Trebuie să participaţi la un curs de pregătire pentru 
părinți adoptivi, care va avea loc în două weekenduri. 
Abia după aceea ne vom sfătui dacă vom da curs cererii 

dumneavoastră. Dar putem spune că, în ceea ce priveşte 
marile probleme ale vieţii, sunteți mai potriviți decât mulți 
alții... 

Simțţi că se opresc. Ca şi cum toată căldura sufletească 
ar fi părăsit camera. Până şi Benjamin se opri din joacă. 

- Uite, spuse el. Lumină albastră, lumină albastră care 
pâlpâie. 

- Cred că e poliţia la noi în curte, spuse Willy. O fi 
vreun accident? 

Eva se gândi că ar putea fi ceva în legătură cu fratele ei. 
Crezu asta până când auzi vocile din hol şi protestul soțului 
ei, tot mai vehement. 

Apoi Eva auzi paşi în cameră şi pe cele două doamne 
care se ridicară şi se retraseră. 

- Mia Larsen, el este? întrebă o voce necunoscută de 
bărbat. 

Auzea şoapte. Despre ce era vorba, nu putea înțelege. 
Parcă un bărbat le-ar fi explicat ceva celor două doamne cu 
care tocmai vorbise. 

În hol, Willy înjura tot mai tare. De ce nu intra în casă? 

Apoi auzi un plânset, o femeie mai tânără. Întâi departe, 
apoi de aproape. 

- Pentru numele lui Dumnezeu, ce se petrece aici? 
întrebă ea. 

Simţi cum Benjamin vine la ea. Cum o apucă de mână 
şi pune un genunchi pe piciorul ei. Ea îl luă în poală. 

- Eva Bremer, suntem de la poliția din Odense, am 
venit cu mama lui Benjamin, care ar vrea să-și ia băiatul 
acasă. 

Ea îşi ţinu respiraţia. Se rugă lui Dumnezeu să dispară 
toți. Se ruga să se trezească din acest coşmar. 

Se apropiară, şi acum auzea cum femeia îi vorbea lui 
Benjamin. 

- Bună, Benjamin, auzi ea. 

Vocea tremura. O voce care n-ar fi trebuit să fie aici. Să 
plece, să plece odată. 

- O mai cunoşti pe mămica? 

- Mama, spuse Benjamin. 

Părea că se teme şi se lipi de Eva. 

- Mama, repetă el şi ea simți pe gât cum tremura 
copilul. Benjamin frică. 

Se făcu linişte. Pentru o clipă, Eva nu auzi decât respi- 
rația băiețelului. Respirația acestui copil pe care îl iubea 
mai mult ca pe propria ei viață. 

Apoi mai auzi o respiraţie. La fel de adâncă şi de plină 
de teamă. Asculta şi simţea cum mâinile ei pe spatele copi- 
lului începeau să tremure. 

Auzea această respiraţie şi apoi se auzi chiar pe ea. 

Trei oameni care respirau adânc. Şocaţi şi cuprinși de 
spaima următoarelor secunde. 

Ea strânse copilul în braţe. Îşi ținu respiraţia ca să nu 
plângă. ÎI strângea atât de tare, ca şi cum ar fi fost una cu el. 

Apoi dădu drumul la strânsoare. Îi prinse mânuţa şi o 
tinu în a ei. Pentru o clipă, stătu liniştită, luptând cu lacri- 
mile. Apoi însă întinse mâna cu mânuța copilului în ea. Ca 
de departe, auzi propriul ei glas. 

- Nu te cheamă Mia? 

Auzi un da foarte precaut. 

- Vino, Mia. Vino la noi, ca să putem să te simțim. 


